/front/

[i]

HERMENIGILDVS.

ACTIO ORATORIA.

[ii]

[iii]

ILLVSTRISSIMO ET REVERENDISSIMO ANTISTITI HENRICO GONDIO, Cardinali, Radesiensi Episcopo Parisiensi.

*DVBITAVI saepè (Cardinalis* *Illustrissime) quo telo potentius feriret animos Eloquentia, num vincta, num soluta* *oratione. Magna certe est in versibus illecebra, quos hamos et quasdam veluti* *mentis περόνας veteres non inconcinnè dixerunt: Sed suum quoque grandis et accurata regnum exercet in mentibus Oratio. Est enim Eloquentia flumen mentis,* *quod profecto sine istis numerorum vinculis fluit liberiùs, et quo minus habet affectatae industriae, mouet efficacius. De* *[iv] hac re cùm mecum nuper dissereret Petrus Mathaeus, is qui lucem veritatis* *historiam, vicit ingenii luce, et in oratorum partes vehementius propenderet,* *Hermenigildum nostrum, quem actione* *oratoria scriptum prope verebar ad quadrigas poëticas pedestri itinere committere,* *sua mihi suasione, sub tuis auspiciis, cui* *sciebat non ingratum fuisse, de manibus* *expressit. Non dubito quin Rex martyr* *sua commendatione magnus, tuo iam calculo probatus, fidentius exire possit in publicum; certe nemo est qui non magno sensu pietatis excipiat florentissimum iuuenem, qui in Christi caussa duo quae in rebus humanis maxima sunt, et fuerunt* *vitam ac regnum neglexit, et impendit.*

[v]

*ARGVMENTVM EX SS. GREGORIO ROMANO, TVROnensi, et Baronio.*

Hermenigildus Leuigildi Gothorum Regis filius ab Ingunde Sigiberti Francorum Regis filia, eius vxore, Catholicis aggregatus, nouercalibus odiis dirè exagitatur, tandemque iussu patris aerumnoso carceri sub ferro et cilicio mancipatus, cùm Arrianam haeresim constantissimè respueret intempestae noctis silentio, pro retinenda fidei integritate ceruicem praebuit carnifici, martyr longè illustrius suo cruore quàm regali purpura nobilitatus.

[vi]

DIVISIO ACTIONIS.

PARS PRIMA.

*Hermenigildus Goizuinthae nouercae malis* *artibus, et Leuigildi Patris, qui eum inflammato animo prosequebatur armis vexatus,* *statuit se potius inermem parenti sistere, quàm* *repugnando eius salutem in discrimen adducere.* *Hoc illi Erasistratus Dux, consiliorum omnium* *socius acerrimè dissuadet. Verùm Recaredus Leuigildi minor natu filius, ad fratrem, cum Legatis à Patre missus, pacis sancit foedera, et Hermenigildum haudreluctantem in proxima parentis castra pertrahit.*

PARS II.

*Dariaces et Hermenifridus potentes aulici, Gorzuinthae in scelere administri de* *opprimendo Hermenigildo deliberant. Leuigildus Rex, cum tardiùs veniret Recaredus, iubet cani classicum, magnâ calumniatorum laetitiâ: Sed* *repente aduolat pacis nuncius Recaredus, quem* *mox Hermenigildus frater consecutus, ad Patris* *pedes aduoluitur. Leuigildus eum erigit, et ingen[vii]ti gaudio delibutus filii squallorem, Regii cultus* *magnificentia, triumphorumque ornamentis* *abstergit.*

PARS III.

*Hermenifridus et Dariaces nouis vulneribus veteres cicatrices rumpunt, et suspicacem Leuigildi Regis animum confictis adulterinis literis, non leuiter aduersus Hermenigildum* *incendunt. Nec mora, Rex filium accersit, accusat, insectatur, Regiis vestibus exutum cilicio induit, et diris catenis constrictum addicit carceri.*

PARS IIII.

*Hermenigildus apud Patrem, et Regii consilii consessum, in cilicio, et catenis praeclaram habet apologiam; sententiis in varia distractis. Rex sibi nihil deliberatius esse dicit quàm* *Hermenigildum filium, nisi religioni nuncium* *remittat, de medio tollere: quod cùm Iuuenis constantissimus facere recusaret, in carcerem retruditur. Durias Hermenigildi Comes indiuiduus,* *calumniatores cruenta palma exultantes acerbis* *vocibus insectatur.*

PARS V.

*Leuigildus intempestae noctis silentio Tribunum mittit ad filium, qui ei vltimam* *[viii] necessitatem denunciet. Ille feralis sententiae fulmen quasi caelestes nuncios excipit: cumque denegatis Catholicorum Episcoporum alloquiis, Arriani se illi insinuare cuperent, eorum dogmata* *moribundus execratur. Tandem post grauissimos* *cum fratre Recaredo, et Erasistrato sermones habitos, ceruicem praebet carnifici. Vix è vita excesserat, cùm coelestes flammae, et Angelorum chori* *eius innocentiam testantur. Leuigildus Pateraf.* *fusus innocentissimi Iuuenis feretro, veniam postulat, et fatum suum acerbissimè deplorat.*

/main/

PERSONAE.

*Leuigildus.* Rex *Hermeni. mart.* Regis filius I.

*Recaredus.* Filius Regis. *Erasistratus.* Principes.

*Cardaces.* Principes. *Durias.*

*Sophroniscus.* *Athaulphus.* Legati.

*Dariaces.* Duces. *Gesnericus.*

*Hermenifridus.* *Igerdes.*  Magistri

*Leonidas.* Tribunus. *Alaricus.* Militum.

[1]

PROLOGVS.

*INSTINCTVM furiis scelus* *exitiale nonercae,*

*Et nati immerito respersum sanguine patrem*

*Pulpita nostra sonant. O tu qui* *foedere certo*

*Res hominum euoluis genitor, quae causa pudicum*

*Extrusit iuuenem tanto de culmine rerum?*

*Vix dum illi flanos prima lanugine vultus*

*Induerant anni: qualis se caudice trudit*

*Flos tener, atque hospes lucis Titana salutat,*

*Veh misero incussus coeli formidine grando*

*Purpureum elisit caput, et praecerpsit ouantes*

*Terrae diuitias: Talis se mente ferebat*

*Magnanimus iuuenis, sacro maturus honori,*

*Cum vota exscindit mulier, reuolutáque pensa*

*Parcarum inuertit, surgentem ad pondera* *dextram*

*[2] Tot sceptrorum, odiis, et acerbo funere pressit.*

*Sed tamen impendit vitam coelestibus, insons*

*Insontem, doctus pro religione pacisci.*

*CAEDITVR, ET VINCIT SVRGENS PER VVLNERA VIRTVS,*

*AVREVS HIC TRVNCO RAMVS* *DE CAVDICE VERNAT.*

[3]

PARS PRIMA.

HERMENIGILDVS

ERASISTRATVS.

*HERMENIGILDVS GOIZVINTAE NOVERCAE malis artibus, et Leuigildi Patris armis vexatus, de suo negotio deliberat.*

*HERMENIG.* QVO me in rerum mearum articulo pater deprehendat, Vides Erasistrate, virorum omnium suauissime. Iam eò nos adegit inimicorum atrocitas vt [4] aut caedendum sit, aut moriendum, quorum alterum crudelitatis est, alterum calamitatis. Sed veniat sanè genitor mihi semper iniquor quàm eius humanitas postulabat, veniat et quicquid dedit ipse sanguinis maleuolorum meorum artibus exulceratus hauriat. *Testor* *te sancta Pietas*, Satis animi est, satis in militum fide ac robore praesidii constitutum, si vellem armis decertare, et vim. quam vltima necessitas in istis casibus extundit, ad repellendam iniuriam exerete; sed neque hoc Deus sinat, neque tam tetrum facinus sol istis oculis quibus collustrat omnia videat, moriar inermis, purus, illibatus, et *optimae conscientiae gloriam ad manes vsque cinerésque* *transfundim*. Vide igitur inuenum amantissime, an parentem adeamus, vt si animum eius emollierimus salutem, sin vero inimicorum odia plus valuerint mortem quae nos istis cruciatibus exsoluat assequamur.

[5]

ERASISTRATVS.

*Hermenigildi Comes dissuadet ne se paterno furori nouercae artibus instigato committat.*

TVAE quidem illae voces (Princeps omnium optime atque innocentissime) grauissimis dolorum stimulis adeò pectus effodiunt, vt non modo deliberandi facultatem, sed loquendi facilitatem eripiant. Verum quo innocentiam tuam in his rerum acerbitatibus pestifera afflatam calumniâ indigniùs exagitari video, eò vigilantius consulendum arbitror, vt illa misera et diù iactata reflantibus fortuna ventis in tuto atque hospitali portu conquiescat.

*HERMIG.* Rectè mones, agedum consulamus.

*ERASIST.* Tu igitur te praesidiis omnibus exarmare et patrem nudus adire [6] poteris, quale est istud (*Hîc te salus appello*) consilium? est quidem fateor innocentiae tuae, nihil timere, tutam se vbique sua conscientia arbitrari, rumores contemnere, *vitam et facta telis hostium praetendere*, sed tamen vide ne tu dum aliorum mores ex tua tibi innocentia depingis, in eos te laqueos coniicias vnde nulla ratio expediendae salutis deploratis rebus oriatur.

*HERMENIG.* Quomodo?

*ERASIST.* Tu scilicet patrem adibis? vtinam is esset quem tuto adires pater, tu hominem adibis ingenio saeuum, insolentem victoriis, natura turbulentum: fac tamen blandum, fac mitem, fac sui nominis memorem, et sanguinis, quando ei per nouercae, et inimicorum tuorum furias licet quiescere? qui animum iam capitali odio vlceratum perpetuis instigant taedis, vt si quo tempore communis natura maleficio reclamaret, tamen inter eorum tumultus compressa atque illisa conticesceret.

[7] *HERMENIG.* Qua ratione?

*ERASIST.* Illi sunt qui te veneficum, parricidam, hostem patriae, bustum legum, carnificem bonorum omnium, funestis omnino apud patrem depingunt coloribus. Eorum petulantissimis vocibus iniuriosi senis aures occupatae, nullum innocentiae tuae locum reliquere. Quos ad vim perditorum hominum infringendam, ad vitae praesidium, ad perfugium salutis fidissimos comparasti milites, hos ad suam perniciem et patriae vastitatem instructos, clamat. Fertur ardens libidine, aestu febrique intemperantis animi iactatus, cruorem sitit tuum, hunc sibi non libandum leuiter. Sed ex asse profundendum putat.

*HERMENIG.* Qui scis fortè iam nobis est conciliatus.

*ERASIST.* O Deus immortalis: quid tibi praeter miseram animam reliquerit vides, regiis ornamentis exutum, paternis extrusum aedibus, inopem, afflictum, vagum, mari et terris persequitur, con[8]iurato in vnius perniciem toto elementorum onere, manes ipsos si viuus peteres, te ad inferos vsque insaturabili odio prosequetur. Et nunc in tot angustias coniecto, quam partem quietis concedit? Habent istud certè miserae fugitiuaeque belluae, vt si quando vis acrior venatorum in earum perniciem incubuerit, per dumeta salebrasque flexuosas iter salutis expediant, et gelidis amnibus circunfusae tantisper à defatigatione conquiescant. Tibi non aula, non lectus, non solitudo ipsa infelicium commune perfugium ad quietem data, paternus vbique occurrit furor, vbique saeui et minaces gladii in tuum iugulum intenduntur, vbique latronum debitae ceruicibus secures regiae soboli formidandae.

*HERMENIG.* Verum est, at fiducia et patientia mea mitescet.

*ERASIST.* Tu isti homini te inermem credes? ô miseram vitae rationem ô nimis credulam in propriis periculis inno[9]centiam, crede te potius immitium belluarum latibulis, crede Leonum Tigriumque furoribus, quam te isti perfidiae committas.

*HERMENIG.* Quid igitur, pugnandum est?

*ERASIST.* Enimuero pugnandum est quando in solis armis constitutam esso salutem inimicorum voluit immanitas, non is ego sum, qui nefas suadeam, qui probem parricidium: magna vis est fateor paterni sanguinis, cuius si quae macula concepta est à corpore manat in animos, et mentem inexpiabili sacrilegio irretitam, dementia atque furore confundit. Non hoc ago vt patris iugulo ferrum intentes, sed vt vitam ab inimicorum qui patrem circunstant atrocitate vendices. vtere naturae legibus quas ne belluae quidem ignorant, vim potes libertatem. Quod si ciuilium nobis armorum subeunda est crudelitas, faciamus saltem quod boni gladiatores [10] solent, vt ferrum virili animo excipiamus: Sed omen Deus auertar, omnia si vis in tuto sunt. Te flos militiae delibatus stipat, apparatae sunt copiae, illibatae pecuniae, boni socii, amici fideles, commeatus profluentes, castra oppidò perquam munita, si modo sit is qui nunquam defuit hominum victor, scelerumque triumphator animus proximam libertatem video.

DVRIAS HERMENIGILDVS LEGATI

*Afferuntur nuncii de Recaredi in castra repentino aduentu.*

*DVRIAS.* RECAREDVS frater tuus princeps illustrissime legatus à patre venit in castra, petitque in conspectum admitti.

*HERMENIG.* O fortunatos nuncios, fac securè ad fratrem ingrediatur.

*DVR.* Vides praenuntios.

[11] *LEGATVS.* Frater tuus Recaredus Princeps Illustrissime proximus est, nos interim cum oliuis, vt vides praeimus, pacis amatores; pacis nuntii, pacis si per te liceat exoratores.

Reuerere (princeps optime) reuerere frondem istam quam otio et tranquillitati consecrari coelestes voluerunt.

Reuerere tuos supplices, quos tibi non afflictae fortunae turpis quaedam necessitas, sed officiosa pietas immisit. Reuerere Litas illas maiestatis eximiae virgines, quae ad sempiterni numinis tribunal peruigiles sedent et eos qui arrogantis animi fastu suos contempserunt clientes seuerissimè puniunt.

Vtinam princeps optime possem tibi vno aspectu ob oculos ponere gemitus, suspiria, turbines acerbae calamitatis, quibus in hoc impendentis belli metu gens tua conflictatur: scio quia ista tua oculorum *fulgura repentè in lachrymarum* *imbres liquescerent*. Quid mitissimo pectori tuo, cum istis armis quae ad pa[12]triae subsidium non ad terrorem ciuium exeri oportuerat, *quid per circuitum petis* *gloriam quae in manu est*? Te Regem Gothorum non perditorem fata voluerunt. *Via tibi ad imperium tota si nos audis oleis* *strata est*, per hanc non per miserabilium ciuium strages licet tibi conscendere

*HERMENIG.* Pacis me semper amatorem habuistis Duces fortissimi, nunc autem et authorem vt spero habebitis, vbi est frater meus?

*LEG.* Mox aderit.

RECAREDVS FRATER HERMENIGILDI.

*Suadet reditum ad Patrem, et persuadet.*

ANTEQVAM ea dicam quae à me legationis ratio postulat, scire aueo ad fratremne an ad hostem venerim?

*HERMENIG.* Frater sum, Recarde, frater sum, accede complectere, ô frater Recarede, ô frater.

[13] *REC.* Me miserum quae castra olim hostium spoliis laeta, nunc moesta videntur et lugentia tanti facinoris cladibus ingemiscere, hic frater in proximo est pater, vterque armis infestus incurrit: quid agam infoelix nisi vtriusque exercitus pondus excipiam et iter ad facinus meo si possim corpore penitus occludam.

*HERMENIG.* Amplector tuam pietatem. Recarede frater, amplector innocentiam.

*RECAR.* Frater (neque enim hoc nomen vnquam amittes) quo te tuorum consilia, et in quam perniciem adegere, noui aequitatem animi tui, noui eximiam pietatem, atque vtinam te tui similem maluisses, quam istam exaggeratae virtutis indolem alienis coloribus infuscare. Tandem igitur confligemus? tandem exerentur arma, et in diu meditatum scelus erumpent? *O solem ipsum* *miserum, qui antequam abdat se in Oceanum* *germani sanguinis maculas concipiet.*

[14] *ERAS.* Disertior est iste orator quàm vellem, timeo ne quid interturbet.

*RECAR.* Frater, quid moliris? patria est si nescis quam oppugnas, quae misera, et ista temporum fuligine tetrè deformata eas ipsas manus quas Deo immortali pro tua salute saepius innocentes obtulit, tibi nunc supplices tendit, orat, atque obtestatur, ne se diripias, ne laceres, ne spiritum quem illi à te refundi oportebat, per inauditum scelus eripias, *ne tu in euersae parentis desolatis* *cineribus tuorum gloriam trophaeorum constituas.*

*HERMENIG.* Absit à me frater, absit hoc scelus.

*RECAR.* Frater quid agis? pater est si nescis quem insequeris, fac te in belli laboribus impigrum, in periculis animosum, in victoriis foelicem, quale tandem futurum est istius foelicitatis praemium? miserum me! iterum exclamare cogor, equidem illud dicere, exhorresco quod tua humanitas non patitur, sed [15] tamen dicendum est.

Tu senem iam suo fato occidentem viuum et spirantem in patriae rogum impones? Tu patrem de rerum humanarum culmine deiicies; *tu per genitoris proculcatum cadauer ad imperii gubernacula transcendes*? et erit fortasse aliquis proteruus atque insolens lixa qui cruentas interfecti senis reliquias conto praefixas ostentet, spectaculum coelo terrisque erubescendum, quasi vero non alia suppetant tuae istius fortitudinis insignia, quam si cruore factorum tuorum annales inscribas.

Ego te per diuum religionem, per communem sanguinem rogo, per istam dextram, per genua quae amplector, frater nostri tuique miserere.

*HERMENIG.* Surge mi frater, surge, quid facis?

*RECAR.* Flecte mentem istam, animum doma, vince iracundiam, noli in pestem tuam proiectus incumbere, praesto est pater, cuius ego iussu in haec ca[16]stra penetraui, qui te excipiat qui omnem simultatem eluat, et jacentem illam atque inclinatam fortunam in pristinum decus erigat, omnium qui te oderant consopitae sunt inimicitiae, odia in fomite praefocata, conciliatae voluntates, omnes quotquot sunt mortales aduentum tuum in castra quasi laetissimi syderis aspectum praestolantur. Tu aut ocyus mecum in patris amplexum inuola, aut si adhuc in iracundia persistis me vnum quaeso pro omnibus succidaneam victimam accipe, et meo cruore quicquid malorum patriae ceruicibus impendet elue.

*HERMENIG.* Frater vicisti. quid vrges? Dei vindicem oculum testor, nunquam in te et in patrem meum hostili, sed ne alieno quidem animo fui, et haec quae vides arma, non sunt ad vim inferendam composita; sed ad eorum infringenda consilia, qui facilitatem parentis in caedem innocentis armarunt, nunc autem si omnia consopita sunt vt dicis, [17] sequor te, et sola munitus innocentia patri imbelles manus offero. Praecede frater statim sequor.

*ERASIST.* Miserum me! Pergis Hermenigilde in carnificinam: vtinam vanus sim augur, sed timeo ista verborum lenocinia, timeo blandam serenitatem, suspecta sunt omnia. Ad summum si me audis *fortunae et nouercae male creditur*.

*HERMENIG.* Noli quidpiam sinistrum suspicari (mi Erasistrate) ingenuus est frater.

*ERASIST.* Sequor te ad pestem ante oculos positam, malo à te consilium non probari meum, quam desiderari fidem.

*DVR.* Ego te per istam dextram, per genium, Princeps, obsecro tuis potius, quàm hostibus crede, noli tanti discriminis aleam subire.

*HERMENIG.* Quid me excruciatis? alea iacta est. malo alieno scelere extingui quam timiditate mea, eamus.

[18]

*Alaricus praemittitur à Rege qui Hermenigildum excipiat.*

*ALARICVS.* NVNQVAM Solem vidi placidiorem nobis hodierno illuxisse. Hermenigilde Princeps, propera, dici non potest quanta fit in castris tui aduentus expectatio.

*HERMENIG.* Ain tu? vbi est pater meus?

*ALAR.* Prope est, et te laetus, alacer, spei plenus expectat.

*HERMENIG.* Quid aiunt Duces, et milites?

*ALAR.* Mirus omnium fauor, plerique iam sparso cui aduentus rumore gladios, et hastas coronarunt.

*HERMENIG.* Sunt inter istos Hermenifridus et Dariaces.

*ALAR.* Non vidi.

*DVR.* Et hoc timendum est.

*HERMENIG.* Eamus.

*ALARIC.* Deus immortalis pax hodie parta est, vnum timeo, aiunt Nouercam crebros nuncios ad Regem mittere et [19] linguae flabello totum istud negotium acerbe ventilare.

CALVMNIAE DETESTATIO.

*NVSQVAM visceribus Colchis inhospita*

*Tam crudele tulit virus in abditis*

*Quam lingua, anguiferi portio Cerberi,*

*Terrarum exitiis ferox.*

*Haec mittit iaculans spicula, spicula,*

*Quae Nessus furiae sanguine proluit,*

*Huic se fama volans ad latus applicat,*

*Et par exequitur nefas.*

*O proles Erebi, luctifici Parens*

*Et nutrix sceleris, dum tacitis volas*

*Pennis per nebulas, inficis, et fugas*

*Monstris attonitum Diem.*

*Tu quacunque gradum mobilis imprimis,*

*Semper liuor edax, et rabies malae*

*Mentis, praecipites ac furiae, tibi*

*Densis agminibus ruunt.*

*[20]* *Túm serrata fero pectine dentium*

*Consurgit series, ludum inamabilem*

*Morsu continuo ludere pertinax,*

*Tota heu stragibus incubat.*

*Non te vestibulis ardua sanctitas,*

*Non regalis apex summouet, improbâ*

*Artus semineces ingluuie voras,*

*Et cassa in tumulos furis.*

*Nunc per te mulier tot scelerum capax,*

*In seruile nefas sollicitat virum.*

*Priuignum exagitat liuida, et innocens*

*Caco marte petit caput.*

*Arbiter coeli venerande, cuius*

*Fulmen excussum pauet aula Ditis,*

*In tuos nulla satiata clade*

*Aestuat ira.*

*O tuae tandem miserere gentis,*

*Conde flammatas pharetra sagittas,*

*Aureo vultu grauidam malorum.*

*Discute nubem.*

*Thura nos aris dabimus sabaea*

*Compotes voti, tibi casta virgo*

*Et puer laeuis feriet canoro*

*Aethera versu.*

[21]

PARS II.

*DARIACES ET HERMENIFRIDVS GOIZuinthae in scelere administri de opprimendo Hermenigildo deliberant.*

QVID *hoc sinistri* est quod hodie se rebus meis iam placidè fluentibus illeuisse audio? Recaredum ad fratrem pacis internuncium esse profectum? Nimis hic feriatur mucro, nimis cessant manus, nimis langore et socordia virum fregimus. *Quid restitas anime? deses anime, quid fluctuas?* Regnantem expectas Hermenigildum, et tuis inhaerentem ceruicibus durum, atrocem, arrogantem, imperiosum? *Domino vel bono quidem tibi non est opus,* [22] Eat qua semel lusit furor. I*amdiu vires* *collegit in minimis, ne titubet in maximis,* *nondum quod toto animo facio iam perfeci,* *vt sim pessimus.* Relinquenda sunt hodie veteris malitiae tyrocinia et palmari aliquo scelere in ceruices adolescentis est insaniendum. Sed video Achatem meum, et quidem opportune, Effare Hermenifride, quid tibi animi est, triumphantem hodie videbis Hermenigildum.

*HERMENIF.* Saeuit intimis visceribus infixus dolor, et lymphatam mentem rapit, agitat, inuertit. Redibit igitur ille spoliis nostris ferox, insolens, aestuosa blandientis fortunae abreptus impotentia? heu desides furias quae tenuem homulum iam praecipitantem impellere non potuerunt: heu frustra exhaustos Orci furores quam nobis male consultum est.

*DAR.* Censes tu exhaustos in tantillo scelere inferos? mitte curas, ego illi tetrum et funestum reditum apparo.

[23] *HERMENIF.* Dariaces, clypeum sumimus post vulnera, putásne ipsi iam triumphanti fascinus nocebit inuidiae.

*DARIAC.* Sine me, sine *nihil tam altum fortuna constituit quò non adrepant, inuidiae cuniculi*, sederit licet in Phraotis aut Cyaxaris solio, ego cumulum diruam.

*HERMENIF.* Quin potius si adhuc salus in integro est, quando nihil aliud possumus, mentem ad saniora consilia referamus.

*DARIAC.* Ignaue quid dixisti? tam opimam praedam in medio cursu relinquemus?

*HERMENIF.* Innocens est.

*DARIAC.* At ego sum nocens.

*HERMENIF.* Satis diu, sed irritos arcus intendisti.

*DARIAC.* Postrema plaga, sed luculenta feriam.

*HERMENIF.* Nihil te pudor?

*DARIAC.* *Pudet me satis non esse impudentem*: tu verò abige istam et ad virgi[24]nes ablega verecundiam. sed Regem video, qua mente sit audiamus, et si ardere ignis inceperit affundamus oleum.

*LEVIGILDVS REX* *cùm tardius redirent pacis legati iubet cani classicum, Sophron Princeps* *maturè dissuadet.*

QVANTVS sit dolorum atque incendiorum fomes filios genuisse, meis ego damnis experior, cui *infoecundam illam foecunditatem* dii immortales dedere, et in id solum patrem fecerunt, vt orbi terrarum essem insidiantis fortunae spectaculum. Iam eò res deuenit vt hodie mihi filii cruore assuetae exterorum triumphis manus sint respergendae, aut si iam coelestibus viuo grauis, et inuisus, *hic degener, per artus patris fugam* *illam suam explicet, et ex cruentis senis* *exuuiis, sui sacrilegii trophaeum erigat*. Sed omen auertat Deus, faciam ego vt scele[25]stus intelligat, dextram istam non minus esse in debellandis hostibus, quàm in frangendis ciuilium discordiarum motibus exercitatam, faciam vt totus orbis terrarum resciat in parentum satellitio militare vltricem Nemesim, quae in filiorum consceleratorum pectoribus tela suae iustitiae defigat. Non redit Recaredus meus, et timeo ne execrandus ille in fratris caede proluserit, vt sicam eius cruore intinctam in patris latus immergat, arma arma totis castris expediantur, dent signum aeneatores, immergendus necessario scalpellus vlceri: *Crudelem (vt* *aiunt) medicum intemperans aeger facit*. Agite Duces fortissimi, videte an expediti sint milites, vt quamprimum in aduersariorum castra inuolemus.

*HERMENIF.* Faciemus ô Rex, quod iubes, aiunt iam ex hostium parte moueri signa, et Recaredum re infecta ad nos redire, restat vt armis tota res disceptetur.

[26] *DARIAC.* Armis ô rex non verbis frangenda est contumacia.

*LEVIG.* Ite et rem pro vestra prudentia curate.

*PRINCEPS II.* Recte ô rex imperasti, *omnis mora sed maxime in hoc rerum* *discrimine odiosa est*, aut occupandum aut tolerandum facinus. proimde antequam nos adoriantur, perrumpendum in eorum castra censeo.

*PRINCI.* Tui quidem arbitrii iubere ô Rex quaecumque salutaria duxeris, *nobis* *autem sufficit obsequii gloria*: Verum si me audis, nihil in re tanta praecipiti animo faciendum censeo. *Omnis mora* (inquit Cardaces) *odiosa est sed profecto facit sapientiam*, ex aduerso *importunus satelles* *iracundia praecipitare mauult in negotia, quàm* *descendere*. Quid vnquam simile visum aut vbinam gentium auditum est? missus est ad fratrem suum adolescens, tantae rei internuncius, qua vna omnium fortunae, salus, vita continetur. Redit vna hora fortè tardiùs in castra quàm expe[27]ctabas (ego et viuere et valere existimo) tu cani iubes classicum, vt vbi ad arma conclamatum fuerit, repentino hostium tumultu obruatur. Sed (opinor) hic adolescens aliquid laeti nuntiat vultu enim vt video praefert quandam hilaritatem.

*IGERDES, REX* *Leuigildo afferuntur nuncii de* *Recaredi reditu et Hermenigildi aduentu.*

*LEVIGILD.* AGE adolescens, ocyus expedi, quid nuncias?

*IGERDES.* Redit in castra Recaredus florenti vt video militum globo praecinctus, aiunt in ipso comitatu fratrem esse.

*LEVIG.* Ain tu?

*IGER.* Aio quod ipse his oculis vidi.

*LEVIG.* Quid igitur sinistri dictitabant isti, signa iam ex hostium parte [28] commoueri?

*IGER.* Quid dixerint alii nescio, quod vidi hoc affirmo. Recaredus praesto est, et magnae vt opinor laetitiae nuncius.

*SOPH.* Deus immortalis quantum est in mora remedium! hic felicissimus Gothorum populo dies meis consiliis illucescet.

*LEVIG.* Fac cito in patris complexum veniat.

*IGERD.* Quid si ipse Hermenigildus venerit?

*LEVIG.* De hoc alias nunc mandatum cura. Leuig. Recar. Fili quid affers cito expone.

*RECAR.* Laetos et florentes nuncios mi pater, tuus ille, meusque Hermenigildus nunquam à te quod sinistra hominum fama palam disseminauit alienatus redit in castra, et vltro si iubes in tuos amplexus inuolat.

*LEVIG.* Praetexis fortasse mi gnate tanto facinori speciosum titulum, et [29] fraterni amoris abundantia multa fingis, multa dissimulas. Sed per Deum immortalem dic quò te vultu quibus te verbis excepit?

*REC.* Pater nihil eius affingo pietati quae plenam habet et cumulatam laudem. Vidi his oculis iuuenem, aegrum corpore et animo, squallore et luctu obrutum, heu quantum ab illo tuo Hermenigildo immutatum! Tamen inter dolorum quae ipse constanti animo ferebat incendia, nihil de suo casu querebatur, tantum dolebat se maleuolorum consiliis à tua beneuolentia distractum. Iamque id consilii coeperat, vt se potius inimicorum furori trucidandum obiiceret, quam in te durius aliquid consulere videretur. Vbi vero me pacis internuncium vidit, repente arma posuit, complexus est, illachimauit, haesimus in militum conspectu mutuis amplexibus impliciti, mutuis lachrimis perfusi, iucundum plane ipsis qui bellum et caedem antea spirabant spectaculum. [30] Nunc autem vt planè eum intelligas sola innocentia securum, nudus et inermis in tuum conspectum venit, iubensne admitti?

*LEVIGIL.* Volo, iubeo, concupisco. Heu vim sanguinis! heu blandum et amabile filiorum nomen! *Ego parens esse* *sexagenarius disco*, et ille ferox atque hostilis animus ad istius pietatis nomen tanquam fluctus ad scopulum allisus euanuit.

*RECAR.* En pater quem requiris.

*HERMENIGILDVS* *paternis pedibus aduolutus.*

*HERM.* ADSVM pater optimè *tuus* *Hermenigildus*, quemcunque exitum res tulerit semper tuus. Paterna domo expulsus eorum artibus, qui tuam clementiam in caput innocentis armarunt, sine foco, sine lare, *orbis terrarum exul, viuo*: Ante mortem pene vi[31]nis exemptus, inter saxa et solitudines precarium spiritum duco, feris ipsis miserandus: si nondum iras eorum expleuimus qui me insaturabili odio prosequutur, *et tam feralibus eorum sacris deuota* *sum victima*, en pater inermes ad te manus tendo, saltem hoc vnum erit iactatae fortunae solatium, ad tuos pedes cecidisse, tuis genibus vltimos commisisse anhelitus, *et innocentiam quam ferro vltra* *tueri nolui, cruoris mei riuo depinxisse*.

*PRI. II.* Satis est (ô rex) magnanimo quod aiunt leoni corpus abiecisse, erige supplicem, amplectere filium.

*LEVIG.* O nate! ô nate!

*HERMENIG.* O Pater!

*LEVIG.* A genibus manus remoue, et brachiis parentis collum implica.

*HERMENIG.* O Nate! ô nate!

*HERM.* O Pater.

*LEVIG.* O fili quibus te procellis iactatum teneo in sinu meo, Hermenigilde fili, quam malè fuerat à sinistra fama tuae innocentiae impositum! nunc au[32]tem ista fiducia omnes mihi hodie simultates radicitus extraxisti, Erasistrate laudo fidem tuam.

*ERAS.* Possum tibi ô rex omni ratione hoc affirmare, dum inter tot et tam crebras fortunae procellas aestuaret, non eum vitae desiderium excruciabat, non terrebat mortis impendentis timor. Vnum tantum dolebat, quòd mortui cineribus perfidiae macula per atrocem calumniam imponeretur. Atque in id tantum hic ab eo secessus fuerat arreptus, vt se flagranti inuidiae subduceret, donec eius integritatem temporis aequitas efferret in lucem. Quamobrem vbi primum vidit molliores ad te aditus patere, venit nudus, inermis, *tam plenus fiduciae quam innocentiae*.

*LEVI.* Agnosco nate tuam integritatem et coelestibus gratias ago, atque habeo, qui canos meos tam luculento hodie beneficio cumularunt. Exue istas vestes, squallorem absterge, regales, et te dignos cultus assume afferte ocyus [33] vestes magnificis operibus pictas, quibus filium vestiam.

*HERM.* Pater antequam squallorem quem iubes exuam: eos omnes tibi commendo qui fugam hanc miserrimam sunt consecuti, quibus nec in te fides, nec in me beneuolentia defuit.

*LEVIG.* Eorum ego factum laudo, qui infelicis domini casibus indoluerunt, et virum non fortunam sequuti sunt. Bene est, abunde est, fortunatissimus hic Gothorum regno dies illuxit. Eamus nate: tu cum fratre et proceribus ad regales epulas veni.

*HERM.* Erasistrate tuta sunt vt vides, omnia; aspicis etiam ciuium trepudiantium choros obuiam procedere:

*ERAS.* Quidquid est, tria timeo, *Mare* *mortuum. Senem amatorem, Nouercam blandientem.*

[34]

PROSPHONETICON.

*Princeps Sydere purior aureo, et*

*Phoebo formosior imberbi,*

*Optata diu gaudia defer*

*Regum soboles* Hermenigilde*.*

*Pressas galea fulgente comas*

*Phoebi tenera fronde serena,*

*Sudata Chalybs pondere membra*

*Nesciat, ostrum suscipe foelix,*

*Felix Princeps* Hermenigilde*.*

*Te sine solis lumina pallent,*

*Te sine marcent lilia pratis,*

*Nec dulce micant paestana rosis,*

*Nec vina placent dulcia Baccho.*

*Residi torpet Minius vnda,*

*Lutulenta Tagus polluit ora,*

Optate *tuis* Hermenigilde*.*

*At tu patriis redditus oris,*

*Reddis princeps dulce serenum,*

*Solis melius lumina fulgent,*

*Candent lilia pulchrius agris,*

*[35]* *Paestosque rosis purior ardet.*

*Iam vina placent, volucres rotat*

*Minius vndas, Tagus ipse suo*

*Iam luxurians mergitur auro.*

*Dilecte diis* Hermenigilde*.*

*Tibi flore canit puer aureolo,*

*Tibi virgo facis digna maritae,*

*Tibi cum senio mixta iuuentus,*

*Sonat arguto carmina plectro.*

*Dilecte viris* Hermenigilde*.*

*HERM.* Amplector vestra officia, nec me ingratum vlla vnquam dies visura est.

[36]

PARS III.

*ALARICVS NARRAT AVLAE TOTIVS HILARITATEM, et tacitas calumniatorum insidias.*

QVID sperem aut timeam, nescio. Regiae hîc celebrantur epulae apparatissimis deliciis, nihil haec aetas vidit affluentius. Leuigildus extersit vt videtur, omnes, doloris maculas, et totus est in suo Hermenigildo oculis, animo, mente defixus; hunc audit, spectat, demiratur. Sed interim agunt se per cuniculos arcana Dariacis et Hermenifridi consilia, quo eruptura sint nescio, blandam tamen serenitatem extimesco.

Sed adsunt veteratores vt video, expiscabor hic si possim quid alant monstri.

[37]

HERMENIFRIDVS DARIACES POTENTES AVLICI, CALVMNIATORES HERMENIGILDI.

*Eius reditum extimescunt, et nouas calumnias* *meditantur.*

*HERM.* Iactatur vt vides nauigium nostrum mediis in fluctibus praeferoci tempestate dum impotentis foeminae studiis seruiliùs obsequimur: adorti sumus iuuenem in *hoc fortunae fastigio positum,* *vnde iaculari fulmen possit*. Nunc autem quid illa consiliorum nostrorum tam solers machinatio aduersus eius innocentiam profuerit intelligimus. Ex perplexo negotio se expediuit, ad patrem rediit, ad colloquium, ad amplexum, ad regias epulas, ad laetam et florentem pristini status dignitatem admissus est. Quid moror? omnium calumniarum aculeos extriuit, et luculentum suae innocentiae reliquit testimonium. Iam restat vt parum foelicis in eo [38] opprimendo molitionis periculum in nostra capita retorqueatur, nisi tu fortasse in rebus turbulentis Deum elicias è machina, qui tantam malorum vim à nostris ceruicibus amoliatur.

Animo tantum praesenti opus est: quò se totius negotii condat nodus, peruideo, et à me superisne dicam an inferis fauentibus explicatissimè dissoluetur. Hodie cum eius Nouerca Goisuintha communicaui consilia, furit, afflictatur mulieris impotens animus, et imis antea visceribus mersus totus recrudescit dolor, *statuit omnino* *aut perimere aut perimi*. Me teque consiliorum socios et administros orat, obtestatur, obsecrat, vt dolos omnes, consilia, machinationes, scelera in vnius caput euoluamus mihi vero non placent tam longe accersitae et coloribus minimè pertinacibus fucatae calumnniae. Quid fucum quaerimus? praesto est in foribus veritas. Christianus est, et Romanus, quod ipse nunquam si benè adolescentis animum noui negaturus est. Hac petatur, *hac fiat impres[39]sio qua commodus patet vulneri locus*. Adulterinas habemus literas quibus Hermenigildum à Christianis moneri, incitari, obsecrari confingimùs, vt patrem quem per vim non potuit, per dolum opprimat. Satis est. haec senis creduli et suspicacis animum facile perstringent.

*HERM.* Proinde nobis adeundus est dum animo exulcerato fortasse adhuc suspicionis haerent reliquiae sed ecce opportunè aduenit, nos communibus auspiciis rem geremus.

*LEVIGILDVS AVDIT CALVMNLATORES.*

QVID tam sera sibi vult vestra gratuitio post Hermenigiidi filii reditum, qui aulam vniuersam ingenti laetitia perfudit?

*DARIAC.* Gratulatio quidem illis relinquenda ô Rex; qui te ereptum cupiunt rebus humanis: Nobis autem quid aliud restat in tanta impendentis sceleris atro[40]citate praeter animi moestitiam, squallorem, et luctum.

*LEVIG.* Bona verba, quaeso, quò spectant istae quaerimoniae?

*HERM.* Tuam salutem ô Rex, si nos audis.

*LEVIG.* Quomodo?

*DARIACES.* Hodie tibi postrema calamitas impendet, nisi tuus genius hominum malitiam, telamque improbissimorum consiliorum praescindat.

*LEVIG.* Male ominamini. Reddita est rebus serenitas, Hermenigildus rediit.

*HERM.* Vtinam staret adhuc in acie, timeremus armatum: sed sicam inter latera vibrantem quis satis caueat?

*LEVIGIL.* Quorsum ista? noui filii animum, noui fidem.

*DARI.* Hei mihi misero et calamitoso! quia nimis securum tua te foelicitas facit. Sed rex permitte nos de eo capite sollicitos esse, quo vno omnium vita continetur.

*LEVIGIL.* Si quid monstri alit noua con[41]spiratio quam primum enarrate.

*DARIAC.* Vis vno verbo dicam? Romanus est Hermenigildus, et eodem religionis sacramento cum tuis hostibus irretitus.

*LEVIGIL.* Latinus est.

*DARIAC.* Est.

*LEVIGIL.* Romanorum ceremoniis initiatus.

*DARI.* Ita est: caetera tibi in mentem facilè venire possunt, quorum sola recordatio confundit animum.

*LEVIG.* Quaenam illa?

*DARI.* Dicere exhorresco. Per filii scelus tuum caput hostes licitantur, et quia vident illi arma minus prosperè cessisse, ad dolos confugiunt, suadent vt se tibi conciliatum fingat, in aulam redeat, in tuam se familiaritatem immergat, tandemque vbi commodum fuerit vltimam aleam iaciat, sic enim est in his litteris quas intercepimus scriptum. Quid ad haec?

*PRIN. 2.* Equidem satis mirari non pos[42]sum tam atrocem naturam, tantis fictae humanitatis conditam lenimentis, sed ne quid in hac re parum consideratè subrepat, censeo ô Rex vt filium quamprimum accersiri iubeas, et ab eo qua poteris industria expisceris an vere Christianis sacris se addixerit, quod si tuo iniussu fecerit quid facere debeas in hoc negotio paterna authoritas satis admonet.

*LEVIG.* Ite, euocate Hermenigildum.

*DARIA.* Permitte igitur ô Rex nos discedere, nihil enim opus est vt sibi aduersarios agnoscat.

*LEVIGILDVS EVOCATVM HERMENIGILDVM ACERBE increpat, et in vincula coniicit.*

Nefarium; audax, execrandum caput, dic quo tandem pretio parentis tui sanguinem hostibus addixisti? Ego te ab ista iacente atque inclinata fortunaad hanc laetam et illustrem extuli, vt esset qui me calcibus proculcaret? Ego te [43] miserum, vagum, naufragum meo sinu excepi, vt exsecta praecordiorum vitalia vnguibus reuelleres? Ego inter istas epulas quae penè mihi vltimae fuerunt, vota coelestibus pro tua salute reddidi, vt me reddentem incussi in paternas à te ceruices mei ipsi penates sepelirent? Quae Barbaria istud pectus finxit? Quis Laestrygo deformauit? Quae Colchis flagitio, scelere, perfidia pestiferis venenis infecit?

*HERM.* Quid feci pater?

*LEVIG.* Innocentissimum caput, quid fecerit rogat, et cum patrem interfecerit

se innoxium putat.

*HERM.* Pater si possem diuinare, scirem quid velles? quid accusares? nunc autem quia nihil aliud in mentem venit tacebimus, et si necesse est moriemur

*LEVIG.* Videte istam frontem politam, istos oculos venustulos, candidulos dentes, cerussatas genas; mollitudinem corporis, lenitudinem sermonis, me miserum haec me deceperunt. Nesciebam quantum tam blanda specte monstri tegeret.

[44] *HERM.* Facile est, ô Rex vincere non repugnantem.

*LEVIG.* Repugna degener, si potes, repugna, et fac te quod soles innocentem: dic, agnoscis istas literas?

*HERME.* Non agnosco.

*LEVIG.* Non agnoscis delicatam manum, non agnoscis Christianorum Graecorum consilia, et pias illas ad scelus hortationes.

*HERME.* Nec Graeci nec Latini scelus vnquam vllum mihi suasere, ab iis didici patrem licet Arianum amare, colere, et omnibus obsequiis venerari.

*LEVIG.* Vt me colueris, tua fuga, tui gladii, tui exercitus satis indicarunt.

*HERME*. Reuocas me pater in longa sermonum curricula, si hanc rem attingis.

*LEVIG.* Scio, quicquid hic attigero vlcus est, praescindo orationem. Dic vno verbo, Christianus Romanus es?

*HERME.* Quando hoc scire aues mi pater, rumpet hodie libertas omnia pudo[45]ris et metus repagula. Sum quod quaeris *Christianus Romanus*, et huius me nominis gloria ad rogum vsque comitabitur.

*LEVIG.* O degener, etiam gloriam postremum flagitiorum omnium appellas?

*HERME.* Gloriam appello hoc nomen, quo nullum apud Reges illustrius, neque enim illa tua corona tot fulgentibus gemmis illuminata tantum habet radiorum quantum hic titulus dignitatis. Vtinam mi pater, haec ad caeteras tuas virtutes nota perinsignis accederet!

*LEVIG.* Demens et furiose, quid imprecaris? absit à me meoque genere tantum dedecus, tu verò quod iubeo exequere. Nomen istud abiice, tuis Christianis nuntium remitte, eorum sacra et caeremonias detestare.

*HERME.* Detester ego pater, vitam, lucem, Deum?

*LEVIG.* Emolliêre ceruicose nebulo, generis mei propudium: exuite eum regiis vestibus, cilicio induite.

*HERME.* Exuo libenter istud inanissimae [46] gloriae choragium, atque vtinam ocyus facere licuisset. O vestis delicata, quantum malorum et quàm speciosa tegis miseria.

*LEVIG.* Iniicite catenas parricidae, quamprimum iniicitè.

*HERM.* Dulces catenae ego vos deosculor, et Regum armillis antepono.

*LEVIG.* Compingite in carcerem, conpingite donec de eius suppliciis decernam, nihil mihi deliberatius est quam vt hic paternam seueritatem hodie experiatur.

*PRINC. I.* O praecoces fructus laetitiae! ô improuisam calamitatem! infoelix Hermenigilde vt me perdidisti! infoelix Hermenigilde vt te perdidisti

*IGERD.* Vt exorta repentè calamitas gratulationes nostras oppressit, facinus indignum? Regium Iuuenem à patre spoliari, à patre vinciri, à patre trucidari!

Quibus auribus audiet haec infoelix Erasistratus, sed ipsum video.

[47]

ERASISTRATVS IGERDES.

LEGATI.

*Nunciantur, Erasistrato, Hermenigildi vincula, Legatis proditionem exprobrat.*

*IGERDES.* Erasistrate fuge dum potes, Erasistrate.

*ERAS.* Insanis.

*IGER.* Peius insania hoc malum est, si nescis furor est.

*ERAS.* Vnde?

*IGERD.* Vah miser Erasistrate, quos tibi luctus offero!

*ERAS.* Perge narra: quid fluctuantem animum enecas?

*IGER.* Vinctus est Hermenigildus.

*ERAS.* O fulmen! non improuisum tamen cecidisti. Actum est: vnius mulierculae furiis prodimur, perdimur, opprimimur. O facem Regnorum! ô furiam discordiarum! ô portentum in vltimos Gedrosiorum tractus asportandum deinde ces[48]sant in hoc facinore coelestes? cessant fulmina? non discedit coelum, non dehiscit terra, non abripit consceleratum caput ad mundi strages natum. Infoelix mucro quandiu te inertem feram? nunc nunc exerendus es, et propudiosae immergendus meretricis iugulo aut domini cruore respergendus, ibo, inuolabo, perimam, aut peribo.

*INGER.* Furiose quid paras? nescis nos vndique cataphractis militibus incingi, dissimula, tolera, et tuo Hermenigildo dum potes vltimum amoris munus impertire.

*ATHAVL.* Quidhoc rei est; et vnde Erasistratus furit?

*ERAS.* Athaulphe haec est fides: haec sunt tuae legationis insignia?

*ATHAV.* Erasistrate per Coelestes omnes iuro, nihil in hoc negotio dolo malo commissum est, fuimus pacis nuncii, pacis exoratores, oliuas penè ex mediis bellorum incendiis retulimus, tranquilla per nos erant omnia. Hei mihi quae [49] furia tam repentino tumultu res confundit, et in nostris funeribus tam tetre atque impure debacchatur?

*GESNERIC.* Ego te Erasistrate et te Igerdes testes volo, Opto, precorque, vt coelestes in me caputque meum omnia fulmina et ardentem ipsius caeli machinam contorqueant, si aut re, aut verbo, aut assensu, hanc coniurationem alui, si resciui, si suspicatus sum. O Gothorum lumen Hermenigilde, quis te prodidit? quis tantum sceleris admisit, quis tam ferox et barbarus tibi haec vincula iniecit? scio quia tuos oculos non spectauit. Quomodo enim non fuisset tam blandis fulminibus perstrictus?

*ATHAVL.* Sed vide Erasistrate ne frustra in re tanti momenti doloris solatia in quaestus et lachrymas muliebres intendamus. Quin potius omnis à nobis lapis mouendus est, vt miserandum iuuenem ex iis laqueis eripiamus.

*IGERD.* Eamus Erasistrate, eamus, et occultas calumniatorum fraudes dum res [50] adcuc in integro est opprimamus.

*ERAS.* O nouerca generis humani furia!

HERMENIGILDI IN VINCVLA CONIECTI deploratio.

*Hermenigilde iaces tristi defossus in antro,*

Te luci ereptum lux tamen ipsa gemit.

*Et tenebrae mallent fieri pia lumina solis,*

*Si tenebris vultus praestat adire tuos.*

*Nil agis impietas, nitet Hermenigildus in vmbris,*

*Quique animo dotes hic tulit ore faces.*

*Per noctem obscuro lucet carbunculus orbi,*

*Quo premit ista magis, fulgurat ille magis.*

*Lucorum per operta nitet, sic bractea foelix,*

*Et facit infernas sole micare domos.*

*Sed tamen horrescit vinclis feralibus, vrgent*

*Ferrea vincla manus, ferrea vincla pedes,*

Solaque veh misero macies indigna catenas

[51] Laxat, *et implicitas non sinit esse manus.*

*Vulnera corporibus non desunt improbe lictor,*

*Improbe, sed desunt corpora vulneribus.*

*Corpora si desunt, superat mens ardua corpus,*

*Et victrix trudit pondus in astra suum.*

Seruit in Attalicis, in ferro est libera virtus,

*Hanc adamante ligas, nil adamanta timet.*

Vincula quae fuerant, pretiosa monilia reddit,

*Et se suppliciis excolit vna suis.*

*Dic tua quid meruit Iuuenum pulcherrime, virtu*s?

*Quid meruit pietas? quod fuit ausa scelus?*

*Te miserande puer pietas tua, te tua virtus*

*Perdit, et hoc solo vincula demeruit.*

*Vincula virtuti, praedonibus astra parantur,*

*Terra feret stellas, tu fer Olympe rubos.*

[52]

PARS IIII.

LEVIGILDVS, RECAREDVS.

*HIC ACCEDIT AD REGEM pro fratre deprecator.*

*LEVIG.* REcarede, quid petis?

RECAR. Vincula, carcerem, et vltorem mer sceleris gladium. Tu me Rex pacis internuncium esse voluisti. Tu me ad fratrem praemisisti. Tu quietae hilaritatis insignia praeferri à me voluisti. *Memiserum! cui scenae totam hanc fabulam reseruabas?* Scilicet Germanus germanum in fraudem induxi, innocentissimum principem prodidi, vecors et degener! Ego in hanc lanienam immisi, non iam legatus sed victimarius oliuas praetuli, quas tu innocentis hostiae cruore respergeres. Si quid adhuc tonas et minaris, en ceruicem, ô Rex quam ferias: tantum serua Hermenigildum, [53] serua innocentem, serua filium.

*LEVIG.* ABi furiose, seruem mihi parricidam, tibi fratricidam: abi furiose, et patere tibi aliquando regnum firmari.

*RECAR.* Quin potiùs ad tuos pedes deuolutus moriar, et te meo sanguine cruentabo, para hodie duobus filiis vnum tumulum.

*LEVIG.* Abi furiose.

*RECAR.* Satis vixi.

*LEVIG.* Educite, vt meis auribus opplorare desinat.

*RECAR.* O caelum! ô fulmen! et hic siles?

*HERMENIGILDVS CAVSAM DICIT APVD PATREM IN cilicio, et vinculis.*

*LEVIG.* A Gelicet tibi causam dicere, dilue si potes eas sceleris maculas, quae tibi à sole ipso in os illud tuum importunum regeruntur.

*HERM.* *Innocentiam meam pater. declarare* [54] *facile est*, innocentiae patrocinium inuenire difficile; Te vnum ego in hac flamma inuidiae qua me ictum et prope fumantem vides, habui, quem appellarem, quem obtestarer, cui fidem meam iniquissimis calumniis vexatam crederem. Nunc autem te peracerbum accusatorem, seuerum iudicem, et quod crudelius est, patrem iratum experior. Tu me penè ab hospitali mensa et regiis epulis extractum, ornamentis exui, vinciri, et huius calamitosi carceris tenebris mandari iussisti: vereor ne si me innocente iterum dixero, tuum iudicium quod semper grauissimum fuit

videar refellere, et dum innocentiae meae patrocinari studeo paternam culpam accusem, quae res mihi suppliciis omnibus acerbior semper visa est.

*LEVIG.* Videte orationis insidias.

*HERM.* Tacebo igitur (mi pater) si iubes, et silentio presnam conscientiam.

*LEVIG.* Eloquere peruicax, eloquere reos inauditos damnare non soleo.

*HERM.* Loquar igitur (mi pater) quia [55] iubes, non quod aut oratione aut silentio sperem aliquid me effecturum. Sed vtcunque se res habuerit, *postremas sanguinis mei* *voces tui auribus infundam*. Etenim si tantum hoc quicquid miserae animae reliquum esse voluisti, à meis calumniatoribus expeteretur, darem cum silentio iugulum, et cruorem muum largissimè propinarem. Nunc autem hoc agitur vt. demortui cineribus quiescere non liceat, sed iis eterna criminis nota per summum scelus adhaerescat: hoc si pater iniquum est, peto à te vt filii moribundi vltimos, gemitus aequis auribus excipias!

*LEVIG.* Age, tolle istam insidiosam orationem, dic de crimine.

*HERM.* Non est hoc nouum crimen

(mi pater) iam diu telam illam coniux tua *Goisuintha*, nobis verò nouerca semper infestior quàm eius dignitas postulabat in me et fratrem meum molitur. Vtinam (si liceret beatos manes sollicitare) parentis meae demortuae, tuae verò augustae coniugis animam ad hoc tribunal adducere [56] fas esset, silerem ego, et ipsa loqueretur: diceret vt impendente fatali necessitate, quae nobis illam *maturam coelo, sed terris vtilem foeminam* eripuit, languentibus vt poterat brachiis me fratremque meum complexa, tibi *per genialem thorum, per castissimos* *amores, per intaminata connubii foedera*, communem sobolem commendabat: Ea tunc eramus aetate (mi pater) quae sensum doloris vix admittit. Sed tamen vbi tuos rorantes oculos, et te moribundae corpori affusum, dextramque prehendentem vidimus, non tenuimus infantiles lachrymas, quas et tuus dolor, et matris inter has voces expitantis obitus excussit. Tu verò nos in hac recenti orbitate tuo gremio appressos fouebas, prohibebas flere, quod vix facere poteras, manantes lachrymulas tuis abstergebas digitis, te nobis *patrem praesidio, indulgentiâ* *matrem* pollicebaris.

*LEVIG.* Haec nihil ad crimen attinent.

*HERM.* Veniam (mi pater) veniam statim. Creuit haec tenella aetas in sinu tuo, [57] et se per annorum curricula ad auream iuuentutem explicauit. Quis tibi tunc Hermenigildo tuo charior? quis suauior vnquam fuit? Hermenigildo imperia mandabantur, per Hermenigildum bella gerebantur: ab Hermenigildo populorum foedera sanciebantur, *Omnia tibi* *erat Hermenigildus*.

*LEVIG.* Alius tunc erat quàm nunc est Hermenigildus.

*HERME.* Placuit tunc maiestati tuae, vt supra aetatem animum ad nuptias adiicerem. Quaesita est mihi coniux regia, Regis filia, Regis soror, Regis neptis. Sed quae regnorum omnium titulos, omnium imperiorum insignia sola virtute superauit. Heu virgo misera, quibus et quam indignis tua indole funeribus eras reseruata! Cum hac igitur nouus coniux nouis nuptiis copulatus, videbar omnium principum fortunatissimus cui haec caelestis forma obtigisset: Ego verò non tam flammas alebam cupiditatis, quas vix illa aetas ferre poterat, quam admi[58]rationem diuinae virtutis. Huius enim pietate, exemplo, doctrina, magisterio fidem primum recepi, factus illi *ex marit*o *discipulus; ex coniuge prope filius*.

*LEVIG.* Mali corui malum ouum.

*HERM.* Tu interim mi pater, in secundas nuptias conuolasti. Inducta, à te nobis nouerca Goisuintha, Ariana mulier, potens, acerba, imperiosa: Continuo mutata omnia, sordent tibi amores pristini, nouae et subtiles flammae se in senile pectus insinuant, liberi primi illius quondam sancti et foelicis thori pignora, iam non sunt solatio sed raedio.

*LEVIG.* Scelerate, audes etiam coram hoc amplissimo senatu patris thoros incessere?

*HERM.* Vera dico, per vnius mulieris furias nobis quiescere non licet, proscindimur calumniis, agitamur toto regno, Non somnus, non vigiliae, non cibus insidiis vacuus. At crudelis foemina, quaepatientiam tuam tentarat in minoribus, coepit quoque in maioribus ludere. Vxo[59]rem meam (hei mihi quanto cum dolore recordari cogor) angit, stimulat, vexat omnem efferati pectoris acerbitatem in hanc vnam effundit. Iubet vy Christianam legem repudiet: tum virgo, eo *se genere natam respondit vt mori posset, facere nefariè non posset*, hac voce quâ quid gloriosius? irritata, tot regum sobolem incessit pugnis, proterit calcibus, contundit ver beribus, ita vt multus è regio corpore sanguis exiret.

*LEVIG.* Quando hoc auditum?

*HERME.* Duram habes aurem (mi Pater) ad huiusmodi crimina, sed tamen neque hac importuna et crudeli dementia contenta, imperat scelestum facinus? Pudicum corpus vestibus nudari, nudatum sensim in lacum perfrigida tempestate mergi, donec illa fidem patriam cieraret. Hac barbarie nihil! vnquam vidit sol indignius. Demittebant in lacum innocentissimam puellam carnifices, et paulatim quidem, vt acerbus esset singulis membris doloris sensus, funes qui[60]bus ipsa tenebatur vincta laxabant. Illa verò *nihil de carnificina querebatur; tantum* *dolebat nuditatem*: cumque moneretur vt se Arianam semel profiteretur, ad singulos cruciatus vna vox excipiebatur, *Christiana sum, Christiana sum*.

Hanc nefariam crudelitatem quam ferro et flammis prosequi iustissimum erat, tolerantia vincere constituimus, secessi cum vxore in vrbem quam tu ipse pater donaueras. Sed nouerca, quasi ipsa grauem iniuriam accepisset quod ferrum nostris corporibus non immersisset, tota vrbe insanire, bacchari, furere, me quasi hostem patriae, regni bustum, patris interfectorem petulantissimis conuiciis incessere. Vtinam mi pater credulitas tua furiosis eius conatibus nimis vxoriè non esset ancillata: verum in me iussu tuo toto exercitus pondere concurritur, atque in *vnum caput terra et mari mundus armatur*. Dabis hîc veniam mi pater, si quod natura brutis animantibus suadet vt se, vtconiugia, vt sobolem, contra vim tuean[61]tur, hoc facere tot furiis à nouerca lacessitus conatus sum. Arma sumpsi, non quibus te lacesserem, sed quibus me et regiam coniugem contra impotentissimam et crudelissimam mulierem tamdiu defenderem, donec tibi rem causamque pleniùs liceret aperire.

*LEVIG.* Mentiris impostor.

*HERME.* *Testor hic delubra coelitum, arasque* *quas ego cum me inflammato animo prosequereris prostremas occupaui*: vbi vidi hoc agi vt me iam fuga tueri non posset, posset autem gladius, si vellem quod lex naturae iubet exequi, statui me tuis pedibus insontem victimam potius aduoluere, quam in tanta causae aequitate repugnare. Vidisti prostratum, iacentem erexisti, erectum complexus es. Quid est quod gloriosi illius operis lauream infuscauit, nisi illius dolus quae cùm armis obruere non potuerit, per iniquissimum iudicium tentat praecipitantem impellere? En crimen, en causam cur cilicio indutus, et iis vinctus catenis quas tu praedonibus reseruabas in tetro [62] atque infami carcere moribundus iaceo.

*LEVIG.* Romanus non es?

*HERME.* At Christianus sum et Romanus, hoc enim postremum arguitur: habes in hac parte (mi pater) confitentem reum. Hoc nempè crimen est *ex quo reus gaudet, pallet iudex, coelum laetatur, terrentur daemones, contremiscunt inferi, cuius accusatio votum est,* et *poena foelicitas*. Cuperem equidem centies si liceret pro hac nominis gloria emori. Iam enim ad Dei laudes praedicandas vnum os nimis angustum videtur: concide corpus, velle, lania, *tot ora videbuntur esse quot erunt* *vulnera*, et per sanguinis riuos effusus spiritus, purpurata in caelum via quamprimùm euolabit.

*LEVIG.* Furiose, nemo contemnit vitam nisi qui desperatus viuit.

*HERME.* Poenitet me Arianum vixisse, tunc (fateor) desperatus vixi.

*LEVIG.* Nunc autem fatuus, et vecors uiuis degener.

*HERME.* Viuo mi pater, *in cilicio splendidus, in vinculis liber, in carcere speciosus*.

[63] *LEVIG.* Hic tuus splendor, tua libertas, tua species est, si me et vxorem meam conuiciis arrodas.

*HERME.* Imo (pater) te tanquam Regem, dominum, patrem, semper honoraui, timui, veneratus sum. Tuae verò vxori bonam mentem, et nihil aliud sum precatus.

*LEVIG.* Satis habet mentis ad tuos conatus opprimendos.

*HERME.* Nimis fateor, et hoc dolendum est.

*LEVIG.* Secede, secede, de tuo capite deliberatur.

Agite patres sapientissimi, deliberate cui spei tam importunum animal reseruemus.

*PRINCEPS. I.* Tanta est ô Rex potentissime, eius negotii moles et tam lubrica materia, vt quantum prudentia quae diuturno rerum vsu concaluit confert ad dicendum fiduciae, tantum rei nouitas, et magnitudo stuporis afferat. Nulla de capite, vel hominis vilissimi praeceps esse de[64]bet sententia. At verò cum de Regissobole, et de eo filio deliberetur, in quo tua decliuis aetas et Gothorum salus conquiescere videbatur, magni referre arbitror, vt quae à te constituentur tantò fiant consideratiùs, quantò periculum est in errore pernitiosius. Duas vt video controuersias accusatio complectitur, quarum altera perduellionis, altera superstitionis. Et in prima quidem quae mihi grauior visa est, atroces iuuenis querimoniae fuerunt, quibus omnem armorum inuidiam in Goisuintham Nouercam deriuauit. Mihi quidem ô Rex de Augusta coniuge tua tam mirifica insedit opinio, vt nihil addi possit amplius: Sed tamen quantùm veterum replicare temporum memoriam mens nostra potest, video per Nouercas saepe faces importatas quibus florentissimae arderent familiae. Tui erit iudicii liquidiùs videre, an Goisuinthae Reginae odia priuignum ad haec arma compulerunt: certè quod in te iniquo non fuerit animo, facit vt credam reditus celeritas, et in hac postrema quae [65] tibi cum illo fuit congressione fiducia. Habet hoc implicata scelere conscientia, vt omnia reformidet, tuta ipsa timeat, et si folium increpuerit expauescat: nihil vero in hoc congressu vidi simile, exporrecta iuuenis facies, laetus atque hilaris vultus, plenus in te animus fiduciae, plenus amoris cernebatur, si modo in *oculis tanquam in accuratissimis naturae speculis mentis* *simulacra delibamus*. Proinde considerandum est etiam atque etiam an ea quae circunfertur in literis atrocitas se istis moribus illeuerit. Quod vero ad superstitionem Romani nominis attinet, non est ô Rex mirum, cum illi Christianam vxorem, et Gallam coniunxeris, haec in virum cum ipsis cupiditatis facibus religionem transfuderit. Caeterum nemo prudens gladiis et hastis numinum metum in hominum animis defigit, vtrique potius doctore opus est quam carnifice. Quos tu nunc vides istius religionis calentes studiis, inflammatos animo, ardore prope ignitos, aetas flecter, vsus leniet, prudentia [66] tua mitigabit.

*LEVIGIL.*Quid censes?

*PRIN. II.* Si ea esset Rex optime Hermenigildi audacia, vt sui sceleris integumentis posset esse contenta, ego quidem et in hoc negotio cunctandum arbitrarer, et aliis suaderem, vt rem quàm accuratissimè perpenderent. Nunc autem cum in apertum tetrumque facinus eruperit, quantum illius vitae additur, tantum tuae qua nihil in hoc orbe terrarum pretiosius, detractum puto. Non est is reus cuius non sit formidanda potentia, non est hoc crimen cui debeatur impunitas, non est hoc regnum quod tantum dedecus ferat, non est denique is iudex qui se puerilibus lachrimis à iustitiae cursu detor queri patiatur. Omnia vt vides iura diuina et humana polluit, excidit, funestauit: *Defertor patriae, transfuga religionis, patris interfector, ne sibi quidem id reliqui fecit, vt sanabilem plagam infligeret*: Sed inaudita contumacia, remedium tuae clementiae in suum vertit scelus. Arma in patrem sumpsit, [67] nec regni sanctitas, nec aetatis veneranda canities, nec parentis nomen, nec vox ipsa naturae furiosum iuuenem ab infestis conatibus repressit: Tandiu stetit in acie, quandiu potuit, vbi se desertum à suis, inuisum alienis, posteris execrandum vidit, irrepsit ad patrem, vt latrocinium in veneficium conuerteret. Nunc autem ne minus audax ad perpetrandum facinus quam ad defendendum impudens videatur, in nouercam foeminam illustrissimam,et patris amores sui furoris consilia deriuat. *Inaudita res est miser crudelis* qui in vinculis audet castos patris thalamos insectari, quid faciet in purpura? qui in his centonibus alit superbiam, quid facturus est in Attalico? qui reus minatur in carcere quid efficiet dominator in regno? Spreta Gothorum religione in Romanorum superstitionem perfuga transuolauit, cum patris hostibus contulit consilia, ipsis se administrum, socium, satellitem praebuit. Quaerit pater vt nefarium sacramentum rescindat, negat, persistit in contumacia, et [68] nos mollioribus sententiis pergimus eius audaciam alere, vt nobis in posterum deliberandi facultas eripiatur, illi patrandi concedatur. Censeo igitur ô Rex quod è re tua esse arbitror, vt si Hermenigildus in superstitione contumax esse pergat, paternae seueritatis stimulos experiatur.

*PRIN. I.* Quid vim affers naturae? sine Patrem, Patrem esse.

*PRIN. II.* Sophron, Pater est Leuigildus Pater regni, non iuuenis facinorosi. Quasi vero ignota sit parentum in filios seueritas. Cartallum audiuimus maximi animi iuuenem, quòd patris miserias contempsisset, et eius moesta ac lugentia castra circumfluentibus quietae foelicitatis insignibus intrasset à patre vt tum erat vestibus, auro, et pictura fulgentibus, atque insigni corona radiato capite, in altissimam crucem fuisse suffixum. Scimus Torquati iuuenis victorem spiritum quòd patris iniussu pugnasset et vicisset, patris imperio exhaustum, et domestica fortissimi imperatoris calamitate sancitum decus publi[69]cae disciplinae. Nos vero in istis sceleribus iubes conuiuere!

*LEV.* Per sceptrum iuro, et potentem Gothorum genium hac nocte aut mentem, aut vitam exuet.

Euoca Leonidam.

*LEONIDAE TRIBVNO COMMITTITVR Hermenigildi supplicium.*

*LEV.* Leonida, opus est hîc mihi tua fide in lubrico et ancipiti negotio.

*LEON.* Iube Rex quicquid volueris, obsequium non deerit.

*LEVIG.* Facies? *Leon.* Etiam rogas! *Leuig.* Fortiter?

*LEON.* Quando ignauus fur? *Leuig.* Cito? *Leo.* Iube et perfectum est.

*LEVIG.* Timeo. *Leon.* Quid me excrucias ô Rex, si tibi suspecta est fides mea? iube me coram te flammas inscendere.

[70] *LEVIG.* Non hoc iubeo. *Leon.* Quid igitur? *Leuig.* vt hodie caput meum à nece liberes.

*LEONID.* O Rex, etiam hoc iubere oportet? dic quaeso quid vis?

*LEVIG.* Nosti arcanum silentio saepire.

*LEONID.* Hoc noui.

*LEVIG.* Age, Tu Hermenigildum hac nocte securi percuti, et confici statim cura.

*LEON.* O Rex quid iussisti? sanguinem tuum per me fundi? iube potius vt viuus ad inferos penetrem.

*LEVIG.* Age quod iubeo, vel te.

*LEONID.* Vide Rex ne te poeniteat.

*LEVIG.* Deliberata sunt omnia, perge ocyùs: ni feceris de tuo capite conclamatum est.

HERMENIFRIDVS, DVRIAS, DARIACES.

*Calumniatores cruenta palma exultantes* *Durias insectatur.*

*HERME.* Bene est, abunde est, recte ceciderunt tesserae, vincimus, [71] triumphamus, omnibus gaudiis affluimus, iam nec Marti nec Apollini diuinos honores inuideo. Riualis Iouis ego fum, cui tam luculenta palma tam feliciter obtigit.

*DVRIAS.* Execranda capita, Lestrygones, Procustae, Busirides, portenta ex omni immanitate scelerum concreta quo nomine vos apellem nescio, ite, iactate vestram illam palmam innocentissimi principis sanguine cruentatam. At si qui sunt coelestes, sunt autem, et vestri sceleris spectatores, tandem tandem ferient.

*DARIAC.* Puer obgannis.

*DVRIAS.* Gladiator, latro, spartace, tu me puerum appellas? ita est, puer sum, et verò purus, tu verò homicida, tu paries humano cruore maceratus.

*HERM.* Duria vtile est tibi sapere, abi, et sile.

*DVRIAS.* Sileam ego? vestram barbariam coelo et terris eloquar, si homines non audiunt, ac certe freta, saxa et solitudines ingemiscent.

[72] *DARIAC.* Vult virgis abigi audax pusio.

*DVRIAS.* Effeminate, virgas etiam minaris? exere gladium si potes, exere Thersites, te nemo in acie virum nouit, ex immanitate omnes Lycanthropum agnoscunt.

*DARIA.* Hermenifride per deos sine me vt scelestus ille pusio penas hodie suae dicacitatis persoluat: ego exenteratum, comminutum, discerptum muscarum pabulum efficiam.

*HERME.* Miser adolescens cur te is perditum? tace inquam et noli crabones irritare, *nescis linguam animae laqueum?* nescis eam arbitram necis et vitae? Abi infoelix, abi et desine contra solem spuere. *Infraenis oris vectigal est calamitas.*

*DVRIAS.* Veniat emasculatus, veniat, ego in eius ceruices inuolabo, tetros illos et funestos oculos effodiam, linguam ex ipsis faucium radicibus extractam coruis epulandam dabo, si modo corui tam scelerata dape vesci non exhorrescant.

[73] *DARIACES.* Morietur, actum est, morietur.

*DVRIAS.* En iugulum Hyaena, en iugulum, exsuge cruorem quem iam ex parte in Hermenigildo meo libasti.

*HERME.* Sine, furiosus est, eat sane vias suas, enimuero praeclarum est nos cum adolescentulo iurgari, quin potius quod instat expediamus, ne quis nobis telam istam quam teximus reordiatur, eamus.

*DARI.* Ego te.

*DVRIAS.* Ite vultures, ite, Rex totum resciet, hei mihi quia nullus nobis ad Regem patet aditus, et fores omnes obsedit calumnia, prodimur, eiicimur, *perimus tacendo*, at forte ego inueniam viam.

DE MORTE HERMENIGILDI DEPLORATIO.

*HEV scelerum incestam faciem! indignata retorquent.*

*Ora polo stellae, et tristi ferrugine liuent.*

*Ergone carnifici infandum data victima dextrae,*

[74] *Occumbis miserande puer, per regia colla*

*Egit atrox furias mucro*, libauit in ipsa

Arceanimam scrutans. *Quo desolata talistis*

*Ora Penetrales diui, dum talis ad aras*

*It cruor, et vestris genibus qui repserat olim*

*Paruulus, in vestros iam grandior hostia vul*tus

*Offert se, exultans letho, mortemque lacessit.*

Heu! pater *est nato popa, prohexecrabile bustum,*

*Quam dederat lucem, vitamque resorbuit atrox,*

*Qua natura viam negat imperterritus ausis*

*It furor*, et vitae genitor penetrale resoluit

Quo vitam inclusit. *Tigres* fleuere caden

*tem.*

*Heu pietas! heu sancta fides! heu dextera bello*

*Inuicta! heu forma! et primae lanuginis anni,*

*Ostentastis opes, mundi et totum instar in vno*

Quae nunc *atra dies ingrato pollice carpit.*

Qualis *vbi exultat primo sub lumine concha*

*Iam praegnans rore, et tenero se sole maritat,*

*Et mox impletur foetu, gestitque sub auras*

*Vnio spes Indi: coelo improuisa sereno*

*Tempestas inimicum imbrem, mundique fragore*

*Fulmina praecipitat, queis intercisus in aluo*

[75] *Partus hiat, tenuesque cinis vanescit in auras.*

Talis se *iuuenis prima virtute ferebat*

*In decus, et magnae spargebat semina mentis,*

*Cum foetum inuidiae praestrinxit turbine Parca.*

Quam defletus obis et nulli flendus! *In* *astra,*

*Consurgis, ridesque tui ludibria trunci.*

PARS V.

LEONIDAS, HERMENIGIL.

*TRIBVNVS DENVNCIAT Hermenigildo extremam* *necessitatem.*

*LEONID. TRIBVN.* Atrox dii boni et inuisum facinus (miserum me) cuius operis administrum Leuigildus esse voluit, iubet pater, vt filium carnificis manu confici quamprimùm curem. Moram nullam interponit, vrget, instigat, [76] nisi fecero minatur terrores et supplicia. Parendum est omnino, quamquam inuito et reluctanti eius voluntatibus, *miser genitor qui sibi viuus eripit viscera!* miser iuuenis cui tam acerbum à patre funus instauratur. Quo vultu, qua voce, qua mente regium iuuenem compellare possim non video, et totus pene stupore confundor, heus tu Valfrede aperi carceris fores, et mihi Hermenigildum siste.

*HERME.* Agedum tribune, quid nuntias?

*LEONID.* Vtinam princeps elinguis essem, aut prius me fatum abstulisset, quam tam crudeli vocis ministerio fungerer!

*HERME.* Perge, eloquere fidenter, ego dudum miseriis assueui.

*LEONID.* Pater tibi per me vltimam necessitatem denunciat.

*HERM.* Grates tibi Christe summas ago, tu mihi per patrem vitam fragilem, miseram, cum muscis atque formicis communem dederas, nunc autem per eiusdem decreta, vitam nobilem, beatam, et om[77]nium bonorum affluentia cumulatam concessisti. Dic quo genere mortis imperauit me confici?

*LEONID.* Exhorresco dicere, tantaene ceruici securim crudelis genitor impinget?

*HERM.* Intelligo quid velis, tantum doleo leuius hoc esse supplicii genus, *cuperem tot esse vulnera, quot sunt membra*, vt pro Christi nomine gloriosius ex hac vita discederem.

*LEONID.* O inauditam in hoc fortunae fastigio constantiam!

*HERME.* Quando et vbi vult me interfici?

*LEONID.* Hac nocte in carcere.

*HERM.* Quota hora est?

*LEONID.* Iam secunda vigilia est, et ipsum appetit noctis silentium.

*HERM.* Leonida, Coelum intuere: vides quot emicant stellarum faces?

*LEONID.* Video.

*HERM.* Nihil agit pater, non obscurus hac nocte moriar, *quot sunt in hoc beatorum* [78] *domicilio stellae, tot sunt Dei peruigiles oculi meae* *testes innocentiae.* Tu saltem hoc extremum munus indulgebis morituro, euocabis mihi vnum ex illibata Christianorum gente Pontificem, cui tuto possim conscientiam meam explicare.

*LEONID.* Cum Arianis Episcopis licet tibi vt voles sermones conferre, cum Romanis non licet, omni hoc ratione tuus pater acerrime vetuit.

*HERM.* Valeant Ariani tui, quorum ego pestiferam doctrinam execror: si mihi hoc vltimum praedonum solatium pater denegat sacerdotis alloquium, *sola* *teste conscientia moriar*, quid et vxori meae vetatur ad me aditus?

*LEONID.* Vetatur.

*HERM.* *Omens sancta et immortalium coetu digna Indegundis mea.* Non hunc tibi lectum genialem, non hos thalamos socer debuerat, quamquàm nulla tibi charior purpura, quam quae sanguine coniugis imbuetur. Quacumque in parte terrarum vixeris, lux mea, *viue nostri coniug*ii *memor,* *et vale*.

[79]

*ERASISERATVS. HERMENIGILDVM INVISIT MORITVRVM.*

*ERAS.* VBI est? saltem amplectar moriturum: ecquis cum mihi eripiet?

*LEONID.* Erasistrate quo pergis miser? cur te is perditum? nescis in hoc negotio suspectam regi tuam operam videri?

*ERAS.* Hermenigilde principum omnium optime, qualem te aspicio, qualem te vltimùm amplector, virorum omnium amantissime etiamne ad catenas et secures venimus? *O nimis credulam tuam inno* *cantiam! ô consilia mea nunquam satis credita!*

Sed gladium adhuc habemus, animum habemus quem tibi impendamus.

*HERM.* Quid quereris Erasistrate?

*ERAS.* Facinus atrox, crudele, barbarum quod nulla posteritas expiarit. Vbi arma? vbi Coelum? vbi Dii?

*HERM.* Furiosè loqueris Erasistrate: doles me Christianum mori?

[80] *ERAS.* Doleo te hac innocentia opprimi, de hoc fortunae fastigio per iniquissimam calumniam deturbari, hoc aetatis flore belluis ipsis miserando, tam crudeliter extingui; heu vbi amores nostri? vbi breues delitiae? vbi spes immaturae? quas hic fortunae turbo decussit? te verò nihil eorum mouet.

*HERM.* Erasistrate fuit aliquando tibi graue, diurnis laboribus vehementer fatigato vestem ad cubicularem lectum ineundum deponere? Scito hoc corpus à me post tot labores et aerumnas tam aequo animo exui quam quis togam exuerit. Noli angi Erasistrate, foelix et gloriosus morior, tui autem sanctissimi amoris apud manes ipsos meminero.

*ERAS.* Imo te statim ad manes sequar: quid enim post pretiosissimae animae iacturam terras grauem? Sed ecce Recaredus frater tuus aduenit.

[81]

*RECAREDVS HERMENIGILDVM FRATREM CONVENIT.*

*RECAR.* Ego te frater prodidi, ego te in hanc carnificinam adduxi, ego te his catenis huic carceri mancipaui. O me praeposterum pacis internuncium! ô acerbam legationem meam! ô infidelem operam! ô fraudem perfidiosam! Tu saltem frater dum viuis vlciscere, gladium istum arripe, et totum nefandis visceribus immerge.

*HERM.* Furiosè loqueris mi frater, noui innocentiam tuam.

*RECAR.* Satis est nocens cuius destinata salubriter consilia in tam funestos exitus reciderunt.

*HERM.* In quos?

*RECAR.* O infame spectaculum! somniare me adhuc, non videre istud existimo: Saltem mi frater dum res extrema spe pendet, vitam serua, Romanum istud nomen quod pater iubet abiice, vel si hoc [82] tua constantia non patitur, dissimula, cede tempori, necessitati rerum omnium victrici obtempera.

*HERME.* Apage mi frater cum istius insidiosae orationis blanditiis, suadere mihi pietatem in vitae dispendio potuisti, *scelus* *cum vita et regno coniunctum suadere non poteris*: iam tempus quidem appetit tibi regnandi, mihi moriendi. Morior lubenter pro Christiani nominis gloria, pro qua millies emori, flagranti atque ignito animo concupisco. Ego nec te frater, nec parentem meum miserandum senem accuso, quinimò suadeo vt decliues eius annos, tuo excipias sinu, et omnibus officiosae pietatis muneribus in eum perfungaris. Nouercam quoque ipsam tolerare te malim quam incessere, dum iniurias meas persequeris: *Dei est cognoscere, hominis* *ignoscere*. Vbi autem naturae legibus satisfecero habebis me frater apud numen perpetuum pro tua salute deprecatorem. Spero equidem quia tu istam lasciuientis in superstitione animi ferociam mitiga[83]bis, et si quid moribundi diuinant, hoc praedico tibi, et denuntio, erit tempus illud cum tu Christianis sacris aggregatus florentissimae pietatis in hoc regno iacies fundamenta. Hoc vnum coelestes moriturus à vobis postulo, nullum cineribus meis gratius solatium potest contingere.

*CALVMNIATORES VRGENT SVPPLICIVM.*

*HERME.* LEonida, viuit adhuc Hermenigildus? Per deos deasque omnes iuro, *si viuum sol oriens viderit, te mortuum visurus est*. Scito tibi munus tuum à rege quàm seuerissimè imperari, expedi et moras omnes amputa.

*HERM.* Hermenifride reddo tibi sanguinem, quem concupiscis: reddo sine mora. Valete, tu Erasistrate hanc crucem auream reddes vxori meae, dic illi me eius magisterio informatum, vitam Christianae religioni profundere. Si noui principis foeminae animum, floribus potius quam [84] lachrimis cineres meos prosequetur. Valete iterum: quid lugetis? Leonida, iube lictorem quamprimùm accersiri: praesto sum.

*RECAR.* Erasistrate sic nobis eripitur? Heu pudet me coelum intueri, satis vixi Erasistrate.

*ERAS.* Totus quasi pestilenti sydere afflatus obstupesco, ô funebres delitias! Misera Indegundis quos tibi et quantos luctus fero!

*IGERDES NVNCIOS AFFERT SALVTIS: HERMENIGILDVM AVDIT iam demortuum.*

*IGERDES.* Cito Erasistrate, cito expedi, subodoratus est Rex calumniatorum fraudem, et iam aliquot fuga dilapsi suppliciorum seueritatem anteuerterunt. Nunc fluctuat Regis animus, et peracribus suspicionis stimulis perstringitur: serua Hermenigildum, serua dum potes innocentissimum principem.

[85] *ERAS.* Siste Leonida, siste.

*LEON.* Vixit, conclamatum est.

*ERAS.* Hei mihi quid video: vixit Hermenigildus.

*IGERD.* O prodigium! ô fata! quibus me funeribus reseruastis? Occidisti princeps innocentissime, occidisti in ipso aetatis flore, in ortu dignitatis, tam tetre à carnifice vinctus, carnificis manu luce priuatus. At ego tibi salutis nuntios afferebam! ô praeposteras curas meas! ô irritos conatus! ô desidiosam pietatem! da saltem, da vt vltimos tuos spiritus excipiam, vt cruorem sacratissimum meis manibus colligam.

*ERAS.* Et haec est fides! ô chlamys! ô cruor! ô sanctissimi principis monumentum! hoc igitur tantum restat ex Hermenigildo, hoc per tot terras et maria dum illi perpetuus comes haereo sum persequutus! ô quisquis es scelerum vindex oculus, quandiu ad tam barbarum facinus conniuebis? Hiccine est pater an Lychantropus qui tantum filium tanto scelere perdi[86]dit, expecta vt in eius oculos tristes exuuias ingeramus.

*LEVIGILDVS SENTENTIAM* *REVOCAT, MORTEM FILII* *audit, et luget.*

*LEVIG.* SVbodorari tandem incipio quod vix credi poterat. Vbi Dariaces?

*PRIN. I.* Proripuit sese gladiator vltricibus conscientiae furiis laceratus.

*LEVIG.* Vade ocyus et cura vt è fuga retrahatur.

*PRIN. I.* Pergo, sed tu Rex interim audi infoelicem Duriam pro domini capite supplicantem.

*LEVIG.* Vbi est?

*DVRIAS.* Amplector ô Rex, tua genua quando *nobis hanc postremam aram coelestes* *reliquêre*. Satis superque tuae iracundiae fulmen pertulit infoelix Hermenigildus, satis calumniarum atrocitate vexatus est, et *luci ante mortem ereptus*: O Rex quem per[87]sequeris? pater filium, et tantum filium. O Rex quem persequeris? principem squallore et macie confectum sub cilicio et catenarum pondere ingemiscentem. O Rex quem persequeris? vmbram hominis et cadauer. Parce tuo sanguini, parce innocentissimo Principi, parce filio, cuius nullum est crimen, nisi quod in Deum et patrem est pius, et *tua fulmina etiam percussus* *colit*.

*LEVIG.* *Quò merapis natura*? *vicisti* viuat sanus Hermenigildus meus, quem iam constat iniquissimis calumniis vexatum: habes Duria quod requiris, perge, aduola in carcerem, et postremum fulmen meo iussu reprime.

*DVRIAS.* Erasistrate quid luges? *Erasist.* Lenta sunt ô Rex, quae paras remedia, et mortuis nihil profutura, *vixit tuus Hermenigildus*.

*LEVIG.* Tam citò?

*DVRIAS.* O coelum! ô dii! ô terra! ô inferi! Erasistrate quid nuncias? videam ego, amplectar, deosculer, postremum alloquar.

[88] *ERAS.* Excessitè viuis miserandus iuuenis, tantus et *tot Regum filius, delibatum ex* *coelesti fonte spiritum inter carnificis manus reddidit*. Tu Rex innocentem lusciniam occidisti. Tu lumen principum extinxisti. Tu Regni tui columen euertisti. En cruentas filii tui exuuias, en funesta spolia: fruere quoniam ita voluisti, fruere.

*LEVIG.* Agnosco meas vltrices furias, et in id tantum mentis oculos coelestes reddidere, vt stillantem filii cruorem videam, ac me infoelicissimum omnium parricidam deprehendam. Hermenigilde fili mi, fili mi Hermenigilde, num haec tibi à parente debebantur?

*PRINC. I.* O miserum adolescentem! ô parentem infoelicissimum!

*LEVIG.* Furiosus, vecors execrandus senex, pestifero spiritu coelum incesto, terras grauo, et verendum ne ipsos inferos sceleribus polluam. In me, in me toto mundi pondere elementa coniurate, ruite, excindite, opprimite, extinguite, *habeo pectus,* et *malitiae et aerumnarum ferax*. O Nouerca [89] mortalium Megaera, ô pestilentes calumniae quò me adegistis? Hermenigilde fili mi, fili mi Hermenigilde.

*PRIN. II.* Factum infectum dolor non faciet, ô Rex: *remedium malorum nullum di*i *habent, praeter obliuionem*.

*LEVIG.* Apage, nugas occinis, dic Erasistrate quo vultu mortem tulit?

*ERAS.* Quò victor triumphum. Nemo placidius, nemo gloriosius excessit è vita.

*LEVIG.* Nihil imprecatus est parenti?

*ERAS.* Nihil. Imo fratrem vehementer orauit vt te omni obseruantia coleret, et tuam ingrauescentem aetatem suo exciperet sinu. Deinde Christianorum Episcopum vt audio accersiri sibi postulauit, et vxorem in conspectum admitti, vt extremis alloquiis Heroinam posset affari. Vbi verò à te vetitum resciuit: Deo igitur inquit solo teste moriar. Mox pro regni tui foelicitate multum precatus ceruicem praebuit carnifici.

*LEVIG.* O filii pietas, inter quae vota con[90]stitisti: oportuit igitur odii *tantam virtutem ne carnificis quidem sobrii manu concidere. Hei mihi catenas eius mors et carnifex* *tantum laxarunt*. Denegatum est ei vltimum praedonum solatium, Pontificis et vxoris fidissimae colloquium, immanitate prius mea quam tortoris gladio saucius, mihi tamen et rebus meis vitae reliquias ac haerentem labellis animam sanctiss. Iuuenis impendit. *O vestis omni purpura nobilior! ò paterni sceleris monumentum! nunc paterni doloris numen*. Hermenigilde fili mi, fili mi Hermenigilde, per innocentissimos et sanctissimos manes tuos te rogo, aspice detestandi senis canitiem, tuo licet sanguine cruentatam. *In hoc iam satis miser sum* *quòd scelestior esse non possum*. Eamus vt si quid restat in demortuis membris halitus exsugamus, et illi vel spiritum impertiamur, vel mortem eius suscipiamus.

*IGERD.* O Rex desine iam filium lugere, quinimo martyrem venerare. Mirum vbi spiritum exhausit, et in lecto funebri collocatum est cadauer, suauissimus vocum [91] concentus audiri, mellitissima symphonia locum personare, faces circa demortui puluinar lenissimis tractibus discurrere, carcerem ipsum multa luce circunfusum vndique collucere: Quid istud rei sit nescio, nisi coelum ad honestandas martyris reliquias in ergastulum confluxerit: Audisne adhuc istius symphoniae reliquias, audi, et corpus martyris si placet intuere.

*LEVIGILDVS HAEC AD LECTVM FVNEBREM.*

*LEVIG.* Hermenigilde fili mi, fili mi Hermenigilde, bene est, patris tui crudelitas, coelo teste reuincitur. *Plenum habes fili mi innocentiae tuae praeconium,* *Deo iudice absolutus, Deo munerario coronatus.* Hermenigilde fili mi, aspice infelicissimum senem quondam parentem tuum, deinde carnificem, nunc autem tuum supplicem, ad tuum pheretrum iacentem atque prostratum, et nisi sacrilegas [92] manus et os pollutum detestaris, da beatissimos pedes tangam, da manus deosculer, da cruorem abstergam, da vt senilibus lachrimis lauem vulnera, tantum cruentarum lachrimarum erumpam quantum cruoris profudisti, Hermenigilde fili mi, fili mi Hermenigilde, debebas nobis Regem: Martyrem fecisti.

*ERAS.* Hei mihi ferro caedi potuit, verbis excitari non potest. Et haec erit igitur Erasistrati portio. O caput magnae quondam mentis domicilium! *oportuit mundum ruere cum cecidisti: ô lumina* *quondam fulgura, nunc tenebrae!* Dulces oculi non vos spectauit qui vos extinxit, hoc scio: et vbi sepelietur haec ceruix? nisi in sinu meo.

*DVRIAS.* Hermenigilde postremum me alloquere, manda aliquid, praecipe vt solebas: non totus mihi occidisti. Quis te meis amplexibus eripiet? *Diuidam solus ego cum morte, auara est si totum Hermenigildum rapit: inuicta est si amorem meum vincit.* Certè aut vitam meam exhauriet, aut [93] tibi extremos spiritus cum anima inspirabo. Suscipe me princeps optime atque suauissime, noli mortuus contemnere, quem viuus sanctissimè dilexeras; misceam te cum spiritum, misceam cineres, non onerosa sanctis manibus accedam sarcina.

*LEVIG.* Efferte efferte corpus sanctissimum, vt dignas Rege martyre exequias instauremus.

PROSPHONETICON.

*I Sacer ad Superos iuuenis quà curribus altis*

*Consurgit virtus, et mixta potentibus astris*

*Sub pedibus calcat curuatas fornice nubes.*

*Impar terra fuit tantis virtutibus, impar*

*Terrarum imperium, te solis lucida templa,*

*Et circumtextum stellis diadema manebat.*

*Fortunate puer, coeli quacunque receptus*

*Parte micas, tantùm placidis caput exere terris,*

*Tu tristes canos miseri solare parentis,*

*Et fac te orbatae sidus venerabile genti.*

/back/

FINIS.