LVDOVICI CELLOTII PARISIENSIS E SOCIET. IESV. OPERA POETICA. PARISIIS. Apud SEBASTIANVM CRAMOISY, viâ Iacobaeâ, sub Ciconiis. M. DC. XXX.  
CVM PRIVILEGIO REGIS.

/front/

[Aijr] GENEROSISSIMO ILLVSTRISSIMOQVE VIRO DOMINO, D. HENRICO DE SCHOMBERG, COMITI DE NANTEVIL, DE DVRESTAL, &c. EQVITI TORQVATO, Franciae Polemarcho.

ADIT ad te tuus olim Adrianus (vir Illustrissime) alio sanè habitu, quàm quo regiâ in scenâ tuis auspiciis spectatus est. Placuit eo die tum ornatu suo, tum nominis tui gratiâ. Nunc depositâ personâ, derelictus ab oculorum lenoci[Aijv]niis, ab aurium blandimentis, nudus, infirmus, vt à parente prodiit, cui se tantum debet, è toto choragio solum indutus cothurnum ne appareat exilitas, te iterum sibi, conatibúsque suis fauentem demißè & suppliciter efflagitat. Non venit vt aulicus ad purpuratum, vt primus in officio ad Polemarchum, vt Galerio gratiosus ad charissimum Ludouico. Meminit enim se gratiâ excidisse apud Caesarem, cum impietatem exuit: te vero sola virtute Regi conciliatum. Erat illi fauor comparandus furore, & innocentum supplicuis felicitas aulica fundabatur. Tu nisi castè atque integrè Remp. administrares, nisi fortiter & generosè impietatem insectareris, rebellionem frangeres, haeresim edomares, esset tibi aut à vitâ, aut ab aulâ sub Pio, Iustóque Principe exulandum. Hoc est quod suis temporibus in orbe Romano, quò miracula [Aiijr] omnia confluxerant, defuisse conqueritur: quod in te videre vehementer exoptat, hominem in castris strenuum in Senatu sapientem, in Aerario incorruptum, in Templis religiosum & ob haec in Aulâ senescentem. Commemorabitur illi fortasse ab aliquo è tuis Reacensis victoria, quâ prius ipsam rerum naturam superasti, quàm hostem aspectu tuo effugares. Et vtinam aspicere posset stupendam maritimi aggeris molem, quam contra potentiae Anglicanae impressiones nuper ad Rupellam tutabaris: certè permittes osculari vulnus illud aduersum, quo non, vt olim Annibal, aceto, sed tuo ipso sanguine Alpes Regi fortissimo aperuisti. Exclamabit tùm enimuero si liceat, ô tempora, quibus in obsequio fides est, in pretio sanctitas! ô mores, quos sola cum optimis similitudo consociat! Vbi eram quando pietas ferro flammáque delebatur? Apud Francos perduellio & impietas vnam causam faciunt, & simul à Rege optimo, eiúsque legatis proteruntur. Hanc seculi felicitatem vt diutius suspiciat, in tuum conclaue rogat admitti, & Sanctus apud pium habitare: non eo loco quo boni versus apud doctos, sed quo Poësis ipsa semper apud sapientes. Neque enim suo nomine quicquam postulare audet, licet iuris nonnihil possit obtendere: cum recordetur te sibi tantùm non die à teipso praestitutam ereptum, vt dissipatis calumniae nebulis, aulae, gratiaeque regiae postliminiò reddereris. Auctorem quoque suum, quamuis in illo secessu beneuolentiâ & humanitate complexus sis, non vnum tibi charum esse cupit sed Ordinem in quo militat vniuersum. De quo tu Ordine pro singulari tua in bonos omnes charitate bene mereri non desinis, seu sententiâ in Regis concilio dicendâ, seu famâ atque existimatione [Aiijv] apud homines conciliandâ. Atque is profectò praeter caetera recens affectûs illius tui monumentum Rupellae recognoscit, in eâ domo quam regio munere sibi concessam, operâ primùm tua auctoritatéque possidere incoepit: vt scirent homines quàm id ardenter optaueris, quam amanter promoueris, cuius executio non alteri commissa sit. Sed quoniam tua voce toties ornata, tot beneficuis tibi deuincta Societas ad gloriam tuam nihil potest addere, licet poëtae non sit ea nomina explicare; tamen legatus hîc noster Adrianus omnium preces referet & vota, vt te temporum nostrorum heroëm poëtae omnes laudandum ambiant, tragici penitus ignorent.  
Tui obseruantissimus,  
LVD. CELLOTIVS,  
è Societ. IESV.

[i] SVMMA PRIVILEGII.  
  
LVDOVICI XIII. Galliae & Nauarrae Regis auctoritaritate sancitum est, & patentibus eius litteris cautum, ne quis in Regno ipsius, aliisve locis eius ditioni subiectis, intra sex proximos annos, à die impressionis primae inchoandos, ac numerandos, excudat, vendat, excudendum, vendendúmque quouis modo & ratione curet, Librum qui inscribitur, Ludouici Cellotij Parisiensis, è Societatis IESV, Opera Poetica, praeter SEBASTIANVM CRAMOIY Bibliopolam iuratum, ac ciuem Parisiensem, aut illos, quibus ipsemet concesserit. Prohibitum insuper eâdem auctoritate Regiâ omnibus eius subditis, eumdem Librum extra Regni sui limites imprimendum curare, vel quempiam, vbicumque fuerit, ad id agendum impellere, ac instigare, sine consensu dicti SEBRASTIANI CRAMOISY, sub poenâ confiscationis librorum, alliisve poenis originali diplomate contrà delinquentes expressis. Datum apud Fontem Blaudi, 9. Septembris 1629.  
  
  
Signatum, De mandato Regis,  
  
SENAVIT.  
  
  
Facultas R. P. Prouincialis Societ. IESV.  
IOANNES FILLAEVS Prouincialis Societatis IESV in Prouincia Franciae, potestate ad id mihi facta ab admodum R.P.N. Praeposito Generali Mutio Vitellesco, facultatem concedo, vt P. Ludouici Cellotij Societatis nostrae Sacerdotis Orationes, & Opera Poetica, eruditorum ex eadem Societate nostra virorum iudicio probata, typis excudantur. Datum Flexiae 3. Iulij, Anno 1619.

IOANNES FILLAEVS.

[ii] INDEX.  
Tragoedia. S. Adrianus Martyr. pag. 1.  
Tragoedia. Sapor admonitus. 108.  
Tragoedia. Chosroës. 238  
Tragico-comoedia. Reuiuiscentes. 319.  
Mauritiados Andegauensis Lib. III. 437.

OPVSCVLA POETICA varij generis.  
Ad Christum nascentem Propempticum Hendecasyllabicum. 552  
De Sanctißimo lesu Nomine. Oleum effusum nomen tuum. 580  
Terrae Prosopopoeia ereptum sibi Deiparae Virginis corpus conquerentis. 583.  
Mariae aßumptae Carmen Epinicium. 588.  
[-] Pietatis Triumphus de Octaui Caesaris crudelitate. 604.  
Mahumetis II. Turcarum Imperatoris Nuptiae Tragicae. 615.  
Auis Paradisiaca. siue Apus. 628.  
Prosopopeia Caesaris. 631.  
Itinerarium B. Virginis purificandae ad Templum Hierosolymitanum. 634.  
D. Martini Liberalitas in Mendicum. 637.  
Epinicium. 639.  
  
  
  
[iii] TRAGOEDIA S. ADRIANVS MARTYR.

ARGVMENTVM.  
ACTVS I.  
GALERIVS Maximianus Armentarius Christianos omni saeuitiâ & diritate persequebatur: praecipuóque ad eam barbariem administro vtebatur Adriano, iuuene aulicorum nobilissimo aequè ac gratiosissimo. Sed hic Martyrum quos torquebat constantiâ, & crebris de futurâ bonorum & malorum vitâ sermonibus incitatus, ad eos se adiunxit noménque suum per Exceptores defetri iussit inter Christianos. Sic igitur animo comparatus theatrum aperit, & reuocatis in memoriam laboribus, cruciatibúsque, qui hoc propositum necessariò secuturi sunt generosam indolem eâ commemoratione exstimulat, penitúsque aduersùs omnes a[-]cerbitates corroborat. Itaque iam seipso doctior, Metellum Flaminem nescio, quae de aruspicinâ superstitiosè garrientem sapienter confutat. Flauium Tribunum motus in aulâ eam ob rem excitatos referentem, & amicè vt animum reflectat adhortantem, fortiter contemnit. Inter haec prodit Galerius ipse, & Adrianum casu obuium conuiciis, exprobrationibus, minis salutat: interritum videlicet, & causam dicere paratum. Sed eâ indictâ detruditur in carcerem mox crudeliter interficiendus, nisi Consul irae Caesaris, & Adriani poenitentiae tempus graui oratione impetraret.

ACTVS II.  
HOc accepto nuncio Natalia vxor Adriani, flos matronarum. virtutis. gemma, medulla constantiae, pietatis Christianae cultrix, sed adhuc abditè, dum currit ad carcerem animosiùs quàm cautiùs: ipsa se reprimit, & re dubiâ feruorem sustinet; verita ne ea forte fabula ab coniuge, ad explorandum ipsius animum, conficta sit. Omnibus tamen expensis porrò ire statuit, vel cum illo, vel per illum moritura. Verùm Tribuni relatu rem certiùs cognoscit, eiusdémque operâ educto è carcere Adriano fruitur. Hic autem consiliorum vxoris ignarus grauiter suum ipse propositum ei declarat, causámque docet mutatae religionis: si se amat, exemplum sequatur: si renuit, res [-] sibi suas habeat. Tùm enimuerò totam se Adriano aperit Natalia, & exosculatis magnâ pietate mariti vinculis, aeternum sanctioris connubii foedus cum eo renouat. Ille autem voluntatem tegere, sibíque in tam attroci certamine adesse rogat. Haec agentibus Consul, & Praefectus Praetorio veteres Adriani amici, importunè interueniunt, & collaudatâ Nataliâ quam à suis stare partibus existimabant, totos se ad labefactandum Adriani animum applicant. Sed ille tùm Dei numine, tum Anthimi iam veterani Martyris praesidio, omnes eorum impetus refutat, iratosque, & ad Caesaris Tribunal citantes, dimittit.

ACTVS III.  
PROMISERAT Nataliae Adrianus curaturum se vt ea moneretur si quandô in Martyrii arenam descenderet. Dum ergò ad Caesarem perducitur, facile à Flauio impetrat vt ex itinere ad supremum coniugis osculum diuertat, solus, & liber. Sed in eius conspectum vix se dedit, cùm illa defecisse à Christo delicatum iuuenem rata, quibus eum conuitiis, quibus contumeliis è domûs fenestrâ non excipit? Verùm rem totam denique edocta quò seriùs à metu respirat, eò feruentiùs Martyrii candidatum complectitur, & nuptiali veste splendentem ad curiam prosequitur. Quo viso Caesar ornatum illum, animi mutationem in[-]terpretatus, multis blanditiis honoribúsque sibi conciliat: inque eius gratiam, longam ab Anthimo sene pro Christianis Apologiam patienter audit. Cui dum respondere conatur Metellus, inter vtrunque controuersia de religione agitatur. Sed isto iam deficiente, disceptationem terminat Galerius latâ in Martyrem vtrunque sententiâ vt fustibus, lignísque acriter verberentur. Cui Consul addit, vt nemini aditus in carcerem pateat: quò destituti solatio vincti se Deósque respicere cogantur.

ACTVS IV.  
CVM nihilominus omni ope Adrianum caeterósque Martyres subleuasset Natalia, edixerat Tyrannus vt matronis omnibus carcere interdiceretur. Valuit ea res ad deterrendas foeminas. Natalia autem resectis capillis, mutata veste, togata procedit in scenam. Hoc schemate cui fucum non faciat? Primus occurrit Flauius, qui & legem, & legis causam, & egregia Nataliae in carcere facinora, Nataliae narrat admirans. Illa verò cata mulier, indignissimè ferri edictum à Nataliâ simulat, totámque culpam in Tribunum ipsum ab eâ deriuari. Hic qui iam semimortuo Adriano Nataliam deperibat, in illius gratiam, eum, quisquis est, in carcerem ad Adrianum introducit. Deinde suam secum sortem lamentatur, qui certam, vt putabat, spem potiun[-]di illius coniugii perdiderit. Sed ecce aliud misero malum. Galerius admonitus contra edicta sua aliquos vinctis adesse, actus in furias, Tribunum, & oblatam sibi pro viro Nataliam, tantùm non ad mortem rapi iubet. Haec autem Nataliae causam tam prudenter agit, vt non tantùm facti veniam, sed etiam regrediendi in carcerem, & extremum Adriani spiritum legendi potestatem impetret. Nam illo iracundiae abreptus aestu Galerius, Anthimum capite plecti, caeteros fractis cruribus inter tormenta vitam reddere imperauerat.

ACTVS V.  
PRODVCTVM Adrianum Consul omnibus inimicis molestior amicus, monet vel serò sibi consulere. Sed palmam in manibus infringere penè victori non potest. Caedem ergo iubet ab eo incipere, hoc ipsum eo enixè rogante Nataliâ, Quę eo digresso quàm solicitè, quàm piè, quàm ardenter maritum hortatur ad horam excipiendam, votis omnibus expetitam! Adsunt tandem lictores incude & ferreo vecte terribiles. Tum maior exemplis omnibus virago, crura fasciis expedire, imponere incudi, porrigere frangenda tortoribus. Supererat tenuis vitae halitus: Hunc etiam abscisione dextrae manus exprimere persuadet. Iussis igitur ad aliorum supplicia progredi lictoribus, sola discedentem Martyris animam dulcibus lacrymis, & supernae felicita[-]tis contemplatione prosequitur. Corpus interim parabat seruare: cùm maiore vi à militibus rapitur in ignem mittendum. E quo toto vnam sibi dexteram suffurata, posteaquam sacrum pignus attriuit osculis, plena Deo proripit se è theatro, in eundem cum Adriano rogum, ni prohibeatur ascensura.

/main/

PERSONAE.

Galerius Maximianus Armentarius.  
Titianus Cos.  
Gallus Pr. Pr.  
Adrianus Martyres.  
Anthimus  
Natalia.  
Metellus Flamen dialis.  
Flauius Tribunus.  
Timaeus Puer honorar.  
Chorus.  
   
   
[1] TRAGOEDIA S. ADRIANVS MARTYR.

ACTVS PRIMVS.

[[1]](#footnote-1)SCENA PRIMA.

ADRIANVS. §

ADRIANE iacta est alea: athletam Dei  
Profiteris auctoratus, & forti voues  
Seruire domino: macte, vinciri imminet.  
Vri, necari: grauius & si quid iubes  
Orci lanista, pectus addictum offeres.  
Aliis locatas tendere ad populum manus,  
Submittere arma, pollicis mitem licet  
Statum rogare; te decet iugulum dare  
Totumque ferrum recipere, & stantem mori.  
Sed vita prorogetur; hîc certè breuis  
Dabitur honorum meta, Caesareus fauor  
Residet omnis. Nempe mortalem aestimas  
Christo probandus? Chara quid comitum manus?  
Primae clientes vota fortunae ferunt;  
Et hanc sequantur: ditior coelo venis  
[2] Mihi aequa, & illis. Caesaris laesi furor  
Iam pulsat aures, aulica exstimulat cohors,  
Et aliquis ab hara Pontifex, nullum sibi  
Litare porcum questus. Hîc pronum, hîc nefas  
Vinci Adriane, siue blanditia tegunt  
Fallace furias: seu catastarum minis  
Satagunt timeri: morte non vnâ opprimi  
Est Christianum, quandò quae vitam extrahit  
Non maxima, at suprema iam fessis venit.  
Vidi haud suo pallere tortorem metu:  
Vidi caducâ pendulum in vulnus manu  
Fugere sub, ictu: colla cùm immotus gradu   
Praeberet infans, atque vix lethi capax  
Victrice tenerum laureâ impleret caput.  
Haec virgo potuit, potuit in vitae puer  
Limine, Deo maturus; & durum tibi  
Erit Adriane? fors & humani putas  
Opus vigoris, perque pueriles fibras  
Rigere ferrum? robur hoc coelo meat  
In Christianos, nomini reddit pares  
Dominóque. Me quoque entheat: iam se nouos  
Calor per artus fundit: absimilis mei,  
Meque ipse maior, & ille non dudum tener.  
Cui ventus oculum laesit, & cyathus niue.  
Male temperatus nocuit, aduersum neci  
Oppono pectus. Terga plumbatis feri,  
Latus vngue sulca, detrahe hanc viuo cutem,  
Malis supererit animus, & poenae locum  
Membris negatum mentis inueniet vigor.  
Hàc ire iuuat ad gloriam: hoc pretio benè  
Redemptae virtus constat. Vuum est quo latus  
Nudare vereor: socia genialis tori  
[3] Natalia ardet veneris innocuâ face.  
Adriane amat te: genua prensabit manu,  
Rigabit ora lacrymis, praesens bonum,  
Tot spes futuri voce quàm blandâ occinet:  
Amas adhuc moriture? virtutem abnuis  
Spensare coelebis: se toro sociam inferet  
Inuisa Christo? non amat, si me negat  
Amare, vel sic: non amat, si quem sequor  
Sequi recusat. Quicquid hic etiam est meum  
Tibi reddo Christe: sit tua, aut non sit mea.  
Quis ille sacro pileum filo efferens?  
Metellus hic est.---

[[2]](#footnote-2)SCENA SECVNDA.

ADRIANVS. METELLVS.

-- NAENIAS iam non vacat  
Audire vestras. Metell. A Ioue & magnis Dei?  
Quod nunciatur, naeniam appelles caue  
Vt imperasti fecimus: ducta hostia  
Qualis Falisco nulla de fonte exiit.  
Admota Diuis sponte suscincto dabat  
Iugulum ministro: cùm ille nescio quid furens  
[[3]](#footnote-3)Aberrat ictu, quáque postremos pedes  
Porgit, cruento poplitem cultro secat.  
Stat auida caedis mater, & qualis solet  
Balare laetùm, perque vulnificas manus,  
Quà larga cultros vena suppositos rigat,  
Succisa prolis membra sanguineo rapit  
Immunda rostro: concito cursu ilicet  
Profugit ab aris, séque non vllâ eripit  
Perienda dextrâ. Clamat attonitus Popa,  
[4] Sua sacra damnat; ac nisi hortatu, minis,  
Precibus, pauenti insisterem, numerum hostia,  
Idem & minister, funere impleret suo.  
Adrian. Haec monstra narra queis superstitio Deos  
Fecit timendos: curame potior coquit.  
Metell. Ambigua facies viscerum, atque inter minas,  
Interque spem pependit, at propior minis.  
Parùm fidele laxat omentum sinus,  
Latebrásque prodit: viuidus fibris color:  
Pulmo suâ receptus, alienâ iecur  
In sede lentum palpitat: tristes latus  
Hostile venas auget, & iecoris caput  
Casum ex amicâ parte, sed pinguis tremit  
Cordis cacumen. Tristia auertat potus!  
[[4]](#footnote-4)Nam cui litauit ante versicolor sacrum?  
Tamen & in ignes lance prosicias dedi,  
Et vota dixi Patribus. Adrian. Vanos metus  
Depone Flamen: vester insanum Tages  
Superis honorem posuit, & ludum puer  
Immisit aris. Qui tenet Coelum Deus.  
Vestri arietinis quippe visceribus notat  
Momenta fativaria! si timidus mori  
Taurus sub ictu mugiit; si quò salus  
Fugere suasit, non suo cecidit loco,  
Minantur astra! Tabe liquefactum iecur  
Corque irrepertum, liuidis pulmo fibris  
Imperia mutant! Quae potens rerum manus  
Tam parua tantis foedere aeterno alligat?  
Quis ordo mundi iecoris in fisso mei  
Spem scripsit aeui? Metell. Quod vides, quod non vides,  
[5] Elementa quicquid mutuâ formant ope  
Tellure, coelóque abditum, tenuis subit,  
Vegetátque motu spiritus: totum Deo  
Animante viuit. Ipse circùm orbe eminens  
In se reducto, ne qua pars fallat, regit.  
Sibíque de se genitus, aeternum igneo  
Motum propagat fomite. Hinc vegetum capit  
Natura semen; inde per vacuum aethera  
Pennis vibrantur alites; ponti aequora  
Pinna volucri squammeum verrit pecus.  
Et opima bifidi prata rimantur greges:  
Hominesque ab astris ducta gens, diae inclyta  
Particula mentis. Ergo si magni ferit  
Fortuna membrum corporis; si pars dolet,  
Non ingemiscet alia? tensarum rigor  
Fidium mouetur vna si resonat leui  
Percussa plectro. Adrian. Rebus hic cunctis amor  
Et vbíque constet, omnia indoleant mihi,  
Nullúmque magni corporis nostro vacet  
Labore membrum; causa sed varios facit  
Eadem tumultus: terreat tristi tuus  
Te taurus exto; regias hosti vices  
Promittet alius: Caesar hic Iouius litat,  
Herculius illic non bonas patitur fibras:  
Et vterque membrum est orbis, imperii caput,  
Dicam otiosos? sordidos malim Deos,  
Si iecore, & extis sancta consilia occulunt,  
Quae vatis amans prodat Hetrusci furor.  
Metell. Firmata Diuûm numine, & longis patrum  
Probata seclis parce vesano sacra  
[6] Temerare risu. Cùm triumphanti pede  
Calcaret orbem Roma, & indomita manu  
Trophaea legeret axe quo flecti negat  
Vmbras syene, quóque glacialem piger  
Currum Bootes sequitur, hâc aquilas tulit  
Pietate victrix: vrbis haec Tyriae ducem  
Religio portis: arce Tarpeiâ arcuit  
Barbarica Senonum tela. Te fandi parens  
Terrarum alumna, Palladis castae domus:  
Teque Ephyra Achiuûm lumen, immoto obiice  
Quae gemina semper maria committi vetas,  
Vos cultus iste domuit, in nostris prius  
Cecidistis aris, saxa quàm latio impete  
Quassaret aries. Adrian. Ritibus maior tuis  
Arsacia Macedo sceptra, & indociles iugi  
Fraenauit Indos. Caesar iratâ hostiâ  
Alacris iubámque, téque Scipiada, Africae  
Fatale nomen, fregit & felix sacrum  
Vincendo fecit. Mecell. Martias doctus Tages  
Canebat Idus, spreuit & verax sacrum  
Moriendo fecit. Nemo contempsit Deos  
Impunè felix: hostiae quisquis minas  
Contrà tetendit, se dedit fato hostiam.  
Adrian. Si fulminastrum voce non brutâ facis,  
Christum professis quicquid est coelo Deûm  
Committe, Regum ponat interea furor  
Pugna reductus, faciet euentus fidem  
Quàm vana templis numina insideant tuis.

[7] [[5]](#footnote-5)SCENA TERTIA.

FLAVIVS. ADRIANVS. METELLVS.

VAE cura patrum, Caesaris qui te fauor  
Reflectere animum cupiat, est vanum eloqui  
Benè sentienti: nulla turbatam quies  
Pacauit aulam, consilî rumor tui  
Inuasit ex quo regiam: qualis noto  
Aduersa Boreas stridet, & pontum improbo  
Vexant duello: talis instabilem ciet  
Tumultus aulam: iurat hic vano seri  
Terrore famam; certat emotam hic tibi  
Mentem venenis; ille tollendum fremit;  
Hic in dolosas isse deceptum plagas  
Miseratur: animum Caesar huc illuc rapit  
Incertus. Adrian. Ecquid nomen exceptor dedit?  
Flau. Heu! falsa sperat, vera quae credi iubes.  
Veneranda procerum Caesarem ambibat cohors,  
Pro se fidelem quisque perdendo manum  
Christo offerebat; ille quo vultu polum  
Phoebus serenat; vincet hoc, proceres mei  
Labor Adriani, vincet, & coelo auspice  
Quiescet aut elusus, aut fessus furor.  
Strident catenis oppida, angusti gemunt,  
Vomuntque turbam carceres, crebrâ necè  
Fessae secures, arma carnifici, reis  
Tormenta desunt: dixerat, magno ambitu  
Titianus intrat grande dicturus nefas.  
[8] Res periit omnis Caesar. Horrendum sonat  
Murmur per aulam, Iouius an letho occidit?  
Romam tyrannus occupat? largo perit  
Vrbs Nicomedis igne? quid dubios tenes?  
Eloquere. Christum noster Adrianus colit.  
Metell. Christum Adriane? Flau. Moestus attonitis pauor  
Primum ora claudit. Sic vbi aestiuo Ioue  
Coruscat aether, densa messorum cohors  
Praesaga cladis robore sub alto latet.  
At ecee rupta nube fulmineus ruit  
In opaca turbo brachia, & latè ilicem  
Populatur agro, pauitat exsanguis metu  
Colonus hospes, séque defixum solo  
Sternit bidental. Caesar attonitos supra  
Bacchatur amens, pallet, aspirat, tonat,  
Gemitque, trepidátque, omnis in vultu est labor  
Amantis, & dolentis, & nondum pudet  
Adriane facti? Caesaris non sic tibi  
Amor est probatus? eia perspectam fidem  
Felix adora. Adrian. Si cui Adrianus placet,  
Et Christianus placeat. Flau. Id leges vetant.  
Metell. Inimica templis capita, ferróque, & face  
Insequitur vltor, iamque plebeiae abstulit  
Praesidia genti, militum Ausonius vigor  
loui litare iussus, aut turpi ordinem  
Deserere letho. Timida Cerdonum phalanx  
Per te euocata, quos in horrendas specus,  
Stabulata monstris antra compegit pauor  
Tot perduelles inter Augusta in domo  
[9] [[6]](#footnote-6)Seruabit vnum? numinis cultum oderit,  
Cultorem amabit: Num Dioclaeâ satus  
Sceptróque socium asciuit, & generum toro.  
Ritum vt nefandum rueret? Astraeae rigor  
Aequare ciues, causa pietatis iubet  
Saeuire in aulam. Adrian. Saeuiat, longa est mora.  
Flau. Certum est perire? Adrian. Quod volet. Flau. Amicas praeces  
Suspiria aulae, Caesaris vota accipe.  
Quid moliaris cogita: tenerum metis  
Florem dierum, praeco quas fruges tuae  
Spei, & tuorum falce non miti secas.  
Quid lecta coniux, nuper hymenai faces  
Experta? saltem prole ditasset domum  
Lucina, vestros perque reptaret sinus  
Puer Adrianus, ore qui referat patrem,  
Patrémque blaesus ore Iallanti vocet.  
Nunc totus vno funere efferri cupis,  
Nusquam superstes. Nota gradiuo manus,  
Pectus pauere nescium educet gradus  
Ad inuidendos. Clara quae Iouii atria.  
Imago signat? Caesaris nam per casas  
Armenta reboant: vetera quid frustra exsequar?  
Subitum Adriani culmen, aut longo ambitu  
Emptum Seuero? quique barbarici laris  
Magale nostro fecit imperio inclytum,  
[[7]](#footnote-7)Thrax Maximinus: patriâ quique extudit  
Fornace sceptrum Pertinax, quâ te imperi  
Dote anteibant? quis parem iuueni neget  
Sperare sortem? tam bonas ergo malâ  
Spes perdis horâ, teque crudeli obiicis  
[10] Letho nocentem? Metell. Dum salus tuta est adhuc  
Resume mentem, néue sacrorum minas  
Contemne praeceps; profuit multis semel  
Peccasse, non est culpa quae celerem petit  
Veniae regressum. Adrian. Pectore immoto sedet  
Coluisse Christum; vestra tractari inscium  
Monita fatigans: ite, non Caesar minis,  
Non aula fuco moueat. Flau. Est aliquid super  
Quo iussa tendant. Caesar allegans tibi,  
Tua cura, Flaui, flectere alloquio virum.  
Si renuit, inquit, carcere, & vinclis doma.  
Adrian. Hoc age, parata membra tormentis habes,  
Mei volens amplector armillas ducis.  
Innecte torques, arma de coelo expedi:  
Vbi castra, & hostes? video, non longum est iter.  
En illa sanctis foeta suppliciis domus,  
Vbi dite victo Christianorum manu  
Christus triumphet. Fla. Robur aut nullum foret,  
Meliore causa aut poneres! nunc vis agit  
Indomita. Ceu cùm currus adductas negat  
Audire habenas, séque generosa abripi  
Sinit quadrigâ; non malus regitur malè.

[[8]](#footnote-8)SCENA QVARTA.

GALERIVS. ADRIANVS.

HAEC illa meriti gratia? haec nostris fides  
Iurata sceptris? transfuga, & nostri, & tui  
[11] Oblitus hostem colere vt affectes Deum?  
En queis salutem credimus! quos ad latus  
Adiungit aula: quos pex obsequij dolos  
Capiti imminere patimur, & fiduciâ  
Stolidi infideles facimus! ô nunquam satis  
Officia regum tuta! quàm rarò stetit  
Amoris aestus aulici! macta bonis,  
Ipsos fauores inter, addictam fidem  
Momento in ipso deserunt, & quos erat  
Emise pretium, gratis alieno locant  
Animos tyranno. Nam quid aggredior miser  
Elusus, exspes? ecce per memorum auia,  
Per clausa Phoebo lustra, & aestiferi canis  
Perusta flammis arua, Christicolûm insequor  
Sacrilega vindex capita, & introrsus meâ  
Surgunt in aulâ; quos procul venor, meo  
Sub latere crescunt. Quis mihi fidum locus  
Dabit recessum? Regios inter lares,  
Veneranda & hosti saxa, Romanus petit  
Subsessor animam. Tutius libycâ gradum  
Moueas arenâ qua ferâ dipsas siti  
Haurit medullas, quáque bis gemina asperat  
Cerasta fronte cornua; aut anceps caput  
Exertat amphisbaena. Sic Regi timor  
Suus est satelles: sic neque ingratus, fera  
Laribus recepta, Caesarum pretio, aut prece  
Mansuescit vnquam. Adrian. Multa peccare arguis  
Inuicte Caesar: Christus at scelerum est caput,  
Cui colla tyro subdidi: hoc leuius iugo  
Nullum est Galeri: vestra religio vagum  
Egit per aras mentis exsortem piae,  
Scit ipse, nemo me sine admouit sacram  
[12] Tonanti acerram, victimae nemo caput  
Salsâ notauit fruge: quid numerem meis,  
Cerata votis aera? quid donis tholos  
Pretiosiores? Nulla sed fidam dedit  
Statio quietem, vinculo donec sibi  
Animum alligauit Christus, & vera decus  
Pietatis hausi. Numen hunc credo meum,  
Putare liceat, nulla libertas minor  
Praestatur homini. Nam quod infidum vocas,  
Quod perduellem, voce communi vteris:  
Malus est latentis arbiter vulgus boni.  
Olim Adriano si stetit vita innocens,  
Quae Christianum culpa constituit reum?  
Christus fidelem ludere incautos vetat,  
Verbo aucupari perfido, fraude illice  
Captare gazas; sanguine innocuo manus  
Foedare, venenis scandere illicitae toros.  
Haec iussa coelo elicuit, haec Christi asseclae  
In verba coëunt, illa nocturnis sacra  
Operta tradunt coetibus. Flammâ, & pico  
Artus rigaui, latera sulcaui vngulis,  
Ferro reclusi viscera, hoc tantum erui,  
Cecinisse Christo carmen, in noxae inscios  
Jurasse mores, Caesarum multis caput  
Seruasse votis: criminum illorum reos  
Iniqua torquet fama, & audire abnuit,  
Damnare quod quaesitor auditum haud queat.  
Hinc est rebellis secta, quos Christus facit  
Post Christum amant & Caesares: surdum Iouem,  
Ipso minorem Caesare exosi, ferunt  
In astra palmas, deque regnorum Deo  
Inuicta poscunt regna, non pecorum horridis  
[13] Visceribus inhiant, mente sed pura litant.  
Galer. Tuum est. Deos eligere? iudicio placet  
Meo petatur, quae mihi petitur salus.  
Adrian. A quo impetranda est poscitur: cassa prece  
Metalli inane pondus impelli iubes?  
Galer. Quem quondam amasti, qui te amat, magnum Iouem,  
Iouisque comites, thure placari iubet.  
Si me fauentem spernis, expertus scies  
Quo turbine iras torqueam: quanto impios  
Horrore nuper tute laceraris, memor,  
Violas putato; durius in aulae ratum est  
Saeuire famulos. Elige, beatum velim  
Viuere: perire si obstinas, votum augeo.  
Adrian. Colere Deorum ludicra, erranti fuit  
Suasisse pronum; nunc vbi illuxit Deus,  
Et iniqua diti veritas, iussa exequi  
(Permitte fari) non licet, Galer. Conde in specus,  
Onera catenis miles, operosa necis  
Consilia donec pectore artifici excoquam.  
Adrian. Tuus esse Christe incipio, promissum nouo  
Infunde pugili robur. Inuisas domos  
Et vincla subeo laetus; in vinclis habes  
Galeri amicum, dubia si reliquis fides.

[14] [[9]](#footnote-9)SCENA QVINTA.

GALERIVS. TITIANVS.

DOminos timebit orbis; exemplum vnius,  
Esto populorum terror: odisse ardeo,  
Quem frustra amaui. Titia. Si rei merita aestimas,  
Plumbo subactum, aut inter Arsacidum scaphas  
Periisse decuit: nam quid intustum accidat  
Ita perduelli? mente sed reputes velim  
Quid facere deceat Casarem, non quid pati  
Iubeas nocentes; aliquis est irae modus:  
Inopina fecit culpa momento reum,  
Cur poena properat? forte momento eluet  
Metanoea culpam. Nemo quia factum est scelus  
Poenam irrogat, sed nequis exemplo nocens  
Peccare pergat. Ne hoc age vt pereant mali.  
Sedne mali sint: dulce vindictae est genus  
Homini salutem facere, saeuire in scelus.  
Ergo Adriani reuocet antiquus fauor  
Nomen decúsque: prosit, indigno licet,  
Fuisse carum Caesari: lentâ manu  
Supplicia libra, satage promissis ferum  
Mollire pectus. iunge blanditiis preces.  
Minásque precibus, sed diu steriles minas:  
Nil dedecet si parcis, & seruos amas.  
Galer. Ignotae fallit pestis: in lucro putant  
Lethi moras traxisse: vis subita opprimit  
Sibi nocentes; quod super vitae additur,  
Socios furoris comparant: coelo inseri,  
Vltra Sibyllas viuere, impositis rogo  
[15] Reparanda vitae dona pellaces canunt.  
Vnum putasti perdere, reorum vndique  
Consurgit agmen, séque supplicio induunt  
Parili rebelles, Caede defungi vnicâ,  
Seruare reliquos, omnium cogit salus.  
Sed ne quis aulae morte properatâ arguat  
Tolli ministros, pono tormentis moram.  
Vos ergo robur arte, consilio, prece  
Tentate: domitum carceris squalor dabit,  
Et grauia ferri pondera, & residens citò  
Nouitatis ardor. Mente si versâ sapit,  
Patet aula, neque se nostrae subducet manus,  
Amor, & ab ipsa certior culpâ fides  
Cumulum fauoris poscit, at, quod plus reor,  
Si pergit insanire, per quicquid Deûm est  
Totum in furorem spreta se bonitas aget.

[[10]](#footnote-10)CHORVS.

QVAE vis, quis rapit ardor  
Christi aspergine tinctos?  
Cur praesentia perdunt,  
Incumbuntque futuris?  
Hic nutritus in ostro,  
Hic & stemmate clarus,  
Augustíque fauore,  
Aulae vincula rumpit,  
Regalisque beata  
Mensae fercula damnat.  
Jam non vllus honorum  
Non respectus amicae.  
Pubis, non pretiosis  
Acquirenda periclis  
[16] Mentem gaza penetrat.  
Castae Cypridis annos  
Natorumque suauem  
Spernit virgo popellum.  
Cerni lubrica forma,  
Vibrantes & ocelli;  
Candorémque genarum  
Inter purpura lucens:  
Et collum per eburnum  
Crinis molliter errans:  
Turgentesque papillae  
Bysso non bene tecta:  
Et formosior omni  
Quem fert dextra smaragdo:  
Per ieiunia marcent:  
Et fastidia vitae,  
Obscurósque recessus  
Affectans nigra bilis  
Coelestúmque hominúmque  
Depraedatur amores.  
Tali Bellerephontes  
Quondam percitus oestro.  
Per squalentia tesqua,  
Et spelaea ferarum  
Gressus fixit acerbos:  
Tam non ipse sibi aequus  
Quam Proeto grauis hosti.

[17] [[11]](#footnote-11)ACTVS SECVNDVS.

SCENA PRIMA.

NATALIA.

QVID credis? aut quo pergis? aut quàm te facis  
Obnoxia dolis mulier? Adrianus Deum?  
Ille administer caedium, totus pio  
Cruore manans, ille Christiadum timor,  
Odium Tonantis? mite, feritati inuium  
Natura dederat pectus; infregit furor  
Dominorum, & aulae ambitio, et impatiens boni  
Vsus malorum, iamque plus dominis furit.  
Vt gutture atro saeua maternum ebibit  
Serpens venenum, quâque stagnatur palus,  
Quáque nigra surgunt gramina, in tenebris agri  
Depasta saniem creuit, & Stygio halitu  
Afflauit auras matre deterior malâ.  
Vt fallere ardet cantus! vt cordis sinus  
Penetrare caecos! Luna bisseno ambitu  
Reparata vix dum cornua Oceano extulit,  
Ex quo pudicâ iunxit Hymenaeus face  
Iuueni maritant: sensit in fraudes sagax  
Mihi templa sperni, vota non dici Ioui,  
Non diuûm in aris, non lares inter domus  
Sacrilega perdi thura: suspectam, indigam  
[18] Virtutis, inopem consili, arcanos iubet  
Prodere recessus pectoris: seruum oppidò  
Ad me fidelem legat: is anhelans, gemens,  
Et ora foedans vnguibus, terram pede  
Quatiens, perijmus Domina; quem casum gemis?  
In vincla Dominus rapitur extremâ tonat  
Furiosus irâ Caesar. Ego mente anxiâ,  
Secura vultu; tenuis obductum abstulit  
Vapor fauorem, prima quem reddet dies,  
Sic aula ludit. Christus hoc, inquit, scelus  
Et Magica fecit secta: Dum torquet reos,  
Auditque miserûm somnia, induitur plagis  
Incautus, excors, iamque Christiadum iacet  
Inter cateruas. Dixit, & iussâ artifex  
Suffundit oculos lacrymâ, & pectus manu  
Vtrâque plangit, addit & quae non agat  
Simplex probari veritas. Sed cur meum  
Explorat animum proditor? quam spem coquit?  
Parúmne premimur, capitaquod bello inclyta,  
Quod fortis virum Corpora immani gemunt  
Discerpta letho? sexus armorum rudis,  
Impos dolorum petitur? & ne quà exeat  
Inimica in auras secta; Christiadûm ferax  
Damnatur vterus. Ergo me primam vocat  
In arma coniux? specimen aliarum meo  
De capite statuit? euge, celatum est nimis  
Natalia, aude, Iudici dices palàm  
Quod corde in imo saepe narrabas Deo.  
Cui te reseruas timida? singula singulae  
Vicêre quondam virgines, Prisca vngulas,  
Caecilia gladium, Barbara & saxa, et patrem,  
Agnes iuuentam, sexum Agatha, Thecla omnia,  
Et amare dubitas? & times Christum sequi?  
[19] O cui superbos ante foemineus labor  
Perdomuit animos hostium, & tenerae manus  
Ardua potentum colla truncarunt ducum  
Si mihi palaestram pandis, & honestâ iubes  
Luctâ implicari, debiles artus tuo  
Perfunde oliuo Christe, da membris statum,  
Robur lacertis, si licet tecum, stygis  
Furijs apertum tuta praebebo latus:  
Hic dabit arenam carcer, hic socium tori  
Quaero, per illum prompta, vel cum illo mori.

[[12]](#footnote-12)SCENA SECVNDA.

FLAVIVS. NATALIA.

BENE habet, secundâ flectis huc gressum alite  
Natalia; ô si mitior cladem Deus  
Praoccupasset, teque consilio bonam  
Dedisset ante coniugi! staret suâ  
Modo purpuratus gratiâ, & magni latus  
Cingeret amicum Caesaris: nunc, heu pudet  
Meminisse! vinctos auget, & nudâ iacens  
Tellure, coelum voce blasphemâ asperat.  
Nat. Ergone malorum rumor apprimè tenax  
Mihi vera retulit, carceris clausum specu  
Sub mole ferri gemere dimidium mei?  
Flau. Queri remitte, maius auditu est malum  
Quod ausus in vos Christianorum furor.  
Sibi tibíque coniugem, at grauius sibi  
Eripuit: ille scorpios, flammas, cruces,  
Caeli execratus numina, in vota aduocat.  
Iam longa iuueni vita, Circaeâ manu  
[20] Versum in Leonem dixeris: quodni iuuas,  
Tibi Adrianus perijt. Natal. Ignaram mali  
Rerum insuetam, vix adhuc primâ rudem  
Taedâ maritam facere quid deceat, mone.  
Flau. I flecte furias Caesaris, multâ prece  
Roga salutem coniugi: accinget latus  
Amica procerum turba, fundetur comes  
Populus clientum: si placet solam ingredi,  
Comitata satis est cui dedit formam Venus.  
Natal. Frustrà rogamus, ille si mentem fouet  
Rigidus moueri: cordis explorem sine  
Prius latebras cauta. Flau. Consultè facis.  
Stygiae paludis aura sed potius tibi  
Toleranda veniat, quàm tenebrosae haurias  
Domus mephitim: siste, dùm educo foras.

[[13]](#footnote-13)SCENA TERTIA.

NATALIA.

NVNC tuta coelum aspicio, nunc plena Deos  
Exsufflo buccâ: Christe tibi coniux meus,  
Tibi Adrianus seruit, & fidei gerit  
Pignus catenas! ille non dudum Leo  
Auidam cruore proluens sacro sitim,  
Expectat aras agnus; & votum Deo  
Jnter gregales sponte dat ingulum popae.  
Iam vera Sauli est fama, cui furias Deus  
Excussit astris, voce non illâ tonans.  
Quâ repetet olim mundus antiquum chaos  
Compage ruptâ: mitiùs terret suos,  
Iramque, amorémque inter exstimulat malos.  
[21] Talis maritum tetigit, & patriâ manu  
Vulnus reuulsit. Audio, gratae sonat  
Stridor catenae: gaudia haud capiunt modum,  
Tamen & premantur teste dum sedes vacet.

[[14]](#footnote-14)SCENA QVARTA.

NATALIA. FLAVIVS.

PROH sancta coeli numina! ô rerum vices!  
Adrianus hic est? Flau. Coniugem agnoscis tuum?  
Talem videbas casta cùm primo Venus  
Hausit medullas igne, cùm laetâ face  
Roseus iugalem duxit Hymenaeus domum?  
Vtrîque Roma inuidit, at plures tibi,  
Mutatum ab illo cerne, quod luges, quota  
Pars est futuri? doceat exemplo hic senex  
Cui vermis intus bullit, & coecâ effluunt  
Artus peresi tabe. Nunc si quid potes  
Restitue mentem coniugi; hoc Caesar iubet,  
Hoc sperat aula: si pias Flaui preces  
Natalia audis, oro; deceptum dolet  
Perire amicum. Natal. Cura quod tangit mei,  
Quod Adrianum diligis, dignas Deus  
Grates rependat. Nunc quod vrgendum mones,  
Quod vtérque cupimus, artibus totis agam,  
Velit vt beatus esse, suadentem optima  
Audiat amicum, neue se blandâ sinat  
Sirene ludi. Flau. Sancta proh thalami fides?  
[22] Iam factum in aulam nuntio, quod te aggredi  
Amor imperauit.

[[15]](#footnote-15)SCENA QVINTA.

ADRIANVS. NATALIA. ANTHIMVS.

-- MVLIER huc aurem, & sile.  
Ignémque & vndam, iuncta non sacris sacra  
Seu quae parentum iustus è ceris bona  
Ingreditur haeres, siue quae fato occubans  
Amico amicus legat, vnde vnde accidant,  
Communia inter esse consortes tori  
Voluêre iura Romuli: hoc animi pares  
Coëunt in vnum foedere, concors domus  
Clamosa nullis litibus lassat fora.  
Sed aut eosdem iure connubij Deos,  
Aut ritu eosdem colere, ni varij placent,  
Lex nulla iussit: velle fac aliquam tamen;  
Vtrum decebit cedere, & placita alteri  
Jnire sacra! foeminae arbitrio virum,  
Virine potiùs foeminam numen dare  
Geniúmque laribus? Ergo quodvinclis premi  
Cernis maritum, fecit hoc Christi recens  
Religio, pietásque agnita: aeternum vale  
Adrianus aris dixit, & saxis Deûm.  
Vnum pudet, fecisse quod iubeor pati;  
Sed & iuuat fecisse, dum plenâ Deos  
Clamant inanes voce, quos tenui halitu  
Frangunt, ruuntque: Numem at Christi probant  
Alacres resectis artubus, & inter rogos  
Dulci rigantur imbre, dum memorant piae  
[23] Seruata morti pretia: quod coelo bonum est,  
Terrâque, ab vno fluere cui pereat. Nihil,  
Redire in vnum cuncta cui accedat nihil;  
Aspectu & vno, mente purgatâ, exprimi  
Quem nulla possint secla, non vlla appetat  
Mutare satias: placuit & virtus virûm,  
Et causa: plura mente scrutatus piâ  
Quid tegeret intus secta, quae sordet foris  
Didici, & probaui. Posse si verum eripi  
Caesar catenis, aula consilio putat,  
Tu flendo, blandiendo, libando oscula,  
Spes porrò vanas alitis: edico palàm,  
Nulla Adrianum cernet insanum dies.  
Te lege soluo connubî, vt letho datus:  
Viduam superstes coniugem coniux facit;  
Alium iuuenta, forma, nobilitas, opes,  
Et quae beata ducitis, ab aulâ dabit.  
Viden’ vt catenae foedere aeterno mihi  
Membrisque nubunt, squallor, & situs, & dolor?  
Vt coniugalem carcer insternit torum?  
Natalia vale: quid genas lacrymis rigas?  
Non sum Adrianus ille: felicem tibi  
Thalamum secundet qui virum abduxit Deus.  
Stas etiam! amare pergis? ô, & te soror  
Amabis, & me, sequere quam instituo viam,  
Experta dices, spondeo, suauem malis  
Jnesse sensum, supera tormentis emi,  
Desinere mortem morte dum vita incipit:  
Vbi nos perenni charitas iunget face:  
Vterque amabit vtrumque, sed amati Deo,  
Deumque amantes. Natal. Christe tam potens habes,  
Tam dulce numen? Teneo te pars ô mei,  
[24] Adriane mea lux? effer euinctas manus:  
Audi aula, túque Caesar, & quatuor viris  
Regnata tellus, audiat coelo Deus:  
Nunc Adriani rite conuenio in manum  
Non falsa coniux; Christus hoc vinclo inuicem,  
Sibíque amantes sociat. O thalamum! ô faces  
Diu cupitas! Numen aeterni patris  
Natíque testor nullus humano procus  
Thalamo iugandam Martyris rapiet sinu:  
Non si quaterni Caesares mundi offerant  
Dotale regnum: melius imperijs puto  
Christi catenas ferre; nam sociam tori  
Aliqua laborum parte fraudare haud velis,  
Mi dulcis Adriane. Adrian. Te coniux amo  
Christi sequacem iamque perpetui innouo  
Leges amoris: esse te iubeo meam  
Vltrà ipsa fata: qui prior pactam hic fidem  
Socio, aut Tonanti fregerit, pereat sacer,  
Et execrandus Tartari flammas alat.  
Natal. Quodque est miserius Tartaro, coeli excidat  
Fauore, gratiâque. Adrian. Dic autem soror  
Vnde iste subitus pectus inuasit calor?  
Natal. Fatebor equidem frater, & totam dabo  
Nataliam Adriano. Vnus & mundo intulit,  
Christóque peperit vterus: in cunis erat  
Audire Christum ludus, haerentem vberi,  
Christum docebat mater; accliui in sinum,  
Christum canebat. Creuit interea simul  
Aetas, amorque numinis, donec viro  
[25] Maturam amasti fratrer. Atque omnes licet  
Virtute, formâ, genere, diuitijs procos  
Longè anteires, pertinax cultus Deûm  
Matrem auocabat, meque. Adrian. Tanto equidem meas  
Mirabar opere penitùs eludi preces,  
Mihi te negari. Natal. Restitit, donec minis  
Caesar subegit: fleuimus. Nam quid dedit  
Natura seruis melius? Extremum diem  
Clauserat Olympo vesper, ad Laetas fores  
Pilenta stabant, illa me arcanum domûs  
Rapit in opertum, lapsus vbi coelo cibus,  
Deúsque farre obtectus in subitae necis  
Seruatur vsus. Hîc per augustas dapes,  
Et habere si quid sanctius coelum potest,  
Adiurat ardens, & sacramentum praeit,  
Omnesque in istud aduocat diras caput  
Si fallo, si aras tango, si aspicio Deos.  
Tum prona in humeros colla complexu pio  
Dilecta stringit. Vltimum est quod te alloquor,  
J nata felix: si qua relligio mouet  
Dissidia, tu homini victa succumbas caue:  
Quin oro vincas. In nouos Christus Lares  
[[16]](#footnote-16)Domiducus esto, si datur Christum sequi:  
Sin, viua nunquam tristetransilias domûs  
Limen nefandae. Dixit, & largè sinum  
Lacrymis rigauit. Flentis abrepta è sinu  
Flens ipsa currum scando: scit verax Deus  
Quae vota fudi tacita, quàm stabili in minas,  
Jn ferrum, in ignes robore armaui fidem.   
[26] Tibi iuncta nunquam thura delubro intuli,  
Nunquam tuos ingressa spectaui lares:  
Sed prima quoties nocte superatâ diem  
Inuexit Eos: Cynthiam coelo Hesperus  
Quoties reduxit; duplices Christo manus  
Tuli, precésque mentis vt tenebras tuae  
Felix bonúsque, solueret: dira interim  
Sanctis parabas funera. Iratum anxiis  
Vici Tonantem fletibus: iam spe irritâ  
Malè fluctuantem erexit, & mediâ dedit  
In morte vitam quando votorum ream  
Facis Adriane. Adrian. Munus agnosco soror  
Tibi restitutae debeo mentis statum:  
Sed & queri permitte. Tàm cupidum tui,  
Tàm purè amantem coniugem, tantum boni  
Celare poteras? furere, bacchari in pios,  
Virtutis hostem, debitum diti caput  
Christo rebellem, immota spectasti virum?  
Anthi. Quid virgo faceret? sanguine arentem sitim  
Audax Leoni premeret? & nudâ prece  
Tardaret irae fulmen? humanis suum est  
Adriane vitiis, & suum tempus Deo.  
Modò vorticosi more torrentis rapi  
Sinit, suâque sponte consumi improbos.  
Modò cursu in ipso frangit, & stectit retrò.  
Est vbi paratos, inque procinctu opprimat,  
Hîc iustus, atque hîc. Pulsat interno tamen  
Motu fugaces, atque peccati fodit  
Stimulo, vocantem audire si sinerent Deum  
Libido, & animi gaudia insani mala.  
Hos ergo Phlegethon vortice indomito abripit,  
[27] Auctorem & ipsum culpa praecipitans agit.  
Illos Deo trahente scelerata expuit  
Vorago: quando? velle cùm primum incipis  
Quod velle fecit; qui dedit, nouit sui  
Momenta doni: quis salutarem prior.  
Inuadat horam? Natal. Vera narrantem audio  
Animose Martyr, omnium nouit pater  
Quos, quando natis addat. Jn partem vocat  
Saepe administros operis, hi si quid morâ,  
Metú-ve peccant, nonne tardatae reos  
Faciet salutis? Talis ad genua accido.  
Jgnosce frater, facta peccaui tua,  
Prohibere potui, saepe trepidantem impulit  
Calestis ardor, saepe compressi impetum.  
Heu! dum morantem prauus absterret pudor.  
Tuas secures innocens tinxit cruor.  
Tot scelera quae mors vindicet? quis me rogus  
Satis rapace perfidam flamma expiet?  
Nunc hora sanctos morte communi vocat  
Placare manes; Cernis vt pariter reos  
Vindex eandem Christus ad poenam aggregat?  
Satis vnus est vtrique carcerque, & dolor,  
Et Caesar vnus. Adrian. Sponte metuendum viris  
Tentare bellum parce, quod mecum haud licet,  
Patieris in me. Natal. Non placeo consors boni?  
Quae culpa damnat? scelere quo teneor nocens?  
Aut si nocens sum quid mihi poenam negas?  
Ego te relinquam? si quid in morte est boni  
Mihi inuidetur? si quid in morte est mali  
Vni irrogatur? Seu me amas, seu non amas  
Crudelis, astra deligis, terram & mala  
[28] Tibi spreta sumam? non hic Astraeae est tenor  
Tua illa non sunt quae malè herciscis bona:  
Vtriúsque partem diues implebit Deus.  
Anthi. Nemo à Tonante reuocat, aut terrae bona  
Curare suadet, filia; Haud vno pares  
Conuexa coeli tramite beati tenent.  
Diuersa vitae est forma: cupienti putas  
Meritoue stadium mortis aperiri inclytae?  
Deus hoc Deus dispensat, & vitae arbiter,  
Hic morte siccâ placidus euoluet dies,  
Hic ferrum, & ignes vincet: hic coelum abdito  
De nemore rapiet, inquit, vt iussi gradum  
Statione serui figimus, quáque euocat  
Dominum volentes sequimur. An bonus est, Dei  
Cui non probatur ordo? Te miti iubet  
Exire letho, nulla tortorum manus  
Eripiet animam: voce, fomentis, prece,  
Dominum iuuabis, & ministerio attrahes  
Partem coronae. Martyrum primos gradus  
Tenere non permissa, ne sperne alteros.  
Natal. Has quando lentae destinat mortis vices  
Cortina coeli, spes mihi pereant meae,  
Tibi reddo votum hoc Christe: seruitij fide  
Animum probabo, quolibet fatum vocet,  
Vinctos per omne Caesar imperium trahat,  
Sequar vsque in ignes. Multa famulantum manus  
Hinc iam excubabit ne quis inopinus mihi  
Vos turbo rapiat. Adrian. Parce non fidas soror  
[29] Agitare mentes, pectoris Christus sinu  
Latere pergat, ipsa narrabis tibi  
Quid res, & vsus poscat: hinc nusquam inscia  
Te demigrabo, nuntius sortis meae  
Ad te recurret Martyr, aut si quis potest  
Magis esse fidus. Clauis interea lares  
Resignet omnes, quósque sacrilegus Deos  
Coluisse doleo, frange: Vulcani pede,  
Capite louis, petasóque Mercurij, indigum  
Dita popellum: prosit hoc certè aureos  
Fecisse diuos. Anthi. Cede confestim loco,  
Compone vultus, Consulis prodit cohors.

[[17]](#footnote-17)SCENA SEXTA.

TITIANVS. NATALIA.

HOc est amare, iura sic pangis tori  
Natalia, euge, Caesar & proceres probant,  
Pietásque matronalis: iratos Deos  
Optare poteras: non manum ad palmam comes.  
Sed testis oculos adfero: si quid sapit  
Adrianus, omne coniugi acceptum dabo.  
Quo res Loco sunt? Natal. Quantus Hybernas Athos  
Patitur pruinas; qualis aut Cauri minis  
Inhospitale Bosphorus praebet latus,  
Talis Deorum obsequia, & ambitas priù  
Nunc audit aras durus, intractabilis.  
Nil nostra pectus verba, nil lacrymae mouent  
Adamante clausum. Dicere ardentem priùs  
Silere iussit: longa consilij sui  
[30] Exorsa deinde fatus, absoluit fide,  
Ni sua probarem sacra. Necquicquam nouos  
Ritus suasit; matris acceptum è sinu  
Mihi nemo numen auferat, quin & iubet  
Simulacra diuûm frrangere, & forti lares  
Violare dextrâ. Timeo conatu irrito  
Ne vestra ludat vota, ne Procerum decus  
Traducat aulâ victor, aequalem sibi  
Narrate potius Caesari, & promptum mori.  
Addite querelis comugis victae preces.  
Ne longa ducat funera, aut miseri vago  
Supplicia spargat orbe; quod potui hactenus  
Debere viuo, praestiti, Titia. O coniux viro  
Meliore digna (Caesaris iuro caput)  
Quicquid Adrianus statuat, haec nunquam fides  
Morietur indotata, seu primas placet  
Renouare taedas, seu malè astrictam nouus  
Zonam maritus soluet; at veteres velim  
Durare amores; & dabit spero manum  
Amico amicus Consuli. Natal. Quò non prius  
Blanditia subiit foeminae, per vim & metum  
Penetrare speras? notus est animus viri  
Leuitatis expers, irrita in damnis suis  
Sensi proteruum saepe, & immotum gradu.  
Adriane, vel si nomen antiquum probas.  
Dilecte coniux, aulicae florem vides  
Fidelitatis, sana consilia accipe;  
Vbi scis, & vnde cogita: praesens malum  
Minus futuro statue: per oculos precor  
Meos tuósque, pronubo iunctam annulo  
Teneo malum, osculórque, per thalami fidem,  
Memor supremi foederis, mentem indue  
[31] Dignam Adriano: si qua rationi negas,  
Ah! tuósque perdis aeternum miser.

[[18]](#footnote-18)SCENA SEPTIMA.

GALLVS. TITIANVS. ADRIANVS. ANTHIMVS.

TVne hos amores rigidus, illacrymabilis  
Caute rhodopoea tristior, surdo Ioue  
Sprenisse speras? pectus alienum mouent.  
A te remittis irritas? Titian. Vinci pudet  
Vni Adrianum foeminae; agnosco virum.  
Titianus alia consul, & custos sacri  
Gallus palatî verba non tardè expriment:  
Vt haec placet promulsis? vt sectam aspero  
Expertus Adriane à rudimento aestimas?  
Plebeia iure talis Astraeae chalybs  
In capita saeuit. Nam quod est Christi genus?  
Male penulata turba, quisquiliae vrbium,  
Credula mulierum seruitus, mendica plebs;  
Non vllo auorum stemmate, aut opibus potens,  
Honoribúsque fulta: non sophiae Attico  
Lepore tincta, sortis & vitae bona  
Quae non habent, sperant-ve, spreuisse ambiunt.  
Hinc ille regum hinc ille contemptus Deûm,  
Et non inaudax animus in metâ mali.  
Adde & furentum somnia, hospitium in vetus  
Redire laruas, busta viuendo sua  
Superare cineres, siue mobilibus iocos  
Dedêre ventis, membra seu tumuli indiga  
Pauêre volucres: mortuis, laceris feris  
Per secla mille in omne transfusis genus,  
[32] Artus suos ex iure consertum manu  
Elementa repetent: haec mea, haec non sunt mea,  
Haec fecit oculum portio, haec clauos pedum  
Compago finxit. Christus arboreâ sedens  
In sede Praetor; inite praesentes viam;  
Viam redite, dicet; noc frustum arbuti,  
Tuum esto, hic eius caulis est. Risum haec cient  
Fletumne? leue sit error incautos agens  
Si staret intrà fabulam; exundat furor  
Jn ferrum, & ignes, quaque difficile est mori,  
Gradiuntur hac spe: dumque post mortem timent  
Perire, mortem non timent. Dignum viris  
Religio numen reperit, vt adorent cruces  
Quas ita merentur. quî suum violant Deum,  
Si sic putant placare? Si noui tuos  
Adriane sensus, fabulas vulgum suas  
Iussisti habere; melior ad Christum tulit  
Ignota nobis causa. Praeteritos malè  
Pensat labores Caesar? auditam omnibus  
Aulis querelam generis: hoc Reges habent  
Ingratum, iniquum, cuncta deberi putant  
Quae sponte facimus publico intenti bono.  
Hos tarda merces sequitur: hos sterilis fauor  
In lucrum hiantes ludit: aspectu Deûm  
Nati benigno (pars quota infelicium?)  
Amantur, & ditantur: & quod plus dolet,  
Quod sanguine emitur, gratiam Domini vocant.  
Quamquam & fauoris, non palatinae vetus  
Miles cohortis, editum insistis gradum.  
Quaesitor omnes lectus aequales suprà,  
[33] Senúmque canos. Caesar haud alio queat  
Testari amorem pignore; huic nuper fidem  
Validè probabas ipse, cum magicis retrò  
Mens iuit acta vocibus, teque improbâ  
Afflauit aurâ coluber incautum, & sibi  
Nimis imminentem. Cura si vitae est super  
Deluse, mentem recipe; vel si te abdicas,  
Mihi, Gallo, amicis redde. Adrian. Quod de me rogas  
Titiane, doni Caesar hoc faciet sui,  
Si placeo; Christum testor, impendam hoc caput,  
Vitamque amicis. Nam quod in venis fluit,  
Quod spirat imo in corde, quod membra haec fouet,  
Regi sacrauit ortus. Innatam fidem  
Quod crimen intercepit, euulsit metus,  
Abstersit error? fidus, &, fas sit loqui,  
Rogatus aulae veni in obsequium, bonus  
Potui videri cum bonis feci malè.  
Erat hoc in albo regis officij decus:  
Ego nunc furorem appello, & immanem sitim.  
Nam qualis hostes tractat & scelerum reos,  
Qui iubet amicos furere? sed non hoc queror;  
Iubeat, reponam munus; aut si non licet  
Hostire regi, ne quis ingratum arguat,  
Doni fatebor gratiam, quodque est super  
Vitae, ibo nexus, vile seruitium exequar  
Quódque aere nequeo nomen exoluam artubus,  
Debitor amoris, Vltimas addo preces,  
Tenue est quod opto: libero coelum ferat  
Spectare vultu, neu mihi sacra imperet,  
Deúm-ve. Plures astra si coeli tenent,  
[34] Eligere detur: tota si coijt boni  
Natura in vnum, qui ima, qui supera impleat.  
Colatur vnus. Túne tam certo regi  
Tenore mundum sub duce incerto putas?  
Quando potestas vlla consortem tulit?  
Romae parentes vix sub vberibus lupae  
Lite abstinebant: perfidum Oedipodae genus  
Commisit aestus sceptri, & odiorum faces  
Secutus ignis, duplicem fecit rogum  
Vno è sepulchro. Perdidit generum socer,  
Et quà refuso cingitur tellus mari,  
Tot gentium altrix ampla, non cepit duos.  
Quid alia memorem? ductor armenti gregem  
Minatur vnus; regna mellita obtinet  
Rex vnus apium: creditam ponto ratem  
Gubernat vnus: temperat castra, & feras  
Dux vnus acies. Supera diuiso regi  
Imperia domino credis, & rerum caput  
In varia spargi? quis laboranti Deo  
Opus est minister? Anthi. Velle quod bonitas facit,  
Dedit potestas facere, quod vasto ambitu  
Coërcet orbis artifice verbo edidit,  
Ipsumque nutu fecit omnifero chaos,  
Genus vnde et homines duximus. Sed non pari  
Quâ muta lege: copiam vitae facit  
Vt grata pietas dona factori sua  
Memori reponat pectore: vt mentes regat  
Animosa virtus: vt per obstantum minas  
Suppliciáque eluctata difficilem fides  
Rapiat Olympum, séque genitori applicet  
Sine fine felix. Liuor incassum fremat,  
Splenem in cachinnos attici soluant sophi,  
[35] Nemo vetabit eloqui. Letho datos,  
Dudum sepultos hora rediuiuo situ  
Componet artus; hora quâ Christi ad thronum  
Fandi, & nefandi stabimus, vitae dies  
Remetietur Praetor: in coelum boni,  
Vos alij in orcum, dicet: vt quemque impulit  
Sui potestas, pretia factorum ferat  
Mutanda nunquam. Consul haec risum cient,  
Fletumne? lethes gurgite immergi putas  
Hominémque totum morte perpetuâ emori?  
Si reuolat animus liber & coeli domos  
Affectat, vrnam casus, an Iudex mouet?  
Damnatur orco iustus, elysiis mali  
Spatiantur agris? Membra restitui negas?  
Promittit ipse conditor; cùm nil forem  
Verbo esse fecit, inde transfusum in feras  
Non est potis reuocare? Tabescam in fretis,  
Pascam leones, aethra suspensum enecet,  
Ludibria ventis praebeam, flammis cibos,  
Extra Pronoeam nil iacet: gremio excipit  
Mundus cadentem, tutus hâc condor penu  
Domini potentis. Iussa depositi fidem  
Elementa reddent. Aspice vt moritur dies,  
Iterumque coelo exoritur; vt veris tepor  
Hyberna soluit frigora, & gratâ vice  
Syluae resurgunt: semen immissum solo,  
Multóque aratum vomere, & fimo obrutum  
Non ante mortem germinat: busto exilit  
Reparata Phoebi volucris, inque auras meas  
Nunquam ipsa, & ipsa semper. Haec rerum potens  
Sic ire voluit, pignus vt certum boni  
Daret futuri; quod priùs factum tulit  
[36] Transactus ordo, posse venturis probat  
Redire seclis. Titian. Error hic, seu spem vocas,  
(Nam quis silentum testis è regno redit?)  
[[19]](#footnote-19)In aperta mittit funera, & patitur cruces  
lam non colendas: quíque defunctos Deus  
A morte reuocat, morte defungi haud vetat:  
Inique, vtrumque si potest; si non potest,  
Impostor, imbecillus, immanis suis.  
Anthi. Et posse ratio suadet, & velle interim  
Monstrauit vsus. Iacuit ad nudos pedes  
leiuna tigris; ignium immanes rogos  
Placidus rigauit imber; horrendum vngulae  
Posuit rigorem interque luxantes puer  
Suaue risit machinas. Solui interim  
Sinit in dolores corpus: vt placitum, vt iuuat  
Durè experitur filios. Fortem putas  
Quem nemotentat, nemo virtutis probat  
[[20]](#footnote-20)Robur latentis? nonne par dignum Deo est.  
Forti viro composita fortunae manus,  
Etiam furentis? laetus hoc spectat suo  
Intentus operi praelium, & stabilem parat  
Brabenta laurum. Victa me Siculo inferat  
Fortuna tauro, condat Arsacidum scaphis,  
Plumbo vrat artus, vulnus incassum irruet  
In non pauentem. Caesus adamantis rigor  
Ferróque, & homini iniuriam impingit suam,  
Immissa in auras tela Achaemenij ducis  
Fecere tenebras, vlla semotum attigit  
Sagitta solem? vincla Neptuni manus  
Strinxêre ponto iniecta? non miser est dolor,  
Sed mens dolore fracta. Seruatae reus  
[37] Fidei, catastas Regulus, tenebras, cruces,  
Et quod malorum maximum est, Poenos tulit,  
Miserum putabis? vnctus epulatur Nero,  
Interque largas regij luxûs dapes  
In summa ludit capita; quà iussit Sporus  
Cadit Senatus; Roma pulsanti Chelyn  
Tumulata flammis barbarum inspirat melos,  
Dices beatum? Quęmlibet mente aestima,  
Vtramque virtus Domina fortunam regit:  
Honesta mors, aut vita sapienti est bonum.  
Gallus. Honesta ne sit, diritas poenae vetat.  
Anthi. Fieri beatam nec vetat, claram facit.  
Gallus. Non esse tanti non emo. Anthi. Virtus emat.  
Gallus. Si porrò eundum est vnico impulsu exeam.  
Anthi. Referre credis quamdiu, aut vnde exeas,  
Si porrò eundum est? Gallus. Morte finitur dolor,  
Nolim diu perire, ne peream semel.  
Anthi. Velim ego semel perire, ne peream diu.  
Gallus. Horrenda mors est illa quam leges iubent.  
Anthi. At sempiternam perfidis cudit Deus.  
Gallus. Amoena vitae gaudia, & laetum iuuat  
Coluisse genium, viuida ad ludum, & iocos  
Jnuitat aetas. Egone praesentum bona  
Stultus dierum perdam, vt incerti metu  
Crucier futuri? Anthi. Scilicet lege hâc satus  
Venisti in auras? nulla virtutis tibi  
Mandata cura est? vna te letho dies  
[38] Animámque rapiet? fabula, & cinis, & nihil  
Post fata fies? Sed quid in vitâ expetis?  
Quod illud est, cui totus incumbis, bonum?  
Fortuna vanus mentis elusae iocus.  
Spolium senectae robur, & morbo decor.  
Cohors amica, miseriae solatium.  
Ventosa longo syrmate ambitio tumet,  
Malefida in alto lubricos ponit gradus.  
Quid opes? periclum possidentis, aut onus.  
Et auara in omnes vota porrigitis plagas:  
Solísve nomen prodigâ indulsit manu  
Quodcunque nascens Phoebus, aut moriens videt?  
Ager ille populum cepit, & Domino vacat  
Non solus vni. Fundus hic, regnum fuit.  
Haec illa foribus clausa tercentum domus.  
Cui vacua longas atria obiiciunt moras,  
Validaeque turres acre propugnant latus,  
Vrbs esse potuit. Ite littoreos sinus  
Onerate villis, cycladas Hesperio mari,  
[[21]](#footnote-21)Cycladas Eoo spargite; extra anni vias  
Locate sedes, omnia extruitis loca,  
Viuitis in vno, singuli. Sunt haec mala,  
Sed pulchra. Luxus adice, Pontificum dapes  
Ventris saburram. quid Dionaeae loquar  
Meretricis ignes, turpe quà placuit bonum?  
Quid coniugalis proditam lecti fidem?  
Salit in Priapum, fascino nupta insidet:  
Foeda euiratos flammea obnubunt sporos:  
Ingens cinaedum tumulus Antinoüm tegit.  
Ruitur in haec propudia? in hoc aninum polo  
Hausistis homines? sceleribus scelera additis:  
Beatitatis magna pars vestrae est, diu  
Peccare: leges scilicet dirum tonent,  
[39] Immunis esse qui potest, insons erit.  
Titian. Priuata quereris, hominis haud populi mala.  
[[22]](#footnote-22)Anth. Vnum vnus, omnes omne complestis nefas  
Titian. Sibi quisque mentem moribus fingit suis.  
Anthi. Sibi quisque mores fingit ad mentem, & Deum.  
Titian. In praua nullus deuios ducit Deus.  
Anthi. In praua multi deuios ducunt Dei.  
Titian. Boni malorum vindices? Anthi. Imo rei.  
Titian. Natura sanctos fecit. Anthi. At vita improbos.  
Titian. Humana de diis loqueris. Anthi. Et diuos putas?  
Gallus. Quid illa tangis? sacra Pontifices canant.  
Adriane solùm id posceris, legum impiger  
Mandata facias: quisquis est coelo Deus,  
Coelum gubernet; more quo Domini volunt,  
Viuatur istic. Nam coli frustra autumo  
Sibi quietum, fata voluentem sua.  
Haurire fumos thuris, & donis capi,  
Aut capere vota vulgus insanum putet,  
Et hoc timore gentium constet quies.  
Mens alia nobis: cuique fortuna est Deùs,  
Fauorque Regum Iuppiter. Christus, simul  
Vterque neuter, sunto si reges volent  
Diui, & colantur. Adrian. Istud impietas mihi,  
Gallusne suadet? sic Deo nulli litas,  
Professus omnes? Si tuam dextram, & fidem  
Romanus hinc, hinc hostis ad partes vocet.  
[40] Vtrique faueas casus vt quemque offerret?  
O Perduelles! innocens Christi genus  
Fidumque, nullo Regum in obsequio labat,  
Reges habere vos putem, expertes Dei?  
Gallus. Aures amicis denegas? Adrian. Ite impij,  
Mea sacra testor, nunc amicitiae pudet.  
Titian. Reconde latebris miles, & vincla aggere,  
Iter est in aulam. Caesaris te iam puta  
Iustum ad Tribunal stare. Adrian. Vos rigidum Dei  
Cito ad Tribunal. Gallus. Regium cingent latus  
Irae, neces, tormenta. Adrian. Cum Christo irruent  
Crucesque, & ignes, & rotae, aeterna omnia.

[[23]](#footnote-23)CHORVS.

DICITE pubes candida Christum,  
Lauro circùm tempora vincti:  
Christi ducat Roma choreas  
Male Caesareis aucta triumphis.  
Perfida sacrilegam voluebant secula noctem,  
Vndabantque aris vulgus ferale Deorum:  
Fudit humus superos, immortalémque creauit  
Materia informis populum, super aurea coeli  
Sidera, adulterio soboles Saturnia creuit.  
Allijs audet dare thura Memphis:  
[41] Scythes cruento supplicat ensi:  
Inuenit aras Simia turpis:  
Et tu Crocodile, voratâ  
Puerûm sufferte cateruâ.  
Haec portenta Deûm  
Seculi quos consecrat error impuri  
Damnasti auerno Christe, verum  
In iura sibi debita vt asseras Tonantem.  
Tu Solis Radius non variabilis:  
Tu fons fonte satus; tu speculi nitor  
Vinam perpetuò reddis imaginem,  
Spectantémque refers, vides videntem,  
Nec spectante minor, nec iunior  
Aeterno generante prenniter.  
Omnia posse,  
Omnia scire,  
Optima velle, dedit Natiuitas.  
Tu sanctus, tua Sanctitas:  
Tu bonus, Bonitas tua:  
Tu rerum archetypum vetus,  
Irreprensibilis regula tu boni.  
Dum te, dum redamas Patrem  
Vinclo non resolubili  
Sanctis nexus amoribus,  
Quem producis amorem!  
Quando mortalis super-induisti  
Membra naturae, simul & paterno  
In sinu clausus, simul & videri  
Inter aequales facilis, liquentes  
Aequorum passu solidante campos  
Tutus intrasti; siluêre venti,  
Et procellarum posuit tumultus.  
[42] Corporum pestes abiêre morbi [< abîere]  
Vocis ad nutum Dominae: sepultis  
Reddidit manes libitina membris:  
Hospes impuro Phlegetonte missus  
Sensit imperium, maléque occupatos  
Perdidit artus.  
Te coelestem monstrante viam  
Fugit ab aris lugubre sonans  
Plebs vana Deûm: Cortina silet,  
Periitque fati Phoebus ignarus sui,  
Prius alieni perspicax.  
Iamque Mercurius, claudicansque laeso  
Poplite Vulcanus,  
Satyrûmque, Faunorumque cornuta  
Monstra, & Olympi  
Eiecto Patre tyrannus  
Fraudes professi, nomina vana  
Et largos populis dedere risus.  
Quid styx ringeris?  
Quid tot suppliciis treribiles Eumenidum manus  
In Christi genus armas?  
Prospero viuet data secta coelo:  
Christus Romuleum tenebit orbem,  
Et verum miseris mortalibus  
Pandet iter sua per vestigia.  
Tempus erit cum tranquillâ rate  
Mundum sulcabit Christi decus.  
Christum claustra canent Mareotica,  
Et non inuito sub gutture  
Christum stridebit scythicus rigor:  
Surgentíque Indus Phoebo obuius  
Dulce salutabit Christi iubar.  
Génsque Iouis cultrix Maurusia,

[43] Massagetûmque minax truculentia,  
Mansuescet Christi sub nomine.  
Aurea tum current promissi secula mundi,  
Mutabit natura vices, reparata tumebit  
Fruge nouâ tellus; Pax diuite candida peplo  
Vmbrabit latè populos; terrásque reuisens  
Sparget honoratum viuax Astraea serenum

ACTVS TERTIVS.

[[24]](#footnote-24)SCENA PRIMA.

FLAVIVS. ADRIANVS. ANTHIMVS.

Si non, iniquo tempore, exosus tuos  
Ad vnum amicos, aliqua consilia accipis,  
Permitte fari; Adriane quisquis te Deus  
In illa adegit verba, peccasti improbè.  
Proceres decebat mitius habere imperî,  
Excipere honore publico, & fidas boni  
Consulere voces: imprimis saeuum vlceri  
Doliturus vnguem, quamque sopire est opus  
Tenace flammam perditus oliuo foues.  
Vidi quietum Caesarem, & iam iam tuo  
Veniam daturum crimini: orabant tui,  
Tuae & propinqui coniugis. Cùm aulam gradu  
Rapiunt citato Consul, & Gallus comes,  
Suos labores, coniugis lacrymas, tua  
Responsa narrant, quódque vix credi queat,  
[44] Linguae procacis iurgio, & grauibus probris  
Nequiter abactos fugere se; qualis pede  
Qui pressit anguem incautus. Hîc fremere aulici,  
Pallere amici, Maenadum in morem faces  
Oculis vibrare Caesar, & toto cruces  
Spirare vultu: longa quod viuis mora est,  
Etiam in catenis. Ire quis contrà audeat  
Si quando vastam passibus magnis tulit  
Furias per aulam solus, immane infremens?  
Tunc si adfuisses. Vertite hanc Superi in caput  
Hostile rabiem. Parte sed magnâ ferox  
Posuerat animus, iamque placari potens:  
Egêre proceres parte ne indictâ alterâ  
Duci iuberet, lege in auditos agi.  
Tardè acquieuit. Rapite vesanum citi  
Nostrum ad Tribunal, clamat; & quassans caput,  
Malè sic potestas luditur; iniquum cies  
Furiose bellum, cadere quo solùm potes.  
Sed hoc petis: sed oportet; & si meus tibi  
Tam laeua, dabitur quod petis, quod non petis.  
Ita Caesar. At tu statue quo iustus dolor  
Placetur aditu, quâ ferum euincas prece:  
Certò occidisti. Adrian. Si reum facti citat  
Fecisse fateor: iure si factum negat,  
Non poenitet fecisse. Flau. Lictorum cohors  
Robusta teneros scorpio, loris, flagris,  
Cùm scindet artus, fune protensum vndique  
Luxabit equulus, Consulum vestro ebria  
Sanguine securis membra, non vitam auferet:  
Tibi superstes truncus hanc feries humum,   
[45] Tunc poenitet, clamabis, & facti pudet,  
Sed voce serâ Parce si dira occino  
Malè ominatus augur; vt se res habent  
Grauiora metue. Fructum amicitiae puto  
Fida in periclis monita. Adrian. Praesepi antehac,  
Et inferendo ferre perdidici mala.  
Sed me priusquam Caesar in vinclis videt,  
Permitte, Flaui dulcis amplexu vltimo  
Fruar maritae: tenuis est lethi mora,  
Et triste numus. Flau. Debita supremum rogas  
Vtriusque meritis: non facit iussis moram  
Pietas licet diuturna: celeberemus tamen  
Ne Caesar irae faciat hoc partem suae.  
Adrian. Praecedite hinc vos, solus ad solam ferar,  
Thalamus recusat conscium. Flau. Fortis quidem  
Timere virtus prohibet, & mortem diu  
Animus lacessens: Si quis amoto tamen  
Custode latebras suadet imbelles metus?  
Homo es, potes nutare. Adrian. Me de te aestimas  
Ignaue lixa? Scimus ô spretam tibi  
Redimere vitâ gloriam, scimus gradu  
Composti in vno vincere, aut pulchrè mori.  
Anthi. Meliora Flaui, fortia & facere, & pati  
Est Christianum, nemo repressit pedem  
Christo incitatus: notus Adriani vigor  
Per tot furores Principum & Regis minas,  
[46] Praelusit orco: gestit inuictum caput:  
Lauro propinquâ cingere, & certam abnuat  
Victus coronam? postulas mortis vadem?  
En adsum, & illo quotquot inclusi specu  
Causâ perire non suâ laeti ambiunt.  
Addo & per orbem quanta Romuleum manus  
Christi catenas patitur; in fratre vnico  
Vadamur omnes. Flau. Plena quae vestri plaga  
Non est laboris? quisve generosos negat  
Christo fideles? nec tuam damno fidem  
Adriane, sed me regis offensi metus  
Mihi prouidere cogit. I faustâ alite  
Quocunque libuit: hoc precor, ne te implicet  
Familia vanis, verba, lacrymâsque amputa,  
Moriturus ista rumpe quae frangunt viros.  
Dissolue nexus miles, haud aliter lares  
Nataliamque cernere Adrianum decet.  
Adrian. Ad Caesarem ambo, mox sequar quod si fauor  
Non abiit omnis, pauca pro causâ loqui  
Permittat, ora. Video quae Domiuum imperî  
Audire prosit. Flau. Si domi vinci cupis,  
Si stas in illo coniugis charae sinu,  
Quam fronte laeta Caesar id de me audiet?

[47] [[25]](#footnote-25)SCENA SECVNDA.

ADRIANVS.

HEV quo voluptas sancta? quo coelum fugit?  
Etiamne vinclis numen, & numen loco est:  
Durâ reuinctus compede, infandae luto  
Tenebrisque caueae clausus ô quales polo  
Hausi liquores! gaudia ô quanta ebibi!  
Illusa mundo pectora, heu mentes boni  
Saturae fugacis, huc parum stabiles & huc  
Error vagari cogit, & vanâ famem  
Proritat vmbrâ: ferre pro Christo aspera,  
Gaudere certum est. Ecce dum vincla exui  
Mihi restitutus, cessit infirmos vigor  
Fusus per artus, abiit adstricti Deo  
Animi serenum: sentio, non est meum  
Quod tot periclis extuli victor pedem.  
Quod tot malorum insuetus, extrema appeto.  
Quod grauia recolens in face, & ferro, & cruce  
Mens acquiescit suauiter, non est meum.  
Si prouocare fata, si duram datur  
Mortem occupare fortiter, Christe est tuum,  
Pugnet Adrianus, Christe tu palmam feres.

[48] [[26]](#footnote-26)SCENA TERTIA.

TIMAEVS. ADRIANVS.

DOMINVM salutat nobilis consors tori,  
Rogantque num quid desit? an saluè satis?  
Adrian. Vbi illa? quid agit? Timae. Excutit totam penum,  
Cellas recludit sedula, hinc byssum, hinc togas,  
Hinc vile linum segregat: fama est opes  
Proscribere amplas. In tuos certè lares  
Saeuijt iniqua, nullus euasit Deûm,  
Et quos colebas sanctiùs, ludum hostibus  
Dedêre, et aurum. Me quoque in praedae bonus

Partem vocauit Iuppiter: contra aureum  
Fulmen steti audax, voluit obniti quidem,  
Conatu at vno brachium, & telum abstuli.  
Adrian. Mox ad futurum nuncia. Timae. Ad caecam domum  
Adire iussus, tempore haud iusto redux,  
Percellam amantem. Quid cùm & Adrianum sciet  
Turpi catena liberum, amissos pedem  
Ferre in penates? gaudio pectus salit;  
Vel cuncta fallunt, pileus vel me manet.  
Sed curro, tarda est omnis optanti mora.

[49] [[27]](#footnote-27)SCENA QVARTA.

ADRIANVS.

LIquescit iterùm pectus, inque hominem loco  
Motus relabor, terrea antiquos lares  
Subit voluptas, meque coelestum eripit  
Beatitati: Prima coniugii fides,  
Et dulcis ardor osculi, & totos tegens  
Complexus artus, quódque delicias suprà est  
Natalia ipsa quàm pio fragilem dolo  
Furatur animum? liberum, & nullo latus  
Custode cinctum, penè & addictum neci  
Quâ fronte cernet? basia è quibus imprimet  
Secura labris? quosue morituro sonos,  
Quae verba fundet? Non quae adulari artifex  
Nuper canebat Consuli & Gallo asseclae  
Factura fucum: lacrymis, precibus, probris  
Videre videor, quâque plus mulier potest,  
Blanditiâ, amantem, mente sollicitam anxiâ  
Petere, docere, ambire, gratari, insequi.  
Mihi hanc magistram christus, & fides ducem  
Parauit olim, nec pudet. Virtus bona est  
Vndelibet adsit. Fallor! an claues sonant?  
Matrona quali nostra cum ardore aduolat?  
Jpsa est, quis illam turbo tam praeceps agit?

[50] [[28]](#footnote-28)SCENA QVINTA.

NATALIA. ADRIANVS.

HEM! Adrian. Salue amata. Natal. Martyr! Hem victor stygis,  
Domitor tyrannorum! Adrian. Anime mi salue satis?  
Natal. Periure, Christi proditor, generis lues,  
Sacrilege, mundi dedecus:: stare hîc potes?  
Nec terra ne te sorbeat rupto sinu  
Foedifrage metuis? Adrian. Siccine maritum excipis  
Amara mulier? Natal. Solis hanc specta facem,  
Lucere vt indignatur? vt tenebras perit?  
Vt fugere inardet, & remetiri polum?  
Tuum erubescit facinus, vt turpem impiâ  
Condat latebrâ transfugam. Et coelo potes  
Offerre vultum? cernere, & cerni potes?  
Adrian. Hîc indecorum est coniugum audiri probra,  
Subeamus aedes, iurgiis dabitur modus,  
Natal. Túne hos penates? Adrian Me meo excludis lare?  
Natalia haec est: quis furor mentem incitat?  
Quae monstra fatur? vxor heus, Natalia  
Aperis? recludis? cogis effringi fores?  
Adeste famuli, quíque communi leuem  
Emitis salute sportulam, Dominus voco,  
Voco Adrianus, rumpite obstantes moras,  
Properate, patriâ Dominus eiicior domo.

[51] Natal. Ego Caia, non tu Caius: incassum imperas,  
Parere vetui. Vade, promissas opes,  
Et ampla honorum culminae, hortósque & domos,  
Repete à Tyranno victus, & coeli bonis  
Exclusus. I voluente mobilior trocho,  
Jnfide Proteu, Cepphe, Plutonem roga,  
Domum ille auerno praeparat, multâ domum  
Flammâ micantem, & sulphure. Adrian. Adriano lares  
Natalia aperi. Natal. Carceris custos forem!  
[[29]](#footnote-29)Nunquam exiisses. Magne promissis Thraso.  
Vix dum sonabat Classicum, & molles tremor  
Inuasit artus. Vnde? quid speras boni?  
En te tyrannus odit infidum Deo  
Timidum aula ridet, Martyres abortum, & suae  
Pestem execrantur gloriae: Christus styge  
Sibi perduellem damnat; in poenam, manus  
Armant ministri coelites; coelo & solo  
Eiectus ad me curris vt rapias parem  
Tecum in ruinam? Adrian. Taedet irarum & morae,  
Aperi. Natal. Vt receptum te domus, méque obruat?  
Vt nos, Dei odium, propius asslatu eneces?  
Quid spreta faciam Martyris nuper soror,  
Modo perduellis vxor? heu quis me impio  
Cocyti alumno iunxit? ô nox, ô dies,  
Quâ me, execrande, basio primum obtuli.  
Nunc consenescam, moesta, languida, tabida,  
Misera, infidelis passa conspectum viri.  
Sic nata non sum, non ego ignauo, impio  
[52] Hâc dote nupsi. Adrian. Quo ruit? quo fert truces  
Lymphata gressus? video quid rerum paret:  
Vincla exuisse perfidum coelo putat:  
Meliora Christe! semet in furias agit  
Iunctamque thalamo scelere coniungi vetat.  
Et hos iuuentus, hos amor taedae recens  
Exeat in ignes? foeminae hoc robur vocem  
Non estuantis corde sub magno Dei?  
Natal. Tua tibi habeto. Porta, quàm lata est, patet,  
Ingredere, fruere, peiera, Christum abnega,  
Et si potes valere, perpetuum vale.  
Adrian. Natalia, heus quo? Natal. Jn carcerem, abiectam tibi  
Rapturae palmam, Martyrum iungar choris  
Pensare possum mulier imbellem virum.  
Adrian. Natalia audi, scire quod cupias, loquar.  
Natal. Sile, aut nefandae stirpitùs linguae fibras  
Hâc, hâc reuellam dexterâ. Adrian. Vera eloquor  
Fraus abeat omnis, numen obtestor meum,  
Tuúmque coniux, Christus immotâ sedet  
Mihi mente victor: occidam, si me dies  
Vidit fugacem. Natal. Scilicet gressum huc feras  
Comite & catenis liber? Adrian. Auertat polus  
Quod metuis. Jn me prima tempestas furit,  
Inire pugnam cogor, inuictum dolis,  
Ad arma amici prouocant: Caesar citat,  
[53] Iámque vrget hora: fidus interpres meae  
Promissa vocis impleo, dumque arduum  
Auspicor agonem, robur è coelo ambio.  
Credis? supremos iunge complexus soror.  
Dubitare pergis? hinc tamen salue vltimùm.  
Cúmque Adriani saeua supplicia audies,  
Saltem Tonantis numen in vota aduoca.  
[[30]](#footnote-30)Natal. Resiste frater. Lingua peccauit procax,  
Agnosco Christi Martyrem. ô si fas foret!  
Vt inuiderem! vt membra tormento inderem!  
Tortoris ictum clepere, si furtim dares  
O me beatam! Adrian. Pone iam votis modum,  
Vocat hora, num quid imperas? Natal. Non hoc tamen  
Duces triumphum schemate, ibi laurum metes,  
Hic picta dabitur vestis. Huc aliquis. Togam  
Citatus effer rore Sidonio ebriam,  
Quam Phrygia pinxit dextera, & circum duplex  
Maeander auri currit. Hymenaeo dedit  
Adriane pompam: sanctiùs non hos quiden  
Seruata in vsus Martyrem Christi obteget.  
Induere cessas? Ecce flagrantem ferunt  
Pinum Camilli coelites: totis sacrum  
Auditur astris carmen: it lateri comes  
Virgo, parénsque pronuba: amplexus parat  
Christus cupitos. Martyr i nuptum Deo,  
Da coelo amores: labis hic expers torus.  
O dulce mentis osculum! ô castum Dei  
Complexum amantis! fontem ô aeternum boni!  
[54] Quid melius aut par Roma deliciis fouet?  
Roma? ah dolosi portio mundi fugax.  
Tamen & per enses saepe, non dubiae per ex  
Perîcla mortis itur in certum vltimae  
Mortis perîclum: frigidum, aestiuum Jouem,  
Curas, repulsas, taedia, & Dominae probra  
Fastidiosae ferre vesani iubet  
Amoris aestus, his emunt horam malis,  
Serúmque poenitere. Te praesta virum  
Adriane; tenui poena momento parit  
Aeternitatem. Adrian. Totus in coelum feror.  
[[31]](#footnote-31)Hîc condita aeui meta. Sed timeo tibi  
Amata coniux: lege damnatum, bona  
Sequentur: vnde nobilem serues statum  
Eripiet hastae Caesare offenso rigor.  
Natal. Humana mitte, Martyr es, coelo & Deo  
Inuictus haere. Cura me tanget mei.  
Tu pars mearum magna Gazarum, eripe  
His te periclis, tuta sum: si te Dei  
Recondo in arcammille nil Croesos moror.  
Nimis est auara cui satis non est, Deo  
Diues maritus. Fallor? apparet cohors  
Praetoriana? Caesar hîc causam audiet.  
Discedo, macte Adriane, nunc animis opus,  
Deus in propinquo est. Christe luctantem adiuua.  
Adrianus. Secreta vires vota luctanti dabunt.

[55] [[32]](#footnote-32)SCENA SEXTA.

GALERIVS. ADRIANVS. ANTHIMVS. METELLVS.

QVID solus agitas? vnde hic ornatus Togae?  
Gratam est quod aliud mente consilium coquis.  
Sortem hanc priori confer, & reducem foue  
Beatitatem sedulus. nostro sede  
A Consule alter; munus, officium, decus,  
Sine nomine, ingens, tale quod compar Ioui  
Dare possit, ora: Caesar Adriano dabit  
Cui neque se ipsum denegat. Non hoc loqui  
Nuper volebas? cerne quam promptè audiam,  
Nondum rogatus vota qui facio rata.  
Adrian. O digna Superum cura, Romulei caput  
Columénque regni, tutius magni loca  
Cumulum fauoris, quicquid extremum tibi est,  
Meritum omne superat. Si quid obsequiis tamen  
Donare spondes, commoda huic aures seni,  
Hoc munus ingens esto. Galer. Quàm faciles volet.  
Anth. Malum inquietum fama & incertum, & vagum,  
Sui auctor ipsa, quae mala affinxit, timet,  
Auara recti, pérque rumores procax  
Crescit malignos: quamdiu minimùm probat,  
Perennat audax: si probat, cadere incipit,  
Munúsque functa nuncii, rebus fidem  
Fieri suadet. Jlla nascentem, & suo  
[56] Adhuc rubentem à patre, Christiadum fidem  
Inimica sparsit: credulus vulgi timor  
Audita fictis auxit, & creuit tenax  
Mensura falsi. Nemo iam quaeri iubet  
Quod fama seclis aluit; innatum ferunt  
Pietatis odium, quódque iudicio nequit.  
Famâ aestimandum liberis tradit pater.  
Hinc illa credunt, farreo infantem tegi  
Perimíque crusto: póstque sacrilegas dapes  
Miscere tenebris veneris incesta toros.  
Et hoc putare satis habent, quod si foret  
Nulla expiaret flamma, non sorbens maris  
Elueret vnda. Quotquot externos habet,  
Tot patitur hostes secta: numeroso agmine  
Circùm obsidemur, coetibus se fraus quoque  
Insinuat imis, pérque nocturnas meat  
Inuisa tenebras, scelera quis tanta eruit?  
Vidisse quis narrauit? Euicti metu  
Liquêre partes plurimi, & pactum sacris  
Soluêre foedus, vestrum ad arbitrium impiis  
Fecisse quis fatetur? absoluunt tamen  
Edicta dudum vestra, nec damnant nefas  
Sed Christianum nomen: ita non quod sumus.  
Sed quod vocamur, crimen est. Leges reum  
Plectunt fatentem; quale delicti est genus  
Quod vt negetur, torqueor? fio innocens  
Ego illi naturae hostis, & Regum, & Deûm  
Post cruda puerûm pabula, & raptum integrae  
Florem sororis, proditam imperio fidem,  
Si Christianum nomen inuitè abdico.  
Quid ergo? puros sceleris iniustae neci  
[57] Tot subdidêrunt secla? Si crimen vocas  
Fatemur vnum: thure non colimus Iouem,  
Non supplicamus Herculi: coelum Deo,  
Ritus perosi publicos vni damus.  
Nam cur adorem terra quos homines tulit,  
Coelo sacrauit error? & nondum loquor  
Portenta vatum vera quae prodi nefas,  
Vos falsa fingi sinitis. Huic cornu minax,  
Huic perpes alâ maximus diuûm placet.  
Abnoctat isti potiùs, & casti rapit  
Thalami pudorem adulter: est & quem iuuat  
Procos tot inter facere riualem Deum.  
Vxoris ille iurgia, & poenam canit:  
Auro pependit coniuge irato soror,  
Et domina Iuno, gemina Reginae pedes  
Grauauit incus. Patria Vulcanum polo  
Eiecit ira, cecidit hic totum diem,  
Lemnúmque claudus pressit. Exemptos solo  
Vitâque cassos quis Deos, manceps Deus  
Maiórque fecit? Nempe multorum manu  
Erat adiuuandus? Ante Saturni genus  
Non fluxit astris imber? haud vllae suprà  
Micuêre flammae? tacitus, & teli innocens  
Dilapsus humor nubium? quos fert manu  
Non timuit ignes Iuppiter? Sed quae Deos  
Fecêre merita? Farris Actao seges  
Primum nouali educta: Lenaeo fluens  
Liquore Naxus: olea viridanti Deum  
Victura trunco: valle Nemaeà Leo,  
Serpens palude domitus. Occlusit fores  
Jllis receptis; multa potiorum vndique  
Voluuntur orco millia, & coelo procul  
[58] Absiste turba, clamat, in vacuas mali  
Venere sedes, hospes antiqui Dei  
Excidit Olympo Ianus, at geminâ probum  
[[33]](#footnote-33)Seruat pudorem fronte, quam turbae Iouis  
Excussit aestus scelerum, & immanis furor  
Etiamne regnant pallor, & pauor, & febris?  
Et hos velis habere praesentes Deos?  
Virides ab hortis Pharia dat tellus Deos  
Canémque Anubin, téque qui nunquam satis  
Quaesitus Apis ludicros luctus moues,  
Amissus iterum. Sanctiùs quantò Deum  
Christigena format? sceptra qui coeli tenet  
Ille ille (Caesar) vnus & coelum, & solum  
Capace replet numine, & rerum vices  
Mutat mouétque stabilis: aeternâ sedens  
In sede Dominus fluere seclorum iubet  
Perennitates: terminum rebus locat  
Immensus, infinitus, & nusquam minor,  
Et vbique totus. Quaeris huic nomen Deo!  
Deus est suum ipse nomen: in plures cadit  
Discreta virtus nominum, ne singulos  
Confundat error omnium: sed quem facit  
Natura solum, nomen est vni Deus!  
Huic mundus ara est, si potest fingi, in suo  
Spectetur opere. Viuidum artificis Dei  
Homo simulacrum est: compos aetherei micat  
Vigoris animus, mole terrena vacans  
Transcurrit auras subitus, & morte altior  
Aeterna lustrat. Numen hoc templo sedet;  
Hîc consecrandum est victimâ. Infantes vorat  
Saturnus Afer, ille natorum antea  
Tumulus: ad aras flagra ludentes necant  
Spartana pueros: editum Maiâ viris  
[59] Cruenta placat Gallia; ignotum bibit  
Inhospitalis sanguinem Phoebi soror;  
Iouem eruore Roma latialem colit:  
Jn honore diuûm sorbet immensas ferox  
Arena caedes: sacra res ludis homo  
Mactatur, inter Caesarum innocuas manus  
Inter secures Iudicum: & caesi arguunt  
Pueri innocentes? & per inuidiam reos  
Faciunt suorum criminum? at noster Deus  
Intaminato mentis obsequio coli,  
Vt sanctus ambit. Fraudibus linguam obstrue  
Occlude Veneri lumina, innocuos tege  
Animo recessus, comparem factis ama,  
Deo litasti. Christus hos mundo intulit  
A patre ritus: Christus aequaeuus patri  
Quà Deus Olympo regnat: in nostros minor  
Se fudit artus, gentis humanae artifex,  
Reparator idem, de salutari edidit  
Haec iussa trunco, quicquid aduersum impudens  
Calumnietur fama, quam docti sumus  
Legem irreprensi viuimus, morum luem  
Non tegimus ore, pallio & barbâ boni.  
Tales ab aeuo Caesarum vitae sagax  
Censura reperit. Fecit Augusti nepos  
Priuata Christo sacra: si sinerent Patrum  
Decreta, Christus numen Ausonium foret.  
In Christianos iustus inquiri vetas  
Traiane mores. Templa iam Christo dabas  
Adriane, quod si pergeres vatum metus  
Contemnere audax, Roma sub Christi iugo  
Jam militaret. Christianorum fuit  
Illa illa legio fulminis, & imbris potens,  
Quae sempiternum peperit imperio decus,  
[60] Tibi triumphum Marce. Qui Solymam truci  
Vertêre dextrâ, genitor, & melior patre,  
Si vita sineret, natus, in Christi genus  
Quae tela legum, quasue torsêrunt faces?  
Bacchante primus dite Caesareum Nero  
Exacuit ensem. Roma fumantis dabat  
Simulachra Troiae, regis imperio sui  
Futura bustum: sensit inuidiâ obrutus,  
Deriuat in nos crimen, immanes alit  
Cruore flammas, Caesaris furias luunt,  
Voce absoluti publicâ. Frater Titi  
Bustum aliud orbis, Flauiae gentis probrum  
Aggressus in nos furere, sustinuit tamen  
Malè feriatos impetus. Fera non homo  
Thrax Maximinus, pariter & si qui impii,  
Si qui Tyranni, quosque barbariae reos  
Damnatis ipsi, nostra damnarunt sacra.  
Nam quis probari tam malis optet bonus?  
Nunc eligendum, Caesar, vtrorum magis  
Te vita deceat, exitus vtrorum iuuet.  
Nos aliqua mundi membra, naturâ pares,  
Regni latini portio, &, sectam excipe,  
Ciues, propinqui ciuium, totam imperî  
Molem occupamus, nullus à Christo vacat  
Relictus ordo: chlamyde Romana latet  
Militia Christi; nobilis Christum tegit  
Abolla Patrum; purpura, & vestros gerens  
Praetexta fasces, se tibi obsequio probat,  
Sed ante Christo. Nomen vt Christi eruas,  
Euiscerandus maximi imperii status.  
Curia Senatu orbanda, Iudicibus forum,  
Vacuanda seruis aula, quódque hostes velint  
Clara legionum robora indignâ nece  
[61] Truncanda, Caesar. Iámque quà ponto volans  
Vtroque magnam Phoebus instituit viam,  
Syluaeque, & vrbes, saxáque, & caeci specus  
Natant piorum sanguine. O non sic perit  
Lethi cupido nobilis: non sic cadit  
Pietatis ardor! integra, insistens sibi  
Animos ab ipsis secta suppliciis trahit  
Damnísque crescit. Christianorum cruor,  
Christi sequaces germinat: nudum feris  
Obiicitis vnum, mille certantem vident,  
Christo eadem arena mille spectantes parit  
Dum stabilis haeret pectore immoto fides.  
Ffferre nam quis lumina in coelum vetet  
Quo me supinum vis tyrannorum eiicit!  
Quem renuit animus colere me cogas Deum?  
Vel quem animus ardet colere me impedias Deum,  
Qui mente colitur? libera humanas tenet  
Relligio mentes; quicquid exterius fremat,  
Opertum in animo est; non colit, si quis potest  
Non colere cogi. Quicquid hic à me accipis  
Priuata non est causa: Me letho vocat  
Languida senectus, carceris longi situs,  
Et scissa plagis membra: vox Romam sonat,  
Eheu! ruentem: viscera effundi dolet  
Regni potentis, sanguine suorum oppida  
Stagnare, & agros. Corrigi natos monet  
Clemente poenâ, non nouercali manu  
Perire: Patrem patriae afflictis iubet  
Consulere mundo, ciuibus, famae, sibi.  
Demùm ista viuet secta si Augusti sinent:  
Eadémque secta, non sinant, viuet tamen.  
Galer. Oratum abunde est, Casarum & legum satis  
[62] Tentata pietas: poscis armatâ proce  
Pacem scelestis: hoc capi proceres metu  
Delire speras, méque? si iustus dolor  
Ebullit vnquam! ponere sed irae modum  
Animóque praestat; subigere humanas placet  
Ratione mentes, si quid humanum tenent.  
Causam Deorum quâ fide, & suadâ potes  
Aggredere praesul. Mettell. Iam perorarunt bonam  
Transacta causam secla: damnari nequit  
Quod nemo non probauit. Heroum tulit  
Partus verendos terra, cum Saturnio  
Splenderet auro mundus: argento louis  
Successit aetas peior: hinc sese minor  
Vestiuit aere, ferreus donec rigor  
Coelum occupauit, nósque degeneri nimis  
Profudit ortu: per tot aetatum gradus  
Micuêre sophiae sidera, & mundo insitam  
Fregêre noctem: Cecropis antiqui domus  
Quot voluit vndas pelagus, autumni recens  
Quot folia frigus decutit, nobis sophos  
Tot vna peperit: edidit persis Magos,  
Generosa Druidas Gallia, & rapido India  
Subiecta Phoebo rupe Caucaseâ videt  
Pendêre nudos. Ecce tot seclis virûm  
Tam multa nostros millia assensu pari  
Coluêre diuos, vnus & contrà impio  
Incurret ausu? Singulae in ritus suos  
Abiêre gentes, nulla contempsit louem.  
At illa rerum Domina, terrarum potens  
Alumna coeli, sacra populorum omnium  
Accepit aris, regna quaesiuit manu.  
[63] Diues triumphis prosperas rerum vices  
Cursu ferebat praepete, aeternos boni  
Secunda fructus fata spondebant Deûm:  
Cùm Christus interuenit, & laeuo obiice  
Pacem moratus publicam, heu quantos tibi  
Peperit dolores Roma! Tu merito licet  
Pilate trunco fixeris, serò tamen  
Dilata scelerum est vltio, haeredes malae  
Inuenit artis, credulas vulgi magus  
Impleuit aures, animus hinc praui tenax,  
Se se per orbem publico expertus malo  
Quid sceleri inausum liquit? hic superos polo  
Elicere spondet: ille commotâ styge  
Exire manes: alter è membris luem  
Carminibus abigit: latice deceptis, caput  
Hic lustrat excantato, & infandâ prece  
Initiat orco. Caesarum primos recens  
Pestis fefellit, atque compositae nitor  
Probitásque frontis, inde per totum imperî  
Effusa corpus, improbo amplexus necat.  
Sic vbi sequaces robore annoso comas  
Implicuit hedera, iámque supremum eminet  
Lambens cacumen, impio suctu ebibit  
Nutricis animam, quémque nascendo premit,  
Crescendo truncum perimit. At non se Deûm  
Continuit ira: cladibus quantis monet  
Ni laeua mens est, terminum instare imperî?  
Petis vnde dirae, & pestilens Romam grauet  
Mephitis? Vnde Tiberis egressus toro  
Stagnetur vrbe? stare quae coelum manus  
Iubeat? quis almum inuideat humorem satis?  
Cur semihiante quicquid in culmo spei est  
Decoquat adurus Sirius? Memphitici

[64] [[34]](#footnote-34)Vix summa limus arua libarit Iouis?  
Vidit tenebras Phoebus, & noctem dies  
Elumbis hausit: fulminum nothâ face  
Rubuêre noctes: vndique infaustâ alite  
Vlulantur vmbrae: spiritus terrâ horridum  
Clusus remugit: alia disiecti procul  
Texêre montes spatia: titubanti solo  
Abrupit Isthmos pontus, & peperit sibi.  
Armatus astris crepuit attonitis fragor  
Rutilúmque pigrâ tramitem duxit face  
Crinitus ardor. Monstra quid memorem hostium  
Emissa dite nomina Bagaudas, Chrocum,  
Carausium, Blemiásque, Francósque, & Gothos?  
Ac ni Deûm quadriga fortunam imperî  
Jnuicta veheret, Trebia iam votis foret  
Optanda, quíque spreta puniuit lacus  
Auspicia superum. Dira Christiadum lues  
Etiamne saeuis? Carnifex mundi furor  
Quo trudis odia? deserunt aras Dei,  
Tacitis aruspex incubat vanus fibris,  
Auiúmque linguas damnat, & pennae fidem  
Elusus angur: Domina regnorum silet  
Cortina Phoebi: nulla fatidicam entheat  
Dodona quercum: iura tutelae abdicant  
Romae penates Statue flagitiis modum  
Vesana turba, vincimur; non hoc satis?  
Gemimus. Parum est? obruimur: etiamnum leue?  
Saturemus iras, quósque barbaries fuat  
Negare miseros, esto ferali pium  
Tumulare busto, rapere spirantum iecur,  
[65] Et Christiano dente scrutari abditos  
Animae recessus. Anthi. Ruit in auxilium furor  
Cùm ratio defit: sic malè Ausonios moues  
Orator animos. Christus omnigenûm caput  
Et fons malorum est. Fabulam rebus proba,  
Compone testes, non facit rumor fidem.  
Quid ? Christus ex quo numen in terras tulit  
Natura fluxit! insitam rebus fidem  
Elementa frangunt? comprimit motum reses  
Vertigo coeli! bruma diuturnum tenet  
Amoena solem! noctis vmbrosae moras  
Extendit aestas? nullus in nubes liquor  
[[35]](#footnote-35)Pendet coactus? nullus immotas vapor  
Spirat per auras? Allia & Trebia, & probrum  
Pacis redemptae Caudium, & rupem citrà  
Euersa Gallis Roma, Patriciae auctior  
Cremera cruore gentis, & iam non locus  
Cannae, sed orbis tumulus, haud culti Iouis  
Scelus expiarunt? Templa Christiadum manu,  
Et sacra ruebant spreta, cùm Sulla impotens,  
Et Marius armis melior insanas foro  
Fecêre cedes? bísque ciuilem bibit  
Aemus tumultum? túque Germanis feras  
Pauisti in agris. Vare? Mortali hunc modum  
Felicitati conditor posuit Deus,  
Vt se ipsa frangat, vt per oppositas vices  
Cadatque, stetque: Machinam rerum nefa  
Timere solui: peccat, & certo tamen  
Discors aberrat ordine, vt factum semel,  
Non ritè fieri ostendat. Irati Iouis  
[66] Quod si illa poena est, prospero vobis eat  
Natura cursu, nos vt opposita obruat.  
Vestras benigno proferat tellus sinu  
Rigata segetes, culmus in nostris macer  
Rarescat aruis: suppleat vestros greges  
Foetura, nostros creber inuadat lupus.  
Vestris ab oleis dulcis exsudet liquor  
Amurca nobis: Rore bacchaeo fluat  
Autumnus in vos, stillet in nostros ager  
Cados auarus. Sed quis è multis Deus  
Insurget vltor? fare, quem verum putas  
[[36]](#footnote-36)Iouem è trecentis: Metell. Magna Tarpeio colit  
Quem Roma templo. Anthi. Turba natorum Iouis  
Vnde astra meruit? Metell. Generis aeterni bono.  
Anthi. Et cur tot orbi Iuppiter fudit Deos?  
Metell. Foret vt beatus. Anthi. Esse qui solus nequit?  
Metell. Bonitas Deorum est, esse nec possunt boni  
Pares bearint sorte ni multos suâ.  
Anthi. Claudus beatum Mulciber fecit Iouem?  
Metell. Aliíque quotquot semine aethereo sati.  
Anchi. Paricida Mauors, Phoebus Amphryso greges  
Agens Pheraeos. Euius cornu ferox:  
Hermes peritus clepere: capripedum salax  
Pecus Deorum. Mecell. Magna sub turpi latent  
[67] Operta velo. Anthi. Prisca cur tantum Deos  
Peperêre mundo secla? cur diuûm ferax  
Sterilescit vterus? Metell. Coelites puerum senem!  
Anthi. An quia minutis cuncta numinibus scatent?  
Coelum fatiscit, agmen heroum leues  
Inundat auras, voluit Oceanus Deos,  
Deos auernus ructat, & tellus Deos.  
Metel. Natura summo quà patet, paret Ioui.  
Anthi. Quid si senectus fibulam iniecit Deo,  
Cyprias vietum frigus extinxit faces?  
Metell. Quid si iuuenta perpes, & viridis Deo?  
Anthi. Effoeta fors & pellices tellus negat.  
Danaën repone, redde Catamitum phrygem,  
Europa redeat, redeat Asopi genus  
Erit ignis, aurum Iuppiter, taurum induet,  
Aquila volabit. Metell. E cquid haec tandem satis  
Recocta crambe? Anthi. Sponte ni foetum Patri  
Valens bipenni Mulciber findat caput:  
Aut femore rupto bis satus Cadmi nepos  
Saliat in auras. Metell. Fabulas vatum canis  
Anthi. Quas vestra festis scena suppliciis agit,  
Intérque pensa virgines vestrae canunt,  
Galet. Odi prophano docta mentiri stylo  
Lasciuientes Graeculos. Anthi. Leuibus patent  
[68] Aspersa falsis vera: ne famam putes:  
Iouem Ida peperit Creta ferali tenet  
Cinerem sepulchro: regna violentus patri  
Extorsit haeres: profugus, afflictus senex  
Aliena coluit iugera, & patiens heri  
Messuit aristas sceptra quâ tulerat manu  
Exin magistro libera, & patre, & sene  
Auida iuuentus quale non ausa est nefas?  
Fortuna regum est ire quà nulli licet.  
At ille matris dedecus, fratris pila,  
Nepos nouercae, quem pererratum expulit  
Virtus per orbem famula, nùm sponte Omphalem  
Leno maritam passus, & monstris graues,  
Clauae assuetas fregit ad calathos manus?  
Inde vbi stolatus fabulam Lydis dedit  
Oetaea scandit busta, & exosus solo  
Recens per astra fecit Engonasin Deus.  
Sic consecrantur scelera, fit libidinum  
Coelo lupanar: vt quod arrisit Deo  
Prauum videri desinat. Nam quis vetet  
Quam Deus Olympo monstrat, aut aperit viam?  
Et hoc choragi circulatores canunt,  
Et hoc iuuentus cerea in vitium trahi  
Tonante discit verbere, & magnae spei est  
Quicumque meliùs furta dinumerat Iouis.  
Metell. Disci vetabis scripta quae mundus colit?  
Anchi. Nescire pulchrum est facere quod turpe est, senex,  
Metell. Quod turpiter fit, scire, vt euites, decet.  
[69] Anthi. Tale esse censes quod fit exemplo Deûm?  
Galer. In vana abisse iurgia hàc liceat tenus,  
Hoc iubeo: sivis viuere Tonantem louem,  
Deósque adora. Anthi. Vita si tanti foret  
Tuis catastis ante certassem eripi.  
Nunc cùm senectae vester accessit labor,  
Inspirat aliud Christus, & coelo breuis  
Posita doloris meta. Galer. Tundendum flagris  
Abripe satelles, effluat laceros loquax  
Anima per artus: taedet hoc monstro ampliùs  
Spureare solem. Anthi. Christus ad palmam vocat,  
Stas Adriane, an sequeris? Adrian. Iniustè facis  
Aequè nocentes, Caesar, arbitrio impari,  
Hostis, & amicus dirimis. An plecti iubes  
Quod liberè ausa est lingua! dixi quod meo  
Dixit rogatu. Christus ad culpam redit?  
Sum Christianus. Galer. Proditor. quis me tenet  
Quin ense pectus? vltimum hoc deerat tuis  
Vesane technis? fidus, & patiens tui  
Eram hàc petendus? Christe quàm saeuo fodis  
Stimulo immerentes! quàm malâ, & forti manu  
Diuellis animas! Sed vbi, sed de quo queror?  
Me perdidistis aulici: nam dum necem  
Pietas moratur, spreta maiestas ruit.  
Sarcite culpam, vester, & dudum meus  
Illusor hic est: fustibus quantum pote est  
[70] Nudate latera, nemo pro vitâ roget  
Actum est, amorem iustus exclusit furor.  
Adrian. Hoc tamen amoris pignus, heu nescis, tui est:  
Grates rependo vota quod cumulas mea:  
Quod per furorem, Christus ignoscat polò.  
Vale Galeri, Iudicem iudex time.

[[37]](#footnote-37)SCENA SEPTIMA.

TITIANVS. GALLVS. FLAVIVS.  
RAPE ad flagella; mole dein ferri grauem  
Restitue cippo. Pectus attonitum stupor  
Non occupauit Galle? tam similem sui,  
Tam non pauentem nullus Adrianum dies  
Spectarat vnquam. Gallus. Mirus hic non est rigor  
Crudos tueri Martis assueto impetus.  
Vidi irruentes, quáque telorum seges  
Horrenda condensatur, ardentes mori.  
Nuper latinâ pectus ex haustus manu  
Vulnus iuuabat miles, & capulo tenus  
Hastam induebat, tramite vt certo suum  
Referiret hostem: victus, & victor pari  
Jacuêre letho. Nempe quid fugiat bonae  
Contemptor animus lucis, & morti obuius?  
Titia. Sic est, timere strepitus armorum vetat,  
Resonansque murmur, cornuum & toto agmine  
Diffusus ardor, quódque vel summum reor,  
Hos gloria, illos praeda sperantes agit.  
Sed torua Regis ora spectare, & diu  
[71] Vnâ quietum sede, constantem sibi,   
Optare legum verba, ne pactam suo  
Animus Tonanti fallat instabilis fidem,  
Hoc Christianum est. Gallus. Stemma patriciae domus,  
Et auita honorum decora, Caesarei recens  
Munus fauoris, quodque spes reliquum facit  
Proiicere iuuenem, mortis vt certus dolor  
Dubias futuri credulo sortes emat,  
Hoc est furori proximum. Titian. Quanquam improbâ  
Laesit proteruus voce, amicitiae tamen  
In iura veteris redeat: indignum quoque  
Letho extrahamus. Gallus. Munus ingrato dabis.  
Titian. Vtendo fiet gratus. Gallus. Inuitus nequit.  
Titian. Qui secla sperat, viuere inuitum putas?  
Gallus. Qui certa spernit, viuere inuitum negas?  
Titian. Non ille vitam reicit, at Christum tenet.  
Gall. Tenere vtrumque iure Romano nefas.  
Titian. Quem lingua fallax pectore inseuit Deum.  
Excutere nequeam? Gallus. Qualis humenti solo  
Segetes tenace lappa complexu necat:  
Inhaeret animo talis, & verum obruit  
Auidè recepta falsitas. Titian. Sed quis vetet  
Aditus secundos aggredi, atque omni ariete  
[72] Malè peruicacem impellere? Gallus Hoc socii senis  
Sperare suada prohibet, & mentis vigor  
Supplicio & aeuo maior. euersum puta,  
Vitam vt redonet Caesar? vt iustae modum  
Permittat irae? Titian. Caesaris praesto fidem:  
Pietas repugnat sape dum cogi cupit.  
At ille suprà vegetus aetatem senex  
Age segregetur. Facilis impendet labor  
Tribune, caesos conde diuerso specu,  
Et ahena serua claustra, ne tacito pede  
Irrepat vllus, ipse vix tenuem dies  
Rimetur aditum. Flau. Coniugem Adriani quoque  
Arces ab antro? Titian. Foemina leuis est dolus:  
Admitte, tamen & lumine intento vigil  
Speculare, ne quod praestet auxilium viro.

[[38]](#footnote-38)CHORVS.

MAgni propago Patris, honoribus  
Intaminatis candida veritas,  
O quàm peregrino laboras  
Diua solo, melioris haeres!  
Te purpuratis peruia simiis  
Regum aula ridet: te sacer infulâ  
Prodit Sacerdos: te loquentem  
Sanctiùs Ausonii Senatûs  
Odêre Patres. Quo semel exulas  
Contempta regno, Perfidia impios  
[73] Celans recessus, falsitásque,   
Fraúsque subit, pauidásque ducens  
Error tenebras: omnipatentibus  
Venenum adulans auribus ingerit,  
Gratúsque quâ laedit ruinâ  
Visceribus furit occupatis.  
Tales dolosâ rupe Pelorias  
Puella nautae non bene credulo  
Stillauit artes, & volantis  
Veláque, remigiúmque cantu  
Fixit carinae: risit inhospitis  
Deprehensa puppis vorticibus, dabat  
Mortem voluptas, & volentum  
Blanda lues populabat artus.  
Non omnia ibunt secla nigrantibus  
Corrupta fusis: sed vitia interim  
Placent rudimento, grauémque  
Prima leuat nouitas laborem:  
Experta languent; dat satias modum.  
Virtus perennat sola, boni fames  
Augetur vsu, séque turpis  
Impatiens senii propagat.  
Cum tela lucis per liquidum aëra  
Recente Phoebus fudit anhelitu,  
Primóque non puros calore  
Elicuit pelago vapores.  
Vides vt atrâ nube tyrannidem  
Coelo minantur? Stat Deus altior,  
Viámque rimatus diei  
Diuidit hinc tenebras, & illinc.  
Tandem recepto pulcrior aethere  
Mundo auspicatam Caesariem explicat:  
Currúque iam victor, sereno  
[74] Per solitos equitat meatus:  
Talis cupitum restitues iubar  
Alumna virgo temporis, & iugum  
Olim triumphatae sequentur  
Horribiles scelerum cateruae.

[[39]](#footnote-39)ACTVS QVARTVS.

SCENA PRIMA.

NATALIA, in virili habitu.

ANIMOS viriles saepe foemineo stola  
Obtexit habitu: reddo depositum togae:  
Audax virilem foemina ornatum induo.  
Non clara virtus, non Deus sexum eligit,  
Quicunque fecit fortiter, Christo vir est.  
Nec maior aut securior forti latet  
Virtus abollâ: crinis effusi decor,  
Circumque picti syrma luxurians pepli,  
Et nebula collum linea infidè tegens,  
Niueum tribaccâ pectus eoâ tumens,  
Et ille mundi mundus illecebra, & ferae  
Vox veneris anceps, quam malè ingenui locum  
Seruant honoris! pallet intutus pudor  
Viros tot inter, & quid in vitâ, viros  
Non cogit inter esse? praedatum irruunt  
Quà non timentur, melleus linguae lepos  
Occultat hamum, virgini illusum est priùs  
[75] Retecta quam fraus pateat. Inuasi dolum  
Hominésque cepi cauta quà potui capi.  
Haec vna me lux Flauio notam facit,  
In hoc mariti causa me alloquium impulit:  
In carcere ipso, (credat hoc quisquam?) in situ,  
In morte, viuo coniuge affectat meos  
Improbus amores, laudat absentem, obuiae  
Occurrit vltrò, blandiùs verba eliquans  
Salutat, haeret, ardet. O saencte integri  
Custos pudoris, si quid Adriani potest  
Vxor mereri; si qua te pietas mouet  
Pro te relictae; ne, per inuicti hactenus  
Ligni trophaeum, per triumphantem fidem,  
Ne patere vinci robur, & coelo sacra  
In haec relabi membra: violaui caput,  
Flauúmque secui crinis intonsi decus,  
Ne rete stolidis tenderet: iam tu meum  
Caput esto Christe. Cycladas, armillas, peplos,  
Corymbum, inaures, lunulas, tricas meras  
Tandem abdicaui: Christe potiorem dabis  
Amate mundum. Mentior corpus viri,  
Seruata thalamis Christe perpetuùm tuis:  
Vtque Adriani spiritum praesens legam.  
Nec me recentis submouet legis metus,  
Ibo vxor, ibo mulier, & si me pia  
Fraus in periclo deserit, mortis ream  
Iunget marito: & ne quis immeritum putet  
Subire lethum, duplices necto dolos,  
Vt per volentem Flauium, ignaro specum  
Natalia intret Flauio, & notos viro  
Vultus, Tribuno voce non fractâ tegam.  
Et ecce circùm limen obscurae domus  
Sollicitus errat. ---

[76] [[40]](#footnote-40)SCENA SECVNDA.

NATALIA. FLAVIVS.

--- QVISQVIS es, coelo auspice  
Occurris; isto carcere Adrianus iacet?  
Flau. Quis, & vnde poscis? Natal. Coniugi eunuchus comes:  
Huc missus adsum, si vel alloquio licet  
Recreare Dominum, quando foemineam procul  
Exesse curam Caesar iratus iubet.  
Flau. O te beatum, fata quem tali obsequi  
Voluére Dominae. Legis edictum nouae  
Quâ mente cepit? Natal. Iura naturae sibi  
Negata queritur, Caesarem exceptum dolis,  
Plenâ Tribuni voce perfidiam increpat:  
Amoris hostem clamat, & sterbilis toro  
Dignum Leaenae sancta qui taedae vetet  
Foedera iugalis: in maritarum choro,  
Inter quasillos virginum, immanis sonat  
Nomen Tribuni, Veneris iratae iocum  
Faciunt puellae. Flau. Funditus perii miser.  
Natal. Túne es Tribunus ille? Flau. Sexcentos loues  
Et mille diuos eligam offensos magis  
Nataliâ vnâ. non capit frenos dolor,  
Ibo & recentis exequar facti ordinem.  
Decepta credet Flauio. Natal. Frustrà iueris,  
Vidi migrantem laribus, & saeuo minas  
Murmure frementem. Flau. Mene inauditum reis  
[77] Iniqua iunget? quid si & edicto truci.  
Dedit ipsa causam? sceleris euentum sui  
Refundet in me? Natal. Si patrocinium petis  
Tibi adero crimen explica, Nataliae  
Dictum putato. Flau. Forma cui similem facit;  
Si mitra crines, si pedes tegeret cyclas,  
Natalia esses ipsa. Natal. Iudicium probo,  
Sed occuparunt plurimi, vt quisque aspicit.  
Flau. Vbi Adriano valida lictorum manus  
Lignísque, fustibúsque difregit latus,  
Iterum ad catenas ferre seminecem institi,  
Iussúsque ahenâ carcerem obduxi serâ,  
Ne quis mali solamen afflictis daret.  
Aditum impetraui coniugi: irrata audiat.  
Dicam furenti, gratiam hanc debet mihi,  
Scit Consul, & qui Consulem sequitur gradu  
Gallus propinquo: venit ingenti choro  
Comitata matrum. Fateor attonitus steti,  
Numerúsque, personaeque secretum haud dabant.  
Tandem periclo mortis addixi caput  
Nataliae ergo. Quà patent valuae, loquax  
Ingreditur agmen, perque cellarum abdita  
Sese refundit. Tale vimineis ruit  
Examen antris, & susurranti thymum  
Bombo salutat, illa clementi manu  
Diducit oras vulnerum; haec tabum vlceris  
Exsugere audet: illa manantem stolâ  
Tergére saniem gaudet: haec lectos sinu  
Vermes recondit, rore turgentem putes  
Baccam ipso in Indo radere. Aequales suprà  
[78] Socia Adriani feruet: & quamquam omnibus  
Impendit animum, totus exsangui labor  
Manet in marito, viscerum effusas legit  
Cohibétque partes, vulnera humenti rigat  
Oleo, alligátque: vincula, & ferri leuat  
Immane pondus: quicquid exsequitur decet.  
Non hâc Machaon arte, non Phoebo satus  
Affecta tractet membra: quod tetigit manu,  
Conglutinatur vulnus, & plagis amor  
Facit medelam: deinde cum laeui cibos  
Infert in ora pollice, & fundit merum,  
O nectar! aut cùm sustinet dextr6a caput,  
Collúmque mulcet, cúmque in amplexus cadit,  
O basia! Natal. Illâ coniuge Adrianus tibi  
Felix videtur? Flauius. Capere quae potuit Jouem,  
Iunone spretâ, namque perpetui toro  
Digna erat amoris praecoce Adrianus fidem  
Aetate dirimit. Natal. Nomen Adriani excidat,  
Thalamos relictae melior affectat procus.  
Flau. Quis ille? Natal. Genere, gloria, & formâ inclytus,  
Opúmque diues. Flau. Caesari inuidiam parat  
Hoc quisquis ambit, Natal. Caesaris sortem suprà  
Euectus, illum timeat? Flau. Herculium manet,  
Iouiumne? Natal. Disces, fata si rapiunt virum.  
Sed cur vetabas coniugum extrema oscula  
Delator importunus? Flau. Hoc vasto caput  
Tellus hiatu sorbeat, si me audiit  
[79] Consul loquentem. Vile Custodum genus  
His aucupatur gratiam, & crebris ferit  
Proceres querelis, visa non visa aggerat;  
Hinc illa legis fata muliebri negant  
Aditum cohorti. Natal. Si quis est precibus locus,  
Donisue, iam nunc maximè admitti ad virum  
Natalia rogat. Flau. Non si achaemenias opes,  
Non si in penates diuitem immittat Tagum,  
A me impetrarit, Sola venisset, pius  
Tutò esse potui. Natal. Sola, per tenebras, caput  
Centone tecta, veniet. Flau. Excludam, ratum est.  
Natal. Sunt multa, queis te si fidem hanc reddis, beet.  
Flau. Fidem imperanti praesto. Natal. Pietati dabis,  
Amat maritum. Flau. Mene vt alienum oderit,  
Moríque cogat?. Natal. Quod times praesto malum,  
Jdem erit perîclum méque, & illam admittêre.  
Flau. Rogare parce, gratiam introitûs tui  
Nataliae omnem facio. Natal. Sat rigidè quidem  
Sed tempus aderit, pauca cùm doleas, meâ  
Voluisse causâ. Flau. Semiuir forti vtilem  
Nauare opellam turgidus speres viro?  
Natal. Dolebis inquam, meliùs ignotos habe.  
[80] Flau. Certùm ire porrò, an stare? quid dubium tenes?  
Comitare tu intrò: caetera obseruet cohors  
Cui claustra pateant, si quis immittat pedem  
Iterum mouebo, capite supplicium exigam.

[[41]](#footnote-41)SCENA TERTIA.

FLAVIVS.  
QVI saxo amorem Thespium, aut rigido extudit  
Faber metallo, mole tardauit Deum  
Fragilem & volucrem: penna mutantem huc & huc  
Fluxu reciproco portat; apprensum putat?  
Digitos inanes ludit: illustri vides  
Splendore cinctum? frangitur quà plus nitet.  
Reuocare sparsa fragmina, incertus labor  
Nec membra membris artifex vnquam manus  
Sic alligarit quin per ingratas hiet  
Fractura rimas. Animus ardescit, vitro  
Duxisse amorem vitreâ instabilis Deus  
Volabit alâ; stringere aggrediar manu  
Manum refractus fallet, & adacto volam  
Penetrabit ictu. Vitreos plagae appetens  
Lunabit arcus, cúmque fatiferum ossibus  
Indiderit ignem, tela rumpentur feri  
Medullâ in imâ. Stabit aligero comes  
Fortuna puero diuitem ostentans penum  
Cornu capacis. Caecitas vtri minor,  
Leuitásque diuo? spernit immeritos vter,  
[81] Volat ad merentes? nempe non formae honum  
Sed sortis amor est. Parte iam magnâ sui  
Mortem Adrianus hausit, & totum optima  
Rapit maritum coniugi; expertem tori  
Sobolisque linquit. Ergo primaeuo vigens  
Natalia aeui flore, quam Veneri aureae  
Fecit venustas supparem, at mentis vigor  
Aequat Mineruae, vidua, deserta, anxia,  
Casti tumoris nescia aeternum gemet?  
Furias mariti soluet, & culpam innocens?  
Reparare thalamos equidem, & incerti vagos  
Aestus parabam pectoris nunquam irritâ  
Stabilire taedâ; fateor Adriano minor,  
At non pudendus. Et mihi est clarum genus  
Nec dextra bello futilis: formam quoque  
Dedit alma Cypris: stare plebeio gradu  
Et fata vatum, & stella natalis vetant.  
Quid plura? coepi amare, & obsequium mihi  
Benè grata debet. Sensit ambita, & bono  
Respondit oculo: qualis os plenum exerit  
Aduersa fratri Delia, & nubes face  
Rumpit serenâ. Sed quis heu! rutilum notus  
Obduxit astrum? quis mihi eripuit diem?  
Nimis inquietam de maritali sinu  
Abigi imperaui Caesar: id factum meo  
Credit relatu, praemia officii miser  
Et tot salutes perdidi: in partes amor  
Desiliit & quis posse reparari autumet?  
Saltem Adriani vita dum corpus reget  
Non erit amari facilis: atque illud placet  
Quod semiuiuo inhaeret, & spirat fides  
Vel morte in ipsâ pertinax: quantò aequiùs  
Stabit perennis nacta connubio virum  
[82] Diuturniorem? Cuius impulsu strepit  
Cardo palatiî? Caesaris prodit cohors.

[[42]](#footnote-42)SCENA QVARTA.

GALERIVS. FLAVIVS.

ITA non rebellat Christus, & iustam imperî  
Legem capessit subditus? rapite ocyus,  
Eruite tenebris, fata violantem mea  
Iuuat intueri. Perfidos etiam greges  
Tribunus auget, capitis & custos sacri  
In me furentes armat? est aliquid super  
Iudaea quo me consilî expertem trahat  
Religio? me ipse metuo, nam circùm latus  
Milite & amico spoliat. Infande huc ades.  
Te video perduellis? hunc aditum tua  
Proditio reperit? si quid in dominos paras,  
Sumus hàc petendi? Flau. Dubius infidum tibi  
Rumor Galeri nunciat, an implet tuas  
Delator aure? vita quam vixi, tua est:  
Nec sic piget vixisse, nec mortem abnuo  
A te imperatam. Cuncta cernentem Iouis  
Sed testor oculum, si quid est factum improbè  
Dictúmne, capiti Caesar, & generi meo.  
Galer. Quis ille sontis claustra penetrauit domus?  
Quis carceres irrupit, vt dulci impios  
Soletur ore? Flau. Nemo violentos tulit  
In adyta gressus, sic mihi faueat polus,  
Túque alme Caesar, nullus irrupit domum.  
[83] Galer. Ignaue, non si mille glomerentur neces,  
Oculósque stringat chalybis horrificus nitor  
Conuellere ausis legem, & augustae vltima  
Effata vocis: tunc gratuitò malus  
Terrore nullo adactus, in mentis meae  
Decreta pecces? Flau. Nulla fraus iussum abrogat,  
Vis nulla legem; non vir immissus domum  
Non foemina introgressa. Galer. Verborum dolos  
Si nectis, ego te rupe praecipitem dabo,  
Thebana qualem morte nobilitat lues.  
Flauius. Aegnima si te fallit, aedipodem tenes.

[[43]](#footnote-43)SCENA QVINTA.

GALERIVS. NATALIA.  
TVNE ille legum qui per obstantes moras  
Irrumpis audax claustra? qui Regum minas,  
Amentiae, fraudísque materiam facis:  
Vbi spem salutis Caesare offenso locas?  
Etiamne vitae taedet, & properum mori  
Furore redimis? quisquis, aut vnde aduenis,  
Dispone mortem. Natal. Iustus exstimulat dolor,  
Peccasse fateor, mente sed factum bona.  
Ego Adriani coniugem assector comes,  
Fato parentum seruus, alloquio & sinu  
Exclusa domini, legis augustae sonum  
[84] Attonita, pauida excepit, & frustrà pia  
Oculos imbres soluit. Heu fata aspera  
Meam Adrianus viuat, aut moriar prior!  
Vni superstes coniugi, praeda omnium  
Quo timida mulier ibo? nec charum licet  
Abluere lymphâ corpus, aut summum datur  
Transfundere in me Spiritum. Hinc probra aggerat  
In te, in Tribunum, in Consulem. Quod sic vomit  
Amor est. At astra quando, superósque increpat,  
Quid dixit, aut quid tacuit? ô laruae Deûm:  
O muta templis saxa, cur fulmen riget  
Si quid potestis: spreti, & illusi diu  
Feritate legum statis: Augusti sinant,  
Irae recondant spicula, & crudas neces,  
Coelo excidetis. Iuppiter ficulnee,  
Diana aprorum, Phoebe serpentum metus,  
Tremenda saxis Pallas, & Mauors feris  
Quis vos Typhoeum mille pugnantem toris,  
Gyges, briareos montibus vulsis graues  
Domuisse narrat? vile Christiadum genus  
Lacerata secta, virgines, pueri, Deis  
Minantur, & timentur, ô coeli probrum!  
O male parati conscium regni Jouem!  
Miserans querentem talia, eluso impuli  
Custode, fateor, carceris forti dolo  
Penetrare limen; sed tuae legis metu  
Non ipsa veniat, moneo; submittat virum  
Notum Adriano: sancta quod pietas velit  
Non impediri legibus; gratum fore  
Quod nunquàm amatum deserat: me me offero  
[85] Qui tot periclis vile subiiciam caput.  
Et nunc paratum pectus ad mortem gero,  
Fateórque crimen, iussus intraui specum.  
Non vlla mihi vis, Caesar, effregit fores,  
Subii volente Flauio, extremam tuli  
Domino salutem. Galer. Nostra clementi vigent  
Imperia sceptro, pone foemineos metus:  
Quod ausus in me es parco, nec Nataliae  
Condemno amores, poena nec legi addita est  
Illius ergò, visus est coniux, ope  
Indignus vllâ. Iamne phryx plagis sapit?  
Natal. Animus dolori pugnat, & fractos vigor  
Sustentat artus peruicax latios Deûm  
Odisse cultus, quando me fari iubes  
Audebo Caesar, Domina si dictum improbat,  
Seque viduari, coniugem tolli dolet,  
Plus principi debemus, & Domino imperî.  
Quod pertinacis pectus hâc frangi manu  
Putas Galeri, falleris, morbo ferox  
Medela cedit: maximè in superos furit  
Cùm plus vetatur; qualis effractâ crepat  
Fornace clausus Mulciber, séque explicat  
Per inane victor: odia per lacerum vomit  
Talis cadauer, quotque carnificis manu  
Patuêre plagae, tot propra in statuas Deûm  
Eructat ardens, séque sic Christo probat.  
Quid plura? desperatus, & vitam trahens  
Suspirat in te Caesar, & mortem rogat.  
Galer. Mortem execrando dabimus, & quod non rogat  
Longam, asperam, insolentem. Age incudi indito,  
[86] Manus, pedésque ferreo vecte atterat  
Rumpátque validus carnifex, animam expuat  
Inter dolores. Poena par dudum nocens  
Populetur agmen. Summe Regnator Deûm  
Qui simul amicos foedere aeterno alligas,  
Tibi sum cruentus, causa me cogit tua  
Furere in amicos; haec tibi hecatombe cadit.  
Opima non si colla submittant greges,  
Fumétque ruris toto Panchaei seges,  
Meliùs litaro. Ennuche, securam iube  
Nataliam esse; testor augustum caput,  
Opum nihil peribit; & spero, tori  
Reparabo taedas, seruet hanc nobis fidem,  
Mille Adrianos faciet. Natal. O fractae ratis  
Portúsque, spésque sola, si famulam exigat  
Tibi nexa vitam, mille si cupiat tibi  
Profundere animas, viuere ingratam tamen  
Caesarea pietas coget. Hoc etiam precor  
Adnecte donis, certus vt triste afferam  
Solamen orbae, liceat Adriani vltimum  
Morari agonem. Galer. Si lubet morere insimul,  
Tua esto, Consul, cura, lege actum volo.

[[44]](#footnote-44)CHORVS.

QVID par habuit foemina fortis?  
Quid pretioso natura sinu  
Sanctâ meliùs fudit in auras?  
Illa pudicam seruare domum,  
Et Palladias docta per artes  
Ducere tenui pollice lanam,  
Famâ celebris, formâ ignota.  
[87] Circùm dulces vbera nati,  
Castae veneris praemia, pendent.  
Et virtutem sub lacte trahunt:  
Qualis riuus gramina tinguens  
Haurit patrio fonte saporem.  
Illa arcani sapiens custos  
Domini in dubiis sedula rebus  
Quas non animo versare vias,  
Quid non lacrymis superare potens?  
Vtramque pati bona fortunam,  
Et concordi comes ire toro.  
Sic quae rigido marmore sculptum  
Intulit astris Domini nomen,  
Viuâ cineres condidit vrnâ.  
Quaeque Emathiis animosa virum  
Perdidit aruis, plusquam socios  
Ebibit ignes non vetita mori.  
Et quae pectus non dolituro  
Saucia ferro, Paetum docuit  
Optare necem. Quaeque maritum  
Obuia fatis morte redemit.  
Ausa & mulier saepe virilem  
Cohibere fugam: saepe emotas  
Reddere pauido pectore vires.  
Cruenta viros strauerat agris  
Sparta, sed Argis repperit hostem,  
Et foemineis cincta maniplis  
Quae ludenti cecinit plectro  
Telesilla, manu praelia fecit.  
Dedit & Tyriis iura colonis  
Galla virago.  
Stabat in armis gens Dite sata,  
In sua versis certa perire  
[88] Viscera telis. Jamque Odrysiam  
Mauors auidus monerat hastam,  
Quâque ille viros, quâque ille feras  
Territat vrbes: iam sanguineam  
Bellona facem phlegetontaeis  
Animarat aquis: ibat diuam  
Comitata trucem turba malorum:  
Ira hostili sanguine pasta,  
Et laeta suis vltio damnis,  
Proprióque dolor grauis auctori,  
Luctus & atrae mortis imago.  
Ruit in medios agmen inerme,  
Et blanditiis formâque potens.  
Vos state patres, vos state viri  
Clamat & acres cohibete minas:  
Consanguineos iure tumultus  
Sedare iuitat, non fraternâ  
Haurire manu viscera crudâ.  
Aut si furor est stringere ferrum,  
Per dispositas saeuite moras,  
Per mactatas ite puellas:  
Et habent matrum membra cruorem.  
Dixit; at ollis cecidêre minae,  
Et cognati sanguinis ardor:  
Tunc desertas lege vnanimi  
Petiêre lares, in foemineum  
Foedus ituri.  
Sed quis dignam te laude canat  
Thalami consors fida Adriani?  
Tu ferales penetrare domos,  
Et per densos vigilum cuneos  
Ausa in medias ire catenas,  
Per tot mortes secura tui.  
[89] Tu Caesariem verticis olim  
Decus intacti potis immiti  
Sternere cultro: tu syrma stolae  
Mutare togâ: déque nitenti  
Ditem collo gemmam eripere  
Fortis, & omnem spernere mundum  
Mentita virum. Sed falsa loquor:  
Cùm Caesaries flueret niueos  
Flaua per armos: cùm crepitaret  
Aure sub vnâ pretium fundi;  
Tunc foemineum mentita genus  
Laxata virum stola celabat.  
Sexum virtus, non forma facit.  
At ecce hiatu carcer obliquo patet,  
Vbi Adrianum multa seminecem manus  
Circunstat: oculos huc & huc coniux rotat  
Sollicita: luctum Consul interiùs coquit.

[[45]](#footnote-45)ACTVS QVINTVS.

SCENA PRIMA.

TITIANVS. ADRIANVS. NATALIA.

SERVM est monere quando iam rerum status  
Certam in ruinam pendet. Ante equidem institi  
Vt prouideres, nec tuus placuit rigor  
Plus dandum amicis fuerat. Et memet tamen  
[90] Incuso, posse fata speraui Deûm  
Rogando flecti; parca ineluctabilis  
Huc te coëgit; vincula, & fustes, Iouis  
Fato dedisti, caetera arbitrium sequi  
Tuum iubentur: vita si cordi est, potes  
Vitare mortem: si mori placitum est licet;  
Nec astra iam te, sed tuum perdit scelus.  
Et cur recuses viuere? attritos malo  
[[46]](#footnote-46)Causaris artus? languidum ruptâ fluat  
Compage corpus, solue nodosos pedum,  
Manuúmque nexus, tuber in foedum exeant  
Pectúsque, scapulaeque, impiam inuade in crucem,  
Animámque tot tormenta tracturam trahe,  
Summam bonorum vitae si superest, tenes.  
Adrian. O fidei alumne, &, ni Deûm cultus vetet,  
O flos bonorum, quam mihi prestas, mihi  
Permitte curam, vana quod poscis, dolet,  
Quod iniqua, quod sacrilega, quae mihimet negem.  
Huc duxi agonem fortiter, metâ velis  
Naufragium in ipsâ facere? dissuadet dolor  
Et corpus exantlatum, & effusus Deo,  
Christóque sanguis. Si me amas, his abstine  
Titiane, dae breue otium cadaueri  
Vt pacificè animam exuat, Consul vale.  
Titian. Non te tuorum miseret, aut miseret tui  
Adriane? sic nos linquis, & vegetae secas  
Florem iuuentae? hoc illud Augusti refers  
Donum fauoris? gloria hoc culmen tenes  
[91] Positus honorum in limine? immanem colis  
Deum Adriane morte qui pensat fidem.  
Quem toruà spectas? Ora cur flectis retro?  
Iterum, iterúmque moneo, vel tu te aspice  
Aut fida amicos pectora, aut Nataliae  
Vixdum maritae dulcis Hymenaei faces.  
Silet. Adriane Consul appellat tuus,  
Vitam reporto, viuere Augusti sinunt,  
Vel Christianum. Vertice obstipo riget.  
Adest quod optas, lictor ad mortem vocat.  
Arridet oculis stolidus. In mortem rue  
Si furere pergis, quid diu insanum moror?  
Natal. Viden vt propinquâ morte luctantem trahit  
Infanus animam? quando violauit Deos  
Fac poena mors sit: caede naturam occupa  
Tonantis vltor. legibus vitam dabit:  
Hoc est honori, posteris, famae mori.  
Sub vecte rigido primus infelix gemat,  
Caetera sequetur turba. Titian. Non frustrà mones.  
Huc triste vectis pondus incudi additum  
Deuehe satelles, caedem ab Adriano inchoa.  
Eadem nocentes poena dein reliquos voret.  
At vos, in vrbe media quae fornax hiat,  
Animate flammâ, funerum hoc illis erit  
In honore bustum, quáque plus spirant Noti  
Iactate cineres. Turba Galilaei gregis  
Eat, & Deos perosa damnatos colat.

[92] [[47]](#footnote-47)SCENA SECVNDA.

NATALIA. ADRIANVS.

HVC frater oculos liberè, soli sumus.  
Nunc nunc minacis gurgitem emensus freti  
Syrtésque, scopulósque, atque ridentis malè  
Pelagi serenum, post triumphatas trucis  
Aquilonis animas, post tot inferni manus  
Piratae abactas fortiter saluâ tenes  
Portum carinâ; Macte, iacienda anchora,  
Prensanda coeli statio, ne rabies sali  
Iterum reflante sorbeat cauro ratem.  
Adrianus. Nil est timendum, dentis inuicti haereo  
Fundatus vnco. Quicquid est Erebi asperum,  
Totos furoris impetus in me imprimat,  
Superare ditem morte non facili iuuat.  
Natal. Animosa frater verba, sed scopulum caue;  
Styge prouocatâ typhus irrepit leuis,  
Et homine maior animus, & fidens sibi.  
Qui sis, & vnde cogita: non tu potes,  
Quod posse numen fecit infusum tibi.  
Adrian. Quàm dulce, Christo viuere, affligi, mori!  
Natal. Christus supremum tramitem vitae terens  
Coelum inter & nos medius, offensi patris  
Excepit iram totus, & iussos polo  
Hausit dolores? fluxit infusus liquor  
[93] A capite in artus; sacra Martyrio cohors  
Tormenta calice de propinato ebibit,  
Iam non amara. Sic vbi occultas latex  
Terrae medullas subiit, & tacito agmine  
Venas Metalli strinxit, irriguâ capit  
Saporem arenâ, dein salutari exerit  
Se fonte percolatus, & pestes fugat  
Mortalis aeui: non secus Christi replent  
Venas acerba turminum, vt suauis liquor  
Meet in nepotes. quanta prô pietas Dei  
Adriane! dirum quicquid horribile, asperum,  
Propinat orcus, primus exhausit merum:  
Nos delicati spineum amplexi caput  
Rosarum amoena legimus: & tanto piget  
Vitam parenti reddere? & carum putas  
Hoc pretio Olympum? Adrian. Cor dolet, circum nigror  
Oberrat oculos, morior. Natal. Eia animam tene,  
Mox lictor aderit, Martyri standum in gradu est,  
Vel morte in ipsâ: laureae tempus venit,  
Caue occuparis. Cùm Deus lacero crucem  
Corpore tenebat, artuum pondus graue  
Clauo imprimens vtrúmque penetranti pedem  
Infirmus, attritus, ferâ exhaustus siti:  
Cum sole rapto medius horrendâ dies  
In nocte periit, & truci silentio  
Pauefacta tellus timuit aeternum chaos.  
Quam fortis inter illa, quam dignus Deo  
Animus stetit, boníque diuini appetens  
Sustinuit artus, ante ne vellent mori  
Quam iussa sinerent patria, & culpa modus  
[94] Rigidè expiatae. Non sibi hanc poenam tulit  
Adriane, tibi, mihíque tam constans fuit.  
Age, eia, frater, euge, lictores viden’?  
Coelum propinquat, pectus in coelum euehe,  
O Christe. Adrian. Christo tu vicem potius soror  
Gratare nostram, morior. Natal. O magni patris  
Aequaeua soboles, Martyrum dux, & vigor,  
Salutis ara, statio iactatae ratis:  
Quod vana stolidus, victimâ infami, Deûm  
Simulacra coluit, quod pios morti impiae  
Adrianus olim addixit insani cliens  
Eheu tyranni, poenitet, & illis, reus  
Propria parentat morte. Quod cultu in tuo  
Vitam profundit Martyr, & coeli fidem  
Cruore signat, quicquid est coelo tuum,  
Solóque, quicquid ipse formasti, tibi,  
Grates rependat, donec aethereum augeat  
Populum triumphans, gloriae testis tuae.  
Sint membra linguae, sanguis in voces eat,  
Totóque Christum corpore in poenis sonet.  
Rata vota feci, Christus ad coelum vocat,  
Placet ire frater? Adrian. In tuo amplexus placet.  
Natal. Quicquid superba, quicquid erraui loquax  
Ignosce Martyr, méque concilia Deo.  
Adrian. Natalia vale. Natal. Pars mei frater vale.  
Euolue crura fasciis, profer pedem,  
Ascende lentus, tibiam incudi applica.  
Oculos in astra frater, en medius poli  
[95] Discedit orbis, alites circùm aduolant  
Auro & coronis nobiles. Adrian. Eheu! Natal. Dolor  
Abscessit; actum est: macte. Nunc laeuo est opus  
Et hunc beatus promoue coelo gradum.  
Vtrumque Christus vulnere ostentat pari,  
Vterque puras solis exsuperat faces  
Splendore plagae. Quà sacer fluxit cruor,  
Omnia coruscant. Adrian. Christe! Natal. Momento gemis,  
Pretium perenne est. Euge. sed nimiùm diu  
Trahis Adriane spiritum: vsque adeo pati  
Moríue miserum est? anima quin tenui volat  
Resoluta vinclo? Nempe te vitae arbiter  
Vult paria cum aliis facere, quos dudum furor  
Stygius cruentat. Eia quam dextram osculor  
Sine resecari Martyr, hac palmam ocyus  
Victor prehendes. Christus hâc laetus manu  
Aeterna trahet in regna. Nil mancum est Deo,  
Nisi inchoatum si quis abrumpit bonum  
Extremo in actu. Adri. Ah! Natal. Frater ingemina Deum,  
Christum saluta. Fallor? exangui riget  
Pallore facies? frater appella Deum.  
Retroacta ceruix pondus insolitum trahit:  
Nataliam Adriane si spiras, vide.  
Abiit, peractum est, ore, nutu, oculis silet.  
Caedes ad alias lictor, Adrianum omnibus  
Vixisse referes. Offici pretium accipe,  
At tu vicissim sanguine illusas pio  
Vestes redona, quicquid Adriani nota  
Signauit, esse statuo non frustrà meum.

[96] [[48]](#footnote-48)SCENA TERTIA.

NATALIA.

I fortis anime, victor in coelum euola  
Vbi luce clarâ visus amplexum Deus  
Offert capitque: amoris aeterni focus  
Micat perennis; rore nectareo fluunt  
Honora Christi vulnera, & socios boni  
Condunt laboris: lauream hoc tutus sinu  
Depone Martyr, hic triumphale otium  
Age dite domito: mortis & ferri rigor  
Buccísque quod Tyrannus inflatis crepat,  
Cessit ferendo. Adriane, dimidium mei  
Bene collocasti: Adriane, pietate ex tuâ  
Incipio respirare, sidereos ago  
In te triumphos, haurio diuûm sacros  
Per te liquores, viuo quod viuis, mea  
Vita, & voluptas. Crinis euulsi decus  
Bissena reddunt sidera, & claro caput  
Agmine coronant: luminum extinctas faces  
Reparat Tonantis flamma quae curru emicat.  
Contusa lignis ora, sub Christi latus  
Quali rigaentur imbre! quae lapides Deos  
Lingua execrata est, dulce ter sanctae melos  
Triadi frequentat. Vecte contriti pedes  
Solidati in agni passibus, ceruâ ocyùs  
Per odora saliunt, montis aetherei iuga.  
Quàm suaue psallentum inter aligerum choros,  
Fatidica vatum nablia, & voce inclytas  
Assâ puellas, sanguine rubentem suo,  
Palmâ decorum, spatia metiri aetheris!  
[97] Ridere curas diuitum, & foetam graui  
Terram metallo, quaeque porticibus iacent  
Jnania amplis iugera, atque afris cedros  
Fultas columnis, inque priuatas domos  
Deducta riuis flumina, & quae maxima  
Parui putamus. Nam quid angustum neges  
In illa magna admissus, in apertum Dei  
Receptus adytum? sortis hîc seriem legis  
Modúmque nostrae: cernis arcanum chaos,  
Vbi magna rerum semina, & certi latent  
Causae futuri: charitas moli incubat  
Factura leges, haec vt aethereas modò  
Surgant in auras, illa sub tenebris adhuc  
Reposta lateant: esse nunc tempus iubet  
Olim futurum, idmque praeteritum in nihil  
Facit relabi, stabile sed sistit sibi,  
Sempérque praesens. Cernis vt massa pater  
Jstos ab atrâ educit; hos foedâ sinit  
Torpere culpâ: vult vt immeritis benè,  
Secla ante, & ante temporum primas vices.  
Vnde ille donorum ordo, & aeternam trahens  
Catena vitam: nec odium est; idem eligit  
Amor tyrannum, & martyrem; colo locat,  
Condemnat orco. Sed quis haerentem solo  
Rapit aestus? vnde coelitum, terrae immemor,  
Arcana peragro? fallor, euasit mei  
Pars vna, partem hîc seruo. Simulacrum hoc tui  
Adriane amarit alia, fugitiui procax  
Decoris auceps rupimus carnis moras,  
Animaeque adhaesit anima. Sed quando benè est  
Cui plus timebam; corpus hoc consors boni,  
Tonantis aram, pneumatis magni thronum,  
[98] Rigabo lacrymis, mille defigam oscula,  
Hac assidebo sedula, atque iterùm meo  
Spirare faciam spiritu. ---

[[49]](#footnote-49)SCENA QVARTA.

FLAVIVS. NATALIA.

---HOC vnum est super,  
Abripite famuli. Natal. Quo scelus scelere aggeras  
Cruente miles! spiritu euulso, innocens  
Furis in cadauer! hac tyrannorum tenus  
Ierit potestas, mors tibi eripuit virum.  
Flau. Facite imperata. Natal. Iuris Adrianus sui est,  
Nil iam tyrannis debet: aut Domino abstine,  
Aut simul vtrumque perde communi rogo.  
Flau. Properate, reliqua mox cibum flammis dabit  
Turba impiorum. Natal. Ardente si prohibes pyra,  
Da legere cineres, rite quo iaceant, queo  
Struere sepulcrum, nulla refodiet manus.  
Flau. Sat est amoris, Caesarem irrites caue,  
Dominam reuise, coniugis narra necem,  
Viduae parari vincla, promissi fidem,  
A Rege repeti: subiice & nomen proci,  
Non poenitebit Flauii. ---

[99] [[50]](#footnote-50)SCENA QVINTA.

NATALIA.

--- STOLIDVM caput.  
Non poenitebit Flauii, Adriano datam?  
Vni iugatam Martyri, affinem omnibus:  
Maritum abisse quisquis hoc audes, putas,  
Manu retineo. Martyris testor Deum  
Mentis pudicae vindicem, hic sponsus meus,  
Hanc coniugi olim iuncta conueni in manum.  
O dextra, primis vltimas aequa faces,  
O sine smargdo cara! ô inuidiam inclytis  
Factura gemmis nuda! quid post te ambiam,  
Quid tecum amabo? si lacessitam polus  
Distringit iram, verticem vmbrabis reum,  
Potiórque lauro fulminis franges minas.  
Me si benigno lumine aspiciet Deus  
In dona facilis; Tornus hos auro facit  
Micare digitos, inde coelesti pluet  
Hyacinthus imbre. Monstra tartarei specus  
In bella rapient pectus auxilii indigum?  
Scutum cauenti, tela ferienti dabis  
Fabricata coelo dextra. Cùm tristi excita  
Mors reuomet escam classico, & mundi capax  
Ingente in arcu iudicem vallis feret,  
Adriane terrâ maior, aethereos Deo  
Rapieris inter ordines: haec me pigram  
Tumulo euocabit dextera, atque isti soror  
Jmplicita dextrae non truci sistet throno.  
Manus ô manus prensura mortalem Deum!  
[100] Vbi te recondam? quis tibi dignam locus  
Faciet quietem? Si placeo, cordis sinus  
Penetra reductos, mollis hic thalamus iacet  
Quo dediceris. Sed quid hîc duco diem?  
Non curro ad hostes? non simul in ignem inuolo?  
Xon stringo fratris colla complexu vltimo?  
Adrianus ardet, & sedet Natalia?

/back/

1. *In margine* Animum aduersùs blanditias & tormenta in Christi cultu perferendo, confirmat. [↑](#footnote-ref-1)
2. *In margine* Sacrificij dudum imperati exta infelicia fuis se accipit, deque totâ Aruspicum superstitione cum Flamine disputat. [↑](#footnote-ref-2)
3. *In margine* Obscurior allegoria mortem Adriani & Natalię constantiam subindicans. [↑](#footnote-ref-3)
4. *In margine* Quâ ex cognatione naturae, & quasi concentu, atque consensu, quam συμπάθειαν Graeci appellant, conuenire potest, aut fissum iecoris cum lucello meo, aut meus quaesticulus cum coelo, terra, rerúmque naturâ: Cicero 2. de Diuinat. [↑](#footnote-ref-4)
5. *In margine* Tribunus missus à Cęsare conatus eum à proposito reuocare, in eo constantem, carceris & vinculorum eius peruicacię decretorum admonet. [↑](#footnote-ref-5)
6. *In margine* Galerius Caesar Diocletiano editam sortitus est, dirempto priore coniugio. Aurel. Victor. [↑](#footnote-ref-6)
7. *In margine* Hic de vico Thraciae vicino, barbaro etiam patre & matre genitus esse perhibetur. Et in prima quidem pueritia fuit pastor, &c. Iul. Capitol. In Maximinis. [↑](#footnote-ref-7)
8. *In margine* Caesar casu Adriano factus obuius, sua in eum merita exprobrat, & perseuerantem in fide susceptâ trudi iubet in carcerem. [↑](#footnote-ref-8)
9. *In margine* Caesarem consul reuocat ab ira praecipiti in Adrianum tempúsque ad eius mentem expugnandam impetrat. [↑](#footnote-ref-9)
10. *In margine* Mirantur Ethnici Christianos praesentis vitae commoda tam alacriter abiicere. [↑](#footnote-ref-10)
11. *In margnie* Nuntius de Adriani carcere solicitam reddidit Nataliam. Quare verita ne hostis Christianorum, id sibi per dolum nuntiari iusserit, se se quicquid feret casus, ad Martyrium animat. [↑](#footnote-ref-11)
12. *In margine* Audit à Tribuno cui commissus Adrianus illum verè ob Christi fidem vinctum esse. [↑](#footnote-ref-12)
13. *In margine* Dum educit maritum è carcere Tribunus, illa sibi, & Deo rem tam in expectatam gratulatur. [↑](#footnote-ref-13)
14. *In margine* Maritum offert Tribunus, monetque vt omni prece, & blanditia hanc illi mentem eripiat. [↑](#footnote-ref-14)
15. *In margine* Adrianus & Natalia sibi inuicem religionis suae consilia aperiunt, & haec illi in tali agone opem & obsequium pollicetur. [↑](#footnote-ref-15)
16. *In margine* Sed domum est ducenda quae nubit, adhibetur Deus domiducus, vt in domo sit adhibetur Deus domitius, &c. Aug. l. 6. de ciuit. c. 9. [↑](#footnote-ref-16)
17. *In margine* Natalia Consuli bono dolo fucum facit, & eo praesente coniugem ad constantiam hortatur. [↑](#footnote-ref-17)
18. *In margine* Adrianum à proposito amici frustra reuocare conantur. [↑](#footnote-ref-18)
19. *In margine* Ecce pars vestrum & maior, & melior vt dicitis, egetis, algetis, opere, fame laboratis, & Deus patitur, & dissimulat non vult, aut non potest opitulari suis, ita aut inualidus, aut iniquus est. Caecilius apud Minut. [↑](#footnote-ref-19)
20. *In margine* Ecce spectaculum dignum ad quod respiciat intentus operi suo Deus. Ecce par Deo dignum vir fortis cum mala fortuna compositus vtique si & prouocauit. Seneca l. de prouid. c. 4. [↑](#footnote-ref-20)
21. *In margine* Quid hoc dicant cùm ibi sit & Priapus nimis masculus, super cuius inmanissimum & turpissimum fascinum sedere noua nupta iubebatur, more honestissimo & religiosissimo, matronarum? D August 2 1. 6 de ciuis. c. 8. [↑](#footnote-ref-21)
22. *In* *margine* Omnia in omnibus vitia unt, sed non omnii in singulis exstant. Senec. 4. De benef. c. 27. [↑](#footnote-ref-22)
23. *In margine* Christi laudes prosequuntur Christiani. [↑](#footnote-ref-23)
24. *In margine* Ad Caesaris tribunal Martyres ducebat Tribunus, sed Adrianus impetrat vt ex itinere ad Nataliam salutandam liceat diuertere. [↑](#footnote-ref-24)
25. *In margine* In carcere & vinculis diuina se voluptate perfusum miratur. [↑](#footnote-ref-25)
26. *In margine* Seruus à Natalia salutat Adrianum, narrantque quàm cupidè & fortiter illa Deos penates in larario reperto diffregerit. [↑](#footnote-ref-26)
27. *In margine* Praecipit cogitatione voluptatem, qua Nataliam ad uum aspectum perfundi debere opinatur. [↑](#footnote-ref-27)
28. *In* *margine* Tunc illa suspicata fugere eum Martyrium incredibili affecta dolore est, & fleuit amarissimè. Cúmque eum conspexisset, surgens proiecit è manibus quae tenebat, & clauso ostio exclamauit. Facessat hinc procul à me qui defecit à Domino, & mentitus est Deo suo. &c. In vita Adria. [↑](#footnote-ref-28)
29. *In margine* Dic mihi quae te res in fugant compulit, nondum inito certamine? Quid ita abiecisti arma nondum hoste conspecto? quomodo vulneratus es nulla adhuc missa sagita? In vita Adria. Quid igitur faciam infelicissima quae coniuncta sum huic ex impiis impio? Non mihi concessum est vnius horae spatio vt dicerer vxor Martyris potius quàm transgressoris. Ibid. [↑](#footnote-ref-29)
30. *In margine* Haec audiens Natalia statim reserauit fores, & mutuò sibi prostrati sunt. Ibid. [↑](#footnote-ref-30)
31. *In margine* Inter eundum dixit ad eam dic quaeso soror quid constitueris de facultatibus tuis. Illa respondit, noli Domine mi, noli meminisse eorum quę sunt mundi huius, ne animum tuum illiciant, illud solùm cogita ad quid vocaris. In vita Adriani. [↑](#footnote-ref-31)
32. *In margine* Coram Caesare pro Christianis Martyr, & contra Deos copiosè disserit, iubetur tamen vterque verberibus lacerari. [↑](#footnote-ref-32)
33. *In margine* Ianum simulachri monstrosa deformitate turparunt, nunc eum bifrontem, nunc etiam quadrifronte tanquam geminum facientes An forte voluerunt, vt quoniam plurimi Domini selecti erubescenda perpetrando amiserat frontem, quanto iste innocentior esset, tanto frontosior appareret? August. 7. de ciuit. c. 4. [↑](#footnote-ref-33)
34. *In margine* Galerio Maximiano Caesare orationem in theatro aduersus Christianos iubente cùm esset dies serenus, & sol regionem vreret meridianam, repente erupit [< crupit] sonus multorum tonitruorum, & elisus fuit ignis ex nubibus, & profundae simul tenebrae, & densa grando cum ventis vehementibus &c. In actis Martyr. Indes & Domna. [↑](#footnote-ref-34)
35. *In margine* Oro vos ante Tiberium, id est, ante Christi aduentum quantae clades orbem & vrbem ceciderunt? &c. nemo adhuc Romae Deum rerum adorabat cùm Annibal apud Cannas per Romanos annulos caedes suas modio metiebatur. Omnes dij vestri ab omnibus colebantur, cùm ipsum Capitolium Senones occupauerunt. Tertull. In Apolog. c. 40. [↑](#footnote-ref-35)
36. *In margine* Ne longius multos Ioues obeam, tot sunt Iouis monstra quot nomina Minut. in Oct. [↑](#footnote-ref-36)
37. *In margine* Mirantur Caesaris adsessores Martyrum fortitudinem, eósque inuicem diuellere decernunt, ne Adrianus ab Anthimo amplius corroboretur. [↑](#footnote-ref-37)
38. *In margine* Exultare ab hominibus veritatem, & in eius locum falsitatem aliásque morum pestes admitti conqueritur. [↑](#footnote-ref-38)
39. *In margine* Lege latâ ne foeminae vlli aditus in carcerem pateret ornatum virile induit Natalia, tum vt Flauium à quo iam ad nuptias quęrebatur, eludat, tum vt ad Adrianum ignota perueniat. [↑](#footnote-ref-39)
40. *In margine* Natalia iam non ipsa Flavio lepidè os sublinit, & eo pene cogente in carcerem intrat. [↑](#footnote-ref-40)
41. *In margine* Dolet Tribunus se in offensionem Nataliae incurrisse cuius nuptias iam animo spéque praecipiebat. [↑](#footnote-ref-41)
42. *In margine* Certior factus Caesar de ignoti alicuius in carcerem ingressu, grauiter increpito tribuno, sibi hominem sisti imperat. [↑](#footnote-ref-42)
43. *In margine* Caesarem Nataliae placat Natalia, & ab eodem mortis sententiam in Adrianum impetrat. [↑](#footnote-ref-43)
44. *In margine* Occasione Nataliae in illustrium foeminarum virtutes excurrit. [↑](#footnote-ref-44)
45. *In margine* Adrianum vltimò sed frustra tentatum, occidi tandem iubet Consul, agítque apud cum Natalia vt primus omnium crucietur. [↑](#footnote-ref-45)
46. *In margine* Maecenatis hi sunt versus. Debilem facito manu, | Debilem pede, coxâ: | Tuber adstrue gibberum, | Lubricos quate dentes. | Vita dum superest, bene est. | Hanc mihi vel acutam, | Si das, sustineo crucem. [↑](#footnote-ref-46)
47. *In margine* Natalia dudum virago, nunc vir animo magis quàm veste Adrianum ad Martyrium incitat, & in vltimo agone ipsa ad tormentorum tolerantiam adiuuat. [↑](#footnote-ref-47)
48. *In margine* Adriani in coelum recepti felicitatem Natalia contemplatur. [↑](#footnote-ref-48)
49. *In margine* Flauius obnitente frustra Nataliâ Adria. ni cadauer in fornacem coniiciendum efferri iubet. [↑](#footnote-ref-49)
50. *In margine* Ex toto Adriani corpore seruatam manum vnam veneratur, studioséque retinet Natalia. [↑](#footnote-ref-50)