/front/

LVDOVICI CELLOTII PARISIENSIS E SOCIET. IESV. OPERA POETICA.  
PARISIIS. Apud SEBASTIANVM CRAMOISY,  
viâ Iacobaeâ, sub Ciconiis.  
M. DC. XXX.  
CVM PRIVILEGIO REGIS.

[238] TRAGOEDIA. CHOSROES.  
  
ARGVMENTVM.  
ACTVS I.  
SANCTVS Anastasius Chosroë recens per inuictam patientiam superato Martyr illustris, diuinum decretum de puniendis atroci morte Tyranni sceleribus pronunciat. Tum Hormisdae vmbram ab inferis excitat, eíque in manus diuinae gladium iustitiae tradit, quo Syroës patrem parricidam alio ipse parricidio tollat è viuis.

ACTVS II.  
CHOSROES fugatus, multisque praeliis per legatos ab Heraclio iam attritus, veteris tamen felicitatis memor, post multa superbè de se commemorata, charissimum ex omnilus filiis Mardesanem Sirâ dilectissimâ coniuge foeminâ Christianâ genitum, diademate clam exornat. Regémque creat inuitum licet, & sapienter repugnantem. Inter haec alias sibi à [239] Romanis clades audit illatas, cum certâ  
propinquae mortis denunciatione: quam superbus & insolens animus grandi in Christum blasphemiâ excipit.

ACTVS III.  
SYROES Chosrois, Primogenitus, imminens in omnem regni occupandi occasionem iuuenis, postquam Mardesanem sibi praelatum, & regni successorem designatum accepit, inter pietatem & scelus diu fluctuatus, tandem improbâ aulicorum adulatione in omnes ambitiosorum furias actus, ius Primigeniorum vel parricidio retinere statuit; sicarios in Regiam & Patrem immittit; factiosos Satrapas ad aucupandam caeterorum gratiam delexat: Hemelio Romano Tribuno viuificam Crucem, captiuósque omnes restituit, vt aequis conditionibus pacem Heraclio suadeat, neve se in exturbandi Patris conatibus impediat.

ACTVS IV  
VT ergo aditus ad regnum omnes fratri intercludat, de suorum consilio Regem se patrio ritu inaugurari tumultuariè permittit. Quas inter caeremonias retractum è fugâ Patrem, cum Mardesane, & vinculis constrictum nuntiatur. Eos confestim furore praeceps, & amentiâ, cum Vologese fratrum natu minimo, [240] & Cardarigâ sene sapientissimo in carcerem, cui Lethe nomen, ab ipso Chosroë aedificatum, abripi iubet.

ACTVS V.  
IN eâ tenebrarum indignitate Patrem pane & frigidâ sustentat Syroës, cum dicto Comedat aurum quod incassum collexit, propter quod etiam multos fame necauit, mundúmque deleuit. Deinde reorum vnumquémque singulatim praeconis voce ad Tribunal citat. Et Cardarigam quidem, tanquàm tyrannicae crudelitatis administrum: Mardesanem verò vt regni sibi non debiti raptorem, capitis condemnat. Vologesem autem innocentissimum puerum in oculis parentis oculis priuat. Chosroëm denique post longam scelerum recensionem, Satraparum opprobria, truncum Mardesanis caput in  
finum ingestum, ad palum alligari, & sagittis configi imperat.

/main/

[241] PERSONAE.  
S. Anastasius Martyr.  
Vmbra Hormisdae.  
Chosroës Rex Magnus.  
Syroës  
Mardesanes Chosrois filii.  
Vologeses   
Sandoces Pontifices.  
Stasanor  
Sarbaras  
Cardariga  
Razates  
Pacorus Satrapae.  
Aramanes  
Pharnaces  
Cosmas Margarita  
Vasaces Chiliarchus.  
Hemelius Trib. Rom.  
Homotimi.  
Nuntius.  
Praeco.  
Chorus.

[242] TRAGOEDIA. CHOSROES.  
  
ACTVS PRIMVS.

[[1]](#footnote-1)SCENA PRIMA.

S. ANASTASIVS proloquitur.  
AMOENA linquens sedis aethareae loca  
Rursùm inquietos iussus ingredior lares:  
Nunquam Tonante viduus, humanis quoque  
Me reddo curis: specto quod Superos beat,  
Facio quod homines torquet: vt placitum Deo,  
Huc coelum, & illuc porto, sed porto mihi.  
Alia Tyranno fata, vindictae potens  
Molitur vltor: iamque Achaemenios fugam  
Spargit per agros: iam catenatos trahi  
Audit maniplos Ciuium: & qui olim pede  
Victore Byrsae moenia, atque Afrûm in uios  
Calcabat aestus, aureum Damastagar  
Rusamque, & astris aemula, Ausoni à manu  
Corruere tecta vidit, & victo procul  
Euphrate, medium profugus obiecit Tigrin.  
At nulla faciet vnda Romanis moram

[243] Coelo obsequutis. Heracli nimiùm diu  
Iam velitaris: quantus es, quantùm potes  
Toto Tyrannum corpore Imperii obrue.  
Progredere. Posse Chosroën vinci negas?  
[[2]](#footnote-2)Ego vici: & ingens esse quod bellum soles,  
Moriendo vici. Macte, praelusi tibi  
Auguste. Non tu solus Ausonias agis  
In bella turmas: quicquid est coelo piam  
Tibi militamus. Ipse radiatâ caput  
Galeà coruscus, candidis stabo vndique  
Cataphractus armis, luce, romphaea, manu  
Pugnabo, vinces. Et Deo, & causâ minor  
Timetur hostis quà moram fatis parat?  
Etiam-ne dubià sustines fulmem mani  
Regnator orbis? lentus in poenam dolor  
Se se ipse frangit? ira pietatem vocat,  
Iramque pietas librat? Euincet tamen;  
Cui causa melior: quicquid est, poenae, genus  
Non pax iniquo quaeritur. Speres Deo,  
Sceleste, laetum cernere irato diem?  
Dùm potitur ausis animus, & scelere aestuat,  
Furiásque versat intrà ineluctabiles?  
I nunc Tyranne, ciuium sulca latus  
Sacróque fauces sanguine immanes riga.  
I abominande, pasce Martyribus famem  
Exenteratis: quod furor suadet breue est.  
Minare dura, saeua, truculenta, horrida,  
His emimus astra: sic Deus natos fouet  
Quos morte durat. Quae mihi aeternùm bene  
Eadem tibi hora peperit aeternum male.  
Actum est: peristi Chosroës: rupti aetheris  
Diducta video spatia; rimatur viam  
Quâ fata pergant ire: supplicio pari  
[244] Par vindicatur crimen. Occisus parens  
Natum armat in te, fit magisterio patris  
Patricida natus. Sic tener patrio boat  
Ritu iuuencus: vipera in vitam effluit  
Per lacera matris viscera, at sobolem pari  
Profundit eadem tramite, & letho impio  
Fit ipsa mater. Ecce se victus trahit!  
Ecce innocentes ad necem natos rapit.  
Hîc scena mortis, carmen horrendum Deus  
Hâc dixit aulâ: totus hîc fies miser.  
Et scelere misero: Tu quidem Genitor magis,  
Sed ante soboles, patre quae tali rea  
Aliena capite crimina immeritò luit.  
Et scolare ab isto ne qua pars Regis vacet  
Patris furorem prolis extinguet furor.  
Humana sunt haec: labis experts sumus,  
Quique odit, idem scelera permitti Deus.  
Modo parricidam parricidali manu  
Iustus necabit: mox in auctorem necis  
Insurget vltor. Sic per obiectas diu  
Bacchata caedes, frangitur in ipso minax  
Securis ictu. Chosroi Hormisdas pater  
[[3]](#footnote-3)Syroíque casus Chosroes, tum Sarbara  
Syroës, Barazae Sarbaras, Persis dehinc  
Victus Barazas daemoni ludum dabunt,  
Hosti triumphum, tela vindictae Deo.  
Syroë libido tanta regnandi tibi,  
Vt vnus annus, annus vt Syroë vnicus  
Te parricidam faciat? aggrederis tamen  
Sinente coelo; meruit hâc Ditem viâ  
Adire Genitor. Adsit Hormisdas tibi  
Educam Auerno, Chosroës stabit reus  
Medius duorum: parricidam hic filium,  
[245] Adulterum tu penitus impelles patrem.  
Audite manes, túque funerei impio  
Dominator antri, pande lethales specus,  
Tormenta cessent; Christus Hormisdam citat.  
Iterata mundi spatia metiri iubet.  
Mecum residet flamma quae cruciat reum,  
Si tamen & esse non reus mecum potest.  
Iam vincla strident, audior: dirum gemit  
Subacta poenis anima, iam coelum grauat.

[[4]](#footnote-4)SCENA SECVNDA.

VMBRA HORMISDAE. S. ANASTASIVS.  
QVAE me execrandas vestis in terras rapit?  
Videon’ mearum conscios fraudum polos?  
An Auerna mecum defero? an populas recens  
Ignis medullas? nulla supplicii quies  
Vel in orbe viuo? crucior, vror, quis vocat?  
S. Anast. Ades Vmbra miseri misera. Vmb. Horm. Tartara, Tartara  
Vbi estis? ignes, tenebrae, auernales lacus,  
Hydri, cerastae, monstra, bufones, canes?  
S. Anast. Te stare iubeo. Vmb.H. Rapite me. S. Anast. Christus iubet.  
Vmb. Horm. Crudelis, iniuste, impie, execrabilis.  
S. Anast. Blasphema loqueris. Vmb. Horm. Christus insultat malis  
Abominandus? nec satis miseri sumus,   
Nisi & videmur. S. Anast. Alia te causa huc ciet.  
[246] Vmb. Hor. Incumbe capiti tota styx, quanta es tege  
Supplicia. S. Anast. Sta. Vmb. Hor. Vae Christe quid merui male,  
Nouus vt vetustas augeat poenas dolor?  
S. Auast. Responsa fare. Vmb. Hor. Cogor. ô Christe! ardeo.  
S. Anast. Pater fuisti Chosrois: Vmb. Hor. Quondam pater.  
S. Anast. Is te peremit perfidus? Vmb. Hor. Natus patrem.  
S. Anast. Haec te seuerum poscit vltorem dies.  
Sume arma, notos perge furiali lares  
Excire motu: natus inuadat patrem,  
Fratros trucidet frater: antiquum nouo  
Superet furore crimen. At terre prius  
Et inauspicatum Chosroï spectrum obiice,  
Si fortè penetret triste, seminanimi licet,  
Metanoea pectus: nemo dum spirat, Deo  
Ex asse periit: caetera exsequere vt lubet.

[[5]](#footnote-5)SCENA TERTIA.

VMBRA HORMISDAE.  
REDII vt nocerem? seu pati cogor scelus,  
Seu facere iubeor, hinc & hinc porto nefas.  
Et parricidae tempus ad veniam datur,  
Mihi negatum? sempiternis ignibus  
Volui reuolui Numen Hormisdam iubet,  
Vt parricida pateat ad coelum via?  
[247] O poenitentes hora si valeat breuis  
Audire luctus! hora, sed nimius fauor:  
Quis liuor est vel tenue momentum dari?  
O styx! ô antra! ô flamma! ô aeternum malè!  
Audite Nati, túque cui Regni vices  
Malè blandientum spondet astrorum fauor.  
Et tu nefandum prompta cui Clotho parat  
Secare stamen, clamat expertus Pater,  
Audire si vos fata clamantem sinunt.  
Non est Auernus fabula: vmbrarum locus  
Sed impiarum: styx suos ignes habet,  
Caduca non queis membra compage exuat,  
Sed vbi perenni morte mortis nescia  
Corporáque & animas voluat, & flammis alat  
Viuax cadauer: vermis hîc scelerum abditus  
Index, & idem tortor aeternum fodit  
Foecunda poenis viscera: hîc squallor, situs  
Tenebrae, lues, mephitis, infandum chaos.  
Laruaeque Daemonum horridae, & premi impotens  
Vlulatus, orbe quantus euerso sonet.  
Audimur, adsunt, perago mandata vltima.  
Meus ensis hîc est; criminum agnosco notas:  
Hunc subditorum per latus duxi innocens.  
Addatur etiam robur epotâ styge:  
Jterùm aestuantis libet Hormisdae latus.  
Benè est, abundè est; faciet hic faciet scelus  
Quocunque veniat. Scande sublimem Thronum,  
Vt in ima rapias. Dexter ad Syroëm aduola,  
Famulare sceleri. Quas petis laeuus plagas?  
Ah video, natum poscis, in nato sedes.  
Ibi sis, relinquo, dum senex letho datus  
Animâ Charontis impleat turpi ratem.

[248] [[6]](#footnote-6)CHORVS.  
VERVM est, praecipites per vaga criminum  
Error blanditiâ ludit amabili  
Nil curare polos, & face ludicrâ  
Scintillare Deo sidera languido.  
Nam quis casta vanae frena proteruia  
Excussit metuens dedecoris? lares  
Quis non intrepidus, sanguine polluit?  
Ridens Sicaniae Rex Genios plagae  
Dextram porrigit ad munera non piam;  
Et tondet Medico barbam Epidaurio.  
Hinc praeda leuior dat pelago ratem.  
Tutus: nam sociis quid timeat Deis!  
Sed turpi senio iura Corinthiis  
Dictantem pueris qui memoras, IIò  
Exclama, estis iò numina Coelitum.  
Cambyses Pharium transadigit Bouem,  
Pygmaeósque cremat sacrilegus Deos.  
Morisque Arsacii iura sororio  
Jncestus thalamo foedat, & improbum  
[[7]](#footnote-7)In consanguineos Strincit acinacem.  
Felix, si fuit hic innocuus furor:  
Si fecêre reum tot mala, non miser.  
Donec perniciem vulnere compari  
Lymphato similis saeuiit in suam.  
Ille autem Danaum terror, inhospita  
Calcat perpetuis aequora classibus:  
Captiuúmque ligat compede Bosphorum.  
Et luctante viam dat legionibus  
Naturâ per Athon. Scilicet ambigas  
[249] Iratus vetitum rumpat iter Ioui,  
Irato ne magis perueniat loue:  
Ergo ardentibus in mutua vulnera  
[[8]](#footnote-8)Concurrunt animis: hic populantibus  
Nunc delubra Deûm, nunc anathemata,  
Nunc auro rigidas effigies vorat  
Flammis: teque soli qui meditullio  
Cortinam populis fatidicam mones.  
At contra Arsaciae saeua superbiae  
Frenat Juppiter, & quam comitantibus  
Nuper pressit humum tot populis grauis  
Xerxes. indecori nunc relegit fugâ  
Factus Cecropiis fabula matribus.  
[[9]](#footnote-9)Et tu qui patrio sanguine lubricum  
Scandisti solium, prospera Chosroë  
Nondum fata times? Praebuit exuli  
Fidam Roma manum. Coelituum fauor  
Impleuit sterilem progenie Siram.  
Tu cùm in bella ferox prorueres, tuae  
Senserunt Aquilae fulmina Romulae.  
At sorti nimiùm credulus aureae  
Gentis contemeras Christiadae sacra:  
Et quicquid Solyma expleta rapacitas  
Intactum esse in super iusserat improbi  
Vulcano populas illacrymabilis.  
[[10]](#footnote-10)Quin & viuifici pignora Stipitis  
Ardes Moriaco vulsa cacumine  
Ostentare Mithrae, perque Seleucios  
Pompam Romuleo ducere de Deo.  
Quid foetas Procerum suppliciis manus?  
Quid vultus memorem consimiles Deo  
Et ficta aethereae signa potentiae?  
Sed iam lenta time Numina Chosroës,  
[250] [[11]](#footnote-11)Felix nemo fuit qui nimium diu.  
Est peccare tenus: dat sceleri modum  
Astraea: vtque dati meta patet mali,  
Culpam poena secat. Qualiter arduum  
Culmen Sisyphius cùm labor aspicit,  
Defessóque boni spem facit otii:  
Furtiuo eripitur lubricus impete,  
Et longi reparat pondera taedii.  
Dùm maiora licent saepe nocentibus,  
Deprensos leuior culpa premit. Parum est  
Dudum sacrilego, funere Martyrem  
Immersisse truci: sed tamen hac time.  
Ilex iam validis icta securibus  
Contra obnixa diu mole stetit suâ:  
Tandem sternitur: at qui venit vltimus,  
Non est maximus impetus.

ACTVS SECVNDVS.

[[12]](#footnote-12)SCENA PRIMA.  
CHOSROES. MARDESANES.  
  
ERgo furores Graecus irritat meos  
Victrice quaeque fulmina excussit manu  
Satias cruoris, quatere renouatis iubet  
Iterum lacertis: sentiet quantum Deo  
Sit prouocato pondus. Euerti exteros  
Victor, paterno Dominus eiiciar throno?  
Nimiùm secundis explicas ventis sinum  
[251] Incaute Caesar. Laudo consilium tamen  
Quod dedit arena: fata bene nosti tua.  
Vitare mortem non potes, honestam facis.  
Quòd vult timeri, Satrapa, hinc timidum puto.  
Alienus aruis pressit ignotis pedem:  
Fallace primùm prouidus cessi fugâ  
Vt dùm ima penetrat exitum intricet mavis.  
Sic fulminantis impetum cautus Leae  
Venator exit: illa dùm instat, dùm furit,  
Dùm terret auras, fugere dùm victos putat,  
Circum obsidetur. Jn meas talis plagas  
Male sanus hostis venit, & totus quidem.  
Deprensus ecce sentit; ad reditum viam  
Aperire ferro prodigus vitae parat.  
Obsiste, vincis: non coruscanti manus  
Armanda ferro, non Achaemenio impete  
Turbanda legio, palma non pugna est, gradum  
Firmare contrà, robore obniti arduo,  
Et otiando Martis infreni rotam  
Sufflaminare. Nempe metuendos pauor  
[[13]](#footnote-13)Quis faciat hostes montium enectos iugis?  
Septena quos iam vidit extorres hyems,  
Labore fractos, squallida illuuie & siti?  
Has militum vmbras miles vt paueat meus?  
Ille ille miles cuius extremae trucem  
Timuêre solis ante virtutem plagae.  
Cui Nilus vndas flexit, & passus iugum  
Miti carinas Bagrada excepit vado?  
Et nisi Saïne Caesar elusa fugam  
Cepisset, olim Bosphorum adiicerem Tigri,  
Et orbis intra quantus Oceanum iacet,  
Pareret vni: spiritus hosti addidit

[252] Felix temeritas. Cessit infesto Sathin  
Ignauus imbri. Sibi Sarablaca imputet  
Quòd cecidit, hostem & ipsa tutatur fuga.  
Tardandus equidem Sarbara obiecto fuit,  
Si laeua sinerent astra, & horarum potens  
Persis amicum Mithra proueheret diem.  
Sed fallere audax, patria ignauum decus  
Surripuit arte Caesar, & pluuia impiger  
Tenebras secutus noctis, ad Satrapae fores  
Stetit inopinus: ille stupefactus metu  
Excussa molli membra proripuit thoro,  
Nudâque nudum calce quadrupedem impulit.  
At non Idumen, non Palaestinas rui,  
Nocturnus arces, quando demerso prior  
[[14]](#footnote-14)Ioppa mundo maius informi tulit  
Dercetide numen. Casia cùm pressi iuga,  
Meque ante vasti praesidem montis Deum  
Afflauit Eos. Teste Solymaeos polo  
Aditus refregi, quíque damnati caput  
Christi pudendum Moria in truncum extulit,  
Ostentat almum Chosroïs mundo decus.  
Quòd si reflante vela corripiens Noto  
Fortuna solitum lusit, atque hostem meis  
Lactat ruinis, omnia in viles sciat  
Licuisse seruos, Chosroëem nunquam attigit,  
Nec fas. Aprica sic vbi puro aethere  
Radiatur ilex, longa quam Nisae iugis  
Aluêre secla, vertice & senio suprà  
Nemus omne regnat, sola quae faceret nemus:  
Si per refusum lucis auratae iubar  
Frondator ictum librat, & crebrà quatit

[253] Robur bipenni, laesa dat gemitum Dryas,  
Reuolant volucres hospitae, & aulces fugâ  
Nidos salutant; iamque succiso labat  
Infida trunco, mole iam totâ iacens  
Metitur agrum; pondere insolito gemit  
Concussa tellus, reboat attonitum pecus,  
Inuia fugaces antra vix capiunt feras.  
At illo purus lucis intereà nitor  
Immunis, irresectus, & similis sui,  
Et ipse totus, quáque porrigitur solum,  
Quáque stetit olim stipes, atque hebetis quoque  
Ferrum securis integrâ illustrat face.  
Sic clara Procerum turba, regali micat  
Pretiosa radio; Martis incumbat furor,  
Trepiadóque diram quicquid Arsacidum est trahat  
Cladem tumultu, Chosroi rerum Deo  
Externa pereunt ipse per ferrum meat  
Exsors pericli. Nempe cùm laeta omnia,  
Et quicquid vsquam est praesidi, & gazam, & viros  
Inuida rapuerint fata, se Reges habent.  
Quanquam & senectus, & senectutis comes  
Morbus, tremorque, rigida mortales vocat  
Jn iura mortis: parte non omni tamen  
Morimur sepulti, gloria extentum varat  
Aeuum superstes: inde regalem thronum  
Natura fulcit, & perennanti inbet  
Sceptra ire ductu, seculis viuax patrem  
Soboles propagat. Nate pius regno mihi,  
Plus chare vitâ, nulla te saluo grauis  
Fortuna coeli, nullus exterret metus.

[254] Testor Penates Imperî, & Genium tuum:  
Graeci latronis tela cùm subita horrui,  
Et tot minanti trepidus obieci Duces,  
Tibi timui, in te vota consumpsi omniae.  
Quòd si illa coeli te mihi proprium negat  
Donum tyrannis, fata praeripiam pater,  
Et expiabo si quid irarum inuidis  
Ebullit astris, pronus in senii mala.  
Sed quando vires quisquis est coelo Deus,  
In me meósque perdidit: quando viget  
Suppar parente Mardesa, inuidiam polo  
Facturus olim: iam quod extremum meis  
Deesse votis potuit, hic faciet dies.  
Quàm largus in te noster incumbat fauor  
Siraeque partum foueat, attonito hactenus  
Spectauit oculo Persis, & magno Ioui  
Praetulit amicum Chosroëm. Est aliquid super  
Quo tendat animus: dona priuati ferant  
Exhausta, Regum genius est semper dare,  
Plus posse semper, donec extremo locent  
In apice rerum. Nate, quod Rex, & Pater  
Iubet esse faustum, gemmeam Cidaris tegat  
Erecta frontem, regii vinclum cape  
Diadema capitis, quod volo sceptrum rota.  
[[15]](#footnote-15)Mardes. Aeternum amoris, Genitor, & fidei tuae  
Mihi sum ipse pignus: quicquid accumules boni,  
Plus dedit origo: caeteri natos amant,  
Jn matre amasti Mardesam. O quoties mihi  
Tua chara coniux. Nate, dicebat Sira,  
Tu magna coeli cura, te mundi arbiter  
Caelo euocauit Chosroës. Nondum mihi  
[255] Tumidos pudicâ Venere complerat sinus  
Natura, nondum cordis & vitae fibras  
Delinearat, cum tibi vitam pater  
Quaesiit in astris: Sergius diuûm optimus  
In vota venit, cúmque tranquillos sopor  
Soluisset artus, voce ter clara patri  
Sobolem spopondit; voce vigilanti pater  
Anathema sacris ter repromisit tholis.  
Hoc impetratus ambitu in gremio tuo  
Reptaui ego infans, perque victrices comas,  
Oculósque teneram lusitans duxi manum.  
Hinc rerum in alta creui, & exemptus solo  
Astris propinquum Mardesa, paternis caput  
Subuectus alis intulit. Qualis Deûm  
Minister ales vngue nunc sobolem rapit,  
Nido morantem, nunc per aerios vehit  
Impune tractus qua liquens nubes suprà  
Porrigitur aether, quaque flagranti face  
Oculi irretortum Phoebus explorat situm.  
Satis est amorum, Genitor, hàc ierit tenus  
Fauor & potestas Chosrois; quicquid datum est,  
Meum esse potuit, Regnum in alterius manu  
Astraea posuit, iuris hoc fratri dedit.  
Chosr. Quis iura natis faciat inuito patre?  
Mardes. An deligenti nascitur primus patri?  
Chosr. At diligenti regnat vt placitum patri.  
Mardes. Jus innouabis? Chosr. Ius habet cui dat pater.  
Mardes. Lex patria prohibet. Chosr. Chosroës, & Rex iubet.

[256] Mardes. Exempla regum. Chosr. Velle, pio exemplo mihi est.  
Mardes. At te per astra, per piam Sergî manum,  
Regni penates, te per, & genium precor  
Tuum meúmque, &, si quis est meritis locus,  
Sirae per animum Genitor, & castam fidem,  
Miserere nati: pectus ô quantis rude  
Nolens periclis obiicis! Regni vorat  
Hostis medullam: Persidis Syroës ferox  
In vmbilico regnat: iratos coquunt  
Supplicia Satrapas, pelle nudatus Saïn,  
Perire iussus Sarbaras; mortis metu  
Sathin & pudore mortuus: quis non fidem  
Misero fefellit? quis nouas regni vices  
Non spectat auidus: Inter has ponti minas,  
Et fulminantes hinc Noti, hinc Boreae domos,  
Mortes tot inter, naufragam puero ratem  
Committere audes? Arte vix stabilem reges  
Clauum magistrâ, fronte qui tutâ satis  
Nunquam sereni dorsa spectauit maris?  
Sic ergo patriam, sic amas Cyri thronum,  
Siraeque sobolem: Chosr. Sceptra inexpertus times,  
Vsu remittunt pondus. Ignauos metus  
Depone. fili, Syrois effringam impetus:  
Seruile Satrapûm vulgus orientis litat  
Regis fauori: noster in tuto est labor,  
Extrà ardet hostis, séque satiatus furor  
Successu in ipso frangit, & quò plus licet  
Minus dolet libere. Quod iubeo, & volo,  
Regna, & coactus. Mardes. Vos coruscantes Dei,  
[257] Téque alme Cyri Mithra qui solium foues:  
Et te reducto qui sedes, frater, lare  
Ignarus, improuisus, exclusus throno:  
Vos testor, humeros pondus inuitos grauat,  
Regno coactus: frater, hoc fieri velis  
Iubente patre. Si quid hinc liuor coquit,  
Excita si quid turbat impietas styge,  
In me redundent omnia, at non sum reus.

[[16]](#footnote-16)SCENA SECVNDA.

NVNTIVS. CHOSROES. COSMAS. MARDESANES.  
  
EXOSA Martis tela! quis vestros Deus  
Suasit vsus? Chosr. Alius ex alio meam  
Vocabit iram luctus. Nunt. Arsacidum salus  
Viuis? fucis-ne? stas-ne? Chosr. Quos Regi metus?  
Nunt. Periere, Princeps, cuncta, palantes fugâ  
Cecidêre Persae, victor Ausonius volat,  
Quaque arma, quaque sanguinis portat sitim,  
Ruit vna facies funerum: nurui socer  
Senéxque puero mixtus immani iacent  
Letho perempti, saxa non miseros tegunt,  
Non antra gazas: per sacras Regum domos,  
Per agros, & inopes cespite ac ceste casas  
Diuûm per aras vnus est flammae tenor.  
Chosr. Et hoc placet fortuna, quod vana amputas,  
Solúmque sola Chosroen primo ebria  
[258] Lacessis ausu: perge relliquiis famem  
Satiare nostris: resto vincendus tibi:  
Atqui in latronem plus potest qui nil habet.  
Cosm. Trepidare nostrum est: vilis humanos timor  
Habitet penates: irrito cura impetu  
Chalcidica Regum pulsat, & iniqui comes  
Fortuna fati. Maior his, Princeps, malis  
Obnitere, aude, coelitum nemo timet.  
At nostra, Princeps, si quid emeruit fides,  
Te patere flecti, publicum instanti caput  
Subduc periclo. Tu Seleuciam tene,  
Dùm reliqua leuior bella conficiat manus.  
Nonduùm hostis omnes Persidi eripuit Duces.  
Chosr. Timere suades? Cosm. Nullus vt timeat tibi.  
Chosr. Mihi dum laborat orbis vt sedeam reses?  
Cosm. Quiete cuius orbis in tuto est salus.  
Chosr. Cui tot parantur vulnera, periclo eximar?  
Cosm. Qui multa in vno vulnera periclo facis.  
Chosr. Solatium laboris est Regis labor.  
Cosm. Ingens laboris praemium est, Regis salus.  
Mardes. Hanc capere, Genitor, officî legem sine.  
Chosr. Me proditorem, nate, non patrem facis.  
Mardes. Licet experiri. Chosr. Tristis est vsus mali  
Quo prouocatur casus immedicabilis.  
[259] Mardes. Tutò experiris si qua reparari queunt.  
Chosr. Reparare quis te perditum fili, queat?  
Mardes. Syroës, & illa nobilis fratrum cohors.  
Chosr. At Mardesanem nemo natorum dabit.  
Mardes. Tun’ dubia, Genitor, bella securus moues?  
Chosr. Si pereo, Syroën Mardesa, & fratres habet.  
Mardes. At nemo fratrum Chosroem, & patrem dabit.  
Chosr. O dulce patris germen! hanc serua indolem:  
Probare quo pius cogis, inuitas magis  
Timere, fili. Mardes. Quos mihi fingis metus,  
Secure mitte: spero me ereptum semel  
Martis periclo plus probes, timeas minus.  
Chosr. Si prima rapiunt arma bellandi rudem?  
Mardes. Moriar honestè. Chosr. Pectus hoc telo effodis.  
Mardes. Quo pulcriori cadere me fato velis?  
Chosr. Ego sceptra, tumulum tu tibi accersis puer.  
Mardes. I orquere puicrum est sceptra quae meritum scias.  
Chosr. Satis meretur qui capit patre arbitro.  
[260] Mardes. Arbitria patris filii virtus probet.  
Chosr. Cedat temeritas filii arbitrio patris.  
Mardes. Quid? illa, genitor, me putas temerè aggredi,  
Ad quae gerenda nascimur, diuûm genus?  
Nunt. O clara virtus! Persidos sancti lares  
Non ergo gentem perdere Arsaciam placet:  
Spem fata reddunt. Sed cui inuitis licet  
Sperare superis? Chosr. Quis meam mihi spem auferat?  
Nunt. Permitte fari. Chosr. Jubeo, quid tandem paras?  
Nunt. Haustus iacebam chalybe barbarico latus,  
Pars vna stragis, inter & comites mali  
Luctante venas spiritu implebam leues.  
Cùm ruit olympo miles, auratos vomit  
Cui cassis orbes, candido cui crux tegit  
Vmbone clypeum, fulgurat gladio manus:  
Nobisque propior: ite, ait, victo meas  
Narrate vires Regi, vt Arsacios fugam  
Feci per agros, vt triumphandum styge  
Petii Tyrannum: cadere qui coepit semel,  
Perire pergat; per malum occurrat malis  
Dubitatis? istac dextera inueniet fidem.  
Redono vitam. Dixit, & medica manu  
Tetigit iacentum vulnera: vt iussus stetit  
Hiante sanguis pectore. O coeli decus!  
O sospitator, quisquis es! seu tu louis,  
Seu tu videri natus affectas Mithrae,  
Per astra, per te, per salutarem manum,  
[261] Permitte nomen petere; perpetuâ prece  
Tuum clientes numen addicti colent.  
At ille, voce tremere quâ seruos iubet.  
Christum clientes colits, sic placitum polo.  
Ego notus olim Chosroi, lautè apparo  
Aequanda meritis praemia: haec mando interim.  
Comite Heraclio victus, & Christo duce,  
Fugiat, sed inter caetera, & partem sui:  
Mortem foris ne timeat, inueniet domi:  
Magnum ad tribunal & patrem, & natum cito.  
Haec fatus, oculis rapitur: extinctâ vapor  
Qualis fauillâ; Numen Ausonidûm reor.  
Chosr. Meus hostis hic est? Chosroëm Christus citat?  
Christus lacessit Chosroëm? ô coelum! Ô Mithra!  
Descende Christe, si quid es, si quid potes;  
Adsum, gradum compono, descende aethere,  
Congredere mecum. Vile mancipium crucis  
Audes vocare Chosroën? tam sum nihil  
Hebrae? num tu victus, & captus, meas  
Dudum per vrbes ferculum pompae facis?

[[17]](#footnote-17)CHORVS.  
VIS indomiti saeua profundi  
AEstibus aestus glomerante Noto,  
Saxáque ruptis obuia saxis  
Iaculante mari, non palladio  
Pacata minas germine ponit:  
Non si Licinî bacca venafrum  
[262] Deserat omnis, pelagóque leuis  
Jnnatet hospes. Viduata fero  
Tigris alumno, plenis furias  
Artubus haurit, nec se vitreo  
Franget speculo: quod si profugâ  
Aequora verrat praedo carinâ,  
Ibit in vndas animosa parens,  
Veràmque petet per freta prolem.  
Tristior astris agit ira Deum  
Indignantem sicubi clamat  
Cruor innocuo corpore fusus.  
Aut scelerata insania vitae.  
Ante salubri corda dolore  
Impia tentat, stygiásque malâ  
Pugnat furias sede mouere.  
At si rigidam rite vocanti  
Obstruis aurem, factíque sedet  
Male sanus amor, quis tam valida  
Capite auertat fulmina dextra?  
Olli famulus militat orbis  
Inque nocentes natura coit.  
Hinc humentis conuexa poli  
Pandit, & almae sata telluris  
Et summa nemus per iuga crescens  
Sub nubigenâ gurgite condit.  
Hinc sulphurei turbinis ignes  
In Sodomaeas fabricat arces:  
Quaeque ardebant face tartareâ  
Iubet ignauo torpere freto.  
Classica vixdum sonuêre polo  
Ducis in Pharii iurata caput.  
Cum sanguineo vortice Nilus  
Nota ignotus stagnat in arua:  
[263] Vdâ ebullit rana palude:  
Feruet sterili puluere musca:  
Vlcera foedus grandinat aether:  
Coelum ceipitur nocte diurnâ.  
Parcite nocuâ caede tyranno  
Dum Christiadae viscera nudi  
Liuida plumbo flagra fatigant,  
Castósque furit flamma per artus,  
Linguáque voces excisa necat,  
Clariùs astris tormenta sonant  
Et vindictae mutua poscunt  
Iura Tonantem. Stat prompta phalanx  
Ruere in nutus, ire, redire,  
Et fulmineo micat ense ferox  
Succincta peplum, nuda lacertos.  
Nec satis, ipsam per styga vindex  
Quaeritur, & qui docuit furere  
Furit, inque vicem tormenta rotat:  
Tam peccati violens vltor,  
Quàm consilii perfidus auctor.  
Regia sed quis tecta reducto  
Cardine pandit? Vasaces hic est,  
Cui facit aulae gratia nomen.

[264] ACTVS TERTIVS

[[18]](#footnote-18)SCENA PRIMA.

CHORVS. VASACES.  
SATRAPVM minister fide, quid moesto coquis  
Sollicitus ore: patria quem casum timet?  
Vas. Syroi aestuante mentis abreptum salo  
Cor fluctuatur; nescio quid, aliquid tamen  
Male-sanus agitat animus, & quod nec sibi  
Audet fateri. Martis incertas vices,  
Patris senectam, viuidum aetatis iubar,  
Et mille mentis spectra turbatae ingerit.  
Excutere fingit: sed reluctantem rapit,  
Sorbetque cura. Qualis infido ratis  
Commissa denti, spumeo circùm vndique  
Agitatur aestu torquet hinc dextrum latus,  
Laeuum hinc retorquet vnda; decumanus furor  
Trepidam supremo donec assultu anchoram  
Reuellat amens. Fluctuat talis truci  
Mens acta curâ, nec habet vbi figat pedem.  
Jamque intus ardet Regia, ignauum Patrem,  
Caesas cohortes, esse vix fratres super,  
Trepidare Proceres, hostium plena omnia,  
Corruere flammis oppida, attonitam tulit  
Rumor per aulam, teste sed nullo labat.  
[265] Chor. Credo aliquid ipse penè: Di fallant metum.  
Vix lingua vanum publica errorem serit.  
Vasac. At ille totos aure rumores bibit  
Auida & capaci: ne qua pars fallat, timet?  
Sceptri cupido dira! quam turpiferis  
Sancta astra voto! noui ego ingenium viri,  
Euersa regnum regna furioso dabunt.  
Quanquam referre si quid in melius sinet  
Ambitio, rapidos Principis motus senex  
Demitigabit. Sarbara Ausoniam potens  
Vrbem obsidebat Thraciis iunctam vadis:  
Suspecta Regi cum fides egit reum.  
Hac Cardarigae iussa secreta addidit  
Vt proditori Sarbarae hauriret latus,  
Altóque dirum figeret conto caput.  
Detecta feritas. Sarbaram Syroës studet  
Sibi demereri: prouida at virtus patris  
Vult Cardarigam tegere suspectum latus,  
Vt studia iuuenis seruet, & mentem domet.  
Sed parte ab aliâ, ne quis Arsacidas Deus  
Miseros secundet, saeua Razates fremit,  
Fax prima cladis: nullus iratum leo,  
Non tigris orba superet. Hoc Syroës duce  
Quid non secundis audeat, speret malis  
Sine lege rebus? ille felicis diu  
Audaciae vsu, cladibus nostris potens  
Quas concitauit, ver trucidatam domum  
Ad sceptra rapiet Principem, hinc se clepet,  
Intérque regni rima quà tenuis micat,  
Irrepet habilis: scelere sic redimit nouo  
Vetusta: Regis sic renascentis fauor.  
[266] Pretium est perempti. Mitiùs torquet rates  
Maleae sequacis vnda, & occurrens sibi,  
Séque ipse sorbens impetus: quam si puer  
Genitus in ostro vafrè adulantum sinus  
Explicuit Euro: carbasa ambitio iubet  
Turgere semper, nullus è clauo regit  
Proram magister, nullus agitato facit.  
Remo quietem: dulce per pronum rapi,  
Et currere aequor. Turba nos aulae minor  
Exempla sequimur, & magisterio mali  
Peiora cupimus. Qualis infrenem educat  
Massyla catulum mater, & cornu feros  
Inspicat vngues: prima vix se se toris  
Fudit iubae lanugo, venanti comes  
Per lustra patri oraditur: hic praedam doces  
Eruere latebris, quatere rugitu nemus.  
Cursu inuolare, perque trepidantum greges,  
Impingere vnguem celsa quà ceruix placet.  
Illum & inuentas, atque libati semel  
Cruoris aestus paria meditantem impulit  
Viduare capreis antra, vulnificos apri  
Agitare dentes, per gradus syluae timor,  
Dominúsque crescit. Chosr. Occidit regni status,  
O Persis, vrbem peior Ausonio tenet,  
Qui non timetur hostis! ô patria! ô pater

[[19]](#footnote-19)SCENA SECVNDA.

SYROES. CHORVS.  
PERIIMVS, hostis regiam, & sceptrum petit.  
[267] Chor. Quid, & vnde metuis: Syr. Vnde nil tutum fuit.  
Chor. Vrbem-ne victor? Syr. Victus insultat mihi.  
Chor. Quid regna? Syr. Cyri haeres vt excludar throno?  
Vt Mardesanes sceptra viuo extorqueat?  
Chor. Natum decebit velle, quod genitor iubet.  
Syr. Regem decebat velle, quod leves iubent.  
Chor. Mutanda quereris; Mardesae indulsit pater  
Vt commodato pectus erigeret bono  
Imbelle, pauidum. Syc. Vasace Rhadamisto comes  
Ite, agite celeres, ne quis inopino ruat  
Terrore victor, timeo Romana omnia.  
Pacore huc Latinum promptus Hemelium aduoca:  
Simul & catenas deme Romano gregi.  
Monobaze lustra moenia, & campis vagos  
Restitue ciues, praeda ne iaceant lupis  
Miseri Latinis, si quid è clade est super.  
Rape tu cohortes in sacramentum meum.  
Muneribus imple dexteras, animos fide.  
Tu Cardarigam si quid alloquio potes  
Satage occupare, reliqua consilia occule:  
Mentire vero, si vsus est, & peiera,  
Recti est leuis iactura cui prodest scelus.  
Vos rapite ab aulâ si quid hostile obuiat.  
Vndique tumultus, vndique vlulatus sonet.

[268] [[20]](#footnote-20)SCENA TERTIA.

SYROES.  
ET hoc sceleribus fata debebant tuis  
Cruente nati proditor: vitae vltimum  
Sic decuit actum claudere, vt eodem obruas  
Regnum sepulcro, téque? Nam si me furor  
In arma iustus abripit? si te reum  
Natura vindex damnat, & nostro sibi  
De ture tela fabricat? Inuisum caput  
Si laesus orbis, astra si aduersum Deis  
Suo lacessunt impetu, ô quanto occides  
Miserande fato? patriam in quantas ages  
Laceram ruinas: Spretus excludar throno?  
Cidarim reuellas? sceptra diripias manu?  
Quae cadere meruit culpa? quod luimus scelus?  
Scelus est libido Patris, & maius scelus  
Odium Nouercae. Nempe cùm thalamos Sirae  
Iniit meretrix Chosrois, regno excidit  
Syroës auito? primus haud Syroës erit  
Ex quo secundum turpis ediderit Venus?  
Fateare primum faxa, quem solum scies:  
Ferámque, catulúmque vnus opprimet impetus,  
Patrémque, sobolémque vna resecabit manus.  
Nunc quoque vigebunt iura: stat rapere, aut mori.  
Tam grauia spiras anime: tam saeuum trucum  
Das limitem irae? Nam loquor facti scelus  
Suo ruentis pendere, pericli aleam,

[269] Curarum acuta tormina, & testes Deos.  
Bonum excidisse credis? hoc rerum stans  
Ad sceptra curris? esse percundum negas  
Cui non peribunt? hostis externo ruit  
Quoties ab orbe victor? incubuit sibi  
Conuulsa ab imo Persis: immedicabilem  
Traxere cladem funere aggesti Duces:  
Commota tellus, gentium excitus furor  
Caede, igne, abactu; vincta populorum agmina  
Odere & vmbram Chosrois: Tutum putas  
Optare regnum, cuius & turpe est genus  
Nominè fateri? Pectore excedat tumor,  
Mendaxque panni fucus, atque auri nitor  
Illudere oculis desinat, vitam exiges  
Tot inter enses? inter agitantes metus,  
Ipsúmque chalybem lateris infidum tui?  
[[21]](#footnote-21)Quid habet beatum purpura? vnde auget virum  
Erecta cidaris? miles ad nutum obsequens,  
Potatus auro Bacchus, & famuli greges  
Quâ mentis aestus parte, quam morbos leuant?  
Regnare pergat frater, obtineat Pater:  
Tu quod negatum sanguini nemo volet,  
Esto secundus: quid voluptati perit,  
Quid dignitati: Bella consilio reges,  
Pacémque, legum primus, & recti arbiter;  
Fraterque populis iura, tu fratri dabis.  
Tibi supplicabunt vota, te primum ambient:  
Quid scire regem, quem malis deceat modum  
Optare gentes, gratiae fuerit tuae.  
Fortuna regnum vexat, inuidia opprimat.  
Coniuret orbis, fulmina è coelo incubent.  
Et aestuante sorbeat ponto ratem

[270] Audax procella Bosphori, obiicies caput:  
Regale damnis, vnus excipiet minas  
Cuius petuntur sceptra: tranquillo interim  
Portu ruinas cernere, & tutum otium  
Priuata sors praestabit, hoc regnum negas  
Suo imperare commodo, alterius malo?  
[[22]](#footnote-22)Sic qui Darium primus agnouit patrem  
Curarum inanis, sorte contentus sua,  
Exsors pericli, gloriae minimum appetens  
Laetos peregit pace priuata dies:  
Dum satus Atossâ montium latera effodit,  
Flagellat vndas, templa populatur Deûm,  
Regníque primùm foeda tempestas sui,  
Aliena late vexat, hinc clades, & hinc  
Daturus, & passurus. Haec vulgo canat  
Inhonora virtus, Regius sanguis sumus,  
Syroè imperandum est. Sede sublimem auream,  
Cinctúmque telis, & supercilio grauem  
Grandia tonare Mardesam, & nutu truci  
In famam, in arcam, in capita grassari omnium  
Patiens videbis? genibus affusus trahes  
Famulare collum? iussa trepidanti hauries  
Coactus aure? quid quòd & vitam tuam  
Sub ictu habebit? Dubia consortis fides,  
Ius raptum iniaque, vis Tyrannorum leuem  
Pauitans ad vmbram, suspicax aulae fauor.  
Odiúmque, magnae inuidia fortunae comes,  
Tuum illa tandem monstra proscribent caput.  
Quoties catenas regius tinxit cruor?  
Libido quoties imperi telum impium  
In paria adegit viscera? aut si quid pium est  
In Mardesane, coniugem, natos, domum,  
[271] Gazas, salutem, quando non adimet dabit.  
Ad illa Syroë natus es? precarium  
Duces subactus Spiritum? nunquàm eximes  
Quae vincla nectis? arte fraternâ mori  
Omnes in horas poteris, haud poteris tuâ?  
Quid anime refugis? quam petis letho moram?  
Pars seruitutis ista quam metuis, quota est?  
Exclusus omni decore iudicio Patris,  
Doto nouercae viuis: & longum paras  
De te triumphum? Solis aspectas facem  
Illusus, illaudatus, eiectus bonis,  
Tuae superstes gloriae, alienae seges?  
Ades, ades ensis, vindica externum nefas  
Cruore domini: caeteri regnum tenent,  
Tibi vita cessit; fortiter Syroëm occupa  
Dum Rex adhuc est. Testor aethereas domos,  
Et te benignum gentis Arsaciae iubar,  
Radiate Mithra, nulla diuersum rapit  
Cupido regni, Chosrois nullus timor,  
Non Mardesanis; liber & Dominus mei  
Haec tela tracto: seruiat si qui potest.

[[23]](#footnote-23)SCENA QVARTA.

RAZATES. SYROES. SARBARAS.  
ILLVDIT oculis vmbra, vel Syroën furor  
Insanus acitat: cernis vt stricto manus  
Armatur ense, peruium exuitur latus:  
Resiste Princeps: statuis hunc irae modum?  
[272] Sic te tuosque perdis? hoc fratri imputas,  
An regno? Syr. Honestâ morte defungi vetas?  
An seruitutis trahere plebeiae iugum:  
Raz. Meliora spera, iuris in Rege est tenor  
In Patre nati charitas. Syr. Iuro caput  
Vestrum, meúmque, nulla me obsequio dies  
Addictum herili cernet: alieni potens,  
Meíque iuris fata decerno mea.  
Sarb. Seruire nostrum est, nos premit iniqui comes  
Inuidia fati, vestra pacatum tenent  
Arbitria culmen: validus obfirma gradum,  
Aude ire contra, quaere fortunae viam  
Tecum cadenti. Syr. Debito eiiciar gradu  
Naturae abortus? Patriae leges ruant,  
Arsacia pereant iura, postposito minos  
Maiore regnet, Mardesa vt Syroëm opprimat?  
Sarb. Huic tu mederi morte sperasti probro?  
Syr. Impar honori, regio indignus throno,  
Labes meorum, stemmatis crimen mei  
Visus Parenti, colere progeniem Sirae,  
Famulúmque iussus pectus imperiis dare  
Viuam? pudendo colla submittam iugo?  
Talem astra videant? terra portentum hoc ferat?  
Sarb. Reconde ferrum, pectus iratum doma,  
Te redde amicis: fata mutari queunt.  
Commissa puero sceptra, sic voluit senex,  
Et foemina egit, vertere operosum putas  
Ruitura sponte consilia? quem de tribus  
Facis timendum? quem tibi opponi fugis?  
[273] Raz. Aliquis parentem rumor extinctum canit,  
Regnare cessas? fama dùm dubia est adhuc  
Date Monarcham Persidi. Exploras fidem  
Popularis aurae: viuere & speras patrem?  
Erat hoc timendum: quà licet famâ vtere,  
Meliore nullam pallio culpam teges.  
Cecidit? Tyranno liber imperium tenes.  
Redibit? vtri certius sceptra haereant.  
Fraus dicet, & si fraude quid melius potes.  
Syr. Tu mihi sepulcrum, Satrapa, non regnum apparas.  
Raz. Meliora Princeps, antè per nostros Pater  
Penetrabit artus: Satrapûm cernis genus,  
Haec capita oportet Chosroës ferro metat:  
Neque sic Tyranni veniet ad Syroën furor.  
Sarb. Populis amicum pandis exoriens iubar,  
Et larga Proceres dona conciliant tibi:  
At ille senio tardus, & morbo grauis  
Odióque pressus publico, post tot lares  
Haustos rapinis, postque priuatas neces,  
Supplicia Satrapûm, Persidem impostam rogo,  
Commota Christiadûm arma quam speres fidem,  
Quem non furorem metuat: Syr. Absentem furit  
Plebs in Tyrannum, prompta praesenti obsequi.  
Sarb. Priùs occupanda est; vicit ancipiti in statu  
[274] Quisquis praeiuit. Syr. Rapidus huc promptas aget  
Mardesa phalanges. Raz. Veniat, haerebit throno  
Cui dextra melior. Syr. Impium suades nefas.  
Raz. Modo regna maneant faciet euentus pium.  
Syr. Neglecta & vnquam iura felici putas?  
Raz. Seruata semper iura felici putas?  
Syr. Fortuna quamuis sera violentos premit.  
Raz. Fortuna praesens prospera audentes beat.  
Syr. Pater est. Raz. Et illi genitor Hormisdas erat.  
Syr. Quid Mardesanes? Raz. Viuit, & amatur patri.   
Syr. Cogente sceptra cepit inuitus patre.  
Raz. At coepit, at habet. Syr. Laeta pax Persas alat:  
Nam cur furori patria se impendat meo?  
Quin fugio ad hostes? certa in Hemelio salus,  
Romana & ipsum Chosroëm texit fides.  
Sarb. Externa mitte, tota in Arsacidis fides;  
Etiam fauentem prouidus Graecum time.  
  
[275] [[24]](#footnote-24)SCENA QVINTA.

SYROES. HEMELIVS. RAZATES.  
RES grandis, Hemeli, pectus Ausonium rogat.  
Hem. Vt imperasti pectus & dextram affero.  
Syr. Scis Heraclio caesa nostrorum agmina:  
Hem. Haec fama narrat. Syr. Scis metu excitum patrem  
Viduare populis oppida, & bellum vltimo  
Resumere aestu: Hem. Marte qui stantem impulit,  
Facilè labantem euertet. Syr. Expositum aequore,  
Licuit: sed vrbis moenibus tutum, arduum est.  
Hem. Nil Heraclio dextra, nil superi arduum  
Fecêre. Syr. Regnum scis datum nato Sirae?  
Hem. Cui? Syr. Mardesani. Hem. Iura decernunt tibi.  
Syr. Hoc est quod angit. Hem. Vindica. Syr. Suades mori.  
Hem. Vel imperare. Syr. Solus hoc ausim aggredi?  
Hem. Natura, Persae, Iura, Romani, Dei  
Tibi militabunt: solus est quem tot iuuant?  
Syr. Omnia quiescant, dextra Romulidûm adiuuet,  
[276] Regno. Hem. Heraclii spondeo secundam manum.  
Syr. Hemeli beas me. Hem. Iuro Romanâ fide.  
Syr. O me Monarcham! Hem. Caesar vt dirum meus  
Hostem perire nolit? vt viuum sinat  
Post orba donis templa, direptos tholos,  
Euersa bello Solyma, captiuam Crucem,  
Populata Nili iugera, ereptos sibi  
Libyae recessus, in suum motas caput  
Auarúmque, Bulgarúmque funereas manus?  
Syr. Per te Heraclius impetum sistet trucem  
Victámque parcet Persidem pessum dare?  
Hem. Si rite quid mens augurat, sistam impetum.  
Syr. Captiua reddo capita, restituo Crucem,  
Aut si Heraclio gratius quicquam accidat.  
Hem. Omittis vnum. Syr. Fare. Hem. Viuum Chosroëm,  
Hoc Heraclio gratius nihil accidat.  
Syr. Nec posse credo, velle nec spero Deos.  
Post terga vinctis manibus in nati probrum  
Traductus vrbes genitor Arsacias terat?  
[[25]](#footnote-25)Quid non mouebunt oppida? Hem. Oderunt virum.  
Syr. Premit beatum inuidia, quae misero indolet.  
Hem. Videre miserum laeta, quem timuit, solet.  
Syr. Amare miserum subita, quem timuit, potest.  
Hem. Florente nato quis amet eiectum patrem?  
[277] Syr. Florere natum quis patre eiecto velit?  
Hem. Non iste regno casus Arsacio nonus.  
Primus secundo sternit exemplo viam,  
Quódque ante factum est parte dimidiâ licet.  
Syr. Tot peperit vnum scelera non vnquàm scelus.  
Rex est. Hem. Cruentus. Syr. Chosroës. Hem. Saeuus. Syr. Pater.  
Hem. Raptor tiarae. Syr. Persa Romano dabit  
Pompam triumpho? Hem. Victus. Syr. A nato datus?  
Hem. Luctare frustrà, patricidio est opus,  
Patiare potius ipse, faciasne, elige.  
Syr. Quo fata rapitis? quis furor superos tenet?  
Opus est perire, aut perdere; & crudum nefas  
In vtroque regnat: Iuris eripitur vigor  
Si iustus esse pergo; si facio scelus,  
In scelere ius est: nullus ad solium est gradus  
Nisi per parentis viscera; vt vitam hauriam  
Vitae auctor obtruncandus? & prohibent mori  
Qui amare dicunt? & putant vinci probrum,  
Vbi est nefandum vincere? Aut vitam date,  
Aut mortem, amici, sed piam. Razat. Regnum damus,  
Sed vindicandum. Quid petas, non quid geras  
Spectabit orbis: crimen in causà latet,  
Agentis animus dat suum factis modum.

[278] [[26]](#footnote-26)SCENA SEXTA.

NVNTIVS. SYROES. HEMELIVS.  
AVIDVM cruoris militem casse Senex  
Labore fallit: vndique euersis gemit  
Confusa latebris aula, non quae tramite  
Implicita secto turris amfractus tegit  
In se reductos, non quae inexhausto diem  
Arcet meatu cauea, scrutantum impias  
Fugêre dextras: ponit elusus furor  
Séque ipse frangit. Sic vbi absentem canis  
Vestigat aprum post pererratos specus,  
Et iniqua nemorum nare defessâ irritus  
Latratum in auras spargit, & secum infremens  
Resorbet iram. Fama postico refert  
Cessisse trepidum, quaque limoso palus  
Praetexta iunco est ferre furtiuos gradus.  
Syr. Se damnat ergo genitor, & vacuos fugâ  
Metitur agros? dona quin praestat sua?  
Quin verba factis auget, & si fas erat  
Regnare fratrem quò laborantem rapit,  
Sibíque & illi trepidus? inuictum daret  
Astraea pectus obuium obiiceret caput  
Animosa virtus: Instat impietas sibi.  
Timor nocentes agitat. Audendum est, age,  
Discede pietas, noster in tuto est labor:  
Eat & piandum Tartare ex portet nefas  
Atrox tyrannus: cernis vt aperto aethere  
[279] Melior serenas Phoebus eiaculat faces?  
Respirat Hemeli Persis, & regno decus  
Iustitia reparat, Nemesis vltore impium  
Agit flagellos quis mihi sceptrum inuidet  
Donante coelo? Hem. Iuris in voto est tenor.  
Perîclum in actu: libere & viuo patre  
Vacare solium credis? eiectus lare,  
Elapsus vrbe est, alia fugit iuum teget,  
Bellíque secum pondus immensi trahet.  
Obtritus anguis mole currentis rotae  
Magnâ resectus parte, quà linguam exerit,  
Qua sibilat, tamen anguis est, illâ time.  
Syr. Non prompta coëunt arma? non misero incubat  
Rediuiua Persis? quae peragrabit iuga?  
Quod antrum inibit? conde sideribus caput,  
Sequar, & in ipsum tela iaculabor Iouem.  
Ferrum satelles, siste vel vitam, aut fugam.  
Rectà ad Tyrannum: Satrapa is fuerit mihi  
Qui primus atrox merget in Lethen caput.  
Hàc est eundum, sceptra sic pulcrum est  
Ni sponte veniunt: esse plebeium reor  
Sine caede patriis laribus haeredem dare.  
Cruore emuntur regna, quae iure obtinet  
Rapit ille: per malum aliquis ad fontem mali  
Est semper aditus, rarus ingreditur piè.  
Sedne quis orbem casus Arsacium opprimat  
Sceptra occupentur, parua priuati ferunt  
Momenta rebus, fata de solio tonant.

[280] [[27]](#footnote-27)CHORVS CHRISTIANORVM.  
Quàm grata quies venit  
Duris empta laboribus!  
Quàm pulcrâ face Delius  
Coelo post tenebras micat!  
Laetam non satis aestimat  
Sortem, quem mala non premit.  
Cui semper fuit optimè,  
Non semper fuit optimè.  
[[28]](#footnote-28)Frangit se ipsa sibi grauii  
Fastidita beatitas;  
Et quae pellere nititur  
Non experta vacat mala.  
[[29]](#footnote-29)O salue Solymae redux  
Libertas popularibus!  
Eheu quo bona fugeras?  
Nodo artus adamantino  
Strinxit saeua necessitas,  
Et gentem obsequii rudem  
Crudeli domuit iugo.  
Hîc nos turba coërciti  
Vno plurima vinculo,  
Frontem stigmate nobiles,  
Nudi crura, toros, caput,  
Iussi congerere vrbium  
Moles montibus inuiis.  
[[30]](#footnote-30)Pars telluris in abdita:  
Dextras mittere viscera:  
Quò non ulla dies eat  
Audaces penetrauimus.  
[281] Responditque cauantibus  
Echo languida tartari.  
Pars immite ligonibus  
Exercere solum, aut agris  
Lecti ducere limites.  
Pars vepreta per horridis  
Porcis quaerere pascua,  
Concussáque retorridas  
Glandes ilice sternere.  
Jnuidi quoties tibi  
Heu! mi grex, epulo famem  
Decessisse parabili?  
Dùm latrantia barbarus  
Audiret satur ilia,  
Et nigrae cereris stipem  
Parcae porrigeret manu.  
Quod si spem teneri gregis  
Tellus falleret arida:  
Ni pleno satis vbere  
Mulctram bucula tingeret,  
Irâ, verbere, taureis:  
Prati damna reposcere  
Pastorem ferus institit.  
Nam raptas pecudes lupo,  
Amissas-ve per auia   
Solâ mortè piauimus.  
Tantùm, proh Superi in pares   
Saeuit par homines homo,  
Nec se posse pati videt  
Probrum quod facit alteri.  
Latâ nempe capedine  
Felix à miseris abest;  
Vtque est quod fuimus, nequit  
[282] Idem quod sumus effici.  
Ergo lumine prospero  
Haec passos Deus aspice,  
Culpásque irreparabili  
Clemens obrue pumice.  
At nos, ô socii, mala  
Obliti, auspice pergimus  
Felici ter & amplius  
Trunco viuificae arboris.  
Hîc nostrum inclyta fontibus  
Paedorem abluet Emmaüs.  
Hîc per tabida vulnera  
Vndis Callirhoë fluet  
Non ignota salubribus.  
[[31]](#footnote-31)Et tu non semel accolâ  
lordanis miser exule,  
Laetos ambitiosior.  
Pandes indigenis sinus.  
At postquam Hiericontia  
Palmas aequora miserint:  
Ter sanctos Solymae locos,  
Seu quos voce sacrauerat  
Pandens Christus iter polo:  
Seu quos arce Sioniâ  
In mysteria legerat:  
Seu quos vrbe, foris, agris  
Fractis debilis tubus,  
Aut durâ Cruce pendulus  
Quino fonte rigauerat,  
Tot libabimus osculis.  
Quot Cedros Libanus parat:  
Mons baccas quot oliuifer:  
Quot Iudaea opabalsamu.  
[283] Sudat cortice saucio.  
Pergamus, socii, duce  
Faustâ ter quater arbore.

ACTVS QVARTVS.

[[32]](#footnote-32)SCENA PRIMA.  
SYROES. RAZATES. SANDOCES. STASANOR. HOMOTIMI.  
QVAM foeda regni forma, quàm fuso Atropos  
Jnauspicato, duxerit stamen patris:   
Vt in ista victor templa meditetur viam  
Romanus, vtque Persidi afflictae incubet  
Auarus, irritatus, irarum impotens,  
Vestras ad aures, Satrapae, fama attulit.  
Prohibendus ignis ante vesani furor  
Quàm nostra cupido tecta populatu voret.  
Rex poterit vnus ponere his obicem malis:  
Vnum renata Persis agnoscat caput,  
Sciat perenni regium Cyri genus  
Sedere solio, subditus dominum colat,  
Ducem sequatur miles, officio pari  
Rex imperare certet, ac Persa obsequi.  
Quis sensus animo, Principes, vestro sedet:  
Raz. Columen ruenti nobile imperio dedit  
Sollicita Mithrae cura: non alias fauor  
Superûm aequiore patriam fouit manu.  
[284] Quae decora laudum Syroë, quas grates feram?  
Vltro rogari dignus ad regni mala  
Intendis animum: lata post vitae otia  
Auidas laboris admoues sceptromanus.  
Natura quo te, quo vocat nutus Deûm,  
I, sequere, Princeps, si preces Procerum valent;  
Regna rogatus: sin minus, regna tamen.  
Sand. Sic fata Syroë postulant: regno satus  
Capesse regnum: tempus haud patitur moras  
Inire ritus, sumere augurium sine.  
Syr. Sino, quando poscunt fata, Pontifices iubent.  
Voto coactus publico, regno caput  
Suppono: in istos pondus Atlanti graue  
Incumbat humeros: otia, & mensae, & ioci  
Valete, Syroën pulcher absorbet labor,  
Periclum in ostro, toxicum in gemmâ datur.  
Stas. Quod nomen ambis? quisue Surenae vicem  
Diadema capiti imponet: Syr. Antiquum placet  
Seruare nomen: Inclytum fungi potes  
Razate munus, vertici ornatum dabis.  
Sand. Mittenda primùm vota quo faueat polus.  
Mithra Diuûm, Mithra mundi, Mithra Persarum decus,  
Ter vocatus, ter rogatus, ter bonus votis ades.  
Stas. Túque belli Diua praeses cincta quae terroribus  
Sternis arua, Sternis vrbes, laeta Persas aspice.  
[285] Homot. Mithra Diuûm, Mithra mundi, Mithra Persarum decus,  
Túque belli diua praeses laeta Persas aspice.  
Sand. Cernis vt caliginosa Persidem nox obruit,  
Sole rapto tecta squalent lacrymosis imbribus?  
Inde caedes, inde praede, quàm propè infandum chaos!  
Redde prima dona lucis aureum coeli iubar.  
Homot. Mithra Diuûm, Mithra mundi, Mithra Persarum decus.  
Túque belli Diua praeses frange vires Romulas.  
Stas. Hostis Artaeas phalanges dissipauit barbarus,  
Iamque victor, iamque crudus imminet tectis Deûm.  
Mitte pallores in hostem, mitte terrores, fugas.  
Homot. Alma belli Diua praeses, laeta Persas aspice.  
Sand. Perdidit tellus colonos, aret in culmo Ceres,  
Succus vuam, prata flores, lympha fontes deserit:  
Redde telluri colonos, floreat culmo Ceres,  
Succus vvam, prata flores, lympha fontes impleat.  
Homot. Mithra Diuûm, Mithra mundi. Mithra Persarum decus.  
Stas. Patre luget orba Persis, postulat miles ducem.  
Aula Regem, sceptra dextram, Cidaris inquirit caput:

[286] Alterum patriae parentem, militi dona Ducem,  
Aula Regem, sceptra dextram, cidaris inueniat caput.  
Homot. Alma belli Diua praeses, bella Persis summone.  
Sand. Chosroën repone coelo, nec solo Syroëm inuide.  
Chosroën Syroes reponat patre melior optimo:  
Sic tibi ceruice niuei mille pascantur greges,  
Aureóque saepe condy bacchicus spumet latex.  
Homot. Mithra Diuûm, Mithra mundi, Mithra Persarum decus.  
Stas. Chosroës coelum gubernet, terra Syroën eligit:  
Chosroën Syroës reponat patre maior maximo:  
Sic tuis victus trophaeum pendeat Graecus tholis,  
Barbarúsque purpuratas sanguis aras irriget.  
Homot. Alna belli Diua praeses, laeta persas aspice.  
Sand. Audimur, astris Iuppiter laeuum tonat:  
Fas ire & vltrâ, Candyn hunc Cyri indue.  
Homot. Priuata Cyrum vestis amabili  
Decore cinxit, diáque faustitas  
Ad alta rerum vexit, imis  
Arsacidum, superisque gratum,  
O si Monarcham te Syroë ambiat  
Priuata Cyri gloria! Persica  
Si tantus auges regna, salue  
Omnis Achaemenidum voluptas.  
Stas. Mos patrius edere ficuum massam iubet.  
[287] Homot. Non vlla citatior arbos  
Fruges maturiùs effert:  
Non vlla suauior arbos  
Fruges dat amabile munus.  
Tu primo flore iuuentae  
Dulcissima cura Deorum  
Maturus regna capesse  
Cyri clementior aeuo.  
Sand. Acuunt palatum grauia, terebinthum vora.  
Homot. Praepete frondes terebinthe comâ,  
Nec morientis senium autumni,  
Nec pater hyemis boreale gelu  
Decutit aureos frondis honores.  
Aeterna tuo Syroë virtus  
Succo vigeat, quam non violens  
Rebus iniquis fortuna ruat:  
Non & nimio marcere adigat  
Eadem laeti sideris aestu.  
Stas. Acidi hauriendus est super lactis calix.  
Homot. Potae lactis acorem,  
Misce dulcia amaris:  
O ne fide colori!  
Candent plurima moesta:  
Mors est concolor ostro.  
Tutus non sedet omni  
In ceruice tiaras:  
Plus est insipidum lac  
Quo plus dulce putatur.  
Sand. Conuerte Phoebi vultum in orientis plagas.

[288] [[33]](#footnote-33)SCENA SECVNDA.

COSMAS. SANDOCES. SYROES. SARBARAS.  
VRBEM Seleuci, an tuta castrorum nouus  
Ingredior hospes? sequitur à tergo furor  
Quacunque fugio bellicus, planctus sonant,  
Aptantur arma. Fallor? armisonae Deae  
Funditur ad aras populus? agnosco ordines.  
Hinc Satrapûm, illinc sacra Pontificum cohors,  
Inde & Camilli fronde Phoebaeâ comas  
Vinxêre; Cyri Candyn, erecto arduum  
Cono tiaram, lactis & sinus ferunt.  
Et ecce Syrois saeua maiestas caput  
Super alta tollit agmina, effundens diem  
Quantus minores Mithra despectat faces.  
Sand. Turbare si quid aduenis, iubeo procul  
Exesse sacris. Cosm. Video, deiecto patre  
Syroën coronant Satrapae. O factum impiè!  
Sand. Materia probri facilis est Syroes tibi?  
Sarb. Depone tragicos mentis indomita sonos,  
Arbitria Diuûm sequimur, in tuto est scelus.  
Cosm. Quicunque miseros casus Arsacidas grauat,  
Quicunque regni decora praecipitat furor,  
Est teste Cosmâ dignus: iterauit nefas  
Scythis inausum Persa, & attonito diem  
Polluit olympo: Phoebus alipedes retro  
[289] Quàm pene flexit? Syr. Quisquis es luctus noui  
Effare causas. Cosm. Genitor, heu, Princeps, tuus  
Patitur catenas Chosroës, & quam tulit  
Potentia manu sceptra, iam vincla induit.  
Syr. Certus-ne latebris erutum patrem refers  
Cosm. Et vidi, & hausi lumine hoc tantum scelus,  
Et adhuc superstes viuo. Syr. Regnamus, viri;  
Satrapae, imperamus: Chosroës nostra in manu est.  
Felice tutas artè disposui plagas,  
Quae melior vnquam venit in casses fera?  
Cosm. O Mardesane! Ô Chosroë! Sarb. Incassum inuocas,  
Deposita res est Chosroës stetit hactenus  
Regis cadauer: melior ascendit thronum,  
Qui si imperarit, Chosroëm hac rapiam manu:  
Selus potes damnare quod cunctis placet?  
Cosm. Faciendo tu suadere didicisti nefas?  
Post parricidium innocens etiam fores  
Nisi me vocares sceleris in partem tui?  
Tu facinus illud Sarbara? tu Chosroën  
Jngente victum vulnere affliges solo?  
Haec sustinebis ora quae gentes tremunt?  
Quid fida comitum turba? quid Procerum cohors?  
Quid Mardesa ipse: siliorum per latus  
Pater est petendus: vita Vologesi innocens  
Ferire prohibet: sit reus genitor, nihil  
Meruêre nati. Sarb. Stulta te pietas mouet,  
[290] Occide, vel morere; pium est quoduis scelus  
Quod Persis vrget tota, quod Princeps iubet.  
Cosm. Quid Dii? Sarb. Quiescunt. Cosm. Quid perennantes styge  
Ignes propinquâ? Sarb. Fabulae. Cosm. Quid Mardesa?  
Sarb. Quid Satraparum turba, quid Syrois fauor?  
Cosm. Natura vbi es, si quicquam es? ô astra! ô Dei!  
Hoc lente pateris Iuppiter? Mithra aspicis?  
Nec fugis in ortus, nec remetiris diem?  
Syr. Sat est furoris, quam vocas mortem dabo.  
Cosm. Adsum, experire barbarus si quid furor,  
Horribile, dirum, tartaro nondum extulit.  
Nimis recente Chosroës fato docet  
Quàm vita nil sit; Patria me miseret tui,  
Romana pietas quem foues hostem sinu  
Tollere laborat, & placet domini iugum?  
Bellatur etiam Persa carnifici suo?  
Syr. Etiam rebelli militem tentas metu?  
Manibus reuinctis, miles, hostili obiice  
Procul hinc phalangi, barbaram satiet sitim  
Auidam cruoris, & truces placet Deos.  
Generosa socii corda, nunc animis opus,  
Nunc irruendum est, non habet veniam scelus,  
Fortuna neque se reddet. Sarb. Et trahimus moras  
Satrapae? irruamus, classicum pugnae dedit  
Peragenda Syroi, quicquid eueniat, salus,  
Syr. Quae decora laudum ferre, quas fidum caput  
[291] Parabo grates? ô quater faustum diem  
Qui me saluti reddit, atque auras iubet  
Spirare tandem liberas! iuro Deos  
Regno fauentes, nulla me immemorem boni  
Videbit aetas: pars minor facti est super:  
Profugus tenetur, horridam per vos gemat  
Datus in catastam, vacuus est Lethe locus,  
Natosque, & aptum iungite insidiis Sene:  
Perimere catulos genere de prauo ratum est.

[[34]](#footnote-34)SCENA TERTIA.

SYROES.  
AD opaca Lethes antra, funereos specus  
Vtrumque iussus fortiter miles rapit:  
Vbi tenebrosae noctis aeternum chaos  
Lux nulla frangit, manium exululant vbi  
Lemurúmque laruae, quódque sub dite impium est.  
Illic sepultus fata praecedat sua:  
Cruentus illic impiâ aggestas manu  
Opes locauit: sanguis hic inopum latet,  
Medulla regni, succus euersi soli,  
Spoliarium orbis: vindicem iuro Mithram,  
Parcâ beatus Cerere, & egelidâ diem  
Producet vndâ; si quid adiungi rogat,  
Pretiosa gazas potet exsuctas sitis,  
Satietur auro pauperum: hâc poenam lubet  
Placare manes, ipse supplicium sibi  
Sit auarus animus; Tantalo qualis fugax  
Illudit vnda, frugis & diites bonae  
Vetitus perennem truncus exacuit famem.

[292] [[35]](#footnote-35)CHORVS.  
  
SPARTANA qualem Taygeti iugis  
Aprum fatigat vis melior canum,  
Frustra ille curui tela dentis  
Asperat, horribilésque setas:  
Hinc vulneri, hinc latrantibus vndique  
Jmpar timeri cedere rictibus  
Iàm lassus indignatur, & se  
Triste gemens numero subactum,  
Dat membra letho. Barbara Chosroëm  
Talis catenis implicuit phalanx,  
Et voce frustra fulminantem  
Abripit in tenebras Tyrannum.  
Fallor? reuulso cardine panditur  
Obliuiosi ianua carceris?  
Suíque per fati rigorem  
Fata rapit pater in suprema  
Vtrunque natorum? Est Deus, est Deus  
Humana cernat qui mala perspicax,  
Fortíque contundat lacerto  
Serus, at intolerandus vltor.  
Vides vt atris exululat cauis  
Lethes, dolorum daedalus artifex,  
Passúsque quod fecit sepulcrum  
Expiat immeritas perire  
Tot solus vmbras? Sicanio prior  
Perillus olim sic boue mugiit.  
Et ciuium in tormenta solers  
Primitias tulit ignis auctor.  
Quas hospitali sanguine tinxerat  
Busiris aras, ipse suo eluit:  
[293] Justúsque equis vindex cruentu  
Threïcium apposuit magistrum.  
Hîc Chosroës, hîc eruta pauperum  
Nuper medullis gaza tenacibus  
Aequâ sedebunt sede, poenam  
Ille grauem, scelus haec queretur.  
Litem seuerus finiet arbiter:  
Vos plebs sine auro viuite, hic obrutus  
Suâ fatiscat sub rapinâ,  
Supplicii pretiosus emptor.

[[36]](#footnote-36)ACTVS QVINTVS.

SCENA PRIMA.

CHOSROES. CARDARIGA.  
FORTVNA, credis? Chosroës hic est tuus?  
Rex ille Regum Chosroës, cui subditus  
Famulatur orbis, nutus elementa attonat:  
Ego sum? catenis Chosroës pressus gemo?  
Card. Humana quereris, quicquid est, intrà stetit  
Mortalitatem: dira, truculenta, impia,  
Confusa laetis artifex tellus creat;  
Homo esse non vult, esse qui refugit miser.  
Chosr. Ego quà renatum phosphorus pandit diem,  
Vel quà cadentem Tethys oceano excipit  
[294] Mortalia inter aemulum Mithrae iubar  
Sublimis ostentabam, & è regni aethere  
Seuera victae iura naturae dabam.  
Jam tenebricosâ Chosroës Lethe gemo?  
Card. Vnum est malum, istaec esse quod credis mala:  
Nil miserum habebit qui putat miserum nihil:  
Fortunam vtranque mentis arbitrium facit,  
Ferendo mollit dura, lugendo asperat.  
Chosr. Vnde hoc timerem? quis gigantaeos mihi  
Praedixet ausus? raptus è Cyri throno,  
Rerum superbo culmine, è gremio Iouis.  
Patior tenebras, vincla, lethaeum chaos?  
Card. Inopina grauiùs tela securum petunt:  
Semper timendum, accidere quod poterat semel,  
Rex magne, monui cautus, Chosr. Et regem vocas?  
Nimis est fuisse. Card. Dixeram, natum caue,  
Omni venenum vipera instillat sinu:  
Fallace vultu lusit, & blando furens  
Sermone facili pectus implicuit dolo.  
Confide sceptris, quae per haeredum manus  
Lapsu vagantor praepete, & nullâ fidem  
Seruante dextrâ, qua nitent subitò auolant.  
Chosr. Ego ille vastis pelagus insanum potens  
Tabulare ratibus, cui Semiramiam iocus  
Suspendere hortos arte, & immenso aethere  
Per vacua solidum spatia metiri solum:  
[295] Cui prona pando Tethys assyrios sinu  
Succos vomebat, cuius ad nutum cadens  
Captiua ab astris ales imperium tulit,  
Viduus bonorum nocte sub tristi gemo.  
Card. Voluentis istaec Chosroës sortis bona  
Tenuisse poteras, qualia amitti queunt:  
Nunquàm stetêre prosperae mundi vices.  
Potest cauere, ferre qui casum potest.  
Chosr. Dubias-ne Syrois faceret has gazas scelus?  
Nati in catenis Chosroës genitor gemo!  
Et illa fati pars erat; fieri potest  
Quin adde, fieri debet, ità fatum tulit.  
Quam longa viui funera extendet patris  
Quando mori vetabit, vt iubeat mori?

[[37]](#footnote-37)SCENA SECVNDA.

PACORVS. PHARNACES. ARAMANES. CHOSROES. VOLOGESES. CARDARIGA.  
NE fallat oculos vllus, aut coecâ exitum  
Rimetur arte. Phar. Nempe quis se se mihi  
Componat Argus? vndique, & totus vigil  
Speculabor oculis omnibus ne quà exeat.  
Regifica mensae fercula, & lautas dapes  
Apporto Regum Magne Rex, vesci placet?  
Chosr. Scelerate lixa. Aram. Persici augustum Iouis  
Libo Ganymedes poculum: labris viden’  
Vt spumat altè nectare ad mensam, ad dapes,  
[296] Age ad catinum, pauca naturae placent.  
Chosr. Me pane Syroës? frigidâ Syroës alat?  
Aram. Quid si quietum corpus humores grauant:  
Quid si podagram bacchicus sanguis ciet?  
Sapienter hercle qui patrem de se aestimat.  
Chosr. Inter vomendas sus saginatus dapes  
Jnane crustum, frigidam mittit patri?  
Pharn. Spero hos ciborum condiet missus fames,  
Nunquàm esuristi. Card. Miles, etiam vmbram facit  
Regis cadauer, Chosroëm afflictum time;  
Quo fata vergant nescius, parce obloqui.  
Volog. Aramane cyathum porrige, arescit siti  
Violente guttur. Chosr. Feceris fili caue.  
Aram. Et hoc vetas crudelis? Volog. O genitor sine.  
Chosr. Tibi parricida prosit? apage haec ocyus:  
Jte ite stygios vasa quae fertis lacus,  
Et tu caminis cocta taenariis ceres,  
Syroëm occupate, melior in Syroë locus  
Inter cruentas regii luxus dapes.  
Vos administri scelerum, auernales manus,  
Abite, quid vos demoror? Tenebras volo,  
Reddite tenebras, nil videre mihi lucrum est,  
Sed nec videri Pharn. Sed videri peruicax  
Cogêre; tenebras reddite, hoc vnum impetret.  
[297] Chosr. Occide potiùs, vulneri facio locum.  
Pharn. Mortem rogas pro gratiâ? Chosr. Si quid iuuas.  
Pharn. Da pectus. Chosr. Euge. Pharn. Quo petis telo emori?  
Chosr. Quodcunque vitae meliùs explorat sinum.  
Pharn. Vos patria testor numina, hâc hostem manu,  
Hâc dexterâ hostem teneo. Quàm vlcisci bonum est!  
Age parricida, mortuus telo Sathin  
Te mactat isto. Dic tamen; votum est morit  
Chosr. Cui vita periit, munus est vitae exitus.  
Pharn. Mortem ne patris nomine, an fratris rogas?  
Chosr. Vtriúsque, Mithram testor, hoc donum voco.  
Pharn. Et donum ab hoste postulas: vitam irrogo.  
Chosr. Infide pergit? Pharn. Parta iam parta vltio:  
Vbi estis vmbrae fratris, & manes patris:  
Reperi tyrannus quod diu nolit pati:  
Video quod orbis optat, exosum sibi,  
Mori rogantem Chosroëm, & vetitum mori.  
Pacor. Secede miles, Principis paret cohors.

[298] [[38]](#footnote-38)SCENA TERTIA.  
  
SYROES. PACORVS. SARBARAS. RAZATES. RHARNACES.  
REVM ad tribunal Pacore. Pacor. Quem primum iubes:  
Syr. Volo Cardarigam. Pacor. Voce Praeconis cito.  
Syr. Homines, & astra testor, & te quae igneo  
Nemesi flagello sontium tergo immines,  
Inuitus huc moui reluctantem gradum.  
Ferale pietas carmen effari vetat,  
Interna sed vis vrget, impellit, rapit.  
Ignosce regni Sanctitas, sanguis meus,  
Saeuire cogor; actus hoc stimulo, meos  
Lacerem ipse ego artus, quolibet dentem imprimam:  
Quisquis Deorum hoc imperas, iratus es.  
Sarb. Quo flectis animum? quo cadit iustus vigor?  
Mors nulla satis est scelera quae tanta expiet.  
Syr. Mors vna nimis est scelera quae nati augeat,  
Patris expiando scelera. Sarb. Te cogi puta.  
Syr. Pius ergo Syroës esse, nec si vult, potest?  
Razat. Non tu scelesto funus intentas patri,   
Deus est, ministram commodas dextram Deo.  
Syr. O fata, famulus perago parricidium!  
[299] Raz. Nullum est, vel omne qui iubet, peragit scelus.  
Syr. Astraea si quid poscit, hoc alii exigant.  
Pharn. Fac ipse ab aliis rite quod fieri putas.  
Timere decuit antequàm vinolis dares,  
Nunc causa ferrum poscit, vrgendum est opus.  
Raz. Leua catenis noxias, princeps, manus  
Vitae & saluti redde, quid tutum tibi  
Nobisque linquis? quam procellosus rapit  
Arsacia turbo sceptra: Dii auertant nefas!  
Syr. At nemo vestrûm fratrem habet, nemo patrem  
Ita iudicandum sanguinis fontem sui.

[[39]](#footnote-39)SCENA QVARTA.

PRAECO. CARDARIGA. MARDESANES. PACORVS. SYROES. SARBARAS. RAZATES.  
AVDITE vincti, Cardarigam, regium  
Cito ad tribunal. Card. Ibo, moriendum semel,  
Valete Reges, rapior ad mortem innocens.  
Mardes. I prae, sequemur, video iam pietas abit,  
Non ponet inte parricidalis furor  
Pacor. Quem postulasti sisto sub vinclis reum.  
Syr. Quâ spe tribunal ad meum accedes reus?  
[300] Card. Quâ spe innocentes iuris arbitrium petunt.  
Syr. Vitam innocentem parte quam primùm probas:  
Card. Primùm, & supremùm vita se Regi probat  
Innoouam ab omni parte. Syr. Cui Regi probat?  
Card. Tuo parenti. Syr. Qui tibi rex est adhuc?  
Card. Vt tibi pater adhuc. Syr. Satrapis & te probas?  
Card. Seruus probari debet in Domini fide.  
Syr. Domino fidelis nemo ni seruos amat.  
Card. Domino fidelis nemo qui seruos amat  
Quos Dominus odit. Syr. Odia confessus, sile.  
[[40]](#footnote-40)Card. Odisse, amare Satrapas, Regum optio est,  
Arbitria sequimur vestra. Syr. Nosti apices? lege.  
Card. Apices parentis video. Syr. Quid tandem iubent:  
Sarb. Lege Satraparum carnifex regni lues,  
Ensis tyranni, Sarbaram, Aramanem vide,  
Cosmamque, Rhadamistúmque, & Artabano satos  
Ad fata poscunt litterae. Card. Infidos sibi  
Tolli iubebat Chosroes. Sarb. Mundi pudor  
Nos infideles Regibus, lethi hostiae?  
At tu administer caedium, Regni popa,  
Tu fax furoris, vernula Tyranni comes  
[301] Spiras? & altum de triumphatis paras  
Satrapis trophaeum? Raz. Veniet & nostro additus  
Syroës periclo, quando speculator vafer  
Tuum perenni cinxit obsequio latus,  
Emptus Tyranno. Card. Natus vt coleres Patrem,  
Raz. Vt sycophanta filium obiiceres patri.  
Card. In regna ne qua parte peccaret tuis  
Syroës adactus fraudibus. Syr. Mentis meae  
Noras recessus. Card. Mente scrutabar bonâ.  
Raz. Bona mens Tyranno filium prodit patri?  
Card. Vos perduelles principem mentis bonae  
Sceleri Tyranno proditis, vestram improbi  
Ruina fraudem sequitur, & blandum pio  
Instillat animo toxicum, pulcro necem  
Propinat auro. Moneo, si monitis locus,  
Praedico Syroë, falleris specie boni;  
Lactando mordent, aulicae frontis decor  
In ima facili dulcis allapsu subit.  
Syr. Etiamne Reges vltimus terrae nepos  
Monere dignus? huc abi, Pacore alterum.  
Pacor. Terni supersunt. Syr. Regulum dico, Sirae  
Meretricis anguem.Pacor. Mardesam Praeco cita.

[302] [[41]](#footnote-41)SCENA QVINTA.

PRAECO. MARDESANES. CMOSROES. PACORVS. SYROES. ARDARIGA.  
AVDITE vincti, Regis ad solium, reum  
Cito Mardesanem. Mardes. Genitor extremum vale,  
Ad dira mortis rapior. Chosr. O lumen meum,  
Ego te peremi, amare non possum innocens.  
Mardes. Ego nec amore genitor innocuus fui,  
Tibi has catenas indidi. Pacor. Et nectis moras?  
Chosr Caue parricidae supplices mentem indue  
Te, meque dignam. Mardes. Sic mori quantum est malum!  
Pacor. Natum Tyranno cernis, & germen Sirae.  
Syr. Sceptri potestas ecquid. Arsacii placet:  
Mardes. Si sceptra poscis, reddo, quae inuitus tuli.  
Syr. Ignem esse nescis sceptra? Contactu nocent.  
Mardes. Sentio vel ex te, sceptra tetigisti, astuas.  
Syr. Quo iure tu autem: Mardes. Patris imperium dedit.  
Syr. Quis ille vertit iura natura pater?  
Mardes. Tuus. meúsque sanguinis iudox sui  
[303] Syr. Hoc facere potuit libere: Matdes. Vt fieri pater.  
Syr. Onus & subisti dulce. Mardes. Et inuitus quidem.  
Syr. Cepisse scelus est. Mardes. Qui dedit credo luet?  
Syr. Sceptrum à tyranno capere tolerandum putas?  
Mardes. Tanto patri placere laudandum negas?  
Syr. Potest placere tàm malo virtus patri?  
Mardes. Malum parentem natus appellat pius?  
Syr. Pius tuetur impium natus patrem?  
Mardes. Quis me paternae iudice vitae facit?  
Syr. Quis te paterni sceleris exortem facit?  
Mardes. Sibi parentes, liberi peccant sibi.  
Syr. Nimiùm frequenter liberis peccant patres.  
Mardes. Quid peccat in me Chosroës: Syr. Quod est pater.  
Mardes. Quo patre cretus Chosroëm mihi exprobras?  
Syr. Quà matre cretus ex probras patrem mihi?  
Mardes. Si dant parentes vitia, plus patris tibi est.  
Syr. Vtróque vineis. Mardes. De tuo adiunges nihil?  
Syr. Teque, & Tyrannum funere inuoluam pari.  
Mardes. Hoc iam occupatum est, sustulit patrem pater.  
Syr. Reus reum ille, tollo ego vindex malum.  
Mardes. O parricidam, coelites, iustum & pium!

[304] Syr. Et probra fundet dedecus mundi puer?  
Moriere monstrum. Mardes. Maius est monstrum necans  
Frater, necato fratre. Syr. Quod vitae est super  
Impende morti. Pacore cùm catulo feram  
Mihi siste demum. Mardes. Scelera dispone vt lubet,  
Paras stupenti triste naturae chaos.  
Card. Germen parentis aureum, sanguis Deûm,  
Macte esto mente regiâ: hoc lethi rigor  
Demitigatur pectore, huic vana incidunt  
Tormenta rupi; iam mihi Cyri es nepos,  
Genus Saporum. Mardes. Nempe cum regno dedit  
Pater inuidentem posse fortunam pati.  
Perimat Tyrannus, debeo fatis caput,  
Dabo feritati: Mardesam Syroës necat,  
Sed non inultum; si quis est coelo Deus.

[[42]](#footnote-42)SCENA SEXTA.  
PRAECO. CHOSROES. VOLOGESES. SYROES. MARDESANES. RAZATES. SARBARAS. CARDARIGA. PACORVS.   
AVDITE tenebrae. Chosroem, & natum cito  
Magnum ad tribunal. Chosr. Caeteri letho occubant?  
Pacor. Propera, videbis. Chosr. Pone tot lacrymis modum,  
[305] Inire non iam mortis incoeptas viam:  
Quae prima vitae est, nuntiat mortem dies.  
Volog. Iam tu bonorum, genitor, & vitae es satur:  
Ego prima libo gaudia, & ducor miser.  
Chosr. Ten’ parricida video? Syr. Ten’ mundi lues?  
Chosr. O sol! ô astra! viuit: & quisquam est Deus?  
Syr. Deos Tyranni viuere in vinclis probant.  
Chosr. Pollute Mithra, prouehis coelo diem?  
Syr. Liber tenebris inuides mundo diem?  
Chosr. Dehisce tellus, non dabis monstro viam?  
Syr. Dabis vbi auerno teque, natósque auferet.  
Chosr. Meus ille sanguis? hoc ego effudi scelus?  
Syr. Tuum, Tyranne, scelera fudisti in caput.  
Chosr. Monstrum hoc tuli natura? Syr. Vae capiti tuo.  
Chosr. Patricidam vt habeant secla? Syr. Num tute aspicis?  
Chosr. Genui ego vt esset perderet qui me & meos?  
Me vincla, vinclis meque plus famuli grauent,  
Et hoc furente patiar à nato nefas?  
Syr. Tuâ dolebat talis Hormisdas manu  
Periturus olim, cecinit haec moriens tibi.  
Chosr. Sat est furorum, si quid humanum sapis  
Effare, quae te causa patricidam facit?  
[306] Sarb. Noua, an vetusta scelera memorari iubes?  
Cur genitor olim caesus Hormisdas tibi,  
Sanctúmque agresti fuste pulsatum latus?  
Meministin’ vsque cum sub aspectu patris  
Tenella proles, coniugis cum per sinum  
Cruenta coniux flueret, & Regum inclytos  
Diuideret artus serra? regales cruor  
Aspersit oculos, membra non lauit pater.  
Scis quâ paternum lumen effossum manu?  
Medio exulauit viuus Hormisdas die,  
Noctémque genitor praecocem à nato tulit.  
Chosr. Baramis illa factio, & Procerum fuit:  
Hi me locarunt regio inuitum throno,  
Tum perduelles patrio extorrem solo  
Egêre ad hostes: Chosroës Regum genus  
Seruo Barami cessi & Ausonii iugum  
Subii Monarchae proditus. Tales tuo  
Malesane iuuenis Satrapae capiti incubant.  
Ita dico Syroë, Sarbaras fors & tuus  
Data sceptra rapiet, tùm polum accusa & Deos.  
Sarb. Inauspicatae dire succentor strygis,  
Lethalis augur Sarbarae damnas fidem?  
Si laeua poscunt fata tam dirum nefas,  
Syroë trucida, pectus en telo patet,  
Me perime Syroë, rite praeueniam Deos.  
Sed ante monstrum hoc mille confossum ictibus  
Damnare auerno patere succumbam lubens  
Animi furentis vltus augurium procax.  
Syr. Meliora fidum pectus: in fatum imminet  
Hostile Nemesis, vindicem spera polum.  
[307] Nec ille Syroi Sarbaram infidum dabit  
Malè ominosus augur. Astutè facis,  
Futura narras scelera, praeteriti reus.  
Chosr. Patricidium si vindicas curtu facis?  
Sin fit licenter, cuius hîc asto reus?  
Razat. Scelus vetustum scelere cumulasti nouo.  
Iam nemo caesum Chosroi accusat patrem.  
Disrupta Latii foederis cur pax tibi?  
Quaecunque Nilus amne foecundo rigat  
Populata rura, Bulgaris dextrae data,  
Romana virtus supplici voto diu  
Pacem rogauit spreta: Christiadum Deus  
Nostro è catenis ludicrum vulgo dedit.  
Chosr. Pretio redemptus? anne gratuitam locas  
Linguam Heraclio? iura Christiadum asseris,  
Galilaeus ipse: Syr. Iuris alieni tenax  
Et in hoste, regno: foedera Ausoniis fides  
Vel nulla dederit, nulla vel frangat data.  
Razat. Quos tua malorum turbines regne excitat  
Perfidia? quantas funerum clades ciet:  
Pro te, vel in te sedibus motus suis  
Coniurat orbis, Chosroës mundi malum  
Ad arma populos rapuit, & diram styga  
Commisit astris; dignus hic terrae Deus  
Cui pereat orbis, cuius ad belli minas  
Periclitetur terra? quis Clymene editus  
Funestiori perdidit mundum face?  
Chosr. Permitte motas solus extinguam faces.  
Raz. Incendia haec sopire? tu pestem hanc queas?  
[308] Et iam Heraclium septima furentem ceres  
Per nostra patitur regna: Romano gemit  
Subacta Persis, oppida in cineres eunt.  
Tellus colonis vidua, marmoreae Deûm  
Nudantur arae, nullus Arsacio vacat  
Cruore campus, hinc & hinc caesa agmina:  
Patriaeque clades inter attonistus fugis  
Generose mauors, ignis extinctor tui.  
Chosr. Quid agerem iniquas sortis expertus vices?  
Syr. Perfide, quid ageres? obuium ferres caput  
Contrâque stares fata; puduisset Deos  
Hostem dedisse Chosroi: aeternum decus  
Emeres honestâ morte, carnificis manu  
Nequando meritae dedecus ferres necis.  
Chosr. Ne parricida carnifex Syroës foret.  
Syr. Ne Principum, ne carnifex regni fores.  
Vbi Sarmanazar? quis Sarablacae latus  
Transfixit hastâ? quàm propè à letho abfuit  
Dux Sarbasanus? scripta carnifici tuo  
Mandata cernis? Chosr. Perdere infidos lubet;  
Haec exprobrantur mortis & vitae arbitro?  
Syrto Aliena tandem arbitria patieris reus.  
Populum fauere praeco spectantem iube.  
Chosr. Audite populi triste naturae probrum,  
Natum parentis. Praeco. Iussus, ô Princeps, sile.  
Adeste populi. Chosr. Sydera, & terram cita,  
[309] Vmbrásque auerni. Praeco. Pasco tu linguam prior.  
Audite vósque Satrapae Heroum genus,  
Et vos Seleuci tecta qui colitis viri  
Fauete linguis, Dominus & Princeps iubet,  
Syr. Quod esse Mithra Persidi faustum velit:  
Ego Cardarigam facta confessum impia,  
Et Mardesanem sceptra torquentem haud sua,  
Regni paternâ fraude raptorem mei:  
Duo perduelles dico. Chosr. Torpetis Dei?  
Nullum ne iustâ fulmen exiliet manu?  
Syr. Morae nullae, lictor capita scelerata amputet.  
Mardes. Vale ergo genitor: Frater aeternùm vale.  
Chosr. O nate. Volog. Frater. Chosr. Nate dimidium mei.  
Mardes. Ergo moriendum est genitor. Chosr. Et puero, & pio.  
Volog. Nunquàm videbit vlla nos iterùm dies.  
Syr. Videre longam sperat & lucem puer.  
Chosr. Te genui, amaui. Syr. Sceptra donasti mea.  
Chosr. Vt sic perires? Mardes. Fateor hoc summum est mali,  
Plus morte miserâ mortis est miserum genus.  
Card. Ingens mali huius remedium innocentia est.  
Hominem esse non est culpa: moriuntur mali  
Mortem imperando: causa cui vitae excidit,  
[310] Is vixit. At tu quando moriendum est semel,  
Generose Princeps, morere: perfectâ minùs  
Aetate vitam habere perfectam potes;  
Haec misera mors est sera quae votis adest.  
Mardes. Beata vita est plena quae mortem inuocat.  
Permitte discam viuere, vt discam mori  
Cruente frater: quid mihi memet rapis  
Violens? sequuntur tempus hi vitae senes,  
Ego antecedo. Perfide has olim procul  
Spes offerebas? Syr. Lictor actutùm rape,  
Te Pacore primi cura supplicii manet,  
Sequere nocentes: Mardesae euulsum caput  
Refer huc citatus, Pacor. Spero confiet breui  
Quod iusta Regis ira, quod leges iubent.

[[43]](#footnote-43)SCENA SEPTIMA.

CHOSROES. SYROES. VOLOGESES. PHARNACES. PRAECO.  
RAPERIS parenti Mardesa? ô foetum in meas  
Ferale monstrum lacrymas! nato potes  
Orbare patrem? soluere hoc vinclum potes  
Crudelis? Syr. Hoc est, facere quod volui, doles.  
Vici, eia. Chosr. Partem sanguinis, partem mei,  
Animaeque, memet rapere de meipso potes  
Patricida? Volog. Fratrem vanus accusas pater,  
Imperia noster alia non faciet dolor.  
[331] Syr. Suprà patrem infans pectore hic pleno sapit.  
Populi fauorem Praeco repetitum tube.  
Praec. Audite ciues, Dominus, & Syroës iubet.  
Syr. Arbitria diui iusta fortunent polo,  
Seu qui benigno numine aspiciunt pios,  
Seu qui nocentes angue tartareo domant:  
Quando Tyrannus Chosroës Cyri thronum  
Maculauit omni scelere, mactato patre,  
Satrapis peremptis, foederum ruptâ fide  
Sociis abactis, orbe populato vndique,  
Hoste excitato gentis in cladem suae:  
Funditùs ab imo iura naturae eruit,  
Mihi regna rapuit, improbum germen Sira  
Ad mea vocauit sceptra: quas ob res reum  
Suâ peractum voce, condemno meâ:  
Ego Syroës Rex Regum, & augusti nepos  
Haeresque Cyri, Chosroëm regni luem  
Incendium orbis, dedecus coeli & soli,  
Iubeo sagittis corda transfixum emori.  
Sedante nati flere diuersam volo  
[[44]](#footnote-44)Vtriúsque poenam: Mardesae aspiciat caput:  
Luminibus orbus lumina excruciet patris  
Vologesus infans. Pharnace hoc cura, hoc age  
Tela expediri Sarbara, atque arcus iube.  
Volog. Dilecte frater, perperàm si qua innocens  
Peccauit aetas parce, mi frater, mea  
Syroè voluptas. Syr, Mitte dum iubeopreces  
Nil profuturas. Volog. Per tuum, frater, caput.  
[312] Per cana patris menta, per malas meas  
Queis longa solitus basia eflictim dare.  
Syr. Properate famuli iussa. Volog. Tabe liuida  
Patieris ora fluere? pallentes genas,  
Orbes cauatos, impiis circùm vndique  
Horrere tenebris, dirigi haculo gradus?  
Auctore Syroë tanta Vologeses feret?  
Pharn. Certum est, oportet ferre, necquicquam rogas.  
Volog. Certum est? oportet: dira proh necessitas,  
Jmmanis, atrox, saeua, truculenta, impia!  
Vologese certum est, lucidum mundi iubar,  
Aeuíque genium posteri, & vitae bona  
Linguas oportet gaudia, & linquas puer.  
Phain. Vologese macte, caecitas nulli bono,  
Vidisse multis obfuit. Volog. Culpam orbitas  
Quam punit in me: Pharn. Patre quod natus malo es.  
Volog. Quid feci? Pharn. Iniqua genitor admisit tuus,  
Meruit perires. Volog. Frater. Syr. Excoeca, effode,  
Si plus repugnat. Volog. Non dabis dextram pater?  
Chosr. Caucasea rupes, pectus adamante inuium,  
Pueri innocentis te nihil fletus mouent?  
Syr. Tume innocentum lacrymis flecti doces:  
Chosr, Nil dulce fratris nomen: Syr. Infando obrutum  
[313] Sub patre latuit. Volog. Vltimum est quod te alloquor,  
Quod video genitor. Chosr. Lux mea, voluptas mea,  
Solare mentem, lucis eripitur iubar,  
Sed ora fratris cernere, & mortem patris  
Cogere nunquàm. Volog. Lumina supremum mea  
Pater osculare. Chosr. Nate me crucias, vale.  
Volog. Oculi valete, lucidae mundi faces,  
Túque alme Mithra, aeterna nox oritur, vale.

[[45]](#footnote-45)SCENA OCTAVA.

PACORVS. SYROES. CHOSROES.  
REX Magne, caesum Mardesae cernis caput.  
Syr. Bene est, refunde patrio natum sinu.  
J, & hunc coronâ verticem Arsaciâ preme:  
Vis & rapaces non sui sceptri manus?  
Chosr. Natura cernis? fratre de toto caput  
De Mardesane frater exanimum caput  
Reddit parenti! cernitis ô astra! ô Dei!  
Hoc Mardesanis est caput nati mei?  
Cidari superbum nuper erectâ caput?  
Et viuo? & oculis video? & attrecto manus  
Et parricida viuit? & mundo fidem  
Elementa seruant? nulla nox terrae incubat?  
Et Dii timentur? & Deos esse autumant?  
Syr. Tandem timendos Chosroës faciet Deos.

[314] [[46]](#footnote-46)SCENA NONA.

VOLOGESES. CHOSROES. SYROES.  
VBI sum? quis ambit me locus? Quae me plaga?  
Aeterna nox est? an dabit lucem dies?  
Hîc si quis es, da quisquis es baculum, aut manum.  
Te quaero. Chosr. Siste. Volog. Genitor hîc es, mi pater?  
Chosr. Huc ora verte. Volog. Te sono inueniam duce.  
Chosr. Ah nate! Volog. Tune es genitor? Chosr. Jn laeuam manum  
Incumbe fili. Volog. Mi pater fieri tuae  
Baculum senectae debui, heu miserae mihi es  
Baculum orbitatis. Chosr. Sequere. Volog. Duc ergo ad necem,  
Vel redde Lethen: duplica tenebras, dolet  
Syroi videri quod queo. Ad Phoebi facem  
Conuerte vultum. Chosr. Quid iuuat frustrà polo  
Narrare luctus? Volog. Me tamen soli obiice.  
Audite supęri, túque qui è speculâ vigil,  
Humana Phoebe facta coelitibus refers.  
Vologesus hic sum, Chosrois magni genus,  
Misero miserior patre: me noxae inscium,  
Me nil nocentem lumine orbauit ferus  
Patricida Syroës; non peto noctem impiam,  
Non fulminantis vindices flammas louis:  
Hos peto, videre nulla det Syroem dies,  
[315] Me videat, & se videat aeternùm reus,  
Suásque tenebras paueat in tenebris meis.  
Syr. Auferte monstrum hoc, ora funestat mea,  
Per coeca Lethes antra perpetuùm gemat.

[[47]](#footnote-47)SCENA DECIMA.

CHOSROES. SYROES. SARBARAS. RAZATES. ARAMANES. PHARNACES.  
AVDIS cruente? surda pueriles minas  
Tetigisse credis numina? agnati sonus  
Clamat furoris fortiùs, quàm si ruat  
Coelum tumultu. Syr. Clamat Hormisda cruor,  
Deósque toto vindices coelo vocat.  
Aliena lentè fata luxisti nimis,  
Adtua venimus. Chosr. Vnde tam subitò es pius?  
Syr. Tot vindicare scelera pietatem negas?  
Chosr. Patria praeire vota pietatem voco.  
Syr. Quae vota? Chosr. Mortem. Caelites factum piè!  
Propero parentem filius letho enecat,  
Et munus hoc est, & pius facto impio est.  
Syr. Quid si secari singulos artus placet?  
Chosr. Spem mortis artus mox secutura dabunt.  
Syr. Si trahere vitam lumine orbatum impero?  
Chosr. Videre saltem scelera non coges tua:  
[316] Tu me videbis. Syr. Chosroem miserum iuuat  
Facere, & videre. Satrapae quiqui efferum  
Passi Tyrannum, atrocem, inexorabilem  
[[48]](#footnote-48)Iniuriosum, nunc probra vlcisci datur;  
Adeste, adeste, praeuiis miserum vndique  
Mactate poenis, nunc amoebaeo sonent  
Clamore probra, reddite malorum vices.  
Chosr. Audere scelera Syrois exemplum docet,  
Hoc facite Regi, quod facit natus patri.  
Sarb. Proh iusta diuûm numina! ô tandem graues  
Experta poenas scelera! vixisti satis  
Vt mala reponam: Chosroes hâc in manu est.  
Casum hunc timebas valida cùm Chalcedonis  
Tentabam ariete moenia? infidus mihi  
Lethum parabas: Sarbaras Graià stetit  
Sub arce tutus, venit Arsaciâ necis  
Rabies ab aulâ: me laborantem tibi,  
Te per pericla capitis vmbrantem mei  
Crudo vorandum carnifex ensi dabas.  
I, viue per me, quod queo vlcisci, sat est.  
Dicant nepotes, Sarbaram fidum sibi  
Tollere parauit Chosroës, regi probrum  
Sibi restituto Sarbaras nullum intulit;  
Hoc dignus irâ Sarbarae non es statu.  
Raz. Quid parcis hosti? causa communis iubet:  
Armanda ferro est dextra, si ferro potest  
Cecidisse monstrum: dedecus coeli & soli  
Modo vindicamus; quin damns comites loui,  
Validóque primi pellimus pulsum impetu?  
[317] Aram. Superi tremendum numen! innixus throno  
Tonuit in auro Chosroës, coeli fragor  
Simulatus auro: rore mentito pluit;  
Illinc pependit aurea aligerum cohors,  
Suúmque rigidis prodidit sceptris Deum.  
Chosr. Sic esse placuit: illa quid species tibi  
Aramane nocuit? quo lacessitus furis?  
Aram. Commune probrum est: sydera, & coelum, & Deum  
Mentiris audax, nec times coelo abripi?  
Pharn. Etiamne quâ re sis nocens in me rogas?  
Frater, patérque dicet, & longo nefas  
Transcribet aeuo. Stulte properasti nimis  
Germane: ô iterùm viueres! ô Chosroëm  
Tibi puniendum Syrois integritas daret!  
Quin manibus ora fodio? quin linguam extraho?  
Quin semiuiuas pectoris vello fibras:  
Vnum dolori nec meovulnus sat est.  
Duabus vmbris Chosroem inferias peto.  
Syr. Fiet quod optas, Chosroem inferias dabo,  
Non tibi, sed orbi. Miles in campum rape.  
Vbi Tyrannum tota configat cohors  
Omnia cruore tela sacrilego natent.  
Chosr. Bene est, scelestus proprium damnat nefas  
Fieri iubet, videre quod prohibent Dei.  
At iussa vindex impia aspiciet polus:  
Si quid parentis vota mactati valent,  
[318] Longùm execrando scelere non dabitur frui.  
Patieris olim quod facis Syroè scelus.  
Syr. Abripite, diras tartaro, & furiis canat.  
At nos in aulam, reliqua festiuis dies  
Saliat choreis, Persis exeussit iugum  
Libera Tyranno, Chosroës poenas dedit  
Coelo, parenti, Satrapis, mundo, mihi.  
Astraea tandem est vlta naturae probrum,  
Et rapta nato sceptra legitimo dedit.

/back/

1. *In margine* Denunciat Chosroi paratum à Deo supplicium, eamque in rem ab Inferis Hormisdam Chosrois patrem excitat. [↑](#footnote-ref-1)
2. *In margine* Martyrium passus Anastasius eodem anno quo Chosroës mortuus est. Imperii Heraclii 17. [↑](#footnote-ref-2)
3. *In margine* Syroës, & qui sequuntur caeteri continent serie, non totos tres annos in Perside regnarunt. [↑](#footnote-ref-3)
4. *In margine* Permittitur Syroëm incitare ad parricidium. [↑](#footnote-ref-4)
5. *In margine* Imperata exsequitur Hormisdam & interim vtrumque asceretibus ad poenitentiam reuocat. [↑](#footnote-ref-5)
6. *In margine* Grauia scelera semper in auctorum caput redire demonstrat, etsi non nunquam impunita videantur. [↑](#footnote-ref-6)
7. *In margine* Cambises furiosus, ac furore feliciter vsus. Sene. ep. 85. [↑](#footnote-ref-7)
8. *In margine* Inter Iouem & Xerxem quasi duellum fuit. [↑](#footnote-ref-8)
9. *In margine* Mauritius hospitem pro exule, & pro fugitiuo filium effecit, eum denique muneribus plane regalibus ad sui amorem incitauit. Euagrius l. 6. c. 16. [↑](#footnote-ref-9)
10. *In margine* Chosroës capta Palaestina, & Hierosolymis nonaginta Christianorum millia per Iudeorum manus interfecit. Theophanes in annal. Graec. [↑](#footnote-ref-10)
11. *In margine* Nihil mihi videtur infelicius eo cui nihil vnquam euenit aduersi Senec. I. de prouid. c. 3. [↑](#footnote-ref-11)
12. *In margine* Post multa de se fortunâque suâ superbè dicta, Mardesanem filum minorem natu, quamuis reluctantem Regni successorem designat. [↑](#footnote-ref-12)
13. *In margine* Saïn Chalcedonem cùm obsideret Heraclium simulate pacificationis specie ad colloquium pellexit. Illi ergo Chosroës viuo cutem detrahi iussit quod Heraclium vidisset, nec cepisset. Annal Graec. [↑](#footnote-ref-13)
14. *In margine* Ioppe Phoenicum antiquior terrarum inundatione vt ferunt Colitur illic fabulosa Derceto. Plin. l. 5. c. 13. [↑](#footnote-ref-14)
15. *In margine* Mardesanem ex Sirâ coniuge S. Sergii Martyris ope impetrauit Chosroës, cui & deinde discum aureum obtulit cum nobili inscriptione apud Euagrium l. 6 c. 20. [↑](#footnote-ref-15)
16. *In margine* Clades aliquae ab Heraclio illatae narrantur Chosroi cum certâ imminentis supplicii denunciatione, quam ille blasphemiâ in Christum excipit. [↑](#footnote-ref-16)
17. *In margine* Edisserit quam seuerè Deus impiorum obstinationem vindicet & infringat. [↑](#footnote-ref-17)
18. *In margine* Quid apud Syroem agatur in regiâ, & nouarum rerum apparatum explicat Chiliarchus. [↑](#footnote-ref-18)
19. *In margine* Nuntiatâ fratris in Regem electione perculsus Syroës Satrapas suos alium aliò ad conciliandos sibi Persarum animos, dimittit. [↑](#footnote-ref-19)
20. *In margine* Diuersis aestibus agitatus, decernit tandem regni amissi dedecus voluntaria morte delere, nequid in patrem grauius admittat. [↑](#footnote-ref-20)
21. *In margine* Nescitis, amici, quid mali sit imperare, gladii, & tela nostris ceruicibus impendent, imminent hastae vndique vndique spicula, ipsi custodes timentur, ipsi comites formidantur. Vopisc. in Saturnino. [↑](#footnote-ref-21)
22. *In margine* Artemenes Darii primogenitus postpositum se Xerxi aetate minori in regni petitione moIestè non tulit. Iustin. l. 2. [↑](#footnote-ref-22)
23. *In margine* A voluntariae necis amentiâ reuocatus ab aulicis ad rebellionem incitatur. [↑](#footnote-ref-23)
24. *In margine* Hemelii fauorem, & eius operâ pacem cum Heraclio redimit Syroës Crucis viuificae, & captiuorum restitutione. [↑](#footnote-ref-24)
25. *In margine* Regum afflictae fortunae facile multorum, opes alliciunt ad misericordiam, vt regale iis nomen magnum, & sanctum esse videatur. Cic. pro leg. Manil. [↑](#footnote-ref-25)
26. *In margine* Chosrois ex arce fuga Syroi nunciatur is illum perquiri iubet. [↑](#footnote-ref-26)
27. *In margine* Dulcem libertatis auram respirant captiui, & praeteritorum malorum recordatione patriae desiderium acuunt. [↑](#footnote-ref-27)
28. *In margine* Illos meritò quis dixerit miseros, qui nimiâ felicitate torpescunt. [↑](#footnote-ref-28)
29. *In margine* Quos velut in mari lentò tranquillitas iners detinet. Quicquid illis inciderit nouum veniet; magis vrgent saeua inexpertos. Senec. I. de prouident. [↑](#footnote-ref-29)
30. *In margine* Illi quoque maiores nostri quos celebramus laudibus, spe ducti, montes ceciderunt, & suprà lucrum sub ruinâ steterunt. Illò descendere ausi sunt, vbi nouam rerum positionem, terrarúmque pendentium habitus ventósque per coecum inane experirentur, & aquarum in illis fluentium horridos fontes, et altam perpetuámque noctem, deinde cùm ista fecerint inferos metuunt. Senec. l. 5. nat. quaest, c. 15. [↑](#footnote-ref-30)
31. *In margine* Iordanis amnis amoenus, & quatenus locorum situs patitur ambitiosus, accolisque se praebens velut inuitus. Plin. l. 5 c. 15. [↑](#footnote-ref-31)
32. *In margine* Tumultuariò quidem, sed tamen ex vetere Persarum ritu Regem se inaugurari permittit Syroës. [↑](#footnote-ref-32)
33. *In margine* Sic occupato patrem cùm fratre è fugâ retractum nunciatur: eos ergo in carcerem detrudi imperat. [↑](#footnote-ref-33)
34. *In margine* Patri, fratribúsque quid in carcere patiendum sit iratus pronunciat. [↑](#footnote-ref-34)
35. *In margine* Diuinam in puniendo Chosroè prouidentiam admiratur. [↑](#footnote-ref-35)
36. *In margine* Fortunae suae mutationem Chosroës abiectè, & muliebriter, quod superbi & felices solent, lamentatur, Solante Cardariga sapiente, & ipso vincto. [↑](#footnote-ref-36)
37. *In margine* Vinctis panem & frigidam Satrapae contumeliosi offerunt. [↑](#footnote-ref-37)
38. *In margine* Syroës ad iudicium de reis exercendum se comparat. [↑](#footnote-ref-38)
39. *In margine* Cardariga Syroï sistitur pro reo, sed is innocentiam suam egregiem tuetur. [↑](#footnote-ref-39)
40. *In margine* Terentius Eques Rom. de amicitiâ Seiani accusatus Tiberio dicebat. Non est nostrum aestimare quem suprà caeteros, & quibus de causis extollas: tibi summum rerum iudicium dii dedere, nobis obsequii gloria relicta est. Tacit. 6. annal. [↑](#footnote-ref-40)
41. *In margine* Mardesanes admissi, quanquàm inuitè, imperii reus sistitur. [↑](#footnote-ref-41)
42. *In margine* Ipse tandem Chosroës ad filii tribunal rapitur, & Satrapis accusatus, audit capitis sententiam in suos ferri. [↑](#footnote-ref-42)
43. *In margine* Chosroës ad sagittas, Vologeses minimus natu filius ad caecitatem condemnatur. [↑](#footnote-ref-43)
44. *In margine* Cum Mardesane reliquos Chosrois filios interfectos narrat historia, sed nos aliquid hac in circunstantiâ mutauimus. [↑](#footnote-ref-44)
45. *In margine* Mardesanis caput ingeritur Chosroi. [↑](#footnote-ref-45)
46. *In margine* Vologeses excoecatus patris oculis redditur. [↑](#footnote-ref-46)
47. *In margine* Chosroës demùm illusus à Satrapis ad mortem rapitur. [↑](#footnote-ref-47)
48. *In margine* Syroës misit omnes qui inimici eius essent, vt eum iniuriis afficerent, percuterent, atque conspuerent. Annal. Graec. [↑](#footnote-ref-48)