/front/

LVDOVICI CELLOTII PARISIENSIS E SOCIET. IESV. OPERA POETICA.  
PARISIIS. Apud SEBASTIANVM CRAMOISY,  
viâ Iacobaeâ, sub Ciconiis.  
M. DC. XXX.  
CVM PRIVILEGIO REGIS.

[101] TRAGOEDIA. SAPOR ADMONITVS.

ARGVMENTVM.

ACTVS I.  
DE subactâ Aegypto triumphaturus Sapor, castris ad vrbem positis moratus erat aliquandiu, dùm se ciues, vt fit, compararent. Aderat destinatus pompae dies. Praemissus itaque ab eo Artauasdes purpuratorum nobilissimus Scenam aperit, & pauca de Saporis laudibus praefatus, ciuium alacritatem miratur ex vrbe se effundentium. Regis igitur excipiendi negotium Surenae fratri committens laetus vrbem ingreditur. Vix discesserat cùm primus triumphantis exercitûs ordo apparet: inde spolia, deuictarum vrbium fercula, & ante victoris currum, captiui. Post hos curru sublimi vehitur ore & habitu Saporis ascito Angelus Princeps Persarum (sic enim praesidem regni genium appellant sacra eloquia) & Ochum impuberem Saporis filium secum in currum inuehens, à Surenâ ciuibúsque salutatus, eâ pompâ in vrbem, arcémque regiam admittitur.  
  
[102] ACTVS II.  
DVM haec agerentur, intentus erat venationi Sapor cum Astyage maiore natu filio: à quâ retractus rem gestam à Roxane Satraparum fidelissimo edocetur. Hîc ille enimuerò furere, dira omnia vrbi, Satrapis, exercitui minari: Sed tum maximè cùm fictum se & ludicrum Saporem appellari, sibíque vrbis portas occludi videt. In eo motu Artauasdem sibi forte obuium in vincula coniicit, & Proceres dimittit qui dissipatos milites colligant, ad vrbem ferro flammâque delendam. Sed Astyages paterno furori tempestiuè, sapienterque moderatus, iubet acciri Amyntam Christianum militem captiuum, vt eius facundiâ ferox animus emolliatur. Interim vt in vrbano malo cautus Roxanem ficto habitu in vrbem mittit, vt Magos omnes noctu in castra perducat. Disputat ergo Amyntas de vnius Dei prouidentiâ, potentiâ, in superbos seueritate. Verùm superbo canit, & adhuc felici. Hâc enim occasione totum superbiae virus effundit Sapor, séque vlli alteri quàm sibi regnum debere, aut ab vllo Deo eripi posse negat. Blasphemiam hanc interrumpit nuntius de Legatorum Aegyptiorum aduentu; quos excepturus in castra regreditur. Astyages autem animi anceps in [103] vrbem à Surenâ, Saporem in regiâ esse affirmante, deducitur.

ACTVS III.  
LEGATI Aegyptii adoratâ de more aureâ Regis statuâ, & eiusdem Regis promissâ adoratione Surenam sibi muneribus conciliant, vt eius operâ Ptolemaeum captiuósque ceteros recuperent. Huic autem de Artauasdis periculo solicito superuenit Angelus Princeps Persarum, séque planè pro Rege & Sapore gerit. Legatos audit, Artauasdem honori, Ptolemaeum libertati regnóque restituit: de Satraparum aliquorum insolentiâ conqueritur, qui per ludicrum alium Regem, alium Saporem finxissent. Inter haec Roxanes commissi sibi ab Astyage negotii rationem reddit: séque quot potuit Magos in domum vnam silentio conuocasse renunciat. Quos omnes vt publicae quietis osores, Dei hominú mque hostes Princeps Persarum flammis addicit, & Archimagum ad se in vinculis adduci imperat.

ACTVS IV.  
ROXANEM cùm Astyage de violatâ fide Magis data expostulantem, exanimat grauis nuntius de vxore, & filio quos Magicus ignis inuoluerat. [104] Aduolat ille scilicet extemplò, vt eos praesenti periculo eripiat. Sapor ex aduerso in scenam regressus è castris à filio salutatur graui interrogatione & dubitatione sitne verè Rex, verè Sapor? Cui cùm non sine indignatione fidem fecisset ex corpore & membris: signa ex mentis superbiâ addit haud paulò certiora. Nam Amyntam inopinatò & seuerè de arrogantiam ponendam, gladióque diuinae iustitiae auertendo monentem, mirâ peruicaciâ remittit in vincula, & toti Christianorum genti extrema minitatur. Interim Roxanes, in summâ trepidatione, seruum filii vestes indutum, pro filio, ab incendio abstulerat: quo euentu in furias actus se sub Saporis ipsius oculis confodit. Vix expirauerat, cùm Datis eius filius, qui aliunde euaserat, ingreditur vitam à Rege impetraturus: sed patris viso cadauere post multa in Saporem conuitia, & ipse se, nisi prohiberetur, interficeret. Et hic iterùm dubitandi causae Astyagi. Siquidem imperatam à se Magorum caedem negat Sapor. Ptolemaeum de beneficio gratias agentem hostiliter tractat. Sibi oblatum Archimagum liberum esse iubet. Cuius copiam nactus Astyages, digresso patre, magicis sacris à daemone tantae, tamque subitae rei exitum postulat: à quo tamen post consumptam artem Magus nihil auferre potest quàm obscurum, & incertum de Rep. responsum.  
  
[105] ACTVS V.  
COACTO igitur super eâ re in vrbe Concilio, alternantibúsque sententiis, tandem decernitur, cùm duos formâ & habitu simillimos Reges esse constaret, eum qui triumphans in vrbem admissus esset, dolo aliquo improuiso tentandum. Itaque per speciem negotii publici in Senatum venire rogatus Princeps Persarum Angelus, bellè fucum facit. Nam pluribus argumentis, tanquàm ignarus se probari, postquàm egregiè satisfecit, sine cunctatione vllâ Rex & Sapor, verus, germanus à Patribus salutatur: alius autem Magus, hostis, & perduellionis reus iudicatur. Sine morâ in Senatum catenis onustus rapitur Sapor; vbi Surena capitis sententiam in eum pronunciat, & supplicii exigendi curam Artauasdi demandat. Hic Sapor cùm omnes sibi ad vitam praeclusos aditus sentit, circunspicere se tandémque humani à se nihil alienum putare. Adest opportunè Amyntas qui eum salubri palinodiâ ad anterioris superbiae detestationem adduxit. Vix se sub potenti Dei manu humiliauit, cùm ecce Princeps Persarum, iam suâ, iam Angeli formâ & habitu videndum se praebet, & increpitâ homuli arrogantiâ, reuocatis Satrapis bonum dolum reíque totius seriem aperit: verùm illum Saporem esse, sic à Deo Admo[106]nitum vt seipsum nosse inciperet. Eo discedente regia ornamenta Sapori restituunt Proceres; illis Sapor veniam eorum quae mente bonâ peccauerant: Amyntam honoribus cumulat: denique vni Christianorum Deo tiaram submittit, regnum deuouet, fidem profitetur.   
Episodicum est hoc drama, quòd in argumento implexo necessarium fuit: sed id vitii compensabit, vt opinor, non iniucunda peripetiarum varietas. Veritatis autem historicae fides penes auctorem esto D. Antonin. 2. p. summae Theolog. tit. 3. c. 2. Cuius tamen narrationem sequuti sumus vt tragicum foret argumentum: quia poëticae fictioni locum aliquem in eâ parabolâ futurum sperauimus.

/main/

[107] PERSONAE.  
Angelus Princeps Persarum.  
Sapor Rex magnus.  
Astyages Saporis filii.  
Ochus  
Surena.  
Artauasdes  
Roxanes  
Megabizus Satrapae.  
Praexaspes  
Gobrias  
Masistius.  
Pharnabazus Chiliarchus.  
Aspathmes Praef. vrb.  
Ptolemaeus Rex Aegypti.  
Mastyes Legati.  
Psammetichus  
Mithrobarzanes Archimagus.  
Datis  
Hostanes Satrap. filii.  
Tithraustes  
Badres  
Oraculum.  
Chorus.

[108] TRAGOEDIA. SAPOR ADMONITVS.

[[1]](#footnote-1)ACTVS PRIMVS.

SCENA PRIMA.

ARTAVASDES.  
SATOR Deorum, cui per augustum caput  
Radiantur ignes, cuius aeterno sinu  
Facturus astra populus emicuit Deûm,  
Remitte habenas Mithra, & ardenti rotâ  
Jnane vasti parce metiri aetheris;  
Toto Saporem lumine attonitus cole:  
Nil grandius natura quod spectes habet,  
Seu promis almum littore Eoo diem,  
Seu fessum Ibero gurgite extinguis iubar.  
Quae gens Saporis non tremit numen mei?  
Penetrauit vlrrà Solis, atque anni vias:  
Iam tritum Alanus nomen, & Bactra, & Nomas:  
Scrutata telis antra Massyli gregis:  
Per iniqua populis arua, quà vento tumet  
Glomerante Syrtis, quà Syenaeas dies  
[109] Consumit vmbras pressimus certos gradus.  
Tandem lupato didicit Arsacio premi  
Perdomita Memphis: iacuit ad nostros pedes  
Captiuus Apis, séque confessus bouem,  
Sacro coactos igne mugitus dedit.  
Et tu Tonantis aemulum numen Iouis  
Arator amnis, cui per arentes plagas  
Septena fluctus ora foecundos vomunt.  
Dominum probasti, castra cùm stagnantibus  
Illapso arenis limitem inuictum dabat,  
Tacitísque spretus retrò fluxisti vadis.  
Nunc sacra Superis victor, & festas iubet  
Lucere taedas: nunc triumphandos iugo  
Dare colla Reges. Iussus hùc gressum fero  
Instruere pompas. Vnde sed portâ ruunt  
Bipatente ciues? vere sic apes nouo  
Statiua linquunt cerea, & latè thymum  
Populantur agris. ---

[[2]](#footnote-2)SCENA SECVNDA.

ARTAVASDES. ASPATHMES.  
---FIDA ciues pectora  
Satis-ne saluè? Aspath. Purpuratorum decus  
Salue Artauasde. Qualis Oceano redux  
Tenebras resoluit Matris Idaliae comes,  
Roseâque Phoebum luce surgentem praeit:  
Talis renatum Persidi incolumis diem  
Regémque reuehis gloriâ & Marte inclytum.  
Cuncata dùm per tela, quà coelum truci  
Mors ambit vmbrâ, sancta te Regis fides,  
[110] Martiâque caecis vnda vorticibus rapit,  
Tibi Senatus thura, Matronae tibi  
Sparsâ per aras vota fuderunt comâ.  
Quid sanctiore victimâ Imperii lares  
Rogauit vnquam Persis? ô salue ambitu  
Recepte magno, Persici salue salus  
Columénque regni. Artau. Parciùs laudum seges  
Metenda Ciues: Regis hic Genius fuit  
Miles vt iniret saluus antiquos lares  
Vix capita mille secuit hostilis chalybs,  
At Pharia natis innatat tellus suis:  
Solitúmque patrio Nilus exuperans vadum  
Fluxit cruore, aut corporum aggestu stetit.  
Latrantis ille ricta compressit Dei,  
Vilesque ab hortis numinum risit choros,  
Deus ipse potior. Qualis è gremio Jouis  
Despectat ales fulua muscarum globos  
Secura bombi. Aspath. Nota matestas Ducis;  
Aquilam fatemur: sed quibus ni tu fores  
Volaret alis? his decet Reges vehi  
[[3]](#footnote-3)Ad astra pennis: imperent, dùm sic sinant  
Sibi imperari: ponaeris partem tulit  
Magia sacri. Sic onus Atlantem obruat,  
Vicariam ni praestet Alcides opem.

[[4]](#footnote-4)SCENA TERTIA.

ARTAVASDES. SVRENA. ASPATHMES.  
SALVETE Proceres: túque Achaemenii altera  
Spes Oche sceptri, sanguis ô Diuûm puer,  
[111] Geniture Diuos. Suren. Frater vt saluus redis?  
Artau. Surena, nostro Conse non impar Ioui  
Vt te reuiso laetus! infidâ velut  
Rate fluctuatus nauta, cùm digitis styga  
Quatuor propinquam palluit, celsâ pharum  
De turre spectat hilaris, & magno vocat  
Clamore portum: Sic tibi pars ô mei  
Rediuiuus adsum, mortis eductus specu,  
Mihi superstes. Suren. Munus agnosco Deûm  
Recepte frater: edito stabit iugo  
Spectanda Superis ara, votiuo domus  
Rutilabit auro: sospitem tanti est mihi  
Reuidere vel sic fratrem. Aspath. At exactis frui  
Liceat periclis: dulcis in portu est labor,  
Narrare quantus hauserit vortex ratem:  
Notare quâ te parte deprensum furens  
Penè ad latentes fixerit scopulos notus.  
Edissere aliquas Martis ambigui vices,  
Quanto Canopus impete aequarit solo  
Minantia astris saxa? quàm dirum fremant  
Coacta sistro castra? quae chalybem manus,  
Falcata turbo cisia quàm praeceps rotet?  
Suren. Haec inter aras nempe narrabis Deo.  
Nunc otiandum est: reliqua me patere exequi.  
Succede tectis, patrium micâ larem  
Saliente placa.

[112] [[5]](#footnote-5)SCENA QVARTA.

SVRENA. ASPATHMES. DATIS. HOSTANES.  
---REGIS inuicti decus  
Celebrate Ciues: pompa victorem vehat,  
Reducem tumultu quanta Phlegraeo Iouem  
Excepit astris, cùm per Enceladi minas,  
Anguésque totus Mulciber toto Joue  
Adactus iret: cùm sub Inarime Gigas  
Semiustum vtrâque porgeret ripâ latus.  
Aspath. Agis volentes: foenus est Regi dare,  
Delato honore crescimus. Phoebo soror  
Sic vacua reddit menstruo amplexu faces,  
Et mox receptum melior ostendit iubar.  
Datis. Adsunt, propinquant, puluis inuoluit diem.  
Suren. Quae vox, & vnde? Aspath. Moenium vulgus tenet  
Crepido summa; liber hinc vastum patet  
Oculus in aequor. Fors & aduentans Ducum  
Speculantur agmen. Suren. Audio festum canunt  
Paeana litui. quisque stet iussus loco.  
Parentis Oche primus amplexum petes:  
Nos tua sequemur turba. Hostan. Composito gradu  
Procedit ordo: Zephyrus afflatu explicat  
Vexilla molli. Cerne quàm rutilet ferum  
Clypeata classis, ingredi quidui putem  
[113] Simulacra campis aerea, innato viros  
Spirare ferro? Datis. Triste quàm titulis gemunt  
Subacta regna. Memphis in lacrymas iit  
Comam soluta: Nilus effractâ iacet  
Inanis vrnâ: totus impactâ ruit  
Apis securi: quot trophaeorum struem  
Stridentia axe plaustra curuato trahunt  
Viden’ vt superbos vincla captiuos premant,  
Auróque miseros Scurra transuectet Duces?  
Rex sequitur auro fultus, & quatiens sacram  
Sublimis hastam. Hostan. Martis hos habitus putem,  
Si visa recolo: namque Bistonio redux  
Talis coruscat gurgite, & mundo imminens  
Horrifica frameâ bella nutante excitat.  
Datis. At iste vinctus fronde Phoebaeâ comas  
Mauors triumphat: pace nam populos alit,  
Praedâque Dominos orbis Arfacidas beat.

[[6]](#footnote-6)SCENA QVINTA.

SCVRRA. PTOLOMAEVS. OCHVS. PRINCEPS PERSARVM. SVRENA. ASPATHMES.  
PROCEDE praeda nobilis; tandem potes  
Odisse turbam: nunquid aurum etiam times?  
[[7]](#footnote-7)His te superbum torquis, & Regem facit.  
Ptolem. O pompa! ô hostes! ô Dei! ô sceptra! ô Sapor!  
[114] Scurra. Ingredere, non haec hora lamentis vacat.  
Ptolem. Spectate populi, sortis exemplum & metus  
Ptoleemaus cheu! rapior. Scurra. Et nectis moras?  
Ochus. Quis te, quis genitor, mihi  
Tandem restituit Deûm  
Victis terribilem hostibus:  
O quo fulmine fulguras!  
O quo turbine fulminas  
Nili diuitis accolas,  
Et tot nomina numinum  
Hortis vilia Persicis!  
Salue reddite Persidi,  
Tam maior Mareotico  
Quàm par sydereo Ioui.  
[[8]](#footnote-8)Pr. Pers. Aeterne Mithra cui super mundi plagas  
Solium coronant igneo fratres globo:  
Qui fulgurante flammea per aethrae volas  
Asarota curru, quas tibi grates parem?  
Viduata vigili tecta lustrasti face,  
Saluóque magnos pignore implesti lares.  
Tu spes secundas Imperî, Arsacidûm decus,  
Ramum superbae nobilem aluisti domûs.  
Ten’ video clari pignus augustum Patris?  
Exurge, fili, propior amplexus cape:  
Conscende currum, sanguinis pars regii  
Perfruere parte gloriae; ingentes manu  
Hinc aude habenas flectere: vt facias benè,  
Diu ante discas facere, quod facies semel.  
Ochus. Dum patrem Clymeneius  
[115] Currus posceret igneos,  
  
Audaci puer impete  
Hinc, atque hinc radios tulit,  
Mundo auriga inamabilis.  
An considere patrio  
Jnfans experiar iugo?  
Pr. Pers. O docta virtus! Indolis magnae timor!  
Macte puer, imperare qui refugit, potest.  
Meis timere sed quid auspiciis queas?  
Haec te quietâ pace felicem feret  
Haec te per acies dextra securum teget:  
Tu patriae ensis, fuero dùm clypeus tibi.  
Sur. Aequale Superis, arbitri mundi caput.  
Numen redona Persidi, & praesens manu  
Famulos potente Dominus Arsacidas rege.  
Dùm noua Gradiuo regna fulmineo metis,  
Frustráque virtus Afra luctatur Deo;  
Vetera tueri sceptra, & antiquos lares  
Genius fideli promptus obsequio stetit:  
Tuus ille Genius, patre quem coelo, arduo  
Natura nisu peperit aequalem tibi.  
Iam te recepto cedit, & magnam fugit  
Subire molem: lassus Alcides velut  
Reddidit Atlanti pondus immensum poli.  
Pr. Pers. Egisse laetos pace tranquillâ dies,  
Surena, populos audio: hàc fidem probas.  
Aspath. Rex summe Regum, cuius ad nutum tremit  
Quodcunque nascens Phoebus, aut moriens videt:  
Dum te Canopi bella, dum Thebae tenent,  
Hosti inuidere licuit, & periit tuis  
Translata vultûs illa maiestas sacri.  
[116] Ni misera fieret Memphis, & patiens heri  
Nunquam Saporis maior aspectu foret.  
Solamen idem cladis, & cladem dabas.  
Tandem ergò victor hoste prostrato redux  
Tua tecta, non aequata coelo marmora,  
Caesásque Hymetti culmine, aut Libani trabes:  
Sed maius aliquid, Ciuium pectus subi.  
Amor hîc satelles regium stipat latus:  
Idémque somnos fidus excubitor regit.  
Non ille blando fucat insidias dolo,  
Pulcrum vt rigente toxicum gemmâ bibas.  
In ista Reges atria affectant viam,  
Reperêre pauci: vincere armato nefas:  
Admittit ingens singulos tantùm locus.  
Dignam Sapore Regiam Ciues damus  
Domino, & Parenti. Prin. Pers. Grata quae paucis patet:  
Mihi spero praesens faciet aeternam dies.  
Ochus. Quàm dulce strepitus inter armorum, Pater,  
Laudum acroama! Currus hic quanti stetit?  
Prin. Pers. Stetit Oche magno: peperit has virtus rosas  
Sed ante spinis horruit culmus ferox.  
Placentne, fili, quae vides? Ochus. Certè, Pater.  
Prin. Pers. Haec & parandi placeat asperior modus.  
Non iacet in ostro gloriae, auratum fugit,  
Laqueare virtus, inter epulonum dapes,  
Calybonióque pectus immersum mero  
Habitare nescit. Ochus. Nam quid est virtus, Pater?  
[117] Prin. Pers. Natam Tonantis Oche, Reginam puta,  
Ditem, venustam, quam tibi sponsam volo.  
Ochus. Eiús-ne prohibes, Genitor, aspectu frui?  
Prin. Pers. O si videres, Oche, quàm puri faces  
Subderet amoris! Nate dum molle es lutum,  
In vtrunque flecti cereus, Dominam occupa,  
Et irremisso stringe complexu puer:  
Iuuenta laeues cúmque signabit genas,  
Curaeque grandes pectus implebunt viro:  
Cùm tarda senio membra frigebunt graui,  
Haec prima libet, vltima & seruet tuos  
Virtus amores: si quid exemplo pater,  
Si valeo meritis sequere quam facio viam.  
Hinc currus iste, quôque nil melius sonat  
Laudum acroama. Ochus. Laetus imperia exequar,  
Patrióque figam tutus in passu pedem.  
Ptolem. Audis Osiri? Prin. Pers. Nam quid exclamat reus?  
Ptolem. O sancta Coniux! Prin. Pers. Naenias vmbris canit.  
Ptolem. Hominum pudor Deûmque, surgenti tuos  
Nato furores inde, sic patrium bibit  
Echidna virus; antra rugitu quatit  
Suppar Leoni catulus, & praedas agit  
Non sponte crudus: nempe virtutis tibi  
Blandita species? nempe virtutem citas?  
Prin. Pers. Ptolemaee. Ptolem. Laruam pone, virtutem vocas  
[118] Aliena rapere sceptra? quà sua sit furor  
Inferre stragem? pace gaudentes suâ  
Vexare populos? Nam quòd Aegyptus luit  
Hâc strage crimen? Vidit augustos Deûm  
Fumare iam non ignibus thalamos suis;  
Factura coelo marmora inuidiam, inclyta  
Monumenta Regum dirui, cineres noto  
Spargi sepultos, oppida in segetem seri.  
Quoties suorum sanguinem Nilus bibit,  
Et discolore fluxit ignotus vado  
[[9]](#footnote-9)Per ora septem? Pr. Pers. Victe. Ptolem. Fortunam exprobras;  
Vicisti, & illud prosperum in miseros scelus  
Virtus vocatur. Maria si paucis tenent  
Lembis Philetae, maria praedones habent,  
Rapit arma mundus, vltima in captos fremit  
Supplicia. Sed tu mille qui ratibus potens  
Praedare, qui per signa composito agmine  
Ducis Philetas, Rex es, & felix latro  
Palam impudente ferculo praedam vehis.  
Pr. Pers. Captiue. Ptolem. Non sum: non subit virtus iugum.  
Tu verte regna, solium in occulto mihi est,  
Vbi Imperator animus, & rerum arbiter  
Aequato vtranque iure fortunam regit.  
Non insolente laeta me typho extulit,  
[[10]](#footnote-10)Non premet iniqua. Nil agis belli artifex,  
Superbe victor, non facit miserum dolor,  
Non vincla seruum: libera & potens sui  
Tua furta, fastus lingua condemnat tuos.  
Pr. Pers. Etiam in catenis? Ptolem. Nempe quae mentem implicant?  
[119] Prin. Pers. Ten’ ire curru sub meo nescis? Ptolem. Scio.  
Pr. Pers. Qualis videre? Ptolem. Quantus in proprio steti.  
Pr. Pers. Et absque regno? Ptolem. Regna seruaui mea.  
Pr. Pers. Patriâ remotus? Ptolem. Mundus in patriam patet.  
Pr. Pers. Vincto patebit? Ptolem. Liber est qui se tenet.  
Pr. Pers. Clausus tenebis? Ptolem. Exitum corpus dabit.  
Pr. Pers. Manere cogam. Ptolem. Cogere vt viuam potes?  
Pr. Pers. Possum vt miser sis. Ptolem. Est miser qui scit mori?  
Pr. Pers. Moriere. Ptolem. Fessae littora minaris rati.  
Pt. Pers. Ratem ante quatiam. Ptol. Mortis imminues metum.  
Pr. Pers. Metuenda ponam. Ptolem. Terminus mors est mali.  
Pr. Pers. Non terminanda. Ptolem. Mortuis etiam imperas?  
Pr. Pers. Et facio miseros. Ptolem. Esse quos nihilum reor.  
Pr. Pers. Abripe satelles, carcere superbum doma.  
Ptolem. Axis rotatum cernis inuersi globum:  
Vt tam imus ille radius argento nitet,  
Quàm qui supremus? Pr. Pers. Fecit hic currus sophum.  
Ptolem. Facisset & te! nam Sapore dum ebrius  
Ridente stolidum proluis pectus dolo  
[120] Jmpune felix, voluitur vitae rota,  
Voluitur, & ima turbine inopino petes,  
Qui spes in alto credulus figis gradu.  
Prin. Pers. Veto plura: qui sim, faxo, quid possim scias.  
Jmperia ruere, ludere in Regum caput,  
Mundum arbitrari, regere naturam meum est.  
Ego magna coeli cura, fortunae timor.  
Ptolem. Vocas ruinam, casus ex alto placet.  
Prin. Pers. Include miles nocte lethaei specûs:  
Timere discat. Ptolem. Praeeo quò sequi potes.  
Prin. Pers. Proceres in Arcem: vota coelicolûm patri  
Properemus, inde laeta nos capiet quies.

[[11]](#footnote-11)CHORVS MILITVM TRIPVDIANTIVM.

DICITE ter io, ter io Paean;  
Tempora viridi cingite lauro.  
Jn sua saluus Regna Sapores,  
Jn sua victor Regna Sapores  
Turmas domito ducit ab hoste:  
Dicite ter io, ter io Paean.  
Palmis alacres onerate manus  
Sapor exuuiis clarus opimis,  
Hominum victor, Diuûmque Sapor  
Phario Arsacidas orbe reducit:  
Dicite ter io, ter io Paean.  
Periit luteo ventre Canopus,  
Latrare timet mutus Anubis,  
[121] Iacet aeternùm perditus Apis,  
Cessêre meo menstra Sapori:  
Dicite ter io, ter io Paean.  
Phario non sic aequore victrix  
Tua progenies Cyre reuertit.  
Non truncati sic fraude ducis  
Cecidit Babylon victa Dario.  
Dicite ter io, ter io Paean.  
Millia centum millia mille  
Strata per amplos voluuntur agros:  
Et qui Satrapa; quique Tribuni  
Mento exanimes tetigêre solum.  
Dicite ter io, ter io Paean.  
Non sua Nilum purpura tinxit.  
Et violento scandit inundans  
Vortice iussus, nec foecundi  
Cumulos limi sparsit in arua:  
Dicite ter io, ter io Paean.  
Huc ô Iuuenes Martis alumni:  
Huc agricolae telluris amor:  
Huc artificum daedala virtus,  
In dona Sapor pretiosa fluit:  
Dicite ter io, ter io Paean.

[122] ACTVS SECVNDVS.

[[12]](#footnote-12)SCENA PRIMA.  
SAPOR. ASTYAGES. ROXANES.  
QVAE monstra narras? sceptra quis ludit mea  
Inopinus error? fare, si saluum cupis,  
Rem pande, ne quà crescat exoriens malum:  
Praeire decuit, proximum est properè sequi.  
Roxan. Te mithra, si fas, vósque siderei globi  
Fratres Saporis, testor vndantes agris.  
Vidi phalanges, & triumphanti agmine  
Explicita victae spolia telluris trahi:  
Ex quo Artauasdes Ciuium turmas redux  
Accinit vrbe. Sap. Perfidum, ingratum caput,  
Quis te Sapori reddat irato Deus?  
Nemo ire vetuit? nemo compressit gradum?  
Roxan. Quin ire miles iussus imperio tuo.  
Sapor. Meo? at sequebar iunctus homotimis feras,  
Auiáque cursu nemora lustrabam procul.  
At vbi pyropis currus eois flagrans?  
Roxan. Vanuit in auras. Astya. Turba captiui gregis?  
Roxan. Erepta nobis. Sapor. Ecquis hoc viuo nefas  
Potuit Sapore: Asty. statuae semihominis Dei  
[123] Radiata gemmis? Roxan. Periit. Sapor. Astrorum faces  
Dei estis? ô qui lucidum accendis iubar  
Spectator orbis, fratris hausisti probrum  
Torpente inultus dexterâ: coeli pudor,  
Quis scandere astra, quis me anhelantes vetat  
Flectere iugales, pérque monstrorum orbitam  
Tua aestuosis membra partiri feris?

[[13]](#footnote-13)SCENA SECVNDA.

ARTAVASDES. SAPOR. ROXANES.  
TV quod iuberis regias exple dapes,  
Aurea choaspes dona deprompsit recens.  
Tu militem arma; sequere tu, Astyagem iuuat  
Reuocare ab agris. Roxa. Cernis intentum tibi  
Rex Artauasdem? regias loquitur dapos.  
Sapor. Ten’ video Regum proditor:? Artau. Superi! quid hoc?  
Sapor. Caput execrandum. Artau. Coelites vestram fidem!  
Sapor. Quid parricida, quid stupes? Artau. Hic est Sapor?  
Sapor. Ego perduellem miseram? Artau. Quis te hùc Deus:  
Sap. Attonita voce verba quid trepidâ iacis:  
Artau. Rex magne, num te regio liqui in toro?  
Sapor. Faxo relictum sentias. Artau. Jnter dapes:  
[124] Sapor. Etiam-ne ludis? Artau. Iussa num tua exequer?  
Sapo. Hoc imperaram debitum Diti caput?  
Artau. Feci imparata. Sapor. Nam coëgisti Magos  
Satrapas? Artau. Coëgi. Sapor. Nam meus victum tulit  
Triumphus aurum? Artau. Et fercula, & spolia, & duces.  
Vidi ipse, vidi cùm paludatus Sapor  
Rutilaret auro, pérque Persepolis vias  
Victore pompam duceret curru arduus,  
Blandúsque patrio luderet natus sinu.  
Roxan. Delira loqueris: ipse ego syluis pedem  
Referre monui, reddidi castris ego  
Legione vacuis. Artau. Rex in vrbem non iit?  
Roxan. Et quaeris? Artau. Hodie? Roxan. Somnias. Artau. Non est Sapor,  
Vel ego Artauasdes. Sapor. Esse me qui sim negas?  
At faxo discas, cúmque detractâ cute  
Sulcata ferro latera porriciam in rogos  
Dirum cadauer: parce, clamabis, Sapor,  
Ego sum Artauasdes proditor. Miles rape,  
Consume in vno vincla, dùm surgant cruces.  
Artau. Vincla innocenti? Sapor. Rapite. Artau. Quid sceleris luo?  
Sapor. Crudele fatum! post tot aggestas opes,  
Tot decora honorum, pérque praeteriti gradus  
Post Spem futuri, prodor! ô coelum! ô Dei!  
  
[125] [[14]](#footnote-14)SCENA TERTIA.

MEGABIZVS. SAPOR. ASTYAGES. ROXANES.  
IMPERIA Regum nemo properauit satis,  
Reuoca Artauasdem miles, innectit moras  
Iussus homotimos ducere. Hîc credo duces  
Miscere ludis seria, & mimum dare  
Vrbe occupatâ: nempe cùm scierit Sapor  
Quos ille ludos? Roxan. Cernis hîc adstat Sapor.  
Megab. Nuper probassem ludicra, in castris cohors  
Quando otiosa sedit, & pompae diem  
Optauit hilaris; seria hoc tempus vocat.  
Astia. Tibi, perduellis, ludicrum est Regem sequi,  
Regem tuer? Megab. Quisquis es laruam exue,  
Ne ficta veros forma per luctus cadat.  
Sapor. Haec tu Sapori proditor? Megab. Verus Sapor  
Quae vera faciet. Túque solliciti metus  
Astyage patris, regiae dùm te iubet  
Aulae Artauasdem reddere, & grandi tonat  
Iras tumultu, ludis? Astya. Vrbanos ego  
Te facere ludos, te palatinos negem?  
Megab. Redite in vrbem, Rex iubet: nemo mouet?  
Sap. Moueo ego, ciues, saxáque, vrbémque eruo.  
[126] Megab. Tu siste; ahenas, miles, obiicito fores,  
Dum narro Regi fabulam. ---

[[15]](#footnote-15)SCENA QVARTA.

SAPOR. ASTYAGES. ROXANES.  
---OBIICIAT fores  
Adamante clausas, rigeat aetnaeus chalybs  
Suáque ipse in aera Mulciber totus fluat,  
Ibo Sapor, ibo, & euertam omnia:  
Quantúmque coelo verticem aërium ferunt,  
Tellure tantùm saxa tenebrosâ obruam.  
Hùc tela, & arcum. Iuppiter si quid polo es,  
Sic Artauasdem liceat vlcisci precor  
Vt tela neruo taxus adducto vibrat.  
Vos ite Proceres, militem victo mihi  
Glomerate mundo, qualis Actaeas minax  
Xerxes per vrbes tonuit, haud haeres minor  
Jta fulminabo, fundet armorum globos  
Pede pulsa tellus; omnia Saporem audiunt.  
Roxan. Jn vrbe saeuit fugere quod tentas malum.  
Hàc prouidendum est. Astya. Dicis: acciri tamen  
Hùc ante, genitor, è catenatâ iube  
Pharium cateruâ militem: is pleno sapit  
Pectore, quietem rebus & dubiis feret.  
Roxan. Fugisse vinctos ecquid audisti duces?  
Astya. Queis nulla durum temperat virtus iugum.  
[127] Maiora Amyntas spirat. Hic ille est, pater,  
Cui gratulatus frontis aspectum aureae,  
Oculíque fulgur, & verecundo genas  
Rubore tinctas, plebe captiuâ erutum,  
Non indecoro stare iussisti gradu.  
Roxan. Vincta cohortis fors & indicium dabit,  
Nisi fugit ipse. Sapor. Vade veloci viâ  
Roxane, saltem tadii fallet moras.

[[16]](#footnote-16)SCENA QVINTA.

ASTYAGES. SAPOR.  
PERMITTE Genitor, pectus audaci impleam  
Puerilo curâ, teste dùm sedes vacat.  
Sapor. Secede Miles. Fare pars melior mei,  
Regem putaris publicè, patrem domi.  
Astya. Jnopina regni fata, mutatas vices,  
Pompam sinente cernis ereptam Deo,  
Trepidósque ciues: Rebus haec subitis salus,  
Et certa spes est, esse quòd subitae solent.  
Vbi se iste fluctus frangat, haud equidem auguror,  
Vbi ponat aestum. Sapor. Vbi iussero: ingratâ ferox  
Vndabit vrbe, pérque Persepolis fora  
Inimica tristi capita torrente auehet.  
Norint Saporem. Astya. Genitor, hoc primum rogo,  
Animo imperemus: nulla consilium vtile  
[128] Dedit ira: lentus statue quae peragas citus:  
Saeuire parce, causa dùm morbi latet.  
Non punit ira saepe, sed refricat scelus.  
Sapor. Ita vindicari ciuium prohibes nefas?  
Astya. Hoc mentis aestu tempera. Sapor. Hoc suades mihi?  
Astya. Meliùs timetur qui remissè vindicat.  
Venena colubri quis pede irato terit?  
Simul ista regni posuit inuentor Deus,   
Aulam, atque fraudes: perfidos capit, aut facit.  
Quâ parte tutus esse vis, illâ time.  
Secura nimiùm corda se prodi volunt.  
Sic nauta totos nullus explicuit sinus,  
Quin contrahendis apparet velis manum.  
Sanum, quietúmque aequor ex aequo malum est.  
Vbi nil nocet, nocere quod possit, subest.  
Alios proinde casus affligat repens,  
Tibi nil repens sit; sortis humanae vices  
Animo occupatas consilî è speculâ aspice.  
Sapor. Quàm, nate, monstras rebus obscuris viam?  
Astya. Hominum ipsa prodit natio, & Regum status.  
Scis magica, genitor, robora: hàc pando metum,  
Si rite quid mens augurat: verbi minax  
Fremitus trementem saepe turbauit styga,  
Pauidósque in auras traxit insolitas Deos.  
Illusit oculis sape, & artifici manu  
Mentita veris ora simulauit notis.  
Genitor quid haeres? quisquis imperium inuidet  
Magus Sapori, fictus ingreditur Sapor,  
[129] Vmbrâque ciues ludit ignaros doli,  
Satrapûmque sanctam perdit impostor fidem.  
Hàc proditorem, genitor, hàc fraudem time.  
Sapor. Astyage vincis: Ninyam hoc mater dolo,  
Hoc Oropasta Mergidem regno expulit.  
Effare prudens nate quae fieri velis.  
Astya. Elisa vulnus vulneri serpens ferat:  
Mors vnde, ab iisdem vita visceribus fluat.  
Conquire lectos vrbe populosâ Magos,  
Blandóque coecas exprime insidias sono.  
Si resilit, & luctatur educi malum,  
Verum fateri cogat admotus dolor.  
Sapor. Periculosam voluis Astyage aleam.  
Spectro tenetur aula, suppositum colit  
Ciuis tyrannum, conscius fraudis Magus  
Prospectat arma; quam mihi mentem facis?  
Astya. Cautè extrahenda est turba: fors alacres dabit  
Nil triste metuens animus. Inuéni, Pater,  
Quî deuocentur: fraudibus nam quis vetet  
Obiicere fraudes? Commodùm nobis redit  
Roxanus, vni si iubes credam arbitro  
Quodcunque tutus suggerit menti dolus.  
Sapor. Placet, experire: nota Roxanis fides.  
  
[[17]](#footnote-17)SCENA SEXTA.  
  
ROXANES. SAPOR. ASTYAGES.  
REX magne, pharius huc gradum miles tulit,  
Vt imperasti. Sapor. Tota non fugit cohors   
[130] Super vnus esse potuit: admitti placet.  
Roxane pectus interim fidum proba,  
Exequere quicquid natus arcanum iubet.  
[[18]](#footnote-18)Roxan. Committe Princeps: si putas fidum, facis.  
Astya. Hoc placuit vnum: castra confestim pete,  
Notósque vultus veste simulata tege.  
Vrbem pererra tacitus, agglomera magos,  
Omnésque muris aede vicinâ occule;  
Jndeprehenso castra quò subeant gradu  
Vbi alta vigilem merserit turmam quies.  
Prudens susurros vrbis intereà ebibe,  
Aulaeque strepitus: qualis & quantus Sapor  
Visus per vrbem? num quis Astyagem petat,  
Num qui Artauasdem? te quoque optari audies.  
Roxan. Cui visa referam? Astya. Iunctus haerebo patri.  
  
[[19]](#footnote-19)SCENA SEPTIMA.

SAPOR. ASTYAGES. AMVNTAS.  
CAPTIVE, quò se socia proripuit phalanx?  
Amynt. Rex magne fraudis nescium pectus rogas.  
Sapor. Tibi seruitutis terminum inuidit polus.  
Amynt. Qui seruitutem iussit, hîc retinos Deus.  
Sapor. Seruire Superûm liberos vllus iubet?  
[131] Amynt. Seruire me vult qui tibi palmam dedit.  
Sapor. Palmam meae fortuna virtuti dedit.  
Amynt. Humana casu reris incerto rapi,  
Et fortuitos astra metiri impetus?  
Melioris orbes legis imperium rotat  
In séque gyro volui inoffenso iubet:  
Custode nec fas stare semoto ordinem.  
Jlle ille terram librat, vt vacuo insidens  
Circùm ambientes Solis excipiat faces:  
Vt mollienti maria stagnentur freto  
Refusa campis: pendulus coelo vapor  
Constipet vndas: Inde truculentum tonat:  
Hinc vorticosus equitat Oceano Notus,  
Contráque Boreas murmure aduerso fremit:  
Hinc & tremente terra succussu labat;  
Ardéntque busto montium arcano iuga:  
Hinc diues vndae vena medicatae fluit.  
Nil vacat ab illo, maior immenso licot  
Porrigitur opere, déque sublimi aethere  
Speculatus, hominum fata moderatur vigil.  
Nec fas latere: Gnossii coecus specûs  
Molire latebras, claustra tercentum obiice,  
Indomitum ahena turris opponat latus,  
Penetrabit, ibit, cordis & rupto aggere  
Tacitos recessus aure non tardâ hauriet.  
Sapor. Negotiosum miles informas Deum.  
Amynt. Stabilis moueri cuncta sub pedibus iubet:  
Elementa verbo format, & nutu regit.  
Dextra potentis opibus animantum greges,  
Quae vacua volucri spatia remigio secant,  
Bifidóque findum vngue telluris solum.  
[132] Liquidaeque ciues squameos pascit plagae.  
Huic alta arenas maria numeratas vehunt,  
Et aura iusso ventilat syluas modo:  
Legémque Tigri posuit, & Nilum incitans  
Huc surget vsque, dixit, aestiuus tumor.  
Hominum-ne curam ponat ignauus parens,  
Casúque natos, arte fortunam regat?  
Huic sceptra credit, rusticâ hunc claudit casâ,  
Illósque vacuat, implet hos gazâ sinus.  
Tibi palma cessit? lauream misit Deus.  
Superata Memphis? iussit & vinci Deus:  
Domino stat vni victor, & victus cadit.  
Sapor. Delira loqueris, cuique mens propria est Deus:  
Sibi quisque sortem moribus fingit suis.  
Aut coeca vinctos fata mortales trahunt.  
Nam bene bonis sit, nostra si curat polus.  
Amynt. Tu de Pronoeâque reris, an dubitat, Sapor?  
Bonis malè esse possit, aut malis benè?  
Sic lux tenebras, vnda sic flammas alat,  
Natura discors pariter aeternâ fide  
Elementa nectat, Quamlibet sortem aestima  
Vtentis animo, veniet aut fiet bona  
Bono recepta pectore. Immiscet Deus  
Secunda duris, laeta castigat malis,  
Hîc pater, & illic: fortiter natos amat  
Quos experitur. Certa generosos legit  
Dux ad perîcla, vulnus athletas decet,  
Fortia cicatrix ora nobilitat frequens.  
Madescit animus otio, & recti impotens  
Longùm supinat marcidos artus sopor:  
Subit ille tandem crauis inexpertis rigor.  
[133] Ne metue, molles & sui casus manent:  
Dilatus est, si quem esse dimissum putas.  
Astyag. Plebeia tantùm ludere in capita assolet  
Fortuna, Regum sancta maiestas Deo.  
Amynt. Deus aequat omnes: non legit titulos polus:  
Rex, cerdo, miles, Satrapa, nascuntur Deo,  
Moriuntur homines. Vincit hoc Regis status,  
Quòd vindicantem primus incurrit manum.  
Vt alta Libano cedrus, aut si qua inclytum  
Fuscis cacumen nubibus tecta inserunt,  
Aethrae trisulcas meliûs excipiunt faces:  
Plebeia tantùm in capita desaeuit Deus?  
Dic hoc Dario, certa Cambyses feret  
Documenta, quique classibus iunxit freta.  
Sapor. Obliqua me spectare fortuna audeat  
Humana suprâ, proximum coelo Deum?  
Amynt. Si scandere audes grauiùs ex alto cadis.  
Sapor. Mea vertat vllus regna? Amynt. Qui fecit Deus.  
Sapor. Mihi sceptra rapiat? Amynt. Qui dedit. Sapor. Hic vbi Deus?  
Amynt. Rex parce, spectat ille te. Sapor. Coelo euoca,  
Iuuat meum videre victorem, iuuat.  
Cernemus orbis regnum, & illustri exitu  
Mundi sequentur sceptra victricem manum.  
Me praeter vllus regnet in terris Deus?  
Non haec Serapin aextra, non pharias Aues,  
Hospitia Superûm, non Canem oppressit Deum  
Amyn. Portenta stygii vana domuisti lacûs.  
[134] Quos fecit error, sustulit Diuos furor.  
At verum Olympo numen, astrorum sator,  
Deus deorum domitor & Regum sedet;  
Agnosce Princeps, subditum incurua caput;  
Potente dextrâ frangere superbos potest  
Solétque: grauis est ira quae coelo cadit,  
Quid quae rebellem tangit? Sapor. Alieni sequar  
Arbitria Regis? sceptra non mihi debeam?  
Me timeat orbis, ego alteru, & Rex et Sapor?  
Amynt. Odisse Reges vera quae faciunt, solent.  
Discedo, at istud forte supremum audies.  
Melior in aulâ revnet Arsaciâ caue,  
Et sceptra coelo vindice immissus ferat;  
Habere ab alio regna, cùm exciderint, scies.

[[20]](#footnote-20)SCENA OCTAVA.

PHARNABAZVS. SAPOR. ASTYAGIS.  
REX magne, Phariae castra numerosus subit  
Legatus aulae: dîa maiestas viris  
Animúsque verbis maior: augusto putem  
Superûm-ve natos sanguine, admitti rogant  
Ad sacra, Princeps, ora; quid fieri placet?  
Sapor. Hospitia Dotus apparet, mensam Badres.  
Lautia Bagaeus: victi Achaemenios volo  
Spectent honores populi, & auxilium boni  
Facilesque praestent: donec occlusam Sapor  
Pessum vrbem & aulam dederit. Asty. Irarum satis;  
[135] Mihi crede curam hanc, dignus Astyage est labor  
Externa magno regna moliri patri.  
Sapor. Resiste fili: numen haec poscunt meum.  
Gubernat astra Phoebus, & terras Sapor.

[[21]](#footnote-21)SCENA NONA.

ASTYAGES.  
VERVM-NE, an animos coecus illudit fauor?  
Nihil improbatur dedecet amicum nihil.  
Quàm grauia Regiverba captiuus dabat!  
Amor-ne, veritas ne consensum exprimat,  
Addubito: certè placuit. Est coelo Deus  
Qui fata Regum voluat, & facili manu  
Imperia mutet? Viuat, & viuat sibi  
Deus ille: nam quem cura regnorum coquat  
Dices beatum? Nostra sed casu rapi,  
Fluitare mundi gurgite incerto ratem;  
Sed esse numen Regibus compar Deo,  
Orbémque duplici stare sub Domino putes?  
Deus est Sapores? sit licet Rex, & Pater  
Natura, corpus, vita, vox, hominem sonat.

[[22]](#footnote-22)SCENA DECIMA.

SVRENA. ASTYAGES.  
ASTYAGE quas hîc solus innectis moras  
[136] Faustúmque vitias patre deserto diem?  
At ille vitis Lydiae, & platani aureâ  
Recubans in vmbrâ, regias inter dapes  
Felicitati deesse te queritur suae.  
Astyag. Surena ludos agitis, intrusam audio  
Regnare laruam: nemo secura abstulit  
Ludibria Regum: sorte cum Domino impari  
Capitis poriclo luditur. Suren. Solis faces  
Adiuro, Princeps, fabulam hanc vestry cient  
Vt fama, Satrapae: subitus attonitam quatis  
Tumultus aulam, densus ad Regem coït  
Statione miles liberâ: vlcisci petit,  
Tu si redisses fors & vlcisci daret.  
Astyag. Cui verba pectus perfidum? vidi nefas!  
In castra adactum scelere Megabizi patrem:  
Occlusa praesens claustra, & opposito aggere,  
Vidi Saporem regiâ exclusum suâ.  
Hoc ille Regum rector, hoc natus ferat?  
Suren. Quòd olim amabas pignori oppone caput,  
Supplicia non recuso si fraudem paro,  
Si verè in aulam non penetrauit Sapor.  
Astyag. Tu finge iura, vilis est Diuûm metus  
Cui leuia Regum sceptra, cui nutat fides.  
Sur. O Sol! ô astra! Magne regnator Deûm  
Hoc hoc tridente verbera telo caput:  
Fige, vre, lania, sum nocens, merui mori;  
Nutante nam quid demorer vitam fide?  
Astyag. Sic merita pensas? noster hoc meruit fauor?  
Suren. Quod suspicando vindicas, Princeps, scelus?  
[137] Quod crimen in te seruus admissum luo?  
Astyag. Nempe Artauasdi frater addendus fuit.  
Suren. Vtrunque vinclis perdoma, accedant scaphae,  
Et quicquid vsquam est horridum, nullum dies,  
Tormenta nullum pectoris retegent dolum.  
Astyag. Secura loqueris? Suren. Mitte qui explorent fidem,  
Qui patris ora, vocis agnoscant sonum.  
Astyag. Magia finxit. Suren. Vester hanc potius Sapor  
Tentarit artem; solus illudi potes:  
Quis fallat omnes? Eia, dubitatum nimis.  
Astyag. Fortuna pectus credulum quaeuis premat;  
Surena fidei se dat Astyages tuae.  
Quid machineris cogita, Regum polus  
Inuigilat vltor. Suren. Quod times in me cadat.  
  
[[23]](#footnote-23)CHORVS.  
HOC habent in se miserum beati,  
Esse quod nolunt miseri: secundam  
Prima fortunae vocat aura; séque  
Ebrium praesente bono, futuris  
Proluit pectus, niueámque vitae  
Aureâ sperat seriem catenâ.  
His ferax pandit gremium irremissae  
Cura naturae, rotat astra coelum,  
Candido circùm micat igne Phoebus,  
Parturit fruges inarata tellus,  
[138] Subsidet pontus, famulúsque iussa  
Accipit orbis.  
Quis Deûm voces ita constitutis,  
Quis poli longè iaculantis iras,  
Quaeque mortales agitant, procellas.  
Et Deae ludum volucris, suóque  
Semper auctori orane crimen, & te  
Proh nimis velox Libitina, vósque  
Tartari flammae malè ominatus  
Occinat augur?  
Aspero ignescit monitore veri  
Pectus insuetum stimulíque vires  
Calcitrat contrà. Violente qualis  
Pressat admorsu sonipes lupatum:  
Densa cui dextrum iuba velat armum,  
Survit ad plausus sinuata ceruix,  
Ignei vibrant oculi, torosum  
Explicat pectus, micat acer hirtis  
Auribus. flammam bipatente voluit  
Nare collectam: Ercgo ferox iuuentâ  
Quáque densatur via senticetis,  
Quáque sublimi petit astra mole,  
Quàa salebroso malè tuta fundo  
Terra sorbetur Dominum fatigat,  
Succutítque, aufértque, ruit, volátque.  
Sessor adducto cohibere freno  
Tentat, & mollirè manu rebellem:  
Voce nunc blandâ, strepitúque lingua  
Mulcet iratum: modo calce, virgâ.  
Jncrepat stantem; furit ille contrà  
Oblitus spumis, equitémque dorso  
Excutit, totóque terit secutus  
Pondere victum.  
[139] Talis incerti monitus futuri  
Se suo demens agitat furore;  
Et bonum primò tenet occupatum  
Inquies; sortis rota dum caducae  
Voluitur praeceps, reuolant secunda  
Blanda fortunae, nihil & timentis  
Incubat tandem capiti malorum  
Agmen horrendum; leuior videri  
Mors inexperto queat: ipsa quanquam  
Mors inexpertum petet, & suprema  
Tam bonas horas subitò imparati  
Opprimet hora.  
O mihi nunquam nimiùm beatae  
Aura fortunae veniat, diúque  
Insolens cladis fauor! ô serenum  
Auferat nubes, Superûmque dono  
Per vices laetis mala temperentur!  
Ille plus felicibus est beatus  
Qui potest sperando minùs beatus,  
Aut miser esse.

ACTVS TERTIVS.

[[24]](#footnote-24)SCENA PRIMA.

PHARNABAZVS. MASTYIS. PSAMMETICHVS.  
OPTATA vobis moenia, Arsacidûm decus  
Aulam potentis culmem augustum imperî  
Spectate Proceres; inde quà tellus patet,  
[140] Et anhela Phoebus hinc & hinc flectit iuga,  
Promuntur orbi iura: sublimi Sapor  
Sedet arce, quantus ille qui coelo tonat.  
Tùm gemina proles, patre nil magno minor  
Vt amica fratres signa Ledaei micant.  
Numerosa Regem Satrapûm stipat cohors  
Stellísque claro numine inuidiam ferunt.  
Mastyes. Saluete Diuûm tecta, venerandi lares.  
Implexa vastae spatia dimensus plagae  
Vos fronte primùm cernuus totâ colo:  
Placate magni numen Arsacidum Iouis,  
Victísque faciles reddite Ogygiis Deos.  
Psammet. Hicille terror gentium? hâc vita & necis  
Scribuntur arce fata? Regnorum potens  
Quis hîc Serapis versat immotus vices?  
At ille lituos inter, & chalybis minas

Caedésque, Martis more bistonii furit:  
Putas-ne victis, Satrapa, se clemens dabit?  
Pharnab. Jeiuna qualis caede venantum leo  
Perfusus ora, tela quamdudùm micant,  
Incendit iras, & flagellato rudit  
Tergo cruentum. Tange victoris pedes,  
Omnis residet ira, & infractus furor  
Rabiosa tacito murmura elidet sono.  
Per rapida talis bella fulmineus volat,  
Idémque placidus iura dat victis Sapor.  
Ad ora, Proceres, regia admitti placet?  
Psammet. Si fas, & ille veniat ad victos honor  
Pharnab. Ergóne Regum ritu Achaemenio lubet  
[141] Coluisse Regem? Mast. Quem mihi ritum imperas?  
Pharnab. Incurua ceruix fronte tellurem premat,  
Genibúsque nixus implica tergo manus:  
Ita supplicatur Regibus. Mast. Famulas iubes.  
Strauisse mentes? hic Deos cultus decet.  
Pharnab. Huic Mithra frater, sidera agnoscunt parem.  
Mastyes. Hominem videri cui leue est, Regem putes?  
Pharnab. Humana nutu qui regat qualem putes?  
Masty. Deo minorem: medius aequales suprà,  
Infráque Superos sceptra veneretur Deûm.  
Subiecta quod si capita violentus premit,  
Coelo opprimetur ipse subiectum caput.  
Pharnab. Male ominari mitte; victorem doces  
Quid sapere par sit. Fare consilii vltima:  
Nulli aula Rege non adorato patet;  
Lex patria prohibet: si superbire est ratum  
Tua vota Regi fidus interpres feram.  
Psammet. Etiam-ne pectus, Mastie, incertum labat?  
Mastyes. Tu fracta suades colla seruitio dare?  
Psammet. Nondum subactam spiritus quos tu foues  
Decuêre gentem: victa fortunam accipit.  
Mastyes. Quae facere victrix solita. Psammet. Dedidici statum  
[142] Prioris aeui, fata non luctans sequor.  
Mastyes. At fata contrà stat suo virtus gradu.  
Phm. Est prima virtus ire fatorum gradu.  
Mastyes. Basia superbi Regis vt pedibus feram?  
Pronâ salutem fronte? Pharnab. Vae victis. Masty. Manus  
Tergo reducam supplices? Psamm. Coelum iubet.  
Pharnab. Victus recuset facere, quod victor solet:  
Psammet. At dum Saporem peruicax colere abnuis.  
Tuus ille quondam clausus infandâ iacet  
Ptolemaeus vmbrâ: vitae si tamen est super  
Victore pendens arbitro. Mastyes. O patria! ô pater  
O dulce nomen! pectus haec cura effodit.  
Thalamos reperti testor arcanos Bouis,  
Et quicquid vsquam per Parethonias aues  
Latuit Deorum, supplicî quò me furor,  
Non adigat vllus, pristinae aut sortis fauor.  
Ptolemaee cogis; supplicem pietas facit,  
Fortuna victum. Satrapa quò placitum est age:  
Fuerit honestum quicquid impendam patri.  
Pharn. Tu Rege cretus? Mast. Frater & Regum nepos.  
Pharnab. Reges-ne vetuit colere, dum felix pater?  
Mast. Deos putare vetuit infelix pater.  
Psamm. Dabis ergo, Princeps, Regis aspect frui?  
[143] Pharn. Dabo & fidelem rebus incertis opem.  
Psammet. Benefacta nullus rapiet immemori dies:  
Et habent regressum fata. Pharnab. Terreni Iouis  
Simulatus auro, Principes, vultus micat;  
Et hic colendus. Mastyes. Vincla dum patri eximam,  
Ecquid recusem vile? Psammet. Da bonus bonum,  
Sapor Saporem. Mastyes. Viuat aeternum Sapor  
Vmbrae superstes aureae & reddat patrem.  
Pharnab. Iam state, Proceres, regiae cardo strepit.  
Psammet. Quis ille, Princeps, frontis augustae Magus.  
Pharnab. Surena Regni fidus, & Regum comes.  
Sperate rebus laeta fors vestris adest:  
Hinc prima miseris panditur vulgò salus.

[[25]](#footnote-25)SCENA SECVNDA.

SVRENA. PHARNABAZVS. PSAMMETICHVS. MASTYES.  
VTRVM incitatos ocyùs motus rapit,  
Diurna coeli lampas, an Regum fauor?  
Bissena certâ signa metitur face  
Sol destinatum diuidens orbi diem:  
At hora Reges saepe mutauit breuis;  
[144] Breuis hora tenebras peperit, & mediam abstulit  
Nox atra lucem. Quia quòd aequali rotat  
Sua Phoebus astra turbine: aestiuus refert  
Hyberna luci damna, nec currus obest  
Mersisse ponto citiùs: at Regum diem  
Caligo longa noctis horrendae tegit:  
Tùm creber animos haurit incertos pauor,  
Squallent penates, nubilo vndante effluunt  
Lamenta, tristes alite minarum impiâ  
Resonant tenebrae. Vota si lucem vocant,  
It nothus ab aulâ fulgor, & rutili faces  
Intentat atras fulminis. Tantùm parem  
Phoebo atque Regi splendor inuidiam facis  
Obliteratus; aureum lucis iubar  
Nox vna perimit: rapitur, effucit, euolat  
In pigra lethes stagna, non vllo dies  
Reditura seclo. Reparat, & reparat tamen  
Parili sereno decora fugientis polus:  
Etiam-ne Reges? transit irreuocabilis  
Fauoris hora, restat ex illâ, fuit,  
Et triste, memini. Si quis exurgit tamen  
Reuocante coelo, vnus tot inter millia:  
Si quis renatum prospicit felix diem,  
Quàm splendet hebeti luce! rediuiuos ferit  
Quàm tenuis oculos fulgor! Impuro aethere  
Per vda qualis nubila inuitos Deus  
Rupit vapores, atque rimatus viam,  
Terram albicante pallidus radio notat,  
Nec esse iures, esse quem solem vides.  
Psamm. Ingrata, Princeps, vota lugenti accident.  
Pharn. Miseros iuuabit non inexpertus mali.  
[145] Adeundus vltro est. Satrapûm augustum caput  
Surena salue: Missus ogygiis adest  
Legatus oris, regios per te rogat  
Vultus mereri. Sur. Tempus alienum vetat,  
Noua cura Regem publico exercet malo.  
Mastyes. Surena Regum ductor, Arsacia decus,  
Et columen aulae, da piam afflictis manum.  
Fortuna satis est esse quòd victos iubet,  
Ne facite miseros. Suren. Esse quos vincit Sapor  
Miseros negato. Mast. Victor animosus, potens,  
Sceptrôque clarus, miseriae solatium  
Sit inane victis: ecquid & captos iuuat?  
Sut. Ergo redimendis pretia captiuis parant?  
Pharn. Numerosa, Princeps. Suren. Publico nescis foro  
Vaenisse ad hastam: Pharn. Nempe Niliacî leuis  
Iactura vulgi, Principum ambitur salus.  
Paterna natus vincla dissolui rogat.  
Suren. Tu-ne Ptolemaei sanguine, Adolescens, satus?  
Mast. Natura munus fecit, inuidit polus.  
Suren. Feliciore dignus appares patre.  
Mast. Carcer patricios fecit è plebe vltimâ;  
Quae vincla Regem facere plebeium queant?  
Olim beatum filius colui patrem,  
Miserum erubescat degener; Natum voca  
Ptolemaee vel sic, tu mihi aeternùm pater.  
Suren. Iram Saporis meruit. Mast. Afflictus, miser?  
[146] Suren. Miser, at superbus. Mast. Nempe sic fortem vocas.  
Suren. Non posuit animos, non triumphatum caput,  
Non deprecatus vincla, non genua attigit.  
Psamm. Surena crede, grandis imperium & preces,  
Sceptrum & catenas, carcerem & regni thronum  
Intercapedo dirimit: anteacti immemor  
Jnassuetam iussus ordiri viam  
Respexit ibi se, substitit, luctatus est.  
Suren. Fortuna pectus vestra molliuit meum:  
Tentabo si quid Rege placato queam.  
Sperate, abite. Mastyes. Munus obsequii cape  
Surena nostri: poculum Ausonio vides  
Dignum Monarchâ: tritauus hunc habuit meus,  
Actiaca postquam decolorauit vada  
Nostro Triumuir sanguine, & socium Imperî  
Emancipatum foeminae letho dedit.  
Suren. Commendat auctor, Principes, doni decus;  
Gratum & quòd Itali tetigit Augusti manum.  
Regum fauores inter, eoas opes,  
Et quicquid Indus amne foecundo creat,  
Duplex in vno, Principes, pretium inseram.  
Nunc ite, vestri causa me Regis mouet  
Psamm. Dî te secundent, prima miserorum salus.  
  
[147] [[26]](#footnote-26)SCENA TERTIA.

SVRENA.  
ALIENA tracto commoda, exclusus meis,  
Fratri superstes optimo. Iratus minas  
Quâ parte ponet, quâ prece infringet Sapor?  
Antiqua nostrae decora reuocabo domûs,  
Regúmque Reges stemmate atauorum satos?  
Qui se videri vult parem, non supplicat.  
Obsequia memorem longa? benefacta exprobrem:  
[[27]](#footnote-27)Quaecunque veniant dona, sit merces licet,  
Nec aequa meritis, gratiam Reges vocant.  
Quid si verendum famulus amplectar genu?  
Fecére mores debiti cultûs notam  
Non supplicantis. Frater incerti vagas  
Animi procellas cerneres, nullâ ratem  
Statione firmam! Monita spreuisti mea.  
Dicebam, vt altum nauita emensus mare  
Cui cana fluctus inter, & vela, & notos  
Senuêre menta: fige quà tutum est gradus;  
Praerupta sequeris; tenuis est Regum fauor,  
Pellucet Artauasde, transparent minae  
Fraudes, perîcla, seruitus. Te-ne arguam,  
An acerba Superûm fata? si Superi iubent  
Tam dira Regum imperia. Priuati innocens  
Quod vtrique numen otium inuidit laris,  
Vinctósque in ortu regiae implicuit plagis?  
Fortuna manes patitur illustris suos:  
Viue, late, in alto nemo securus stetit.  
Sed ecce socium ducit Astyagem Sapor.

[148] [[28]](#footnote-28)SCENA QVARTA.

PRINCEPS PERSARVM. SVRENA. GOBRYAS. ASTYAGES.  
QVID procul ab aulâ fronte non laetâ coquis?  
Suren. Priuatus auget publicas clades dolor.  
Prin. Pers. Meae reponam lucis afflatu iubar:  
Effare causam. Suren. Genibus aduoluor tuis,  
Miserere Princeps. Prin. Pers. Vincla te fratris mouent?  
Non sum rogandus. Suren. Culpa peccantis fuit,  
Fatebor equidem, nulla me pietas mouet,  
Et Rege, fratris nomen, offenso perit.  
Pro scelere maono supplicî paulum, est satis  
Magno Monarchae: parcit abiectis leo,  
Hostémque rabidas frangit ad fractum minas.  
Sic ille, longa cui dedit nomen manus,  
Tàm maior olim patre, quàm te vno minor,  
Vestes cecîdit non reas: poenam toga,  
Corpus timorem sensit, & timuit scelus.  
Quis fulminanti tela fufficiat Ioui  
Meritis seuerus paria si vindex vibrat?  
Violenta quos non potuit, effecit bonos  
Tranquilla virtus: surcit è culpâ acrior,  
Ipsóque vires sumit in lapsu vigor.  
Scelus est peractum; quem piget, certè luit:  
Miserere Princeps. Prin. Pers. Leuiter in Reges nihil  
Peccat; furorem laesa maiestas habet.  
[149] Sur. Melius serenum placida maiestas habet: [<miestas]  
Quem Rex nocentem fecit, absoluat Sapor.  
Eripere vitam quilibet possit reo,  
Seruare nemo: genius hic Regum, & Deûm.  
Prin. Pers. Violata quamuis sceptra supplicium exigunt,  
Benefacta iustum libret examen placet:  
Hinc trutinam, & illinc pondus impositum premat.  
Quò vergat ipsi facitis, in vestrâ manu  
Vestrum est perîclum: vita discrimen facit.  
Gobrya, Artauasdis facta percurre ocyus.  
Suren. Ergo reuixi! subdit Astraeae Sapor  
Arbitria Regum: parte quâ potius grauis  
Statera sedeat, inclyta Orosangûm fidem  
Monumenta facient. Prin. Pers. Ille. fatorum potens  
Lethaea viuax stagna transcendit, patrum  
Rediuiua natis ora positurus liber. [< positirns]  
Age fida Regi turba, sit tanti decus  
Aeuo superstes emere, vel fusus cruor  
Oculos mereri discat aeternùm meos.  
Quoties renatum Phoebus ostentat diem,  
Quoties Ibero proluit currus vado,  
Amica gratus nomina exsequitur Sapor  
Memoríque repetens pectore infixos locat.  
Suren. Recente qualis excitus Phoebo vapor  
In astra surgit, munere & Matris Deum  
Stellis propinat nectar: hinc iterùm sacro  
Excoctus igne refluit, & viuos agens  
Latè parentem rore foecundo beat.  
Sic nostra Regem merita momento, iuuant,  
Iterúmque donis foeta in auctores cadunt.  
[150] Pr. Pers. Quae merita vincunt Gobrya! Gobrya. Orosangae fidem  
Mercede iustâ Regis aequauit fauor.  
Suprema restant bella queis hosti fugam  
Spectata virtus fecit, & validas manu  
Strauit phalanges. Brachium in Regis caput  
Iam iam caducum barbaro Numidae abscidit.  
Densum premebat agmen Astyagis latus;  
Ruit Artauasdes subitus, & strage horridâ  
Infecit agros. Si qua peccauit recens,  
Nullâ notasti paginâ. Astya. Regum genus  
His adde, patrum decora, fraternam fidem.  
In illa virtus, fors in errorem impulit.   
Pr. Pers. Esto Artauasdes liher: exonera manus  
Praexaspe vinclis: sospitem huc sisti volo.  
Suren. Mundi tuíque domitor, ô quàm animus stupet  
Tardante linguâ! quantus excitas coquit  
Aestus medullas! Ecquis in grates Deûm  
Pectus resoluat? vincor, ô superi! ah pudet,  
Pigétque! quanquam qui solet vincit Sapor.  
Torrente non si rapidus eloquio in niuem  
Liquescat Hermes, Coelitum non si Pater  
Omnes benigno charites effundat sinu,  
Aequare dona valeat, & Regi nihil  
Debere victus. Quid loquar primum Sapor.  
Quid aut supremum? vita quandudum meos  
Animabit artus, in tuum, Princeps, decus  
Linguam resoluet pulmo: Surenam Sapor  
Modo qui tacere cogit, & cogit loqui.  
Pr. Pers. Surena, quae sint pretia virtutis scio;  
Jta munerari merita famulantum decet,  
[151] Praeuaricatrix si quibus non est fides.  
Suren. Tui columna viuit Astyages throni,  
Et clara satrapûm turba, quid frustrà times?  
Prin. Pers. Vnde haud timendum fuerat. Astya. Agnosco pater  
Agnosco Superi, petitur hoc, petitur caput.  
Egon’ vt parentis fraude degeneri audeam  
Temerare sceptra natus? Astyagem Sapor  
Timere potuit felle vipereo satum?  
Reboate coeli templa; sed leuius malum est:  
Vindex per artus in faces, in fulmina  
Densatus aether currat; etiamnùm leue est  
Dehisce tellus, da nouo monstro viam,  
Et abominandum tartaro absorbe caput;  
Merui perire, cenitor infidum putat;  
Me parricidam patris effecit timor.  
Pt. Pers. Meliora fili: fabulam sed quis dedit?  
Aude profari, sceptra quis finxit mea?  
Astya. Per sancta Mithrae numina, & maius tuum  
Rex magne numen, iuro, praesentes tua  
Oculos imago tenuit: aut tibi adfui,  
Vel adesse volui; luminum si me, & meos  
Fefellit acies, mente peccatum est bonâ.  
Pr. Pers. Fari recusas Otacustarum vigil  
Quod cura notum faciet. Hoc curent volo.  
Venisse Pharios fama legatos erat.  
Suren. Hîc stant ad aulae limina. Pr. Pers. Admitti placet,  
Vt vile nato numen externi colant.  
Astyag. Pater id putare desine, haud vnquàm minor  
[152] Petita nato gratia, hanc mentem exue.  
Vel parricidam creditum, extorrem loca  
Vbi Bootes frigore arctoo rigens  
Molitur aegrè plaustra, palantur Scythae:  
Ad inhospitalis Caucasi exesos specus,  
Ad iniqua Tauri culmina, vndisonis ferum  
Canibus Pelorum, Malea quà sorbet rates:  
Mihi nulla tellus peior offenso patre.  
Prin. Pers. Toties vocatus fugere discebas patrem.  
Astyag. Te credidissem Regio exceptu toro  
Deûm fauores inter, & plausus virûm  
Lenaea patrios dona libare ad focos?  
Fatebor, haesi genitor, & dubius steti,  
Vacuum-ne velles laudis Astyagem tuae  
Comitem pericli, martis expertum aleam.

[[29]](#footnote-29)SCENA QVINTA.

MASTYES. PSAMMETICHVS. PRINCEPS PERSARVM.  
REX viue, regna. Psammet. Viuat aeternum Sapor,  
Mast. Ambigua quanquam tela Gradiui potens  
Sors coeca versat, pérque camporum aequora  
Et hos & illos reciproco extollit gradu;  
Nec causa palmae semper eligitur bona.  
Tamen imperato fata populorum Deus  
Dispensat aequus ordine: hunc vinci iubet,  
Mauult & illum vincere: vtrunque addecet,  
Quia sic statutum: victus è coelo est miser,  
Victor beatus; causa non mala, sed latet:  
[153] Meare quis enim gentium incerta vices  
Ratione credat? Debuit vinci tuis  
Ptolemaeus armis, quando sic placitum Deis.  
Iam quaere causas arbitrî. Augustum decus  
Regni tiaras, purpurae irridians iubar  
Cumulata patribus gaza, populorum agmina,  
Phalanges, arma, par bonum ambobus fuit.  
Hinc Rex, & illinc: Iuppiter medius stetit.  
Cur libra partes pendula erexit tuas?  
Futura pietas omne momentum dedit.  
Parcite penates patrii, visus Ioui  
Post victa melior arma Ptolemaeo Sapor,  
Fuit ille qualis alueo riuus breui  
Tacitus quietis alluit ripas vadis.  
At vbi caducâ nube, & hybernâ niue  
Tumuêre fluctus, inde dissimilis sui  
Spatiatur aruis, rusticus quà se labor  
Explicuit in spem laetus, & soli obtulit,  
Torrente rapidus inchoat cladem freto.  
At non profundo pelagus vndarum pater  
Sorbens hiatu flumina, aethereo magis  
Tumescit imbre; quicquid instillat polus,  
Capiente minus est: saeuit? intrà se aestuat,  
Siccúmque spumâ littus innocuâ quatit.  
Stagnare quòd si gurgite effuso placet,  
Vidisti vt omne Delta complexus vadis  
Foecundo arenas Nilus opulentat luto,  
Aufértque terras? caeteri abradant, edant,  
Praedentur amnes, efficit Nilus solum  
Quod rapere visus, quicquid absorpsit, colit.  
Vndante sic tu Memphin amplexus freto  
Inimica, Princeps, regna quà sternis, beas,  
Irâque prodest martius iustâ furor.

[154] Nunc ergò vana facere coelestum Sapor  
Auguria parce: legerit palmam in tuos  
Verax honores Iuppiter: victae pius  
Miserere parti, vincla Ptolemaeo exue:  
Viduis cupitum redde Niligenis Ducem.  
Serenitate sic inoffensâ dies  
Aeterna signet faustitas: fulmen tuae  
Sic metuat irae nil Jouis metuens Scytha  
Gelu perustus horrido, atque alio Aethiops.  
Adustus astro: si quis aut irâ Deûm  
Sole aestuantes patitur aeterno plagas.  
Conscendat haeres patrium Astyages thronum,  
Clarúmque Cyro stemma rediuiuo trahat.  
Regis-ne potiùs empta libertas placat,  
Et vile credis quod datur procibus caput?  
Quid tale Nilus ore septeno vomat?  
At ille lece fluere iam didicit tuâ.  
En seruitutis debitum, haud pretium ducis.  
Hac paterâ Amasis hospitem coelo Deum  
Placauit Apin: hic Amazonium latus  
Astrinxit olim cestus, & zonam inclyto  
Soluta lecto ferre Pellaeo dedit  
Audax Thalestris: dignus Alcide labor.  
Tibi cedit vltrò: fruere, placatus tuis.  
Pr. Pers. Mea vester ille vincula, atque ergastula  
Captiuus olim risit, expertus sciet  
Quo turbine iras vibret offensus Sapor.  
Quanquam immerenti facere non pigeat benè  
Abite, Procerum danec arbitria audio.

[155] [[30]](#footnote-30)SCENA SEXTA.

PRINCEPS PERSARVM. SVRENA. ASTYAGES. MEGABIZVS.  
CONSILIA Satrapae fida securi date.  
Surena cani verticis sophiam excute.  
puren. Rex magne, sceptro quisquis admouit manus  
Rectâque Cidari nobile erexit caput,  
Hunc blandiente praerogatiuâ extulit  
Natura, supra sortis ingenitae bona.  
Jnde vbi secundos iussa moliri gradus  
Fortuna, vitam lapide signauit bono;  
Quae prona faciti carbasa expanaens noto,  
Citiùs petito nauis in portu stetit.  
Quàm culmen ille gloriae his vectus rotis  
Per aperta cursu rapidus aligero attigit?  
In decus ab omni parte conspirant tuum  
Amica Persis sidera: augusto locat  
Natura solio: diuite amplificat manu  
Fortuna gazas, classico armatur tuis  
Bellona signis, pax Achaemenios alit  
Longaeua populos: cura Diuorum Sapor  
Est solus omnis: Imperî in partem à Ioue  
Vocatus, orbem numine aequato regis.  
Magnum onus honoris summa: desisti tuus  
Tunc esse, cùm Rex esse coepisti Sapor:  
Tàm lege viuis omnium, quam omnes tuâ,  
Lumen sequuntur lumine attonito tuum

Subiecta populi turba, vocali sonant  
[156] Theatra cantu, si quid edicto praeis  
[[31]](#footnote-31)Responsat Echo: vocis elumbem tamen  
Iterat maligna caudam, & anteactum inuides  
Verbo leporem. Fama sic actus Sapor  
Geminat supremos: quicquid exactum est, perit:  
Vbi agere tandem desinis, fari incipit.  
Antiqua regni decora, magnanimi recens  
Martis trophaeum, tótque congestas opes,  
Et latè vtroque diditum nomen polo  
Tonante saeuum fine concludi velis?  
Et hic remotas rumor in gentes eat?  
Regnat; cruenta sceptra sed torquet manu.  
Vincit; sed hostem mactat inclemens Sapor.  
Rex captus; at eum supplicem occidit Sapor.  
Haec magna, Princeps, fama, sed pręstat bona.  
Prin. Pers. Ne metue nostro fiet arbitrio bona.  
Megabize causam pariter hostilem foues?  
Megab. Rex magne, vinci qui potest hostem voca,  
Non victum, inermem: barbarus regnis emat  
Hostis Saporis dici, & impositus iugo  
Tremenda Persis nomina tueri expetat.  
Quae terminauit bella lux, hostem abstulit.  
Quò tendis vltrà? supplicem, victum, reum,  
Tua metuentem regna, deiectum suis,  
Grauiore mersum funditùs letho obrues?  
Da da per vrbes ferculum pompae vehi,  
Ptolemaeus hic est, coniugi miles canat,  
Ille hostis olim, filio dicat pater,  
Vitam imperauit, regna restituit Sapor.  
Quòd si reducti sceptra Ptolomaei times,  
[157] Doma tributis, Nilus exundet tibi.  
Limóque campos vbere explicitos aret:  
Et diues onere Memphis imposito gemat.  
Hostile tanto robur impulsu rues,  
Paritérque gazam barbarus condet labor.  
Quis ope recuset tutus alienâ frui,  
Et otiosus regere sudentes sibi?  
Haec certa pax est, praelia hunc capiunt modum?  
Haec mihi beata vita sit si sint Sapor.  
Prin. Pers. Megabizus aliter, aliter instituat Sapor.  
Vinci fatetur posse qui ex atiò accipit.  
Astyage regni pectus explorem capax.  
Astyag. Venale Regis nolo proscribi caput:  
Iniuria est non rara dimidius fauor.  
Quid ergo, viuet hostis? & felix licet.  
Eripe parenti vincla queis natum induas.  
Suren. Patrium-ne natus crimen immeritus luat?  
Astyag. Immeritus? ille patris amissi reus:  
Ille ille, genitor, prodidit Regem neci:  
Patrem catenas ferre qui patitur, iubet.  
Suren. Nam quid Gradiui faceret ignarus puer?  
Astyag. Quid faceret? iret impete aduerso obuius,  
Cuneata rueret agmina, obstantes globo  
Protereret hostes, pérque mirantum manu  
Pulcram superbus redderet praedam sibi.  
Suren. Vires recusant. Astyag. Non habet vires amor?  
Suren. Viam negabat hostis. Astyag. At pietas dabat.  
[158] Suren. Vitam occupassent tela. Astyag. Quam debet patri.  
Suren. Nil profuisset. Astyag. Magna conantem iuuant.  
Prin. Pers. Videre, fili, pace securâ ferox:  
Vbi tela, vbi enses emicant, animus cadit.  
Non esse patrem me puta, terrâ satum,  
Hominémque crede lucis auctorem tuae,  
Jntrà coactum sortis humanae ordinem.  
Hunc si catenis casus asperior grauet,  
Aut indecoram fata minitentur necem,  
Patris in perîcla te tua haec pietas agat?  
Astyag. Certam-ne verbis faciet Astyages fidem,  
An facta mauis, genitor? auertant Dei,  
Non vota facient impia Astyagem pium.  
Sed ante rupto sorbeat tellus sinu,  
Dubium aut parenti vultur arrodat iecur,  
Quàm sospitatis indigum patiar patrem:  
Irem, coruscas siderum iuro faces,  
Agmina per agglomerata, quà crebrae volant  
Mortes per aethram, quà venenatus chalybs  
Coruscat arte vulnus immedicabili.  
Seruare patrem fata, vel sinerent mori.

[[32]](#footnote-32)SCENA SEPTIMA.

ARTAVASDES. PRINCEPS PERSARVM. PRAEXASPES.  
SVPREME Regum, carceris passus luem  
Rediuiuus adsum: qualis vbi noctem dies  
[159] Elumbis haurit, atque fallaci iugo  
Caliginosa intercipit Phoebum soror.  
Quacunque spectes trepidat illaetabili  
Natura vultu: Mox vbi aduersis eunt  
Seiuncta spatiis astra, meliori Deus  
Rutilat sereno, rebus iteratur decor,  
Paulùm moratos mundus alternat choros.  
Haud aliter, ô Rex, luce priuatus tuâ  
Inter futuros, inter astantes metus,  
Medio tenebras horrui exanimis die;  
Pene & triumphi carcerem e curru attigi;  
Hodie per vrbes credis vnius tibi  
Traducta victae spolia telluris Sapor?  
Non haec triumphi meta, maiorem dedit  
Fortuna pompam domita quà Reges domat.  
Coacta primum cessit, & eodem astitit  
Reuocata motu: sessor alipedis velut  
Vnâ lupatum laxat, & pressat manu.  
Rex pylia viue secula; immensum exeat  
Pietas in orbem: Roma te norit iugis  
Imposta septem, nomen extremis sonet  
Getula campis viroo, mitescat Scythes  
Stridente gratos voce conatus modos.  
Nomen Saporis esse pietatis putent  
Seri nepotes. Donec in venis liquor  
Purpureus amnem ducet, & sacros tuo  
Rigabit artus numini; donec pias  
Vescetur auras animus, & fratrum agmina  
Saliente pingent flammulâ coeli tholos,  
Grates rependet pectus: ingratum tamen  
Coget Sapores viuere, ingratum mori.  
Prin. Pers. Perge famulari, dona virtutî Sapor

[160] Parat ampliora. Fare quâ iubeo fide,  
Ptolemaeus animos posuit in vinclis truces?  
Artau. Nil mage subactum vidit immanis specus.  
Vix ille trepidum fixerat in antro pedem,  
Oculos repente coeca caligo occupat,  
Quatiuntur artus, haurit inuitas pauor  
Subitus medullas, hispidae assurount comae:  
Luctatur animus intus, & quanquam pudet,  
Tamen horret: ille peruicax quondam tumor  
Subsidit oris, verba ograndisona excidunt.  
Iniussus alto pectore erumpit dolor.  
Et iam mori vel viuere, alterutrum rogat,  
Sed vtrumque totum: parte quod propior stygi  
Meliore, reliquâ viuat in voenas, pudet.  
Praexas. Prensauit & me, perque victoris caput  
Praexaspe Regem, dixit, ignoto licet,  
Miseróque placa: quicquid in vinclis gemo  
Piget fuisse, nisi quid exactae dabit  
Memoria sortis: ipsa succisae mouet  
Ruina quercûs, debili claudus pede  
Colitur Canopus: Regibus nomen tuli  
Non poenitendum; vodeat & luctum Sapor.  
Condonet hosti, si quid ex hoste est super.  
Pr. Pers. Jam victa Memphis, Satrapae, infames Deûm  
Cessêre ritus, terra me dominum colit.  
Parem tulêrunt secla, & aeternùm ferent?  
Vinci potes Ptolemaee, sed ab vno potes.  
Vbi illa clades prouocans virtus suas?  
Sua mala frangens animus, vt spumas secat  
Rupes procellis confragum opponens latus?  
[161] Miserum fatetur, est satis: luget, rogat,  
Nimis est, nec vltrà tendat iratus Sapor.  
Legatus adsit, nostra quid possint sciet  
Arbitria mundus, quâ rotem humanas opes  
Virtute coelo natus: eripiant pares,  
Det regna maior, qui thronum coelo locat  
Supráque Regum fata, coniunctus Deo.

[[33]](#footnote-33)SCENA OCTAVA.

PRINCEPS PERSARVM. MASTYES.  
SAEVIRE in hostem iura Gradiui dabant:  
Tumidíque fastus impotens animi, moras  
Letho petebat, longa quò meritos fames  
Vitiaret artus, squallor horrendi specûs  
Non imperatâ tabe detraheret cutem.  
Miserum esse sciret, esse quem miserum volo.  
Tamen & Olympo lustrat immeritas Deus  
[[34]](#footnote-34)Pascitque ventes: sensit & domitus meas  
Ptolemaeus iras, supplici vitam prece  
Subactus orat; hoc idem petitis viri,  
Proceres suadent, mundus aure auidâ bibet  
Vestra superabit vota gratuitus fauor.  
Quòd esse faustum iubeat Arsacidis polus  
Ptolemaeus esto liber: afflictum leua  
Megabize vinclis, dona legatis para  
Tu Pharnabaze: dexteram accipite & date.  
Mastyes. O cana pietas, túque supremi aetheris  
Moderator alme, messe cui centum calent  
[162] Arae Sabaeâ, Pharia non ergo placet  
Regna eruisse penitùs? hospitii memor  
Coelum vetusti parcit, & poenae metu  
Satiat furorem. Quicquid in Superis pium est  
Audite vota, scissa pallentes genas  
Aegyptus adsit, precibus adiungat preces,  
Validósque mundus iteret attonitus sonos.  
Victo Monarcham fata si mundo petunt  
Regnet Sapores, iura naturae ferat,  
Claróque patrium vertice attingat polum.  
Sic imperandum est: victa iam primùm Sapor  
(Cogis fateri) victa te Memphis colit:  
Non illa Memphis tecta quae muto vehit  
In astra saxo, quam salutifero ambitu  
Nil sentientem Nilus exundans rigat.  
In ipsa victor pectora imperium tenes.  
Nato parentem reddis, atque vnâ duos  
Animas salute. Quid Deos maius precer?  
Ibo Saporis praeco quà Nilus cadit  
Oritúrque vopulis: inde Pyramidum arduus  
Cono superstans, hinc & hinc mundi plagas  
Resonante quatiam buccinâ & dextrâ Patrem,  
Clamabo, dextrâ munus ostentans tuum:  
Ptolemaeus hic est, hoste qui felix pio  
Victus Saporem vicit: inferior nisi  
Foret Sapore, tantus haud vnquam foret.  
  
[163] [[35]](#footnote-35)SCENA NONA.

ROXANES. PRINCEPS PERSARVM. ASTYAGES.  
REX magne viue, túque felicis pium  
Germen parentis, sacra quâ potui fide  
Feci imperata. Astya. Quicquid est gratum venit.  
Hominem-ne, genitor, Regiâ excludi iubes?  
Pr. Pers. Amica tu sic corda tractari iubes?  
Roxane, hic artis rite successit dolus?  
Mandata nati fare quo gesta ordine.  
Astya. Secreta meliùs Regiae tecta audient.  
Prin. Pers. Vbi est Senatus, esse secretum scias.  
Αyα. Vsus Senatum pectore coëgit tuo.  
Prin. Pers. Non faciet vsus plurimis vnum parem.  
Αstyag. Credatur vni causa quae vnum respicit.  
Prin. Pers. Priuata non est causa quae Regem aspicit.  
Astya. Priuatam at esse publicus iussit timor.  
Prin. Pers. Publica remedium publicum accipiant mala.  
Astya. Decerne solus fata. Prin. Pers. Sic fieri volo.  
Roxan. Dum me vmbra, Princeps, vestis ignota tegit,  
[164] Peragro plataeas tutus, & facili domos  
Aditu pererro; multus ancipitem volat  
Rumor per vrbem, monstra sed populo canit.  
Námque ille qualis ore defixus tuo  
Currus, triumphos, spolia, captiuos amat.  
Hic loquitur Ochum patris vmbrantem latus.  
Est cui Tyranni barbarus capti furor  
Placuisse visus. Ille se contrà putat  
Vidisse Regem, qualis agrestes agit  
Venator apros, laeua fert arcum manus,  
Fidóque patrem sequitur Astyages gradu.  
Vtrique chlamydem Zephyrus vndantem facit,  
Sacríque spreta verticis fumat coma.  
Et hîc, & illîc alter, in campis simul,  
Simul vrbe mediâ, temporum motu leui  
Vidisse Regem iurat. Intereà Magos  
Subduco tectis, atque suspenso pede  
Mitto in propinqui limina incantos laris.  
Totâ adfuerunt vrbe, vix vllum putem  
Superare, Princeps. Desit Archimagus tamen  
Priuata rure quem suburbano ferunt  
Augere lucra: quicquid est turbae super  
Ab aede nutus proxima expectat tuos.  
Pr. Pers. Bene est, dolosis vndique impositâ plagis  
Tenentur hostes: summa votorum attigi:  
Dei & Saporis numen vlcisci datur.  
Perge Artauasde, libera hâc mundum lue.  
Roxan. Perdas-ne, Princeps, regiâ accitos fide?  
[165] Pr. Pers. Fide infidelis regiâ viuat cohors?  
Roxan. Quid deceat, haud quid illa mereatur, vide.  
Pr. Pers. Nil perduelles dedecet. Patiar mea  
Adulterari sceptra? laruatos feram  
Volitare Reges, & per attonitos coli  
Terrore populos? ludus hic vester Magi,  
Ciere manes, ciuibus dirae stygis  
Implere regnum, gentis in cladem meae.  
Stat execrandas Rege cùm vano manus  
Erebo & tenebris reddere. Actutùm vola,  
Iubeo Artauasde; nemo se contrà ferat.  
Si quid recentis, si quid antiquae memor  
Polles, potésque gratiae, obualla domum,  
Caede, vre, perde, nullus effugiat necem;  
Gratum est ab aulâ cernere ardentes rogos,  
Et factioso sanguine vndantes vias.  
Praexaspe, ab agris Mithrobarzanem erue,  
Vinclísque onustum grandibus monstrum huc age.  
Legati adeste, Revia hospitium dabit.

[[36]](#footnote-36)CHORVS.  
PROH quàm augusta throni gloria regii!  
Cum crispantibus hinc tela cohortibus:  
Hinc septem Satrapis consiliantibus,  
Princeos explicuit purpgureum iubar.  
Olli rectus apex canitiem tegit,  
Et sacrum sociat coelitibus caput.  
Tum Candys tyrio murice fulgurat:  
Lambit palla pedes Medica: pectoris  
[166] Quod lex nulla ligat, zona per ambitum  
Circunfusa meat: quid loquar aurei  
Vaginam, capulum, robur acinacis?  
Quid iucundum oculi fulgur, & inclyti  
Flexus non humiles verticis, & grauem  
Membrorum positum? Parcite coelites,  
Vestrum nullus habet Tuppiter aethera,  
Aut nostro similis sedet.  
Hùc gentes coëunt, & prece supplici  
Poscunt pacifico iura sub arbitro.  
Hic regnata piis ante parentibus  
De saeuâ repetit regna tyrannide.  
Fraude alter minor, & viribus, hosticis  
Defendisse rogat regna furoribus.  
Hic & Marte truci victus, inefficax  
Victricis fugitat tela superbiae.  
Stridentem veluti per liquidum aëra  
Nisum Scylla tremit, dúmque capi timet,  
Humanos capienda aduolat in sinus.  
Stat squallente reus caesarie innocens,  
Et squallente magis caesarie nocens,  
Astraea in medio, nudáque Veritas,  
Et flecti impatiens considet Aequitas.  
Hunc tristi immeritum funere suscitat:  
Illum tartareas illacrymabilis  
Immigrare domos protinus, & luem  
Morum efferre piis sedibus imperat.  
Haud vnquam geminis tortilis anguibus.  
Visa Atlantiadae virga potentior  
Ad lethaeum animus trudere durditem,  
Detrusas-ve reducere.  
Quid cùm mens operis consciae nobilis,  
Re gestâ, domitis hestibus inclyta,  
[167] Ad laudem properat? cum populos grauis  
Annis atque animis Satrapa legibus  
Rexit sub patriis? quàm facili manu.  
Quàm ridente oculo praemia diuidit?  
Hunc sceptra, & capitis vincula regii,  
Illum vrbes moueant, atque sub vnica  
Castrorum populi numine mobiles.  
In gazâ hi stupeant, aut calybonii  
Inter delicias exiliant meri:  
Hoc fortuna mihi regia plus placet  
Quòd prodest facile omnibus.

ACTVS QVARTVS.

[[37]](#footnote-37)SCENA PRIMA.

ROXANES. ASTYAGES.  
TANTVM supinus sorbeas, Princeps, probrum?  
Tàm insigne, tàm palmare? Astyag. Men’ Regi velis  
Obstare, quódque grauiùs extimulat, Patri?  
Roxan. Regem putaris nulla cui constat fides?  
Astyag. Imperia Regum quâ cadunt, faciunt fidem.  
Roxan. Ea iussa debent cadere, quò inclinat fides.  
Astyag. Inclinat arbitrium omne quò Reges trahunt.  
[168] Roxan. Et quo trahuntur, seruiunt queis imperant.  
Astya. Seruire vestrum est: quidlibet Reges velint.  
Roxan. Sed honesta, sed non varia momento velint.  
Astyag. Constanter eadem velle priuatum puta.  
Roxan. Ręcale mavis est velle constanter bona.  
Astya. Jre in Senatum iusseram? Roxan. Qui te locus  
Regémque haberet. Astya. Iussa secretus dedi.  
Roxan. Coram parente. Astya. Potuit inflecti rigor  
Priuata in aulâ: tu tibi reliqua imputa.  
Roxan. Sed dum hîc sedemus, pateris infami rogo  
Vetusta centis nomina in cineres agi?  
Tam fida Regi pectora? heu, Princeps, tibi  
Tot amica perdi capita? subtexi vides  
Vndante fumo sydera illacrymabilis?  
Astyage quis te subitus inuasit rigor?  
Tam turpi amicos funere inuolui sines?  
Astya. Horrenda clarae fata me ventis mouent;  
Sed ire contrà patris imperium, nefas.  
Quid si execrandae fraudis artifices erunt?  
Quid si locarunt regio laruam throno?  
  
[169] [[38]](#footnote-38)SCENA SECVNDA.

TITHRAVSTES. ROXANES.  
QVIS me per auras turbo praecipitem vehet  
Domini sub ora? Roxan. Quis recens lacrymas ciet?  
Tithe. Roxane vbi es? Roxan. Tithrauste, quem ad luctum vocas?  
Tithr. O here! Roxan. Profare, iam meos noui metus.  
Tithr. Periêre cuncta. Roxan. Perditos luges Magos.  
Tithr. Here, domus omnis concidit. Roxan. Quid audio?  
Tithr. Aspasia quondam socia felicis tori.  
Roxan. Eloquere. Tithr. Magico clausit in busto diem.  
Roxan. Quis ire vetitam saeuus immisit Deus?  
Tithr. Vix stare tecto iusseras, cùm se nurus  
Intulit in aedes; quas, ait, nectis moras  
Aspasia? Regi noster ambitur labor:  
Praecurre, Procerum sanguinem extremo nefas  
Spatio videri; causa regalis vocat,  
Vbi ipse primus stare Roxanes velit.  
Sic fata teneram Datidis prensat manum,  
Et blandientem matris è gremio eripit.  
Sequitur coacta mater, & nato comes  
Nuruíque dirae limen ingreditur domûs.  
[170] Roxan. Ergone periclo Datiaem inuoluit suo?  
Ticht. Tuos amores, sanguinem, Princeps, tuum.  
Roxan. Crudele coelum! sequere, stat rapere, aut mori.

[[39]](#footnote-39)SCENA TERTIA.

ASTYAGES.  
SEVERA Diuûm fata! quis stabili putet  
Vitam rotari cardine, & fidens sibi  
Beatitatem vota per longam ferat?  
Roxane felix Satrapa, infelix pater;  
Mihi dum fidelem sedulus praestas opem,  
Quâ stare primùm parte debueras, cadis.  
At, at stetisses, ni quod iratis polus  
Tonuisset astris efferum atque ingens malum.  
Cor trepidat intus: horror inuitum quatit.  
Nescio quid, aliquid pectus hoc certè grauat,  
Densóque frontem nubilo obductam tegit.  
Patri timere debeo? an potius patrem?  
An vtrunque? vtrique? Voce quàm blandâ dedit  
Vitam Artauasdi, vincla Ptolomaeo, abstulit?  
Queis fulminauit in Magos idem minis?  
Non sic repente laeue placati maris  
Rapuêre marmor in alta praecipites Noti.  
  
[171] [[40]](#footnote-40)SCENA QVARTA.

SAPOR. ASTYAGES.  
NON hàc morantem sede retulisti gradum  
Ex quo recessi Nate? quo res sunt loco?  
Astya. Ades-ne Genitor? & vnde? quid turbat noui  
Mutata sphecies oris? Sapor. Incertam mouent  
Aduersa mentem somnia. Astya. Vnde illud, pater?  
Sapor. Digressus istinc regio incubui toro,  
Fessúmque curis altus oppressit jopor.  
Hinc inquieto vertici illudunt modis  
Simulacra miris: diceres rupta Styge  
Irruere manes, ínque deuotum caput  
Coma cruentas sibilâ Eumenides rapi.  
Astyag. Hostile genitor somnia incursent caput:  
Fecêre Superi breuia. Sapor. Credideram moras  
Traxisse longas. Astya. Taedia has fingunt moras.  
Sapor. Vbi quos subacta miserat Memphis viros?  
Coactae per te turba venerunt Magi?  
Astya. Ah genitor! Sapor. Ecquem spiritum ex imo trahis?  
Astya. Fauere poteras. Sapor. Agere felices volo.  
[172] Astya. Fidem dedisses! Sapor. Sunt tuâ tuti fide.  
Astya. Vel parce miseris. Sapor. Esse quos miseros veto.  
Astya. Quid tale meruit, genitor, Astyages tuus?  
Sapor. Quas mihi querelas, nate, quos luctus canis?  
Astyag. Quos imperasti, quósque spectasti, pater.  
Sapor. Mihi incruentus fluxit hic, fili, dies.  
Astya. En illa palmas tendit innocuas phalanx.  
Sapor. Quae? Astya. Quam coegi. Sap. Cur? Astya. Malo vt finem daret.  
Sapor. Quid illa poscit? Astya. Quod petat frustrà, pater.  
Sapor. Eloquere. Astya. Vitam. Sapor. Viuat. Astya. In flammis iubes?  
Sapor. Quos loqueris ignes? Astya. Nam quid hoc simulas, pater?  
Sapor. Perplexa remoue verba. Astya. Cùm nulla est salus.  
Sapor. Cogêre. Astya. Adustes anne spectasti Magos?  
Sapor. Quando? vndè? nam quis casus in flammas dedit?  
Astya. Quis illud ante Regis imperium audeat?  
Sap. Non imperaui: Mithra sic saluum velit.  
Astya. Non Artauasdes iussus haec busta excitat? [< arrauades]  
[173] Sapor. Quis Artauasdes? quem specu & vinclis premo?  
Astya. Qui vincla blandâ fratris euasit prece.  
Sapor. Sapore liber proditor viuo exeat?  
Astya. Etiam iubente. Sap. Somnias. Astya. Vidi, pater.  
Sapor. Astyage mentem magicus eripuit furor.

[[41]](#footnote-41)SCENA QVINTA.

AMYNTAS. SAPOR. ASTYAGES.  
REX magne, salue. Sapor. Regia in iusso gradu  
Venias sub ora? Amynt. Numine huc agor Dei:  
Nutus Tonantis aure famulanti accipe.  
Sapor. Sacrilege miles numen alienum ingeras?  
Amynt. Mortale non est quod loquor, coelum imperat.  
Sapor. Terrae propago. Astya. Quicquid est, audi pater:  
Spreuisse nocuit: magna non magni ferunt.  
Sapor. Loquere: sed audi, per sacrum Mithrae iubar,  
Malè ominatum si quid effutis, lues.  
Amynt. Minare verò si qua vox hominem sonat:  
Diuina vestros verba non capiunt metus,  
Vbi varia in auras verba consilians dedi,  
Et vix tonantes saluus effugi minas:

[174] Placare summi numen aggressus patris,  
Ad astra puras cernuus palmas tuli,  
Et vota (tali thure Christiadae litant)  
Cùm supplicanti lenis irrepsit quies:  
Vt somnus artus quando non totos ligat  
Nebulam vigiliae primulam aspersit sopor,  
Grandi smaragdo paret impostus Senex,  
Cui frons coruscat mille luminibus vigil;  
Qualis minores Cynthia exsuperat faces,  
Aut quantus aethrae lampadem Phoebus quatit.  
Pennata circùm turba conglomerant, leues  
Sine mole vitae: pars verecundo pia  
Conniuet ore: stare pars nescit loco  
Deuota iussis, quò vocat nutus, volant;  
Rapiuntur: actum tardiùs fulmen ruit  
Animante flammâ: pars inardescit suo  
Bellare Regi bella: factorem timet  
Natura vitreo tremula sub pedibus globo,  
Et vestra tenui claudit Imperia ambitu.  
Tarpeia punctis culmina notantur tribus:  
Quaesiui Athenas: penè & Aegyptus latet:  
Bissena pingunt stigmata & pontum & rates:  
Minore Nilus lineâ, & Tigris fluit.  
Vidi & Saporis Regna, quam ferè nihil.  
Stat ante Regem flammeo vultu Aliger,  
Dextrâ sarissam librat, in laeuâ aureus  
Radiatur vmbo, cassis auratum vomit  
Agitata fulgur, pectus obiecto riget  
Adamante solidum. Cui sacrum quassans caput,  
[175] Tremente coelo, voce sic fatur Senex,  
Penetrauit astra typhus, & flecti imnotens  
Deo superbus regnat irato Sapor.  
J pervge regno vertere, augustam domum  
Agitare turbis, donec edoctus malis  
Regnare coelo discat, & timeat Deum.  
Haec visa refero, plura non iussit Deus.  
Sapor. Duplica catenas miles, immani specu  
Conde insolentem: liber ancipiti malo  
Quid illa prosint somnia auctori, exprimam.  
Amynt. Recide linguam, spiritus fastum arguet,  
Fastum Saporis: lumina introrsùm erue,  
Gladium videbunt pendulum irati Dei.  
Sulcante nudum exentera ferro latus,  
Terga lacerentur Scorpio, flammâ & pice  
Rigentur artus, omnia inuisum Deo  
Dicent Saporem membra, Sapor. Non solus meam  
Satiabis iram, Regius totam dolor  
Gentem reuellet, mugiet vestrâ efferùm  
Grauidus cateruâ Taurus, eculei gement,  
Stridensque celeri machina rotatu molet.  
Amynt. Meliora, Princeps, non priùs furuâ polum  
Nox rapiet vmbrâ, quàm meam implores opem,  
Totóque saluos orbe Christiadas velis.

[176] [[42]](#footnote-42)SCENA SEXTA.

ROXANES. SAPOR. ASTYAGES. BADRES.  
QVAM penè clarae columen amisi domûs!  
Accede, patrem stringe, per certam mihi  
Petita mortem praeda. Astya. Roxanes adest,  
Subsiste, genitor, tacitus explora virum.  
Roxa. Cor fluctuatur intus, & nondum satis  
Sibi credit animus, ita quod effugit, timet.  
O dulce pondus! ora quid vertis retrò?  
O astra! perii: Datis hic non est meus.  
Badres. Ignosce princeps. Roxan. Filii exuuias mei  
Jndutus astes? Badres. Iussus hoc spolium indui.  
Roxan. Ita ludis audax? Badres. Qui rogo obieci caput,  
Et penè fido gutture fauillas bibi.  
Roxan. J larua, morere, Datidi inferiae meo.  
Astya. Roxane siste. Roxan. Facinus, ô Princeps, ferum!  
Astya. Quae causa luctûs? Roxan. Datis heu! Datis meus,  
Spes sola generis. Quid querar? quo nunc ferar?  
En illa, Princeps, regia Saporis fides?  
His ille donis merita compensat mea?  
Sapor. Quâ parte quereris Satrapa infidum tibi:  
[177] [[43]](#footnote-43)Roxan. Ah Rex, amica perdis indignè agmina!  
Saltem decoro funere innocuam dares  
Perire turbam! vultur arrosum iecur  
Oculósque cornix, exta rapuissent canes.  
Beata viuo membra sarcophogo inderent.  
At impiari iussus inuitas retrò  
Egit fauillas ignis, & crepuit ferùm  
Coactus ardor, sed pati potuit nefas.  
Sapor. Delira loqueris. Roxan. Vorticos sinuans polo  
Hinc flamma paret. Sap. Somnia. Roxan. Vrbanis sine  
Monstrare pestem moenibus. Sapor. Scande vt lubet.

[[44]](#footnote-44)SCENA SEPTIMA.

SAPOR. BADRES.  
MENDACE quam tu fabulam instituis togâ?  
Badr. Narrabo, Princeps, quandò me audentem facis.  
Vbi iussa stetimus turba ferali domo,  
Ipsúmque magicos limen expauit gradus:  
Horresco referens! per tenobrosos specus  
Latrare stygoiae concauum auditae canes.  
Tùm visa sponte spectra, quae nullâ magus  
Educat irâ. Mé-ne, conclamat Dotus,  
Me monstra petitis? voueo Persephonae caput:  
Aconita linauit anguis, & Dominae comam  
[178] Scandit Megaerae: Cerberus rictu minas  
Respirat omni: claustra tartarei patent  
Inamoena Regis: ibimus, Pluto, ibimus:  
Fuimus, Sodales, rexit Arsacidas potens  
Magia, summum fata parturiunt chaos.  
Sic factus amens passibus trepidas citis  
Pererrat aedes, it, redit, plorat, furit.  
Per aperta Nisae mitiùs toto enthea  
Maenas Lyaeo currit, & socias rapit  
Jn arma thyrso. Subitus augustâ ruit  
Aulâ Artauasdes, agmine & telis minax.  
Periêre cuncta, clamat excelsâ intuens  
Speculator arce, fugite, si superest salus.  
Ac velut Auerno si quis immisit diem,  
Vetitâque manes luce praestringi dedit,  
Palantur vmbrae, si qua nec tristem loca  
Fregêre noctem, tenuis huc rapido aduolat  
Vulgus silentum turbine, in coecum inferi  
Coiêre punctum: talis attonitas quatit  
Tumultus aedes: antra pars furtim subit,  
Magico antra fremitu clausa: pars coelo perit  
Propiore latebras: ardet hîc verbo efficax  
Celare trepidum fissili saxo caput:  
At ille tentat pariter & mundo & sibi  
Eripere Phoebum: fata si casum ferunt,  
Sequatur orbis, si fecuturum trahit.  
Haec inter auget turbae quae faceret metus  
Imbellis, exspes, innubae, matres, nurus,  
Puerûmque pauitans agmen. At taedae memor  
Domina iugalis Datidem gremio adprimit,  
Totóque inumbrat corpore, & si fas, daret  
Vtero recessus. Pignus ô fidei vnicum  
Genialis, inquit, gaudium ô matris breue,  
[179] Imago patris, per meum, fili, latus  
Tuum petetur, plaga se plagae induet,  
Natíque vulnus sanguinem matris bibet.  
Tecum-ne moriar? debui ah pro te mori:  
Sed viue, fili. Varia sollicitus timor  
Consilia versat: inde me subito vocat  
Clamore: propera Badre, si domini salus  
Si tangit oriens vita: quid multis morer?  
Mutate vestes, Datidem instanti meum  
Exsolue fato, praemium virtus erit,  
Et si quod astris numen afflictos videt.  
Mora nulla dominum seruus erepto tegi  
Centone laetor, adiuuat fidam manum  
Sperare mater ausa: iam Badrem exul,  
Fictúsque veram Datis expecto necem.  
Aeterna sed quis fata declinet Deûm?  
Iam dira circùm sulphura, & flammae cibos  
Bitumen omni miles indiderat foco:  
Abstulerat atra nebula postremum diem.  
Ecce ora subitus ante Roxanes stetit,  
Et iam propinquâ morte pallentem rapit:  
Dicere parabam: falleris non sum tuus:  
At ille dextrâ, voce cunctantem abripit.  
Tela per, & ignes: trepidus abeuntem sequor.  
Sapor. Ergò coacta periit infidè cohors?  
Badres. Nisi cui Artauasdis, militum, & flammae furor  
Pepercit, ô Rex. Sapor. Fabulas certò canis  
Abripe satelles: quaere quod ludas caput.  
Badres. Quò rapior eheu! quoa haes pretium tulit?

[180] [[45]](#footnote-45)SCENA OCTAVA.

ROXANES. SAPOR. ASTYAGES.  
EIA Sapor eia, tolle vesanum caput:  
En astra piceo turbine obduci vides.  
Hàc hàc cruento regnat imperio Sapor.  
Periure, populi carnifex, secli probrum,  
Fidei charybdis, patriae bustum tuae.  
Sapor. Megara vexat vnde lymphatum caput?  
Roxan. Age scande, scelere quid parum frueris tuo?  
Oculis fauillas hauries; lentum est bonum  
Audire quae cupieris. I miles, lege  
Riuos cruoris, ponet hoc pretio sitim.  
Astyag. Roxane quis te subitus inuasit furor?  
Roxan. Stolide Gigantum frater, ampullae tumor  
Jn ventum iturae, longa Roxanis fides  
His aucta donis? hoc meus meruit labor?  
Jn hoc periclis obuium obieci caput?  
In hoc honestis latera vulneribus patent,  
Obicémque morti pectus hoc posuit tuae?  
Sapor. Queri remitte; quod exprobras donum, perit.  
Donare sed tu subditus Regi potes?  
Roxan. Hîc siste, cocam qui tibi his stipendiis  
Magne Imperator, militent. Statis viri?  
Properate, quaerit quem rogo immittat Sapor.  
[181] Odium parentum, tetra natorum lues,  
Viue execrandus Persidi, ingratus tuis,  
Tibi grauis, esto (quid precer peius) quod es.  
Sapor. Quò quò sceleste? miles insequere ocyùs.  
ARyag. Aditum recusant vrbis oppositae fores,  
Tutus recessit. Sapor. Tutus irato trahat  
Vitam Sapore? quolibet cursum feres  
Celer assequar te: seu per arentes plagas  
Mediteris indignata prensari iuga,  
Illuc subibo: penna si Icario vehet  
In astra nisu, iamque Latoüm super,  
Super & minantem dira Gradiuum, caput  
Tuleris superbum, vindices iras time;  
Sequar, & in ipsum tela iaculabor Iouem.  
Roxan. Fugisse reris? redeo: quid perdis minas?  
Age redde natum, Redde Roxani Sapor.  
Sapor. Moriere praedo. Roxan. Moriar, at nullum mei  
Tibi ius cruoris fuerit: ostendam patrem  
Cui vilis anima filii. Hunc ensem vides?  
Hoc nuper altum barbaro exhausi latus  
In te vibranti vulnus: hoc pater, hoc auus  
Rupêre Scythicum patre cum tuo gelu.  
Quae terret oculos vmbra? te fili sequor  
Agnosco manes; aspice, occurro tibi,  
Simul & Sapori. Sapor. Nolo praecipias scelus:  
Meo occides furare. Roxan. Iam tempus vocat;  
Age anime, parta est vltio: exciderat manus,  
[182] Nisi hic doleret, reliqua conficiet polus.  
Astyag. Vetare perge, genitor. Sapor. Ipse ictum adiuuem.

[[46]](#footnote-46)SCENA NONA.

ARTAVASDES. SAPOR. ASTYAGES. DATIS.  
SIS saluus ô Rex. Sapor. Vnde te sistis mihi?  
Artau. Feci imperata: clausit indago viros,  
Flammâque totam à culmine euerti domum.  
Vixere quondam turba, nunc cineres Magi.  
Vnus ruinam gentis euasit puer  
Roxane natus: si qua te pietas mouet,  
Huic parce, Princeps. Datis. Regii fastûs apex,  
Pietatis idem culmen imbelli Sapor  
Ignosce puero: sic tibi Astyagem polus,  
Ita seruet Ochum. Nam quid in Regem innocens  
Tentauit aetas! tenera quid potuit manus?  
Pro me ista prensant: merita narrabunt viri.  
Magis innocens sum, quò minus possum nefas.  
Sed robur aetas addet, & potero tuis  
Seruire sceptris, ritè quae coluit pater.  
Me nil merentem redde iam merito patri.  
Sapor. Puer aequa poscit, iubeo, Roxanem hùc date.  
Datis. Superi reponant aequa pietati, Sapor.  
Astya. Pueri-ne matrem saeuus absumpsit rogus?  
Artau. Absumpsit omnes, nullus elapsus fugâ.  
[183] Astya. Heu stemma clarum! Sapor. Nullus elapsus fugâ?  
At, perduellis, ire Roxanes tuos  
Potuit per ignes, frangere armatas manus,  
Natúmque letho eripere, si matris dolus  
Natum siuisset eripi. Artau. Ignaro exprobras  
Facta Artauasde. Sapor. Fare, grande aliquid queror.  
Quis illa iussit busta? Artau. Rex. Sapor. Tibi quis specum,  
Quis merita dempsit vincla? Artau. Tu vitae arbiter  
Necísque. Sapor. Magicis manibus poenas dabis.  
Mentire. Artau. Multus Satrapa cingebat latus,  
Et ipse regno natus Astyages tuo,  
Validas iubentem voce viderunt minas.  
Sapor. Mentire, non hoc iussus es. Artau. Testor Deos  
Hominésque. Sapor. Ludis perfide, & nostrum tuo  
Nomen furori commodas. Quid agis Sapori  
Ludibria seruo, fabulam regno paras.  
Jta perduellis carcerem effringat reus?  
Populo innocenti crudus, iniussus ferat  
Quos meruit ignes? Dati genitorem accipe.  
Datis. Quae monstra, miles? quid video? pater hic meus?  
Roxanus hic est genitor? Ô coelum! ô Dei!  
Pater effer oculos; Datis en adsum tuus:  
Adiunge labiis labia. Quid torpet manus?  
[184] Quid ora pallor occupat? malae rigent?  
Quis te cruentam casus in mortem impulit?  
An tuo alienum facinus in vultu lego?  
Quò torua flectis lumina haud frustrà minax?  
Agnoscis? in te mortuus saeuit furor  
Tyranne vecors: hoc meus meruit sator?  
Hoc clara auorum nomina? exorior parem  
Eductus in spem? trux, abominabilis.  
Da, redde patrem, redde Roxanem fera.  
Sapor. Etiam Sapore dignus irato puer  
Optat videri? Datis. Dira progenies leae,  
Pergis-ne in vnâ facere quod placuit domo?  
Ferrum, vel ignes ferte, me fecit tigris  
Vixdum peritum viuere, peritum mori:  
Vtroque telo doctus vtetur dolor.  
Astya. Cauete ne quid impotes peccet manus.  
Datis. Mortem recusas carnifex: & parceres  
Nisi vt noceres? saeua te pietas tenet:  
Cui causa vitae tollitur, vitam imperas?  
Non seruio sic: Saxa praecipiti vides  
Abrupta dorso? facilis ad mortem hinc via est.  
Fractâ aestuantem nube torrentem vides?  
Hunc fontis alti gurgitem? hunc puteum? has aquas?  
Mors sedet in imo. Cor meum, guttur meum.  
Iugulúmque cernis? qua libet venâ, patent  
Effugia vitae. Nempe me prohibes mori:  
Genitrice adustâ perfide, occiso patre,  
Quod ius tibi in me? quos mihi intentas metus?  
[185] Vis moriar? opto: viuam? id arbitrii mei est,  
Sap. Rapite hinc cadauer: filium tuto mihi  
Seruate claustro. Datis. Dum sequor nulla est mora,  
Praecede genitor. Datidem promptum vides  
Tyranne, quod minaris aut possum, aut volo.  
Si viuo; quà sol igneos currus agit;  
Si morior; orbe porrigit quà se infero  
Cocytus ingens, vmbra clamabo innocens:  
Megaera in orco regnat, in terris Sapor,  
Et illa manes vexat, hic manes facit.  
Astya. Sequere Artauasde: furere si pergit, veta.  
Sapor. O contumacem spiritum! ô Dignam mago  
Parente sobolem! Astya. Gratulor nullam puer  
Quod Regis iram extorsit impune impudens:  
Virtute, genitor, est tuâ factus nocens.  
O temperasset chalybe Roxanes pater!  
Fortuna fidum pectus inuidit tibi.

[[47]](#footnote-47)SCENA DECIMA.

MEGABIZVS. SAPOR. PTOLEMAEVS.  
TVA Rex, subactus ora Ptolemaeus petit.  
Sapor. Ptolemaeus? Vnde? Megab. Carceris diro specu.  
Sapor. Dudum expetitus? Megab. Squallor, illuuies, situs

[186] Neglecta triste fecerat monstrum coma.  
Sap. Et hoc placebat: squallor, illuutes, situs  
Sunt pulcra in hoste: da meum videam decus  
Megabize. Megab. Magni genua victoris subi  
Ptolemaee. Ptolem. Regna, viue Rex Regum Sapor.  
Sapor. Tu-ne ille victae gentis attritum caput?  
Ptolem. Ego rebellis ille, fortunae pila,  
Spolium Gradiui, gloriae vestrae seges:  
Tua vt vigeret dextera impositus throno,  
Virtus vigeret vt tua exclusus throno.  
Sapor. Vbi ille quondam vocis effrenae tumor?  
Ptolem. Miser esse nescit posse, qui non est miser.  
Fortuna non si Regibus se se eripit,  
Sui memoriam, verba, spem secum eripit.  
Sed iam prioris verba dedidici status,  
Potentiore doctus imperii iugo:  
Méque esse vidi posse quod vellet Sapor.  
Tollis? superbum verticem coelo inseram,  
Deprimis? iniquam patiar è terris styga,  
Et quis tyrannûm: sceptra non timeat tua?  
Das regna quae non tollis; effusè beas  
Quos esse miseros non iubes. Potui bonum  
Optare Martem, facere quem solus potes.  
Vinci beatum victor humanus facit.  
Sapor. Ficto-ne ludit vox adulatrix sono,  
An vera fari gestit? alienâ abnego  
Creuisse laude: quicquid est peperi mihi  
Cessante coelo: decora quid vitias mea  
[187] Et miser, & hostis? Ptolem. Decoris & partem facit  
Ptolemaeus hostis, esse quem miserum vetas.  
Sapor. Etiam priori vota fortunae facis  
Captiue praedo? nostra famulanti manu  
Imperia perages; hoc tibi regnum est super.  
Exin malorum, carceris, vitae satur  
Decorticatum luridus truncum trahes  
Viuax cadauer, mortis exuuium, & metus.  
Ptolem. Tam dira merito gloriae quantùm est, Sapor,  
Donare regna? Sapor. Regna? funestum caput.  
Ptolem. Si glorioso certa promisso fides.  
Sapor. Submitte (iubeo) colla, victori pede  
Terenda colla. Ptol. Perfide, exitiabilis;  
Tam-ne ergò regno penitus exciderim meo?  
Sit aliquid vltra vincula? & quod es iuuat  
Fuisse quondam: colla proculca impotens  
Lacera, trucida, victus est quisquis scelus  
Fecisse gaudet: túque quod cogis, time.  
Sapor. Restitue vincla miles. Megao. Effari vltimum  
Permitte, Princeps. Sapor. Nempe quid vortas noui?  
Megab. Legatus aulâ nuper auditus tuâ  
Patrem impetrauit regiâ natus fide.  
Vitam dedisti Satrapum cinctus choro.  
Tua dicta regni poscit & fama, & status.  
Promissa primùm sponte, debetur salus.  
Sapor. Mercede quâ te vinctus adiunxit sibi?

[188] Megab. Quâ non recuses, Regis imperio & fide.  
Sapor. Es factiosus Satrapa. Quâ nuper fide  
Mihi me negabas, vrbe prohibebas meâ?  
Megab. Quâ te Saporem, perfide, & Regem nego.  
Ptolemaee in vrbem sequere, quaerendus Sapor:  
Nos fallit vmbra. Ludere an ludi cupis  
Astyage toties? regium sic tu genus,  
Sic patris amorem publicas? Sapor. Regni lues,  
Odium Saporis! quis mihi crudum Deus  
Laniare pectus, vellere insanum caput,  
Quis parricidae sparcere cerebrum dabit?

[[48]](#footnote-48)SCENA VNDECIMA.

PRAEXASPES. SAPOR. ASTYAGES. MITHROBARZANES.  
MACTANDA, Princeps, victima Inferno Ioui,  
Vt imperasti, sistitur. Mithrob. Regum decus,  
Tutela mundi, numinum numen Sapor,  
Quid amica Regi, fida quid regno cohors  
Magi meremur? ocyor Cauro volat  
Glomerante nubes factus ad nutus tuos  
Nostri satelles agminis, coeli plagas  
Scrutamur, ô Rex, Ditis horrendum chaos  
Tibi penetramus, frangimus rerum vices.  
Quoties reflexus in suum Euphrates caput  
[189] Luctante fluctu rediit? occurrit sibi  
Retrogradus Ister? horruit Phoebe solum  
Admissa terris: ciaustra tartareae stygis  
Ruvpêre manes: seruiunt toto impetu  
Elementa nostris legibus, Regum Magi.  
Eôa per nos maria pretiosâ grauant  
Conchile baccâ; sternitur odoro seges  
Panchaea campo; regias quicquid Thetis  
Gremió-ve tellus vbere in gazas vomit  
Magia peperit. Quid toquar fusa omnibus  
Inimica bellis agmina, accitos tuo  
Ignésque, & imbres classic? insidiis caput  
Regale tutum? Redditum natis patrem,  
Patríque natos? Turba parendi artifex  
Prodesse docta, fraudis ignara ac doli,  
Irae bidental triste sternemur tuae?  
Sapor. Non sic amicum pectus; aethereas cape  
Securus auras: soluite immeritas manus:  
Iniussa nostro vincula imperio excidant.  
Praexas. Figis, refigis iussa, famulanti Sapor  
Obsequimur aure, viuimus, morimur tuo  
Vertenda nutu membra. Astya. Legatos adi  
Praexaspe Pharios, vincla Mecabizo duce  
Rupisse spreto patre Ptolemaeum mone:  
Placare numen Regis offensum parent.

[[49]](#footnote-49)SCENA DVODECIMA.

ASTYAGES. SAPOR. MITHROBARZANES  
SECVRA testis, genitor, emissas dabit  
Consilia promi: miles externa atrii

[190] Hinc seruet atque hinc spatia semotus iube.  
Sapor. Secede miles. Arbitro sedes vacat,  
Astyage quid moliris? Astya. Hoc primum, pater  
Sine te rogari: si quid indignum loquor,  
Peccare liceat, patrius ponat furor,  
Dum ponit aestus filius mente abditos.  
Sapor. Eloquere tutus, languet obiecto furor  
Nato paternus: impetus fractos habet  
Amantis ira. Astya. Genibus affundor tuis.  
Sapor. Exurge nate. Astya. Per tuum, genitor, caput.  
Sapor. Facis molestè. Astya Per pium fratris iubar  
Sapor. Aliena mitte. Astya. Grande per si quid polo est.  
Sapor. Fili, enecas me. Astyag. Ne mihi verbum inuide  
Facile, breue, vnum. Sapor. Fare, quae sciere eloquar.  
Sic mithra fratrem me velit. Astya. Tune es Sapor?  
Sapor. Quae monstra. Superi! vbi sum? Quid audio? quid loquor?  
Astya. Tu-ne ille genitor es meus: tu Rex Sapor?  
Sap. O coelum! ô astra! quid moror? vixi satis  
Pulcro superstes nomini, & nato, & mihi.  
Ignotus, anceps, dubius Astyagi Sapor?  
Dehisce tellus, méque cum regno abripe.  
Jmmane fatum! quis meos saeuo Deus  
Aspexit ortus lumine? ô vindex tuos  
Roxane manes sentio, vestros Magi.  
[191] In hunc dolorem viuo? Me Procerum fauor  
Deseruit omnis: ille lymphato gradu  
Jnuasit vrbem; fodit hic ferro latus:  
Meâ iubetis facinus expleri domo.  
Labat in parente natus, atque oculo timet  
Mendace ludi: quique sic dubitat, negat.  
Negat mei pars sanguinis, imago mei?  
Astyag. Irae professum quisquis es serua modum.  
Sapor. Quis tibi Saporem, nate, suspectum dolus  
Iubet esse? videor ecquid in scenam ingredi,  
Et fabulae actor regios ficto sonos  
Tonare vultu? ponere augustos gradus?  
Edicta fari spiritu theatrico?  
Quid non Saporis corpore hoc, fili, vides?  
Non ora nosti? non lacertorum toros?  
Mentita vox est: induit fucum coma? [< iuduit]  
Fallax cicatrix fronte ab obliquâ meat?  
Quid credis oculis? melior exploret manus  
Huc, nate, dextram, te tuus poscit Sapor.  
Astyag Non hos tumultus ipse iussisti? Magos  
Solui in fauillas, vincla Ptolemaeo exui,  
Vincla Artauasdi? Sapor. Perdat, & lotho obruat  
Saporis ira quisquis hoc ausus nefas.  
Aurora coelo candidum extulerat diem,  
Cum vasta nemoris spatia lustrantes simul,  
Terrere visa est rupe sub tristi Lea:  
Eduxit inde cura Roxani inscium  
In vacua turmis castra. Astya. Plebs vectum canit

[192] Rutilante curru, regios dignâ lares  
Intrasse pompâ: sede sublimem aureâ  
Vidi ipse phariis iura legatis dare.  
Sapor. Ea facta, nate, nescio. Astya. Fecit Sapor.  
Sap. Oculos fefellit arte mentitus Sapor.  
Astyag. Archimage. Mithrob. Princeps. Astyag. Si quid artifici potes  
Mouere cantu, (magna res agitur tibi.)  
Si quid fuisti, si quid es, totum explica  
Volumen artis: colchico pestes sinu,  
Vires nocendi culmine aemonio aduoca:  
Omnes ahenâ falce sollicita plagas:  
Lunaeque totas horridus spumas lege.  
Mithrob. Non sum monendus, pande quid fieri velis:  
Jlla è propinquo gnarus Hostanes feret.  
Astyag. Phlegetonte manes euoca, incertis cape  
Responsa rebus. Hinc & hinc paret Sapor,  
Hic vrbe dudum exclusus, ille aulam tenet.  
Patrem ille, patrem hic ore se monstrat pari.  
Nec Sapor vterque est, nec capit regnum duos.  
Quae teneat vrbem larua, quod spectrum roga.  
Sapor. Hecates alumne, mysta tenebrosae domûs.  
Tua si secundo sacra suffitu micant,  
Pectúsque cura regium ingenti leuas,  
Per amica Mithrae sidera, & Regni lares,  
Pendebit ante Cidaris, Orosangam voco.  
Mithrob. Pretium dat arti Regis imperium & fauor:  
Tua parce dignis dona; mihi das cùm iubes.  
[193] Aggredior, vnum patere sed de te impetrem:  
Sapor. Fidenter aude. Mithrob. Sacra praesenti nefas  
Arcana Regi pandere: ad tacitos meant  
Vmbrae recessus: ipse quàm saepe horrui  
Quod imperaui murmure insano malum!  
Et mihi minantur impii pestes lacus.  
Edico, Princeps, timeo de Acheronte omnia.  
Sapor. Volens recedo. Nunquid & natum iubes?  
Mithcob. Illum latere sede nil tutâ vetat.  
Sapor. Jn castra redeo. Nate per sanctum patris,  
Et dulce nomen, per meum obtestor caput,  
Tuúmque, pietas si qua vijceribus calet,  
Ne factione Satrapûm, & victus dolo,  
Fili parentem desere: accreui satis  
Si te recepi. Cor meum, vitae quies,  
Astyage patris anima, quam, si me fugis,  
Mortem recusem? Astyag. Ne precor, ne me, pater,  
Time infidelem: video, tu Rex, tu Sapor.  
Agnosco, nullus fucat obtutum dolus.  
Praecede, sacris castra transactis petam,  
Praestabo rebus debitam afflictis opem.  
Sapor. Dii te secundent. Nate, praesidium meum.  
Tibi me perennem dicet hic patrem annulus;  
Include dicito; recta turritum caput  
Dùm tollat altè Cidaris, & Regni comes  
Arsacia melior sceptra modereris patre.  
Astya. Tu viue, regna, genitor, haud nati indigus.  
  
[194] [[50]](#footnote-50)SCENA DECIMATERTIA.

MITHROBARZANES. ASTVAGES. HOSTANES. ORACVLVM.  
SECRETA, Princeps, poscit impatiens loca  
Populus silentum: si quid es tutus, late.  
Astyag. Elige latebras, nec datâ excedam tuus  
Statione miles. Mithrob. Commodè astabis procul,  
Hic vbi tenebras angulus tenues facit.  
Astya. Quid deinde? Mithrob. Trepidus, tacitus aspecta sacrum.  
Mutire parce, siue felices volant  
In astra flammae, siue caligo ruit  
Jnauspicata. Astyag. Labra Sigalion premet.  
Ne metue, linguam pascere addidici puer.  
Hostan. Vt imperasti do malis foetam penum.  
Mithrob. Vbi vnda? Hostan. Vixdum tenuis afflauit focus.  
Si spargis aras in vices ibit cruor.  
Michtob. Hîc extrue aram. Regis hîc statuam loca.  
Conuerte in atras Solis occidui plagas.  
Discinge vestem, vinculis pedem exue.  
Capiti tiaram deme. Suppedita facem.  
Hostan. Imperia feci promptus. Mithrob. Hîc tacitus mane.  
  
[195] [[51]](#footnote-51)Oppito Telumo te:  
[[52]](#footnote-52)Ob vos sacro Tenírae:  
Calo vos freae silentum:  
Po mane te quirito.  
[[53]](#footnote-53)Tami bimatris istoc,  
Cetiúmque curione.  
Vos habeo inrulentos.  
Bromosa februate;  
Cracata tarenate;  
Lari redandruate;  
Donaticam, stigína  
Solerate sente vostrâ.  
Cernulus, ambaxioquus topper  
Foecundi spices ter calo, tereo.  
[[54]](#footnote-54)Vrbo circite me, pollucto tibi Vrage mepte.  
Aras amictu vitta purpureo tegat  
Da thura prunis mascula: ingrato effluat  
[[55]](#footnote-55)Verbena fumo. VT IGNIS HAS STIRPES CREMAT  
SIC REGIS HOSTES VRO. SIC REGIS DECVS  
SPLENDEAT IN ORBE FLAMMA VT INVASIT FACEM.  
[[56]](#footnote-56)[[57]](#footnote-57)Munditenens, Proarche, Annenoëtos, Arrhetos, Sige,  
Patricósque, Metricósque, Pistis, Henosis, Hedone  
Hebdomas, Lar, Macariotes, Teleta si Regem iubes.  
[196] Sospitari, faustitari, dextrouorsùm vortitor.  
Ogdoas primogenitalis, Metagogee, Horos, Ectroma  
Demiurge, Asynetos, Enthymesis, Horothetes, Nymphon,  
Iaioth, Lytrote, Ageratos, Aine si nefas Regem  
Sospitari, faustitari vortitor sinistrorsùm.  
Implicita, Princeps, sacra; Dii fallant metum.  
Ad vota surdam patior hoc primum styga.  
Astya. Tonare perge, vanus haud ludet labor:  
Bene constat omni faustitas Regum prece:  
Vile est, quod vltrò facilis obiecit Deus.  
Mithrob. Ciebo manes vltimo validè impetu.  
Iterùm lyaei munus admisce puer.  
Hostan. Quid hoc? nigrescit: calice suscipitur cruor,  
Quod vrna vinum fundit. Mithrob. Ah perii miser!  
Jnfide Princeps, quas mihi insidias struis?  
Astya. Meliora amicum pectus: hostiles iube  
Exesse laruas. Mithrob. Rite moriendum auguror,  
Nec docuit ars me vana: quod crimen luo?  
Astya. Te monstra turbant stygia, necquicquam times.  
Mithrob. Arma fer, arma puer; totum chaos arietare pergo:  
Euincam rupisse silentia Veiouis seueri.  
[197] Diuinos latices poto[[58]](#footnote-58) Theangelis.  
Quâque[[59]](#footnote-59) hirabotane vultus inungitur  
Clàm Latonigenis falce sub aeneâ  
Ostentante iubar Sotthide concidit  
Titani Triuiae Tartarei Canis  
Spumam populeâ spargimus arbore.  
Hanc[[60]](#footnote-60) Saturnius aram cruor irrigat  
Tu diuini potis diuitiae Magi,  
Tu torquere Deos, vota dare efficax  
Regem Rege satus temnere parcito.  
[[61]](#footnote-61)Bytios, Proprincipatus, Pneumatica ponerias,  
Metropater, Postpostumatus, Lucetie, Homosyncrasis,  
Myxis, Achamoth, Abraxa, Ialdabatoth, Iào.  
Orac. Non coges Phlegetonta loqui, desiste mouere.  
Mithrob. Impiata monstra Auerni, saeua Gorgonidum lues,  
Horridi Pyriphlegetontis incolae, indigenae, accolae,  
[[62]](#footnote-62)Andruatis, adbitatis, procem cettis oxyme?  
[[63]](#footnote-63)Vos ego astrosae phalanges luridum immittam diem:  
[[64]](#footnote-64)Tartari religata ripis rictae frendebo spaci.  
Tantalo faciam quietem; meditor immensum chaos,   
Terra, coelum mista current, stare cogam flumina.

[[65]](#footnote-65)Stella, briza dispalate, aut protinam impibo Vragum.  
Orac. Scandere dum gestit tellus, descendit Olympus.  
[198] Est duo, sunt vnum magno discrimine Reges:  
Viuet vterque suis: Sapor hic, Sapor ille; fuerunt  
Quod modò sunt: vni debentur Persica sceptra.  
Mithcob. Actum est, moue aras, effer effigiem puer:  
Fluente riuo trans caput cineres iace:  
Caue ora flectas retrò dum manes legunt.  
Abiêre manes: tutus huc flectas gradum  
Astyage. Astya. Quidnam rebus in tantis spei  
Tua sacra faciunt? Mithrob. Implicant, Princeps, magis:  
Leue hoc, nisi ipsos implicent etiam Magos.  
Astya. Responsa Diuûm loquere. Quid vultu siles  
Pallente retrouersus? assuetam senex  
Puero artem inisti. Mithrob. Non nouus veni artifex:  
Sed ominosa vidi inexpertus sacra:  
Astyage, vixit Mithrobarzanes tuus.  
Astya. Meliora vitae arbitria donabit polus;  
Tu vana temne spectra. Regales age  
Imminue curas: quid Styge oratâ refers?  
Mithrob. Obscura, Princeps, pauca. Sunt vnum, est duo;  
Quod sunt, fuerunt: hîc & hic idem est Sapor.  
Aut duo Saporem detinent vnum loca,  
Binos Sapores vnus aut patitur locus:  
Vtrunque tandem fata misceri iubent,  
Vt inde regna tertius flectat Sapor.  
Has mota vobis Tartara ambages canunt.  
  
[199] [[66]](#footnote-66)SCENA DECIMAQVARTA.

SVRENA. ASTYAGES. MITHROBARZANES.  
QVAE causa, Princeps, vrbe te exciuit repens?  
Tumultus ingens surgit, & totam quatit  
Megabizus aulam: visa mentiti refert  
Portenta Regis, cui latus cingas comes.  
Astvag. Surena sic est, huc & huc dubiam trahunt  
Noua monstra mentem: visus est duplex Sapor,  
Vterque parili corpore, & memet vocat  
Vterque natum, signa non tollunt fidem.  
Suren. Portenta, Princeps, loqueris, & nullo fidem  
Habitura seclo. Quicquid est, acrem petit  
Astyage curam: ne prius vires paret,  
Abeundum: in vrbe tutiùs magnos licet  
Satrapas in arcem cogcere, & dubiis dare  
Responsa rebus. Astya. Linquere & suades patrem?  
Suren. Admissus vrbe regnat. Astya. Et castra occupat.  
Mithrob. Ne metue, Princeps, Sequere quò Satrapes praeit.  
Secura cernes omnia & faciles dolos  
Septena meliùs cavita discutient Magûm.  
Astya. Licet abeamus. Mithrob. Ergo supremùm vale  
[200] Dilecte Princeps, vltimum est quod te alloquor.  
Astya. Parce ominari. Suren. Viuis addictum caput?  
Mithrob. Breuem-ne lucis Satrapa inuideas moram?  
Suren. Quid si Sapores resciat? Mithrob. Non me Sapor,  
Sed fata perdunt. Asty. Nescio quò me vocat  
Praesagus animus, nec satis certus sui,  
Luctatur: ô Pater! Suren. Eia quid gressum refers?  
Astya. O castra! Suren. Perge. Astya. Desero fors & Patrem.  
Suren. Vbi sceptra Reges inter incertos labant,  
Bona est tenentis causa, si validè tenet.

[[67]](#footnote-67)SCENA DECIMAQVINTA.

MITHROBARZANES.  
ERGO moriendum est: artis infelix meae  
Perîcla patior. Fulua sic ales Iouis  
Volucre telum fecit, & proprio cadit  
Percussa dono. Culmine hoc dudùm meo  
Ferale bubo carmen insedit gemens.  
Hoc hoc minantur agmen horrendum stryges,  
Omníque cornix ilice. Vrbanos fugâ  
Liqui penates trepidus, & fati minas  
Fugisse demens credidi. Occurri mihi,  
Méque ipse mecum porto: quà penetrat reus,  
Subit vltor; vna scandit & poena, & scelus.  
[201] Damnata serò carmina! infaustâ alite  
Suscepta puero sacra! quàm tetro graues  
Labore canos clauditis? quia me iuuant  
Erepta coelo sidera: ignaro Ioue  
Tonuisse dirum? non ab aetnaeis rogis.  
Crispasse fulmen? Tartari fundo excita  
Noua monstra tellus Mithrobarzani dedit  
Luctata frustrà: tygris ad vocem cicur,  
Captiua ab astris alesimperium tulit.  
Abiêre regna, famulus hàc daemon tenus  
Ad sua recurrit iussa; quàm ferox herus!  
Confide Diti, quandò thessalicas rapit  
Leuis hora vires; carcer aeternus subit,  
Manesque iam non fabula, ignésque, & rotae.  
Vrbana tandem limina heu! hospes breuis  
Reuiso, mihi superstes, & pondus soli  
Dispono mortem. Qualis armenti decus  
Opima Taurus colla mactandus popae  
Festo per vrbes credulus cornu viret,  
Puerísque ludos apparat, pompam sacris.

[[68]](#footnote-68)CHORVS.  
SI modum scelera hunc habent  
Nullum vt accipiant modum,  
Donec horridus incubet  
Supplicî dolor vltimi:  
Quid iuuat fugientibus  
Comparare bonis mala,  
Atque inutile sub rogis  
Poenitere perennibus?  
Quandò pectoris exulat

Sedibus pietas, fides,  
[202] Floris ingenui pudor  
Occupat subitò locum  
Indecora proteruia,  
Et licentia mobilis,  
Et suprema erebi lues  
Mentis indomitus rigor.  
Tùm recente beatitas  
Gaudio subit intima,  
Fronte dulcis amabili.  
Sed tyrannide lugubri  
Corda subdita perdomat  
Hostis, & penetralia  
Dente vipereo secat.  
Quáque plus aliis placet,  
Parcit hàc Domino minùs.  
O genus miserum improbi!  
Peruicacia creduli  
Vota quò malè mittitis?  
Si placet quod adest frui,  
Falsa vos bona lancinant:  
Si futura animus cupit,  
Vera vos cruciant mala.  
  
  
[203] ACTVS QVINTVS.

[[69]](#footnote-69)SCENA PRIMA.

SVRENA. ASTYAGES. ARTAVASDES. GOBRYAS. MASISTIVS. MEGABIZVS. PHARNABAZVS. PRAEXASPES.  
LVDVM insolentem ludere haud vana artifex  
Natura, quondam solis aestiferos polo  
Geminauit ignes, nubis aduersae Deum  
Radiósque laeuor quà repercussus dedit.  
Trepidare Superûm populus, & multos rudis  
Pati tyrannos, bella moliri impia.  
Diuidit olympum factio, incertos agit  
Noua forma Diuos: hunc recens prensat decor  
Fallacis astri; Regis hic Mithrae vetus  
Insigne praefert. Saeua non aliàs magis  
Extulit Orion arma: non truculentiùs  
Vrsae Bootes torpidum excussit gelu.  
Sopitus ignes hausit insolitos Leo,  
Et ferus inermi maior Alcide stetit.  
Latrauit audax Syrius: tortos diu  
Explicuit orbes Anguis, & linguâ emicans  
Mortifera pandit guttura. Has causâ pari  
Regno minantur monstra bellorum faces.  
Non vnus vnum, Principes, ambit thronum:  
Et facilis error hinc & hinc populous trahit.

[204] Vterque pariter nomine & vultu Sapor,  
Ambigua raptat sceptra. Dum recens malum est  
Consulite, Proceres; robur adiiciet mora.  
Obruite in ipso limine, inuisum exeat  
Quà vidit auras. Crenit è molli luto  
Lernaeus anguis, quémque nascentem puer  
Calcasset, ingens factus Alcidae est labor.  
Dilecta Conso capita, quid fieri placet?  
Gobrya. Saeuire temerè parcit affectos rigor  
Medicus in artus: lene fomentum subit,  
Penetrátque venas, blando & admissum dolo,  
Hostem medullis penitùs exturbat luem.  
Ignota Regni pastis inuasit caput;  
Serpente iámque membra contage inquinat:  
Ergó-ne durus ibit in plagas chalybs,  
Aegróque truncum corpus è populo dabit?  
Peragantur ista mitiùs: dextro loue  
Propriis adactae viribus fraudes ruant.  
Vterque viuat, artibus donec suis  
In se reductus pereat effictus Sapor.  
Masist. Periculosas trahere persuades moras.  
Gobrya. Plus est perieli trahere praecipiti impetu.  
Masist. Mala saepe publica impetus felix tulit.  
Gobrya. Felix ruina est quae trahit per quos perit?  
Masist. Pereundo prohibes trahere, si augeri vetas.  
Gobrya. Flabella flammam dùm premunt, magis excitant.  
Masist. Fauilla non potest premi, extingui potest.  
[205] Suren. Masistie, ecquid rebus incertis placet?  
Masist. Mox varia binos vota respicient duces  
Ni prouidemus: factio extollet suum  
Vtraque Saporem: belláque, & famem, & neces  
Video apparari, patrius nostras cruor  
Rigabit vrbes, Persis incumbet sibi,  
Propriúmque mundi fabula exitium trahet.  
Romana fati spectat è speculis cohors  
Momenta rerum, certa diuisis lues.  
Ergo amputari semina dolorum placet,  
Bellíque causas: neuter imperium Sapor  
Vitam-ve seruet: proximum scandat thronum  
Ingens sereni munus Astyages poli.  
Astyag. Ego vt immerenti sceptra deripiam patri  
Violentus haeres? quaere cui facinus probes:  
Me parricidam mille non faciant throni.  
Gobrya. Quo ture pereat vterque, cùm alter sit probus?  
Masist. Quo iure viuat vterque, cùm alter sit malus?  
Gobrya. Quis innocentem cum reo perdit furor?  
Masist. Vbi causa poscit publica, aequandus reo est.  
Gobrya. Bonus-ne Princeps publico viuit malo?  
Masist. Ars, vbi redundat sanguis, & sanum exprimit.  
Gobrya. Vbi plus mali sit, sanguinem bonum exprimet?

[206] Masist. Sin possit aliter, tabidus sanum trahet.  
Astya. Posse aliter opus est: non placet curatio  
Quocunque morbo tetrior. Artau. Non hoc petit  
Noua causa, Proceres, neuter vt regni decus  
Vel vterque teneat: alter amborum est Sapor.  
Vterque regnet? sceptra cur ficto dabis?  
Vterque pereat? sceptra cur vero auferes?  
Seruandus est Rex Persidi, Astyagi pater.  
Sed vterque Regem, vterque se dicit patrem,  
Iam diligenti certa librentur notâ  
Jndicia Regis: alteri aequalem alterum  
Non forma, non vox faciat aut animus ferox.  
Si paria se dant singula, haud tamen omnia.  
Nunquam vlla, parte falsitas omni latet.  
Gobrya. Ante implicatos, Satrapa, intricas magis.  
Quis certa Regis signa mentiti dabit?  
Delphos eatur doctus ostendet tripus;  
Dodona quercum quaeque fatidicam mouet.  
Megabiz. Ne quaere ab astris signa, ne turba Iouem  
Tripodes facessant, solus hoc statuam satis.  
Qui regnat, illum iure quis Regem neget?  
Gobryas. Et vterque regnat. Megab. Regnat agresti specu  
Ferale monstrum? sola quod linquit loca,  
Vt sola faciat quà trucem immittet pedem?  
Regnat furenti semper, & semper minas  
Similis tonanti? flamma quod nondum vorat  
Ciuésque, & vrben, quòd sumus, quòd viuimus  
[207] Pietatis esse credis? impotentiae est.  
At noster ille fronte quàm placidus graui  
Vrbem serenat! nemini irata vibrat  
Supplicia dextrâ, ciuium verè pater,  
Téque Artauasde facilis exsoluit nece.  
Praexas. At haec Saporem signa non verum probant.  
Experta nouit Persis ingenium viri  
Atrox, superbum, gloriae, imperii impotens:  
Cui onera Regni leuia, sydereos quoque  
Nisi flectat orbes, pondus Alcidae graue.  
Nil de Sapore monstrat vrbanus Sapor.  
Megab. De Rege nam quid monstrat immanis Sapor;  
Astya. Compesce linguam Satrapa: me coram patri  
Conuicieris? Megab. Et patrem, princeps, putas?  
Astyag. Sacer est, putari quandiu in dubio potest.  
Pharnab. Mihi alia, Proceres, suggerit mentis calor  
Probanda vobis. Intimi ad cordis sinus  
Coecum latebris ducit implexis iter  
Monstrosa quantùm tecta Cretaei Bouis.  
Externa parent ora prudenti fidem  
Factura nulli: mille fucatam dolis  
Ars versat animum: qualis in scenâ histrio  
Illi serenat, huic minis frontem asperat,  
Et mente vultum sobriâ indecorem facit,  
Mox alius, & non ipse, momento latet,  
Momento in astra tollitur, Proteum refert  
Quoties poëta iussit. Ita regni appatens

[208] Vultum Saporis moribus quidni augeat  
Saporis idem? falsa cùm occupant, placent.  
Et vera iures. Melior arbitrium regat  
Libella, Proceres. Nec semel quaeri velim  
Quid huic quid isti dixerit, quae regii  
[[70]](#footnote-70)Secreta thalami, cui data arcani fides.  
Tàm Regibus latere quàm soli nefas.  
Tentandus aliter: fraudis incurrat placas  
Inopinus, improuisus, ignarus peti:  
Saepe occupatus abiit in ventos dolus.  
Aequalis oculos fallat aspectus rei  
Candyn, tiaram vel quod Imperii decus  
Simulate. Suren. Tamen est credita arcani fides  
Quam nullus Otacusta, non vllâ magus  
Recludat herbâ: cúmque Niligenas iugo  
Premeret rebelles, grauia Romulei ducis  
Mandata precibus iuncta Nisibenae attulit  
Praefectus arcis, mente quae tutâ occulo.  
Simul & fidelis tesserae partem dedit  
Regi exhibendam: parte si instructus pari  
Componit ambas, pionus & fidei sacrum  
Ostentat inuitatus, ingenuum nefas  
Regem negare. Quid quod arcanâ penu  
Regum duorum sceptra seruantur mihi?  
(Scis Artauasde, resera & inferto ocyùs.)  
Erroris erit haec causa. Tam simili micat  
Vtrúmque virgâ, vix vt agnosci queant.  
Aliud Sapores ipse gestauit puer,  
Aliud parentis Chosroae impleuit manum.  
Duo offerantur: patrio vrbanus Sapor  
Suum relicto si sciens sceptro legit,  
Sapor esto verus: si quid incertâ manu  
[209] Addubitat, haeret, eiici vt fictum placet.  
Astyag. Placet, offerantur: commoda ad regnum via est  
Elicere sceptrum. Masist. Copiam sed vix sui  
Facturus ille est, regiam rarò patet  
Aditus in aulam. Gobrya. Curiam visat prior,  
Hîc terminentur iura, vbi septem Magi  
Regnum administrant publicâ experti fide.  
Suren. Sapienter: hic te Gobrya maneat labor  
Allicere in aulam, nostra dignari velit  
Colloquia Princeps, esse quae Regem petat  
Causam insolentem, stare in ancipiti Patres.  
Gobrya. Volens periclo publicum oppono caput:  
Dum redeo vos hîc Satrapae, stare addecet.

[[71]](#footnote-71)SCENA SECVNDA.

ARTAVASDES. ASTYAGES. SVRENA.  
HAEc illa, frater, sceptra queis dubium datur  
Regnum arbitrari. Astyag. Primus explorem cedo.  
O triste pondus! dexterae ô fallax decus!  
Feralis auri splendor! hoc tantis emit  
Ambitio curis? hoc per ardentes rapit  
Audax fauillas? morte contemptâ ferox  
In aperta currit vulnera, horribili impetu

[210] Oppidáque, populósque ciet, & dignum putat  
Pretium furoris? ô nimis faciles Deos,  
Atque pretiosi prodigos semper mali!  
Meas quid istis alligant spinis manus?  
Suren. Meliora, Princeps, sceptra moliri piè  
Par est Tonanti: sic polum heroës tenent;  
Nil ipse possit grandius rerum sator.  
Nunc ô corusci lucidum mundi iubar  
Ter sancte Mithra, rite si semper tuos  
Coluit honores Persis, & lecto grege  
Sonipes ad aras niueus augustas stetit:  
Da pace partâ, & hoste prostrato foris,  
Ciuica quiescant bella, da veros tui  
Vultus Saporis cernere, & fraude agonitâ  
Certum repone gentibus dubiis ducem.  
Sic alma currus fraena luciferi regas  
Sic luce plebem syderum aeternâ augeas.

[[72]](#footnote-72)SCENA TERTIA.

PRINCEPS PERSARVM. SVRENA. ASTYAGES. OCHVS. SATRAPAE.  
SALVETE Proceres. Nostra quae causa insolens  
Arbitria poscit? Suren. Quanta non alio, Sapor  
Nascatur orbe: quanta vel regni statum  
Nutare cogat. Prin. Pers. Rege me mundus labet,  
Nisi quà Saporis fulmina irati tremit?  
Ego astra nutu quatere, mundanas potens

[211] Mutare leves sceptra non firmem mea?  
Suren. Nisi te dedissent numina huic causae arbitrum  
Perierat, ô Rex, Persis. Ausonii memor  
Preces Tribuni, mente non vanâ tenes.  
Procinctu in ipso, Lydiae viti accubans  
Secreta docui vota: responsum abstulit  
Moles negotî grauior, & Pharii alea  
Mauortis anceps. Hora iam, Princeps, monet,  
Rem parte ab illâ gerere, & Oenotria Africis  
Juncere trophaea. Prin. Pers. Liberum curâ & metu  
Petebat animum causa: suspensam interim  
Haerere volui dùm triumphatus mea  
Sub iura flueret Nilus: instanti malo  
Rite expeditus, alia pacare auspicor.  
Sic inquietas Delius bigas agens  
Huc opifer, atque huc currit, & donum aureae  
Vitale lucis impotens standi vibrat.  
Sed hac agenda quando qui Nisibim regit  
Messala, fidum mittet alloquio virum.  
Sur. Matura res est: venit & palmam attulit  
Quem poscis, ô Rex, fidus, arcani capax.  
Tùm victor aberas: ne qua tardantis morae  
Perîcla fraudem panderent, iussi ad Ducem  
Properatò abire, poneret nostrâ in fide  
Reliqua Tribuni vota, facturos Patres  
Cum Rege reduce, Arsacia quod peteret salus.  
Pr. Pers. Quis id Senatum monuit? Hanc Regi fidem,  
Regnóque praestas? Magna secreto auspice  
Consilia nescis crescere, & certò fore  
Quod vix futurum sera praesensit dies?  
[212] Suren. Feci rogatus. Atque ne vanum putes,  
Agnosce partem tessera, & parili auream  
Adiunge parti. Pr. Pers. Symbolum mentis suae  
Tibi ille dederit? cautus explora notam,  
Meúmque, Nate, fragmen externo applica.  
Per amica Mithrae numina, & Fratrum choros,  
Si falsa prodis signa, si ludum facis,  
Satrapa, occidisti. Sur. Curiae, & regni bono  
Iuuentâ ab ipsâ sedulum addixi caput  
Ad vsque canos, nulla Surenam dies  
Fidei sinistrum vidit: Infami putas  
Praeterita fine claudere, & prima vltimis  
Turpare facta? Astya. Juncta pars parti quadrat,  
Dicas Sorores. Prin. Pers. Lumine intento aspice  
Jterùm iterúmque ne quid incauto excidat.  
Suren. Times in vno gratiam? incumbant Patres,  
Et adulterinum si quid in nummo latet  
Simul anxiè omnes eruant. Asty. Hoc omnium  
Iudicia clamant, vnus est signi modus,  
Eadem metalli vena, nil fraudis subest.  
Prin. Peis. Placet, hoc agamus. Ergo quae Latius dedit  
Promissa ductor? quid rogat? Suren. Sceptro priùs  
Ornare dextram patrii mores iubent,  
Nec grauia vacuis Regibus Regum licet  
Edicta fari. Prin. Pers. Sceptra properentur mea.  
[213] Etiam paternum Satrapa? oblitum mei  
Superba auorum fata memorare addecet?  
Mihi mithra meritis cessit, & nitar patre  
Ignauus haeres? qualis implicuit comas  
Hedera per vlmum tortilis. Auitos reses  
Laudet triumphos pectus, & egenâ prece  
Mendicet altis nobile à titulis decus:  
Ego mea peperi, viuet & mecum occidet  
Prognata mecum gloria. Hinc patrium procul.  
Donate sceptrum laeua quod pueri gerit:  
Hoc auspicatò genius insedit meus,  
Et consecrauit per rudimenta imperi.  
Suren. Rex viue, regna, verus ô verus Sapor.  
Omnes. Rex viue, regna. Astya. Genitor, ô Rex, ô Sapor,  
Vt genibus alacer osculum sacris premo!  
Gobrya. Tibi nostra cedunt regna, tu verus Sapor.  
Masist. Ita viue, regna magnus vt verè es Sapor.  
Prin. Pers. Quae verba, Proceres? estne qui Regem neget,  
Qui me Saporem? sceptra qui poscat mea?  
Omnes. Sapor es, Saporem credimus. Suren. Dubium hactenùs  
Tenuit Senatum (pace quod dicam tuâ)  
Et castra, & vrbem terruit magicus Sapor  
Quàm gutta guttae, membrae tàm similis tibi.  
Dùm prouidemus ne quid incautus trahat  
Error pericli, Patribus mens haec stetit,  
Ambigua certo tollere indicio omnia:  
Haec causa, Princeps, insolens: liceat semel  
[214] Dubitasse, tutus semper in magnis metus,  
Secura longum culpa in exitium ruit.  
Pr. Pers. Probo quod agitur, Satrapae: sed quae meos  
Formare vultus artifex potuit manus,  
Etiámne mentis decora? diuinam ingenî  
Vim perspicacis, omnia potentem manum,  
Oculum videntem cuncta, virtutum choros  
Et hinc, & illinc quae meum obuallant latus?  
Mortale non est si quid optauit, Deum  
Fingere laborat vltimus terrae nepos.  
Ochus. Haec prouidebam, genitor, & nemo meis  
Illusit oculis: solus ego mentis potens  
Dubias cohortes inter, attonita agmina  
Certam Sapori iunctus institui viam.  
Sic cautus inter mille balantum greces  
Reuocantis agnus matris agnoscit sonum.  
Pr. Pers. O Patris amores, cresce quò coelum vocat.  
Suren. Nunc ergo ficto Rege quid fieri iubes?  
Pr. Pers. Quod iura legum, iura quod Regum iubent.  
Suren. Os intueri nunquid & laruae placet?  
Prin. Pers. Me cernat hominum dedecus, terrae pudor  
Odium Tonantis? summa votorum attigit  
Cui me reducto cognitum velo obtuli:  
Et mea cadauer ora proscriptum beent?

[215] Suren. Absente dirum Rege torquebo caput. {< Snren.]  
Prin. Pers. Surena, si te Regis exstimulat dolor,  
Pectore Sapores si quid aspirat tuo,  
Omitte Nisibim, maius exsurgit nefas:  
Hoc age, sine modo quaere tormenti modum  
Quem nulla taceat, omnis horrescat dies:  
Regum fidelem commodas Regi manum:  
Quis vindicetur cogita. Obserua simul  
Profugum vaterno Mithrobarzanem lare  
Duxisse cures, numen offendit meum,  
Et hos tumultus impiâ iuuit fide,  
Hunc perduellem voce regali cito.  
Suren. Mecabize, castris erue horrendam citus  
Saporis vmbram, militant praetoriae  
Tibi cohortes, vel reluctantem extrahe.  
Ave Pharnabaze, praeda te poscit minor,  
Scrutare latebras, sicubi Archimagus latet,  
Efferre propera, macte, quod metuas abest.  
Pharnab. Timere causâ hac Regis vt genius sinat?  
Vt fascinantis horream fraudes magi?  
Vlulata fidens antrae, deuotos stygi  
Ibo in recessus, nulla me obsequio dies  
Tardum videbit regio, aut timidum mori.

[216] [[73]](#footnote-73)SCENA QVARTA.

SVRENA. ASTYAGES. ARTAVASDES. PRAEXASPES. GOBRYAS. MASISTIVS.  
NEC gemina mundo lampas astrifero micat  
Coelo tonantes sceptra nec torquent duo.  
Vnus phalanges ductor armatas praeit,  
Classem magister vnus oceano regit,  
Et distrahentur sceptra? diuisos agent  
Imperia populous? Cyrus hunc regni thronum  
Posuit duobus? Astya. Iuris alieni occidat  
Praedator amens, ausus vt inausum nefas  
Conspurcet auras spiritu? Omnes. Occidat, occidat.  
Suren. Tot scelera non sat vnus eluerit dies  
Si perduelli figimus laruae crucem.  
Artau. Truculenta quamuis ingeras mitem & pium  
Te causa faciet. Praex. Vtere arbitrio tuo,  
Amore Regis, viribus regni, impiâ  
Nouitate sceleris. quicquid his fuerit satis,  
Leges probabunt. Gobrya. Funus extendat suum,  
Viuóque manes corpore inclusos trahat.  
Masist. Monstrum hoc Erynnis laceret, & viridi ferox  
Megaera crine, tartari fundo excitum  
Tartarea crimen agmina aeternùm doment.  
  
[217] [[74]](#footnote-74)SCENA QVINTA.

PHARNABAZVS. SVRENA. MITHROBARZANES.  
DAMNATA, Proceres, ora produco Magi.  
Sur. Tàm citò tremendâ potuit educi domo?  
Pharn. Horrenda nondùm tecta contigeram pede,  
Turbatus, amens, lumine cruento, comâ  
Furens rigente: qualis erepto tigris  
Animata catulo, Mithrobarzanes, ait,  
Quem quaeris, adsum, praeeo quà mortem iubes.  
Suren. Quis antecepit mortis imperium recens?  
Mithrob. Ne quaere, qui me misit ad mortem Deus,  
Praedixit idem. Suren. Regiâ dictum attulit  
Te perduellem voce? Mithrob. Fatorum vocant  
Decreta, non Rex: certus aduenio mori,  
Surena coeli nectis imperio moras,  
Ferate carmen loquere. Suren. quis cogit furor  
Proiicere vitam? viue quia speras mori.  
Mithrob. Terrere credis! moriar, & notos petam  
Acheronte manes, non nouus motam styga  
Ingrediar hospes; iam ter vlularunt canes.

[218] [[75]](#footnote-75)SCENA SEXTA.

MEGABIZVS. SAPOR. ASTYAGES. SVRENA. MITHROBARZANES.  
PROGREDERE larua, terminum hîc fraudes habent.  
Sapor. Astyage regni causa stet saltèm arbitro.  
Megab. Te, praedo, capitis dixit Astyages reum  
Hàc sequere. Iussus, Princives, ficti offero  
Saporis ora. Sapor. Astyage. Astya. Quid video? ô Dei!  
O astra! Suren. Princeps siste, quis repens furor?  
Astya. O genitor, ô Rex. Sapor. Haec mihi sanctè fides  
Iurata fili? pignus hoc certum annuli?  
Astya. Mi genitor, ego te prodidi: ah! fateor pater  
Ego parricida. Suren. Regia vice impero,  
Recede, Princeps, perois ambusti faces  
Animare regni. Sapor. Luditis vitam in meam  
Scelerata Satrapae capita? sic notus Sapor  
Coelo tremendum nomen? inuasit maga  
Solium Saporis vmbra, Persepolim quatit  
Felix tumultu, verus eiicitur Sapor.  
Megabize, & vrbis claustra mî obiectas meae.  
Tu me Artauasde prodis, & pompâ inclyti  
Fraudas triumphi: decora mentitam mea  
[219] Surena laruam recipis, atque aulâ locas.  
Tu Pharnabaze Pharia legatos mihi  
Quos terra misit perfidò auertis dolo.  
Leuiora querimur: vincula, ô diuûm Sator!  
Vincula Sapores indui, mundi timor,  
Regum monarcha, numen & mithrae aemulum  
Sapor in catenis! Secula! ô monstrum! ô probrum!  
Sapor in catenis! sistitur famulo gregi  
Tot perduelles ante pro reo Sapor!  
Suren. Serum est minari cum pari euicta dolo  
Patuêre fraudes: linquat Astyages latus  
Furias probabis. Astya. Nulla complexu tuo  
Vis me reuellet, genitor, & quicquid minax  
Surena machinatur excipiam prior:  
Meos per artus ad tuos ibit chalybs,  
Exanime nondum corpus exanimis tegam.  
Mithrob. Astyage perge fortis, & serò pius,  
Agnosce, stringe, verus hic pater, hic Sapor.  
Suren, Et tu labante busta de regno excitas  
Addicte laruis? Miles ad mortem rape:  
Mora nulla turpi pendeat primùm trahe,  
Hinc semiuiuo corda thorace exime,  
Turpísque magicos polluat pulmo focos.  
Mithrob. Ne parce iudex, perge, truculententùm intona.  
Siles? auerno reliqua supplicia exequar.  
Quid video? quis se praepete huc pennâ tulit?  
Ficte quid ora Sapor violento verbere torques?  
[220] Romphaeam quid vtróque rotas Rex albe lacerto?  
Vicisti, tua busta Magi, tua sceptra Sapores  
Senserunt: stygias vindex innare paludes  
Magne iubes? domito-ne paras ignoscere Regi?  
Sur. Delira loquitur conscius mortis dolor  
Mithrob. Nunc adeste saeua Ditis monstra, tartareae canes,  
Anguineas Phlegetonte rupto concutite, Eumenides, comas:  
Quà vorago, quà barathrum, quà sepulcralis lacus  
Tetriore torpet aurâ, incendite vltricem facem,  
Mithrobarzanem rapite, pessundate aeternis malis.  
State poenae, state diri dira Plutonis phalanx  
Me Sapores non Sapores torquet, vrit, lancinat.  
Suren. Abripite; ne quid peccet vlteriùs furor.

[[76]](#footnote-76)SCENA SEPTIMA.

SVRENA. SAPOR. ASTYAGES. GOBRYAS. MASISTIVS. ARTAVASDES.  
DECRETA tu me fata mandantem accipe.  
Sapor. Quo me reuincis teste? quis falsi arguit?  
Hoc est probare vera, sacrilegâ manu  
Verum Saporem stringere? Aegyptum rogae  
[221] Nuper subactam: quid tibi ad Nili vada  
Factum Artauasde? Regna discedens tibi  
Surena, & Ochum credidi: quas hîc meum  
Penetrale lacrymas vidit ad Cyri focos?  
Promissa Regi quanta iuratus dabas?  
Et controuerti debeo ignotus Sapor?  
Suren. Jam nota nobis causa, dixisti satis:  
Decreta Satrapûm aure tu alternâ accipe.  
Sapor. Hoc more damnas? sic mea exerces fora?  
Audita tibi pars vna sic peragit reos?  
Sut. Audire lateri iunctus Astyages vetat.  
Praexaspe, Regem Principis motus doce,  
Quàm peruicaci magica delusus puer  
Tutetur animo Spectra, quos motus agat.  
Astya. Frustrà laboras. Nullus hinc rapiet dies.  
Sap. Abscede fili, non habet pietas locum,  
Capiti perîclum vtríque necquicquàm aduocas.  
Astyag. Vltrà perîclum causa stat genitor, tua.  
In haec liceret membra vitalem pater  
Transfundere animam! viueres Rex, & Sapor.  
Artau. Ast yace ni recedis, infami tua  
Mago sub ora demetam ferro caput.  
Gobrya. Abire, Princeps, causa te regni iubet.  
Masist. Desiste coeptis, agniti Regis fidem,  
Operámque damnas curiae. Artau. Quid quem reum  
Suâ ipse dixit voce, proclamat Patrem?  
Sap. Recede, fili, reliqua colloquia amputa,

[222] Si me parentem voce non vanâ vocas,  
Fac imperata, nimia me perdit fides.  
Astyag. Quis tibi Deorum, genitor, hanc mentem facit?  
Vos astra testor aurea, & mundi decus  
Igniuome Mithra, iussus, inuitus, tremens  
Meum parentem desero, fratrem tuum.  
Hoc si iubere pergis, extremum vale  
Dilecte genitor: quod video, quòd te alloquor  
Hoc est supremum. Sapor. Timidus, ô fili, est amor.  
Astya. Vtinàm liquescat totus in lacrymas amor  
Et in Saporis vulnera Astyages fluat!  
Sapor. Malè ominaris spero te fallet metus,  
Satis tuebor innocens solus caput.  
Astya. Pater occidisti. Sapor. Jura si poterunt nihil.  
Astyag. Quid moliantur Satrapae nescis pater.  
Sapor. Domino rebellis famula quid poterit manus?  
Astya. Ne sperne comitem, genitor, & vitae, & necis?  
Sapor. Viuemus amvo fata si vitam iubent.  
Astya. Moriemur ambo, fata si mortem iubent.  
Suren. Abripe satelles, perdit aspectu Magus.  
Praexaspe in aulam sequere, ne peccet caue  
Violentus animus, Persici grande Imperî  
[223] Tibi credo pignus. Sapor. Tu quid in patrem apparas  
Absente nato? notus Astyagi Sapor  
Glaucoma Satrapis obiicit? vel si vocas  
Ad iura, seruis fecit, an nato patrem  
Natura notum? Suren. Satrapûm iura accipe.  
Nec astra solem, sceptra nec geminum ferunt  
Arsacia Regem, te tuae fraudes Magum  
Te vera falsum prodidit Regem nota.  
Te perduellem dico. Sap. Sacrilegum caput.  
Sur. Sat esto: frater libera hoc monstro diem:  
Cutem reuelle, membra paulatim amputa.  
Vir esto, Regis agitur, & Regni salus.

[[77]](#footnote-77)SCENA OCTAVA.

SAPOR. ARTAVASDES.  
QVO perduelles? seculi & mundi pudor?  
Quò quò rebellis turba? non vindex ruit  
In aperta Persis arma? non coelo volant  
Jrata rupto tela? ni fratrem quoque  
Negant Saporem sidera, & Satrapûm Deos  
Inuasit audax factio? ita vestros tenet  
Magia sensus? ludere, an ludi placet?  
Artau. Lethum propinauat: sana meditari incipe.  
Sapor. Lethum Sapori? Artau. Verus indicit Sapor.  
Sapor. Quis ergo videor? Artau. Perfidus, vecors, magus.

[224] Sapor. Tibi Artauasde? Artau. Vincla cui dolent tua.  
Sapor. Cui te ipse debes. Artau. Debeo Sapori, & mihi.  
Sap. Olim haec Sapores dona non vanus dedi.  
Artau. Excute Saporem, & morere. Sapor. Quis mortem imperat?  
Artau. Sapor, Artauasdes, Satrapae. Sapor. Regi, & Deo?  
Artau. Delire. Sapor. Moriar innocens Rex, & Sapor?  
Artau. Insane. Sapor. Tela nemo quà iusso expedit:  
Artau. Exurge, propera, morere, quid tardè stupes?  
Vitare quod iam non queas, serò doles.  
Sapor. Et furere pergis? vindicem hanc spera manum.  
Artau. Desipere pergis? lictor ad mortem abripe.  
Sapor. Regem satelles? Artau. Ibis infandum caput?  
Sapor. Ego? Artau. Coge miles. Sapor. Rex Sapor? Artau. Spretus bonis  
Perire iussus, solus, inuisus, miser  
Quam viuis in spem? Sapor. Proditus? Artau. Macte. Sapor. Innocens?  
Artau. Sat somniorum est. Sapor. Moriar? Artau. Acturum impero.  
Sapor. Nunc ô rotantis igneum mundi iubar  
Nunc victus, & subactus, & fractus malis  
Sapor ingemisco: fateor heu! potui miser  
Miser esse potui: discere incipio senex  
[225] Artem dolendi, forma & exemplum priùs  
Beatitatis: gentium quondam timor,  
Nunc ludus hostis: antè terrarum Deus,  
Nunc carcinoma vile, nunc hominum pudor.  
Et non ego ipse. Dormio? an vigiles ferit  
Oculos imago somnii? quis me mihi  
Eripuit error: regna noménque abstulit?  
Sic illa toto faustitas fallax sinum  
Cornu repleuit, quódque felices habent  
Non expetito pectus inuasit bono?  
Superi extulistis grauiùs vt ruerem editâ  
Receptus arce? Artau. Vana mendacem fides  
Ridente liquit vela pandentem noto.  
Sapor. Audi Artauasde. Artau. Loquere. Sapor. Per si quid sacrum  
Tibi restat vsquam. Artau. Perge. Sapor. Per magni inclytos  
Regni penates. Artau. Audio. Sapor. Per & tui  
Caput Saporis. Artau. Fare. Sapor. Supremùm precor.  
Artau. Eloquere vota. Sapor. Supplicem Regem vides,  
Cui terra posito concidit supplex genu.  
Artau. Ad somnia redis. Sapor. Liceat affari semel  
Vestrum Saporem: quisquis est. Artau. Aliud roga.  
Sapor. Et hoc negabis? Artau. Regia infamis reus  
Mereatur ora? Sapor. Sim reus, non sim Sapor  
Tamen Artauasde. Artau. Littora & rupem feris.  
[226] Sapor. Da precibus aures. Artau. Jamdiu occlusit Sapor  
Sapor. Tenuem videndo flagito partem morae.  
Artau. Vanam videndo flagitas mortis moram.  
Sapor. Euge Artauasde, Artau. Regis imperium vetat.  
Sap. Haec clausa spes est: Artau. Capite vis referem meo?  
Sapor. Actum est peristi fabula tuorum Sapor.  
Nunc nunc ab omni parte fortuna intona,  
Et hoc trucida mille fulminibus caput:  
Licet in Saporem quicquid in seruos licet.  
Quid parcis vltra? quid manum saeua abstines?  
Impelle miserum quanta felicem beas.  
Longùm in dolore stare, sperantum bonum est.

[[78]](#footnote-78)SCENA NONA.

AMYNTAS. SAPOR. ARTAVASDES.  
O Rex stupendum seculi exemplum tui  
Exurge. Sapor. Amynta, & vnde dilectum caput?  
Amynt. Huc ora mi Rex. Sap. Ne voca regem, fui.  
Amynt. Tolle Sapor oculos, Sap. Nomen hoc etiam inuident.  
Artau. Miles, querelas amputa. Amynt. Ne me veta  
Generose Princeps, nostra profuerit tibi  
[227] Audisse tacitum alloquia. Me nosti Sapor?  
Sapor. Nùm tu ille Amyntas filii quondam lepos?  
Amynt. Sanctum elocuti nuntius nuper Dei.  
Sapor. Quis ergo vati pectus obstruxit meum?  
Amynt. Fortuna votis blandiens longum tuis.  
Sapor. Quae me labantem perfido nisu impulit.  
Amynt. Iam finge Mithras, sanguinem coelo aduoca.  
Sapor. Homo sum, fateri casus admonuit repens.  
Amynt. Nullus Sapori sceptra deripiat Deus?  
Sapor. Periêre, solii gloriam innasit magus.  
Amynt. In alta nunquam capita detonuit polus?  
Sapor. Ludibrium eheu! fulminis iniqui vides.  
Amynt. An est olympo regna qui mutet Deus?  
Sapor. Est, & seuerus. Amynt. Tela qui serus vibrat.  
Sapor. Sentire Regem magna quid noceat Deo?  
Amynt. Si famulus ambit regna, quid noceat tibi?  
Sapor. Quam longa Reges dirimit à famulis plaga?  
Amynt. Natura Reges maior abiungit Deo.  
Sapor. Populí-ne Regi seruiunt, Reges Deo?  
[228] Amynt. Non ipsa tellus tam procul coelo iacet  
Extrema rerum portio, quantùm super  
Creata numen extulit summum Deus.  
Quodcunque olympo imperuium cerni vetat  
Natura felix, quásque Neptuni vada  
Humente claudunt ambitu coecas opes  
Artifice verbo fecit, & nutu Pater  
Stabiliuit vno. Non sub autumni exitum  
Frons semisicca, ludus agitati aëris;  
Non stirps rigentis frigoris spolium, Deo  
Seruante pereat: prouidum numen Deus  
Auertat idem, quid dato perstet cradu?  
Non ampla Regum tecta, queis vastae fores  
Reciproca populi millia vndantis vomunt:  
Non vasta tellus ponderi incumbens suo:  
Non coelum & astra, quóque nil melius vides  
Opifex diei flammeùm Mithrae iubar:  
Peritura repetent omnia antiquum nihil.  
Et tu Tonantem vermis, & spirans lutum  
Aequare tentes? quósque fraterno tibi  
Natura iunxit sanguine tyrannus premas?  
Formica veluti regna si stultè ambiat  
Intérque socias arduum attollat caput:  
Turgere membris illa suffertis velit,  
Nos rideamus. Ridet, at ridet ferùm  
Vestra illa numen sceptra, quae tanto ambitu  
Torquetis homines: si quis & fastu insolens  
Meditatur astra pectore effreni furor,  
Superos gigantum qualis appetiit phalanx;  
Illum seuero iustus exitio obruit,  
Sceptra meliori commodat, vertit, rapit.  
Sapor. Dilecte miles, pangit aeterno Deus  
[229] Decreta clauo? sé-ne mutari sinit?  
Amynt. Cui vox ahena, cui per inuictum stylus  
Adamanta currit, fata mutari sinat?  
Sapor. Spes ergò cecidit omnis? heu! nullum Sapor  
Habet regressum. Conscium testor diem,  
Hominésque, téque militis numen pii,  
Meliora volui, vereo praeteriti reus.  
Amynt. Consilia loquere sana, desperes caue.  
Jmmotus ipse est, fata quà volumus mouet,  
Nostróque lentum facimus arbitrio Deum.  
Peccare pergis? saeuit: odisti nefas?  
Simul odit iram. Sapor. Si nouus posito genu  
Condemno fastus mentis antiquae Sapor,  
Putas remittet quicquid erratum luo?  
Amynt. Metanoea nulli fera viuenti accidit:  
Remittet, aude. Sapor. Quâ mihi spondes fide?  
Amynt. Quâ Christi alumnum purus effecit latex.  
Sapor. Deus ô Deorum, magne, terribilis, potens,  
Qui nostra nutu regna terrifico quatis:  
Iniqua fateor ausus, & sceptro ferox,  
Deus inter homines verticem aequaeui polo.  
Superbus, amens, pondus ingratum soli.  
Nunc vetera stirpis probra recolenti meae  
Ignosce Rerum rector, & foetam malis  
Auerte dextram: grauia si posui satis  
Documenta vitae, sum nocens, merui mori:  
Sed tela clemens sustine: nam quod decus  
Pellere labantem? fata semineci hactenus  
[230] Properare vermi. Gloriae satis est tuae  
Domitus Sapores, vindicem agnoscit manum;  
Vitae reserua qui tremat, adoret, colat.

[[79]](#footnote-79)SCENA DECIMA.

ANGELVS PR. PERS. SAPOR. AMYNTAS.  
SAPOR, Sapor. Sapor. Quid video? Quid monstri audio?  
Angel. Huc ora verte. Amynt. Praesidem Regni Angelum  
Agnoscis? illi coelitum aeternus parens  
Te puniendum tradidit. Angel. Reuoca Patres  
Huc Artauasde. Follis aërii tumor.  
Lymphata bulla, turgidum vento lutum,  
Pygmaee cubito maior, & coelo Deum  
Lacessis audax? & gigantaeo polum  
Molire gressu? Sapor. Quisquis es, seu tu Deus,  
Dei aut minister Ales, ignoscas nouus  
Peto Sapores, quicquid admissum est adhuc,  
Vetus expiauit: si tamen verum scelus  
Erat hoc Saporis, omne fortunae fuit  
Nimiùm fauentis crimen: instabilis, fugax,  
Auersa secum rapuit agnatum nefas,  
Mihi me reliquit. Angel. Mente peccasti tuâ  
Animata coeni massa: fortunam increpas,  
Haec te superbum repperit, facere impotens,  
Ni fieri amares. Numini inuisum caput,  
[231] Ludibrium orci, stolide Luciferi nepos,  
Votum perenni, ni caues, corpus rogo.  
Sapor. Grauiora prome, semper inuenies reum.  
Angel. Non illa tumido spiritu nuper Deo  
Effuriebas: poena veracem facit,  
Sapor. Quem fecit omni diditum poenae scelus.  
Angel. Nunc nunc superbi, sacra cocyto phalanx  
Adeste, adeste, sceptra seu faciunt graues  
Populis tyrannos; decora seu mentis feros;  
Atauósque ductum mille per Reges genus:  
Aut dite quicquid lydius limo vehit  
Amnis, & eâdem turbidus gazâ Tagus:  
Superbi adeste. luditur vestros Sapor  
Luditur in vsus. Solus ô fastu Sapor  
Turgeret omni! quisquis aut fastu tumet  
Sapor esset! orbis Domine dominorum potens  
Te coleret vnum, sortis & vitreae memor  
Perpetua supplex vata factori daret.  
O coeca recti corda! tartareis quoque  
Pudenda monstris gloriae ô ardens sitis!  
Fabricantur aras, thure placari volunt,  
Populósque ficto numinis complent metu.  
Parum est micantis colere militiam poli:  
Stat in ipsa certos astra molirs cradus,  
Fratrémque Soli fingere. O terra! ô lutum!  
Quò quò superbi ruitis? in vacuas Deo  
Migratis aedes? culmine immenso procul  
Spes est Tonantis fallere vltricem manum?  
Eius Tonantis nube quem nulla grauem  
Nullo minantem fulmine, aeternùm tremet  
[232] Confusa Babylon? qui vel attactu leui  
Vndante summa texuit fumo iuga?  
  
  
[[80]](#footnote-80)SCENA VNDECIMA.

ANGELVS PR. PERS. SAPOR.  
AVDITE Proceres: ille deiectus solo,  
Cui dura mortis iustus indixit rigor:  
Sapor est, & idem verus Arsaciae hactenùs  
Moderator aulae. Sceptra dum exaequat polo,  
Frater Gigantum, sidera, & Lunam, & Mithram  
Humana dedignatus in fratres vocat:  
Dùm vos superbo saeuus imperio premit;  
Regnare Regum vindicem coelo negat  
Qui regna possit vertere, & stabili throno  
Deiicere victum, sensit edoctus malis  
Quae non timenda finxerat vanus stupor.  
Ego vester error, fictus ad viuum Sapor  
Vrbem triumpho nobili inuectus steti:  
Vincla Artauasdi, vincla Ptolemaeo abstuli,  
Jnuisa superis capita damnaui Magos.  
Nec inusitata famulus institui solo  
Simulare membra; coelites quondam Angelos [<Simnlare]  
Peritura piceo Sodoma diluuio tulit:  
Pueríque tutam fecit Azarias viam.  
Sic membra sumpsi iussus, atque hominem indui  
Regémque: nihil est vile quod iussit Deus,  
Deúsque fecit. Quanta, proh rerum sator  
Latebat humili clausa maiestas luto!  
Personam, & artem pono, sat domitus Sapor.  
Restituo sapiens sceptra quae dederat dolus.  
[233] Tu iura regni, purpurae augustum decus  
Surena redde, vósque Achaemenio Patres  
Solio Saporem redditum, antiquâ fide,  
Animo recenti colite, sic placitum Deo.  
At tu superbum Numini incurua cabut  
Rediuiue Princeps: disce quam valido minas  
Librarit actas pondere: fuisti modò  
Necis imperatae victima, ignotus tuis,  
Tuam exul ante Regiam, iam non Sapor,  
Iam nil nisi miser: vna tam subitas dies,  
Nec tota turbas ecit, & regno dedit  
Alium Saporem. Leuia iam expertus time,  
Ne te seuerus impetu toto atterat.  
Veto esse fraudi Satrapis quicquid meo  
Fecêre ductu, publico intenti hono.  
Sapor. Iuro Tonantis numen, hunc vnum colam:  
Ignota Satrapas culpa securos facit.  
Angel. Sperate, stabit certa iurato fides.  
Astyage, vitae faciet exemplum pater.  
Custode sed cum libera, & rerum potens  
Regni iuuentas fraena moderari dabit,  
Ne fulgor oculos rapiat, & tumidam impleat  
Fortuna mentem regia, paterni reum  
Ne quis pericli casus ingratum opprimat.  
Secretus etiam stygia mouisti sacra  
Incaute iuuenis; plura ne pecces vide.  
Reuocor in astra: nullus absentem putet,  
Speculabor inde monita quò vergant mea.

[234] [[81]](#footnote-81)SCENA DVODECIMA.

SAPOR. ASTYAGES. OCHVS. SVRENA. SATRAPAE. AMYNTAS.

O MAGNE Regis Satrapa aeterni Aliger,  
Cui mitis ira, cuius ADMONITO sedet  
Animus SAPORE, quas tibi gratos parem?  
Tu me furoris inter hostilis globos,  
Et fulminantis igneas Martis faces:  
Aulae perîcla me per, & sortis dolos  
Malè blandientis prouidâ duxti manu,  
Et iam rebelli filium typho malè  
Emancipatum blandus officii admones.  
Multùm est amoris, cui sat est poenae parùm.  
Mihi lingua, & omnis rigeat in chalybem fibra,  
Nisi thura Persis, templa, ni ponat Sapor.  
Astya. O Restitute genitor! Sapor. O amores patris  
Recepte fili! Astya. Verus ô Sapor, ô pater!  
Suren. Decepta Satrapae turba te colimus Sapor:  
Ignosce, regni multa persuasit salus:  
Testor Tonantem non malè intulimus mala.  
Sapor. Tuti este, Proceres, quicquid errastis, meum est.  
Deo ministras inscii aptastis manus.  
Mihi vos probatis: reqna si alienus petat  
Quales futuri, tanta si verus tulit?  
[235] Ochus. Vigilo-ne, an oculis errat illusis sopor?  
Nùm tu triumpho nuper augustam domum  
Inuectus ille es? cuius assiduum comes  
Latus ipse texi? quicquia est volui patrem  
Sequi, & Saporem; culpa me Procerum, pater.  
Facit innocentem. Sapor. Dulcibus, fili, labris  
Da labra iungam: Persidis magnum decus,  
Mei lepores cresce, coluisti suo  
Non ore patrem. Suren. Regiae frontis notam  
Redhibere te Senatus, ô Princeps, rogat.  
Sapor. Veterís-ne typhi, Principes, tangam infulas  
Queis me, meósque perdidi? ô pulcher dolus!  
O sub micante turpis ambitio stolâ!  
Amynt. Non est in ostro culpa, submitti potes,  
Etiam imperando: gloriae auctorem iubet  
Agnosse virtus, & bonis vti bene.  
Sapor. Date ergo si fas regredi, si sum Sapor,  
Sacranda coelo decora, & alienas opes.  
Omnes. Rex viue, Regna, viuat aeternùm Sapor.  
Sapor. Nec tu salutis miles assertor meae  
Inhonorus ibis, Medicâ insignis stolâ,  
Torque redimitus aureo, & parili latus  
Accinctus ense, tertium à regni throno  
Solium occupabis. Nemo quae iubeo expedit?  
Amynt. Priuata me, Rex, otia, & viles iuuant.  
[236] Tugurî latebrae, solus vbi coeli plagas  
Iam penè ciuis metiar. Testor Deum  
Quem metuis, ô Rex, ensis armauit manum,  
Non ille honorum ludicra, & fluxas opes  
Ambire doctus; patriae hùc egit salus  
Per te ruentis, obuium obieci caput.  
Sed has in oras vincla, sic visum polo,  
Tulêre captum. Sapor. Sic meo visum est bono,  
Dilecte Amynta, perieram ni tu prior  
Bello perisses. Dona quae porto accipe.  
Amynt. Ea parce Satrapis, dedecent Christo sacrum.  
Sapor. Ergó-ne noster purpuram Christus vetat?  
Amynt. Christus sub humili sanctiùs panno latet.  
Sapor. Fulgente in ostro Christus vtiliùs micat.  
Capesse iussa, merita non aequant tua:  
Maiora voluit animus, & toti decus  
Cumulabo genti. Satrapae edico, impero  
Quà quà renatum pontus emittit diem,  
Quà Phoebus atrâ pingit Aethiopas face,  
Colatur vnus messe panchaeâ Deus  
Fabricator orbis, Numen astrorum potens.  
Procul este turpes fronte cornigerâ Mithrae,  
Adytísque viuax ignis, & veteri Magûm  
Citata cantu numina infantum metus.  
Numen Sapori solus ô solus dabis.  
Te famula metuunt astra, te obsequio colunt.  
Elementa iusso pauida: tibi quicquid potest  
[237] Non esse, nihil est: Sceptra te Dominum mea,  
Rex magne, dicent: regii fastûs apex  
Tuo reuinctam numine exoluet comam.  
Mox templa surgent aurea, & secto potens  
Elephante stabit Christus. Hîc si quid deest  
Sabaei ad aras thuris, in cultus Sapor  
Tuos liquescet, fumus vndabit polo  
Tumidi Saporis vmbra, relliquiae, vapor.

/back/

1. *In margine* Missus ad accelerandam triumphi pompam, aliqua de Saporis laudibus praefatur. [↑](#footnote-ref-1)
2. *In margine* Artauasdem vrbi proximum ciues salutant. [↑](#footnote-ref-2)
3. *In margine* Magia in Oriente Regum Regibus imperat. Plin. lib. 30. c. 1. [↑](#footnote-ref-3)
4. *In margine* Surena cum Ocho Saporis filio, & Satrapis eidem fit obuius. [↑](#footnote-ref-4)
5. *In margine* Surena Ciues ad Saporem regiè excipiendum hortatur & disponit. [↑](#footnote-ref-5)
6. *In margine* Procedit triumphi pompa, & à Surenâ, ciuibúsque Angelus Princeps Persarum pro Sapore ipso in vrbem recipitur. [↑](#footnote-ref-6)
7. *In margine* Zenobiae cùm in triumphum duceretur vincti erant pedes auro, manus etiam catenis aureis, nec collo aureum vinclum deerat quod Scurra persicus praeferebat. Trebell. Pollio in 30. Tyran. [↑](#footnote-ref-7)
8. *In margine* Putari potest Solem adorare, & sidera fratres nominare, cùm verè Deum compellet, & Angelos caeteros fratrum nomine intelligat. [↑](#footnote-ref-8)
9. *In margine* Cùm Alexander Piratam victum interrogasset, quid ei videretur, vt mare haberet infestum: ille liberâ contumaciâ. Quid tibi, inquit, vt orbem terrarium? sed quia id ego exiguo nauigio facio, latro vocor, quia tu magna classe, Imperator. August. l. 4. de ciuit. c. 4. [↑](#footnote-ref-9)
10. *In margine* Latrones Philetas Aegyptii vocant, in hoc nos amplexantur vt strangulent. Senec. Ep 51. [↑](#footnote-ref-10)
11. *In margine* Saporis de Aegypto triumphum cantu & choreis celebrat. [↑](#footnote-ref-11)
12. *In margine* Verus Sapor aliquid à Roxane purpuratorum fidelissimo accipit de triumpho. [↑](#footnote-ref-12)
13. *In margine* Artauasdem Regis epulas curantem, Sapor iubet in vincula coniici, quasi proditionis reum. [↑](#footnote-ref-13)
14. *In margine* Alius Satrapa Astyagem in vrbem reuocat, Sapori portas occludit. [↑](#footnote-ref-14)
15. *In margine* Hâc iniuriâ commotus Sapor extrema omnia vrbi & Satrapis minatur. [↑](#footnote-ref-15)
16. *In margine* Astyages prudente consilio patris iram mitigare conatur. [↑](#footnote-ref-16)
17. *In margine* Roxanes mentito habitu in vrbem mittitur, vt rerum statum discat, Magos omnes ad Regem cogat. [↑](#footnote-ref-17)
18. *In margine* Vult sibi quisque credi, & habita fides ipsam plerumque obligat fidem Liuius l. 22. [↑](#footnote-ref-18)
19. *In margine* Amyntas captiuus Christianus de Dei prouidentia, & potestate in Reges sapienter coram Sapore disserit. [↑](#footnote-ref-19)
20. *In margine* Legatorum Aegyptiorum aduentus Regi nunciatur. [↑](#footnote-ref-20)
21. *In margine* Captiui cum Sapore disputationem cum animo suo reputat. [↑](#footnote-ref-21)
22. *In margine* In vrbem à Surena aegrè reducitur, vt cum patre conuiuium ineat. [↑](#footnote-ref-22)
23. *In margine* Felicibus intolerabilem esse fortunae mutationem conqueritur. [↑](#footnote-ref-23)
24. *In margine* Postulant ad Regem admitti, sed id ante à chiliarcho non impetrant, quam auream Regis statuam ex more adorarint. [↑](#footnote-ref-24)
25. *In margine* Surenae domesticam cladem lugentis fauorem apud Regem sibi conciliant legati. [↑](#footnote-ref-25)
26. *In margine* Surena ipse aditum secum dispicit ad Regem fratri placandum. [↑](#footnote-ref-26)
27. *In margine* Haec est conditio Regum vt casus tantùm aduersos hominibus tribuant, secundos fortunae suae. Aemil. Prob. in Datarne. [↑](#footnote-ref-27)
28. *In margnie* Angelus Princeps Persarum Surenae precibus fratrem eius Artauasdem vinculis liberat. Tùm conqueritur subdititium nescio quem Saporem coli ab aliquibus pro Rege. [↑](#footnote-ref-28)
29. *In margine* Legati pro Regis sui Ptolemaei libertate supplicant. [↑](#footnote-ref-29)
30. *In margine* Eâ de re cùm purpuratis deliberat Angelus. [↑](#footnote-ref-30)
31. *In margine* Vt Echo voces tantum vltimas reddit, sic fama vltima tantùm facta sequitur. [↑](#footnote-ref-31)
32. *In margine* Artauasdes vinculis solutus Regi gratias agit, & pro Ptolemęo supplicat. [↑](#footnote-ref-32)
33. *In margine* Ptolemaeo libertatem decernit Angelus. [↑](#footnote-ref-33)
34. *In margine* Si Deos imitaris, da & ingratis beneficia. Nam & sceleratis Sol oritur, & piratis patent maria. Sen. l. 4. De benef. c. 26. [↑](#footnote-ref-34)
35. *In margine* Magos in vnam domum Roxanis industriâ coactos iubet Angelus cum ipsâ domo flammis concremari. [↑](#footnote-ref-35)
36. *In margine* Regis ius dicentis maiestatem potentiámque describit. [↑](#footnote-ref-36)
37. *In margine* Queritur Roxanes contra fidem regiam interfectos esse Magos. [↑](#footnote-ref-37)
38. *In margine* Nuntiatur Roxani vxoris & filii cum reliquis Magis interitus. [↑](#footnote-ref-38)
39. *In margine* Roxanis calamitatem deflet, & ad dubitationem suam redit. [↑](#footnote-ref-39)
40. *In margine* Saporem eorum quae actu praecedente gesta sunt, ignarum videri miratur Astyages. [↑](#footnote-ref-40)
41. *In margine* Christianus miles Sapori visum refert de Deo eius superbiam penitùs domari iubente. [↑](#footnote-ref-41)
42. *In margine* Roxanes pro filio seruum vestibus eius ornatum è Magorum incendio eduxisse se deprehendit, & de supplicio Magis irrogato cum Sapore expostulat. [↑](#footnote-ref-42)
43. *In margine* Magorum mos erat non humare corpora nisi à feris antè essent laniata. Cic. 1. Tuscul. [↑](#footnote-ref-43)
44. *In margine* Non imperatum à se Magorum viuicomburium sibi narrari iubet Sapor. [↑](#footnote-ref-44)
45. *In margine* Roxanes furore inflammatus multis in Saporem conuitiis ex vrbis moenibus iactatis, se in ei oculis confodit. [↑](#footnote-ref-45)
46. *In margine* Datidi puero ex incendio erepto vitam dat, sed patris recens occisi cadauer obiicit Sapor. [↑](#footnote-ref-46)
47. *In margine* Ptolemaeum gratias pro libertate agentem negat Sapor se liberasse, & iacenti ad pedes superbè insultat. [↑](#footnote-ref-47)
48. *In margine* Archimagum pro vitâ supplicantem benignè suscipit Sapor. [↑](#footnote-ref-48)
49. *In margine* Tot casuum varietate attonitus Astyages, tandem à Sapore fidenter petit sit nè verè Sapor & Rex? [↑](#footnote-ref-49)
50. *In margine* Huius negotii tàm perplexi exitum per Mithrobarzanem magicis sacris conatur discere Astyages. [↑](#footnote-ref-50)
51. *In margine dextra* Multum te saluto Pluto: | Obsecro vos. Parcae: | Voco vos potestates mortuorum. | Popule vmbrarum te appello. | Sanguine Bacchi, | Et ouium cruore | Vos madefacio. | Immunda purgate; | Acerba mollite? | Redite ad Regem; | Coronam, regalia insignia | Confirmate sententiâ vestrâ. | Pronus, circumactus celeriter | O felices Deae ter voco. | Circundo me circulo, voueo tibi ô Pluto meipsum. [↑](#footnote-ref-51)
52. *In margine laeva* Iuxtà aram pede nudo terram percutit. [↑](#footnote-ref-52)
53. *In margine laeva* Aspergit aram & statuam. [↑](#footnote-ref-53)
54. *In margine laeva* Circulum sibi describit. [↑](#footnote-ref-54)
55. *In margine laeva* Accendit facem sacro illo igne. [↑](#footnote-ref-55)
56. *In margine laeva* Eandem faculum ter concutit & inuocationem inchoat. [↑](#footnote-ref-56)
57. *In margine dextra* Quaeritur cur inter nomina diuinorum barbara caeteris anteponimus? quia videlicet sacrarum gentium totum dii sermonem approbauerunt, tanquam sacris maximè congruentem. Habent insuper barbara nomina multam emphasim, habent & concisam breuitatem, minimum verò ambiguitatis. Propter haec omnia superis maximè congruunt. Iamblich. l. de Myste. c. Porphyrius quaerit. [↑](#footnote-ref-57)
58. *In margine dextra* Potatam Theanangelide Magi diuinant. Plin. l. 24. c. 17. [↑](#footnote-ref-58)
59. *In margine dextra* Hierobotanem nostri verbenacam vocant. Magi circà hanc insaniunt. Hâc perunctos impretrare quae velint, nullique non morbo mederi. Colligi circà Canis ortum debere, ita ut ne luna, aut sol conspiciat. Plin. l. 25 c. 92. [↑](#footnote-ref-59)
60. *In margine dextra* Basilisci sanguinem Magi miris laudibus celebrant. Tribuunt ei successus petitionum à potestatibus. Quidam id Saturni sanguinem appellant. Plin. l. 29, c. 4. [↑](#footnote-ref-60)
61. *In margine laeva* Ter facem concutit, [< concutits,] & aram virga percutit. [↑](#footnote-ref-61)
62. *In margine dextra* Venitis, acceditis, bonam vocem datis quam celerrimè. [↑](#footnote-ref-62)
63. *In margine dextra* Vobis infelices turbae. [↑](#footnote-ref-63)
64. *In margine dextra* Rictus stangam canis. [↑](#footnote-ref-64)
65. *In margine dextra* Felicia, iucunda monstrate, aut protinus impetum faciam in Plutonem. [↑](#footnote-ref-65)
66. *In margine* Reducitur in vrbem Astyages, etiam ipsius Magi consilio. [↑](#footnote-ref-66)
67. *In margine* Infelicem artis suae finem lamentatur. [↑](#footnote-ref-67)
68. *In margine* Personatam esse, & in exitium ruituram improborum felicitatem demonstrat. [↑](#footnote-ref-68)
69. *In margine* De veri Saporis agnitione septem Satrapae deliberant. [↑](#footnote-ref-69)
70. *In margine* Motus nostros pauci sentiunt: tibi non magis latere contingit quàm soli. Loqui non potes nisi vt vocem tuam quae vbique sunt gentes excipiant. Senec. I. 1. de Clement. c. 8. [↑](#footnote-ref-70)
71. *In margine* Proferuntur sceptra duo, quorum indicio verus Sapor agnoscatur. [↑](#footnote-ref-71)
72. *In margine* Angelus Princeps Persarum pluribus indiciis à Satrapis verus Sapor agnoscitur, & salutatur. [↑](#footnote-ref-72)
73. *In margine* De Saporis supplicio deliberant Satrapae. [↑](#footnote-ref-73)
74. *In margine* Adducitur ad consessum iudicum Archimagus. [↑](#footnote-ref-74)
75. *In margine* Sistitur iudicio [<iudidicio] Sapor, Archimagus condemnatur. [↑](#footnote-ref-75)
76. *In margine* Auulso à latere patris Astyage, Sapor ad mortem damnatur. [↑](#footnote-ref-76)
77. *In margine* In hoc periculo Sapor agnoscere se incipit, & hominem profiteri. [↑](#footnote-ref-77)
78. *In margine* Regem sic affectum salutari allocutione ad modestiam Christianus miles reuocat. [↑](#footnote-ref-78)
79. *In margine* Angelus depositâ Saporis formâ, ei se videndum praebet, & eius superbiam seuerè castigat. [↑](#footnote-ref-79)
80. *In margine* Angelus Satrapis & Astyagi dolum omnem aperit, eumque à Deo sic admonitum pro vero Rege agnosci iubet. [↑](#footnote-ref-80)
81. *In margine* Magnâ omnium gratulatione primae fortunae restitutus Sapor verum Deum agnoscit, eique se submittit. [↑](#footnote-ref-81)