Konrad Celtis LUDUS DIANAE.

Background on the text Celtis (Conradus Celtis Protucius - Konrad Pickel uel Bickel) 1459 - 1508 Ludi scaenici: Ludus Dianae - s. 16 p.C. Egyetemi Nyomda (F. Pindter, 1945), p. 1-6

/front/

Ludus Dianae

/main/

MERCURIUS praeludio missus a Diana ad spectatores loquitur:

Pennata gesto calcibus vestigia  
Tectus galero et in hac aula prodeo,  
Atlantide olim quem creatum praedicant,  
Fidus deorum et qui dearum nuntius,  
Hominum sagax et foederum caducifer  
Mandata vobis iam fero Triviae deae,  
Nemorum latebris et feris quae praesidet  
Venationis et magistra regia  
Faunis, Satyris, Nymphis comitata agrestibus,  
Silvano, Iaccho et putido Sileno.

Haec Maximo regi est datura Aemilio:  
Arcum, pharetram, cuspidas, rete et canes  
Sibi offerens venationum insignia  
Victam que se dicet per egregium virum  
Venationis omnis expertissimum.

Vos auribus sed cuncta nunc prehendite!  
Alis levatus ipse ad astra hinc evolo.

ACTUS I.

DIANA NYMPHIS, SATYRIS ET FAUNIS RELIQUA QUE SUA FAMILIA (singuli suis insignibus ornati et induti) regem alloquitur:

Caesar, ave, auspicio superum qui dirigis orbem,  
Quem decorat Romanus honor, cui vivida virtus  
Per varios casus, per mille pericula rerum,  
Hoc peperit regnum, gestis qui cedere nescis  
Caesaribus priscis, et adhuc meliora supersunt.

Advenio supplex genubus prostrata sacratis,  
Quam coluit crebris aris veneranda vetustas  
Atque Ephesus memori tot iam per saecula templo  
Donavit; Triviam vates dixere priores;  
Mansit honos nomen que meum, mihi numina ruris  
Silvanus Satyri que leves Fauni que salaces  
Et Bacchus socio Sileno in caespite sacrum  
Struxerunt, me magna cohors comitata sororum  
Oreadum Dryadum que simul solem que nives que  
Pertuleram in que humeris tot retia ferre sub aestu  
Non piguit costis que cutem deducere cervis.

Nec minus et nostros ornarunt undique postes  
Arcubus et iaculis captivarum que ferarum  
Pellibus et votis mortales mille vocarunt,  
Donec in Austriaca quidam felicior aula,  
Ducet Aventina veteres qui ex arce parentes,  
Progenitus superans atavos virtute priores  
Venatu oppressit silvas cautes que petivit  
Ignotas antehac homini: non ulla ferarum,  
Non volucrum secura colit montis ve cacumen  
Sive profunda lacus: penetrat montes que lacus que  
Et manibus pedibus que ferox certa que sagitta,  
Sive capit prendens lato venabula ferro,  
Seu iaculum torquet.

Rideris, prisca vetustas,  
Herculea decorata manu, Calydonius heros  
Iam nihil est, quin ipsa virum venerata priorem  
Ipsa Diana colo.

Fauni Satyri que sequuntur  
Silvanus que rudis, Nymphae et generosus Iacchus  
Aurito que sedens madidus Silenus asello  
Hunc dominum nostris que choris non amplius hacrent.

Et, si me vultus non decipit, ille videris,  
Ille est Caesar! ades venator maximus ille,  
Quem capreae cervi que timent ursi que sues que  
Et lupus et nuper tibi missi aquilone visontes  
Quem fugiunt, qui saepe ferus nemus omne fatigas.

Cedo libens arcum que meum pharetram que nitentem  
Et iaculum capias, Caesar, spoliis que Dianae  
Laetior exultes et, quae tibi munera Mavors  
Iam pridem largitus erat crudelis in hostes,  
Exerce his nostris, placidus lenis que fruaris.

Post huius carminis recitationem DIANA choro Nympharum stipata laudes regis et reginae CUM NYMPHIS ET FAUNIS quattuor vocibus cantat; ipsa in medio choro corniculata stabat Nymphis in chorea circa ipsam salientibus et haec carmina canentibus:

Maxmilianeas, Nymphae, nunc dicite laudes  
Et resonet nostro Blanca Maria choro,  
Ducite iocundas, Fauni Satyri que, choreas!  
Indulget festis regia tota iocis.

Dedicat hanc genio Caesar cum coniuge noctem,  
O nox perpetuo carmine digna coli!  
ACTUS II.

SILVANUS comitatus Baccho, Faunis et Satyris regem alloquitur:

Rex, | cui Maximium praestant pia sidera nome|N,  
Verus | ab aethereo missus mortalibus orb|E  
Cultor | Olympiaci iusti que aequi que tonanti|S,  
Iuris | amator, oves Christi tua sceptra gubernen|T,  
Mens | vigil, ut caelo populus turbatus apert|O  
Vivida | ad aeterni tandem pius ora trahatu|R,  
Serva | commissum tibi, ne lupus intret, ovil|E.

Iustitiam | superos obeuntem hoc orbe relict|O  
Nobis, | qui Austriaco fruimur pastore, remitta|S.

Victa | diu Ausoniae lugubri moenia vult|V  
Impia | luxerunt et adhuc Insubrica ploran|T  
Culmina | cristati vanissima proelia Gall|I.

Tolles | laude atavos, si tu, venerabile nume|N,  
Occurras | Turcorum armis inimica que castr|A  
Telis | Christicolum superes Martem que tyrannu|M  
Urbis | abegisti, dum tristia bella tumult|V.

Tunde | male infidi venientia perfida Turc|I  
Agmina | et immanis nunc disiice daemonis illu|D  
Maumet | robustum pectus, qui bella furor|E  
Suscitat | insano Germana in corpora et arm|A  
Urbanos | Christi cultus perdentia; gesti|T  
Bellator, | Stygio qui fretus robore, Gese|F  
Perdere | nos reges que pios mandare gehenna|E,  
Ritus, | heu, miseros hominum, quos si ante tribuna|L  
In | nigra perpetui mittendos Tartara fat|I  
Nos | timor admoneat, numquam mortalibus ista|C  
Constrictos | videas animos in crimina ferr|I,  
Intendens | licet usque malum draco membra resolva|T,  
Perfidus | exhaurit matris qui viscera nostra|E.

Enses | effodiens sic undique bella parentu|R.

Vexati | te iam cessent dominante pericl|A  
Imperii, | invictum tolletur ad aethera nome|N.

Turgentes | Venetos igitur tu que omine, lume|N,  
Attere | felici, Gallorum ac pectore tot|O  
Motus | Helveticae composce et turbida plebi|S.

Praecedens carmen sex versus in capite et unum in litteris finalibus continet:

Rex verus cultor iuris mens vivida serva  
Iustitiam nobis victa impia culmina tolles  
Occurras telis urbis tunde agmina Maumet  
Suscitat urbanos bellator perdere ritus  
In nos constrictos intendens perfidus enses  
Vexati imperii turgentes attere motus.  
Nestoreos utinam uideat feliciter annos.

Post huius carminis recitationem per Silvanum CHORUS BACCHI ET COMITUM SUORUM ad fistulam et citharam saltabant haec carmina quattuor vocibus saltando modulantes:

Silvanus, Satyri, Fauni, Silenus, Iacchus,  
Lascivis pedibus chorea nostra strepet.

Maximus Aemilius, coniunx et Blanca Maria  
Cantentur nostris hic et ubique choris.

Vivite felices ambo, dum vita superstes,  
Et locet aethereo vos deus inde polo!  
ACTUS III.

BACCHUS thyrsiger comitatus Sileno et Bacchidibus regem alloquitur:

Rex, qui stemmata Aventina geris sacra,  
Salve, Romulidum gloria Caesarum!  
Osiris capias et Dionysii  
Quondam magnificis gesta laboribus.

Bacchus nunc vocitor laetitiae dator  
Impellens animos scribere carmina;  
Cantates Satyros iam tua saecula,  
Silvanos faciles, capripedes deos,  
Silenum madido somniferum mero  
Me cum temporibus perpetuis fero  
Cingentes capitis tempora frondeis  
Sertis, sunt quibus et pinea pocula.

Hi sunt, qui manibus thyrsigeris petunt  
Me cum colliculos celsa que montium  
Laeta vitiferum fronte cacumina.

Sic veni calida laetus ab India  
Et Nysam peragrans, Niliacam et plagam  
Graiis et Latiis montibus inserens  
Radices tenui sub scrobe vitium  
Dignum perpetuis munus honoribus.

Hinc montes adii laetior arduos  
Gentis belligerae monticolas videns  
Germanos, docui et pampineum nemus  
Per colles teneris ducere surculis.

Sic Rhenana mihi culta fuit plaga  
Et montosa scabris rura sub Alpibus  
Nostris muneribus vitea reddidi  
Moenum cum Necaro, cum Cocero et vago,  
Albin cum que Odera et Bacchifero Sala;  
Rhaeti, Vindelici, Carnioli.

Styri  
Et longa virides valle Carinthii,  
Hinc et Austriaci, qua Cetius ferax  
Vinosum tumido Danubio caput  
Infert vinifluis comminus uvulis,  
Me vineta locis editioribus  
Consecrasse sacris carminibus canunt,  
Me sic clara Vienna Austriaci soli  
A vino nitidum nomen habens bono  
Cantat Bacchidicis iam τριετηρικοῖς,  
Ad quae conveniunt milia plurima  
Faunorum, Dryadum et silvicolum deum,  
In primis referunt qui meritas pio  
Laudes Maxmiliano imperii duci,  
Urbem tam celebrem qui sinit orgiis  
Et natale solum muneribus meis  
Impleri et fieri Bacchica gaudia.

Post recitationem illius carminis conticuere omnes intenti que ora tenebant et mox RECITATOR choriambi huius ad pedes regis provolutus lauream his carminibus a rege petiit:

Si qua mihi est virtus doctrina que, maxime Caesar,  
Imponas capiti laurea serta meo.

Per superos ego iuro tibi et per sceptra tonantis:  
Cantabo laudes hic et ubique tuas!  
Poeta igitur caeremoniis solitis per manus regias creato TOTUS CHORUS gratiarum actiones regi cantavit tribus vocibus:

Regis aeternas resonemus omnes  
Incliti laudes, nitidae coronae  
Serta quod docto dederat poetae  
Sylesitano.

Tu que susceptum videas honorem,  
Ut sacris dignum facias Camenis  
Neve te torpor, furor aut libido et  
Quaestus obumbret,  
Liber in vastis memorare silvis,  
Ut canas laudes probitate partas  
Asper et contra vitiis faventes  
Cornua tollas.

Sic tibi totum celebris per orbem  
Fama nascetur rapidum per Histrum,  
Vistulam et duras Codani per undas  
Et vada Rheni.

ACTUS IV.

SILENUS asello insidens et cantharum ansa attrita et contusa περιφέρεια extendens vacillante et titubante lingua et cruribus tremulus regem alloquitur:

Clarus Aventino quondam qui sanguine cretus,  
Iam faveas nostris.

Maxmiliane, iocis.

Silenus sedeo pando temulentus asello  
Et negat officium pes que manus que suum.

Est animal, toto quo nullum pigrius orbe  
Vivit, quod tergo corpora nostra gerit,  
Pendula demissis cui torpent auribus ora  
Et lento graditur bestia pigra pede.

Aera rugitu clamoso et commovet ore,  
Cerberus obscuris ut solet ater aquis,  
Officium que suum duro nisi verbere discit,  
Dum crebro baculo terga relisa sonant.

Illis nunc faveas, rex Maxmiliane, rogamus  
Atque hos Caesareis, rex bone, pasce cibis.

Hinc rursus silentium et pocula aurea et paterae per regios pincernas circumlatae et inter pocula pulsata tympana et cornua.

ACTUS V.

PERSONAE LUDI OMNES in unum chorum congregatae gratiarum actiones agunt DIANA loquente ET universo CHORO quattuor vocum concentu singula carmina repetente et veniam abeundi petente his carminibus.

Vivite felices ambo, Caesar que tori que  
Consors; Nestoreos fata dedere dies.

Caesar, ad occasum felix sis solis ab ortu et  
Viribus invictis regna solum que tene.

Multiplicem variet sobolem tibi Blanca Maria  
Et ducibus terras impleat Austriacas.

Tardior extremae cum venerit hora senectae,  
Collocet omnipotens laetus utrumque polo.

Maxmiliane, vale; valeas iam, Blanca Maria;  
Iam repeto silvas casta Diana meas.

/back/