[Gortius, *Dichtwerken* I, 2, 5A-B; zo te zien herspeld]

/front/

HUGONIS GROTII  
TRAGOEDIA  
CHRISTUS PATIENS.  
  
Viro perillustri  
PETRO IANNINO,  
equestris dignitatis,  
senatus Divionensis principi,  
Regi Francorum ab interioribus consiliis,  
eiusdemque Regis  
ad Ordines Federatae Belgicogermaniae  
legato.

Non erat quidem in animo, Vir Amplissime, ulla iuvenilium operum editione famam forte imprudenter hactenus lacessitam denuo periclitari, ac nunc maxime cum eo munere distringar, cuius gravitatem severiores iudices non satis tuto collocatam apud eum existimabunt, qui istorum lusuum nondum serio oblivisci didicerit.  
Sed mutare institutum cogor, cum video maius mihi famae discrimen subeundum esse, si cum tu mihi tot atque tanta beneficia et quidem tam aperte praestitisses, memoriae eorum a me nullum publicum extaret testimonium. Hoc est quod me excutere omnem paupertatem meam iussit, et in ea quaerere munus non pretio tantum sed et mole exiguum et quod sic etiam testaretur quam longe nostra omnia infra meritorum tuorum magnitudinem iaceant.  
Et ecce inveni quod offerrem, non trepidus et quasi fulgorem legationis tuae respiciens, sed securus et certa fiducia exceptum a te iri ea comitate qua literas et studiosos literarum foves, et quam ad me usque demisisti.  
Patere igitur quaso clarissimum nomen et Gallicis annalibus perpetuo celebrandum huic libello asscribi, ut videant hoc signo homines me qui gratus esse non potui, sponte tamen ingratum non fuisse.  
Verissima Gallorum laus est humanitas, maxime in externos: sed tua illa notos hactenus limites excessit, ideoque non genti communis, sed propria est tibi.  
Iuvenem, in quo nihil erat laudabile, nisi bonarum artium cupiditas et eminentium virorum admiratio, animatum aspectu et sermone tuo, quod multum fuerat, ultro etiam, cum dignitatis tuae venia id dixero, in amicitiae interioris sinum admisisti. Insuper quae ad me ornandum pertinebant eorum tu occasiones omnes rapuisti, animo non tantum benigno atque propenso, sed prope dixerim, paterno. Quod nisi ista privatim mihi praestitisses, quae sperare improbum fuerat, tamen quam mihi cara est patriae salus tam tibi eram publico nomine obligatus.  
Princeps ille vester fortissimus idem atque optimus, et qui amicitias docet non utilitatis modo sed ex animorum integritate aestimare, ut qui pro acceptis tanto maiora reddit quanto ipse omnibus maior est, saepe quidem et summis beneficiis ostendit, quam cari sibi essemus Batavi, nunquam tamen evidentius quam cum nostri causa te a latere suo seposuit. Hoc enim tunc visus est dicere: En hic ille est cuius sapientia et fides in nomen Gallicum, regnum hoc quod nunc est florentissimum, non modo ab externis manibus servavit, sed ab intestinis quoque discordiis sanavit, et quae maxime labefactata erant, maiestatem regiam, legum auctoritatem, aerarii vires ita mecum restituit, ut a prima Francorum origine firmiora nunquam fuerint, et ipsis vulneribus profecisse videantur. Hic est qui si quando magnum hoc corpus aliqua sui parte morbum senserit ad laborantia membra continuo mittitur, cuius adventu luxata in locum redeunt, tumentia sidunt, diducta coalescunt. Huius ego mentem cunctis artibus imbutam et gravissimis laboribus exercitam, huius provida consilia, quibus ad res maximas uti felicissime soleo, vobis Batavi dono periculosissimo hoc vestro tempore, ut ipso suasore aut bellum geratis fortiter aut pacem faciatis prudenter.  
Istam regis tui bonitatem, istam nostri curam tu quoque, Iannine Amplissime, ad nos attulisti, et sive cum adversariis colloquia, sive cum vicinis federa, sive ordinandus reipublicae status consilium posceret, dixisti sententiam non ut Gallus, sed ut noster, imo hoc ipso noster quia Gallus. Ab omni aetate oppressis iniuria gentibus in vestri regni potentia subsidium fuit. Omnes per Europam sui iuris populi libertatem vestris auxiliis acceptam non semel ferunt. Hoc sentiunt Veneti, sciunt Helvetii et Rhoeti, meminit Germania. Sed propior inter nos coniunctio, qui etsi imperio et locis separamur, totis tamen animis unum sumus.  
Vidisti quis esset cum huc primum appulisses ad te videndum concursus, quam non ficti adventum tuum non tibi sed sibi gratulantium vultus, quia ista navi duo maxima bona, regis favorem et tuam sapientiam advecta interpretabantur.  
Sed crede, expectationem, quae fuit maxima, praesentia tua longissime vicit, neque te ulla ex parte tam laeti exceperunt homines quam inviti dimittent, quandocunque te res Gallicae et curae maiores a nobis revocaverint. Mihi sane quam id tempus triste venturum sit haud facile verbis expresserim: auferet enim mihi praecipuam felicitatis meae partem. Bene tamen est quod neque memoriam qualemcunque mei apud te, neque honorem qui ex consuetudine tam illustri mihi contigit, unquam poterit extinguere. Idque ipsum ut quam plurimi nossent, quando id mea non parum intererat, hac publica allocutione curandum censui; qua animi tibi devotissimi pignus Tragoediam hanc offero. Quod dignum te esset, cum a me dare non possem, a materia sumsi, qua nulla est aut facto acerbior, aut fructu laetior, aut undique sanctior. Haec eadem est quae sola Christianorum mentes adeo dissociatas atque divulsas, et tanto inter se odio certantes quanto amore deberent, ferme invitas adhuc continet, neque in immensum a se invicem discedere patitur. Quo quidem argumento non poterat inveniri aliud isti tuo animo convenientius, qui iamdudum luctuosis huius saeculi dissidiis ingemit, et pacem Ecclesiae, quam nos optare tantum possumus, etiam quantum in se est, est autem plurimum, procurare instituit. Ut enim ea quae ad salutem necessaria est veritate stabilita, in ceteris inter iniustum dominatum et effraenem licentiam ordinata libertate, partes ambitione, avaritia, privatis denique studiis et quae per bella invecta est maledicendi faciendique impunitate plurimum incensae paulatim in fedus redeant, ad eam rem regis vestri principum Christianorum principis auctoritas, tum vero tua ac tui similium lenitas atque moderatio spem maximam praebet, quam aliquando ad exitum perducat ille qui nos in commune sanguine suo redemit. Cuius ineffabilis beneficii memoriam hac Tragoedia, si non fausto successu, at pio conatu expressimus.  
  
LECTORI.

Argumentum hoc, religionis non dubie caput, iam olim Gregorius Nazianzenus in morem Tragoediae digerere ausus similes aliorum conatus a morosis iudiciis exempli sui auctoritate absolvit, post quem Latino sermone alii diem aggressi sunt, ita tamen plerique ut post se venturis eandem materiam accuratius tractandi spem non praeciderent. Ad eorum numerum nos postremi accessimus, dum studemus horas ab aliis occupationibus recisas ita poeticis exercitiis permittere, ut Christianis cogitationibus non perirent. Sed dum quaerimus historiam Tragoedia dignissimam in difficillimam simul incidimus. Nam cum omnis narratio quae ex sacris literis depromitur Poeticae inventioni quam minimum indulgeat, tum haec ante caeteras multiplicibus circumstantiis variata est, quas omittere negligentiae, invertere pene impietatis foret. Harum autem nonnullae quam non ultro eum cultum induant quem Tragoedia sibi proprium fecit, mihi quoque, nisi experto, vix crederem. Habuit et hoc molestiae nonnihil quod multa per internuntios repraesentanda fuerunt, neque enim per leges Tragoediae licuit, aut capturam Christi miraculis insignem, aut cruce pendentis supplicium in scenam producere; quin et ipsa inquisitio tum Pontificum tum Pilati ante oculos poni, utpote intus facta, non debuit.  
Ut autem ipsius Tragoediae dispositionem breviter indicem, ea circuitu suo id tempus amplectitur, quod ab ea noctis parte, qua Christus post coenam foras egressus est, ad vesperam sequentem, quae erat parasceue, interfuit. Locus est partim in ipsa urbe Hierosolymorum inter templum et praetorium, partim extra urbem in itinere ad sepulchrum, quod exemplo non caret, uti nec chorus quem duplicem fecimus. Prior constat ex feminis Iudaeis quae Iesum dominum nostrum non pro eo qui erat agnoscebant, sed vitae sanctimonia et miraculis permotae prophetam esse credebant, aut ex veteribus aliquem ad vitam resuscitatum, aut veteribus non minorem. Posterior est custodia militaris. Mutas quoque personas nonnullas inducere oportuit, ne loquentium numerus legitimum modum excederet. Tales sunt apostoli novem, sacerdotes qui cum Caiapha exierant, consilium Pilati et satellites, seniores populi turbae permixti, mulieres Galilaeae et aliae a cruce redeuntes et mox corpori affusae. Christo autem primas loquendi partes ideo tribuimus, quia sequentia ferme ipso silente transiguntur, neque per alium potuit commodius in ipso initio argumenti maiestas explicari.  
Rogo te, lector, ut honestum otii, quod sane non superfuit, oblectamentum benigne interpreteris. Quod si eius voluptatis quam ego in scribendo cepi tibi pars aliqua in legendo continget, is eventus spes meas vicerit.  
  
IOSEPHI SCALIGERI

Quos gravida ingeniis aetas tulit ista poetas  
Paucis nativo contigit ore loqui,  
Larga quibus passim torrentia divite vena  
Carmina non tacitae grandinis instar eunt.  
Sed veteris genii frigent defecta calore,  
Aut referunt aevi semina prava sui.  
Sed quicunque tuos Groti divine libellos  
Sola moraturos lumina docta leget,  
Versiculos illos vel saecula prisca tulisse,  
Saecula vel rursus prisca rediisse putet.

/main/

PERSONAE.

IESUS CHRISTUS dominus noster.  
Chorus Iudaearum mulierum.  
PETRUS apostolus.  
PONTIUS PILATUS Iudaeae procurator.  
CAIAPHAS pontifex maximus.  
IUDAS ISCARIOTES.  
Turba Iudaeorum.  
NUNTIUS prior.  
NUNTIUS alter.  
Chorus militum Romanorum.  
IOSEPHUS ARIMATHENSIS senator.  
NICODEMUS senator.  
IOANNES apostolus.  
MARIA mater Iesu.

HUG. GROTII  
TRAGOEDIA  
CHRISTUS PATIENS.

ACTUS PRIMUS.

IESUS.

Qui futurae sortis immense arbiter  
Rerum potente fata moliris manu,  
Supreme mundi genitor, et genitor meus  
Mundo prioris, omnia aequavi hactenus  
5 Imperia factis; si quid ulterius iubes  
Paratus asto; cuncta quae timeo feram.  
Hac lege veni. Quem tamen finem gravi  
Statuis labori? Nulla me vidit dies  
Secura. Crevit ipse dum fertur labos,  
10 Maloque patuit semper in peius via.  
Paterna summi templa deserui aetheris  
Nec natus exul. Pauperem pressi casam  
Stabulique prima turpis incunabula  
Male notus infans: parvus, infelix, miser  
15 Iam dignus hostis rege Iudaeo fui.  
Nondum annus alter ierat, aetati parum  
Nimium tyranno, dirus Ephratias nurus  
Orbavit ensis: turba puerorum cadit  
Dum quaeror unus, meque dilapso fuga  
20 Cruentus error perdidit tantum nefas.  
Centum per orbem cognitus miraculis  
Patrem probavi. Livor adversum furit,  
Et ipsa virtus peius Herode nocet.  
Pater quid istud? Semper agnoscor tuus,  
25 Semper recusor. Persa me coluit magus,  
Et ante parvos iacuit infantis pedes,  
Suoque Mithrae praetulit sidus meum.  
At Abrahami gens ab aeternis tibi  
Seposita saeclis, priscaque Isacidum domus,  
30 Excussit omnem mente degeneri Deum.  
Hinc contumaces bella Pharisaei movent  
Pietate fallax turba. at hinc in me trahit  
Legum magistros dira pontificum cohors,  
Illinc profani secta Sadoci minax  
35 Regalis aulae purpura invisum premit.  
Fidei quid ultra restat? ad nutus meos  
Natura rerum cessit et fassa est Deum.  
Undae liquentis ebrios potus bibit  
Galilaea pubes. Depuli alienam famem;  
40 Meam subegi: bisque vicenos dies  
Ieiuna nullis ora violavi cibis.  
Inter secantes dexteras crevit Ceres.  
Satiatus ingens populus, et toto tamen  
Plus est relictum. Flabra compressit notus,  
45 Et aestuantis ira detumuit freti.  
Durata siccos unda transmisit pedes.  
Ferale morbi virus et membris grave  
Arti negatum cedere humanae malum  
Vox medica vicit. Longa caligo fugit,  
50 Meaeque caecus dexterae debet diem.  
Auditur ille qui nec audivit prius  
Silentiumque rumpit in laudes meas.  
Quid illa sanctis semper adversa et Deo  
Hostilis Erebi dira pallentis lues  
55 Non pulsa nostris legibus mortalium  
Habitata linquit pectora et vocem tremit?  
Post opera tanta non satis Christo fuit  
Prodesse vivis. Victor ingenti manu  
Fregi silentum regna, et infernum chaos.  
60 Terris et astris et triumphato mari  
Restabat orcus: per sepulchrales specus,  
Per operta terris iura et umbrarum domos  
Imperia misi. Funeris laceri calor  
Animavit artus: mortis expulsum gelu,  
65 Retroque in auras manibus patuit via.  
Renatus ipso vivit ex tumulo cinis,  
Meumque munus spirat. At Mors arctius  
Regnare iussa nec solens damnum pati  
Queritur retexi fata, nec census sui  
70 Constare numerum. Pro tot umbrarum grege  
Egomet reposcor victima horrendae neci.  
Ergone tristis hora venisti tamen  
Qua pereat orbis auctor et lethum premat  
Vitae datorem? Ruit in exitium meum  
75 Ferale tempus, quaeque nunc umbrat polum  
Nox dum citatos agitat astrorum choros  
Breves fugacis invidet vitae moras.  
Quaecunque tandem vim parat capiti meo  
Sors dura parcat trahere, ducentem sequor.  
80 Impensa generi post tot humano mala  
Post frigus, aestum, lachrimas, luctus, famem,  
Accedat unum, moriar: alienae reus  
Culpae peractus spiritum fessum exuam,  
Castusque terras tingat ingratas cruor.  
85 Iam venit ingens anima: iam mortem meam  
Mercatur atrox infularum factio,  
Scelerique pretium dicit. Exacta est mei  
Bona pars laboris: omne praesensi malum,  
Et quicquid atra nox tegit vidi tamen.  
90 Mens ante corpus pendet. Horresco nefas,  
Pressumque venis sanguinem exsudat timor.  
Quo priscus ille cordis abscessit vigor  
Diumque robur? Feror in aerumnas, feror.  
Heu morte dura durius mortis genus  
95 Animique tristis languor, an totus perii.  
An spes salutis restat? Atque utinam patrem  
Liceat precari. Lachrimis certe meis  
Nihil negare solitus aliquantam mali  
Partem remittat. Fas sed aeternum Dei  
100 Et praestitutus ordo venturi vetat  
Tot ante saeclis fixa totque oraculis  
Cantata vatum nescit in finem ruens  
Flecti voluntas. Sed quid infernae moror  
Calcare echidnae virus et torti vagum  
105 Draconis agmen terere sublimi pede?  
Primi parentis morte sanandum est scelus.  
Morbum furentem sanguinis largus mei  
Piabit imber. Gaudeat dira nece  
Genus superstes: gaudeat mortalium  
110 Quodcunque busto restat, et gentis piae  
Cineres sepulti. Viximus viventibus:  
Moriamur in commune. Non possunt meae  
Perire clades. Cuncta debemus mala  
Promissa terris, vincula et flagra et crucem  
115 Titulumque sacrae mortis et fastidium  
Gentis superbae. Turbine infesto tonet  
In me parentis ira dum parcat meis.  
Ne pereat orbis pereo. Terrarum omnium  
Succedo paenis. Quisquis extremum colis  
120 Utriusque Phoebi littus, aut recta face  
Aestiva medius regna quae torret dies,  
Quique in remota noctis immensae plaga  
Glaciale plaustri sidus Arctoi vides,  
Favete sacro. Poscor aris hostia  
125 Et maius agno Pascha. Nostro sanguini  
Donabit iras caede placandus pater.  
Iam plena sacrum Luna post vernae citat  
Aequata lucis spatia: plus aliquid die  
Dies tamen videbit et perdet diem.  
130 Excors Iuda, tu licet valida manu  
Venias Quiritum cinctus et noctis metu  
Adversus unum, non tuis capior dolis.  
Prodis scientem: sponte festino mori.  
At vos magistro lecta socialis cohors  
135 Adhuc fidelis turba, post festas dapes  
Lymphasque heriles, mystico carmen sono  
Sacrate; dumque ad nota properamus loca,  
Ubi multa tacitis leniter suspiriis  
Respondet arbor, quas ego ad sedes vocer,  
140 Quae lex amoris, quam favens vobis Deus  
Audite euntes. Interim vigiles meam  
Durate nocem, cedat ex oculis sopor,  
Caelo supremas donec admoveo preces.

CHORUS IUDAEARUM MULIERUM.

Iam vehit praeceps per aperta noctem  
145 Mundus, et pronae properant tenebrae  
Auream coelo redhibere lucem.  
Non tamen ductor celeris choreae  
Phosphorus clarum revocavit agmen,  
Mane nec primi roseum rubentis  
150 Buccinae signum crepuere nostrae.  
Nos apud magni penetrale templi  
Noctis insomnes vigilamus horas,  
Discat ut sanctis precibus piatum  
Crastinam pectus celebrare Phoeben,  
155 Qua iubet fruges meminisse raptas  
Memphidos regi metuendus exul.  
Hoc sacrum totas viduabit urbes,  
Quaque Iordanes toties novatos  
Ambitu certat satiare cursus,  
160 Quaque se ripis negat et solutus  
Stagna piscosae sibi miscet undae.  
Ire miratur Solymam colonos  
Dactylis faetum nemus et fragrantis  
Balsami ferrum fugiente vena,  
165 Unde non longe lituis avorum  
Sponte concussi cecidere muri,  
Monsque nimbosum caput aequat astris  
Conscius fato senis irreperti.  
Perdidit cives prius orbe merso  
170 Cepheos regnum, sacra fabulosae  
Dercetus mutans meliore ritu.  
Huc Palaestinas properare gentes  
Vidit Azotus geminaeque Iamnes.  
Non Idumaeos Caparorsa clausit,  
175 Non suos Lyddae tenuere muri,  
Non decem princeps populis Damascus,  
Non brevi nobis sociata regno  
Impii nutrix generis Sebaste.  
Venit et dictus populis dedisse  
180 Prima scriptorum monumenta Phoenix,  
Quem Tyros regum pretiosa luxu  
Edit in lucem genitrixque Sidon.  
Venit et siquis Syrus inter amnes  
Audet intactos violare pisces,  
185 Nec vagae numen metuit columbae:  
Belus et quorum vada concolori  
Turbidus vitro lavat, et vetustis  
Finium bellis dubitatus Arnon,  
Et quibus limo vada sulphurato  
190 Pestifer donat lacus. Hic inertes  
Spiritus nullos patiuntur undae.  
Non tulit pinnas pelago natantes,  
Non tulit remos mare verberatum.  
Odit hoc omnes animas profundum  
195 Et vetat mergi, nec odore quicquam  
Saevius vastum minitatur aequor.  
Ille depastus segetem veneno  
Praeripit messes: abit in favillas  
Omnis autumnus, cinis hausit arva,  
200 Nequa non olim meminisset aetas  
Vindicem flammam, piceoque coeli  
Imbre damnatas periisse gentes,  
Cum sale infelix mulier gelato  
Sensit in saxum riguisse venas  
205 Impie caros miserata muros.  
Misit aeternam sine prole gentem  
Littus Essenum, quibus una virtus  
Foeta commendat viduum cubile.  
Omnis in culpa Venus, omne lucrum  
210 Aequa paupertas. Nimis o beatus  
Qui suum nunquam numeravit aurum  
Publico tantum vigil. Ille nostris  
Maior aerumnis vitiisque maior  
Lege communi socialis aulae  
215 Postulat partem famis et laborum.  
Quot fugis sparsos in utrunque solem  
Posteros sero patris Abrahami  
Colliget vesper? Tamen heu triumphi  
More solemnem feriemus agnum.  
220 Ipsa libertas semel ut recessit,  
Quam dies primus dedit Azymorum,  
Non redit, quanquam iugulo petita.  
Pars tenet Batti steriles arenas  
Corniger gentes ubi fallit Ammon,  
225 Pars ubi Nili Macetes ad amnem  
Victor aurorae stetit. An tacebo  
Carcerem nostri generis vetustum  
Coctili cinctam Babylona muro,  
Culta vel Tauri, dominumve Tybrim?  
230 Quisquis extorris decora alta gentis  
Nescit oblitus, neque saecla confert  
Immemor, longo mala mollit usu.  
Iustius sortem queritur malignam  
Qui domi servit. Miserae tenemus  
235 Semper Aegyptum, patriamque nunquam.

ACTUS SECUNDUS.

PETRUS.

Inimica nostro Romuli pubes Deo,  
Profaniorque turba sacrifici gregis,  
Quaeque innocentes non refugistis manus  
In me venite vincula. En ultro reum  
340 Vereque sontem. Quicquid est actum hactenus  
Merui videndo; si quid est ultra mali  
Merui timendo. Me petenti non face  
Vincenda nox est, non Latina unum in scelus  
Miscenda templi cum satellitio manus,  
345 Non dux emendus, perfidoque amplexui  
Ponenda merces: dabitur hoc gratis caput.  
Huc huc adeste: stabitis, nec turbine  
Collapsa subito terga percutient solum.  
Dabo retorta sponte nodis brachia,  
350 Et ipse plagis vultus occurret suis.  
Saevire iam vacabit, an solae placent  
Cum scelere poenae? Segnis est vester furor  
Nisi in immerentes? Ratio constat criminum  
Utrinque: vobis facta quod fateor mea,  
Mihi quod negavi. Iudices sancti, quibus  
Iurata testes venditant mendacia,  
Audite facinus. Gente Galilaea satus  
Terras reliqui mariaque ut Iesum sequar.  
Proles Tonantis vera res mortalium  
260 Haeres paterno missus imperio regit,  
Adestque coelo liberator patriae  
Captivus ille vester, et sceptri potens  
Quem iudicastis. Impium agnosco genus  
Ferosque mores stirpis et proavos truces.  
265 Sic providae quietis et fati reus  
Benignioris impias fratrum manus  
Et dira pavidus ora respexit puer,  
Qui mox vocanti Nilon impositus solo  
Utrisque saevam depulit terris famem.  
270 Sic lapsa ab astris mella et aetherias dapes  
Pertaesa fixis rupe Sinaea patrum  
Seditio castris praetulit Mosi Pharum  
Et servitutem. Nemo vates entheo  
Impune per vos corde concepit Deum,  
275 Sed nemo inultus. Memphis, et rabies locis  
Inclusa vastis, inque se armatae tribus  
Adeo exciderunt, mox peregrini iugi  
Mutata toties iura, et Assyriae domus,  
Aquilaeque Magni, rupta cum templi sacra,  
280 Mediaque victor aede Romanus stetit?  
Peiora restant. Haec ministerio manus  
Utinam placeret. Vertere infidas libet  
Sedes, et omni sueta sceleri viscera  
Eruere ferro. Testor infaustum nemus  
285 Cui luctuosas Christus affudit preces,  
Quaesisse caedem, mixtus ut vestro Cedron  
Iret cruore. Tela compressit mea  
Cui tela tenui, verbaque exemplo iuvans  
Sanavit hostem. Pavidus, ut partem sui  
290 Sine se iacentem sensit, huc vertit faces,  
Visaque Malchus aure vindicta minax  
Et saeva quatiens vincula incurrit manum  
Notam medelis: tactus aufugit cruor,  
Rediitque trunco pristinum capiti decus  
295 Nocuisse Christo profuit tantum. Sed o  
Scelerata turba vulneranti parcitis,  
Trahitis medentem Tu quid omnes per reos  
Te, Petre, differs? Si magistrum vindicas  
A te inchoandum est. Ille tu semper ferox;  
300 Cunctas lacessens pectore invicto minas,  
Primos ad ictus cumque fortuna fugis.  
Rebellis et desertor et fluxa fide  
Quid non patrasti? Robori quisquis suo  
Spes credit altas, nec dolos animi timet  
305 Frustra placentis, perfidis sed viribus  
Incumbit, huc respiciat, exemplum grave  
Sortis caducae, quamque sint fragili loco  
Humana, primos usque sed punit suus  
Error superbos. Quid meis restat malis?  
310 Abominando scelere faedavi dapes  
Potus et unda. Hoc ne quod tantum nefas  
Iurare potuit ore gustavi impio  
Veneranda mensae sacra? Proh pietas, et hos  
Ergo fugaces Christe lavisti pedes?  
315 Quis me nivosis despuens Libani iugis  
Gemino citatas capite Iordanes aquas  
Satis piarit? Tune Callirhoes liquor,  
An vos alumnum poscitis patrii lacus?  
Non ipse Nereus quem super Nilus ruens  
320 Caerulea turbat ore septeno vada,  
Non illud olim quod stetit proavis fretum  
Rubente crimen abluat fluctu meum.  
A me petendus imber. Heu cessant adhuc  
Lamenta? Lachrimis contumax vultus fluat.  
325 Sic sic eundum est. Verbere illiso sonet  
Crudele pectus. Hi decent ictus manum.  
Miserande debes haec tuis Cepha malis,  
Quid das magistro? Non ferunt luctum parem  
Quae facio quaeque patior. Ut totam occupet  
330 Nox ista vitam seque flendam per meos  
Dispenset annos, spiritus medios tamen  
Gemitus relinquet, nec satisfaciet malis  
Interque luctus anima deficiet suos  
Iam fletis oculi? Flere vos decuit modo,  
335 Tunc cum precandi tempus, at vos languido  
Captos veterno vetitus oppressit sopor,  
Certe priusquam staret hostile ad forum  
Ac ter negantis ora respiceret reus,  
Alesque lucis crimina occineret mea.  
340 Quae me recondet regio? Qua maestum diem  
Fallam latebra? Quaero nigrantem specum  
Qua me sepeliam vivus, ubi nullum videns,  
Nulli videndus lachrimas foveam meas.

PONTIUS PILATUS. CAIPHAS.

Tarpeie superum rector, et magni pater  
345 Mavors Quirini, quosque nunc melius colit  
Urbs domina rerum, gentis eversae Phrygum  
Prisci Penates, quando continget mihi  
Vestras ad aras trahere votivos greges,  
Ubi tecta coelo paria et auratas trabes  
350 Gemmis rigentes, quaeque plausu personat  
Populus subactis iura qui populis dedit  
Theatra cernam, teque terrarum arbitrum  
Magnanime Caesar, sive praesentem colit  
Tua Roma supplex, proque toto quem dedit  
355 Te poscit orbe, seu togatis coetibus  
Te molliora regna Teleboum negant.  
Ego nunc amicis heu procul, patria procul,  
Honestus exul iubeor invisam polo  
Fraenare gentem, quae superbo nomine  
360 Pietatis odium moris humani tegit,  
Scelerisque mundum damnat, et falso metu  
Unius omnes pariter abiurat Deos.  
Lex una legem nolle: non patitur regi  
Infensus aliis error et discors sibi,  
365 Simul rebellis turba iactavit iugum  
Tam sueta vinci quam domari nescia.  
Non sponte nostra, testor et fas et fidem,  
Toties per urbes fluxit Hebraeus cruor.  
Sed vim proterva gens et insociabilis  
370 Ni patitur audet, regna tractantes manus  
Saevire ratio saepe et invitas docet.  
Sed ibo visum quid sacerdotum velit  
Sibi turba, quorum trepida relligio sacro  
Instante nostris pollui tectis timet  
375 Quis ille, quem tot vincla totque homines premunt,  
Ipso verendus ore nec sontem ferens?  
Tu fare Solymi Caiapha princeps chori:  
Quae nuntiatis scelera, quod fertis nefas?  
CAI. Custos Latinae pacis, a summo duce  
380 Nobis secundum nomen, adduxit sacer  
Reum senatus. Scimus, haud nostrum putas  
Obiicere poenis posse non meritum caput.  
Sed hic magistra quos vetustas edidit  
Ritus retroque longa defendit dies  
385 Convellere ausus intulit mores novos:  
Nec illud almae sedis arcanum timens  
Templo ruinam cantat, et plenis Deo  
Minatur adytis. Septimae lucis sacram  
Turbat quietem, fasque de coelo datum,  
390 Totumque Mosem legibus calcat suis.  
Nec stetit in illis: sidera incessit furor  
Summumque numen, plebe cum vili satus  
Palam Tonantem vindicat patrem sibi.  
Haec sunt piari morte quae vates iubet  
395 Qui iura tabulis scripsit in geminis decem.  
PON. Postquam ira belli mater atque auri fames  
Artes nocendi reperit, et placidos suo  
Praestare poterat nulla securos quies,  
lnfirma per se vita communi metu  
400 In fedus homines traxit, alternam docens  
Opem pacisci. Moenia amplecti domos  
Coepere, maius inde praesidium bonis  
Subiere leges; poena respondet suae  
Aequata culpae, redit ad auctorem malum:  
405 Iustitia ab ipso crimine exemplum petit  
Damno rapinas ulta, caedem sanguine,  
Ut facere metuat quisque quod metuit pati.  
Maiora poenis peccat humanis, Deum  
Quisquis lacessit: magnus hunc vindex manet  
410 Quem laedit. Ipse fulminanti dextera  
Tremendus orbi cur suas mortalibus  
Mandaret iras? Esse nec datur impio  
Impune. Vecors mentis attonitae pavor  
Exagitat illum, sentit ipsum quod negat  
415 Et cogitur timere vim non creditam.  
Non peragit unus tale supplicium dies  
In hoc iubetur vivere, ut nomen necis  
Necique siquid restat horrescat diu.  
Sin patria quiddam iura diversum sonant  
420 Commissa vestrae vocis arbitrio luat.  
CAI. Quamvis avorum placita quod nobis manent  
Donum fatemur esse Romanum, tamen  
Omnis redacta iuris est nostri necem  
Citra potestas; tu, cui magnus suas  
425 Tradit secures gentis Ausoniae pater,  
Ius imperii tuere. Quem trahimus reum,  
Modo iam relicta sede natalis soli,  
Ubi servat unda Caesaris nomen tui,  
Haec usque ad urbis tecta populorum agmine  
430 Stipatus ibat, vulgus in bellum ciens,  
Nefasque clamans liberam Latio premi  
Gentem tributo. Carminis magici nefas  
Stygiumque foedus astruit fraudi fidem  
Nihil quietum patitur: excantat rogos,  
435 Et ipsa turbat busta ferali sacro.  
Queis capta monstris turba novitatum sequax,  
Dominum salutat, illius laudes canit  
Praefertque eunti nobilem palmae comam.  
His ille studiis fretus addicit sibi  
440 Possessa quondam sceptra Davidis domo.  
Motu ex rebelli, quid nisi caedes viros,  
Flammae penates, vastitas agros manet,  
Cum iustus in nos saeviet Romae dolor?  
Unum perire satius, an populum putas?  
445 Quin hic piamen omnium culpae datus  
Cruore gentis redimat exitium suo.  
PON. Ambigua prudens causa consilium expetit.  
Intro est eundum. Vos foris, quando libet,  
Restate. Vinctum milites sistent, ubi  
450 Auditus a me iura pro factis ferat.

CHORUS IUDAEARUM MULIERUM.

Solymae turres regnumque vetus,  
Cui victa tulit terra tributum,  
Quae Niliaci finibus Isthmi  
Procul Assyrium tendit ad amnem,  
455 Cum procubuit tibi fuscus Arabi,  
Mirata tuas cum venit opes  
Decolor ustae regina plagae:  
Tua certarunt foedera magni  
Ambire duces, celsa Canopi  
460 Qui sceptra tenent, et Chaldaei  
Late domini gentis Eoae,  
Virtusque mari Sarrana potens:  
Nunc heu quali sub servitio  
Nihil, externis nisi praeda, iaces?  
465 Uni tellus desponsa Deo  
Quoties quoties mutavit heros,  
Ex quo auspiciis non coepta bonis  
Nova creverunt moenia templi,  
Populusque inter vincula natus  
470 Secum rediens sua fata tulit?  
Scelus Antiochi patrumque nefas  
Sedet in nostra cervice, sedet.  
Aetas quid enim dira refugit,  
Quae caelestis potuit flammae  
475 Prima silentes spectare focos,  
Fusoque suum sanguine fecit  
Sacra iratum meritura Deum?  
Ergo Ionios sceleratas hominum  
Commenta Deos turis acervo  
480 Placans iacuit nostra iuventus?  
Fratrum post haec tempora caedes,  
Toxica manibus mista maritis,  
Matrumque dolos, et quae nemo  
Credere posset Iudaea tulit.  
485 Bis Romanis cessimus armis,  
Bis victores nostros victor  
Perculit alter. Dominis tantum  
Fortuna levis, nos iam toties  
Transit eosdem.  
490 Deerat nostris hoc nempe malis  
Iuga cognatos diversa pati,  
Dum pars Italas metuit virgas,  
Partes alias regnat uterque  
Fratrum proavis domita nostris  
495 Ortus Idume.  
Tu spes lapsis unica rebus,  
Columen patriae, genus Abrami,  
Quem fatidico pius ore parens  
Sperare suum iussit Iudam,  
500 Quem regis avi nablia cantant,  
Vindex populi tibi sacrati,  
Clausure tuos non frangenda  
Pace triumphos, tunc cum leges  
Feret unius Iudaea tuas  
505 Inter famulas libera gentes,  
Quando nobis quando toties  
Promissus ades?  
Si nos vatum, quorum miseris  
Constat multa iam clade fides,  
510 Nunquam in laetis carmina fallunt,  
Non tu longe. Per te sancti  
Limina templi, per iuratum  
Patribus nomen, quod lingua loqui  
Nostra veretur, consanguineos  
515 Respice luctus, propera, propera  
Sancte precamur, votisque piis  
Tandem praesens disce vocari.

ACTUS TERTIUS.

IUDAS. CAIAPHAS.

Quicunque puras scelere servatis manus  
Me fugite longe, fugiat et qui non nisi  
520 Credenda peccat. Iste vultus polluet  
Etiam nocente. Vos quibus fas et nefas  
Discreta, quos non tota migravit fides,  
Quibus est amicus, filiusn frater, piae  
Quos mentis ullo nomine affectus tenent,  
525 Occludite aures. Nesciat commercia  
Tam dira mundus. Solus hoc norit nefas  
Qui vendidit, quique emit. Ubi nunc pontifex,  
Ubi dicta sacris turba, digna qui suis  
Mactentur aris? Impium cerno gregem  
530 Quo peius aether me videt dempto nihil.  
Audite vocis praesules notae sonos:  
Gratis loquemur. Sive testem quaeritis,  
Habete verum, sive sontem quaeritis,  
En confitentem. Prodidi vobis ego  
535 Animam immerentem, prodidi sanctum caput,  
Plusquam magistri. Scelere non possum manus,  
Praeda levabo: munus ad dominos redit.  
Habete lucro perfidi pretium doli.  
CAI. Meritone culpes temet ac peragas reum,  
540 Te stabit intra cura. Nec nos crimina  
Aliena tangunt: nec tibi partas opes  
Recipimus. A se nam cruentos respuit  
Quaestus sacrato gaza Corbanae sinu.  
IUD. Hoc fas et aequum vestra si pietas docet,  
545 Probare facinus, execrari praemium,  
Ibo, ibo ad aras et nefando munere  
Templum impiabo. Nil ibi frustra Deum  
Pro me precabor, vos sed ut culpa pares  
Par poena teneat. Debita haud ultra moror  
550 Supplicia: dirae mortis ad nigros specus  
Dux ille vester praeeo, vos aequum est sequi.  
Coeli imperator, si nec ignavus vides  
Humana, nec te fulmine armatum truci  
Frustra timemus, terra quid meruit tua,  
555 Quod tale monstrum portat, aut Sol, quod videt?  
Si vetera credi genera poenarum iubes,  
Accedat unum. Littus eripiant mihi  
Demissa coelo maria, me fluctus premant,  
Et fiat hominis poena quae mundi fuit.  
560 Liquefacta taedas astra sulphureas vomant,  
Quantumque coelo est ignis, hoc una caput  
Feriat ruina. Quinque non tantum nefas  
Fecere populi. Pandat arcanos sinus  
Et inferorum claustra magnum iustius  
565 Non ulta Mosem terra. Iam quicquid mali est  
Tuus in minora scelera consumsit furor.  
In vindicando filio lentus pater,  
Exitia machinare terrifica, horrida,  
Nondum reperta. Facis? An haec faciet manus  
570 Quod tu recusas? Dira coeligenum exulum  
Feralis acies nata punire impios  
Et facere, quid me hostile circumsistitis,  
Quid territatis? Iamne apud manes mea  
Decreta poena est? Venio. Quam partem sui  
575 Mihi saevus aperit carcer? Hanc, ubi sontium  
Pater ille, cuius non litanti dextera  
Frater recentis quarta pars mundi iacet?  
An illa poscit regio, nostrorum ducum  
Ubi turba maior, quos super mole eminet  
580 Socer infidelis, qui suo ferro incubans  
Invidit hosti regiae caedis decus?  
Placet ante cunctos ille, qui rapto patri  
Solio superbus, perdidit moriens humum,  
Ultrice rutilas arbore implicitus comas.  
585 En digna sese monstrat ad letum via.  
Sequor hunc: Iesum praeeo. Supplicio pari  
Anima anteverte sceleris eventum tui.

PONTIUS PILATUS. TURBA IUDAEORUM.

Horresco totus: nec quid aut sileam aut loquar  
Decernit aniumus: liberant leges reum,  
590 Invidia damnat. Fateor, offensam timens  
Plebis patrumque crimen optavi datum,  
Nullum repertum est. Quicquid obiecit sua  
Satis ipsa prodens odia coniuratio  
Silentio revicit. En illa inclita  
595 Pharisaea pietas: quia sub exesi fame  
Pallore vultus et supercilio gravi  
Vano calentes ambitu ac cupidos opum  
Animos retexit, fit nocens, spretor Dei,  
Sacrilegus. Hinc tot illa scelerum nomina  
600 Regnique crimen. Scilicet maris accolae  
Inops inersque vulgus, et Galilaidum  
Grex feminarum, spiritus facient duci  
Tantos? Ad istas Roma trepidabit manus?  
At ipse regem se negat terris datum,  
605 Regem fatetur; unde non ullas sibi  
Pugnasse dextras cum lacertos stringeret  
Popularis hostis, sed feris mortalium  
Odiis patentes traditas partes sibi  
Verum tuendi: studia quos eadem iuvant  
610 Paucos magistrae vocis imperium sequi.  
Seu vera sunt haec, liceat impune eloqui,  
Seu temere iactat falsa, quis mendacium  
Capite expiavit? Seu furit, poena est furor.  
Sed et ipse quem nunc annui cultrix sacri  
615 Structum parenti traxit ad templum dies,  
Qui iuncta fini regna Agenoreo tenet,  
Famae stupenda facta narrantis fidem  
Frustra requirens, imperii civem sui  
Habuit satis sprevisse, nec ludibrium  
620 Damnavit ultra; dictus Herodi aemulus  
Fulgente ab ipso cultus ornatu rediit  
Sed innocentem bis repertum saevior  
Premit ira, metuens, credo, nequicquam scelus  
Quaerens in illo, ne suum amittat scelus.  
625 Animo semel praecepta proh quantam movet  
Vindicta rabiem! Talis ereptam furit  
Recipere praedam notus in silvis leo.  
Pudet, at metus subegit aequum ut fraudibus  
Vellem tueri, iusque furarer dolis,  
630 Ceu contumacis impetum pelagi timens  
Obliqua fluctus navis oppositos secat.  
Mos est vetusto, si qua Iudaeis fides,  
Veniens ab aevo liberum quo turgidas  
Aestate ripas fugit Iacobi genus,  
635 Quoties renato vere Titanis soror  
Pleno refulsit orbe, populi gratiae  
Unum e nocenti plebe donari caput.  
Ego iam soluta non merenti vincula  
Spe destinabam, sed meae clementiae  
640 Elusit artes vis sacerdotum effera.  
Quorum incitatu turba latronis petit  
Vitam Barabbae. Prima miscendo manus  
Semper tumultu, sanguine humano calens,  
Insontis odio factus insons, publicum  
645 Meruit favorem. Nunc et ancipitem metu  
Non vana carae visa turbant coniugis,  
Quam nocte tota tenuit irrequies sopor.  
Meque illa iam per sacra, per superos rogat  
Ne iura violem, nilque peccantem hostium  
650 Gratificer odiis. Ergone Hebraeos patres,  
Et studia temnam traditae gentis mihi,  
Et una vilis anima tot subito mea  
Benefacta perdet? Clausa nunc his moenibus  
Iudaea tota est. Advenas quos ultimo  
655 Ab axe misit orbis haud capiunt domus.  
Quid si arma vulgus sumit, et coeptas semel  
Non ponit iras? Scilicet iudex pius  
Magnum merebor pace turbata decus  
Meliusne morti dabitur? At culpa vacat.  
660 Quin ista magna est culpa, quod fieri potest  
Materia belli: ne periclo succubent  
Imperia, saepe valuit in crimen timor.  
Spes una restat: terga iussis milites  
Secuere flagris, si truci spectaculo  
665 Se forte plebis satiet iratae furor.  
En qualis adstat! Sanguine et vibicibus  
Rubent lacerti, vulnere exhaustum latus,  
Humeros cruentos concolor vestis tegit  
Mendacis ostri proque serto regio  
670 Utrunque tempus asperae sentes premunt  
Spectate miserum. TUR. Tolle et hoc purga solum  
Visu nefando. Fige devotum cruci.  
PON. Vestrumne regem? TUR. Nulla consortem sui  
Patitur potestas. Iuris humani arbitrum  
675 Quem Roma monstrat colimus. Unum Caesarem  
Dominum fatemur. Caesari regnum eripit  
Regnare quisquis sperat. Atque adeo tuas  
Res intuere. Quam fidem praestas hero,  
Si te timendum praeside exemplum incipit,  
680 Impune magni laesa maiestas ducis?  
PON. Crescit tumultus. Saeviunt procerum simul  
Plebisque voces. Murmur incertum fremit,  
Littorea qualis saxa ventorum fragor  
Primus pererrat, cum procellas parturit  
685 Coeli latentis ira, diffidit polo  
Totoque trepidus nauta decedit mari.  
Notus mihi iste strepitus. Haec subitam mala  
Poscunt medelam. Vos piatrices aquas  
Huc ferte famuli. Testor hos puros ego  
690 Undae liquores, et meas testor manus,  
Quas sordis expers imbre perfundit latex,  
Nil sponte facimus: quod carens culpa perit,  
Mea culpa non est. Iste vos teneat cruor.  
TUR. Securus esto. Quicquid huius pendere  
695 Caedes meretur sentiat nostrum caput,  
Nostrique generis sera posteritas luat.  
PON. Ergo hic, ubi inter nobilis crustas soli  
Surgit tribunal, iuris augusti locus,  
Sedens profabor. Trahite damnatum cruci:  
700 Servile rex Iudaeus exitium ferat.

CHORUS IUDAEARUM MULIERUM. IESUS.

Te, te miserum plangimus omnes,  
Tibi cum fletu lamenta damus;  
Seu tu nigrae cura volucris  
Raptus in altum flammante rota  
705 Sentis dominos rursus iniquos,  
Seu captivae quondam patriae  
Sero nimium credite vates  
Lachrimas fatis reddis iisdem,  
Seu qui nuper, post Iordanis  
710 Puro lotas flumine gentes,  
Nihil incestos veritus regum  
Culpare toros, morte luisti  
Saltatricis vota puellae,  
Seu priscorum quicunque virum  
715 Idem atque alius redditus orbi  
Merso vitiis consulis aevo,  
Sanctus certe; tua quod virtus  
Et facta probant. Non tu posthac  
Denso comitum stipante choro  
720 Niveos mores et clara poli  
Regna loqueris; non te aspiciet  
Caecus sibi vix credulus ipsi  
Vultu ignotum cernente diem;  
Non clementes fugiet tactus  
725 Omnibus herbis invicta lues,  
Non te vires praebente tuas  
Auctu tacito totidem panes  
Hominum totidem millia pascent.  
Vera exacti regula moris,  
730 Prope plus vita quam voce docens,  
Modo sectatrix quem turba premens  
Angusta nimis littora questa est,  
Montesque sua plebe minores.  
Modo cui vestes, cui vincentes  
735 Pondera ramos substravit ovans  
Festo cantu nostra iuventus,  
(Quid non possunt fortuna levis  
Rerumque vices?) deserte tuis,  
Prodite saevo duceris hosti,  
740 Vindice nullo  
Non ita dudum spes afflictis,  
Unaque cunctis medicina malis  
Vinctae loro cessere manus.  
Per quem muti potuere loqui,  
745 Nunc ecce taces. Repetit plagas  
Aperitque novo verbere sulcos  
Nobisque suas venditat iras  
Romana cohors. En membra fluunt:  
Nulli proprius dolor est parti,  
750 Sed confusos abit in rivos  
Unum toto corpore vulnus.  
Fatine etiam tute minister  
Poenaeque tuae portitor ibis?  
Quis migrantes habitare domos  
755 Consuetus Arabs, regnansve cava  
Rupe tyrannus tam dira iubet?  
Necet o utinam pressum ligni,  
Feralis onus, membra fatiscant,  
Rumpatque labor tenui haerentem  
760 Limite vitam. Votum fuerat  
Sic posse mori. Quantis eheu  
Servare malis? Fers ipse crucem  
Quae te, quae te miserande feret.  
IES. Ne Iudaeae, ne me nimium  
765 Plangite matre. Vestro generi  
Vobisque istas Solymae lachrimas  
Servate nurus, quibus exitium  
Triste minatur funeste dies.  
Venient annis tempora paucis,  
770 Cum faecundos uteri mulier  
Questa tumores, dicet solas  
Esse beatas, quas maternos  
Nulla liquores pignora poscunt,  
Cupiet tota cum rupe tegi  
775 Misera et magnos sidere montes.  
CH. Eheu, dirae victima morti  
Non nos iterum visurus abis.  
Non te lethi porta remittet,  
Qualis nuper tibi clamatus  
780 Sensit sensus esse reversos,  
Venasque tua voce solutas  
Iterum ferme riguisse metu,  
Simul oblitum venit in orbem  
Nigro surgens Lazarus antro,  
785 Cum Sadoci domus errores  
Malesana suos certo vidit  
Teste refelli.  
Pauci raro munere coeli  
Potuere aliis reddere vitam,  
790 Se nemo sibi.

ACTUS QUARTUS.

NUNTIUS PRIOR. CHORUS IUDAEARUM MULIERUM. NUNTIUS ALTER.

Tandem execranda barbara, infanda, impia  
Facinora fugi, nec satis fugi tamen.  
Quodcunque vidi sequitur, et totum scelus  
Oculis oberrat. CH. Testis an certus venis  
795 Supplicia vatis dira Galilaei ferens?  
N.P. Si qua est sub oras gens relegata ultimas  
Quae coelum et astra mariaque et terras Dei  
Ignara cernit, pellit ubi caedes famem  
Et mensa similes ponit epulanti dapes,  
800 Non ista faceret. CH. Neminem insontis viri  
Igitur misertum est, nemo ad haec gemuit mala?  
N.P. Sane misertum est, sed magis fera non fuit  
Saevitia quam dum parcit. Urgebat nimis  
Exangue corpus pondere attritum suo  
805 Infamis arbor, morsque iam steterat prope,  
Sed lenis ille militum populus vetat  
Miserum perire. Socius aerumnae datur  
Libyes creatus urbe Theraea Simon.  
Non illum amata ruris angusti quies  
810 Defendit: urbis vitia fugientem premunt  
Urbis furores. Tractus ergo non suo  
Succedit oneri, nequis ambigeret trahi  
Et immerentes. CH. Pande iam totam simul  
Faciem maloru. Fare quis paenae modus,  
815 Quas vis dolorum rupit in voce. Cupit  
Animus quod horret scire. Ne parce auribus  
Timor ipse finxit quicquid audiri potest.  
N.P. Quae pars ab urbe frigidis Boreae patet  
Proiecta flabris, cognitum bellis iter  
820 Et certa semper cladibus nostris via,  
Haec ipsa dirum Golgothae tollit iugum.  
Non flore collem pingit herbescens humus,  
Non laeta obumbrat arbor; albens ossibus  
Taboque sordens squallet humano solum.  
825 Iacent nocentum non sepultae corporum  
Putres reliquiae. Quisquis aut ferro impius  
Iugulum parentis hausit, aut matri suos  
Foetus regessit, quisquis in fratris necem  
Legit venena, quisquis ignotum hospitem  
830 In nemore solo pabulum posuit feris  
Hanc morte sedem meruit: agnoscunt suos  
Tot scelera manes. Haec ubi infausta in loca  
Vir Nazarenus languidum erexit gradum,  
Praebetur aegri pectoris solatium  
835 Qui lachrimosis editus myrrhae comis  
Latex amarus dulce condivit merum.  
At vix Iesus ore dignatus suo  
Inane munus, respuit poenae moras  
Luctuque forti totus incumbit malis.  
840 Iamque ecce ruptis pervios venis pedes  
Ferrum premebat, bracchia in partes duas  
Diducta, gemino vulnere adstrictae manus.  
Dum tanta patitur monstra, dum tellus abit  
Surgente trunco, deque sublimi rubens  
845 Destillat imber, nulla tormentis viri  
Donata vox est, donec infixus solum  
Stipes momordit. Tum, velut coelo suo  
Sic propior, ora pariter atque oculos levat,  
Et positus inter tanta (quis credat?) mala  
850 Miseratur alios, et magis flendos putat  
Quibus ista licuit facere, proque ipsis timet,  
Reusque veros falsus absolvit reos.  
Ignosce, clamans, magna delinquunt, pater,  
Sed inscientes. Militum interea ferox  
855 Et sueta praedae turba, non visu trucis  
Poenae moveri: nescius flecti rigor  
Expulerat hominem. Spolia nunc etiam petunt.  
Nec operiri fata morituri vacat,  
Viventis et cernentis exuvias iuvat  
860 Secare: magna pars voluptatis ferae  
Spectator ipse est. Ludit in parvo furor,  
Virique cultus pauperes in quattuor  
Ivere dominos, una textu simplici  
Quae se tenebat dividi vestis negans,  
865 Adiudicanda sorte, casus arbitri  
Munus pependit. Non minus poena fuit  
Et hoc, tueri compares poenae duos,  
Quos saepe sera nocte praedonum duces  
Timuit viator devio abstrusos specu.  
870 Hos inter ipse positus ambiguum facit,  
lllisne maior debeat populus necem,  
An sibi salutem. Signat illos caedium  
Numerosus index. Tale de medio nihil  
Cum turba legeret, quaerit et scire expetit,  
875 Quod culpa nomen, poena quem titulum ferat.  
Stabat super pendentis obliquum caput  
Triplices tabella vocis ostentans notas,  
Inscripta quales charta quae Solymos docet  
Caeleste sacrum crescit in dextrum latus,  
880 Quibusque sollers Graecia in famam suas  
Dimisit artes, et quibus leges datas  
Mundus Latinae praeda virtutis tremit.  
His sensus idem: nomen et patriam ferunt,  
Ipsumque regem gentis Hebraeae vocant.  
885 Postquam dolentis ore se pavit diu  
Huc torsit oculos saeva gens antistitum,  
Et reperit aliquid tanta patienti mala  
Quod invideret. Tollat adscriptum decus  
Praeses rogatur, ne vel ipsa vindicet  
890 In morte regnum, seque privatum neget  
Occidere verbo factus imperii potens.  
At ille durus perstat, atque hominis modo  
Donare vitam facilis hoc tandem negat.  
CH. Dum misera longos vita cruciatus trahit  
895 Quo populus adstat ore, quis circum sonus?  
N.P. Non una facies: dissonae voces strepunt.  
Pars maesta vultu ac corde defixo stupet,  
Pars morte lenta fruitur, et quantum potest  
Extendit iras. Motuum discordia  
900 Alit ipsa motus: nanque miranda vice  
Tristes acerbos lachrimae risus movent,  
Risusque lachrimas. Fine Galilaeo procul  
Comites secutae limen ad templi sacrum,  
Modo quas ministras vita, nunc testes habet  
905 Mors saeva amici, quo licet solo, fidem  
Praestant dolendo. Lacerat haec vestis sinus,  
At haec capillos, alia nudis ubera  
Plangit lacertis, illius longe cavis  
Resultat antris gemitus, hanc fletus rigant.  
910 Stat ante cunctas moris exemplum pii  
Pudica mater, lachrimas cuius tenet  
Cernique prohibet dolor ineluctabilis.  
Quo vertat oculos nescit: an figat solo?  
Qua misera mente sanguinem aspiciat suum  
915 Terra fluentem? Levet in altum lumina?  
Dira videbit peste convelli ac trahi  
Quos peperit artus. Cernere alterutrum timens  
Utrunque cernit, seque permittit malis.  
Propius parabat ire et amplecti arborem,  
920 Sed haeret aegrum corpus, et medios gradus  
Pedes relinquunt. Ipsa vox frustra exitum  
Quaerit, potestque prope videri tristior  
Pendente nat. Claudit huic sanctum latus  
Bis sex sodales inter adamatus pio  
925 Iuvenis magistro. Triste ut aspexit iugum,  
Animasque dulces non minus vita sibi  
Dum vita mansit, sentit ille aliam crucem,  
Graviusque torquet ille spectatus dolor.  
Sed utroque tandem fortior longi moras  
930 Rumpit silentii. Sume depositum meum  
uterque. Natum mater hunc pro me tibi  
Posthac adopta, tuque Zebedaei puer  
Quae fuit amici nunc tuam matrem puta.  
Haec fatus iterum flexit in poenam caput.  
935 At parte in alia verticem miles quatit,  
Nostraeque gentis vulgus et gentis patres.  
Tune ille, clamant, qui sacram rueres manu,  
Idemque terna luce relocares domum?  
Ostende vires. Ipse si tanti facit  
940 Suamque sobolem magnus agnoscit pater,  
Nunc opifer adsit, spesque confirmet tuas.  
Per te data aliis ecquid auctorem suum  
Salus refugit? Rumpe ferrum eo vincula,  
Descende trunco. Petitur haec regni fides,  
945 Iam te sequemur. Nec satis scindi probris  
Astante turba fuerat. Est qui stipite  
Suspensus, animum nunc quoque homicidam probat,  
Nec fieri in ipsa desinit poena nocens,  
Ac sic profatur: Ille si credi cupis  
950 Quem Deus Hebraeae gentis elegit ducem  
Nos teque serva. Non tulit vocem impiam  
Culpae necisque socius, et tandem ferum  
Ponens latronem. Nondum, ait, disces Deum  
Et fas vereri, iusta quem legis sacrae  
955 Vindicta deprehendit? Et peccas adhuc  
Iterum luenda? Nostra debent crimina  
Quodcunque patimur. Iste quid fecit mali?  
Versusque ad ipsum: Parce, te, misero, precor  
Mihi rex mihique dominus, et laetum tua  
960 Cum te tenebit aula, sis nostri memor.  
Ille annuit benignus, eque ipsa cruce  
Largitur astra: Mecum, ait, mecum sacros  
Tenebis hortos, veris aeterni loca,  
Beatus hospes, antequam lucis parens  
965 Aurora referat crastinum terris iubar.  
CH. Quid hoc? Repente subsilit motu solum,  
Et stare tellus nescit. Auratos tegens  
Sol ipse vultus limite ignoto fugit,  
Et saeculorum lege contemta diem  
970 Abrumpit aether, noxque luci debitas  
Invadit horas. Dira quas portant minas  
Prodigia? Quanto est omnibus maius malum  
Quod nec sui meminisse naturam sinit?  
Sed feriit aures cursus haud longe pedum.  
975 Tu quisquis ille es, quem satis nosci vetat  
Caligo mundi, tam graves imple metus,  
Aut solve. N.A. Periit. Habuit eventum furor  
Damnatus astris, quemque, si possit, velit  
Et terra fugere. CH. Nil queror. Lucem tibi  
980 Coelum remitto. Tu tamen, quando loqui  
Nobis relictum est, mortis effare ordinem.  
N.A. Ut crescere umbras iussit, et medio aetheris  
Cursu peracto longius Titan suos  
Respexit ortus, igneae sensim comae  
985 Perire, nulla nube praeductum caput  
In se recessit. Quarta restabat polo  
Iam pars diei, si tamen fuit hoc dies,  
Audita vox pendentis, haud qualem halitus  
Inter necem vitamque deprensus daret,  
990 Sed fortis et sonora: Quid Deus o tuum  
Me derelinquis? Turba crudeli ioco  
Hoc ultimum fruitura, Thesbitae peti  
Auxilia vatis ore mentitur fero,  
Iamque adfuturum quantus aut ignem aut aquas  
995 Coelo poposcit. Ille sed contra nihil.  
Tantum cruore exhaustus et fractus malis  
Sitim fatetur. Vase defusus latex  
Amarus avidos spongiae laxat sinus.  
Premit fluentem purus hyssopi viror,  
1000 Quem levat in altum dextera adstantis viri  
Protenta arundo. Tincta ferali mero  
Ille ora rursus aperit et clarum intonat:  
Habuere finem cuncta. Nunc animam hanc tibi,  
Tibi hanc ego animam magne commendo, pater.  
1005 Haec dum profatur spiritus verbis comes  
Prorumpit una, nilque sensuros cruci  
Artus relinquit. Ille iam liber tenet  
Quamcunque sedem fortiter miseris Deus  
Adscripsit. At nos perdito orbis sidere  
1010 Infamia agitant monstra: nos peragunt reos  
Superi inferique. Namque et umbrarum vaga  
Cursat per urbem turba, quam sedis suae  
Incerta tellus intimo eiecit sinu.  
Laxata hiatu saxa deformi patent,  
1015 Latumque functis fecit ad vivos iter  
Compage rupta tumulus. Unum manibus  
Coelum sepulchrum est. Redit antiquum chaos,  
Non legis aequae gnara, non patiens vicis,  
Sed qualis ante conditam lucem fuit,  
1020 Nox atra populos intulit terris suos.  
CH. Sed inter haec portenta quae circum crucem  
Mens plebis? Ecquis vultus astantum fuit?  
N.A. Lamenta fletu mixta femineo sonant  
Tum siquis ipsi notus et vitae comes  
1025 In morte adhaesit, ingemit tenebris u [?]  
Piasque coelo tendit erepto manus,  
Queriturque tantum facere dum licuit nefas,  
Mansisse solem. Magna nec vitae satis  
Sibi certa turba est. Parsque se, pars mortuum,  
1030 Pars luget orbem. Cecidit Ausoniae furor  
Saevus catervae: pacis ignarae manus  
Torpent, et arma gelidus excussit pavor.  
Dux ipse centum solitus imperio viros  
Fraenare, iniqua iurat extinctum nece  
1035 Heroa, cuius ipsa se tellus neget  
Perferre poenas horrido motu gemens,  
Quem luce cassum lucis aeternae fuga  
Caelumque moerens asserant coeli genus.  
CH. Quis iste turbae cursus ad limen sacrum?  
1040 Nam causa in illis quaelibet credi potest  
Nisi sola pietas. Hisne tam impuris Deo  
Litare sperant manibus? N.A. Horrendum, nova  
Prodigia et istuc vulgus attonitum trahunt.  
Nanque ille pendens trabibus auratis tapes  
1045 Multiplicis ostri, scissus in partes duas  
Totus recessit. Prodita est sacri fides,  
Vacuumque Hebraeae gentis arcanum patet.  
Fatalis illa gentium quondam tremor  
Sacrata Mosi cista, cui denas datum  
1050 Servare leges, gemina quam volitans super  
Umbrabat ales, quemque fecundo cibum  
In castra rore fudit exemplo novo  
Docens quietem septima nubes die,  
Et virga cuius flore compresso ambitu  
1055 Sibi victor Aron cidaris asseruit decus,  
Templi illa veteris decora quae fuerant prius  
Periere dudum. Magno in adyto cernitur  
Nil praeter adytum. Quicquid ignotum magis  
Timuere saecla, panditur, flammis micans  
1060 Facibusque templum parte seposita sui  
Admisit oculos, sive relligio feros  
Pertaesa mores fugit et cerni dedit  
Penetrale nudum, sive contemto loci  
Horrore sola mente vult numen coli.  
1065 CH. Positone poenis fine quem mors attulit  
Natura tandem valuit, et tellus parens  
Exanima placido corpora exspectat sinu?  
An nuda pendent membra et aspectu impio  
Sacrae profanant vesperam noctis ducem?  
1070 N.A. Animos feroces sera relligio subit,  
Ne non paratos praevia insignis sacri  
Deprendat hora. Pontium accedunt ducem,  
Laceros cruentis deripi crucibus rogant  
Artus, priusquam victima Aegypti memor  
1075 Festaeque puras poscerent epulae manus.  
Reis duobus, media queis vitae ac necis  
Haerebat anima, crura saevis ictibus  
Illisa, dirus ossium mugit fragor,  
Simulque tenues spiritus rumpit vias.  
1080 Nec magis Iesu fata iam functo sua  
Cohors pepercit Latia, sed vita vacans  
Tremente miles lancea incursat latus.  
Patuere ferro viscera et apertis aquas  
Venis micantes mixtus effudit cruor.  
1085 Sublata postquam corpora et vacuae cruces  
Stetere, vultu turba non uno fugit,  
Pars moesta, pars attonita. Quo ruitis viri?  
Mactandum ad agnum? Vilis haec nimium hostia est:  
Mactastis hominem. CH. Fallit ambiguus dies,  
1090 An triste vulgus tueor, et muliebribus  
Laniata palmis pectora et flentes genas?  
At inde tardo miles Ausonius gradu  
Trepidans ad altos praesidis tendit lares.

CHORUS ROMANORUM MILITUM.

O qui perpetua vectus in orbita  
1095 Curru flammifero tempora dividis,  
Ad cuius radios nocti vagus chorus  
Vultu diffugiunt sidera pallido,  
Qua nunc parte poli luminis arbiter  
Interceptus abes? Quae tenebris via?  
1100 Quis surgit medio vesper ab aethere?  
Nondum te Tyriis navita Gadibus  
Stridentem Hesperiis fluctibus audiit,  
Non coelo rutilas surripuit comas  
Nubes imbriferis faeta madoribus,  
1105 Non interpositis Luna iugalibus  
Fraternis hodie visibus obstitit,  
Quae furtiva procul lumina colligens  
Pleno circuiit cornua circulo.  
An captum magico carmine Thessalae  
1110 Te vinxere nurus? Quis Phaethon novus  
Ignaris manibus frena regens equos  
Egit signifero tramite devios?  
Quod factum scelus est? Quo meruit diem  
Nondum nocte data perdere saeculum?  
1115 Ut cum visceribus viscera condidit,  
Implevitque suis pignoribus patrem  
Ieiuni soboles effera Tantali,  
Aut cum sacrificae filius Iliae  
Terrarum domini conditor imperii  
1120 Cum vita pariter funera perdidit  
Divisus lacero corpore centies.  
An praescripta polo tempora finiit  
Natalis superum qui fuerat dies,  
Et quo stare prius desierant loco,  
1125 Hinc nunc astra negant currere longius?  
Quae natura tui poena placet tibi?  
Quo moles rapitur tanta? Quis exitus?  
Seu terras iterum fluctibus obruis,  
Seu flammis dabitur vasta licentia,  
1130 Ibit quo pelagus quod feret omnia?  
Supremos cineres quis cinis hauriet?  
Quodcunque est solitum quod novat ordinem  
Non est hoc hominis, non populi malum:  
Aut mundus patitur triste periculum,  
1135 Aut mundi dominus. Rursus an impia  
Titanum rabies fulmina provocat?  
An Pythone malum saevius exstitit,  
Lernaeaque draco peste feracior  
Coelo vipereas opposuit minas?  
1140 Ecquis nunc patrio fletur in aethere  
Pressus morte Deus progenies Dei,  
Donatore meri largior Evio,  
Prosternente feras fortior Hercule,  
Intonso medicus maior Apolline?  
1145 Nobis praecipue nox gravis incubat.  
Gratus quippe Deo sanguis et innocens  
His fluxisse locis creditur. Hoc fuit  
Quod tellus tremuit, quod puduit diem.  
At tu summe parens aetheris artifex,  
1150 Iratus vitiis, nec rigidus tamen  
Confessos venia pellere supplices,  
Humani generis crimine perditum  
Mundo redde diem. Par semel omnibus  
Unum flagitiis quaere piaculum,  
1155 Quod non Threiciae relligio Sami,  
Intellecta feris non cecinit lyra,  
Non glebae soboles fatidicus puer  
Tyrrhenos monuit doctor aruspices.  
Idem nostra cruor crimina diluat,  
1160 Quem nullo meritum crimine fudimus.  
Hoc placatus ades sanguine mitior,  
Et pro tot populis sontibus unicum  
Insons sume caput. Non potuit dari  
Aris ulla tuis dignior hostia.

ACTUS QUINTUS.

IOSEPHUS ARIMATHENSIS. NICODEMUS.

1165 Spectate cives, Pontii munus fero:  
Ut condat hominem terra et humanae manus  
Prece obtinendum est. Nescit Ausonia indoles  
Vel sponte recte facere vel gratis male.  
Omne est in usu facinus: bis mortem imputant,  
1170 Illis sepulchrum. NIC. Parce vanis vocibus,  
Iosephe, vel, si iusta tam dulce est queri,  
Dimitte Romam, quaere propiores reos.  
Quem plangis hunc non Romuli occidit genus,  
Sed Abrahami. Vera quis sensa explicet  
1175 Oraculorum et legis e coelo datae,  
Quem mente tota maior inspiret Deus,  
Quis dux perennes certior monstret domos,  
Pilatus ista curat? An Latio innocens  
Sub teste cecidit? Criminis falsi artifex  
1180 Italum senatus, an sacerdotum fuit?  
Iudicio in isto Caesarine an Caiaphae  
Obtemperatum est? Transferas culpam licet,  
Iudaea certe corda et ora, oculi quoque  
Homicidium fecere: quod superest nefas,  
1185 Hoc est Quiritum. Quam bene Hebraeis Deus  
Manibus pepercit! Hoc quoque Italo militi  
Invidit aliquis et scelus mallet suum.  
Servire adhuc nos querimur? En caedem impiam  
Impune licuit facere. Quid facere, inquio?  
1190 Licuit iubere. IOS. Nicodeme unis ego  
Devoveo diris Iliae et Sarae genus.  
Pereant utrique. Tam diu quid fulmina  
Cessant et imber piceus et mare pestilens?  
Quid Sodoma tandem meruit? Haud ultra tui  
1195 Me patria miseret. Saevior Babylonio  
Victore victor veniat et castris premat  
Urbem cruentam. Bella si non sunt satis,  
Foecunda morbos seminet morbis lues,  
Interque damna crescat. Accedat fames;  
1200 Nullos recuset impotens rabies cibos.  
Cunis in ipsis vagiens ferrum tremat  
Infans paternum, redeat in matrem puer.  
Dum verberantur moenia incussu gravi  
Quaeratur hostis intus, et discors sibi  
1205 In se arma vertat populus, in templum faces:  
Cognata dirimat agmina obsessor ferus,  
Flammisque et ense Solyma vastet moenia,  
Trahatque domina compede Isacias nurus,  
Nec vincla solvant septies anni decem.  
1210 Populos per omnes miser et immiserabilis  
Captivus erret populus, hunc iuris sui  
Nulla ora, reducem nulla conspiciat dies.  
Haec firma maneant vot. Nil moror hoc solum,  
Quod ne premam ultra nulla tam gravis est fuga  
1215 Quam non capessam, vel si Hyperboreo procul  
Subiecta plaustro littora extorrem vocent,  
Quae refuga fluctu Tethys ambiguo ferit.  
Erit ille patria qui patet vero locus.  
NIC. Hic inter alios foedus humanum genus  
1220 Insedit error. Facta quis culpat sua?  
Aliena quis non? Magna pars non crimina  
Damnat, sed homines, dispari sententia,  
Aliis severi iudices, faciles sibi.  
Nos, quia profana voce non addiximus  
1225 Morti immerentem, iura nec contra et fidem  
Scripsit cruentum nostra decretum manus,  
Nobis placemus, magna ceu virtus foret  
Non esse magni conscium sceleris sibi.  
At si fatemur vera, quis forti virum  
1230 Defendit ore, quisve corrupta arguit  
Livore saevo iudicum suffragia?  
Quis commodavit legibus vocem suam?  
Sic victa pietas fasque, dum sanctum caput  
Illi loquendo, nos tacendo prodimus.  
1235 Cum nil timentes feminae illius palam  
In nomen irent, nos magistrum agnoscere  
Segnes pavori noctis umbram obtendimus.  
Iosephe, tandem nostra sese aperit fides,  
Sed in peremtum. IOS. Vera tu, fateor, mones.  
1240 Sed ille rapiens redditum vesper diem  
Cura peragere iusta nos vigili iubet.  
Non longe ab ipso Golgothae infamis iugo  
Subter virentes arborum tegitur comas  
Purum recensque rupis excisae cavum,  
1245 Nondum occupata manibus sacris domus.  
Tumulum senectae nuper electum meae  
Nunc melior hospes habitet. Insignis viri  
Notet sepulchrum magnus hiscenti lapis  
Oppositus antro. Quis scit an mox sanctior  
1250 Adveniat aetas, turba cum hanc sedem frequens  
Et flexa regum capita pro templo colant,  
Dignamque credant et mari et ferro peti?  
NIC. Aqua pura fontis, vosque odoriferae plagae  
Cari liquores, saeva quos tumuli fugit  
1255 Tabes edacis, tingite hos vultus pios,  
Intrate penitus ora. Non Deus hoc sinat,  
Non fata, morti liceat ut quicquam amplius  
Istos in artus. Si qua relligio inferis,  
Non foeda tabes ossibus nudis fluet,  
1260 Nec corpus illud ulla dissolvet dies.

IOHANNES. MARIA MATER IESU.

Veneranda virgo, certa progenies ducis  
Sub iura cuius ivit Euphratis vadum,  
Quicquid rubentes inter et fluctus iacet,  
Utcunque casus asperi mentem premunt,  
1265 Evince luctus, sume avitos spiritus  
Regum ille sanguis. Fata te in tuto locant.  
Fortuna vires ipsa consumsit suas  
Toties nocendo. Post patrum raptas opes  
Translataque olim sceptra in externas manus,  
1270 Quod te vetaret esse securam fuit  
Res una, natus. Ille te absolvit metu:  
Timere iam nil orba paupertas potest.  
MA. Lugere vobis forte Iohannes novum est,  
Ego nata in hoc sum; ter decem annis amplius  
1275 Non aliud egi. Nulla me species mali  
Fefellit. Ex quo casta coelesti satu  
Detumuit alvus, dira mihi, dira omina  
Cecinere vates. Vidit haec Simeon senex,  
Imaque in anima vulnus aspexit meum.  
1280 Cum lancinatos inter infantum greges  
Peteretur unus regio ferro puer,  
Nondum ille tantis fecerat miraculis  
Sese invidendum, perfidos nondum dolos  
Et ficta quicquid turba Pharisaei tegunt  
1285 Ipse arguendo traxerat caput in suum.  
Spretor sacrorum, civica armorum tuba  
Nondum audiebat. Una adhuc erat illius  
Culpa: esse natum. Non tamen me terruit  
Ferus ille dominus et suis etiam nocens,  
1290 Non similis haeres, cuius instruxit dapes  
Cervix recisa vatis, et amori impio  
Donatus oculos pavit incestos cruor,  
Non plebs recusans liberas voces pati  
Et mille manibus saxa iaculatus furor.  
1295 Instare nullum credidi nobis malum,  
Quod maius esse poterat. Exemplo carens,  
Quod nulla genitrix timuit, hoc solum fuit  
Ego quod timerem. Misera, num voces meo  
Quaeram dolori, potius an luctus premam?  
1300 O magne (nanque hoc credo nunc etiam) Deus,  
Cur ad minora regna venienti mea  
Tibi placuit alvus? Cur ego ad poenam tibi  
Electa mater? Nulla certe femina  
Quae peperit hominem, quae virum fecit patrem,  
1305 Tam saeva passa est. Nulla progeniem parens  
Melius adepta est, nulla peius perdidit.  
IOH. Quis maior aures planctus assuetas ferit?  
Quod corpus istud Tyria quod velo tegit  
Candente sindon? Ille quis venas senex  
1310 Adhuc fluentes imbre odorato rigat?  
Quis adstat alter? Impetu quanto ruit  
Muliebre vulgus? Fallor et moestos genis  
Subito micantes lachrimae vultus gravant,  
An vera video? Mater, illi artus tui,  
1315 Tuus ille sanguis. I, rape extrema oscula,  
Imple parentem. Filii hoc restat tibi.  
MAR. Anima heu longis defessa malis  
In maiores suffice luctus,  
Dum crudeles apud exequias  
1320 Suprema dolor munera solvit.  
Liceat niveum tollere peplum,  
Carosque semel cernere vultus.  
Tune ille miser? Talemne tuus  
Mihi te populus, nate, remittit?  
1325 Talem Solyme spectare iubet,  
Solyme, cordi dilecta tuo?  
Video fossum mucrone latus  
Et traiectas vulnere palmas  
Et qui ferro patuere pedes.  
1330 Melius, melius, Phoebe, latebas:  
Quid ad haec nobis monstranda redis?  
Gens aetherei conscia motus,  
Vosque imprimie quorum pietas  
Partus olim venerata meos,  
1335 Coeli inversas cernite leges,  
Illum mecum lugete magi,  
Quem signavit nova lux genitum,  
Tenebrae occisum docuere novae.  
Spes afflictae sola parentis,  
1340 Quo non piguit vivere vivo,  
Nobis rediit modo rapta dies,  
Te demersum nox alta premit.  
Utinam planctus, utinam notas  
Matris lachrimas, nate, videres.  
1345 Ego sum thalamis intacta parens,  
Quae te verbo foecunda tuli,  
Onus ignotum cum virginei  
Stupuere sinus, mirique novem  
Crevere tuo pondere menses.  
1350 Ego sum cuius iam maturo  
Ventre labores lare sub tenui  
Regis proavi patria vidit.  
Hoc tibi fluxit de fonte liquor.  
Hoc sedisti sarcina collo  
1355 Pelusiacis advena regnis,  
Pharos exiliis cum fida tuis  
Veteris culpae probra redemit.  
Iudae soboles Memphide peior,  
Si iam finem cepit rabies  
1360 Et te nostri miserere potest,  
Longas mortis mihi deme moras,  
Aut si natus nondum satis est,  
Adiice matrem.  
O nate, nate, quicquid hic oculi vident,  
1365 Hoc quod pependit, quod mori potuit meum est,  
Meumque totum. Nullis in partem venit  
Genitor, nec alter vindicat quicquam tui.  
Ergo omnis uni pectori incumbit dolor,  
Quod te aluit et te gessit. Ingratus bona  
1370 Nescivit orbis, damna nec sentit sua.  
Inops et indefensus obiisti necem,  
Et nunc iaces inultus. Ex illis quoque  
Te dante gressus qui receperunt suos  
Nemo accucurrit. Ipsa nec turba aureae  
1375 Ignara lucis ante contactus tuos  
Ad te videndum venit. Atque aliquis cui  
Per te redivit vita te patitur mori.  
IOH. Vera ista quereris, vera. Nos toto cohors  
Electa mundo filii comites tui  
1380 En unde, quo decidimus? In nobis scelus  
Omne est repertum. Noster est qui vendidit,  
Et qui eieravit. Nec nota quisquam vacat:  
Fugere cuncti. Doctor o veri unice,  
Amore nobis frater, imperio parens  
1385 Ignosce lapsis. Ille ego ante alios tuus,  
Ego quem sacrato nox recumbentem sinu  
Hesterna vidit, si quid affectus habes  
Veteris per illum, domine, te affectum rogo.  
Perque hanc parentem cuius in curam tibi  
1390 Ego dictus haeres. Hanc ego ex aequo miser  
Solandus ipse solor ut possum tamen.  
Iam parce, mater, luctibus iustis quidem,  
Sed temperandis, et tuis fulci bonis  
Animum labantem. Laudibus crevit tuis  
1395 Antiqua vatum charta: te caram Deo  
Terras per omnes nulla non aetas canet.  
Senioris aevi decora, quam longe tibi  
Cessere matres? Nulla sic genuit parens,  
Et nulla tantum. Foeta in aetate ultima,  
1400 Quae temere risi sensit oracli fidem,  
Et illa genitrix, cuius in Pharia puer  
Proiectus alga vincere undarum minas  
Iam didicit infans, prole non certant tibi.  
Exigua loquimur. Ipse te observat polus.  
1405 Festae tenebras noctis irradians face  
Coelestis aulae turma parienti adstitit,  
Cunasque adorans igneus superum chorus  
Genitale cecinit carmen, et nixus sacros  
Imitatus aether astra parturiit nova.  
1410 MA. Fugiunt dolores. Laetior praecordia  
Subit ille motus, quem pudico pectore  
Puella sensi, cum mihi interpres Dei  
Spopondit uterum, fataque extimuit diu  
Tam magna matrem gerere vix docilis pudor.  
1415 Maiora iam prospicio, et ante oculos meos  
Omne est futurum. Nate, tu vadis pias  
Nunc inter animas maior. Assurgit tibi  
Sanctus parentum populus et coelum suo  
Debet nepoti. Iam tuos mors pallida  
1420 Sequitur triumphos, dum remolito novus  
Exis sepulchro. Non diu terris tamen  
Spectandus, en mox totus ad patrem redis.  
Inde ex superna sede pacatis bonus  
Das iura populis. Mille te linguae colunt:  
1425 Nec meta regno. Trans et Oceanum tonat  
Phoebumque nomen. Ferrum et hostiles nihil  
Nocent furores: vincis, ac magni duces  
Augusta pedibus sceptra subiiciunt tuis.  
Quin tempus illud meta saeclorum prope est,  
1430 Cum nube in alta tot sedebis gentium  
Quaesitor, orbe cum reformato manet  
Nox una sontes, una purgatos dies.

/back/

FINIS.