Schöpper, Jacob (?-1554): Comoediae et tragoediae sacrae et novae, accuratissime recognitae.

<http://mateo.uni-mannheim.de/camena/schopjac1/te01.html>  
March 2004 [Ruediger Niehl](http://mateo.uni-mannheim.de/search.phtml?searchword=Ruediger%20Niehl)  
new TEI header; typed text - structural tagging complete (but no sp-tags) - no semantic tagging - no spell check.

/front/

Ectrachelistes sive Iohannes decollatus

/main/

PERSONARUM NOMINA.

Ioannes Baptista.  
Ahas, Ionadab, Ioiada, Symon, Turba populi.  
Telones, Ergolabus, Publicani.  
Empollemus, Dorymestor, Milites.  
Issachar, Nain, Pharisaei  
Sadoc, Sedekia, Sadducaei.  
Herodes Rex Galilaeae.  
Buleta, Synedrus, Consiliarii.  
Doryphorus, Somatophilax, Satellites.  
Morio.  
Herodias regina.  
Abra, Pedisca, pedisequae eius.  
Salome, Herodiadis filia.  
Meracisca, Neanis, pedisequae.  
Sileon, Zambri, sacerdotes.  
Doeg, Chusi, Levitae.  
Maasias, Nathanael, Semei, Cleopas,  
Discipuli Ioannis.  
Rhabduchus, Demius, apparitores:  
Andranchus carnifex.

image: [s013](http://mateo.uni-mannheim.de/camena/schopjac1/jpg/s013.html)

Cohors Herodianorum.  
Trochias nuntius.  
Parastates, Stolarchus, Duces.  
Ephorus, Hegemon, Satrapae.  
Tamias, agoranomus, Quaestores.  
Sitophorus dapifer.  
Oenochorus, pincerna.  
Trapezocomus mensae structor  
Hyperetes minister.

PROLOGUS AD SPECTATORES.

SAlutem, gratiam, et pacem a summo Patre

Deo, vobis (Spectatores carissimi)

Ante omnia imprecamur sedulo, inde mox

Oratos vos obnixe omnes volumus, uti

Tumultibus amotis, factoque silentio,

image: [s014](http://mateo.uni-mannheim.de/camena/schopjac1/jpg/s014.html)

Aures, oculos, adeoque et ipsos pectoris  
Vestri sensus ac cogitatus intimos  
Nobis accommodetis iam benigniter:  
Idque hac ratione potissimum, quo cognitum  
Vobis fiat, quaenam adventus nostri siet  
Praecipua causa. Venimus huc Christo auspice  
Exhibituri vobis spectaculum, haud quidem  
Fictum illud, sed verissimum: non ethnicum,  
Sed Christianum: non iocosum aut ludicrum,  
Sed prorsus serium: non vanum et inutile,  
Sed maxime frugiferum et tale denique,  
Quod neutiquam e prodigiosis Gentium  
Commentis, aut Poetarum etiam fabulis  
Petitum est, sed quod sacri Evangeliographi  
Historia compertissima tradunt. Age  
Expressius quid sit dicam: Exhibebimus  
(Volente Deo) vobis Tragicam actiunculam  
De maximo illo inter mulierum filios,  
Prophetarumque propheta excellentissimo  
Ioanne Baptista praecursore Domini,  
Quo pacto is scilicet (de functo munere)  
Ab Herode Galilaeorum Tetrarcha (eo  
Quod hunc adulterii et incestus gratiae  
Paulo liberius insimulaverit) siet  
Apprensus, captus, constrictus, tum carceri  
Inclusus obscuro, et tandem plexus etiam

image: [s015](http://mateo.uni-mannheim.de/camena/schopjac1/jpg/s015.html)

Capite Hoc inquam factum iam ordine tractabimus,  
Vobisque veluti in speculo limpidissimo  
Proponemus conspiciendum. Si igitur id in  
Rem vestram iudicatis fore (viri optimi) ut  
Nos certa spes tenet, linguis favete nunc,  
Summaque diligentia animum advortite.  
Sed heus Puelle, tu periocham totius  
Rei recitato summatim Auditoribus.

ARGUMENTUM.

Ioannes Baptista Zacchariae filius  
Omnipotentis Domini agitatus numine,  
Ad Iordanis regionem e deserto venit.  
Nuntiat ibi populo adesse regnum caelicum,  
Novamque ob id in eis vitam urget sedulo.  
E vestigio adest magna hominum frequentia,  
Sese illius placide submittens dogmatis.  
Baptizat ergo omnes, quos resipiscentiae  
Addictos ex animo ac revera comperit.  
Populus autem Iudaicus non huc confluit  
Tantum, sed Publicani etiam atque Milites  
Iniusti accurrunt, sceleraque fatentur sua.  
Summi quoque Phorschai cum Sadducaeis huc  
Tendunt, quasi et ipsi agantur paenitudine,  
Ast belle suis depinguntur coloribus.

image: [s016](http://mateo.uni-mannheim.de/camena/schopjac1/jpg/s016.html)

Deinde ipse etiam Herodes accedit cum suis,  
Expiscans, quid nam factu opus siet.  
Consulit ei Ioannes, ut fratris coniugem  
Omnino linquat, revocetque uxorem suam.  
Large Rex pollicetur, ut ignominiae  
Labem effugiat, at idem tamen illi manet  
Animus, qui antea. Ceterum id Herodias rescit  
Tandem, summisque eo angitur doloribus.  
Veretur enim, ne Rex in Ioannis breuî  
Siet deflexurus plane sententiam, et  
Ipsam repudiaturus denuo, nisi  
Nodo huic interea cuneum similem quaeritet.  
Consultat igitur ac revoluit sedula  
Animo, quibus modis illatam iniuriam hanc  
Rite et tempestive possiet ulciscier.  
Cum vero ipsa Ioannem tradere nequeat neci,  
Extorquet a Rege precibus, ut capiatur ille.  
Repente itaque a ministris comprehenditur,  
Et tandem etiam saltante puella occiditur.

image: [s017](http://mateo.uni-mannheim.de/camena/schopjac1/jpg/s017.html)

ACTUS I. SCENA I.

Ioannes solus.

[Note: Trimet.] HActenus in vasta degi solitudine,  
Vitamque inter feras traduxi bestias:  
Iam vero tempus monet, adeoque Spiritus  
Domini suo me instinctu huc rapit, ut et hominum  
Contra diutule adiungar commercio,  
Spartamque quam sum nactus, adornem strenue.  
Tu igitur o summe Israelis Deus ac pater  
Benignitatis inexhaustae, mihi servulo  
[Note: Sca.] Tuo indigno praesens iam adesse digneris,  
Te lucidissimo tui charismatis  
Ac vivificantis gratiae splendore me  
Quaeso misericorditer illustra, visita,  
Promove, quo munus hoc longe augustissimum,  
Meis quod humeris imposuisti, ita exsequar  
Atque absoluam, ut ad aeternam nominis tui  
Et laudem et gloriam cedat feliciter:  
Deinde etiam cum primis, ut Messiae tuo  
(Cuius prodromum ago licet indignissimum)  
Viam exacte sternam, plebemque praeparem,  
Quae tanti Principis capax vere siet,  
Amen. Iam me ad Iordanis e vestigio  
Fluenta ac regionem omnem recta conferam.  
Nam nullibi aptius, quam ibi, sumpturus meae

image: [s018](http://mateo.uni-mannheim.de/camena/schopjac1/jpg/s018.html)

Sum concionis initium:idque potissimum,  
Quod is locus prae aliis aquarum copiae  
Abundet, tum etiam quod subinde maxima  
Eo soleat confluere hominum frequentia.  
Atque en pertempestive sane huc appuli,  
Nam quosdam illic modo praesentes conspicor,  
Accedam propius, coram illos alloquar.

ACTUS I. SCENA II.

Ahas, Ionadab [(transcriber); sic: Ionadap] , Ioiada, Symon, populus, Ioannes.

[Note: Trimet.] PApae, quid id hominis est, qui cultu tam horrido  
Gradum huc matur at? Respicite obsecro viri,  
Respicite et intuemini spectaculum hoc  
Prorsus novum Ion. Hem quis est? Ioi. Eremi cultor haud  
Dubie est fratres. Quavis enim ipse quidem viderim  
Numquam talem, tamen id vel rara austeritas  
Et vultus et vestitus affatim indicat.  
Sy. Ah bone Deus, quam praedurum vitae genus  
Isthuc est. quam suaviter nos contra. Ioi. Adest.  
Taceamus donec transeat. Ioan. Iam tempus est,  
Ut munus delegatum vi summa auspicer.  
Huc omnes vos adeste simul, ac auribus  
Attentis mea, quae vobis iam nunc profero,  
Monita capessite, Ah. Hui, quid hic clamor sibi  
Vult? quid subita haec portendit compellatio?  
Ioan. Ad me inquam actutum accedite, meis sedulo

image: [s019](http://mateo.uni-mannheim.de/camena/schopjac1/jpg/s019.html)

Verbis animum advortite, eaque (si sapitis modo,  
Et vestrae consultum saluti vultis in  
Perpetuum) pectori quisque penitus suo  
Infigite. haud enim de rebus frivolis  
Aut levibus (ne quis hoc arbitretur forsitan)  
Dicturus huc veni, sed de re seria,  
Pia, sancta, utili, imo et omnium quoque  
Extra dubium saluberrima ac sanctissima:  
Nimirum, ut vos ad sacrum resipiscentiae  
Studium incitem, ut vos summis horter viribus,  
Quo confestim Dominatoris domini viam  
Paretis sedulo faciatisque semitas  
Eius rectas. Ab. Quid studium resipiscentiae?  
Quid via Domini? quid semitae rectae? Contio haec  
Plane nova est, et numquam audita mihi hactenus.  
Ioia. Tace obsecro, ne interrumpatur optime  
Conceptus sermo hominis. Ioan. Huc autem allicere vos  
[Note: Sca.] Merito et exstimulare duo praesertim debent,  
Eaque minime sane aspernanda: videlicet,  
Temporis instantis iam summa opportunitas,  
Et neglegentiae contra periculum  
Inaestimabile. Opportunitas quidem,  
[Note: Sca.] Quod nunc tandem appropinquaverit illud diu  
Exspectatum regnum caelorum: regnum inquam  
Iustitiae; pacis, spiritus, atque solidae  
Pietatis: quod iam tempus acceptabile

image: [s020](http://mateo.uni-mannheim.de/camena/schopjac1/jpg/s020.html)

Adsit prae foribus, quod dies illuxerint  
Salutis et divinae misericordiae, in  
Quibus suis Deus opem praesentissimam  
[Note: Sca.] Ferre potenter velit. Periculum vero,  
Quod hanc tantam salutem negligentibus  
Pro misericordia, furor horrendissimus:  
Pro condonatione, supplicum grave:  
Pro longanimitate et patientia, ultio ac  
Vindicta longe terribilissima brevi  
Adventura sit atque reponenda perpetim.  
Si vobis ergo salutis vestrae ulla ratio est  
Reliqua, si vere ex animo concupiscitis,  
Ut Dominus iamiam praesens adfuturus, et  
Vobis itidem Servator misericors suo  
Dono veniat, respicito (moneo) simul,  
Aliam mentem capessite, innovamini,  
Anteactae vitae agitote paenitentiam,  
Sed hac enargeia, hac ratione, ut fructibus  
(Quid arboris radix valeat) testemini,  
Hoc est, ut operibus ipsis declaretis, ex  
Tota intimi cordis sinceritate vos  
Paenituisse. Sy. Ah summe pater tu nos respice,  
Ut ad te toto convertamur pectore.  
Ion. Amen fiat. Ioan. Sin autem tantam spernitis  
Salutem, quae vobis iam offertur omnibus:  
Si nondum animo insidet, ut scelerum pruriginem.

image: [s021](http://mateo.uni-mannheim.de/camena/schopjac1/jpg/s021.html)

Qua Pessime infecti estis, paenitentiae  
Salutaris plane expurgetis pharmaco:  
Praedico vobis certo certius fore,  
Ut, quos divina toleravit clementia  
Hactenus impunitos, omnes aeque ultio  
Vos divina opprimat, deiciat, enecet.  
Ioia. Supra quam dici possit, terruêre nos  
Tua verba vir dei sanctissime. Ah. Ita equidem est  
Colende Rabbi, magnopere sermonibus  
Tuis exterriti sumus.vera loquimur.  
Ioi. Nec his tamen (si maxime animus sit) modo  
Obniti ullo valemus. nam vel ipsamet  
Nostra affatim testatur conscientia  
Te vera loquutum. Iona. Immo longe verissima.  
Ioia. Ea enim assidue nos incusat pro dolor, ea  
Nos omnibus plane peccatis obrutos  
Clamitat, et convincit etiamnum, ea quoque ob id  
Furorem iam summi parentis vindicem  
Brevi adfuturum (ni accedat conversio  
Et resipiscentia praematura) horribiliter  
Minatur. Ioan. Maximus ille Israelis Deus  
Faxit, ut haec pectore sincero loquamini.  
Sy. Prorsus sincero Rabbi, non te fallimus.  
Ioan. Tum nec erit quicquam, quod metuatis amodo.  
Nam magna futurae sanitatis portio est,  
Morbum suum agnoscere, viciniorque is est

image: [s022](http://mateo.uni-mannheim.de/camena/schopjac1/jpg/s022.html)

Saluti, qui medicamentum non respuit.  
Ion. O utinam. Ioia. Quare ne nos tanta severitas  
Venturi Iudicis obruat, ne tanta nos  
Miseros mala involuant, quin potius, ut bona,  
Hoc est, favorem divinum atque gratiam  
(Quum tempus beneplacitum adsit) exoremus, ac  
Una quoque omnes consequamur perpetim:  
Dic age vir care Deo, dic nobis quaesumus,  
Quid faciendum nobis erit potissimum,  
Ut digne praeparemus nos ad principis  
Tanti, nempe Dei (quem adfuturum nuntias)  
Adventum. Ioan. Dicam id breviter et dilucide,  
Vos advortite animum interim. Ioia. Omnibus hoc modis  
Fiet Praeceptor. Sy. Summa diligentia  
Tuum accipiemus sermonem Rabbi, ut decet.  
Ion. Tu loquere Magister ingenue, quicquid voles,  
Nostraeque saluti quod videtur commodum:  
Nos auditores senties attentissimos.  
Ah. Idem et de me Rabbi polliceor libere.  
Ioan. Bene est. Quicumque igitur vestrum duas habet  
Vestes, meminerit caritatis adelphicae  
Lubensque ei, qui non habet, impertiat. Idem  
Quoque officii, qui escis adfluit et potibus,  
Erga inopem praestet sedulo. Quid praeter haec  
Vobis porro faciundum sit, quid cognitu  
Necessarium, aliâs dicemus fusius.

image: [s023](http://mateo.uni-mannheim.de/camena/schopjac1/jpg/s023.html)

Ioi. Omnibus huc incumbemus neruis. Sy. Pectore  
Huc toto omnes simul enitemur Rabboni.  
Ah. Hanc tuam adhortationem ad intimam usque de-  
Mittemus coris nostri penetralia, nihil  
Maiori studio amplexuri ullo tempore,  
Quam ut satis eidem faciamus pro viribus.  
Ioan. Suam nobis ad hoc donare gratiam  
Omnipotens Conditor dignetur perpetim.  
Ion. Ita fiat, precamur omnes. Ioan.. Restat, ut  
In professae iam signum paenitentiae  
Aqua vos porro tingam. Ioi. Obtemperabimus  
Quicquid iusseris. Ioan. Ast alios praeterea huc iter  
Tenere video. hos itaque (si et ipsi forsitan  
A nobis ad vitam instrui desiderent)  
Paulisper,donec adsint, exspectabimus.  
Ioi. Arridet nobis conditio, tu quod bonum  
Ac utile tibi videtur, facito libere.

ACTUS I. SCENA. III.

Telones et Ergolabus, publicani. Empollemus et Dorymestor, milites. Ioannes Baptista Ioiada.

NUnc re ipsa comperio verum esse, quod modo  
Ex populi rumore audivi. Magna siquidem,  
Ut conspicor, nostrae gentis adest copia.  
Er. Bone Deus, quid sibi haec vult congregatio>  
Quid hic concursus monstri alit? Te. Quem hic audio

image: [s024](http://mateo.uni-mannheim.de/camena/schopjac1/jpg/s024.html)

Loquentem, meaque interturbantem verba: Quis  
Est? Hem Ergolabe, tune mihi ades? Er. Ego ipse  
Adsum. Tel [(transcriber); sic: Tal] . Ignosce obsecro, si quid forte durius  
Excidit. Erg. Aeque fero amicorum carissime,  
Salutemque tibi in primis imprecor. Tel. Et ego  
Te quoque vicissim saluere iubeo plurimum  
Amice candide, non te pol praevideram.  
Er. facile credo. Sed quonam pergis? dic age.  
Tel. Viden' frequentiam istam populi? Er. Maxime.  
Demiror autem, quid rei siet. Tel. Ibi  
Vir adest Eremita, nova plane praedicans  
Annuntiansque populo vitae dogmata.  
Er. Quaenam quaeso? Te. Nihil certi adhuc quod proferam,  
Rescivi. nam rumor nondum omnia occupat.  
Er. Adeamus et nos quaeso hominem, si commodum  
Sit prae negotiis tibi. Tel. Immo propter hanc  
Solam caussam me iam nunc contuli foras,  
Quamquam alioqui occupatissimus. Er. En Milites  
Etiam horsum recta tendunt. Tel Fors a principe  
Herode, aut praeside Pilato mittuntur, ut  
Huius hominis institutum omnino comprimant.  
Er. Hem adsunt, faveamus linguis. Em. Saluete viri.  
Dor. Salute vos impertior fratres. Tel. Idem et  
Vobis precamur Milites fortissimi.  
Er. Saluete vos quoque vicissim viri optimi.  
Emp. Quorsum vos fert animus? quonam potissimum

image: [s025](http://mateo.uni-mannheim.de/camena/schopjac1/jpg/s025.html)

Arripuistis iter? Tel. Ad Iordanis flumina, ad  
Novum illum praedicatorem concedere  
Animus est. Do. Bene habet, eo et nos solum tendimus.  
En. Mira hercle de homine hoc nobis iam narratast'  
Quae si sunt vera, nescio quid cogitem.  
Er. Mox omnem rem resciscemus dubio procul.  
Dor. Per Martem verast'. atque en fit obvius  
Nobis, nisi sum leberide caecior. Tel. Ipsus est.  
Ioan. Ehodum ad me viri fratres, accedite  
Huc festino cursu, et meis hortatibus  
Aureis attentas praebete. Er. Hem nos advocat,  
Adeamus celeriter. Dor. Placet. Em. Praecedite  
Vos, nos sequemur illico. Tel. Bene est. placet.  
Ioan. Resipiscite, resipiscite e vestigio.  
Exactae vitae agitote paenitentiam.  
Si semitas calcastis praeduras hactenus,  
si vitiorum involuti estis putredine,  
Si impietati omniiugae studuistis in hunc diem  
Usque nequiter, si contra denique Domini  
Male egistis praecepta, ne nectite moram,  
Ne ipsi vos imprudenter ite perditum.  
Sed dum tempus adhuc superest convertimini,  
Peccata vestra agnoscite, confitemini,  
Veniamque precamini. Haud repulsam (credite  
Mihi) feretis, non vos aspernabitur  
Dominus, si cor vere contritum adsit modo

image: [s026](http://mateo.uni-mannheim.de/camena/schopjac1/jpg/s026.html)

Adeoque et misericordiae cupidissimum.  
Non enim illius abbreviata est manus adeo, ut  
Auxiliari vel non possit, vel non velit.  
Immo iamdudum accingitur, atque robore  
Sese induit fortissimo: ipse inquam venit,  
Ut ab inimicis vos eripiat omnibus,  
Ut saluet, protegat, vosque aeternum beet.  
Sin vero hancce salutem vestram aspernamini,  
Si vestris porro sceleribus obducere  
Callum animus est, en praedico certissimum:  
Idem ille Dominus qui piis servator ad-  
Venit mansuetus: vobis horrendissimus  
Iudex et ultor aderit. Tel. Si sic res habet,  
Rabbi observande, ut dicis, ecquid obsecro  
Faciundum nobis suades? Quid agere nos iubes,  
Ut possimus Dei impetrare gratiam?  
Er. Ne hoc nos caelare velis, rogamus sedulo.  
Ioan. Eam si consequi desideratis ex  
Toto corde (ut videmini) cavete ne  
Quid amplius exigatis ab ullo, quam quod a  
Magistratu vobis iniunctum est, ac decet.  
Hoc summa, inquam, curate diligentia,  
Hic primus sit vobis ad pietatem gradus.  
Cetera vero, quae vobis ultra cognitu ac  
Factu necessaria erunt, tempore congruo  
(Siquidem perrexeritis) a me audietis, et

image: [s027](http://mateo.uni-mannheim.de/camena/schopjac1/jpg/s027.html)

Clarius et copiosius, Deo auspice.  
Tel. Omnem navabimus operam, ne tale quid  
Per nos posthac admittatur, quo numinis  
Divini consciscamus nobis horrida  
Supplicia. Er. Manibus, pedibus, noctes et dies  
Unum hoc conabimur, ut tuis hortatibus  
Posthac satisfaciamus usque per omnia.  
Tel. Quoad licebit. Ioan. Faxit id Deus optimus  
Maximus. Tel. Amen. Em. Peccasse et nos gravissime  
Fatemur Rabbi, paenitetque ex intimis  
Animi penetralibus. Dor. Ah dolet nobis supra  
Quam dicier potest. Ioan. Utinam loquamini  
Verum, Em. Non est quod dubites vir sanctissime,  
Sed quidnam nobis, ut faciamus, consulis?  
Ioan. Si haec ex vere contrito corde loquimini,  
Advertite: Ne quem concutiatis, suadeo,  
Ne quem calumniemini, ac stipendiis  
Vestris contenti estote. Em. In nobis quantum erit  
Huc enitemur omnes pariter sedulo.  
Dor. Cum hasta et scuto aggrediemur, quod praecipis  
Rabbi, nec committemus ullo tempore  
Posthac, ut vi aut fraude opprimamus quempiam.  
Ioan. Maximus ille Israelis Deus, et brachium  
Eius sanctum, vestra omnia corroboret,  
Convertat, et clemens illustret pectora,  
Ut illi dignum praeparare habitaculum

image: [s028](http://mateo.uni-mannheim.de/camena/schopjac1/jpg/s028.html)

Possitis. Em. Fiat. Te. Amen. Ioi. Servator unicus  
Faxit, nobis quod optas tam benigniter.  
[Note: Dimet.] Ioan. Si vos igitur iam pristinae  
Ex animo vitae (ut estis fassi) paenitet.  
Si vestra peccata simul detestamini,  
Novae professionis capite tesseram,  
Meque actutum ad Iordanis eius flumina  
Sequimini omnes, quo in signum paenitentia  
Baptismo vos inaugerem. Ioia. Praecede tu  
Quocumque libet Rabbi vener ande, nos tuis  
Catervatim vestigiis insistere  
Conabimur. Em. Idem pollicemur nos quoque.

CHORUS.

Nulla est humana functio  
Cui possit compararier  
Ecclesiastica aptius  
Quam officio Legatorio.  
Nam quicquid Legatus probus  
Sua studet in provincia,  
Idem Contionator quoque  
Urgere debet sedulo.  
Ille amandatus quopiam  
Ad perferendum nuntium  
Moras non nectit in via.  
Sed omnia statim conficit:  
Ita et hic vocatus a Deo

image: [s029](http://mateo.uni-mannheim.de/camena/schopjac1/jpg/s029.html)

Ablegatusque ut praedicet,  
Instabit e vestigio  
Probe exsequendo muneri.  
Ille haud studet ebrietatibus,  
Non se cibis ingurgitat,  
Sed vivit semper sobrie,  
Ne quid agat imprudentius:  
Sic qui Dei Legatus est,  
Non comissationibus,  
Nec turpi incontinentiae  
Ullo indulgebit tempore.  
Mandato ille sui Principis  
Nec addit quid, nec derogat,  
Sed id sine additamine  
Pronuntiat sinceriter:  
[Note: Hypercat.] Ita et quilibet Ecclesiasta,  
Verbum Dei fideliter  
Remota accessiuncula  
Cunctis debet proponere.  
Sic sane omnes olympii  
Vates fecêre et Apostoli:  
Haec noster Ioannes quoque  
Curavit usque sedulo.  
Quare et nobis iure optimo  
(Quibus idem impositum est onus)  
Conandum erit pro viribus,

image: [s030](http://mateo.uni-mannheim.de/camena/schopjac1/jpg/s030.html)

Ut tanto adsimus muneri.  
Certe ni id fecerimus ita,  
Fuerimusque fide praediti,  
Eisdem afficiemur plagis,  
Queîs servus ille inutilis.

ACTUS II. SCENA I.

Issachar et Nain, Pharisaei. Sadoc et Sedekia, Sadducaei.

O Nuntium ter infaustum, quid iam audio?  
Quis rumor de homine hoc solitario auribus  
Meis ingeritur? Quid sibi vult haec contio  
Adeo repentina? quid incommodi adferet?  
Ah haereo prorsus. Prae nimio stupore, prae  
Nimia admiratione rei totus miser  
Conturbor. Quid dicam, aut quid cogitem, inscius  
Omnino sum. Nam numquam (ita me Deus bene  
Amet) talia fando audivi, immo nec patrum  
Nostrorum scripta, similia ullo tempore  
Apud priscos vel visa vel facta esse, non  
Dicam testantur, sed ne meminerunt quidem. At  
Prospicio illic (ni fallor, ni caecutiunt  
Oculi plane) aliquot nostri Collegi viros:  
Hos non possum non convenire, ut scisciter,  
Num quid certi hac de re illis sit communicatum.  
Arduum enim prae se habere iam negotium

image: [s031](http://mateo.uni-mannheim.de/camena/schopjac1/jpg/s031.html)

Videntur, si quid sane externis credere  
Licebit gestibus Sad. Hem, quis huc adeo ruit?  
Numquid is est Issachar? Na. Huc? Ubi est? Sad. Affectat ad  
[Note: Sca.] Nos, en viam. Na. Certe ipsus est. Mirum vero,  
Quid apportet novi. Iss. Saluere vos simul  
Iubeo, viri undequaque sanctimonia  
Vitae spectabiles. Na. Salutem tibi quoque  
Precamur solidam, maxime sacratissimi  
[Note: Hypercat.] Nostri Collegii Princeps. Sad. Et te vicissim  
Saluum esse optamus o vir integerrime,  
Iss. Quos quaeso confertis sermones invicem [(transcriber); sic: iuuicem] ?  
Quibus nam de rebus confabulamini?  
Na. Mira audivimus de Eremita quodam, novis  
Seducentem miseram plebeculam erroribus.  
Sad. Sic rumor habet. ast an sit verus ille, non-  
Dum certiores redditi plane sumus.  
Iss. Ah plus nimio veru'st. Nam nuntius modo  
(Et veri et aequi prae omnibus sane tenax)  
Mihi omnem rem narravit diligentia ac  
Fidelitate summa. Sed quid obsecro  
Videtur vobis de his fratres carissimi?  
Quid inde colligitis? Sad. Nescimus hercule,  
Quid heîc pronuntiare debeamus, an  
Boni sit ominis, an mali, novit Deus  
Id solus. Na. At mirum est, planeque saeculis

image: [s032](http://mateo.uni-mannheim.de/camena/schopjac1/jpg/s032.html)

Omnibus inauditum, obscurum hominem (nescio  
Quem) in solitudine vasta consurgere  
Tam subito, ac praedicare etiam, idque nulla ad hoc  
A nobis (ut decebat merito) copia  
Sibi impetrata. Sed. Maxima illi temeritas  
Audentiaque insit oportet. Iss. Sunt verissima  
Quae dictis. nec nos satis admirarier  
Valemus, quis malus Daemon (venia siet  
Dicto) huc ipsum impulerit dementiae. Sa. Haud malus  
Is tantum fuit equidem, sed longe pessimus  
Procul dubio Iss. Sic est. Sed quid potissimum  
Iam consilii nobis suggeritis (optimi  
Viri) ut tumultus hos, si per populum modo  
Liceat, maturo restinguamus tempore?  
Ne nos caelato quaesumus, sagacitas  
Si quid animi vestri confingere poterit,  
Quod instituto huic nostro sit commodum.  
Etiamsi in religione ac doctrina parum  
Nobis mutuo conveniat, propter opinionum  
Aliquot diversitatem: in hoc negotio  
Tamen esse nos oportet coniunctissimos.  
Utriusque enim perinde partis vel salus  
Vel exitium hinc dependet. Sad. Nostram sedulo  
Adeoque omnem operam pollicemur perpetim.  
Iss. Quid igitur consultum vobis videtur, ut  
Faciamus? Sad. Hoc unum. Mendaces plerunque sunt

image: [s033](http://mateo.uni-mannheim.de/camena/schopjac1/jpg/s033.html)

Rumores, ut nostis. Na Sic est. fatemur id  
Ingenue. Sad. Ne his fallamur ergo forsitan,  
Suademus, ac longe etiam praestat, itineri  
Ut ipsi nos accingamus tantisper, et  
Rei totius veritatem commode  
Expiscemur, hoc est, ut nostris illum auribus  
Contionantem populo audiamus. ita etenim  
Scire aptius poterimus, quid potissimum  
Suo instituto moliatur furcifer.  
Iss. In hanc omnes pedibus imus sententiam,  
Neque ea ulla excogitare posset aptior.  
Na. Eamus igitur absque ulteriori mora  
Ac consultatione. Sad. Eamus, perplacet.  
Iss. Nec invidentia nec odium, sed zelus huc  
Relligionis nostrae Iudaicae, et publica  
Nos populi impellit ac monet tranquillitas.  
Na. Merito. nam id est nostrarum peculiariter  
Partium et officii, ut omnipotentis gloriam  
Ante omnia, Israeliticaeque gentis hinc  
Promoveamus felicitatem maximam.  
Iss. Ast quid susurrii [Reg: susurri] heîc auditur? quis hominum  
Hoc murmur, quod nostris resonat in auribus,  
Excitat? Admiror certe, quid monstri siet.  
Nemo se oculis nostris offert, nemo uspiam  
Adhuc apparet, et nihilo tamen minus  
Sonus locum hunc replet pervaditque horridus.

image: [s034](http://mateo.uni-mannheim.de/camena/schopjac1/jpg/s034.html)

Sad. En advenit populi colluvies maxima.  
Iss. Fortasse et his interturbator ille (quem  
Auditum accessimus) interest ducemque agit.  
Sa. Omnino. nam solent similes plerunque labra  
Habere lactucas. Na. Ecce imminet caput  
Infaustum. Iss. Verba supprimamus, ne dolum aut  
Insidias suspicetur. Sad. Consilium optimum est.  
Na. Hem subsistit trifurcifer, oraturus ad  
Turbam fortassis Iss. Certe. At concedamus huc  
Paulisper, ne nos videat, utque eo aptius  
Quid dicturus siet possimus assequi.  
Sad. Belle mones Issachar. obtemperabimus.

ACTUS II SCENA II.

Ioannes. Ioiada, os turbae Telones, os publicanorum. Empollemus, os militum.

[Note: Trimet.] PRiusquam vos dimittam fratres, paucula  
Adhuc eaque imprimis necessaria, mihi  
Dicenda vobis veniunt. attendite simul.  
Ioia. Loquere quodcumque libet Rabbi, nil suavius  
Unquam nobis tuis erit sermonibus.  
Tel. Profer si quid habes, quia nostra scire interest,  
Quod nostrae conducat saluti et commodo.  
Nos (ut decet) vicissim animum dictis probe  
Tuis advortemus. Em. Dic age sanctissime  
Dei cultor, quicquid animo tuo sedet,

image: [s035](http://mateo.uni-mannheim.de/camena/schopjac1/jpg/s035.html)

Auditores habebis attentissimos.  
Ioan. Quod unda iam estis tincti omnes baptismatis,  
Quod a corporis abluti estis putredine, haud  
Ea factum ratione putabitis, quasi  
Externa isthaec lotio tantae efficaciae  
Sit aut virtutis, ut peccata abstergere  
Vestra universa possit. Non (credite mihi)  
Simplex aqua id efficere valebit tempore  
Ullo: sed baptizatio haec tantummodo  
Signum quoddam est externum eius, quod [(transcriber); sic: qud] in intimis  
Animi penetralibus re ipsa fieri addecet,  
Nimirum peccatorum paenitudinis:  
Ut sicut aqua absterguntur fordeis corporis  
Extrinsecus, sic et animi inquinamenta de-  
Ponantur simul interne resipiscentia.  
Nam alioqui operam navare, ut corpus candicet,  
Et interim tamen animum squaloribus  
Vitorum obductum negligere, praepostera  
Sane cura est, adeoque summa insania.  
Quapropter quum iam et vos in paenitentiae  
Huius signum Baptismo abluti corpore  
A me sitis, reliquum porro est, atque unice  
Etiamnum vestra postulat salus, ut ante  
Omnia sordes simul ponatis cordium:  
Veluti iram; hypocrisin, odium, invidiam, malum  
Blasphemiae, turpiloquium, lubidinem,

image: [s036](http://mateo.uni-mannheim.de/camena/schopjac1/jpg/s036.html)

Contentiones; ebrietatem, crapulam,  
Auaritiam, veneficia, et reliqua id genus  
Damnabilia veteris Adae ac carnis opera.  
His inquam omnibus in universum mortuos  
Vos esse decebit. Ast hoc nondum sufficit  
Tamen. Quin foetidis iam exutis vestibus  
Aliae vobis rursus superinduendae erunt.  
Sed nitidae ac sordibus nullis obnoxiae.  
Vultis ut apertius vobis, quod sentio,  
Exponam? Accipite paucis, et memoriae  
Commendate tenaci. Ubi praedicta illa vitia  
Et abominationes, quae recensui,  
Iam plane deposueritis, in horum locum  
Pietatis opera contra substituenda sunt:  
Videlicet, misericordia, benignitas,  
Humilitas, caritas, patientia, lenitas,  
Modestia, continentia, liberalitas,  
Fides, pax, veritas, et si quae his similia  
Sunt alia. Ut respectu iam vitae pristinae  
Toti immutati sitis, ac veluti novam  
Quandam naturam assumpsisse videamini:  
Sed talem omnino, quae morum innocentia  
Vitaeque puritate et sanctimonia  
Di\s dia\ pasw=n superet priorem. Si hactenus  
Igitur vos (ut fore spero) promoverier  
Feliciter detur, non est quod numinis

image: [s037](http://mateo.uni-mannheim.de/camena/schopjac1/jpg/s037.html)

Divini instantem iram timeatis amplius.  
Non etenim resipiscentibus, sed impiis,  
Sed obstinatis atque contemptoribus  
Huius doctrinae tam salutiferae aderit  
Ultrix saevissima. At vero vobis pia  
Sectantibus, ingens aderit gratia, pax, salus,  
Et denique numquam intermoriturum gaudium.  
Nam vos regni caelestis contubernio  
Deus cives adscribet perpetuos, et in  
[Note: Septe.] Terram vere melle ac lacte fluentem transferet,  
Nempe in regionem illam insignem viventium,  
Supernam, aeternam, caelicam. Ioi. Omnem gnaviter  
Navabimus operam, ut monitis huiusmodi  
Tuis per nos satis fiat. Tel. Per omnia  
Tuos hortatus exequi conabimur.  
Em. Sic fiet Rabbi. idem et de nobis singulis  
Constanter pollicemur. Ioan. Bene habet. Abite iam  
In crastinum, aut aliud tempus mage commodum.  
Ioi. Vale praeceptor longum, et maximas tibi  
Habemus omnes pariter gratias, viam  
Quod veritatis nobis demonstraveris  
Fideliter. Ioan. Si quid fructus mea contio  
In vobis effecit, id haud tribuetis mihi,  
Sed ei, a quo solo manant dona omnia.

ACTUS II. SCENA III.

Issachar, os pharisaeorum. Sadoc, os

image: [s038](http://mateo.uni-mannheim.de/camena/schopjac1/jpg/s038.html)

sadducaeorum. Ioiada. Symon. Ioannes. Nain, pharisaeus. Sedekia, sadducaeus.

[Note: Trimet.] EN appropinquat iam seductor pessimus,  
Ac recta nos petit. Suadeo igitur viri  
Fratres, ut circumspecte agamus singuli,  
Ne nos alia huc, quam perdiscendi gratia  
Accessisse arbitretur. Sad. Optime mones.  
Insigniter Hercle vulpem dissimulabimus,  
Iss. Ita oportet, alioqui actum de nobis erit.  
Ioia. Respicite quaeso fratres, Principes quoque  
Nostrae gentis catervatim huc se conferunt.  
Sy. Certe ipsi sunt. Mirum vero, quid heîc siet  
Illis negotii. Ioi. Haud discessurus equidem  
Sum hinc, donec omnia penitus ordine resciam.  
Sy. Manebimus et nos tantisper. Ioi. Bene facitis.  
Ioam. Quosnam hic reperio homines quaeso tam splendidae  
Pietatis sanctimoniaeque imagine  
Relucentes? Vos ne o Iudaici principes  
Populi, duces caecorum, quos plausibili ob id  
Nomenclatura Phorschaios vulgo vocant  
Et Sadducaeos? Iss. Nos ipsos Vir optime  
Coram vides. Ioan. O viperina propago, et ex  
Eorum classe quidem, qui quum impiissimi  
Ipsi sient, perinde tamen adeo sibi  
Iustitiam [(transcriber); sic: Institiam] omnem tribuunt, ut neque doctore iam  
Neque paenitentia indigere (ut ceteri)

image: [s039](http://mateo.uni-mannheim.de/camena/schopjac1/jpg/s039.html)

Videantur Sad. Vah qualis nam haecce salutatio est?  
Siccine Israelis proceres accipere decet?  
Iss. Ferendum est. Ioam. Quid vobis quaeso accidit novi?  
Unde haec tam praeceps omnino mutatio?  
Quod et vos integerrimi, sanctissimi,  
Summique Israeliticae gentis duces  
Ad hoc meum baptisma simul accurritis?  
Ecquis vos obsecro irae ac ultionis huic  
Populo imminentis divinae praemonuit, et  
Depressit adeo fastu alioqui turgidos,  
Ut vos isti iam ultro peccatorum ordini  
Ingesseritis? Haud mihi parum sane admirationi ob id [Note: Octo.]  
Estis, nec facile iudicare convenit.  
Quonam ductore in hanc subito metamorphosin  
Incideritis praeter naturam. Verum ut ut  
Sit, si ergo huc accêstis, quo baptizemini,  
Non falsam et hypocriticam (ut penes vos fit fere)  
Sed veram vestram oportet paenitentiam esse.  
At tum demum vera erit et absoluta, si  
Fructus se dignos ederit, si digna mox  
[Note: Dimet.] Sequatur executio,  
Hoc est, mundi praesentiumque nausea,  
Sui renuntiatio, submissio,  
Humilitas, summa modestia, praeflagrans amor  
Pietatis sincerae, ac (ut paucis colligam)  
Vita omnibus modis et moribus nova.

image: [s040](http://mateo.uni-mannheim.de/camena/schopjac1/jpg/s040.html)

Tales itaque si animus est fructus edere,  
Eiusmodi si arridet resipiscentia,  
Aderit vobis divina praesens gratia,  
Caeloque pariter cives inscribemini.  
Ast si pro consuetudine  
Vestra solita fucate haec agitis, credite  
Mihi, haud vobis parcet Dominus, non impios  
Vestros ausus ac scelera longe pessima  
Inulta diu sinet. Quare nec opinio  
Haec vos falsa teneat (moneo) qua dicere  
Aut cogitare intra vos forte videmini:  
Patrem habemus Abraham, huius nos filii sumus  
Germani ac heredes. Stultam hanc inquam patrum  
Vestrorum ponite, si sapitis, fiduciam.  
Non enim Abrahae vobis profuerit sanctitas,  
Si vos ut degeneres [(transcriber); sic: denegeres] porro in malitia  
Perstiteritis. Quod Abrahae Deus ac semini  
Eius pollicitus est, id sine dubio quoque  
Opportuno complebit tempore largiter,  
Etiam si vos ad unum omnes vel stirpitus  
Er adicemini. Non deerunt posteri  
Unquam Abrahae, nec populus Domino deerit suus,  
Licet vos ab eo desciscatis turpiter:  
Affirmo enim vobis certo, potens Deus  
Est, vel de duris lapidibus istis breuî  
Exsuscitare ipsi Abrahae filios, eosque

image: [s041](http://mateo.uni-mannheim.de/camena/schopjac1/jpg/s041.html)

Etiam vere germanos. Sed praeterea iam  
Securis ad radicem posita est arborum.  
Omnis itaque arbor non fructum bonum ferens,  
Exstirpabitur et in ignem conicietur. Sad. Au.  
Quis hac posset diutius iniurias  
Ferre? Abeamus quaeso hinc subito viri patres,  
Ne duriora his addat nebulo. Iss. Perplacet.  
Nam et ego me iamdudum subduxissem quidem,  
Nisi fuissem veritus, ne persentisceret  
Nos insidiarum huc advenisse gratiâ,  
Na. Id unum et me sane detinuit hactenus.  
Sad. Eadem ego quoque de caussa pol substiti.  
Ioan. siccine vos subducetis hinc hypocritae?  
Ab iam satis elucescit, quonam praediti  
Sitis animo: iam manifestum fit omnibus,  
Quo spiritu ducamini. Si sic habet,  
Age pergite. Venient profecto tempora,  
Quibus vitam instituisse aliter optabitis,  
At sero. Sed quorsum facit his minarier  
Futura supplicia? Surdissimis enim  
[Note: Hypercat.] Omnino fabula narratur. Sy. Adest ecce Rex  
Ipse quoque Herodes, aulicis aliquot stipatus.  
Ioan. Ille ne, qui principem Galilaeae summum agit?  
Ioi. Is ipsus Rabbi. Ioan. Accedat. praestolabimur  
Eum heîc tantisper, donec adsit commodum.

ACTUS II. SCENA IIII.

image: [s042](http://mateo.uni-mannheim.de/camena/schopjac1/jpg/s042.html)

Herodes rex. Buleta et Synedrus consiliarii. Ioannes. Morio. Dorym.

[Note: Trimet.] AN non videtis iam proceres fidissimi,  
Vera esse ea omnia, quae nobis relata sunt,  
Quaeque et vobis ordine paulo ante retulimus?  
Bu. Videmus edepol rex Opt. Max. et  
Gestimus etiam spectatores fabulae  
Esse huius, si quidem liceat. Sy. Nil Hercule,  
Quod magis optem impraesentiarum novi. He. Age.  
Voti omnes haud dubie reddemur compotes.  
Nam hac ipsa de caussa iam una huc conedimus.  
Sed circumspectos admodum vos esse. Mo. Quid?  
Circumspecti iam erunt, quibus aliâs nihil  
Plane est incircumspectius? He. Tace Morio:  
Dicere, nondum tuarum est partium. Mo. Sile  
Hem Morio, nisi vapulare gaudeas.  
He. Circumspectos inquam vos esse necesse erit,  
Ne ulla alia quam sola discendi gratia  
Huc accessisse appareat. Sy. Curabitur  
Probe. Bu. Belle ad novercae tumulum flebimus.  
Ioan. Quis huc tam pomposo stipatus agmine  
Pedem movet? quis est, auro qui fulgido  
Gemmisque adeo totus resplendet undique?  
He. Modeste agitote singuli, ne infamiae  
Nobis cauterium imprimatur. Bu. Optime  
Curabitur Princeps ne metue. Ioan. Tun' es ille

image: [s043](http://mateo.uni-mannheim.de/camena/schopjac1/jpg/s043.html)

Herodes Galilaeae Tetrarcha? He. Ipsissimus  
Scilicet. Io. At cur quaeso huc venisti? edissere.  
He. Paucis dicam Rabbi: Et multa et miranda de  
[Note: Octo.] Tuae tum doctrinae tum vitae sanctimonia, a fide  
Dignis viris, nobis depraedicata sunt:  
Potissimum vero, quod a summo Iove  
Legatus huc (velut alter Hermes) veneris,  
Cunctosque mortales beatitudinis  
Verae viam modumque edoceas sedulo.  
Ob id nimirum iam cum nostris, ut vides,  
Accessimus huc, ut et nos audiamus ac  
Ex te discamus clare, quid nobis siet  
Faciundum, quo Deos (caelestia numina)  
Propitios nobis conseruemus perpetim.  
Io. Quamquam ego quidem nondum inducere in animum queam.  
Tam subito te ex lupo alioqui rabidissimo  
Mansuetum in agnellum mutatum esse penitus,  
Sinceraque huc venisse conscientia:  
Tamen utcumque siet, te hoc unum potissimum  
Monitum velim, ut cum ceteris capitalibus,  
Quibus undequaque turpiter insignitus es,  
Sceleribus, abominandam illam lubidinem  
Incestumque impium praesertim a te procul  
Abigas. Non etenim tibi licet, non licet inquam, uxore propria.

image: [s044](http://mateo.uni-mannheim.de/camena/schopjac1/jpg/s044.html)

Velut cane repulsa, aliam superinducere.  
At multo condecet minus, ut fratris tui  
Thorum commacules, eiusque habeas coniugem.  
Vetat hoc cum primis lex divina, abominat  
Inscripta lex naturae, prohibet proximi  
Dilectio, nec humanae leges sinunt  
Inultum tantum facinus. Hominem memineris  
Te esse, haud brutum animal. Ne carnis cupidines  
Adeo exsatiare velis. Rationis utere  
Tibi concessae dotibus. Committere  
Ipse noli turpiter, quae in aliis plectere et  
Odisse debebas merito. Acquiesce iam  
Salutiferis hisce meis monitis suadeo, ac  
Resipisce actutum. Revoca propriam coniugem,  
Fratrique redde suam. Sic poterit ultio  
Divina (graviter alioqui imminens tuo  
Capiti) intactum te praeterire. Mo. Hem quid sapit  
Rex hoc tibi ferculum? Certe si pruriunt  
Adhuc tibi aureis, nescio quî fricarier  
Satis queant. Dor. Taceto propere, aut mox edes  
Pugnos. Mo. Au. Siccine veritas parit odium?  
Do. Pergis adhuc ter pessime? Mo. Tacebo. Ioan. Sin iuvat  
Iniquitatis porro omnis fastigium  
Conscendere, si decretum pertinaciter  
Animi explere libet, nec meis hortatibus,

image: [s045](http://mateo.uni-mannheim.de/camena/schopjac1/jpg/s045.html)

Dictis, piisque consiliis obtemperas,  
En tibi praedico fore certissimum, ut prope-  
Diem ultricem Omnipotentis Domini sentias  
Manum. Tum sapies fortem, sed sero nimis.  
Nimis inquam sero tum paenitentia  
Tibi veniet. Resipisce igitur dum libere  
Potes, dum tempus suppetit, ne tanta te  
[Note: Dimet.] Mala incautum subito opprimant.  
He Horrenda mehercle narras vir sanctissime.  
Io. Horrenda quidem, sed et longe verissima.  
He. Infigam dicta tua altius memoriae,  
Operamque dabo quoad licet, ut factis ea  
Quoque exprimam. Io. Faxit Deus, optimus pater,  
Ut ex toto haec loquaris animo, et operibus  
Porro testeris. He. Faxit summus Iuppiter.  
Adeste viri Proceres, nosque e vestigio  
Repetentes aulam, una omnes consequimini,  
Ut dictis interim viam levemus, et  
De auditis paulum conferamus mutuo.  
Syn. Praecedat Rex quocumque libet, faciatque quod  
Videtur commodum sibi, nos parebimus  
(Ut decet) in omnibus lubentes. He. Laudo vos  
[Note: Dimet.] Merito. Sed eamus, tempus est.

ACTUS II. SCENA V.

Ioiada, Ahas, Symon, Ioannes.

HEm fratres [(printer); sic: frates] Israelis dilectissimi,

image: [s046](http://mateo.uni-mannheim.de/camena/schopjac1/jpg/s046.html)

Quanta huic viro est auctoritas, quanta gravitas,  
Quam nullius plane rationem hominis habet?  
Paulo ante relligionis nostrae Principes  
Phorschaios ac sacerdotes hypocrisis  
Et impietatis convincebat acriter:  
Idque adeo, ut ne mutire quidem vel paululum  
Illi contra possent. Iam vero (quod magis  
Mirandum est) nec regem summa potentia  
Praeditum, et ingenti ad haec satellitum manu  
Stipatum reveretur, nec paulum suspicit,  
Quo minus ipsi suum errorem quoque retegat.  
Ecquid vobis videtur? An dubitare quis  
Posthac possit, Messiam hunc esse patribus  
Nostris toties promissum? Ah. Nobis certius  
Vix quippiam poterit persuaderier.  
Sy. Nec nos sane aliud aeque credimus. Ioi. Sed heus  
Tacete. Nam ad loquendum praeparare se  
Videtur modo. Ioa. Quid mussitatis invicem  
Viri Israelitae? Suspecta non parum  
Mihi vestra sunt colloquia. Ioia. Nil sanctissime  
Praeceptor nos confabulamur, quod tuae  
Quid derogare auctoritati possiet.  
Ioan. Auctoritatem non moror plane meam, haud  
Meum credite quaesitum veni commodum,  
Sed eius (qui me misit et cui viam  
Paro) gloriam, laudem, et honorem totus venor

image: [s047](http://mateo.uni-mannheim.de/camena/schopjac1/jpg/s047.html)

Ioi. Non est dubium. Ioan. Sed vos videmini, mihi  
(Quam par sit) adscribere plura. Sy. Id ne dixeris  
Rabbi. Numquam etenim tantum tibi deferre nos  
Poterimus, quin multo plura meritus sies  
Iure optimo. Ioan. Nimium inquam adscribitis mihi  
Et plus sane, quam unquam mihi vendicare re  
Vera queam. Quapropter vos hoc unicum  
Monitos iam volo, ne falsa suspicione de  
Me quasi ego sim Christus, ducamini. Haud enim  
Is sum. verissima loquor. Baptizo quidem  
Vos (fateor) aqua, verum ob aliud plane nihil  
Quam ut praeparem vos solûm ad paenitentiam.  
Sed fortior me post me veniet, isque tam  
Modis omnibus excellens, ut ego neutiquam  
Sim dignus, qui vel calceos pedum illius  
Soluam. Ipse vos baptizabit non simplici  
Aqua, sed Spiritu sancto ac igni. Sub haec,  
Idem quoque verum et exactum editurus est  
Iudicium, inter pios simul et impios,  
Ita ut manifeste colliquescat omnibus,  
Qui vere sint boni ac pii, qui sint secus.  
Multos fefellit hactenus externa species  
Et hypocrisis. Ast hunc tale nihil fallere potest.  
Habet enim ventilabrum sua in manu,  
Eoque aream suam purgabit affabre:  
Hoc est, cunctos mortales doctrina sua

image: [s048](http://mateo.uni-mannheim.de/camena/schopjac1/jpg/s048.html)

Probabit, atque afflictionum pondere  
[Note: Dimet.] Examinabit igneo.  
Tum qui subsistere constanter poterunt, bene  
Habebunt perpetim, nullumque sentient  
Dispendium inde. Namque illos ut triticum  
Vere purgatum in caelestis vitae horreum  
Summa cum laetitia et tripudio vehet:  
At paleas contra, hoc est, hypocritas, nihil  
Aliud quam speciem inanem sanctimoniae  
Prae se ferentes, trudet ad ima tartara,  
Tradetque comburendos igni tempore  
Nullo exstinguendo. Quare falsam ponite  
Persuasionem, vos rursum et moneo et rogo,  
Quam de me concepistis forsitan, quasi  
Venturus sim ille Christus. Praedixi, ac modo  
Repetere idem rei cogit necessitas:  
Non sum ego Christus, sed eius praecursor humilis.  
Hac iam admonitiuncula, brevi quidem  
Illa, sed tamen in primis vobis utili,  
Meum hoc die sermonem finiam: idque eam ob  
Caussam potissimum, ut hoc vobis tenacius  
Inhaereat, altiusque radices agat,  
Quo a me prolatus est serius. Ioi. Age si ita habet,  
Curabitur ut persuasio quae nos hactenus  
Tenuit totos, animo eximatur funditus.  
Ioan. Sic facite, et lam porro valete in crastinum

image: [s049](http://mateo.uni-mannheim.de/camena/schopjac1/jpg/s049.html)

Usque diem omnes feliciter. Ioi. Gratia tibi  
Merito a nobis habetur maxima Rabboni  
Observandissime, quod non desistis viam  
[Note: Octo.] Nobis ad veram veritatis cognitionem pandere.  
Io. In hoc sum missus, atque utinam mea contio  
[Note: Octo.] Aliquem in vobis ac ceteris, quibus peculiariter  
Veni, pietatis fructum elicere possiet.  
Tum certe dissolui et mori libens velim.

CHORUS.

Quamvis doctrina caelica  
Ab uno manat spiritu,  
Bifarios tamen habet  
Auditores et asseclas.  
Nam horum sunt quidam simplices,  
Veri, germani, ac seduli:  
Quidam vero a prioribus  
Sunt plane diversissimi.  
Veri toto conamine  
Amplectuntur salubria,  
Iisque insistunt sedulo  
Verbis, vita, corde, operibus.  
Falsi autem et impii hypocritae  
Specie quidem externa nitent,  
Simulantque sanctimoniam,  
At sunt interne pessimi.  
Et adeo non sanantur hi

image: [s050](http://mateo.uni-mannheim.de/camena/schopjac1/jpg/s050.html)

Piis hortationibus,  
Ut quo magis illos admones  
Hoc pergant obstinatius.  
Exemplum huius apertissimum  
Relucet hîc satis et super  
Tum in Iudaeorum proceribus  
Tum quoque in Herode principe.  
In quibus et hoc observandum erit,  
A nullis verum aeque opprimi,  
Atque a mundi potentibus  
Sapientiaque turgidis.  
Sed nos his vitatis procul,  
Salutifera potius piaque  
[Note: Hyper.] Rudis populi paradigmata  
Usque imitemur singuli

ACTUS III. SCENA I.

Herodias. Abra, Pedisca, pedisequae.

[Note: Trimet.] MAnete vos hem virgines in aedibus  
Et curate, omnia ut intus pure candicent.  
Ab. Te ne sequemur iam Domina foras? He. Haud est opus  
Modo. Vos curate tantum quae curanda sunt.  
Ab. Pro omni virili. Pe. Est praeterea quod nos velis  
Hera? He. Nihil impraesentiarum, quod mihi  
Occurrat. Pe. Vale igitur interim Domina. He. Sed

image: [s051](http://mateo.uni-mannheim.de/camena/schopjac1/jpg/s051.html)

Heus. Ab. Adsumus paratae. He. Ut et vestes simul  
Omnes ac ornamenta cetera nitide  
Repurgentur, suoque reponantur loco  
Efficite. Ab. Curabuntur sedulo omnia.  
[Note: Sola loquitur.] He. Demiror hercle, nec satis mente assequi  
Possum, quidnam portendat, quid ve incommodi  
Aut tristitiae Regis animum contorqueat,  
Quod adeo solitam praeter consuetudinem  
Iam nunc incedit cogitabundus, velut  
Arduum aliquod secum reputans negotium.  
Non tam ex animo laetatur usque ad hunc diem.  
Non tam tripudiis, saltationibus,  
Exercitationibus palaestricis,  
Spectaculis, aliisque rebus ludicris  
More suo solito commovetur. Immo nec  
(Quod mihi plus admirationis excitat)  
Tanto omnino impetu, tanta lubidine  
Sacrae litat Veneri, sacrisque amplexibus  
Mihi adlubescit, ut consuevit hactenus.  
Quid multis? Totus iam fere immutatus est.  
Amor languet, laetitia curarum agmine  
Obvoluitur, apparatus Regius nutat.  
Certe ni tam mihi intus et (ut proverbio  
Volgari [Reg: Vulgari] dicitur) in cute esset cognitus,  
Per omnes dierarem [Reg: deierarem] constanter Deos,  
Metamorphosi ipsum subita correptum esse, tam

image: [s052](http://mateo.uni-mannheim.de/camena/schopjac1/jpg/s052.html)

Nihil fere reliquum est, quo vitae pristinae  
Affectibus vel paululum respondeat.  
Variis profecto cogitationibus  
Mutatio haec animum misere exagitat meum.  
Quid certi coniciam habeo plane nihil:  
Nec qua via aut ratione genuinum rei  
Statum resciscam, excogitare etiam queo.  
Rex etenim ipse nimis est tenax silentii,  
Quare etiam si illum obtester per sacra omnia,  
Tamen aut negabit, aut dissimulabit, satis  
Scio: Alios vero ex aulicis consulere ea  
[Note: Octo.] Propter, partim pudet, partim quoque suspicioni obnoxium est.  
Ast bene habet, illic incidit mihi quippiam,  
Ad cognoscendam rem omnem apprime commodum.  
Morio noster Regi semper adest proximus,  
Omniaque eius secreta novit optime:  
Nam stultos caelare nihil Principes solent,  
Ut a quibus timeant nullum periculum  
Sibi. Hunc igitur amicis verbis alloquar,  
Et expiscabor sensim quaestionibus,  
Quid Regi acciderit, quae ve animum eius occupet  
Sollicitudo. Neque diffido, quin omnia  
Retecturus mihi siet clarissime. At  
En prodit ipsus. Commodum me castor, haud  
Enim venire poterat tempestivius

image: [s053](http://mateo.uni-mannheim.de/camena/schopjac1/jpg/s053.html)

Meo sane instituto. Iam aggrediar eum  
[Note: Dimet.] Recta, faciamque periculum  
Quidnam rei sit, si possum expiscarier.

ACTUS III. SCENA II.

Morio. Herodias.

[Note: Trimet.] DII daeque omnes istos male perduint  
Latrones atque nebulones ter pessimos,  
Tam me usque suis vexant dictis scurrilibus,  
Tam nullum tempus abire sinunt, quo non meam  
Subsannent simplicitatem simplicissimam.  
Atque hoc per sanctam sancte iuro moriam,  
Ni Rex ipse mihi una cum Herodiade adeo  
Esset carus, iamdudum coepissem fugam.  
Sed ecce, ni iam canis omnino podicem  
Inspicio, adest Herodias. Miror quid heîc  
Actura rerum sit. He. Quo tendis Morio?  
Mo. Hem, salue amica, salue. Huc animi gratia  
Me contuli. Quo tu? ubi tuae pedisequae?  
Siccine te solam exire decet? He. Ita volui.  
Mo. Quî sic? quo te ergo confers? dic amabo, dic.  
He. Ad te unum Amicule. Mo. Ad me?  
He. Ad te inquam. Mo. Quid sibi hoc  
Vult? He. Audies, sed conditione hac, ut mihi  
Ad quaestiunculam unicam respondeas,  
Quam tibi sum propositura. Mo. Siquidem cognita  
Mihi sit. He. Est citra dubium. Mo. Dic igitur, placet

image: [s054](http://mateo.uni-mannheim.de/camena/schopjac1/jpg/s054.html)

Conditio. He. Dic quaeso mihi, quid Regem male  
Habet? quid eius urit animum? Mo. Stulta sane  
Haec quaestio est. Propone saniora. ni et  
Tu moriae initiarier nostrae velis.  
He. Bona verba quaeso Amicule. Num tam stulta ego  
Loqui tibi videor? Mo. Immo stultissima.  
Her. Quid ita? dic sodes. Mo. Egon animum Regis queam  
Scrutari? He. Vah nunc Cres est pelagi nescius.  
Mo. quorsum hoc dicis? He. Quia dissimulas te sci re iam,  
Quod est tibi compertissimum. Mo. Sed quomodo?  
He. Quod Regi semper corpore coniunctus sies.  
Mor. At quid tum postea? Her. Exploratum est tibi igitur  
Satis superque, an quid vel viderit uspiam  
Vel audierit, quo sit conturbatus animo.  
Mo. Non equidem memini. Si tamen quid nauseae  
Habet forsan, novi unde eam collegerit.  
He. Unde obsecro, mi morio suavissime?  
Mo. Referre non ausim. He. Audacter mihi detege.  
Nullum tibi inde impendebit periculum.  
Mo. Dicam ergo, sed si des prius fidem mihi,  
Tenaci te pressuram omnia silentio.  
He. Ne metue. lapidi dixeris. Mo. Hisce diebus ad  
Iordanem concedens, Doctorem audivit in

image: [s055](http://mateo.uni-mannheim.de/camena/schopjac1/jpg/s055.html)

Magno populi coetu contionantem nova.  
He. Praesagit mihi nescio quid infortunii  
Animus. Ah quid hoc erit? Sed perge Morio.  
Quid ille annuntiavit auditoribus?  
Quae populo tradidit vivendi dogmata?  
Mo. Quemque sui officii admonuit strenuissime,  
Omnesque hortatus est ad paenitentiam,  
Vitaeque pristinae innovationem. He. Age  
Quod regi dogma dedit? Mo. Acerrimum hercule.  
He. Ecquod igitur amabo? Mo. Primo duriter  
Admodum eum obiurgavit propter adulterium (et ut  
Ipse inquiebat) incestum plane impium:  
Deinde summa verborum vehementia  
Hortatus est, ut te abdicatam mox suo  
Restitueret fratri, atque propriam coniugem  
Simul revocaret, pristinoque haberet et  
Loco et honori: Addens hanc quoque statim appendicem,  
Si id faceret sedulo, Deos illi fore  
Propitios, qui alioqui ira in ipsum perciti  
Summa essent: sin autem pro more pergeret,  
Supplicium illi adfuturum praesentissimum  
Et inevitabile. He. Dii boni quid audio?  
Verum quid Rex ad haec? Mo. vixdum mutire prae  
Stupore quivit. He. Quid? num unius homunculi  
Calumnias metuit? Mo. Sic est. sunt vera quae  
Loquor. He. Quin occidisset pessimum caput.

image: [s056](http://mateo.uni-mannheim.de/camena/schopjac1/jpg/s056.html)

Mo. Animus forsan non defuit, sed defuit  
Potentia. He. Potentia? Mo. Quid ni? ingens contio  
Circumquaque aderat populi, ab eius unice  
Pendentis sermonibus ac placitis. Num igitur in  
Tanta frequentia ipsum potuisset neci  
Dedere? He. Conticuit itaque omnino Rex? nihil  
Ne nebuloni respondit? Mo. Respondit quidem. ast  
Ea ratione, ut polliceretur operam  
In hoc se omnem navaturum, quo hortatibus  
Eiusmodi per omnia faceret satis.  
He. Sat est. rem iam plus nimio, plus quam collibet,  
Aut unquam sperassem, rescivi. Gratias  
Tibi tamen interim amicule habeo maximas,  
Quod aperueris mihi tam clare omnia: ac vale.  
Alio iam mihi porro concedendum est. Mo. Vale  
Herodia amica mea suavissima.

ACTUS III. SCENA III.

Somatophilax, Morio, Herodias.

[Note: Trimet.] AMandor a Rege ut visam, ubi nam nostra sit  
Domina Herodias, quid valeat, quid ve modo agat  
Rerum. Quaero igitur intus illam ubique, tum in  
Gynaeceo, tum in contione virginum,  
At frustra. Nam aiunt ipsam exisse paululum  
Foras, et id solam quidem. Prodeo itaque  
Et ego foras iam circumspiciens sedulo

image: [s057](http://mateo.uni-mannheim.de/camena/schopjac1/jpg/s057.html)

Meque ad quamcumque plagam vertens, si fors queam  
Ipsam alicubi deprendere: sed frustra omnia.  
Ast video Morionem nostrum, is forsitan  
Novit certius ubi siet. Mo. En lepidum caput  
Quo tu nunc tam citato cursu? So. Hem Morio  
Dic age vidisti ne Reginam heîc uspiam?  
Mor. Vidi, sed quî id rogas? Som. Convenienda mihi erit.  
Mo. Tibi? Proh Iuppiter. So. Ubi est? detege.  
Mo. Sequere nasum recta. So. Quid? me derisui  
Habes? Mo. Quis te derideat? tam scilicet  
Hominem catum. So. Dic sodes ubi ea est? Mo. Respice:  
Viden? Som. Video, bene habet. Tu iam nunc perge, quâ  
Coepisti. Mo. Ita fiet. Cave autem, ne tibi  
Cerebrum effluat. He. Quis huc cursu ruit adeo?  
Atat, quam timeo, ne mihi nuntium adferat  
Inauspicatum. So. Salve clementissima  
Domina. He. Salve et tu. Sed quid portendit tuus  
Hic adventus? Qua huc accessisti gratia?  
So. Negotium mihi Rex dedit, ut videam et ubi  
Sies, et quid valeas, et quid agas denique.  
He. Est praeterea quod cures, quod ve nunties  
Mihi? So. Nihil prorsus. He. Revertere igitur ad  
Regem ilicet, et dic me illi adfuturam breuî.  
So. Curabitur. Tu mox sequere, et vale interim.

image: [s058](http://mateo.uni-mannheim.de/camena/schopjac1/jpg/s058.html)

[Note: Sola loquitur.] He. Ah quod paulo ante ex Morione nuntium  
Accepi? Nunc demum re ipsa experior, nihil  
Me suspicatam esse incassum: iam sentio,  
Verissimum esse illud volgi diverbium,  
Quo aiunt, tam felici fortuna neminem  
Natum, cui non Daemon aliquis sit malevolus,  
A quo miserrimis discrucietur modis,  
Eiusque perpetim qui affectibus obstrepat.  
Hoc ipsum inquam, si quis alius, ego verius  
Vero comperio esse impraesentiarum. Ego  
Enim quantumvis illustri forte genita,  
Meum tamen (ut audio) sum nacta Daemonem:  
Eumque talem qui non dormiat, nihilue  
Reliquat intentatum, donec Regis in  
Me amorem, animumque alioqui candidissimum  
Penitus exstinguat et abalienet, iisque non  
Secus atque puluerem me eiciat aedibus.  
Heu quidnam consilii iam nunc potissimum  
Capiam? quibus ve adversus haec letalia,  
Miserae mihi obstructa parataque molimina  
Rationibus agam? Nescio prorsus, neque  
Excogitare possum. Occidere quidem  
Manifeste illum (tametsi nihil optatius  
Contingere animo possiet) nec audeo,  
Nec liberum mihi est, quum praesertim tantae  
(Ut rumor est, utque retulit iam Morio)

image: [s059](http://mateo.uni-mannheim.de/camena/schopjac1/jpg/s059.html)

Auctoritatis sit apud volgum ignobilem  
[Note: Dimet.] Caecumque. Nec interim tamen  
Alia sese mihi via iam offert aptior,  
Qua ausus conatusque hosce perversissimos  
Mei pro voto animi queam restinguere.  
Certe ni in tempore obstitero, nisi omnibus  
Modis contraivero, de me actum penitus erit,  
Rexque brevi totus in illius abiturus est  
Sententiam. Verum priusquam clarius  
His de rebus quid constituam, periculum  
Facere animus est, quantum nam valeat et mea  
Apud Herodem auctoritas, an etiam amet  
Tam corde, quam verbis solet testarier.  
Tot ipsum urgebo precibus, tot suspiriis,  
Tot lacrimis, ut vel nolens exaudire me  
Cogatur: nec desistam quoque donec meis  
Votis adspiraverit, hoc est, donec scelus  
Illud scelestissimum (ut est dignus) in omnibus  
Tractaverit, ipsumque docuerit discordias  
Inter amantes posthac disserere, ut hactenus.  
O utinam tortrix eius esse admitterer:  
Sensurus pol esset, quibus me affecerit  
Iniuriis, quam gratum mihi praestiterit et  
Conciliaverit obsequium. Ast en, ni caeca sum  
Omnino, Herodem ipsum adventantem huc conspicor.  
Sane ipsus est. ibo obviam, omnemque lapidem

image: [s060](http://mateo.uni-mannheim.de/camena/schopjac1/jpg/s060.html)

Movebo sedula, ut ex animi sententia  
Contingant omnia prospere, atque ille meritis  
Condigna supplicia assequatur protinus.

ACTUS III. SCENA IIII.

Herodes, H(rwdia\s. Doryphorus, Somatophilax, satellites.

[Note: Trimet.] ITan' dicebat Herodias, se breuî  
Ad nos venturam? So. Sic aiebat Rex colende.  
He. Erat sola? So. Omnino. Atque eccam. recta huc tenet  
Gressum. Dor. Ipsissima pol est. Her. Bene habet. sistam heîc pedem  
Tantisper, donec adsit. H(r. Salve o Rex mihi  
Carissime, summa mea voluptas. He. Salva tu  
Quoque sis plus millies, mea animula, meum corculum,  
Dulcissima mea Herodia. Unde nunc ades  
Nobis? dic age. H(r. Deambulatum nonnihil  
Foras concesseram. He. Gaudeo mecastor et  
Laetor plurimum ob hancce tuam. At vos secedite  
Paulisper pueri, donec vos vocavero  
Rursum. Dor. Lubentes admodum Rex inclite  
Paremus. He. Plurimum inquam o delicium meum  
Tuam ob praesentiam perfusus gaudio  
Sum. H(r. Grates habeo merito tibi ter maximas  
Colendissime Princeps. At eundem in te quoque  
(Crede) animum ego vicissim gero tenaciter.

image: [s061](http://mateo.uni-mannheim.de/camena/schopjac1/jpg/s061.html)

Te etenim non secus ac me ipsam amore prosequor.  
Tui adeo sum studiosa, adeo observans nimis,  
Ut sive vigilo sive dormio, tu mihi  
Ob oculos usque verseris praesens. He. Satis  
(O mea lux) pectoris tui sinceritas  
Nobis perspecta est. H(r. Hinc nimirum et iam tibi  
Plus quam dici potest rex timeo. He. quid? mihi?  
Quî sic quaeso? H(r. Videris etenim pro dolor  
Nescio quid torsionis intus in animo  
Fovere. Her. Egon'? H(r. Tu inquam. He. Eia. H(r. Hoc. ergo quid siet,  
Mihi aperias ingenue te precor. He. Nihil  
Est (o mea amoenitas) quod iam me torqueat  
Vel paululum. H(r. Ah fallis Rex. nam aliud indicat  
Vultus, proditor animi longe certissimus.  
He. Nodum profecto in scirpo quaeris. Nil enim  
Quod animum mordeat habeo. H(r. Au. non tam mihi  
Facile persuaseris. He. Nil sentio mali  
Mea Herodia. H(r. Quin per te ego Deos precor  
Immortales, misereat te tandem mei,  
Et ne me clam hanc rem habeas. He. Nihil est inquam, nihil  
Plane, ita me summus ille seruet Iuppiter.  
Quare hanc opinionem missam fac rogo.  
H(r. Si non preces meae apud te quid possunt, nihil  
Imperio (sat scio) unquam quicquam effecerim.

image: [s062](http://mateo.uni-mannheim.de/camena/schopjac1/jpg/s062.html)

Ast quid, si coniectura id quivero assequi?  
He. Licet, si quidem potes. H(r. Ex calumniis, quibus  
Diebus exactis cis Iordanem a novo  
Illo doctore (seductore dicerem  
Potius) crudeliter impetitus es, luem  
Hanc hausisti. He. Quis hoc tibi retulit obsecro  
Amica mea? H(r. An non rem probe assecuta sum?  
He. Haud longe pol a scopo aberras Non enim  
Parum (ut verum fatear) eius sermonibus  
Commotus sum. H(r. Verum ad quid commouêre te?  
Num ad vitae iam transactae resipiscentiam?  
He. Utcumque ast non adeo, ut ad iracundiam.  
H(r. Heu miseram me. Siccine te seduci sines  
A nebulone infestissimo? Illi ne potius  
Fidem adhibere voles, atque consultissimis  
Tui regni viris? Illi ne, quam mihi  
Magis adhaerebis? Pro Deûm atque hominum fidem.  
He. Quorsum ita lamentaris mea Dulcedo? quid ita  
Ploras? H(r. Egon' plorarem, cui certissimum  
Sit adfuturum exilium? He. Unde haec tibi oboritur  
Suspicio? Parce hisce tuis lacrimis obsecro,  
Ne te luctu maceres sine causa. Namque nil  
Mali tibi unquam (me quidem superstite)  
Accidere poterit, quod non propulsavero  
Pro viribus H(r. Tamen seductor ille te  
Hortatus est ac instigavit, ut audio,

image: [s063](http://mateo.uni-mannheim.de/camena/schopjac1/jpg/s063.html)

Quo me statim tuis eicias aedibus.  
He. Hortatus est quidem. ast non quam dementiae  
Me illo perducet. Es tu namque carior  
Mihi (crede) quam ut tempore te ego ullo deseram.  
H(r. O utinam. He. Ne dubita mea lux, mea unica  
Voluptas. Quin in veri amoris symbolum  
Vel osculum hoc a me capito. H(r. Accipio qui lubens  
O maximum meum solacium, nihil  
Optatius co contingere mihi potest.  
Nam et esuriebam et sitiebam illud unice.  
[Note: Dimet.] He. quid iam a me fieri postulas?  
Edissere audacter. H(r. Hoc unum colende Rex,  
Ut nebulo ille reprimatur e vestigio,  
Ne nobis esse molestus pergat. He. Sed id  
Non tam facile potest fieri. Nam summae apud  
Iudaeos omnes admirationis est,  
Adeo ut prodire vixdum queat in publicum,  
Quin magna constipetur multitudine.  
Ad haec (ut quod res est dicam) plane nihil  
Molitur, unde occasio possit arripi  
Animadvertendi in ipsum paulo saevius.  
H(r. Impune igitur feret, quod tam petulanter in  
Maiestatem tuam (in populi praesentia)  
Invectus est? He. Dubius sum adhuc. H(r. Profecto si  
Hoc dissimulaveris, si contumeliis  
Tantis connixeris, te nullus amodo

image: [s064](http://mateo.uni-mannheim.de/camena/schopjac1/jpg/s064.html)

Timebit, crede, nemo te teruncii  
Aut flocci saltem faciet: Immo et omnibus  
Derisui es futurus ac ludibrio,  
Malorumque omnium inde lerna sequetur. He. Haud  
Absurda sane dicis Herodia, si  
Res introspiciatur penitius. Ast, quid ut  
Nunc faciam suades? H(r. Si quidem me audies, volo  
Atque unice expedit etiam, ut, ubi licuerit  
Per volgi absentiam, apprehendi ipsum et capi  
Cures, carceribusque iniectum fame ac siti  
Perire sinas ad mortem usque He. Immanis profecto  
Innoxio sententia est. H(r. Quid? Tun'eum  
Dixeris innoxium, qui te calumniis  
Tantis est aggressus? qui in faciem adulterum  
Te incestuosumque vocavit? He. Utut sit, tuis  
Iam consiliis morem geram. Posteaquam enim  
Ita omnino necessitas postulat, ut e  
Duobus alter offendendus sit mihi,  
Illum quam te offendere malim. namque antea  
Tu, quam ille, mihi et cognita fuisti et amata prae  
Omnibus. Hem formosula mea, cape suavium  
Secundum. H(r. Ago ingentes tibi o Rex gratias,  
Cum quod tui osculi mihi fragrantiam  
Toties gratuito impresseris, tum maxime,  
Quod iam preces meas pro voto admiseris  
Lubens. He. Quid ni vero? tui nil gratiâ

image: [s065](http://mateo.uni-mannheim.de/camena/schopjac1/jpg/s065.html)

Detrectabo unquam, quantumvis sit arduum.  
H(r. Ita spero. He. Sed intus hocce de negotio  
Agemus latius, iam vero regiam  
Nostram una repetamus, nosque solitis ibi  
Reficiamus voluptatibus H(r. O sic decet,  
Sic rex macte animo et virtute esto perpetim.  
He. Eamus itaque intro. H(r. Sequar, praecede tu.  
He. immo lateri meo adhaerebis iam proxima.  
H(r. Placet. He. Heus satellites, cursim praecedite  
Vos, ac videte, num parata probe omnia  
Intus sient. Dor. Curabitur Rex inclite,  
Ne quid tuo arbitrio desit. He. Bene, pergite.

CHORUS.

Inter flagitia cetera,  
Quibus homo scatet plurimis,  
Nullum est equidem nocentius  
Turpi foedaque Libidine.  
Huic enim inest tanta malitia  
Tanta quoque perniciositas,  
Ut et corpus coinquinet,  
Et misere corrumpat animum.  
Corpus sane totum inficit,  
Morbos ei infert noxios,  
Omnesque vires exedit  
Non secus ac Cancer serptilis.  
Mentem vero densissima

image: [s066](http://mateo.uni-mannheim.de/camena/schopjac1/jpg/s066.html)

Obnubilat caligine,  
Ut neque rectum neque pium  
Possit discernere amplius.  
Non autem possessoribus  
Haec damna solis inicit,  
Sed et aliis nocet insuper  
Incommodatque plurimum.  
[Note: Gen. 34.] Sic olim nempe ob unis  
Detestandam Libidinem  
Tota Sichimorum Civitas  
Eversa est una cum Incolis.  
[Note: Iud. 20.] Ob hanc quoque Gabaa Beniamin  
Igni est exusta funditus,  
Occubueruntque ibi gladio  
Viginti quinque milia.  
Ob hanc et Troia Civitas,  
Ut tradunt Historiographi,  
Una cum imperio corruit  
Damnumque aeternum pertulit.  
Possemus multo plura adhuc  
Hac de re exempla adducere,  
Tum ex sacrosanctis Bibliis,  
Profanis tum ex scriptoribus.  
Sed colliquet sat omnibus,  
Queîs vel mica sapientiae est,  
Quam infanda malorum copia

image: [s067](http://mateo.uni-mannheim.de/camena/schopjac1/jpg/s067.html)

Ex hoc barathro scaturiat.  
Ad haec in Herodiade  
Incestuosa adultera  
Licebit perspicere affatim,  
Cuius Libido sit indolis.  
Ne quid enim huic decederet.  
Ut hanc exsatiaret probe,  
Est persecuta usque ad necem  
Iustum Ioannem crudeliter.  
Nos autem queîs cordi est salus,  
Tantam scelerum voraginem  
Fugiamus usque sedulo,  
Sectantes castimoniam.

ACTUS IIII. SCENA I.

Sileon. Zambri, sacerdotes. Doeg, Chusi, levitae.

[Note: Trimet.] ARdua profecto nunc nobis provincia  
Incumbit fratres. Za. qui sic obsecro Sileon?  
Si. Hoccine rogatu dignum est? An memoriae  
Tam leviter excidit, quid nostri Principes,  
Phorschai [(transcriber); sic: Pharschai] inquam atque Sadducaei, proximis  
Diebus hoc de homine nobis narraverint,  
Ad quem iam sciscitatum una contendimus?  
Quo pacto scilicet ab eo excepti sient.  
Quibus ab eo depicti sint coloribus.

image: [s068](http://mateo.uni-mannheim.de/camena/schopjac1/jpg/s068.html)

Tum quoque, quam is fuerit in monendo liber, et  
Nullum nec dignitatis nec personae respectum egerit?  
Za. Memini, sed quid tum postea? Num ergo et nos (putas)  
Ad hunc modum excipiet? Si. quid ni? Si illis enim haud  
Pepercit, nec nobis parcet dubio procul.  
Za. Fuit fortasse tum furore percitus.  
Do. Non est verisimile affectus huiusmodi  
In ipsum cadere, utpote tanta innocentia  
Vitaeque probitate insignitum. Za. Ut ut siet,  
Rem omnem experiemur ipsi post paucula satis.  
Sil. Haud dubie. Sed priusquam accedamus hominem,  
Ex nobis unus quispiam eligendus est,  
Qui nuntium demandatum illi aperiat  
Nostro omnium nomine. Chu. Pulchre sane admones.  
Ita enim aptius evitabitur confusio.  
Nam multi canere (ut volgo dicimus) simul  
Possunt apte: at loqui simul, perinde non  
Convenit. Za. Aiunt ita et vere quidem. Cui  
Igitur onus hoc imponemus? Si. Suffragium  
Si quid meum valet, tibi uni defero id  
Negotii. Do. Eadem et a nobis suffragia  
Zambri exspectabis. Nam linguae donum tibi  
Facile praestantius atque nobis contigit.  
Za. Non admodum: sed utcumque tamen sit, quia

image: [s069](http://mateo.uni-mannheim.de/camena/schopjac1/jpg/s069.html)

Provinciam hanc iniungitis iam nunc mihi,  
Haud detrectabo. Chu. Hem venit illic is ipse, quem  
Volebamus solum. Sil. Hui quanta circumdatus  
Est undiquaque populi multitudine?  
Za. Stupenda profecto ac mira haec innovatio est,  
Timendumque haud parum, ne nobis omnium  
Malorum Lernam sit paritura. Si. Id optimus  
Israêlis Deus avertat. Do. Me plurimum  
Certe ignari huius populi miseret, quod adeo a  
Vento quocumque se circumferri sinant.  
Chu. Quin immo, quod per hunc a Mose ritibus  
Ac traditionibus seniorum deviet.  
Za. Heus satis est. aderit mox homo. Subticescite  
Igitur, ne sugillationes has suis  
Accipiat forsan auribus, nosque (ut solet)  
Convitiis intolerandis aggrediatur. Sil. Id  
Praestat caverier, at lupus est in fabula.

ACTUS IIII. SCENA II.

Ioannes. Ioiada, os turbae. Zambri, os sacerdotum et levitarum.

OMnia iam vobis, quae ad salutem ullo modo  
Vestram facere putavi, aperui sedulo ac  
Fideliter. Restat itaque ut memori ea mente  
Alte reponatis, nec committatis unquam,  
Ut excidant, veniantve in desuetudinem  
Rursum, ne fructibus tantis privemini.

image: [s070](http://mateo.uni-mannheim.de/camena/schopjac1/jpg/s070.html)

Ioi. Omnem seduli adhibebimus Rabbi (ut decet)  
Huc diligentiam, ne ab incoepto bene  
Cursu unquam desistamus. Tu vero Deum,  
Quemque ille missurus in orbem est H(r pro  
Nobis assiduis interpella precibus, ut  
Volentibus sua iugiter adsit gratia,  
Constantiamque suis addat bene stabilem.  
Ioa. Quicquid ego quidam hac in re possum, promptissimus  
Ero usque. Sed video quosdam adventare, nosque  
Ut apparet, petere recta. demiror haud  
Sane parum, et qui sint, et quid velint sibi.  
Ioia. Sacerdotes sunt ac Levitae, nisi oculi  
Mihi caecutiunt prorsus. Ioan. Sat est; ubi  
Libuerit, accedant. Za. Modeste quisque se  
Modo gerat, ne suffundamur pariter, ut  
Pontifices nostri antea. ego accingar muneri  
Iam. Sil. Perge. nos probe nostras tuebimur  
Partes. Zam. Salvus sis Rabbi, nobis plurimum  
Colende. Io. Salutem itidem et vobis veram imprecor.  
Sed quid caussae est, quod huc accesseritis modo?  
Za. A Gentis nostrae Iudaicae primoribus  
Pontificibusque maximis ad te huc sumus  
Missi, ut quaeramus diligenter, quis sies,  
Aut quem te esse fatearis. In hoc enim omnium  
Sita exspectatio summa est, atque omnium

image: [s071](http://mateo.uni-mannheim.de/camena/schopjac1/jpg/s071.html)

Adeo pectora ob id curis detinentur, et  
Variis anguntur cogitationibus.  
Dic ergo ingenue ac incunctanter, Tu quis es?  
Io. Dicam, sed non aliud, quam ipsa quod est veritas.  
Non sum ego Christus. Za. Quid ergo? Helias tu es? Ioan. Nego.  
Za. Es tu igitur ille propheta nobis a Deo  
Missus? Ioam. Non sum propheta. Za. Quis tum? libere  
Fatetor obsecro, ut per nos responsio  
Illis detur, qui nos huc eius gratiâ  
Ablegârunt solum. Quid dicis de tua  
Ipsius persona? non etenim esse dubium  
Potest, quin ipse tibi satis notus sies.  
Dic itaque dic: Quis es? Ioan. vox ego clamantis in  
Deserto, dirigite actutum Domini viam.  
Rectasque eius facite semitas: oraculum  
Ut Iesaiae habet. Za. quid vult igitur sibi?  
Unde hanc auctoritatem consecutus es,  
Quod populum praesentem tingis baptismate,  
Si tu non es Christus, nec Helias, neque  
Propheta? Io. Ego quidem tingo aqua, sed simplici,  
Sed in signum tantummodo paenitentiae.  
At non ita pridem in medio vestrum constitit  
Quidam, vobis licet ignotus adhuc: ipsus est  
Sanctissimus ille, qui post me venturus est,  
Quique tamen ante me iamdudum est factus. Hic

image: [s072](http://mateo.uni-mannheim.de/camena/schopjac1/jpg/s072.html)

[Note: Sept.] Hic inquam tantus est omnino, tanta praeditus  
Quove dignitate, ut ei collatus ego, nil  
[Note: Dimet.] Sim aliud quam mancipium infimum,  
Nec sim dignus quidem, qui illius calceos  
Soluam. Haec, si quid renuntiare libet, meo  
Nomine Primoribus vestris renuntiate.  
Aliud enim (affirmo) nullo unquam tempore  
Ex me responsum consequimini. Za. Bene est  
Rabbi observande. Hoc igitur deferemus ad  
Nostros fide bona, quum praesertim et tu idem  
Nos facere iubeas. Vale. Ioan. Valete vos quoque,  
Sed in domino. Secedendum nunc est mihi  
Parumper ad secretiora, ut spiritu  
Memet nonnihil oblectem. Quare et vos viri  
Fratres ad sua quisque pariter concedite,  
Vestraeque consulite tum animae, cum corpori.  
Ioi. Tuis lubentes monitis acquiescimus  
Rabbi, ut qui non nisi salutaria proferas  
Semper. Vale igitur praeceptor sanctissime,  
Vale longum, nosque habe commendatos tibi.  
Ioan. Abite in pace, et Dominus vobiscum siet.  
Aderit propediem (ut luculenter sentio)  
Ministerii huiusce mei optatus finis, ad-  
Erit et exspectatus diu vitae exitus.  
Quare laetor profecto ac gaudeo plurimum,  
Quod eo tandem mortalium feliciter

image: [s073](http://mateo.uni-mannheim.de/camena/schopjac1/jpg/s073.html)

Salus successerit. Iam enim ipse corpore  
Adest praesens, cui parare viam hactenus  
[Note: Dimet.] Omni conamine studui.  
Nunc igitur o optime Israelis tutor ac  
Pater, nunc dimittas servum tuum obsecro  
In pace. Nam et vidi et manibus etiam meis  
Contrectavi, quem Orbi misisti perdito  
Servatorem. Haud diutius iam vivere  
Libet: quin gestio idem apportare nuntium  
Defunctis Patribus, quod mundo prius attuli.  
Ast conspicor adventantes quosdam ex asseclis  
Nostris, cursuque huc convolantes praepeti.  
Mirum, quid portendat, quid ve id rei siet.  
Non etenim maturare tam solent gradum,  
Ut modo. Sed expecto tantisper, donec illi  
Una adsint. --

ACTUS IIII. SCENA III.

Cleopas, Nathanael, discipuli. Ioannes.

[Note: Trimet.] NOn dici Potest, quam audentia  
Illa hominis temeraria animum moveat meum,  
Quam illi succenseam, quod nostri Rabboni  
Auctoritatem, Baptizandi inquam et docendi  
Officium, tam sibi impudenter arroget.  
Na. Nec me quidem tanta omnino praesumptio  
Parum angit crede. Nam zelus amorque vehemens,

image: [s074](http://mateo.uni-mannheim.de/camena/schopjac1/jpg/s074.html)

Quo nostro sum supra modum addictissimus,  
Me admonet ac impellit, ut ipsius non minus  
Atque meam sortem (siquidem sit mala) doleam.  
Cle. Isthuc probos decet discipulos. Atque ego  
Sane prae maximo zelo non me amplius  
A cursu continere possum, ut omnia  
Quam primum, ut facta sunt, recenseam ordine.  
Na. Id consultum et mihi videtur. Ita enim aptius  
Principiis obstare poterit, ne postea  
(Pergente illo suo more) incurabile  
Siet remedium. Cle. Sic est. at caecus nisi  
Sum prorsus, praeceptorem nostrum ipse video.  
Na. Is ipsus est equidem, atque solus obambulat.  
Cle. Belle habet. In tempore namque et apte accessimus.  
Ioa. Eho, unde vos adestis discipuli mei?  
Na. Salue optime Rabbi. Cl. Salvus sis praeceptor in  
Omnibus observande. Io. Salutem et vobis precor  
Perpetuam. Sed quid caussae est, quod tam accurritis  
Festinanter? Num vobis quid mali accidit?  
Cle. Nobis quidem nihil, sed tibi quamplurimum  
Sane. Ioan. Bona verba quaeso. Qui sic? Id satis  
Intelligo nondum. Na. Hoc referente palam audies.  
Ioa. Edissere igitur Cleopa. Cl. Is qui nuperrime  
Trans Iordanem tecum erat, et quem tam splendido  
Tum ornasti sanctitatis testimonio,  
En ipse nunc omni absterso pudore (proh

image: [s075](http://mateo.uni-mannheim.de/camena/schopjac1/jpg/s075.html)

Dolor) tuo insidias molitur muneri,  
Tuamque auctoritatem intercipere studet.  
Io. Meam? Cl. Tuam inquam Rabbi. nam baptizat, et  
Ipse et discipuli eius, cunctique etiam simul  
Ingenti ad ipsum confluunt frequentia.  
Io. Ne aegre id ferte mei discipuli. Haud enim potest  
Homo sibi vendicare quicquam eiusmodi.  
Nisi datum ei fuerit e caelo desuper.  
Si autem a Deo detur, non est quod mihi ab eo  
Timeam. quod enim mihi delegatum erat hactenus,  
Non ille praeripit. Nam id praestiti fide  
Bona, ac iam consummavi. Reliquum est igitur, et  
Decet quidem, ut vicissim ei cedam locum,  
Quum praesertim non sim Christus ego, sed infimus  
Ac indignus plane servus. Neque enim mihi  
(Vel vobis testibus) unquam vendicavi eum  
Honorem. quasi forem Christus. Quin semper id  
Negavi constanter, et etiamnum nego. At hoc usque  
Inculcavi omnibus, eius solum gratia  
Me missum, ut huic fideliter praecurrerem  
Pararemque viam. Qui sponsam habet, is sponsus est  
Solus: ceterum amicus sponsi non invidet  
Suam sponso felicitatem ac gloriam.  
Immo vero congratulatur potius ei,  
Et astat tacitus, magnoque animi gaudio  
Vocem eius audit. Eadem etiam est illum inter et

image: [s076](http://mateo.uni-mannheim.de/camena/schopjac1/jpg/s076.html)

Me animi voluntas ac concordia, Cle. Deus  
Bone, quorsum haec? Ioan. Ipse sponsus est, et sponsam habet:  
Ego amicus sum sponsi. Proinde gratulor  
Illi quoque ex animo, ac ingenti gaudio  
Perfundor, quod vocem eius iucundissimam  
Audire, eiusque perfrui praesentia  
Mihi sit datum. Quum ille igitur et sponsus siet  
Et Dominus, ego vero contra servus humilis,  
Aequum est etiam, illustrari ipsum atque crescere.  
Me autem obscurari et imminui. Terrena enim  
[Note: Octo.] Caelestibus, et perfectis imperfecta cedere addecet.  
Qui e terra prodiit (ut ego) terrenus est  
Ac terrena loquitur. Ast noster ille, qui ex  
Summa nimirum Caelorum arce prodiit,  
Caelestis est, caelestiaque annuntiat.  
Atque ipse omnes simul homines quantumlibet  
Alioqui insignes superat sanctimonia,  
Potentia, maiestate, sapientia.  
Na. Papae, quam extollit hominem hunc? Cle. Plus satis profecto.  
Io. Hic non incerta, vana, et inania praedicat,  
Sed longe compertissima ac verissima,  
Ut quae ipse in Caelo et viderit et audiverit.  
Cle. Quid, num iste in caelo etiam fuit? Miranda iam  
Audio equidem. Na. Hem linguam contine. Cl. Curabitur.

image: [s077](http://mateo.uni-mannheim.de/camena/schopjac1/jpg/s077.html)

Io. Quod ipse inquam vidit et audivit, hoc fide  
Testificatur certissima: Verumtamen  
(O hominum insaniam) nemo est qui eius velit  
Amplecti testimonium, qui gestiat  
Eius fieri discipulus. Ceterum cui  
Divinitus datur illud accipere, cui  
Cordi est habere hunc vitae doctorem, is probat  
Certoque veluti consignat, quod sit Deus  
Verax, et ipse consequetur omnia  
In hoc, quae unquam a Deo suis promissa sunt.  
Quid ni vero omnes hunc audire debeant?  
Quid ni credentibus huic contingant omnia?  
Ipse enim utique a Deo legatus missus est,  
Ipse Dei verba loquitur, et caelestia  
Dogmata tradit. Et huic largitus est Deus  
H(r suum, non (sicut Prophetis ceteris)  
Ad certam mensuram: sed, quoniam filius  
Sibi unice est dilectus, omnia in manus  
Eius contradidit. Qui credit igitur in  
Filium, habet vitam aeternam: At qui illum respuit  
Et credere ei detrectat, praemium feret  
Profecto non laetum. Nam nullo is tempore  
Vitam visurus est, sed Domini maxima  
Super eum permanebit ira perpetim.  
Et vos itaque ad hunc (si sapitis) concedite,  
Quo credentes in eum vita hac donemini.

image: [s078](http://mateo.uni-mannheim.de/camena/schopjac1/jpg/s078.html)

Na. Atat, quid illic video? Quid armata vult  
Haec multitudo sibi? Cl. Eheu, recta nos petunt.  
Io. Ne quid propterea conturbemini Haud enim  
[Note: Scaz.] Vos nunc laedent, utut agatur mecum tandem.  
Cl. Ah fugiamus Rabbi hinc, ne nobis in ferant  
Manus tyrannicas. Io. Fugite vos si libet,  
Ego non fugiam. Nam nihil in me citra Dei  
Permissionem unquam poterunt, satis scio.  
Si illius ita est voluntas bene placens, ut hoc  
Exmundo iam exeam, atque a mortis corpore  
Per mortem liberer, placet idem etiam mihi  
Ex animo. Immo iamdudum cupio soluier,  
Et laetum patribus insinuare nuntium.  
Na. Quando ergo ita vis, et nos tecum manebimus.

ACTUS IIII. SCENA III.

Rhabduchus, Demius, Lictores. Cohors Herodinorum Ioannes, Cleopas, et Nathanael.

[Note: Trimet. et Acat. et Hypercat.] INnumeros ego pol hactenus hisce manibus  
Meis comprendi, deieci, atque ferreis  
Etiam constrinxi vinculis: nec quempiam  
Eorum, quantumvis alioqui corporis  
Robore pollentem, adire veritus sum. At modo  
Fit, nescio quî, ut hunc (quem captum quaerimus)  
Baptistam invitus admodum aggrediar. De. Idem  
Me Castor et mihi venit usu. Nam horreo  
Totus ad ipsius mentionem, et malim ego

image: [s079](http://mateo.uni-mannheim.de/camena/schopjac1/jpg/s079.html)

Vel mille alios torquere genere quolibet  
Supplicii, quam istum ducere saltem leniter.  
Quid vero siet in causa me omnino latet,  
Nisi quod summa ipsum vitae sanctimonia  
Audiverim esse praeditum. Rha. Sic inquiunt.  
Sed Regis est tamen nobis ante omnia  
Perficiunda voluntas, ni illius incurrere  
Furorem animus sit. De. Ita est. En vero in tempore  
Iam venimus. Nemo enim adest ei praeter duos  
Ex asseclis, ut apparet. Rh. Feliciter  
Profecto cecidit alea. Nam rarissime  
Alioqui solus esse consuevit, adeo  
Ei volgus inhiat usque Et siquidem contio  
Populi pro more frequens adesset, nos nihil  
Maneret aliud certius atque ipsissima  
Mors. De. Au, quid dicis? Ast substituêre meliora  
Dii. Coh. Apprendite heus hominem actutum, apprehendite,  
Quid cessatis? nondumne tempus est, ut has  
Missas faciatis nenias, ac regium  
Iussum exsequamini? Rh. Quorsum hic tumultus? An  
Vos demum nos docebitis, quid facto opus  
Siet? Coh. Quod si iam aufugerit ipsus interim,  
Quid tum facturi essetis, dicite? De. Nos satis  
Habemus exploratum, ubi et quando utile  
Sit inicere manus illi. Coh. Pergite igitur.

image: [s080](http://mateo.uni-mannheim.de/camena/schopjac1/jpg/s080.html)

Cle. Heu heu praeceptor, quorsum isthaec violentia  
Tendit? Io. Tacete, vos periculum haud manet  
Ullum, sed me potius. Hem ad quid venistis huc  
Viri? retegite caussam. Rh. Herodes ille Rex  
Galileae, princeps noster, mandatum dedit  
Nobis solenne, nosque huc ablegavit, ut  
Te comprehensum ad se ducamus. Io. Age, haud moror,  
Adsum. Facite quodcumque libet. Coh. Adhuc diu  
Cessatis furciferi. Rh. Ego hominem tenebo, tu  
Demi manus eius constringito funibus  
Arctis. De. Factum puta. Rh. Iam satis est. Gressibus  
Tu nos modo aequis sequitor, ne sequens Cohors  
(Quae plus alioqui satis est pervicax) tibi  
Verbera pugnosque infigat. Io. Pergite vos, ego  
Ultro praecedentes sequar. Na. O indignum nimis  
Flagitium, o facinus numquam expiabile.  
Siccine Rabbi noster veluti latro trahitur  
Ad poenam? Cl. Proh Deûm atque hominem fidem, itane tam  
Virum sanctum, tamque omnis innocentiae  
Exemplar absolutum tractare decet? Na. Ah  
Quorsum nam noster iam rediêre tempora?  
Quam ad summum eheu omnia vitia fastigium  
Excreverunt? quam nusquam tuta virtus est  
Amplius apud mortales? Cle. O spes unica

image: [s081](http://mateo.uni-mannheim.de/camena/schopjac1/jpg/s081.html)

Afflictorum omnium Deus, o vindex mali  
Iniuriaeque praesentissimus, tibi  
Iam nostram caussam ulciscendam committimus,  
Tibi commendamus Rabbi nostrum. Na. Perpetim  
Sane. Sed quid prodest, his uti luctibus  
Diu mi Cleopa? Cle. Perparum prodest scio.  
Sed quis non (conspicatus hoc spectaculum  
Tam miserum) plangat? Na. Est nemo tam ferreus  
Fateor, qui sortem hanc non ex animo defleat.  
Verum nostro tamen Praeceptori id nihil  
Commodaverit omnino. Nam quum funibus  
Constrictus sit, nostris profecto fletibus  
Numquam soluetur: nisi ubi tandem ipse Dominus  
Illi auxiliatrices porrexerit manus.  
Cle. Vera loqueris. Na. Quare consultum iam mihi  
Videtur, ut remittamus vel paululum  
Uterque animi dolorem, ne maiora fors  
Nos maneant incommoda periculaque. Cle. Si  
Id ergo sic suades, obaudiam tuis  
Hortatibus modo, licet aegre tamen  
Maerori concepto obsistere queam. Na. Domum  
Itaque nos recipiamus una. Cle. Ubi voles  
Collêga mi, in me non mora ulla erit. Na. Bene est.

CHORUS.

Maxima et est et semper fuit  
Ecclesiastarum dignitas,

image: [s082](http://mateo.uni-mannheim.de/camena/schopjac1/jpg/s082.html)

Nec in mundo mortalium  
Alia est hac excellentior.  
Quare illi etiam honorarier  
Meritaque affici reverentia  
Ab omnibus debent simul,  
Uti scriptura praecipit.  
At hoc cavendum erit tamen,  
Observandumque prae omnibus,  
Ne ipsorum praecellentia  
Abutamur praeter modum.  
Hoc est, ne dum benefici  
Ergo illos volumus conspici,  
[Note: Hypercat.] Plus adscribamus honoris ipsis,  
Quam deceat, quamque par siet.  
Inde etenim multa in commoda  
Malaque solent emergere,  
Veluti rixae, invidia, odium,  
Contentio, ac caedes quoque.  
Sic nempe Ioannis asseclae  
[Note: Hypercat.] Nimium zelantes pro magistro,  
Flagrarunt in Iesum et suos  
Odio plane intolerabili.  
Sic et Iudaicae Principes,  
Dum plus sat Mosi adscriberent,  
Doctorem vitae maximum.  
Dedêre neci turpissimae.

image: [s083](http://mateo.uni-mannheim.de/camena/schopjac1/jpg/s083.html)

Ita olim etiam Corinthii,  
Dum quisque Catechistam suum  
Aliis vellet praeponere,  
Multas instituêre haereses.  
Veri tamen Ecclesiastae  
Haud passi sunt unquam sibi  
Honoris plus adscribier,  
Quam ipsis concessum est caelitus.  
Hinc nimirum Ioannes quoque  
Suos erroris admonet,  
Docetque haud tribuendum sibi  
Quod unius Christi siet.  
Idem etiam apud Corinthios  
Paulus conatur sedulo,  
Dum se fatetur esse nil,  
Quam Dispensatorem Dei.  
Sic nos (inquit) homo existimet,  
Tanquam Christi diaconos,  
Atque illius mysteriw=n  
Dispensatores impigros.

ACTUS V. SCENA I.

Herodes Rex. Dorymestor et Somatophylax satellites.

image: [s084](http://mateo.uni-mannheim.de/camena/schopjac1/jpg/s084.html)

[Note: Trimet.] VOs intro iam revertimini Pueri. Haud enim  
Vestra mihi nunc opus est praesentia, ut cui  
Animus sit heîc deambulare nonnihil  
Solita pro consuetudine. Dor. Quando igitur ita  
Vis clementissime Rex, parebimus (ut decet)  
Lubentes. Alioqui praeter decorum erat,  
Relinquere principem solum. He Scio. Ast modo  
Necesse non est. So. Seruent te ergo dii interim  
Feliciter. He. Sic hercle faxint perpetim.  
Dii immortales, quanta est Baptistes ille cum  
Gravitate sermonis, tum sanctimonia  
Vitae donatus Nullo equidem mihi tempore,  
Quod meminerim, est visus quisquam scientia  
Tam excellens, qui ei possit compararier.  
Usque enim adeo constans exsistit, tam potens  
Est atque sedulus in docendo, tam nimis  
In increpando severus, tam hominis denique  
Nullius rationem habet, ut nil prorsus supra.  
Multos saepicule vidimus (dum liberi  
Quocumque vellent pergerent) in plurimos  
Vehementer debacchari solitos, attamen  
[Note: Scaz.] Ut primum vinculis inicerentur, ne gry  
Quidem loqui aut mutire ausos ultra. Sed is,  
Quamlibet inclusus carceri, perinde pro  
More suo pergit audaciter, ut antea.

image: [s085](http://mateo.uni-mannheim.de/camena/schopjac1/jpg/s085.html)

Et quamquam ipse nihil aliud norit certius,  
Quam se mortis supplicio plectendum brevi,  
Nihilo tamen minus adulterii me modo  
Et incestus accusare in faciem ausus est.  
Fit autem, nescio quomodo, ut perinde ego  
Illius auscultare verbis gestiam,  
Nam nulla me eorum satietas capit. Ad haec  
Totum immutarier me in corde sentio,  
Ubi illum audiverim vel paululum. Sum enim  
Tum ad opera quaecumque bona solito pronior.  
Quid multis? gaudeo me ipsius praesentia  
[Note: Scaz.] Iam interdum posse frui. Atque utinam dulcissima  
Mea Coniunx Herodias adeo addicta illi  
Esset, ut ego. Non sane tanto conamine  
Necem ipsius sitiret: et posset suis  
Ille oblectare nos semper sermonibus.  
Sed de his satis hactenus, nunc alia nos quoque  
Expendere paulisper oportet, quae scilicet  
Ad regni nostri honorem ac gloriam attinent.  
Rediit iam anni revoluto cursu dies  
Ille meus natalicius,  
Quo Galilaeae Principibus ac primoribus,  
Veluti Tribunis, praefectis, praetoribus,  
Reliquisque ordinis huius viris lautissimam  
Cenam instruere solitus sim more regio.  
Ne itaque hîc nostris decedat quicquam laudibus,

image: [s086](http://mateo.uni-mannheim.de/camena/schopjac1/jpg/s086.html)

Ne consuetudo tam veneranda decidat  
Rursum, e vestigio amandabo nuntium,  
Qui literis illos pariter in hunc diem  
Omnes invitet convocetque. atque en, adest  
Percommodum Trochias, huic negotium  
Hoc committemus aptius. Heus Cursor, heus.  
Troc. Quis me vocat? hem rex est. adsum claris sime  
Princeps. quid est quod servulum tuum velis?  
He. Sequere me actutum intro. namque ablegaberis  
A nobis quoquam curandi negotii  
Causa. Tro. Lubenter admodum rex maxime  
Sequar quocumque me vocaveris. He. Bene est.

ACTUS V. SCENA II.

Herodias sola.

[Note: Trimet.] REgem heîc deambulare aiebant intus ex  
Ministris nonnulli. at nuspiam ego conspicor  
Ipsum tamen. Mirum certe, quo tam repente  
Hinc abierit solus. Sed mox dubio procul  
Revertetur, nisi fors per aliud ostium  
Intro ingressus siet. Ceterum, ut ad institutum  
Accingar, nunc pol denuo meus occipit  
Reviviscere animus, iam vere experta sum,  
Quid valeat mea apud regem auctoritas, quam is ex

image: [s087](http://mateo.uni-mannheim.de/camena/schopjac1/jpg/s087.html)

Cordis sui intimo me iugiter ardeat:  
Quum nimirum in mei unius gratiam ac  
Favorem, scelus illud detestandissimum  
(Baptistam puto) carceribus mancipaverit,  
Tenebrisque incluserit longe densissimis.  
O quam laetor ob id ex animo, quam spiritus  
Summo prae gaudio meus exsultat, et hoc in  
Me quod gero corculum quam subsilit sine  
Omni intermissione, ac ceu tripudiis  
Quibusdam vehementissimis totum vacat.  
Verum nondum mihi tamen desistendum erit,  
Nondum quiescendum omnino a sententia  
Illa concepta animo semel, qua scilicet  
Neci quoque tradere ipsum constitui. Licet  
Enim iniectus sit vinculis, tamen perin  
Metuo hercle plurimum, ne Rex (novarum ut est  
Rerum mire cupidus) illum nihilo minus  
Novitatis gratia subinde accedat, et  
Sese rursum illius inflammarier sinat  
Sermonibus. Nam hoc si factum fuerit semel  
Tantum, novissimus sane error longe erit  
Priore peior ac nocentior mihi.  
Ut igitur et isthaec abscindatur interim  
Utrique occasio, omnibus tota huc modis  
Enitar, nilque intentatum relinquam ego,  
Quoque quam primum e medio tollatur funditus

image: [s088](http://mateo.uni-mannheim.de/camena/schopjac1/jpg/s088.html)

Ille. Hactenus principium pro lubidine  
Mea ac voto satis successit, quare item  
Spes certa me tenet ac persuasio, fore  
Ut et finis sequatur exoptatus, et  
Si in maximo exaudivit me Rex, certa sum,  
In mediocri etiam me voti fore compotem.  
Sed en prodit Trochias, onustus literis  
Uti videtur. Forsan ablegavit hunc  
Ad convocandos iam Galilaeae principes  
In natalis sui diem. is enim adest, foresque  
[Note: Scaz.] Adeo pultat. Verum manebo heîc tantisper,  
Donec transeat iste, ut ubi Rex sit audiam.

ACTUS V. SCENA III.

Trochias. Herodias.

[Note: Trimet.] VOlgus plerunque hominum summo vitam aulicam  
Ducit loco, persuasumque habet, haud se infimam  
Felicitatis verae portiunculam  
Adeptum, si in Principis alicuius familiam  
Accersiri [(transcriber); sic: Accerssiri] contingat. Verum enimvero  
Idem evenit illis, quod dici proverbio  
[Note: Quum enim] Consuevit: Dulce bellum inexpertis.  
Ipsi nondum periculum eius fecerint,

image: [s089](http://mateo.uni-mannheim.de/camena/schopjac1/jpg/s089.html)

Ignorant quantis subiaceat in commodis.  
At si vel unicum mensem provinciam  
Hancce meam humeris suis subeundam imponerent,  
Alius me hercule (scio) sensuri essent brevi.  
Nam quid quaeso miserius, quid molestius  
Est, quam nonquam requiescere posse paululum?  
Semper citra intermissionem iam huc, modo  
Illuc amandari. Hesterno veni die  
Ex Italia, idque lassis pedibus, corpore  
Fesso. iam rursum iter mihi arripitur. Et hae  
Non me solum molestiae manent, sed et  
Reliquos aulae nostrae administros. Nam suum  
Quisque officium noctu diuque urgere pro  
Virili parte cogitur. Hoc autem interim  
Solatur aeque nos omnes, retinetque non  
Parum commisso in munere alacres, quod is  
Princeps (cui nos inservimus) tam siet  
[Note: Aposiop.] Munificus, tamque liber alis, ut nihil.  
Ast comprimenda vox est atque oratio.  
Nam de repente nostra Herodias adest.  
He. Quo tendis hem Trochia? quorsum tenes iter?  
Tr. Ad Galilaeae proceres, hera clementissima.  
He. Quid caussae est? num ut natali intersint regio?  
Tro. Hanc solam ob rem Domina. He. Ubi rex agit modo?  
Tr. In grammatophylacio adhuc erat, quum ego

image: [s090](http://mateo.uni-mannheim.de/camena/schopjac1/jpg/s090.html)

Exirem. He. Quid valet? Tro. Valebat optime.  
He. Sat est. Tu ut coepisti prosequitor regium  
Fideliter mandatum. Troc. Quantum equidem in me erit.  
Te interea bonis avibus valere iubeo. He. Sic  
Fiat utique Nunc me ad aulam rursus conferam  
[Note: Hypercat.] Recta, meumque sedulo urgebo institutum.  
Cum primis autem Salomen filiam modo  
Conveniam oportet, ut ei consilium meum  
(Quod de occidendo Baptista iam apte incidit)  
Pandam. Ipsa enim vel sola mihi auxiliarier  
Atque usui esse hîc prae omnibus simul potest.

ACTUS V. SCENA IIII.

Salome, Herodiadis filia. Meracisca et Neanis, pedisequae. Herodias.

[Note: Trimet.] DII quantis nunc tumultibus omnia perstrepunt,  
Quot intus clamores exaudiuntur a  
[Note: Hypercat.] Culinae praefectis, quam ultro citroque passim  
Ministri cursitant. Non hercle collibet,  
Immo nec possum huic interesse turbini  
Diutius. Quare me consequimini  
Foras pedisequae, ut heîc animi gratia  
Deambulemus tantisper, donec vocati

image: [s091](http://mateo.uni-mannheim.de/camena/schopjac1/jpg/s091.html)

Adsint convivae omnes. Mer. Adsumus hera optima,  
Teque lubentes sane sequimur, quocumque fert  
Animus, nam et nos tumultus huius taedium  
Iamdudum coepit. Sal. At colloquiis interim  
Nos suavibus oblectemus oportet mutuo,  
Alioqui enim deambulatio penitus  
Ieiuna erit et ingrata proinde. Ne. Sic profecto  
Est hera. Sa. Quid vos igitur novi infertis? Ne. Novi  
Audivimus hercle nihil, nisi quod miranda de  
Homine illo, quem Rex dudum inclusit carceri,  
Volgo referuntur. Sa. Quaenam quaeso? Ne. Quanta nempe  
Ornatus sit prae cunctis cum eloquentia,  
[Note: Dimet.] Tum vitae sanctimonia,  
Sa. Nihil ne praeterea de ipso audivistis? Ne. Nihil  
Sane, quod verisimile videatur. Sa. Aliter  
Multo (credite mihi) res habet. haud tam sanctus est,  
Non tam sincerus, ut censetur volgo. Ego  
Enim paulo ante alia rescivi et veriora  
A matre. Namque ea mihi ad unguem retulit,  
Quibus ille studiis, quo dolo Regis animum  
Summumque amorem erga ipsam abalienare sit  
[Note: Scaz.] Conatus, adeo, ut nisi rescivisset mater,  
Iampridem regis eiecta esset aedibus.

image: [s092](http://mateo.uni-mannheim.de/camena/schopjac1/jpg/s092.html)

Me. Pro quid narras? sic'ne ille coniunctissimos  
Amantes dissepararet? Ut dii deaeque  
Omnes scelus male perduint. ast sunt modo,  
Nisi fallimur, vires repressae huiusmodi  
Satis. Sal. Sed reprimentur brevi radicitus.  
He. Adsum pol in tempore. Iam consilium animi,  
Ut obfirmatum est, filiae meae aperiam.  
Sa. Cuius nam heîc vocem audimus, heus pedisequae?  
Quid hoc sibi. Tun'ades Mater? He. Ego Salome  
Ipsa adsum, salve. Sal. Salve et tu mater mihi  
Carissima. Sed quid est, quod nos accesseris  
Tam improvise? He. Negotium plane arduum.  
Sal. Recense quaeso, quid siet. He. Non omnia  
Tam leviter citraque rationem effutienda  
Erunt. Recedant paululum hinc pedisequae.  
Sal. Curabitur. hem puellae, amoliamini  
[Note: Octo.] Parumper hinc. Me. Lubentes id fecerimus Domina. Sal. Detege  
Iam Mater, quicquid habes. He. Dictis appellito  
Probe animum. Sa. Fiet, tu modo perge. He. haud inscia es  
Gnata mea, quid animo voluam, quid moliar,  
Quid ve mihi decretum siet. Sa. Novi intime  
Mater, nimirum ut Baptistam illum funditus  
Perdas tradasque neci, He. Rem commode tenes.

image: [s093](http://mateo.uni-mannheim.de/camena/schopjac1/jpg/s093.html)

Hoc autem decretum ut quam primum flat, est  
Opere summo necesse. Alioqui enim inter os  
Et offam (ut habet proverbium) multa incidunt.  
Sa. Sic aiunt volgo, et id vere quidem. Est proin  
[Note: Hypercat.] Satius semel subire, quam cavere semper.  
He. Prudenter dicis. At tempus nullum huc potest  
Nobis obtingere unquam, quod mage commodum  
Sit, atque hic iamiam praesens natalis dies.  
Sa. Qui sic obsecro te? He. Nam tum (ut scis) Rex maxima  
Prae laetitia vino se ingurgitare ad usque  
Ebrietatem adsolet. Sa. Ita est. He. Ubi vero ebrius  
Fuerit, facile promittit quaevis, atque ea  
Etiam, quae nullis alias extorquerier  
Ab ipso precibus possunt. Hinc itaque hoc mihi  
Praestes velim beneficium, ut ubi cena iam  
Incaluerit, tu ingrediaris cenaculum  
Subito, et convivantes saltatiuncula  
Aliqua eleganti, sive ea siet Gallica,  
Sive Italica, exhilares. Illud enim, sat scio,  
Tam gratum erit Regi, ut quicquid petitura sis,  
Omnino tum voti te faciat compotem.  
Quando huc igitur deducta res feliciter  
Per te fuerit, isque optionem liberam  
Concesserit tibi, ut quodcumque velis petas.  
Tum quasi me consultura egredieris statim,

image: [s094](http://mateo.uni-mannheim.de/camena/schopjac1/jpg/s094.html)

Dicamque tibi ego, ut Baptistae huius postules  
Caput mox amputarier. At quibus id modis  
Fieri debeat, expressis tum docebo te  
Sermonibus. Sal. Lubens in hoc tibi gessero  
[Note: Scaz.] Morem mater carissima. Nam praeter quam quod  
Felicitatis mater obedientia  
Est, maximum etiam utrique hinc pendet commodum,  
Ut iure ob hanc vel solam caussam debeam  
Inseruire tibi, si quid possim. He. Laudo te,  
Sed ecce principes adsunt cum Satrapis.  
Tempus monet, ut revertamur ad aulam simul,  
Illosque digna accipiamus reverentia  
Sa. Placet. Ast et Rex ipse foras prodit cum suis.  
He. Fortassis ut occurrat illis obviam.  
Sa. Fieri potest. sed num ipsum hîc exspectabimus?  
He. Quid ni vero? Sal. Bene habet, arridet et mihi.

ACTUS V. SCENA V.

Herodes, Doryphorus, Herodias, Salome, Parastates, Ephorus, Buleta. Tamias, Trapezocomus, Sitophorus, Oenochorus.

[Note: Trimet.] DEmiror me castor, quid adeo principes  
Praefectosque reliquos remoretur, aut quid in  
Causa sit, quominus veniant. Indictum enim

image: [s095](http://mateo.uni-mannheim.de/camena/schopjac1/jpg/s095.html)

Iamdudum cenae tempus adest. Edulia  
Parata sunt omnia. tum mensa quoque probe  
Instructa est. Ast illi perinde differunt  
Adventum tamen. Dor. En vero. Rex clarissime,  
[Note: Octo.] Turmatim huc approperant. Her. Ubi? viden' illos? Dor. Scilicet, nisi  
Plane cucurbitas lippio. Her. Belle vides.  
Nam et ego iam conspicor. Ipsissimi hercule  
Sunt. Nunc laetitia animi mihi redit pristina.  
Par. Videte obsecro viri, progreditur obviam  
Rex nobis. Eph. Dii, quanta huic viro est humanitas.  
Bul. Maxima profecto. nihil enim prius habet,  
Quam benevolentia sibi demererier  
Quam plurimos. Pa. Facinus est laudabile. Her. Quid heîc  
O mea lux Herodia agis? ecquid precor  
Pertractas cum gnata? num huc animi gratia  
Vos contulistis. H(r Partim hac de caussa quidem  
Rex, partim vero et cum primis, ut principes  
Excipiamus invitatos. He. Benigniter  
Facitis hercle. Isthuc ingenuas heroinas  
Decet. Tam. Adest hem Princeps noster clarissimus  
Una cum Herodiade, Salomeque filia.  
Eph. Insignis sane pompa. Her. Adventus vester est  
Longe mihi gratissimus Proceres viri.

image: [s096](http://mateo.uni-mannheim.de/camena/schopjac1/jpg/s096.html)

Exoptati, advenistis omnes. Pa. Gratiam  
Tibi habemus maximam rex illustrissime,  
Relaturi, si quando occasio dabitur.  
H(r. Vestra hercle Principes et mihi itidem, supra  
Quam dicier potest, exoptata est praesentia. Sa. Neque  
[Note: Hypercat.] Ego sane adventus vestri gratia minus  
Ex animo laetor. Pa. Vestri nobis sat superque  
Animi benignitas est explorata, et hinc  
Utrique etiam gratias habemus maximas.  
He. Venite quaeso actutum Amici, accedite  
Absque mora obsecro, ut instructam dudum coenulam  
Una laeti auspicemur. Eph. In nobis mora  
Haud ulla erit. at maiestas tua glaciem prior  
Praescindat nobis. He. Quid nam hoc est diverbii  
Ephore, quid istac vis tibi sententia?  
Eph. Nil aliud Rex, quam ut nos praecedas. sic enim  
Nos subsequemur [(transcriber); sic: subsequemnr] ordine singuli. He. Si ita  
[Note: Octo.] Ergo vobis videtur consultum, en recta praecedimus.  
Bu. Sic decet utique. He. Ecce omnia iamdudum strenue  
Parata sunt, restat igitur, ut lavemus ac  
Mox discumbamus pariter. heus Trapezocome,  
Cape guttulum cum patina, atque linteo  
Ex humeris suspenso, ministra singulis

image: [s097](http://mateo.uni-mannheim.de/camena/schopjac1/jpg/s097.html)

Aquam. Tra. In promptu Rex inclite sunt omnia.  
He. Bene habet. exemplum en vobis omnibus damus,  
Vos interim sequimini. Pa. Curabitur.  
he. Hem pergite. Lavetis simul terni aut quaterni  
Agite, satis morarum. accumbite. Pa. Nos bene  
Accumbemus rex, ne te ob id maceres. He. Locum  
Quisque hactenus consuetum, ac muneri suo  
Parem sibi deligat. Nulli siquidem modo  
Peculiarem designabo. Tutamen  
Herodia latus claudito mihi dextrum.  
Quid cessatis? Sedete precor, dilatio haec  
Haud mihi pol grata est. Nihil huiusmodi moris  
Aliud quam tempus teritis. Eph. Age assidebimus.  
Sed ubi manet Salome? Ea ne nobis aderit? He. Heus  
Herodia ubi gnata est tua? H(r. Virginum choro  
Adest Rex. He. Venietne brevi? H(r. Brevi aderit. He. Bene est.  
Apponite iam epulas. Sito. Fiet Rex inclite.  
Adsunt in promptu. He. Agite iam Amici, sumite  
Quodcumque libet, vivite laeti, indulgete nunc  
Probe genio. Ta. Dii quantus apparatus hic  
Est? quanta eduliorum exquisitissimorum  
Copia? Pa. Sybaritica per Iovem mensa est, quin et  
Epicuri longe super at delicias. He. Ita  
Nimirum amicos excipere decet intimos.  
In vestri solum hos sumptus feci gratiam.

image: [s098](http://mateo.uni-mannheim.de/camena/schopjac1/jpg/s098.html)

Quare et iis utimini quaeso suaviter.  
Eph. Non desumus pol nostro officio Rex, uti  
Vides, namque et manus et animus sunt modo  
In patinis. He. Sed quin levatis pocula. Heus  
Pincerna adesto. Oeno. Adsum Princeps ter maxime.  
Iube quodcumque velis, et factum existima.  
He. Infundito largiter omnibus, ac caveto, ne  
Quando exsiccentur cyathi. Oen. Haud deero partibus  
Meis. Her. praebibo tibi scyphum hunc Ephore. Eph. Lubens  
Sane accipio rex illustrissime. Sit saluti.  
He. Adiutrix tu mihi hic esto Herodia. H(r. Egon'  
Rex? nil unquam hercle fecerim lubentius.  
He. Evacuato et tuum nunc Ephore. Ep. Fiet. He. En  
Habetis iam exemplar, quod imitemini.  
Par. Haud nos ipsos Rex (crede) defraudabimus,  
Insigniter nostro fungemur munere.  
He. Quid hoc villi delectat Ephore, quid sapit?  
Eph. Delectat equidem plurimum, nec (quod sciam)  
Unquam bibi meracius. He. Falernum hoc est.  
At mox quoque Lesbium vobis, ac Punicum  
Deinde bibendum dabimus, idque ad satietatem  
[Note: Dimet.] Usque. Tam. Ast ubi est Salome interim?  
Accersatur quaeso, ut nobiscum gaudiis

image: [s099](http://mateo.uni-mannheim.de/camena/schopjac1/jpg/s099.html)

[Note: Dimet.] Communibus fruatur, et  
Sua convivium hoc exornet praesentia.  
He. Ehodum ad nos ministri. Trap. Iniunge Rex tuo  
Pro arbitrio, quid velis nos facere. He. Arcessite  
Confestim Salomen. H(r. Ludent operam illi scio.  
Non etenim nisi per me vocata veniet He. I  
Tu igitur mea lux accersitum ipsam. H(r. Aderit brevi.

ACTUS V. SCENA VI.

Salome, Herodias, Herodes, Parastates, Stolarcha, Hegemon, Synedrus, Agoranomus, Hyperetes minister.

[Note: Trimet.] IAm tempestivum (ni fallor) erit, ut obsequar  
Matris voluntati, ingrediarque triclinium:  
Atque eccam. recta ad me viam affectare iam  
Videtur, et hac ipsa fortassis gratia.  
H(r. Hem, quam advocare volebam, sponte sua venit.  
Sal. Salve Mater. quorsum te nunc agit animus?  
Dic sodes. H(r. Ad te solam filia. Sa. Quid est  
Causae, num ut saltatum intro concedam? H(r. Probe  
Rem ipsam et acu, quod dici solet, tetigisti. Sal. Eadem  
Nimirum de caussa adsum mater. H(r. Optime  
Factum. Ingredere igitur bonis avibus, tuisque  
Adesto sedula partibus. Sa. Quantum in me erit.  
Sto. Hem ingreditur Salome. He. Laetum hercle omen. Siccine

image: [s100](http://mateo.uni-mannheim.de/camena/schopjac1/jpg/s100.html)

[Note: Sept.] Salome nos deseris? Ubi tam delituisti diu?  
Sa. Erat alibi quod agerem Rex. He. Accumbito igitur  
[Note: Scaz.] Iam tandem mensae. Age assideto nobis. Sa. Nae  
Aliud mihi curandum prius He. Quid hoc nam erit  
Quaeso? Sa. Animus est, si quidem per te mihi liceat  
Rex, symposion hoc splendidum exornare iam  
[Note: Scaz.] Saltatione aliqua eleganti. He. Id vero non  
Solum tibi per nos licebit, sed etiam  
Nobis erit longe gratissimum. Sal. Bene.  
Iacta siet igitur alea. Par. Admiranda per  
Dium fidium nunc conspicor spectacula.  
He. Euax, iam vivere libet, iam cor subsilit  
Prae gaudio mihi. Immo quis tam ferreus [(transcriber); sic: fereus]  
Aut durus posset esse, quem saltatio haec  
Tam scita, tam iocunda, tamque amabilis  
Non delectaret? Sto. Nemo certe. namque ego  
Quidem persuasissimum habeo Rex, vel Apollinem  
Ipsum, adeoque et Heraclitum (si superstites  
Modo essent, gestusque viderent puellulae)  
Totos in risum solvendos Syncrusium.  
He. Haud dubie per Deos. sed quid saltatio  
[Note: Dimet.] Isthaec tibi sapit Hegemon?  
Nonne tuum afficit animum? Heg. In tantum profecto Rex,  
Ut totus prae eius admiratione sim

image: [s101](http://mateo.uni-mannheim.de/camena/schopjac1/jpg/s101.html)

Velut in ecstasin raptus. Her. Quid ceteri  
Vos principes? quid de hac videtur obsecro  
Saltatione vobis? Par. Mage quam dicier  
Potest Rex, ea nos afficit. Syn. Quod me attinet  
Sane, clarissime Princeps, usque adeo hac eadem  
Delector afficiorque ut nullo tempore,  
Quod equidem meminerim, tanto sim gaudio  
Perfusus unquam, quanto nimirum nunc. He. Laetor plurimum.  
Sal. Absolvi circulum, boni consulito Rex.  
He. Heus Salome, subsiste parumper. Tu iam modo  
In nostri gratiam, omnes aeque principes  
Saltatione hac affecisti plurimum,  
Nosque ita beneficio accumulasti splendido:  
Par igitur erit, ut nos vicissim munere  
Te aliquo redonemus. Quapropter en pete  
Iam a me quodcumque velis audacter, postula  
Inquam quicquid animo arridet tuo et dabo  
Confestim tibi. Sa. Benignus es profecto Rex.  
He. Quin deiero per omnes constanter Deos,  
Perque diadema ac sceptrum nostrum regium,  
Quodcumque a me petieris, tibi dabo lubens.  
Etiamsi regni nostri dimidium foret.  
Sal. Habeo pol gratiam tibi Rex carissime  
pro liberalitate isthac in me tua,  
Hancque optionem amplector ulnis obviis:

image: [s102](http://mateo.uni-mannheim.de/camena/schopjac1/jpg/s102.html)

Verum deliberatio brevis mihi  
Per te concedatur quaeso. He. Conceditur  
Tibi vel diutina, o mea suavitas. Sal. Modo  
Petitura revertar. He. Vade quo te cumque fert  
Voluntas. Sed priusquam abeas hinc, poculum  
Hoc exinanito precor. Sal. Ubi rediero  
Rex. He. Placet. An non decebat agite Principes,  
Tantis pollicitis exhilarare puellulam?  
An non vel longe maiora merita esset? Pa. Haud  
Dubie. Nam tanto perfudit convivium  
Hoc nostrum gaudio, ut vel mortuum fere  
Revocasset in vitam. Ast hem adest rursus. He. Papae  
Tam cito? Momento enim vixdum unico abfuit.  
Sal. Redii ut pollicita sum Rex. He. Bene factum. Tua  
Praesentia nobis gratissima est. sede.  
Sa. Quoniam optionem mihi dedisti liberam  
Princeps clarissime, ut quicquid velim petam:  
Volo igitur et hoc unum peto, ut mihi protinus  
Ioannis illius Baptistae des caput  
In disco. He. Atat. Pro Iuppiter. O temeritas.  
Inter saxum sto iam et sacrum. Ah quid agam modo?  
Sed oportet. Heus heus Hyperetes, vade illico  
Ad Spiculatorem, illique nostro nomine  
Iniungito, quo amputatum Baptistae caput  
[Note: Dimet.] In lance huc confestim adferat.  
Hyp. Belle curabitur Rex illustrissime,

image: [s103](http://mateo.uni-mannheim.de/camena/schopjac1/jpg/s103.html)

Factum puta. He, Proh Iuppiter. Sto. Quid accidit  
Hem Regi, quod tot emittit suspiria?  
Num morbus quispiam te subito corripit?  
Ag. Totus profecto vultus immutatus est  
[Note: Octo.] Tuus Rex, totus quantus quantus es pallore offunderis.  
He. Fallit color plerunque, nihil enim mali  
Omnino me tenet. Quin miror plurimum,  
Quid vobis acciderit, quod non genialiter  
[Note: Octo.] Vivitis, ut paulo ante: quod haud exporrigitis frontem, poculaque  
Evacuatis. Ag. Nos equidem curamus probe  
Cuticulam, episcythizamus dubio procul  
Satis, nec deest laetitiae quicquam pristinae,  
Si tu modo mutes vestem, arctumque quem geris  
Deponas anulum. He. Quid haec aenigmata  
Sibi volunt Agoranome? Ag. Aliud plane nihil,  
Quam ut maestitiam, si quam fortasse habes, animo  
Excutias, laetumque hunc agas porro diem.  
He. Id hercle fiet. ast hem, videon' huc meam  
Redire Herodiaden? Ag. Ea ipsa est scilicet.  
[Note: Scaz.] He. Iam pristina redit animo laetitia. eho, ad nos  
Herodia, huc accedito. H(r. Saluere te  
Rex vosque adeo omnes iubeo. He. Salua tu quoque  
Vicissim sis mea lux, mea summa amoenitas.  
Asside quaeso. Ubi fuisti interea temporis?  
H(r. Videbam, ut intus curarentur omnia,

image: [s104](http://mateo.uni-mannheim.de/camena/schopjac1/jpg/s104.html)

He. Merito amaris mihi. Iam laetemur obsecro  
Una vivamusque sybaritice H(r. Placet.  
Syn. Placet hercle Rex. Her. Levate scyphos. Syn. Curabitur.

ACTUS V. SCENA VII.

Andranchus, Salome, Herodias, Herodes, Hegemon, Ephorus.

[Note: Trimet.] VAh Dii, quae est haec tyrannis, quae crudelitas,  
Hominem tam sanctum, tantaque innocentia  
Pollentem, extinctum velle? idque adeo tempore hoc,  
Quo facinorosis etiam, et vel mortes decem  
Commeritis, iure speranda esse impunitas  
Debebat? Sed quorsum facit, haec exaggerare  
Multis? Rex percitus suo oestro ita voluit,  
Ita iussit. Ego autem facere aliter haud commode  
Pol potui, nisi et in me illius tyrannidem  
Excire imprudenter fuisset animus. at  
Utcumque siet, nequeo tamen obliviscier  
Unquam admirabilis illius constantiae  
[Note: Hypercat.] Ac fortitudinis infractae, queîs praeditus  
Hic Baptistes ad ultimam usque mortis horam  
Fuit. Eia quam volens, quam prompte subdidit  
Ensi collum, quam se diis immortalibus  
Commendavit, quam denique et ipsis pro hostibus  
Oravit supplex? Quis non obsecro? Ast mihi  
Reprimenda sunt verba haec, ne quispiam inaudiat

image: [s105](http://mateo.uni-mannheim.de/camena/schopjac1/jpg/s105.html)

Coricaeus. Nam nostra in Aula neminem  
Patiuntur, quam cui plane odio sit veritas,  
Rectique omnis ratio, et qui palpum obtrudere  
Ac blandiri cauda probe norit. Sed intro  
Abeo nunc, ut convivis hocce ferculum  
Cruentum apponam. Sal. Hem Mater, ingreditur fores  
[Note: Dimet.] Andrancus, gestatque in manu  
Lancem obtectam sudariolo. H(r. Euge iam salit  
Summa prae laetitia cor mihi, iam vivere  
Demum libet. An. Salue o Rex clementissime.  
Saluete et vos itidem convivae ceteri.  
En offero heîc mactatam in carcere hostiam,  
Baptistae inquam caput conditum sanguine.  
He. Miserrimum profecto spectaculum, at huic  
Puellae trade caput. An. Hem Salome, cape tibi  
Hoc quod datur munusculum. Sa. Lubenter. Her. Ah,  
Quid feci? Sa. Gratias tibi habeo ter maximas  
Princeps observandissime, quod tanta erga me  
Sis liber alitate usus. si qua in re et tibi vicissim ego  
Aliquando inseruire queam, tota ero tua.  
He. Lubens feci, quicquid factum est, mea Salome:  
Tu consule id boni. Sal. Merito. Hem carissima  
Mater, eodem te vener abor donario,  
Quo me rex iam paulo ante prosecutus est.  
H(r. Plurimum habeo pol tibi gratiam, mea  
Filia. Nonquam etenim gratius obtigit mihi

image: [s106](http://mateo.uni-mannheim.de/camena/schopjac1/jpg/s106.html)

Beneficium, atque hoc est. O lepidum caput. age  
Iam dissidium inter amantes (si potes) para,  
Iam Regem reprehende ob adulterium, iam admone  
Instigaque illum, ut uxorem sibi pristinam  
Revocet, et me suis mox exigat aedibus.  
Sic interturbatores excipi decet,  
Sic Zoilos decet remunerarier.  
He. Ah quam dolet animus, quam conscientia  
Exaestuat. H(r. Quid est rex, quod adeo tremis?  
Num te febris subito occupat? He. Nihil est mea  
Herodia. Heg. Quid haec nam sibi vult palloris in-  
Novatio? Quid rex vales? He. Valeo optime,  
Laetorque ex animo. Heg. Utut valeas animo, haud vales  
Corpore. H(r. Vin' ut deambulemus nonnihil  
Animi recreandi gratia? He. Non abnuo.  
H(r. Sed quid nam interea Principes? Ne. Ut scilicet  
Congrediantur nobis, si quidem libeat. Eph. Libet  
Utique, Rex, et volupe est etiam. Iam enim satis  
Convivatum ac potatum est. He. Consequimini  
Igitur nos una Proceres ad viridaria,  
Ut post brevem deambulatiunculam  
Eo aptiores simus ad procoenium [(perhaps: procenium)] .  
Eph. Placet consilium. He. At consultori pessimum  
Tandem erit, eheu. nam id clamat conscia mens mali.

image: [s107](http://mateo.uni-mannheim.de/camena/schopjac1/jpg/s107.html)

ACTUS V. SCENA VIII.

Maasias, Nathanael, Semei, Cleopas, Discipuli Ioannis.

[Note: Funus Ioannis effertur.] O Quis iam nunc capiti nostro dabit aquam,  
Quis suppeditabit lacrimas oculis, ut viri  
[Note: Scaz.] Huius sanctissimi, nostri Praeceptoris,  
Mortem crudelem defleamus? Na. Ah quis est  
Tam ferreus uspiam, quis tam est adamantinus,  
Quem nostra haec sors non commoveat? qui a fletibus  
Se temperare possit? An non omnibus  
Modis dolendum est, hominem sanctimonia  
Vitaeque puritate tanta praeditum  
Adeo innocenter esse occisum? Se. Pro dolor,  
Pro maximi Dei fidem. Itan' impune erit  
Insontes ad necem rapi? Itan' occidere  
Iustos semper licebit pro arbitrio? ah scelus  
Plus quam scelus. Cle. Eheu, quomodo moritur pius,  
Quo pacto occumbit iustus? non sane aliter, ac  
Si iamdudum neglectus a Deo siet,  
Quasi nemo illius porro rationem habeat. ast  
Ea me tamen adhuc sustentant fiducia,  
Fore nimirum brevi, ut Deus ille maximus  
Israelis pater condignas de impiis  
His oppressoribus poenas sumat, suosque  
Electos, effusumque illorum sanguinem  
Potenter vindicet. Ma. Non est dubium quidem,

image: [s108](http://mateo.uni-mannheim.de/camena/schopjac1/jpg/s108.html)

Deum, ut beneficium quodcumque remunerat,  
Ita et maleficium contra ulturum suo  
Tempore. Sed quid id ad nos faciet? Qua in re dolori  
Huic nostro medebitur? Noster perinde  
Occubuit Rabbi, ac nobis misere ablatus est  
Pro dolor. A quo iam igitur ultra pendebimus?  
Quis nostri curam aget? quem nunc vocabimus  
Praeceptorem nostrum? Quis nos tutabitur  
Posthac? ah nostra spes omnis periit modo.  
Sumus iam veluti sine capite corpus. Cle. Fuit  
[Note: Septe.] Sic bona voluntas Domini forsan, quis iam illi obstrepet?  
Ferendum, non culpandum, quod fieri aliter  
Aut commutari non potest. Et hoc interim  
Tamen (quum nil praeterea adist) solabitur  
Nos merito, quod reliquit nobis Rabboni  
Noster alium vitae Praeceptorem. Se. Quis is  
Est? Cle. Ille nimirum cui testimonium  
[Note: Scaz.] Tam insigne ferebat iuxta Iordanem nuper,  
De quo et iamiam capiendus tam admiranda, tam  
Divina nobis praedicabat, denique  
Ad quem etiam ex nostris aliquot ablegabat e  
Carcere,, quaesitum nun ipse esset venturus ille  
Orbi Messias. Ma. Ah non tanto nos amore  
Ille amplectetur, quanto noster hactenus  
Nos prosecutus est. Cle. At aliud fama de

image: [s109](http://mateo.uni-mannheim.de/camena/schopjac1/jpg/s109.html)

Ipso testatur. Inquiunt omnes enim,  
Non esse ei doctrina ac innocentia  
Vitae, tum etiam benignitate similem. Ma. Utut  
Siet, nondum tamen meis doloribus  
Permaximis haec commemoratio potest  
Mederier. Na. Nec nostra crede, lenior  
Est tristitia. Immo est longe acerbissima quidem,  
Sed quid faciemus? Mortuus est Rabbi, quis est  
Nostrum qui ipsum excitare queat a funere?  
Ma Id nos haud possumus, fateor, verumtamen  
Maeror conceptus non sinit obliviscier  
Me illius unquam. Cle. Nec nos profecto tempore  
Ullo tam funesti casus oblivio  
Capiet. hoc tamen erit cavendum sedulo  
Nobis, metas ne transsiliamus, ne ve (dum  
Nimis studemus fletibus) obstrepere Dei  
Voluntati videamur. Ma. Quando igitur ita  
Faciundum omnino sit, sortem hanc altissimo  
Patri commendabimus. Cle. Ast ego recta petam  
Iam Iesum illum Nazarenum, eique negotii  
Totius eventum summatim explicabo. Se. Ad hunc  
Et nos una tecum ibimus, si commodum  
Videtur. Cle. Quid ni? Ipse etenim unus relictus est  
Nobis magister. Se. Vale itaque iam carissime  
Rabbi, vale aeternum. Ah lacrimas diutius  
Haud continere queo. Ma. Valeto perpetim

image: [s110](http://mateo.uni-mannheim.de/camena/schopjac1/jpg/s110.html)

Praeceptor, molliter quiescas interim,  
Na. Quiescite ossa mortua, requiescito  
Dulce decus nostrum, ac laetare in Abrahae sinu  
Laetitia nonquam finienda. Cle. Faxit id  
Oppressorum omnium solator unicus.

CHORUS.

Sors est communis omnium  
Pie in Deo viventium,  
Ut heîc afflictionibus  
Exerceantur perpetim.  
At nulli horum magis tamen  
Periclis sunt obnoxii,  
Quam qui funguntur publice  
Officio Ecclesiastico.  
Ipsorum siquidem munus est:  
Homines non solum pia docere,  
Sed et increpare sedulo  
Ob designata facinora.  
Id vero Mundus impius  
Potest sufferre neutiquam:  
Videtur enim sibi sanctior,  
Quam ut sugillari debeat.  
Quum igitur illi provinciam  
Nihilominus urgent suam,  
Obiurgantque omnes libere  
Quos peccato addictos sciunt:

image: [s111](http://mateo.uni-mannheim.de/camena/schopjac1/jpg/s111.html)

Exsurgit Mundus contra eos,  
Atque omnes adhibet machinas,  
Quo illi simul e vestigio  
Exscindantur radicitus.  
Hinc infertur captivitas,  
Adduntur tormenta varia,  
Nec vel paulum desistitur  
Donec tandem evolet anima.  
Sic nempe et vir sanctissimus  
Ioannes olim exceptus est,  
Quod veritatis candidae  
Promulgasset dictamina:  
Quod Herodem (inquam) adulterum  
Illiciti incestus gratia  
Paulo insimulasset durius,  
Capitis supplicium pertulit.  
Simili quoque sorte olim prophetae,  
[Note: Quin.] Apostoli, discipuli, martyres,  
Et alii apostolici viri  
Excepti sunt crudeliter.  
Quin et nostrum omnium caput  
Ac veritas ipsissima,  
Ipse inquam Christus, hoc modo  
A Iudaeis exceptus est.  
Unde haud mirum, si tempore hoc  
Pii etiam afflictionibus

image: [s112](http://mateo.uni-mannheim.de/camena/schopjac1/jpg/s112.html)

A mundo perversissimo  
Distorqueantur ubilibet.  
Verum electos hoc interim  
In primis consolabitur,  
Quod qui corpus tradunt neci,  
Animam nequeant occidere.  
Tum etiam, quod post vitam hanc brevem,  
Post modicam maestitudinem,  
Indicibilia gaudia  
Adepturi sint perpetim.

EPILOGUS.

HAbetis Spectatores candidissimi,  
Nostrae Actionis totius finem supremum.  
In qua equidem si vestrae omnium exspectationi  
Ac iudicio satis ut cumque fecimus,  
Gaudemus plurimum: Sin minus, haud leviter id  
Nobis sane dolet. At speramus, vos tamen  
[Note: Scaz.] (Qua estis humanitate praediti) non tam  
[Note: Quin.] Externum illum apparatus scenici  
Cultum, aut orationis elegantiam,  
Quam animum Auctoris de vobis bene mererier  
Studentem, atque Argumentum ipsum (quod est modo  
Exhibitum vobis) respecturos. Et ut idem  
Sic faciatis, cum primis etiam sedulo  
Vos omnes oramus. Valete et plaudite.

/back/

SOLI DEO GLORIA.