/front/

NICOLAI VERNULAEI  
CONRADINVS  
TRAGOEDIA.

ARGVMENTVM.  
COnradinus Sueviae Ducum ultimus, Caesareâ & re¬  
giâ stirpe Iuvenis, ut regnum Neapolitanum & Si¬  
culum iure sibi debitum, sed à Carolo Andegavensi occupa-  
tum, armis repeteret, è Germania in Italiam cum Fride¬  
rico Duce Austriae cognato suo multaque Nobilium manu  
abit. Illi sese Itali iunxerunt. Commissâ cum Carolo  
pugnâ vincitur Conradinus, & cum Friderico Austrio per  
ignota Italiae loca fugiens Asturam pervenit. Vnde cum  
Pisas transire cogitaret, per annulum, quem nautae pro  
pane comparando oppignerandum tradiderat, proditus,  
capitur ab Asturae Praefecto Ioanne de Frangipanibus, &  
Carolo Andegavensi sistitur. Deliberatur deinde de utrius¬  
que morte, & publicè capite minuendos esse tandem con¬  
cluditur. Ambo ergo in publicam scenam producuntur, &  
inprimis Friderico caput inciditur; deinde Conradino.  
Carolus ipse spectator supplicij esse sustinuit. Accidit anno  
M. CC. LXVIII. XXVI. Octobris.

/main/

Personae Tragaediae.  
COnradinus Dux Sueviae.  
Fridericus Dux Austriae.  
Elisabetha mater Conradini.  
Nutrix.  
Girardus Pisanus.  
Cosmanus.  
Hurnaisus.  
Marinus Capecius.  
Rogerius Bussus.  
Wernerus Comes.  
Carolus Andegavensis.  
Robertus Comes Flandriae.  
Senatores.  
Joannes de Frangipanibus.  
Robertus Bariensis Scriba.  
Piscator seu Nauta.  
Senex.  
Honorarij pueri & puellae.  
Milites.  
Chori.

CONRADINVS  
TRAGOEDIA.  
ACTVS PRIMVS.  
SCENA PRIMA.  
Conradinus, Senex.  
CONRADINVS.  
CAEli Monarcha, magne terrarium parens,  
Cujus tonantes sancta majestas polos,  
Et quicquid infra clauditur, nutu regit,  
Rerumque fluxas omnium sistit vices,  
5 Ergone semper pectore incerto ferar,  
Et tarda lento vota successu traham?  
Magnus sub isto corde respirat vigor,  
Annos moratus hactenus; sum vir modo,  
Animum virilem, pectus Herois gero.  
10 Quoties micantes intuor caeli faces,  
Aut pullulantes cerno, quâ campi patent,  
Telluris herbas, me pudet: tollit caput  
Hic quicquid infra est; splendicat, quicquid supra est,  
At lentus in me feruor, & plenae jacens  
15 Robur juventae est; haereo, & tantum meis  
A

2 NICOLAI VERNVLAEI  
Me ludo votis; perdo spem, dum spem premo.  
Senex. Te perdet ista spes prius, si non premas.  
Juvenilis ardor spem suam ex votis rapit;  
Metitur animo quicquid ausurus furit,  
20 Speransque & audens impetu coeco ruit.  
Conr. Auguste Genitor, hic tuos Manes voco,  
In me est paternus sanguis, & Patris vigor,  
Nec hic, nec ille degener; virtus tua  
Latet sub isto pectore, & mentem erigit,  
25 Et implet annos, & novam aetatem aspicit.  
Tu cerne Natum Genitor, & nostris fave,  
Dum spero, votis, Quod tuum quondam fuit,  
Hoc esto nostrum; si tuus sum haeres, tua  
Asserere regna debeo, & forti potens  
30 Manu tueri. Roma jam lauros paret,  
Paret & triumphos, Patris auspicijs feror.  
Senex. Utinam feraris. Saepe fortunae Patris  
Dum natus instat, damna fortunae refert.  
Fortuna Patris non facit nato fidem;  
35 Felicitatis rarus est certae favor;  
Sequitur beatum natus infelix Patrem  
Fortuna dum mutat vices, quaeque antea  
Favit parenti, saepius natum premit.  
Conr. Me Sicula tellus Principem expectat suum,  
40 Et aequor undas sternit, & sceptrum mihi  
Jam Patris cffert. Ibo, Suevorum sequar  
Ducum labores; indoles non haec situ  
Torpere tetro debet, & Patrum vigor  
Latere nescit; fomites claros tuor,  
45 Quotquot parentes aut avos numero meos.

CONRADINVS. 3  
Spes restat in me Suevicae tantum Domus,  
In me recumbit. Senex. Ne cadat, Princeps, vide.  
Haerede in uno parva spes semper Patrum est.  
Servare magnam qui cupit solus Domum,  
50 Ne bella tentet; fluxa bellorum est fides.  
Haereditatis maximum est regnum tuae  
Qua Siculus undat Pontus, & fluctus fretum  
Voluit minaces, at potens hostis tenet,  
Hostile quisquis asserit regnum sibi  
55 Sese ipse fallit. Conr. Si quid adversum est mihi,  
Istâ domabo dexterâ, & ferro viam  
Latè parabo. Gloriae adjiciam Patrum,  
Fortuna palmis quicquid adjiciet meis.  
Non jam moremur, ecce cognatum intuor,  
60 Pectusque amicum; sit meae sortis comes.  
Senex. Etiam futurus postmodum mortis comes.  
Et una sors & una mors ambos manet.  
 SCENA SECUNDA.  
Fridericus, Conradinus, Senex.  
FRIDERICVS.  
VT gratus adsim, voveo. Conr. Et optatus venis,  
Nam te requirit cura, quae mentem quatit.  
65 Frid. Etiamne cura? nobilis nunquam satis  
Tranquilla mens est, igneae semper novus  
Virtutis ardor indolem excelsam trahit.  
Lex ista vita est, agere vel semper pati.  
Vel nulla plebem cura, vel turbat levis;  
A 2

4 NICOLAI VERNVLAEI  
70 Nos hâc movemur. Nescit Heroum genus  
Unquam quietem; sicque felices sumus,  
Ut inquieti. Regias curae Domos  
Cingunt volantes; leniter rivi fluunt.  
Turbata fluctus aequora involuunt suos.  
75 Si desit hostis, sufficit moles sibi  
Negotiorum. Nascimur nobis graves,  
Et ipsa curis Aula si forsan vacet,  
Generosa curas mens sibi accersit novas.  
Agedum, quid animo voluis, & magnae capax  
80 Curae laboras? Con. Nullus hunc animum pavor,  
Sed cura torquet; molior quod me decet,  
Et quod parentes. Faxit! ut caelum meis  
Aspiret ausis; Siciliae regnum peto,  
Avo patrique debitum, & post hos mihi.  
85 Haec causa bellum poscit, & belli mihi  
Socium requiro. Frid. Praesto sum, belli comes,  
Socius pericli; tu meam nosti fidem;  
Quocumque pergas, huc mihi ad laudem est via.  
Amore junctus si tibi vixi puer,  
90 Juvenem experire; quisquis hîc animus latet,  
Vitam sub armis prodigus pro te dabit.  
Oculos retorques ? Sen. Nempe sic juvenum tumet  
Ignarus ardor; semper in mortem ruit  
Sperando vitam, nec satis vitae cavet.  
95 Conr. Avertat Aether omen, in lauros eo  
Et in triumphos; gloriae in partem voco,  
Victoriaeque divido palmas meae,  
Si junctus arma pro meo regno capis.  
Sen. Victoriam, quam dividis, nondum tenes.

CONRADINVS. 5  
100 Frid. Quaecunque laurus gloriae accedet tuae,  
Sit nostra laurus, praemium armorum hoc volo.  
Conr. Est magnus hostis, Fr. Majus hinc surget decus.  
Conr. Regno potitur, Fr. Careat & regno licet.  
Conr. Pellendus inde est, Fr. Arma depellent tua.  
105 Conr. Incertus armorum exitus semper manet.  
Frid. Cum justa causa est; arma fortunat Deus.  
Conr. Mea regna posco. Fr. Iusta sic causa est tua.  
Co. Ingens periclum est. Fr. Gloria est ingens quoque  
Co. Vitam hanc periclo consecro. Fr. Iunge & meam.  
110 Conr. Fortuna melior indolem expectat tuam.  
Frid. Cognatus in me si tibi est sanguis, tua  
Fortuna nostra est. Conr. Austriae germen Ducum  
Tu solus hic es. Frid. Sueviae & tu spes Ducum.  
Jungamus arma dum pares fatis sumus.  
115 Senex. Ut arma, sic mox fata jungetis simul.  
Frid. Etiamne vultus languet, & languet manus?  
Conr. Testor serenae lucis & caeli faces,  
Nec languet animus, nec mihi torpet manus.  
Tibi timemus. Frid. Ne mihi, exclusi metum.  
120 Hilarumque laetae mentis emergit jubar.  
Et fata, & arma, & dexteram jungo tibi.  
Tecum ibo, & Aethrae si potens Rector favet,  
Tecum redibo. Conr. Pectus hoc, & has manus,  
Istudque cordis nobile excelsi jubar  
125 Accipio laetus, foedere aeterno fides  
Conjuncta duret. Frid. Voveo, fortunet Tonans.  
Conr. Sit praesto miles, Alpium multis juga  
Superemus armis; visere & Romam juvat.  
Trophaea France militi debes meo,  
A 3

6 NICOLAT VERNVLAEI  
130 Statuam in cruore, si favet caelum, tuo.  
Paremus arma. Senex. Foedus aeternum ultima  
Fortuna junxit; ite cognati Duces,  
Cognata miseros fata conjungent duos.  
Frid. Quis iste laeto corripit gressu viam?  
135 Conr. Quae cura rerum est? mente praesagâ feror,  
Italis ab oris, quisquis est, ad nos venit.  
 SCENA TERTIA.  
Girardus Pisanus, Conradinus,  
Fridericus, Senex.  
GIRARDVS.  
GEneris propago Suevici, sanguis Ducum,  
Clarique Nate Caesaris, faciles tibi  
Ausonia caelos optat, & lauros vovet.  
140 Conr. Et ipse vobis vivo. Quid porrò? Gir. tua  
Expectat arma, teque quem regem colit,  
Sicula esse Tellus optat, Italia expetit,  
Vos atque; regnis Francus insultat tuis [< Vo]  
Durumque latè saevus imperio jugum  
145 Cunctis minatur; Nobiles pressi gemunt,  
Plebs servit omnis, virginum & matrum greges  
Amens libido foedat, & sacro irruens  
Avarus auri Carolus Divûm focos ˂ auru  
Arasque sternit, Patria implorat fidem,  
150 Tuasque vires; tu tuos salvos velis  
Populos & urbes. Mole pugnandum ardua est  
Dominum ut repellas, colla subducas jugo.

CONRADINVS. 7  
Tumet ille, sceptris sed tuis; regna obtinet  
Aliena ferro, quasque vi frenat plagas,  
155 Immitiore saevus exercet manu.  
Miserentur omnes sanguinis Princeps tui.  
Non tu tuorum? Genibus advolui tuis  
Unà & precari, dum licet, Siculos puta.  
Haec summa voti est, ne gravi afflictos jugo  
160 Patiaris ultra; redde te regem tuis.  
Conr. Et vota tangis nostra, quod poscunt preces  
Agitamus ultrò: nam Alpium cacumina,  
Qua splendicantes cornibus caelos petit  
Apex superbus, nube velatum caput,  
165 Penetravit animus, si quis est in me cruor,  
Vovi ut paternas asseram terras mihi.  
Quo me vocatis, ibo; cognatum hic vides,  
Etiamque in isto pectore est idem vigor,  
Repetere nostra, Patris & regno frui.  
170 Frid. Animum fidemque jam dedi, mecum dabunt  
Quos nostra plures Teutonum tellus fovet.  
Opes & animos jungimus. Sed sit satis,  
Ne vota differ, aperit optatis viam  
Dum tempus & res. Con. Miseret, urgendum est opus,  
175 Arma ergò properè miles. Gir. adjunget suas  
Italia vires, jamque Manfredus fidem  
Retinet tuorum, & Carolo est belli mora.  
Regnum Nepotis ipse tutatur manu.  
Veni, vide, vinces, & auspicijs tuis  
180 Sternetur hostis. Offero & fidem & manum.  
In arma Tuscos, qui tuum nomen colunt,  
Aliosque ducam. Signa cum expandes tua,  
A 4

8 NICOLAI VERNVLAEI  
Latè per omnes agmina exsurgent plagas.  
Mens una cunctis te suum Regem sequi,  
185 Exterminare Carolum Conr. grata est fides,  
Auxilia si quae jungis, haud ultra est mora,  
Veniam. Gir. Redibo, Gentium pro te fidem,  
Et arma pro te colligam: vive, & tuis  
Optata venias subditis pridem salus.  
190 Conr. Et nos eamus, arma jungamus simul.  
Sen. Miseretur aliorum, haud sui, & sic Dux perit.  
Qui facile credit, facile & imprudens cadit.  
Non una fati est causa; cum fatum imminet.  
Impellit hic, vocat iste, concurrunt, juvant,  
195 Et in ruinam multa detrudit manus.  
En mater; O quot lachrymis istas suis  
Genas rigabit! filium emittet parens.  
Reducem haud videbit. Vita fortis est jocus.  
 SCENA QUARTA.  
Elisabetha, Nutrix, Senex.  
ELISABETHA.  
QUod omen ergo? lachrymae semper leves  
200 Cogente nullo proruunt, semper meos  
Perennis oculos imber humectat cadens.  
Feralis animum, (sentio) mordet dolor;  
Venturus ipse est, forte vel praesens nocet.  
Ignara metuo, ignara doleo, nec satis  
205 Agnosco misera, quod tamen torquet, malum.  
O Nate! forsan quisquis est pro te est dolor,

CONRADINVS. 9  
Metuere tantum filio mater queo,  
Cura omnis in te est. Quod Domus magnę gemunt  
Unum est, virescens ne cadat germen Domus.  
210 Spes in marito Caesare est, at jam occidit,  
Et stirpe in una tota spes stirpis latet.  
Materna parvos cura conatus regit  
Laribusque claudit: nescit Herous vigor  
Sua fata quamdiu corpore infirmo suos  
215 Expectat annos; mox ubi assurgit sibi,  
Et tangit aetas inclyti metam viri,  
Subit imperandi feruor, & febris Ducum  
Ambitio flammis pectus occultis agit.  
Grave est latere Principi, lucem occupat,  
220 Avosque voluens & patrum magnum genus,  
Bella, & triumphos, & novas lauros petit.  
Metuo ista mater filio; saepe in suum  
Cadit sepulchrum, Marte qui laurum petit;  
Fortuna ludit Principes, primò inclytas  
225 Offerre palmas solita mox eadem in nigras  
Mutat cupressos. Parvus haud matri est timor.  
Quod evenire sorte non certâ potest.  
O qui inquietas Principum mentes regis  
Soloque regna dividis nutu Tonans,  
230 Origo rerum, filij mentem mei  
Rege expeditam, maximae haud curae est capax,  
Et fluctuantis tyro fortunae ruit,  
Et imminentes non satis casus videt.  
At ecce rursus sponte prorumpit sua  
235 Lachrymosus imber, rursus attonitum ferit  
Ignotus animum vulnere ingenti dolor.  
A5

10 NICOLAI VERNVLAEI  
Senex. Dolor ominosus semper est qui fit cito.  
Elis. O fida Nutrix, cura quae nati est mei?  
Nut. Sublimis, ingens, esse quae Herois solet.  
240 Molitur aliquid quod probes, & quod Patrum  
Non vidit aetas, pectore excelso suis  
Meditatur annis addere aeternum decus.  
Elis. Et ista cura est? Nut. Ipse se in lucem trahit.  
Bene natus Heros deserit tandem suae  
245 Domus latebras, quaerit armorum vias,  
Felicitatis statuat ut culmen suae.  
Senex. Mortalitatis ponat ut pondus suae.  
Elis. Illum una pridem cura sollicitum trahit,  
Transcendere Alpes, & quod ultra spes Patris  
250 Ostendit illi. Nut. Filij hic ardor tui est;  
Haereditatem Patris armorum sibi  
Statuit suorum praemium. Quid obsidet  
Vultum pererrans pallor? effusis mades,  
Cur tota guttis? pectus exonera hic tuum,  
255 Metumque solve. Elis. Nescius causae metus  
Sibi ipse causa est. Senex. Ipse se nescit dolor,  
Adversa sic sors praevio semper solet  
Uti flagello, furere cum vult, praemonet.  
Multis dolendum est ante, nam post non licet.  
260 Elis. Simulachra terrent noctis, & dubius sopor  
Toties recurrens, & metum semper trahens.  
Exilio noctu, lachrymae somnum occupant  
Dum quaero Natum, proque Nato brachijs  
Amplector umbras, & leves Manes premo.  
265 Senex. Braenuntius sic saepe venturi est sopor,  
Imaginemque praebet, ut faciat fidem.

CONRADINVS. 11  
Nutrix. Sic dormientes, Domina, formido excita  
Et cura ludit, magnus in Natum redit  
Dum matris ardor. Cernere en Natum licet,  
270 Adest, & illum miles intrepidus Ducem  
Jam cingit armis. Elis. Rursus exundat dolor.  
Senex. Vitare nemo, quod timet, flendo potest.  
 SCENA QVINTA.  
Conradinus, Fridericus, Elisabetha, Senex,  
Nutrix.  
CONRADINVS.  
Sic imus: istis nostra, si caelum favet,  
Spes est in armis, fata monstrabunt viam.  
275 Ac ecce mater. Frid. Moesta, dejecta, & gravi  
Jam fessa luctu est, matris amplexum pete.  
Conr. Age Mater, ecce gloriae affulsit meae  
Tuaeque tempus; si meae sum spes Domus,  
Si matris, & si spes mei quondam Patris  
280 Audere tandem debeo, quod me & meam  
Stirpem decebit. Cernis armatas manus,  
Spem miles iste sequitur, & sortem meam.  
Avita repeto regna, justitiae est satis,  
Patris voluntas urget, officij est satis,  
285 Etiam vocamur, non potest fingi mora.  
Elis. Et me relinques Nate? Con. Si pateris, brevi  
Te rex videbo, gloriâque auctus nova  
Partas Parentis in sinum lauros feram.  
Elis. Virtutis iste fervor, ô Fili, tuum

12 NICOLAI VERNVLAEI  
290 Transcendit aevum, gloriae mentem sitis  
Attollit, iste par sibi nondum est calor:  
Ignorat aetas sortis ambiguae vices.  
Conr. Sub Patre crevi Mater, & primos mihi  
Formavit annos; crede nascuntur viri  
295 Quicunque nascuntur Duces: Lex est mihi  
Virtus avorum, & patris Augusti labor.  
O ille quantum tramitem stravit mihi!  
Elis. Tibi nempe Nato: solus at tu spes Domus,  
Vnaque tecum, si peris, perit Domus,  
300 Et stirps parentum. Conr. Mater, hoc omen tui est  
Tantum timoris, Elis. Verus est forsan timor,  
Et jam tot imbres lachrymae ducunt meae,  
Praenuntiusque vix parem mentem dolor  
Vltro fatigat. Conr. Sic tuus pro me, Parens,  
305 Amor laborat. Elis. Sic tuam forsan Tonans  
Monet parentem, somnia & noctes metum  
Non sponte faciunt, te meus quaerit sopor,  
Frustra & requirit; caetera occultat dolor.  
Vidi rubentem sanguine, & truncum simul.  
310 Conr. Etiam sopori nescia adscribis fidem?  
Et fucus iste noctis, & veri dolus.  
Superabo quicquid imminet; non est meus  
Sine omine ardor, fata majorum sequor.  
Mecum est, juventa nobilis, patriae decus,  
315 Itali juvabant Principes. Frid. Ne sit metus,  
In fata Nati trahimur, & sortem tui.  
Quocunque perget, libero fato sequar.  
Una est duorum vita, partimur decus  
Simul & periclum. Elis. Sed tibi metuo quoque.

CONRADINVS. 13  
320 Friderice, gemino territat fato sopor;  
In te recumbit Austriae Domus Ducum.  
Frid. Si in me recumbat, gloriâ augebo Domum.  
Generosa nescit indoles tenebras pati,  
Et claritatis una per bellum est via.  
325 Con. Vale ergo Mater El. Forte supremum est vale,  
Etiam iste matrem terret amplexus tuam.  
Fr. Te, Domina, salvam jubeo; El. Te salvum precor,  
Aliter veretur quisquis est in me metus.  
Iterum valebis Nate; nec Matri est satis;  
330 Iterum valebis; Senex. Ominosus est amor,  
Cum sese amori sponte permiscet dolor.  
Nunquam videbis amplius quem sic amas.  
Nutrix. Sperare, Domina, fas sit, huc intus veni  
Elis. Spes nostra Natus. Nu. Fata restituent tibi.  
 SCENA SEXTA.  
Conradinas, Fridericus, Hurnaisus, Marinus  
Capecius, Rogerius Bussus, Milites.  
CONRADINVS.  
335 EAmus ergo, audete vos, quo me vocat  
Fortuna Socij, quicquid aspirans Deus  
Concedet, aut sors, omnium est. Fr. Dedimus fidem,  
Etiam hi fideles adferunt bello manus.  
Hurn. Germana rerum jurat haec robur fides.  
340 Auspicia famae, Magne Dux, sequor tuae,  
Illustris in me sanguis, & cultor tui est.  
Admitte Comitem. Con. Gratus Hurnaise es comes,

14 NICOLAI VERNVLAEI  
Et obligatum cernis hoc pectus tibi.  
Mar. Si pateris, ecce vela fortunae sequor  
345 Quaecunque pandis; nobilem linquo Domum,  
Illustrioris ut sequar sortem tuae,  
Habes amicum pectus & fidum tibi.  
Conr. Fidelitate nota Patris est Domus,  
Patrem sequeris. Rog. Et tuum bellum sequi,  
350 Patris secutus Caesaris bellum, volo.  
Arma & fidem praestabo, tu victor meo  
Cruore fias, hunc tibi sacro, & manum.  
Conr. Sors nostra tecum est. Miles, O magnum mei  
Pondus laboris! fida bellorum manus,  
355 Quod spero, vester animus, & robur dabit.  
Mil. Quocunque ducis, quo vocas, praesto est manus,  
Tua signa sequimur, fortibus virtus tuis  
Se praebet ausis, fata Germanus facit  
Cum stringit arma, vividum robur vides,  
360 Hic nulla segnis est manus; si quid petis  
Isti lacerti, & ensium ferrum dabit.  
Merces periclo par sit, at majus decus  
Tibi restat uni. Quicquid adversum est tibi  
Germana virtus sternet, & novos simul  
365 Pariet triumphos. Pectore in nostro sedet  
Spes una belli; perge, si dubitas, proba.  
Conr. Virtute macti milites; rumpo moras,  
Germana nescit perfidam virtus fugam.

CONRADINVS. 15  
 CHORVS.  
PVERORVM & PVELLARVM.  
ANnue coeptis Deus alme novis,  
370 ANnue coeptis Fortuna novis,  
Dux Suevus abit, gloria Patriae  
Matris amor, nobilium columen,  
Spes Theutonicae Proxima terrae:  
Illum Virtus Puerum finxit,  
375 Moribus illum Musa refinxit:  
Dotibus illum Charis instruxit.  
Dux Suevus abit, dicite Pueri,  
Annue coeptis Deus alme novis,  
Annue coeptis Fortuna novis.  
380 Gentis Princeps columen nostrae.  
Firmum Princeps columen Sueviae.  
Germanae Decus & lux orae  
Cujus lauros Patria exspectat,  
Cujus robur metuunt hostes,  
385 Referat virides victor lauros,  
Fundatque manu victrice hostes,  
Et latè Italis statuat campis  
Monumenta novae splendida laudis.  
Aetas celebret postera lauros,  
390 Et dicat, Duce Suevo Theuto  
Francica vicit lilia victor.  
Agmina laxis lata maniplis  
Subeant Siculae fines terrae,

16 NICOLAI VERNVLAEI  
Et terga fugae vertat inermis  
395 Quisquis Regi parere negat.  
Dux Suevus abit, vota puellae  
Calidas laetae ferte per aras.  
Dicite, vincat patrio Suevus  
Omine Siculos; dicite vincat  
400 Patrio Suevus robore Francos.  
Dux Suevus abit, dicite, Pueri,  
Referat laeto marte triumphos.  
Recreet matrem, recreet patriam:  
Non sors laedat cladibus illum,  
405 Non fata nigras mittant volucres,  
Et mors tantum demetat hostes.  
Faveant justae sydera causae.  
Repetit regnum Natus avorum.  
Pande Neapolis gremium Regi,  
410 Rex tuus altâ stirpe creatus,  
Rex Caesareo sanguine natus,  
Ecce arma tuis urbibus infert,  
Ut tibi Regis pectus amici,  
Pandat longo plenus amore.  
415 Dux Suevus adest, dicite, Siculi,  
Veniat nobis ara salutis,  
Veniat patriae gloria nostrae,  
Veniat regni proximus haeres.  
Veniat populi sincerus amor,  
420 Veniat Franci militis horror.  
Dux Suevus adest, O Pater Aethrae,  
Validum summâ robur ab arce  
Suggere Suevo; suggere mentem,

CONRADINVS. 17  
Quâ consilijs occupet hostem  
425 Quâ vincendo deprimat hostem.  
Abeat felix, redeat felix.  
Annue coeptis Deus alme novis  
Annue coeptis Fortuna novis.

ACTVS SECVNDVS.  
SCENA PRIMA.  
Carolus Andegavensis, Robertus Comes  
Flandriae, Senex.  
CAROLVS.  
QVid ergo restat? Sicula jam Tellus tremit,  
430 Horretque saevos fulminis nostris globos.  
Et terra & aequor, quicquid & circum patet,  
Quâ concitato detonat fluctu fretum,  
Nostrum est; trementi Francus Italiae incubat.  
Cunctae expavescunt territis urbes agris.  
435 Et tu superba, Neapolis, Terrae decus,  
Ocelle mundi, sola quâ mundus potes  
Mundo videri, jam meos fasces capis,  
Et hanc sub armis pressa formidas manum.  
Tu sola coelo similis attollis caput,  
440 Fastigiatum laureis centum caput:  
At me vereris, & meae pondus facis  
Laudi aeviternum: vicimus, regnum est meum;  
Gemitque regno exuta Suevorum Domus.  
B

18 NICOLAI VERNVLAEI  
Spectat triumphos Teutonum Tellus meos,  
445 Secura nondum; & Alpium tremunt juga,  
Germaniaeque jam timet Caesar suae.  
Quid ergo restat? perge anime, perge & tuo  
Jam fruere caelo; terra regnanti est Polus,  
Cum subditorum colla sublimis premit ˂ sablimis  
450 Composque voti vivit, & potens sui.  
O me beatum Principem! nostra in loco  
Fortuna tuto est, summa votorum obtigit.  
Mihi nil timendum est, meque jam cuncti timent.  
Sen. Nil non timendum fecit impavidis Deus.  
455 Timor est timendus subditi quando timent.  
C. Fortuna nostra est. S. Lubrica est, motus habet,  
Cito advenit, cito exilit, non stat, fluit.  
Car. Roberte, nam tu Flandriae Decus es tuae  
Et lumen ingens, magna curarum quoque  
460 Hic spes mearum, mentis excutias tuae  
Doctos recessus; hoc age, ingenio est opus.  
R. Quae cura restat? C. Lege fraenandum est novâ  
Hoc quod catervis subditum est regnum meis.  
Ro. Amore fraenes. Ca. subditi si non timent,  
465 Fiunt rebelles. Rob. Subditi si non ament  
Fient tibi hostes. Car. Regium fraenum est timor;  
Ro. Sed est tyranni. Car. Continet servos timor.  
Rob. Etiamne servos subditos credas tuos?  
Car. Servire Regi subditi debent suo.  
470 Ro. Servire debent liberè. Ca. Ut cunctis lubet?  
Ro. Imo ut licet. Ca. Quis ergo liber? Ro. Qui facit  
Quod lege jussum est, lege quod vetitum est, fugit.  
Car. Ego ipse leges subditis feram meis.

CONRADINVS. 19  
Ro. Regum est. C. Jubebo. R. Recta si jubeas, bene est.  
475 Ca. Vetabo. Ro. Quicquid non licet, vetes licet.  
Car. Regum est jubere quod placet: quod non placet,  
Regum est vetare. Rob. Velle Rex quod lex jubet,  
Non velle debet quod vetat. Car. Non est meum  
Obtemperare legibus. Rob. Regis boni est.  
480 Ca. Lex est voluntas Regis, & quicquid placet.  
Ro. Rex regere debet lege, non libidine.  
Ca. Cur arma gesto? Ro. Subditos ut protegas,  
Hostes repellas. Ca. Subditos armis premam,  
Ut arma timeant. Ro. Arma qui nimium timent,  
485 In arma surgunt. Ca. Nullus à populo est timor  
Cum servit, & cum Regium sentit jugum.  
Ro. Tunc magnus est, nam Regio oppressus jugo  
Populus rebellat. Crede Rex clementiae  
Quaerenda fama est, cum novum Regnum subis.  
490 Ca. Benignitate qui regit Rex vilis est.  
Ro. Benignitate qui regit Rex charus est.  
Ca. Spernit benignum populus, at saevum timet;  
Ro. Amat benignum populus, & saevum excutit.  
Tibi timebit, si sibi à te non timet.  
495 Car. Precario tunc Rex regit, quando suos  
Debet timere subditos; tutos tegunt  
Namque arma Reges, vique Majestas rata est.  
Quis iste? propero pergit huc tristis gradu.  
Rob. Adferre laeta non solet, qui sic timet.  
500 Senex. Cum non timemus, nuntius tristis venit;  
Felicitas nam tota vix unquam est simul.  
Audire quae Rex non voles, jam jam audies.  
B 2

20 NICOLAI VERNVLAEI  
SCENA SECUNDA.  
Corolus, Cosmanus, Robertus Comes, Senex.  
CAROLVS.  
AGnosco, quo Cosmane? quid tristi sedet,  
Tibi vultus ore? Cos. Magne Rex, laetus forem  
505 Si laeta ferrem, tempus hoc bellum petit.  
Ca. Quis hostis? Cos. Ille qui tuum regnum petit.  
Ca. Regnum? mihine quispiam ut regnum auferat?  
Ut hoc revellat dexterae sceptrum meae?  
Regnum? cruentas vibret huc Teuto manus,  
510 In arma Graecus, Aethiops, Macedo, Scytha,  
Hispanus, Anglus surgat, atque Orcum trahat,  
Nunquam revellet. Se. Ecce qui mundum opprimat,  
Praesumptuoso corde dum insanus furit.  
Carol. Et hostis ille, qui meum regnum petit?  
515 Senex. Imo hostis ille est, qui suum regnum petit.  
Ca. Regnum? meumque quispiam ut regnum petat?  
In me arma sumat? rapiat hoc sceptrum mihi?  
Senex. Quod ante raptum est, eripijure hoc potest.  
Carol. Non si furore concitet totas suo  
520 In orbe terras, jungat & terris mare  
Et quicquid ultra est, si quid est ultra tamen,  
Meis sub armis sanguinem & vitam dabit.  
Senex. Sic posse cuncta rex putat, quando furit.  
Rob. At Rex, quis hostis, ipse cognoscas prius.  
525 Iratus hostem solus haud vinces tuum,  
Et ira consilio nocet. Tibi invident  
Regnoque multi. Capere fortunae fuit,

CONRADINVS. 21  
Servare non est; arduae est molis diu  
Tenere regnum, forsitan bello potes.  
530 Ca. Quis hostis iste est? Cos. Suevus, armatas tenet  
Bello cohortes. Car. Suevus immittat meo  
Regno cohortes? Ira jam cedas loco,  
Non istud irae pondus est nostrae satis.  
Et arma stringat? pugnet? infelix puer!  
535 Non sic leonem mordet imbellis lepus,  
Ostendat arma, veniat, hoc solo cadet  
Fulgore ferri; Francicum quaerit suo  
Imbuere gladium sanguine. Rob. Haud unquam decet  
Contemnere hostem; quisquis in bellum ruit,  
540 Tibi est timendus, bella fortunae obiacent,  
Et spretus hostis saepius victor redit.  
Ca. Dux ille Regem vincat? Ro. Est magnum Ducis  
Clarumque nomen, plurium secum trahit  
Ducum favores. Car. Plus meum regnum potest.  
545 Rob. Etiam timere Rex tuum regnum potes.  
Favere Regi non solent omnes novo;  
Amant priores; certior tunc est fides,  
Cum natus est rex, Patriae columen suae,  
Non factus armis, Odia magnatum latent  
550 Cum sola Regem vis facit, non Patria.  
Ca. Aliquos rebelles hic putas? Rob. Quos non putas.  
Et hic, & alibi, dum licet, plures puta.  
Miserentur omnes saeva cum claros premit  
Fortuna Reges; causa pro miseris facit:  
555 Regnabat ante Suevus hic, tu nunc regis,  
At clara Proles Patris in regnum venit,  
Forte & vocatur. Cos. Plurimi Suevo favent  
B 3

22 NICOLAI VERNVLAEI  
Et arma jungunt, pronus in Suevum est favor  
Comitum, Baronum, Plebis, Italiae Urbium.  
560 Felicitatis publicae columen vocant,  
Et servitutis vindicem; vires, fidem,  
Et bella quicquid postulant, in te vovent.  
Panduntur urbes quâ venit, quâ non venit  
Etiam offeruntur; tantus hic Suevi est amor.  
565 Car. Ament, juvent, quod hostis unus sim, sat est.  
Effulminabo quicquid armorum trahet  
Secum, aut suorum. Testor hoc sceptri decus,  
Te magne testor omnium rerum undique  
Lustrator Aether, sanguine hoc totum meo  
570 Regnum madebit, sanguinem aut Suevus dabit.  
Dubitamus Anime? Rapere qui regnum potest,  
Potest tueri; perge, non victus feror,  
Nec pectus istud terror imbellis ferit.  
Venisse, multum est; velle bellum, plus satis;  
575 Audere, nimium est; vincere? ah nunquam; meo  
Petenda ab ense gloria est; nunquam; meo  
Dabit sub ense sanguinem; dabit, dabit.  
Cosmane perge, pervicax ferro nefas  
Stat vindicare: perge, dispersas tubae  
580 Revocent cohortes, castra jungantur mea.  
Pugna una Suevo vel mihi regnum dabit.  
Senex. Fortuna causae non favet semper bonae.  
Et saepe vincit, causa quem vinci cupit.  
Victoriarum dividit palmas Tonans.

CONRADINVS. 23   
SCENA TERTIA.

Conradinus, Girardus Pisanus, Fridericus,  
Senex, Marinus, Rogerius, Milites.  
CONRADINVS.  
585 ASpirat Aether, vota succedunt mea,  
Benignus iste vester est, Populi, favor.  
Jam certa spes est; quo vocor, quo me decus,  
Vestraeque certis provocant signis manus  
Jam jam ibo. Gir. Pronas omnium mentes vides,  
590 Et ipsa studium Roma laudavit tuum  
Effusa, supplex, laeta; quod nulli solet,  
Tibi triumphum duxit, inque arcem extulit,  
Et laureatos praetulit fasces tibi,  
Votoque junxit quicquid optandum est tuo.  
595 Conr. Vidi triumphum; nimius est in me favor;  
Et vota sensi; spem mihi sic Urbs facit.  
Gir. Per me Pisani, & Appuli, & Thusci tuis  
Gratantur armis. Macte, pro regno Patrum  
Securus esto, bello cunctorum geres  
600 Votis & armis; implicat lauro comas,  
Quicunque genium sensit amplexus tuum.  
Et ecce pro te festa laetitiae est dies.  
Ubique mensis tecta dispositis patent.  
Epulantur omnes, & tibi fulvo bibunt  
605 Urbes in auro. Conr. Grata cunctorum est fides,  
Et ista vulgi studia complector libens.  
Frid. Hoc pignus esto sortis, auspicijs ruat  
Aliena donec regna qui invasor tenet.  
B 4

NICOLAI VERNVLAEI 24  
Agedum ergo nostra, dum tibi aspirat polus,  
610 Ne vota differ, quoque fortuna amplius  
Te sequitur aude. Con. Nulla jam retinet mora.  
Mar. Sis ipse laetus, gloriam noster tibi  
Jam pariet ardor, ipse signabit cruor.  
Ne differ animos, vota si regni audias,  
615 Vox una, Princeps crede, cunctorum est, Veni.  
Multae hic laborant, dum latent, pro te manus:  
In arma surgent, cum voles. Rog. Rumpunt moras,  
Mavortiasque Miles expectat tubas,  
Dubioque Francus dum sibi regno timet,  
620 Multi arma tacitis praeparant pro te modis.  
Vides minaces militis vultus tui;  
Siculi minantur amplius, Thusci amplius.  
Gir. Sic est, & ipsa Principem expectat suum  
Urbs prima regni. Mil. Vive Dux, vive omnium  
625 Amor tuorum. Vive spes, vive ô Decus.  
Ad arma Princeps, Militat pro te Polus;  
Ad arma Princeps, gloria expandit sinus.  
Tibi Militamus, gloriae illustres notas  
Signabit ensis, prodigus sanguis tua  
630 Trophaea tingit. Vive Dux, Dux nos rege,  
Et invidendam posteris laudem refer.  
Conr. Bene est, eamus quâ viam monstrat Tonans.  
Non jam morabor amplius. Gir. Prius hoc tibi,  
Princeps, agendum est; regio, quam Francus tenet,  
635 Lucensis agri, milite immisso prius  
Vastanda tota est; lata fit ferro via;  
Et primus hostes hauriet terror tuos.  
Con. Tu perge nostrae signa militiae exere.

CONRADINVS. 25  
Senex. Sic ducta ad aras victima in mortem ruit;  
640 Servare populi non potest ardor Ducem,  
Vivoque honores, mortuo flores jacit.  
Qui nunc favent, mox deserent; sic nempe fit,  
Stantes coluntur Principes: sed cum cadunt,  
Omnes recedunt, & fugit retrò favor.  
 SCENA QUARTA.  
Girardus, Conradinus, Nuntius, Fridericus  
Hurnaisus, Marinus, Rogerius, Senex.  
GIRARDVS.  
645 STa quisquis hic es; unde? quo gressum trahis?  
Cur pallet ore vultus attonito tuus?  
Sta, fare. Nun. Vocem terror exhaurit meam.  
Campo stat agmen marte conferto horridum,  
Armis coruscum, multa vibranti Noto  
650 Vexilla strident, longa signorum est seges,  
Ferrique fulgor ferreum eructat diem.  
Surgunt cohortes undique, & mole arduae  
Campos inumbrant; luce diffundunt jubar  
Latè tremendâ, & aureis fraenis equi  
655 Martem lacessunt, praelium hinnitu vocant.  
Gi. Agedum quis hostis? Nu. Carolus; fastu tumens  
Bellum urget ipse, vertice comanti inclytus  
Antevolat agmen, rumpit impatiens moras.  
Atroxque diras ructat in coelum minas.  
660 Hic Suevus, inquit, dexterâ ocumbet mea,  
Hic stabit alto gurgite exundans cruor,  
Cadaverumque mole praeclusus vado.  
B 5

26 NICOLAI VERNVLAEI  
Spumabit atro. Veniat, & terrâ manus,  
Aut classe, si vult, vectus, & vastâ trabe,  
665 Opponat armis, imbuet terram suo  
Vel aequor altum sanguine. Haec jactat ferox,  
Circumque turmae flammeo horrescunt globo.  
Gir. Ubi est? ubi arma? Nun. Brutios agros tenet.  
Conr. Agite irruamus, pugna nos tandem vocat.  
670 Quae vestra mens est? Frid. Gloriae illuxit dies,  
Conserere dextras censeo dextris opus.  
Et dum superbit impiis caelum mimis  
Ultro lacessens, sentiat caeli minas.  
Gir. Invade Princeps, diriget dextram Deus,  
675 Istumque franget impij fastum Ducis.  
Praenuntius nam cladis est fastus Ducum  
Hur. Invade, constat impetu primo furor.  
Occasio victoriarum fit parens,  
Oblata cum non temnitur. Procul hinc tua  
680 Jam credit arma, quando vicinum & sibi  
Mox incubantem sentiet, quaeret fugam.  
Mar. Invade, certam tempus ad laurum vocat;  
Cogit cohortes arma sunt vastis adhuc  
Dispersa campis, ne simul coëant, cave.  
685 Vagum per agros agmen invadas licet.  
Rog. Invade, prono dum tibi Ausonij favent  
Amore cuncti; Francus hic Hydra est tua,  
Faecunda laudis messis; haud vanas moras  
Generosa virtus patitur, & semper suis  
690 Exultat ausis; tempus hoc poscit virum,  
Dextram reposcit. Sorte si adversâ cadas,  
Tuo ex cruore surget aeternum decus.

CONRADINVS. 27  
Conr. Eundum, eundum est; jam mihi bellum sedet,  
Miscenda pugna est, gloriâ me involuam meâ,  
695 Si sors cruorem saeva deposcit meum.  
Senex. Cum causa justa est, esse mors turpis nequit.  
Fortuna causam non juvat semper bonam.  
Mens nata magnis subjaces sorti quoque.  
 SCENA QUINTA.  
Conradinus, Milites, Girardus,  
Hurnaisus.  
CONRADINVS.  
NUnc fide Miles, robur expertum manu  
700 Animisque dandum est, ultimam hanc operam date  
Vobis, mihique. Quaeritur regnum mihi,  
Aeterna vobis gloria, atque opes simul.  
Quodcunque petitur pectore in vestro sedet,  
Et est in armis. Justa vos armat mei  
705 Jam causa belli; vindices hic vos volo,  
Ut ille vestrâ praedo regnorum manu  
Exterminetur. Cardine in summo est labor,  
Et in propinquo meta: quid decus exigat  
Et quid periclum, voce non nostrâ indiget,  
710 Ante ora cuique est; ipse vobiscum ruo,  
Ducis una sors & militum est; omen facit  
Hic vester ardor, & sequor. Mil. Bellum sedet  
Etiam his in armis. capite praestanda est fides  
Jurata pridem: causa securos facit,  
715 Et prurientes nil timent pro te manus.  
Causa ipsa stimulos addit, & decus tuum.

NICOLAI VERNVLAEI 28  
Populator ille Francus haud unquam tuis  
Potietur armis, evomat vitam licet  
Suo triumphos sanguine ornabit tuos.  
720 Merces laboris sit tuum tantum decus,  
In laude fructus noster est; felix satis  
Miles futurus, quando Dux felix eris.  
Educ, & arma, & has manus, Princeps, proba.  
Con. Eamus ergo, vester auspicium est amor.  
725 Hurnaise turmas junge, tu turmas praei  
Girardi, ferri longa crispetur seges.  
Gir. Pergamus ergo; Miles ad gladios manus;  
Hac est eundum, gladius abrumpat viam.  
Hurn. State hic, & illic state vos, globus omnium  
730 Sit unus, ordo militem invictum facit.  
Sic ite, totis buccinae castris sonent.  
 SCENA SEXTA.  
Carolus, Cosmanus, Robertus, Miles.  
CAROLVS.  
QUid est? quid istud? Cos. irruit Suevus, citò  
Arma arma Miles; irruit Suevus; citò  
Properate. Car. Miles, Miles hac, hac hac veni,  
735 Date arma, pergite, properate, sternite.  
Rob. Istac recedunt, Miles hac, perge hac citò.  
M. Fugiunt, recedunt; C. Sternite, aut vinctos simul  
Abripite cunctos. Mil. State, conserite hic manus;  
Huc arma ferte. Vicimus, fugiunt, cadunt.  
740 Car. Insequere Miles; claude devictis fugam.

CONRADINVS. 29  
Ne pateat usquam perfido Suevo via.  
Ite hac & illac, pars ad illa, pars ad haec;  
Lustrate cuncta, semitas, latebras, specus.  
Ipse ipse pergo, ne quid occultum tegat.  
745 Mors una Suevi nostra erit victoria.  
 CHORVS.  
Militum Conradini, seu Germanorum.  
ACtum est, perimus, aleae  
Sors ista nostrae concidit.  
Nihil perenne est, nec gradu  
750 Stat quicquam eodem; casibus  
Sors cuncta versat, & suo  
Ludo insolescit aspera.  
Sors Conradinum perdidit,  
Ducem Austriae sors perdidit.  
755 Et nos fugaces auferunt  
Per arva, per sylvas pedes.  
Pudet heu fugae! pugnae pudet!  
En versa dedimus tergora,  
Et pectus exhaurit timor,  
760 Et dexterae metu labant,  
Et arma manibus defluunt.  
At se lacessit mens tamen,  
Et rursus optat praelium,  
Et rursus horret praelium.  
765 Adamantinis necessitas  
Heu fixa clavis nos premit;

NICOLAI VERNVLAEI 30  
Stabilisque fati jam rigor,  
Qui terram & aequor continet,  
Dominosque rerum concuntit  
770 Nos urget ultro percitos.  
Heu Conradini militi  
Ignosce fido dum fugit,  
Necessitatis haec fuga est,  
Non hostis, at fatum premit.  
775 Redire in arma mens fuit,  
Stetêre defixi pedes;  
Et dum manus gladium rotat,  
Secreta vis strinxit manum.  
Feliciores saepe sunt,  
780 Quos causa condemnat reos.  
Fortuna caeca est, impetu  
Largitur uno quod cupit.  
Dijudicare non solet  
Quae causa concitet manus.  
785 Sic aleam dubio jacit  
Non certa casu; sic bonos  
Injurioso proterit  
Pede, & labores discutit.  
At nunc ruinae quis modus?  
790 Haec meta belli est; vincitur  
Nam quisquis extra Patriam,  
Reparare casum non potest.  
Pugna una belli finis est.  
Forte abstulit Duces fuga,  
795 Aut prodidit Duces fuga.  
Alias per oras qui fugit,

CONRADINVS. 31  
Vitam tueri vix potest.  
Suspecta trepidat omnia,  
Ipsas & umbras, nec fidem  
800 Sperare victus tunc potest:  
Placere victori volunt  
Quicunque victorem timent.  
Produnt, trahunt, cupiunt, ligant,  
Et qui favebant antea  
805 Dolo favores condiunt.  
Jam forte capti sunt Duces,  
Et una clades cladibus  
Augetur alijs; nec sibi  
Constans ruina est in malis.  
810 Commilitones sit satis,  
Fugientibus restat fuga,  
Procul hinc eamus dum licet,  
Sine Ducibus miles perit,  
Periculosior fuga est  
815 Deliberantibus diu.  
Eamus ergo, nec via  
Sit certa, dum incerta est fuga.

32 NICOLAI VERNVLAEI  
ACTVS TERTIVS.  
SCENA PRIMA.  
Carolus, Robertus, Senex.  
CAROLVS.  
TAndem ergo, tandem vicimus, tegnum est meum,  
Et cessit hostis marte confractus meo.  
820 Imbellis hostis! tu meam bello manum,  
Effulminantem, semper invictam manum  
Superbe sentis. Phoebe, qui emeritos freto  
Currus Ibero tingis, atque Indos novo  
Ortu serenas, quique permensus polos  
825 Orbem rotatu circuis totum tuo.  
Jam pande vultum, pande meliori comam  
Cultu repexam, quicquid aspicies meum est,  
Quod Sicula claudit unda vix unquam gravis  
Expers tumultus. Laurus adjecta est meis  
830 Sperata lauris, hinc honos, & hinc novae  
Aeterna laudis fama. Jam nostram tremet  
Quicunque Caesar dexteram, & Reges meum  
Fulmen pavebunt. Suevus exemplum dedit,  
Et purpuratos terruit Reges cadens.  
835 Superba Neapolis, ecce jam tandem manu  
Tremes sub istâ; quae fuit, si quae fuit,  
Spes lapsa retro est, vicimus; poenas luit,  
Qui movit iram, perdidit spem, qui meum  
Sperare regnum potuit, heu nimium suis

CONRADINVS. 33  
840 Confisus ausis dum mihi bellum puer  
Impar labori, praelij ignarus parat.  
Sen. Sic mens secundo laeta successu tumet,  
Victoriarum sic comes superbia est.  
Rob. Animos feroces premere victorem decet.  
845 Errore forsan Suevus est victus suo,  
Non ense nostro; fata dispensat Tonans,  
Et sortis auràm, quo placet, flectit levem.  
Communis illa est. Crede Rex, hoc tu loco es,  
Unde ille cecidit, cadere nam victor potes.  
850 Car. Iterumne quisquam conferat mecum manus?  
Opponat arma? Rob. Forte qui victus jacet;  
Nam saepe victus ipse victorem premit.  
Ca. Jacet, peractum est. R. Surgere at rursum potest.  
Raro una magnum perculit clades Ducem.  
855 Animos sed ipsa saepe majores facit.  
Cum premitur anguis, exerit primum caput:  
Truncetur istud, quâ potest, caudâ ferit.  
Moderare, Princeps, impetum, & victum time.  
Car. Victum timebo? Rob. Magna momento obrui  
860 Imperia nosti; vincere & vinci Ducum est.  
Mutat triumphos una nonnunquam dies  
Acerbiori funere, & servum facit  
Ante imperantem. Car. Nostra fortunam facit  
Armata ferro dextra. Quid sortem times?  
865 Rob. Timere prudens debet. Car. O non sic mihi  
Ebullit intus sanguis; hac hac in manu  
Mea sors rotatur; ille se turpi occulit  
Fugâ in latebras; marte perculsus jacet.  
Et nunc timebo? Rob. Laeta cum primum favet  
C

34 NICOLAI VERNVLAEI  
870 Suspecta sors est; posse te vinci puta,  
Non insolesces, teque victorem reges.  
Car. Me posse vinci? degener non sic mihi  
Emasculatum spiritus corpus regit.  
Sen. Aliena semper impotens animus sui  
875 Consilia temnit: impetu abripitur ferox,  
Exclusa nullum ratio conservat locum.  
Car. Bene est, reversus Miles en captos trahit.  
 SCENA SECUNDA.  
Cosmanus, Carolus, Hurnaisus, Marinus,  
Rogerius, Robertus, Senex.  
COSMANVS.  
REx vive felix, ecce captivos vides,  
Violare ferro qui tuum audaces caput,  
880 Et rapere Sceptrum Marte tentarunt suo.  
Ca. Ubi Suevus ille? Co. Fugit, evasit, latet.  
Car. Cadavera inter forsan occultus jacet.  
Cos. Scrutatus ista est miles, & nemorum specus  
Latèque ripas amnium. Ne sit metus  
885 Alibi ipse vitam tristis abrumpet suam.  
Car. Infanda capita, generis humani lues,  
Etiamne nostrum rapere tentastis decus?  
Etiamne & in me mittere audaces manus?  
Me exterminare? conserere mecum, ô pudor!  
890 Conserere mecum perfidâ pugnam manu?  
Jam jam securi subdere est opus caput.  
Hurn. Decus est honestâ Regis in causâ mori.

"  
CONRADINVS. 35  
Car. Etiamne Regis? Hurn. Regis, hoc nomen dabo  
Quanquam secures in caput stringas tuas.  
895 Rex Suevus ipse est, & Patris regnum petit.  
Fortuna miserum saeva destituit Ducem,  
Tibi favit illa. Car. Sed tibi mortem attulit.  
Hurn. Desideratam; cum voles mortem jube,  
En morti inermis obvium collum feram.  
900 Utinam sub armis iste fluxisset cruor!  
Mens ista nostra est; arma pro Suevo tuli,  
Mortem haud recuso, Debet hoc pridem fides  
Jurata Suevo. Militi quisquis necem  
Minatur, ultro militem in laudem vocat.  
905 Car. Servire nobis si cupis, vitam dabo.  
Hur. Germana Dominum mutat haud unquam fides.  
Me solve vinclis, in tuum rursus caput  
Armabo dextram. Faxit ô utinam Tonans!  
Ca. Quid ille faxit? Hu. Purpurem ut nostrum tuo  
910 Cruore ferrum. Car. Funere haud uno mori  
Scelerate debes. Hur. Tot mihi lauros dabit,  
Quot ante mortes: Ipse pro Suevo mori  
Exopto, si fas, millies; dirum excute  
Pectus, dolosque; dulce pro Suevo est mori.  
915 Sen. Mors nulla terret, integra est quando fides.  
Car. Et vos? meique? Patriam contra manus  
Portastis ambo, laesa jam poenam fides  
Reposcit. Mar. Arma Patriae in causâ tuli,  
Haec te repellit, & suum Regem petit:  
920 c. Quis ille Rex est? M. Suevus; c. O dirum caput!  
Non hoc fateris regiae sceptrum manus?  
Mar. Liber fatebor, non tuae; raptum tenes,  
C 2

36 NICOLAI VERNVLAEI  
Et jure repetit Suevus. Ca. Hoc censes quoque?  
Rog. Et ipsa censet patria, heu! nimium tuo,  
925 Jam quassa ferro. Quisquis in nobis fuit  
Ad arma feruor, patriae hunc nostris amor  
Insevit, animis; huic opes, vitam, omnia  
Debemus omnes. Car. Nonne victorem vides?  
Rog. Et doleo, pacem Patriae invidit ferox  
930 Fortuna nostrae, victor iratam time.  
Nunc restat unum, si jubes victor, mori.  
Sen. Patriae superstes esse vir bonus nequit.  
Ca. Meminisse vestri par fuit. Mar. Sui est memor,  
Oblitus esse patriae qui non potest.  
935 Moriamur illi, nascimur cui prius.  
Ca. Moriantur omnes, ista libertas nova est  
Plectenda morte. Laesa majestas mea est,  
Et perduelles impium extollunt nefas.  
Mors contumaces spiritus lento premat  
940 Dolore cunctis. Rob. Comprime has irae faces,  
Iratus esse quisquis infligit necem,  
Haud debet unquam; consule & te, & Rex, tuos.  
Sint in catenis. Car. Nempe cum agnoscunt scelus;  
Rob. Ut mitigato judices animo reos.  
945 Consilia semper lenta regnantes decent.  
Car. Rapite in catenas, ipse consilia expetam,  
Mors certa restat, lapsa spes vitae est reis.  
Sen. Atram subire qui reos cupit necem,  
Consilia frustra quaerit; irato sat est  
950 Animo voluntas; quod cupit, simul & jubet.

CONRADINVS. 37  
SCENA TERTIA.  
Conradinus, Fridericus, Senex, Piscator.  
CONRADINVS.  
O Sors! & istas intuor coeli faces?  
Istud serenae lucis aspicio jubar  
Ignavus, excors, exul, extorris, vagus?  
O sors! ut istud gentis opprobrium meae  
955 Et usque & usque perferam? satis est fugae,  
Hic sisto, redeo, funerum in strages ruo  
Funus meorum. Fugere generosum haud decet,  
Latere turpe est. Marte si adverso mei  
Cecidere comites ore mordentes humum,  
960 Cur sum superstes? heu pudet, nimium pudet!  
Immane coelum, perge, si indignus tuo  
Favore vivo, nubibus ruptis tona;  
In me dehiscat aetheris magni strues,  
In me astra totis fulminum flammis cadant,  
965 In me minaces sydera eructent faces.  
Si cessat Aether, pande tu Tellus sinum.  
Dehisce, latebras mortuos inter volo;  
Dehisce, socijs reddere hanc vitam volo,  
Dehisce, mortem, non fugam turpem, volo.  
970 Et vivo? & erro? & fugio? & ignotus vagor?  
O mors, reservas cui meum tandem caput?  
En magna cervix, percute, in mortem offero.  
Transfige pectus, funeris magni est capax.  
Uno pudendam dilues ictu fugam.  
C 3

NICOLAI VERNVLAEI 38  
975 Frid. Etiamne totum jam tibi pectus labat  
Cognate? duram disce fortunam pati,  
Praevisa sors est, quisquis ad bellum venit  
Et vincere, idem & ab hostibus vinci potest.  
CO. Utinam sub armis sanguinem hunc totum manus  
980 Hausisset hostis! me fugae tantum pudet,  
Ducem ruinâ cadere generosâ decet.  
At nunc salutis indigens, aeger, miser,  
Afflictus erro. Frid. Marte si adverso tuum  
Succubuit agmen, agminis serva Ducem,  
985 Nondum perijsti, quando spes restat tibi.  
Melior redibit sors quoque. Cour. At tu pars mei  
Magna es doloris; quando te aspicio, dolor  
Inusitatis concutit mentem malis.  
Frid. Pro me timere desine, in sortem offero  
990 Quamcunque pectus, nec mihi vincit meum  
Sors ulla pectus; una non miserum dies,  
Cum vita restat, efficit: saepe exuli  
Eadem triumphum porrigit, quae sors premit.  
Conr. In ista sed te solus adduxi mala,  
995 Me propter erras. Frid. Ista majori mala  
Superabo mente; tu tuam mentem erige,  
Fraena dolorem; major à clade est mihi  
Animus superstes; damna si probant virum,  
Perstabo contra. Conr. Nec mihi totus retro  
1000 Animus recessit, sortis adversa est capax,  
En tota si vis Martis & mortis ruat  
Nudabo pectus. Attamen quis hic locus?  
Quo nunc, vel unde ferre jam fas est gradum?  
Frid. Consilia ne sint lenta cum casus premit.

CONRADINVS. 39  
1005 En cernis aequor, hac fugae patet via,  
Clausa ipsa terra est, forsan à tergo imminet  
Et quaerit hostis. Sen. Una cum superest via  
Deliberare non licet; terrâ & mari  
Iter in ruinam est. Conr. Fata committam mari,  
1010 Undis salutem. Sen. Perdita est quando latet  
Salus in undis. Conr. Nunc age ô fidum mihi,  
Friderice, pectus, rursus in sortem meam  
Te amplector; astra, conscias mundi faces,  
Testor, vel atram perferam tecum necem,  
1015 Vel te reducam. Fr. Testor haec nemora & specus,  
Et istud Aethrae Lumen, atque Aethrae Deum,  
Non te relinquam; seu per has nemorum sequax  
Mors instet umbras, seu mari dandum est latus.  
Sen. Sors una vestra est, ibit in mortem fides.  
1020 Conr. Nunc quo? Pisarum littus, aut Senas licet  
Petamus; Frid. Ecce littori, sors haec bona est,  
Piscator adstat, vince promissis virum,  
Ut nos per undas parvulâ exportet rate.  
Conr. Aggredior. Euge quisquis hoc littus tenes,  
1025 Transuehe volentes; magna te merces manet.  
Pis. Quae magna merces? Co. Quicquid optabis dabo  
Quid dubius haeres? En tibi dextrâ hâc fidem.   
Haec te beatum reddet obsequio dies.  
Pis. Quas petitis oras? Con. Vel Senis, vel nos Pisis  
1030 Istas per undas siste. Pis. Non parva est via,  
Et parva nullos haec habet navis cibos.  
Con. Istos parabis. Pis. Nullus est nummus mihi.  
Con. Hunc statue pignus annulum; pretio redux  
Repetam parato. Pi. Pergo, vicinum oppidum est;  
C 4

NICOLAI VERNVLAEI 40  
1035 En hic propinquos Asturae muros vides.  
At unde vos? quae vestra sors est? Fri. Ne tibi  
Sit ista cura, tu cibos pretio para.  
Te magna sors, & te dies felix manet.  
Nos hic per umbras, & per horrentes specus.  
1040 Istâ sub ulmo, (restat haec nobis domus)  
Latitemus umba; respicit si nos Tonans,  
Meliora reddet. Conr. rebus accisis salus  
O si qua niteat! spem metumque inter sumus.  
Fri. Spes dubia quanquam nostra, despero nihil.  
1045 Sen. En sors duorum stirpis Augustae Ducum,  
His ulmus Aula est, durus est solium lapis,  
Familia, latis arbores fusae comis.  
Annona, pectus saeva divexans fames.  
Amor unus illis restat, & cordis fides.  
1050 Hae sunt fluentes omnium rerum vices.  
Misereor, ô vos Principes! ô pectora  
Meliore dignâ sorte! quid rursum imminet ?  
Quid iste torvo quaeritat vultu minax?  
 SCENA QUARTA.  
Ioannes de Frangipanibus, Piscator, Conradinus,  
Fridericus, Senex.  
IOANNES.  
PRofare, dubias nec mihi ambages fore;  
1055 Crux certa restat, vincula & poenam dabo,  
Unde iste, quem fers, annulus? Pis. tolle has minas.  
Verum fatebor; in meam Juvenes duo

CONRADINVS. 41  
Venere navem; vilis est, sic res habet,  
Utrique vestis, oris est magnus decor,  
1060 Et liberalis nobiles vultus notat.  
Tremor intus ambos concutit; Pisas petunt,  
Vel forte Senas; quo feret ventus, volunt.  
Ut hos pararem, dum fames urget, cibos,  
Hunc tradiderunt annulum. Io. Nummis carent?  
1065 Pis. Carere debent: annulum in pignus tuli.  
Io. Ubi sunt? Pis. In isto littore expectant, vides.  
Io. Ni fallor, unus Suevus est, & Austriae  
Dux alter; iste nobiles vultus notat,  
Conditio miseros; nobilis praeda in manus  
1070 Rapienda nostras: marte prostrati ultimo  
Fugam capessunt. Carolus quaerit duos,  
Fortuna nostras in manus ambos dedit.  
Huc sequere, miles; cerno, Quo fertis gradum?  
Et unde? qui estis? conr. Nostra sors notos facit,  
1075 Utrumque miserum cernis, hic nulla est tibi  
Quaerenda praeda; tendimus quo nos feret  
Fortuna & unda; proximum littus dabit  
Forsan quietem, vel Senis, vel fors Pisis.  
Io. Age Miles ambos colliga, Conr. sine crimine?  
1080 Sors misera miseris esse crimen non potest.  
Io. Sors ista crimen falsa suspectum facit.  
Age perge Miles, colliga dextras Ducum.  
Frid. Ducum? sub istâ credis illuvie Duces?  
Io. Rape, stringe miles; stringe, F. Nimirum Duces?  
1085 Et in catenas? culpa quae facit reos?  
Miseria crimen esse si tantum potest,  
Cape innocentes; si nocens est, qui miser,  
C 5

NICOLAI VERNVLAEI 42  
Cape miseros: Ioan. O ficta verborum fides!  
Sors vestra nota est, annulus prodit Duces,  
1090 Quicumque latebras sic petit, sortem occulit;  
Et ista vestis fallit, & fallunt preces.  
Co. Miserere. Io. Certam jam preces faciunt fidem.  
Bene est, tenentur; qui fugit, fugae est reus.  
E. Miserere, I. Quorum? F. Si voles etiam Ducum.  
1095 Et innocentum. Per tuam, ô Heros, fidem,  
Per fata miserae stirpis, & nomen Patrum,  
Per hanc inventam, per tuam dextram, precor.  
Ne perditorum perde spem parvam Ducum.  
Ioa. Satis est, tenentur; Miles hinc ambos rape.  
1100 Con. Nihil innocenti dum licet sorti dabis?  
Ioa. Nihil; innocentes non facit Duces fuga.  
Subite in urbem, quicquid expediet, dabo.  
Sen. Habent, peractum est; occidistis ô Duces,  
Sic saepe mortem qui fugit, mortem invenit.  
1105 Vitare fatum nescit humanus labor.  
At ecce Mater, vexat attonitam sopor,  
Frustraque natum lachrymis quaerit suum.  
Eripere morti non potest Matris dolor.  
 SCENA QVINTA.  
Elisabetha, Nutrix, Miles, Senex.  
ELISABETHA.  
SUccumbo, Nutrix, pectus hoc pondus sibi est,  
1110 Et inquieta semper est noctis quies.  
Stupor ora stringit, defluunt sumptae dapes,

.

CONRADINVS. 43  
Et cura lapsu torquet attonitam gravi.  
Oculis pererrat Natus, heu! solus, miser,  
Inops, egenus, squallidus, vinctus, tremens.  
1115 Et jam cruore; parce, non possum, dolor,  
Perij; cruore; pectus enervat dolor;  
Tremisco, Nutrix, tota, succumbo mihi.  
Nut. Attolle Domina pectus, & noctis metus  
Animo repelle; quilibet sibi est metus  
1120 Luctusque causa, cum dolor vanus placet  
Seque ipse pascit. Eli. Vincere hunc nemo potest,  
Cum fata cogunt. Nut. Nullus à fato est dolor.  
Ante ora Natus dum tibi occurrit tuus,  
Amor suavem pectoris sedem movet,  
1125 Et hinc tremiscis Eli. Non amor metum facit,  
Fatale bellum metuo, & audacem nimis,  
Juvenilis ardor dum manus promptas rapit,  
Tremisco Natum. Nut. Laureas Natus novas,  
Tuum refundet in sinum victor redux.  
1130 Eli. Nox dubia nullas porrigit lauros mihi,  
At iste quisnam miles est? Mil. Miserum vides;  
Eli. Quibus huc ab oris advenis? Mil. Frustra petis:  
Ubique nam esse miles infelix potest.  
Tot ista ccernis vulnera extremum tuli  
1135 Italis ab oris, ensis hic solus mihi  
Tota est supellex, mutilum corpus traho.  
Servata vita est, concidit sed spes mea.  
Eli. Perij! rigescit jam mihi corpus metu;  
Perij! salitque pectus, & vitam male  
1140 Male ominosus jam mihi abrumpit metus.  
O Nate, Nate! Nut. Domina, succumbis tibi;

.

44 NICOLAI VERNVLAEI  
Meliora spera. Dux ubi est, miles, tuus?  
Mi. Ne quaere, miserum fata perstringunt Ducem  
Pugnare potuit. Nu. Vicit, an victus jacet?  
1145 Mi. Vinctus. Nu. dolore solvitur pectus novo.  
Domina, ah dolores tempori serva tuos.  
Se. Hoc est doloris tempus, & crescet dolor.  
Eli. Abscede Nutrix, orba jam, Nutrix, feror;  
Abscede Nutrix, restat heu! sorti nihil,  
1150 Abscede Nutrix, Natus heu! perijt meus;  
O Nate, NateI Nu. Vinctus est, non mortuus.  
Se. Qui vinctus esse sic potest, periit miser.  
Eli. Perijt, peractum est. Nate, quò matrem trahis?  
Abscede Nutrix, mater in mortem ruo,  
1155 Superesse nato non volo mater meo;  
Haec una matrem & filium tollet dies.  
Ibo, ibo, Nati moesta reliquias legam,  
Si quid supersit. Nate jam matri spei  
Nihil est relictum. Quantus heu! quantus dolor!  
1160 Deficio Nutrix, & meum mater sequor  
Moriendo Natum, Nu. Domina, ne praeceps abi.  
Redimere Natum forsitan fas est tuum.  
Subeamus intro, leniet mentem quies.  
Se. Nutrit dolorem turbidae mentis quies,  
1165 Peiora fingit omnia, & cedit sibi.

CONRADINVS. 45  
CHORVS.  
Militum Francorum.  
HAEc liliorum gloria est,  
Hoc Francici martis decus,  
Haec Caroli laus Regis est,

Haec Francicorum militum.  
1170 Vicimus, fracto fugit hostis ense,  
Vicimus, turpes latebras petivit,  
Vicimus, telis abijt relictis,  
Vicimus, campo jacet horror omni.  
Omnia festo resonent plausu,  
1175 Surgant laeto marte triumphi,  
Buccina raucis addita lituis  
Extollat victoris honores.  
Superba Neapolis caput  
Attolle coelo, vicimus;  
1180 Suevus fugam turpis capit,  
Nobis relinquit gloriam.  
Et tu Roma potens gloria gentium,  
Quae tollis superis aemula culmina,  
Et celsum retines Pontificis decus,  
1185 Laudem Carolus hanc auspicijs tuis  
Hosti bellipotens eripuit suo,  
Et vindicavit jus tuum.  
Haec causa justa est, quam polus  
Fausto probavit exitu.  
1190 Victor triumphat Carolus,

NICOLAI VERNVLAEI 46  
Victoriam dedit polus.  
Indica Francorum timeant jam regna triumphos,  
Gallicaque extollant Eoae lilia Gentes.  
Immemor Suevus nimis ille fortis,  
1195 Qui tot incertis homines trophaeis  
Lactat, & demens acuit severo

Agmina Marte  
Hinc miser caecas ruit in tenebras,  
Et fugit nostris moriturus armis,  
1200 Et suis fidit malè fidus armis  
Agmen hoc totas retinere terras,  
Et potest victo dare jura mundo.  
Coepimus quondam tibi Roma muros,  
Gallicis campi rubuere flammis,  
1205 Gens sola Gallorum tuos,  
Cineres cruori miscuit.  
Asiam manu fraenavimus,  
Reges rebelles coepimus,  
Reges amicos juvimus  
1210 Et cessit orbis Gallico  
Parens libenter nomini.  
Age nunc ferox Germania  
Franci time certamina,  
Italiam terrarum arcem superavimus armis  
1215 Et Siculum tandem nostras capit aequor habenas.  
Dicant Itali, cedimus armis,  
Dicant Siculi; tendimus herbam,  
Dicant, Francis cedimus, omnes.  
O Rector orbis aequâ  
1220 Qui lance cuncta libras,

CONRADINVS. 47  
Adesto, & incitatos  
Regis juva labores.  
Redeant novi triumphi.  
Laeto Carolus agmine  
1225 Fusis vindicet hostibus  
Quicquid non favet uspiam.  
Francus laudis amans suae,  
Fretus sydere prospero,  
Vanos non timet impetus  
1230 Et ceu rupis in arduo  
Pastor culmine considens  
Contemnit rabiem maris:  
Sic plenusque animi & spei  
Francus despicit omnia  
1235 Hosti terribilis suo.  
Potentiorem qui ciet  
In arma Princeps principem,  
Sibi ruinam concitat:  
Et sceptra ventis objicit.  
1240 Imbellis aetas, & feri  
Ignara belli, gloriam,  
Dum quaerit armis, abjicit.  
Martia degeneres malè poscunt praelia dextras,  
Nominis haud solâ bella geruntur ope.  
1245 Spolijs en ditamur opimis,  
Et nulla fugae bella supersunt.  
Praemia nostri tulimus belli.  
Laeti concinimus victori.  
Regna Carole victor.  
1250 Victus Suevus abivit,

48 NICOLAI VERNVLAEI  
Regna Carole victor.  
Germanus tibi cessit,  
Regna Carole victor,  
Caelum jam tibi plaudit,  
1255 Regna Carole victor,  
Et nos plaudimus omnes  
Regna Carole victor.  
 ACTVS QVARTVS.  
SCENA PRIMA.  
Carolus, Robertus, Cosmanus, Senex.  
CAROLVS.  
ANimo recurrit cura, nec factum est satis,  
Nec ulla voti est meta, si Suevus novos  
1260 Redit in labores, morte funestâ occidat,  
Ut me triumpho Siculus augusto vehat.  
Utinam ter ille, (nam una mors Suevo est parum)  
Fundendus esset! mille consumam neces  
Uno in rebelli; nemo, quanquam saeviat,  
1265 Crudelis hosti est, ultimum in Regem est nefas  
Armare dextram; rapere qui sceptrum cupit  
Nunquam innocens credetur, & plusquam est reus.  
Cosmane, nostras illene evasit manus?  
Nusquam repertus? Cos. Crede Rex, nusquam; latet  
1270 Aut forte vixit. Car. Cuncta scrutari prius

CONRADINVS. 49  
Latè decebat, littora, & sinus maris,  
Latebrasque & antra, & caeca sylvarum avia,  
Humilesque in agris rusticae plebis casas.  
Cosm. Scrutatus omnem miles est ferro locum,  
1275 Sylvas, specusque, semitasque & invias  
Latebras ferarum; cuncta lustravit loca,  
Deserta, rupta, & aspera. Car. Inveniam tamen,  
Vel usque in ipsam Teuthonum terram sequar.  
Germaniâ sat tutus haud vivet suâ.  
1280 Cosm. Tua vota sparsus forsitan rumor juvat;  
Nuper repertos Asturae Rector duos  
In vincla traxit; indoles claros notat  
Vultusque prodit nobiles; laceram gerit  
Uterque vestem; multus in animo est timor,  
1285 Et transfretare longius votum fuit.  
Haec fama. Car. Nempe fama mentiri nequit.  
Bene est, meorum meta votorum data est,  
Quos quaero fortuna obtulit. Perge ocyus  
Cosmane, nostris Asturam castris preme.  
1290 Tibi tradat ambos; si negat, totam obrue  
Urbem ruinâ, disijce, everte, opprime,  
Ultraque ne sit Astura, aut captos reduc.  
Cosm. Ibo & reducam, miles huc arma expedi.  
Car. Beata regum est vita, cum mordet solum  
1295 Prostratus hostis, & suo pressam imbuit  
Cruore terram; metuere regnantem nihil,  
Regnare demum est; Rob. Regna custodit metus,  
Et nil timendo saepe securus cadit.  
Hostes habere maximos, regum est salus.  
1300 Virtus sine armis languet, & tota otio  
D

50 NICOLAI VERNVLAEI  
Marcescit. Car. Hostes ut mei vivant cupis?  
Rob. Vivant, sine hoste clarus haud quisquam fuit,  
Abeant, recedant. patriam rursum petant,  
Etiam arma vertant, gloriae est laurus tuae  
1305 Superare rursum; tollere hanc segetem novi  
Nolis triumphi. Car. Pulcher est, quando occidit  
Hostis, triumphus; esse pax nunquam potest  
Cum vivit hostis. Rob. Saepe pax fallit Duces.  
Periere plures pace, quam bello Duces,  
1310 Fit luxus hostis pigra cum virtus jacet,  
Et vitia curas occupant; vigiles facit  
Metus labores, pax at ignavos fovet.  
Vix stare moles magna regnorum potest,  
Si non movetur; hostis est semper sibi  
1315 Quoties quiescit. Extulit caelo caput  
Bellando Roma; bella cum liquit, suo  
Eversa luxu est. Car. Sit satis, nunquam canis  
Mordet peremptus; nec decet pacem metus.  
Sen. Mutare mentem rex ferox nunquam solet.  
1320 Ratione flecti non potest, odit moras,  
Cupido totum sola consilium expedit.  
 SCENA SECUNDA.  
Cosmanus, Carolus, Ioannes Frangipanibus,  
Conradinus, Fridericus, Robertus, Senex.  
COSMANVS.  
EN Asturae Praefectus, & capti Duces;  
Haec meta belli est, prima regnorum dies

CONRADINVS. 51  
Jussa est secutus ipse Praefectus tua.  
1325 Ioan. Sic Rex, decebat; quos petis, sisto Duces,  
Hic Sueviae Dux, Austriae est hic Dux quoque,  
Utrumque vilis contegit vestis Ducem:  
Latere sic mens fuerat, at dum sic fugam  
Placidum per aequor instruunt, ambo mea  
1330 Sunt praeda facti: fecit hic certam annulus  
Dum forsan illos persequor, pro te fidem.  
Sic vive Rex, victoriâ tandem frui  
Partâ licebit, in tuas praedam manus  
Fortuna vexit, quaeque victorem extulit,  
1335 Eadem triumpho decorat, atque auget decus.  
Car. Et nostra meritis gratia accedet tuis.  
Bene est; at istam, quâ latent, vestem exuant.  
Videre victos sic juvat, sic & Duces.  
Sen. Videre tantum non tibi fiet satis,  
1340 Vestem exuunt vitâ exuendi postmodum.  
Car. Et ista cerno capita? & infandum genus?  
Polluta scelere monstra, quae vindex polus  
Effulminatis ignium mactet globis?  
Quae terra patulo sorbeat rictu reos?  
1345 Quae sempiternis Orcus involuat focis?  
Istos nefandos intuor? Con. cernis Duces,  
Sed non nocentes; sorte miseri jam sumus  
Non scelere; viles non sumus, clarum est genus  
Et non nefandum. Car. Nempe cum bellum mihi  
1350 Infertis hostes? Con. Fateor hoc, hostes sumus,  
Si crimen est, commune nobis & tibi est,  
Tu noster hostis; arma non faciunt reos,  
Sed scelera. Car. nostrum rapere cum regnum cupis,  
D 2

52 NICOLAI VERNVLAEI  
Scelus negabis? Con. Non tuum, sed quod meum est  
1355 Regnum reposco, stirpis hoc jus est meae.  
Ca. Tuumne regnum? Co. Quod fuit patris, meum est.  
Repetere cunctis quod suum est leges sinunt.  
Car. At nostra vestras arma fregerunt manus,  
Victor triumpho. Con. Fateor, & victos vides;  
1360 Ca. Videoque vinctos. Co. Sortis adversae est malum,  
Fortuna victos fecit, & vinctos simul.  
Accidere victis quod potest, victor time.  
Si bella movi, debui; at sortem fero  
Quia marte victus; arma, non animum abstulit  
1365 Fortuna nobis, novimus cladem pati  
Et quicquid ultra est. Car. quicquid est ultra, dabo.  
Fri. Nil deprecamur, tu jube quicquid voles:  
Misera esse virtus non potest, morte altior  
Aeternitatis culmen excelsum petit.  
1370 Ab igne lumen haurit, à ferro decus,  
A morte vitam. Ca. Vincula & carcer domant.  
Fri. Ligata virtus libera est, coecos specus  
Illustrat ipsa; dedecorat animum scelus,  
Non carcer: atrae congere hic umbras Stygis,  
1375 Caliginemque noctis & mortis simul,  
Virtus micabit. Car. Hic sibi assurgit timor,  
Periculoque audacior laudes crepat.  
Sic insolescit saepe captorum furor.  
Fri. Ne furere crede, non facit fortem timor.  
1380 Car. Cum nulla spes est saepe tunc surgit furor,  
Vitamque temnit; Fri. Vita non animum facit,  
In me est serenus pectoris magni vigor,  
Amore vitae quisquis est audax suae

CONRADINVS. 53  
Frustra laborat, debet invitus mori.  
1385 Car. Ego contumacem spiritum elidam tibi.  
Fri. Non contumacem; liberum & plenum sui,  
Firmaque certum mente, dum mortem ingeres,  
Se mper videbis. Liber est qui non reus.  
Car. Et non fateris te reum? Fri. Justae reus  
1390 Est nemo causae; non reum, at victum vides.  
Fortuna dum te blanda victorem facit,  
Non ideo victos asserit ferro reos.  
Fortuna tecum est, causa nobiscum est bona.  
Hac gloriamur, sorte sis victor licet.  
1395 Car. Furiose, temnis ergo victoris manum?  
Istud verendum verticis nostri decus?  
Meminisse mortis vos decet, nostrâ in manu  
Est vita vestra. Con. Quod potes victor jube,  
Auferre vitam non potes; vel si potes,  
1400 Non velle debes; cuncta victori haud licent,  
Car. Quod velle victores queunt, hoc & licet,  
Est in rebelles summa lex, jusque ultimum  
Regis voluntas; hostibus vitam dare,  
Auferre vitam, liberum est; victis preces  
1405 Tantum supersunt; nulla victorem ligant  
Decreta legum. Con. Lege si nullâ geris  
Crudelis arma, nulla spes victis manet.  
Fraenare semper impetus victor suos  
Iramque debet; cuncta fecisti tua  
1410 Vincendo, superest vita sed victis tamen  
Quando arma ponunt. Car. Quando victori placet.  
Vitam relinquit arma qui ponit sua.  
Fri. Vitam meretur arma qui ponit sua  
D 3

54 NICOLAI VERNVLAEI  
Victoriae jus ultimum est armis frui  
1415 Servare victos. Comprime hanc molem tui  
Motusquę vanos pectoris. Rob. Magni est Ducis  
Donare vitam, auferre quam victis potest,  
Victoris haec laus, parcere abjectis, neque  
Aestusque & iras mentis incensae sequi.  
1420 Victoriarum primus est semper gradus  
Superare se ipsum. Car. Viverent noxae rei  
Atrocis hostes? viverent qui ausi meum  
Appetere regnum, Marte turbarunt suo  
Populi quietem? Viverent quorum sitim  
1425 Satiare noster ante debebat cruor?  
Con. Simplex quod hostis tentat, hoc nulli imputat  
Quicunque victor; solita sunt Martis mala  
Invadere hostem, ferre bellando necem,  
Regnum occupare. Non meum est tamen hic nefas,  
1430 Repeto per arma quod meum est, & quod tuis  
Dux saevus armis opprimis; non jus tibi est,  
Armata sed vis, Rumpe libertas fores,  
Ubi justa causa est, esse non debet metus.  
Etiam quod armis occupas victor, meum est.  
1435 Victoque debes; arma non justam ferunt  
Violenta causam, rapere nec quovis licet  
Aliena bello: si licet, terras rape,  
Refixa coelo sydera, & celsum rape  
Solium Tonantis. Arbiter rerum sedet,  
1440 Judicia cujus nemo pervertet, Tonans.  
Car. Hoc in catenis? Nempe sic victus furis,  
Et hîc minaris? judicas? damnas? cito  
Rape perduellem miles, & ferro caput

CONRADINVS. 55  
Macta scelestum, protinus vitam evomat,  
1445 Lentè per artus iste distillet cruor.  
Fri. Etiam decorum est, justa cum causa est, mori.  
Vincit tyrannum qui mori fortis potest.  
Fac purpuretur sanguine hoc corpus meo,  
Tuum loquetur sanguis effusus scelus.  
1450 Car. Ut contumaci mente furiatus tumet?  
Fri. Contemno liber quas vomis victor minas,  
Contemno mortem Con. Judice est tali mori  
Dulce & decorum. Quod voles jube ocyus  
Juvat tyranno Iudice insontes mori.  
1455 Car. Age perge, miles, abripe hinc, fati modum  
Inveniet ira, mortem & opprobrium ferent.  
Sen. Ecce innocentes gestiunt laeti Duces,  
Nocens tyrannus tristis est, & se premit,  
Torquere dum vult, ipse se torquet prius.  
 SCENA TERTIA.  
Carolus, Robertus, Senex, Cosmanus,  
Girardus Pisanus.  
CAROLVS.  
1460 AGe ira totas pectoris moti faces  
Incende, justa est flamma cum victus suo  
Insultat hosti; vilis est quando parum  
Victor timetur. Debitas poenas dabunt  
Quotquot rebelles concitas in me manus  
1465 Movêre bello. Mortis inveniam modum,  
Nec dulce nec decorum erit victis mori.  
D 4

56 NICOLAI VERNVLAEI  
Rob. Rex mitigare pectus atque iram decet,  
Generosus ardor abripit victos Duces;  
Laudandus ille est qui suam temnit necem  
1470 Vicina quando est; omne victori decus  
Tunc victus aufert, degener quando timet  
Mortem aut triumphum. Car. Supplicem victos decet  
Offerre vocem. Rob. Cordis ignavi est preces  
Offerre, luctuque elevat victoriam  
1475 Qui deprecatur. Hostis est hostem mori,  
De sorte fortis queritur, & non de nece.  
Car. An me benignum forte victorem cupis?  
Haec ira justa est. Rob. Crede Rex, quo te altius  
Fortuna vexit, obsequi tanto minus  
1480 Animoque & irae convenit. Car. Quid me decet?  
Rob. Benignitate vince quos ferro domas,  
Car. Etiam superbos? Rob. Quam vocas superbiam  
Vigor juventae est, namque victorem Duces  
Jam te fatentur. Car. At simul spernunt, nec hoc  
1485 Sceptrum fateri, nec meum regnum volunt.  
Sen. Tuum fateri quod suum est nunquam queunt.  
Car. Haec nostra mens est, occidant, nemo reis  
Debere vitam perfidis ullam potest.  
Sen. Mors hostis ullum non facit regem satis.  
1490 Post fata crescet amplius nefas tuum.  
Car. Pereant scelesti. Rob. Mortis at causam excute  
Tuo in Senatu. Car. Perge, cura haec sit tua,  
Adsit Senatus, nobiles nostros voca.  
Sen. Ut te sequantur, & tuum probent nefas.  
1495 At en furoris causa succedit novi,  
Cos. En Rex favores geminat, atque auget suos

CONRADINVS. 57  
Fortuna belli Principem tradit tibi.  
Hic est Girardus, movit Italiae in tuum  
Regnum cohortes, ipse Thuscorum manus  
1500 Armauit in te, robur & Suevo novum  
Adjecit audax. Ca. Sic favet votis Tonans,  
Et me triumpho cumulat, & victoriâ.  
Ubi est repertus? Cos. Clade perculsus fugam  
Cum forte adornat incitus cursu tuus  
1505 Miles retraxit. Urbium vires novas  
Rursum incitabat, armaque agrestis manus  
Victo offerebat, praeda sed factus tibi est.  
Solus triumpho deerat hic unus tuo.  
Ca. Cumulantur ergo laeta successu novo,  
1510 Hostile restat jam nihil. Nempe hic mihi  
Aliunde quaeris & juvas hostem simul?  
Gi. Vicisse, Princeps, sit satis, causam mei  
Ne quaere motus, causa quae Suevum impulit  
Mihi arma suasit; milites nemo reos  
1515 Accusat hostis, pro omnibus Dux est reus  
Iniqua quando est causa. Ca. At in culpam venit,  
Quicunque sequitur principem culpae reum.  
Commune crimen militum est crimen Ducis.  
Et tu tumultus author, & belli caput  
1520 In me remotas Teuthonum gentes trahis  
Italosque & urbes ducis, & culpâ cares?  
Gi. Quodcunque Regi debitum obsequium est meo  
Lubens peregi, subditum sic me docet  
Natura, leges sic jubent; facit reum  
1525 Natura nullum. Ca. Jura, quae jactas, silent  
Quando arma vincunt; cum Duce hic poenas dabis.  
D 5

58 NICOLAI VERNVLAEI  
Gir. Communis ergo gloria & belli & necis  
Utrique fiet, prodigus vitae viget  
In me ardor hujus, & fuit votum prius  
1530 Parare Suevo sanguine hoc regnum meo.  
Invidit illa, quae favet raro bonis,  
Fortuna Ducibus, sed tamen sortem feram,  
Et quisquis in me est effluet Suevo cruor.  
Decerne mortem quam voles, vitam dabo.  
1535 Car. Duc in catenas, jure supplicium expetam.  
Et en Senatus. Sen. Scilicet quem tu reges,  
Consilia reges expetunt, sed quae volunt.  
 SCENA QUARTA.  
Carolus, Robertus, Senatores  
Cosmanus, Senex.  
CAROLVS.  
ET ipsa moles imperi, & belli labor  
Salusque regni, & civium cura omnium  
1540 Subsidia, Patres, vestra jam tandem petunt.  
Aperite mentem, vera libertas patet.  
Haec nostra causa est. Nuper hoc regni decus,  
Diadema frontis regiae, & sceptrum manus,  
Authoritate Pontifex dum vult sacrâ  
1545 Et dum Senatus lege decernit suâ  
Lubens recepi; populus applausit mihi,  
Solioque celsus jura dictavi meis.  
At inde Suevus milite externo potens  
Germaniaeque robur atque Italas trahens

CONRADINVS. 59  
1550 In arma vires, jura dum patris crepat,  
Suamque frustra jactat haeredem Domum,  
Has concitavit impio motu plagas,  
Incendioque, qua patet regnum, furens,  
Et cuncta vastans, hoc, ait, regnum est meum,  
1555 Ferro & ruinis asseram, si quis neget,  
Si quis resistat, opprimam. Regem decet  
Servare cives, protinus duxi meas  
In arma turmas, & gravem Suevo obtuli  
Ardente pugnam milite. Hoc testor jubar  
1560 Radiantis Aethrae, conscium & mentis Deum,  
Vixdum cohortes strinxerant ferrum meae  
Mox terga Suevus vertit, & saltus fugâ  
Specusque & antra, quo latent ferae loco,  
Petijt tremiscens; agmen insequitur Ducem,  
1565 Latèque strages editur, multus viam  
Humectat imber sanguinis, gemunt agri,  
Cadaverumque longa per campos strues  
Horrescit. Istam sic meo victoriam  
Donavit Aether militi, & causam probans  
1570 Plenis triumphos annuit votis mihi.  
Uterque captus, Suevus, Austriacus quoque est.  
Alios rebelles claudit & carcer Duces.  
Haec nostra mens est, carcere educti occident,  
Et pacis hostes publicae vitam vomant.  
1575 Sen. Consilia quaerit, ipse decernit prius.  
Car. Mens vestra Proceres, quae sit, hic depromite.  
Rob. Authoritatis regiae est culmen favor,  
Benignus esse qui potest rex tutus est.  
Age ergo victis parce; nam nunquam decet

60 NICOLAI VERNVLAEI  
1580 Ferire ferro stirpis augustae Duces:  
Te spectat Orbis, ingemiscet mox quoque  
Si clarus iste purpuret terram cruor.  
An tanget atrox regium lictor caput?  
Immerget ensem pectori, aut fauces manus  
1585 Funesta claudet? Fateor, hostes sunt, scelus  
At nomen istud non habet; causâ quoque  
Aliquâ tuentur quicquid est actum hactenus.  
Tuum est quod ista jam tenes sceptrum manu,  
Suevus paternae jura praetendit Domus,  
1590 At marte victus cedit, idcircò caput  
Submittet ensi? mortis opprobrium feret?  
Servare tantos, magne Rex, debes Duces,  
Facies amicos, & tuae clementiae  
Trophaea vivent. Car. Rursus hostes ut meum  
1595 Regnum, caputque perfidis armis petant.  
Sen. En ipse judex saevus accusat reos.  
Senat. 1. Munimen ingens principum est severitas.  
Regale sceptrum stabilit, & firmat thronum.  
Age ergo victos ultimo fato Duces  
1600 Jube perire; laesa majestas petit.  
Quicumque regnum aut regium ferro caput  
Attentat audax, mortis extremae est reus.  
Senat. 2. Justitia primum est maximi Regis decus  
Haec fulminantem porrigit gladio manum,  
1605 Age ergo victi sentiant justum Duces  
Tremantque Regem; quod jubent leges, jube:  
Et perduelles, pacis osores tuae,  
(Haec causa justa est) sanguinem fundant suum.  
Car. Et iste Suevus regium ut nomen ferat?

CONRADINVS. 61  
1610 Ecclesiam ut perturbet? at vos pergite.  
Sen. En rursus aliud suggerit Judex scelus.  
Senat. 3. Ecclesiae Patronus est princeps suae,  
Et vindicare debet; hoc ergo jube  
Ecclesiae hostes, pacis offensae rei  
1615 Subdant securi noxium strictae caput.  
Istud reposcit munus aethereae potens  
Regnator Aulae; redde quod debes Deo.  
Senat. 4. Quicunque Regis nomen usurpat, reus  
Regnum lacessit, & nocens debet mori.  
1620 Lex ista regni est, lege stat tali decus  
In Orbe primum. Suevus ergo sit reus,  
Cum morte nomen ponat, & simul cadat  
Qui perduellem juvit Austriacus Ducem.  
Car. Bene est, nocentes sic decet mori Duces.  
1625 Cosmane quid tu? judica liber reos.  
Cos. Magnificum & ingens regibus semper fuit  
Juvare miseros, parcere abjectis; tua,  
O Rex, sit ista gloria, & victos Duces  
Benignitate refice; da vitam, & tuae  
1630 Consulere vitae disce; dum sors omnibus  
Eadem est Monarchis, perdere haud unquam decet  
Servare quos clemens potes; clara est Ducum  
Stirps Suevicorum, claraque Austriae Ducum.  
Dimitte victos, parce, poenarum est satis,  
1635 Vidisse captos, supplices, miseros, reos.  
Car. Videtur ergo pluribus, morte occidant.  
Haec vestra mens est. Rob. Non mea est, si rex jubes,  
Decerne quod vis, non decet ferro Duces,  
Subjicere tantos. Rex age, en supplex cado,

62 NICOLAI VERNVLAEI  
1640 Ignosce, vitam, quod dari summum potest,  
Minimumque, posco. Per tuam dextram precor  
Per quicquid in te est, ne mori cogas Duces  
Ca. Rata nostra mens est. Co. Genibus advoluor tuis.  
Per ista genua, per tui sceptri decus,  
1645 Rex oro, parce Ducibus, oppressis fave,  
Compesce ferrum. Car. Non licet, debent mori.  
Senat. 1. Mors Conradini, crede rex, vita est tua.  
Senat. 2. Qui noxios non tollit, in sese excitat.  
Senat. 3. Hostis peremptus amplius nunquam nocet.  
1650 Senat. 4. Pax certa regni postulat Suevi necem.  
Car. Satis est, nocentes occidant, jubeo, Duces,  
Cum sol ab undis crastinum revehet diem.  
Sen. Actum est moveri pectus immite haud potest.  
Non culpa Suevi displicet, vita haud placet.  
 CHORVS.  
Puerorum & Puellarum.  
1655 FLendum est, pueri, solvite planctus,  
Flendum est, pueri, solvite lacrymas.  
Et sufficiant brachia planctibus,  
Et sufficiant fletibus oculi.  
Vertit nostros fortuna Duces.  
1660 Flendum est, lachrymas ferte puellae,  
Flendum est, planctus ferte puellae,  
Et sufficiant oculi lachrymis.  
Et sufficiant planctibus animi.  
Vertit nostros fortuna Duces.

CONRADINVS. 63  
1665 Conradine tibi pectora tundimus,  
Conradine tibi lumina solvimus,  
Conradine tibi dicimus ultima,  
O spes, ô patriae jam decus occidis!  
Conradine tibi solvimus has comas  
1670 Conradine tibi diripimus genas.  
Conradine tibi quod superest damus’,  
O spes, ô patriae jam decus occidis!  
Heu nimis clari generis propago,  
Occidis saevâ feriente sorte  
1675 Et simul nostrae lachrymandus aufers  
Gaudia vitae.  
Heu nimis magni soboles parentis  
Occidis Franco nimis ah iniquo!  
Et simul nostro periturus addis  
1680 Vulnera cordi.  
Tu quoque nostros Friderice petis,  
Fletus, planctus, vulnera, lachrymas:  
Tibi nostros nudamus honores,  
Quicunque decent, quicunque tegunt,  
1685 Accipe Dux lamenta tuorum,  
Dignus meliori sorte jaces.  
Friderice tibi gaudia ponimus,  
Sine te noster vilescit honor,  
Sine te tantum vulnere premimur,  
1690 Accipe Princeps vota tuarum,  
Dignus meliori sorte jaces.  
Misera heu Mater, faecunda nimis,  
Ast in luctus foecunda tuos  
Nimium infelix sors tua, nondum

64 NICOLAI VERNVLAEI  
1695 Vulnera sentis.  
Misera heu mater, magni infelix  
Conjugis uxor, clarique parens  
Optima nati, quis tibrgemitus,  
Et suppeditet verba dolori,  
1700 Paria haud unquam verba dolori?  
Heu Sueve peris, maxime princeps,  
Cui laeta tui gesta vovebant  
Patris honores, Salomonis opes,  
Dignos clara stirpe triumphos. ˂ stripe  
1705 Occidis heu Austriace infelix,  
Ultima magni Generis proles,  
Et Caesareo dignus honore,  
Germenque Domus, spes quoque patriae.  
Imbellis amborum fuit  
1710 Aetas, & anni primitus  
Primam attulere spem suis;  
Invidit at sors invida,  
Decerpsit ambos, ut suo  
Mox purpurarent sanguine  
1715 Florem iuventae, & spem Domus.  
Incerta spes mortalium est,  
Mortem juuenta dum fugit  
Accensa studio gloriae,  
Mortem invenit, nec se explicat.  
1720 Accipe nostras lachrymas Sueve,  
Accipe nostros Austrie planctus,  
Ultima ferimus verba, valete.

CONRADINVS. 65  
ACTVS QVINTVS.  
SCENA PRIMA.  
Elizabetha, Nutrix, Senex, VVernerus  
Comes.  
ELIZABETHA.  
BEate rerum conditor, miserae hos vides  
Matris labores; luna seu noctu micet,  
1725 Seu Sol diurnam luce decurrat viam,  
Mens inquieta turbidos fluctus movet,  
Imago Nati semper occursat mei,  
Sed tristis, & dejecta, & atra, & squalida,  
Nunc ultro vinctas porrigit matri manus,  
1730 Premitque vocem; nunc in amplexus ruit  
Et hos cruore foeda conspurcat sinus.  
Conata primum ter loqui, ter vox stetit  
Luctu impedita, murmure at tandem levi  
Vale, inquit; iterum, jam parens, inquit vale.  
1735 O magne mundi Genitor, & Natus meus  
Collum securi subdere augustum queat?  
Ibo ibo, & ipsa genua victoris manu  
Complexa stringam, lack rymis flectam meis,  
Aut una matrem tollet & Natum dies.  
1740 O certa nimium somnij nostri fides?  
Hoc est quod iste pectoris nostri fores  
Pulsabat horror; nemo nam frustra timet  
Cum spectra noctis territant, & cum dolor  
E

66 NICOLAI VERNVLAEI  
Inusitati concutit motu fibras.  
1745 Nut. Remedia quaere Domina, nam solus dolor  
Sese fatigat; mitte qui repetat tuum  
Quocunque Natum jure, vel captum tibi  
Pretio reducat. Matris haud victor preces  
Unquam repellet. Eli. Forte jam occubuit, ferox  
1750 Victoris ira est. Nut. Attamen Nato tua  
Ne cura desit; sorte si debet malâ  
Carere regno, vivat, & vitam suis  
Patriaeque servet. VVern. Domina, si tantum jubes,  
Vide paratum, ne tuum mater precor  
1755 Relinque natum. Eli. Perge, victorem pete,  
Pretiumque vitae, & matris augustae preces  
Abjectus offer; careat & regno & suis  
Jam fractus armis; Vita, nam leges volunt,  
Sit salva Nato. VVer. Pergo, & expediam viam,  
1760 Solare temet Domina, tam clari Duces  
Quando arma ponunt morte poenas non dabunt.  
Sen. Rex iste claros morte distinguet Duces  
Crudeliori; Carolus flecti nequit.  
Eli. Vtinam? sed inter dubia curarum aestuo  
1765 Velut inter undas navis adversas tremit,  
Partes in omnes mente non certâ feror,  
Consilia pectus nulla distractum tenent,  
Metus resurgit undique, & casus malis  
Perfugia monstrat nulla. Quo mater trahor?  
1770 Quo Nate matrem mentis heu inopem trahis?  
Superbus iste forte contemnet preces,  
Pretium repellet; precibus inflecti putant  
Tumidi probrosum. Nut. rursus in dubium vocas

CONRADINVS. 67  
Quod jam necesse est; ultima haec Nato parens  
1775 Officia debes. Eli. Et dabo si sors petit  
Etiam cruorem; morte si tantum potest  
Flecti iste victor, hoc meum ferro latus,  
Transadigat, istud, faeminae quanquam, caput  
Rescindat ense. Filio vitam dedi  
1780 Pariendo, rursus, si jubet victor, dabo  
Moriendo vitam. Sen. Lachrymas tantum potes;  
Perire Natum victor; haud matrem cupit.  
Ille imperavit aliquid, atque infra Ducem.  
Nut. At forte parcet ille; jam factum puta;  
1785 Reducem videbis, quem dolor tantus petit.  
Eli. In peius animus pondere immerso labat,  
Et ominosum jam trahunt gressam pedes.  
Sperare forsan cum volo totam novus  
Circumdat horror. Sic timor fomes sibi est.  
1790 O Nate, nunquam, Nate, maternas redux  
Implebis ulnas? Non tuae stirpis novum  
Videbo germen? Nut. Domina, ne rursum tuo  
Te trade fessam luctui. Eli. Nunquam satis  
Lugebo natum. Nut. Sed tibi est luctus gravis,  
1795 Enervat ille pectus, & sensum abstrahit.  
Redi ad quietem. Eli. Redeo, sed Natus mihi  
Nunquam redibit; nulla spes; heu! nulla spes.  
Sen. Praesentit animus imminet quicquid sibi,  
Natura miseros sic monet; rarò tamen  
1800 Effugia damnis certa supremis patent.  
Caeca in ruinam sors trahit quicquid dedit.  
E2

68 NICOLAI VERNVLAEI  
SCENA SECUNDA.  
Carolus, Robertus, VVernerus Comes,  
Cosnianus.  
  
CAROLVS.  
IGitur renatum Phoebus adduxit diem.  
Peragenda res est, occidant capti Duces,  
Nosterque tandem pace tranquillâ thronus  
1805 Fruatur, unus asseret regnum dies.  
Quis iste rursus? Rob. Iste legatus venit,  
Car. L egatus ad me? Rob. Theutonum è terrâ venit  
Legatus ad te. Car. Mens rata est, frustra meum  
Tentabit animum, certa mors sontes manet.  
1810 Rob. Tamen audiatur, Car. cernet hic mortem dies,  
Frustra audietur. Siste legatum tamen,  
Hic adsit, aequitatis hunc thronum colat.  
VVer. Rex Magne, cujus sydera exornant manus  
Virente lauro, cui Tonans victoriam  
1815 Superante nuper milite egregiam dedit,  
Legatus adsum, Sueviae Ducis parens  
Augusta mittit, & meas supplex tibi  
Praetendit ipsa dexteras: Vitam sui  
Petit illa Nati, & Austriae vitam Ducis.  
1820 Miserere victor, vota non ultra patent.  
Hostes fuerunt; causa, quam nosti, impulit,  
Ut dum paternas Suevus exposcit plagas,  
In arma ruerent; non scelus fecit reos  
Sed causa belli. Nunc tuum est belli decus,

CONRADINVS. 69  
1825 Et te triumphis excipit regnum suis  
Hostesque cunctos marte vicisti tuo.  
Quod ergo superest, quodque nunc unum petit  
Augusta Princeps, quod dari minimum potest,  
Concede vitam. Quod voles pretium dabit,  
1830 Redimere victos lege, quae belli est, cupit,  
Aut quam jubebis; ira secedat loco  
Tantum parumper; busta Cyclopum fera  
Non semper undant; nec polus semper tonat,  
Rutiloque saepe crine delectat solum.  
1835 Magni supremum est Arbitri rerum decus  
Servare miseros, sorte perculsos manu  
Levare molli. Tu Deum, si Rex placet,  
Imitare, victis sis Deus, serva, juva  
Et te serenum redde, dum vitam petunt.  
1840 Ferum est cruorem velle, dum victi manus,  
Laurumque & herbam porrigunt. Ultra est nihil  
Quo se ira fundat. Saevus abjectis leo  
Ignoscit ultro belluis: nec se putat  
Saevire dignum quando prostratum jacet  
1845 Hostile corpus. Jam jacent victi Duces,  
Leva jacentes; blanda majestas solet  
Benignitatis pandere optatae sinum,  
Haec pacis ara est, & polo placido micans  
Sydus salutis. Si quis est error Ducum,  
1850 Pretio expiabunt, vende, quam mitis potes  
Donare vitam. Barbarus victis Scytha  
Ignoscit ultro, nec suas fuso manus  
Cruore foedat quando mars clade est ferox  
Satiatus atrâ. Magne Rex, hominem reis  
E 3

70 NICOLAI VERNVLAEI  
1855 Te ostende Ducibus, sentiant in te suam  
Vitam & salutem: pectus Herois viri  
Humanitatis esse delubrum solet.  
Hoc pande miseris. O tuum quanto decus  
Germanus ore tollet, & laudes canet,  
1860 Si vita veniat unde sperabat nihil!  
Redde ergo victos Principi Augustae Duces,  
Et redde Patriae, vota cunctorum fero.  
Car. Deliberatum est, certa jam mentis sedet  
Lex & voluntas, sera legatus moves  
1865 Seroque vota, Judicem, haud Regem vides,  
Et aequitatis hoc tribunal impleo.  
Igitur recede. VVer. Si preces mentem movent,  
En ipse supplex genibus advoluor tuis,  
(Puta esse Matrem) per tuum nomen precor,  
1870 Per hoc tribunal, per tuam laurum, & tuae  
Victricis arma dexterae, serva Duces.  
Hoc vota miserae Matris, hoc lachrymae petunt,  
Quas imbre multo fundit, & pedibus tuis  
Iterum refundit. Nil dabis moestae pio  
1875 Matris dolori? per tuum pectus rogo,  
Humanitatis sentiant aliquem tuae  
Juvenes favorem, sydus affulge reis  
Ducibus benignum; quidquid optabis dabunt,  
Tu linque vitam. Car. Judicavi, sit ratum.  
1880 Lachrymis moveri Judicem nunquam decet.  
Legate cede, Rob. Rursus en supplex cado,  
Ignosce, clari sanguinis serva Duces.  
Ne perde miseros, ne simul matrem eneca.  
Amore junge potius, aut, namque hoc potes,

CONRADINVS. 71  
1885 Affinitate junge; sic Reges solent.  
Hostesque saepius hostis affines facit.  
Nihilne nobis Rex dabis? vitam his peto,  
Et hoc benignae sit mihi donum manus.  
Cosm. Etiam ecce rursus ultimas porto preces,  
1890 Ignosce Ducibus, gloriam extollant tuam  
Gentes remotae; servient ipsi tibi  
Benignitatis munere obstricti Duces.  
Foedare nomen, dum potes, noli tuum  
Severiore lege. Poenarum est satis,  
1895 Jam carcer istos integro moestos Duces  
Conclusit anno, spemque dum longam trahunt,  
Et horror ingens pectus attonitum quatit,  
Dedêre poenas. Ipse te mundus rogat,  
Populique & urbes singulae obtendunt preces  
1900 Genua ista adorant; alleva oppressos Duces,  
Certoque amicos foedere actutum para.  
Car. Satis est, mearum postulat rerum status,  
Ut expietur caede, quod factum est, nefas.  
Legate cede; quod volo nullus prece,  
1905 Jam turbet ultra. Miles hic sistat reos,  
Et mox supremum morte concludant diem.  
Adsint, & istam quam tuli sententiam,  
Nam justa lex est, audiant. Tu perlege  
Roberte Scriba; Lictor educto caput  
1910 Utrique tollat, caeteris laqueo premat  
Adstrictiore guttur, & vitam exigat.  
E 4

72 NICOLAI VERNVLAEI  
SCENA TERTIA.  
Robertus Bariensis Scriba, Conradinus, Fridericus,  
Captivi alij, Girardus, Marinus, Rogerius,  
Hurnaisus, Senex.  
ROBERTVS SCRIBA.  
MAndata Regis exequar. Vos hic Duces  
Audite legem Regis. Haec sententia est.  
Dux Conradinus Sueviae, & Dux Austriae  
1915 Fridericus. ille quod sacrum Regis sibi  
Assumpsit audax nomen, atque ambo manu  
Forti occupare, iura quod damnant nefas,  
Voluêre Regnum, Ecclesiaeque perfido  
Turbare pacem milite, & Regis caput  
1920 Tentare ferro, capite dent poenas suo.  
At perduelles caeteri laqueum induant.  
Mors adsit, omnes occidant, hoc Rex iubet.  
Con. Scelerate Scriba, regium tali caput  
Ut voce damnes? Jura quae legem ferunt?  
1925 Rex sum, nec in me regis imperium est tui.  
Ecclosiae turbare me pacem nego.  
Regnum parentis postulo, regnum est meum,  
Iniquus ille retinet, & saevâ manu  
Aliena fraenat, Innocentiae hic meae  
1930 Appello testem, corda qui regum tenet,  
Sceptrumque justâ lege dispensat bonus,  
Hic nulla culpa est, nec reum noxae videt.  
Iniuriarum sum reus, dum Rex meas

CONRADINVS. 73  
Usurpat oras. Pectus haud timidum mihi est,  
1935 Animoque forti, quam jubet, mortem feram.  
At non inultus moriar: Augusta est parens,  
Vivunt amici Patris & Matris, Duces  
De stirpe celsâ; Principes Bavari & meae  
De Gente quotquot Theutonis nomen gerunt:  
1940 Morientis illi, sic reor, vocem audient  
Et vindicabunt. Nunc mei, ô fidum genus!  
Commilitones, ultimum hoc munus precor,  
Ignoscite; huc vos causa pertraxit mea,  
Necessitatis ultimae hoc fatum attuli,  
1945 Ignoscite; utinam sanguine hoc vestram meo  
Redimere vitam fas sit! at Franco est parum,  
Cumulare mortes pergit, ut poenas luam  
Acerbiores; saepius cogor mori,  
Quia vos peritis; singulorum mors, mea est,  
1950 Ignoscite misero, ista sors vestri est Ducis.  
Valete amici. Gir. Ne tibi pectus labet,  
Generose Princeps, grata mors pro te est mihi  
Con. Vale, Girarde. Hur. Spiritum hunc pro te neci  
Apporto laetum, sola mihi tua mors dolet.  
1955 C. Vale Hurnaise. M. Quod queo, hoc pro te est mori.  
Cape evolantem magne Dux animum tibi.   
Con. Vale Marine. Rog. Quod potest forti est datum,  
Quod restat ultrâ, perfero pro te necem.  
Con. Vale Rogeri. Fri. Vos meum amplexum quoque  
1960 Commilitones capite; fors obstat meis  
Vestrisque votis; non licet dum rex jubet  
Alio in theatro jam mori. Pudet heu loci.  
Utinam cruorem gladius hostilis meum  
E 5

74 NICOLAI VERNVLAEI  
Hausisset! utinam publicas inter vias  
1965Cadaver essem! Francus inflecti nequit,  
Immota mens est; si tamen cernit Tonans,  
Nunquam hoc inultum posteri linquent nefas.  
Valete Amici, mortis haud fatum moror,  
Generosus in me non timet sanguis necem.  
1970 Sen. Necessitatis lege decretâ mori  
Etiam est necesse; nobili in morte est decus  
Cum liber animus surgit, & mortem subit.  
 SCENA QVINTA.  
Robertus Scriba, Fridericus, Conradinus,  
Robertus Comes, Cosmanus Senex.  
ROBERTVS SCRIBA.  
SUprema mortis hora jam illuxit, Duces,  
Subjicite ferro capita; tu Lictor, feri  
1975 Dux austrię sit primus. Fri. Haud quicquam moror,  
Age expeditum praebeo collum, feri.  
Unâ rescindes Austriae stirpem manu.  
Con. Meus ordo primus, ibo in exemplum tibi.  
Si causa mortis extiti, moriar prior.  
1980 Fri. Ego praeibo, sic jubet; Con. Sed non decet.  
Cognate, specta, forsan hinc animus tibi,  
Assurget audax; vereor ut mortem feras.  
Fri. Noli vereri, prodigus vitae est calor,  
Hoc qui superstes pectus inflammat meum.  
1985 Vale ergo, Con. Fidum stringere hoc pectus juvat,  
Sine ut fugaces spiritus oris legam.

CONRADINVS. 75  
Cognate, solum restat hoc nomen vale.  
Fri. Et tu valebis, Perge nunc, Lictor feri.  
Procumbo mente certus & vultu simul.  
1990 O qui rotatu voluis, aeterno polos  
Et summâ ab arce prospicis; juva Tonans;  
Si culpa mentem foedet, abstergat cruor.  
Fundam hic cruorem. Tu quoque ô Virgo Parens,  
Secunda spes mortalium, tandem juva.  
1995 MARIA! Sen. Cecidit, Austriae extinctum est caput.  
O te beatum Principem! ô fortem Ducem!  
Jacet verendum Gentibus quondam caput,  
Con. Ubi est? ut istud osculer fidum caput,  
Istas sereni luminis semper faces;  
2000 Os istud, istud frontis augustae jubar.  
Miserande Princeps, heu mihi frustra pius!  
Miserande Juvenis, heu tibi frustra bonus!  
Ego ille, qui te perdidi fidum Ducem;  
Ego ille, qui te columen abduxi Domus,  
2005 Ego ille, qui pro gloria aspersi necem.  
O parce, parce, te sequor. Vox haec mihi  
Jam sit suprema, teste dum populo loquor,  
Fridericus à Castiliâ haeres sit meus.  
Hoc pignus esto, quod meae est pignus manus.  
2010 At tu potentum magne Rex regum Tonans,  
Dum laetus in te, plenus & certae spei  
Submitto morti verticem, aspira, juva,  
Veniamque noxis facilis indulge meis.  
Hoc te oro Christe; si annuis, morior libens.  
2015 JESU. Sen. Peractum est, Suevię extinctum est caput.  
O vulnus orbae matris! ô lapsae Domus

76 NICOLAL VERNVLAEI  
Columen peremptum! ô Theutonum funus grave!  
Cosm. Et ista clarum sanguinem effudit manus?  
Et amputavit stirpis excelsae caput?  
2020 Transadige ferro miles, haud unquam suo  
Jactet peremptum generis Augusti Ducem.  
Sen. Jacet ille, poenas impij officij luit.  
Rob. Co. Scelerate Scriba, tu infimo natus loco  
Pronuntiare in Principes sententiam  
2025 Isto ausus ore es? morere, vindictam petunt  
Qui luctuoso Principes fato jacent.  
Sen. Et ille cecidit impij officij reus.  
Alios severâ laqueus extinguet nece.

/back/

FINIS TRAGOEDIAE  
CONRADINI.