/front/

NICOLAI VERNULAEI

GORCOMIENSES

*siue*

FIDEI EXILIUM.

TRAGOEDIA.

*EXHIBITA LVDIS ENCOEnialibus Louanii Anno M.DC.IX. ab*

*Alumnis Collegii Porcensis.*

[drukkersmerk]

COLONIAE,

Sumptibus Bernardi Gualteri.

Anno M.DC.X.

*Permissu Superiorum.*

[1]

*AMPLISSIMO ET PERQVAM REVERENDO IN CHRISTO PATRI DOMINO D.*

BERNARDO DE MON GAILLARD. S. T. L. SERENISSIMORVM PRINCIpum ALBERTI & ISABELLAE Concionatori Ordinario, Nobilis ac sacri Monasterij Aureae vallis Archimandritae &c. Patrono Mecoenatique suo

*NICOLAVS VERNVLAEVS DD.*

CVM personam illam intueor, VENERABILIS & AMPLISSIME PRAESVL, quam in hoc Belgicae nostrae theatro ad vniuersae spectaculum Europae summâ o

A2

[2]mnium cum admiratione, tuaque laude, praeclarissima geris, totus haereo, & iniectus animo pudor festinantem ad te gressum concitato timore retardat. Ecquis enim otium eius laboriosissimum interrumpat, qui inter Atlantes alios grauissimae Patriae moli supponit humerum, & in sacrâ Principum Magnorum curâ, non secus ac in louis triumpho Mercurius, laborat? Sed tamen dum attonitum subit animum humanitas illa, qua caeterorum vincis admirationem, me verò deuincis, pudorem superat audacia, & tardantem in via Musam in

[3]crepans vltro sui Mecoenatis in aulam propellit. Etenim si profitear humanitate tuâ lubenter me victum, cur verear domicilium eius intueri, & eò penetrare, quò me illa trahit, affectus impellit? Paulisper ergo suspende curas, & sub illa tui officij mole respirans, venientem clientis ad te Musam digneris aspectu. Ecce tibi grati animi signum & officij debiti testimonium GORCOMIENSES MARTYRES apporto. Nunquid iam effossum recordatione tristi pectus, & indignantem persentis animum? Sed admitte tamen in hac nube Solem, &

A3

[4] quam facit crudelitas inhumana tristitiam, victoriae partae gaudio & Constantiae triumphantis luce depelle. Vidit illos in theatro suo Belgica, cum fatali concussa motu se sibi formaret hostem: sed vidit, quos, & admiraretur tyrannide fortunaque maiores, & innocentes deploraret ademptos. Non eos inuiolata terruit fides; non carcer tormentis omnibus debilitauit; non admotae perculerunt prauitatis Haereticae fraudes; non euicit fatigata lacerando crudelitas Tanta scilicet generosos animos constantia roborabat, vt quos expugnare

[5] non posset in Belgio armata Rebellio, Belgium produxisse miraretur; & quos hominibus maiores agnoscerent vniuersi, dubio procul post funera sanguinisque palmam effusi, Diuos crederent & venerarentur. Atque vtinam dum in cothurnis meis ambulant, & abeuntis vestigia Fidei, Magnae illius Romanae Matris, purpureo cruore signant, luuentus aspicere, & ventura Posteritas audire vellet. Congratularetur suae patriae contemptores mortis animos laborante fide, & excelsos in eiusdem amorem spiritus ac propugnatio

A4

[6]nem hauriret. Sed eorum sit hoc votum, quibus Immortalitas beneuolentiam conciliat Posteritatis, & emeritis annorum laudibus nectit coronam. Multum erit profectò mihi PRAESVL AMPLISSIME, si vel vnam Lucem aspiciat, quod ad tuae virtutis aram Musae nostrae munus appono; vt nec Heroum tantorum applausui videar defuisse, nec humanitati illi tuae, qua me totum tibi vendicas, affectum non retulisse. Quanquam vix contineo vocis erumpentis affectum, & saecula quae sperare non ausim, compellare non reformido; vt si non poste

[7]ri, saltem audiant, qui communem nobiscum solem intuentes, auram & horam eiusdem beneficio respirant. Agedum ergo, Catholice Belga, te nunc enim tuum ad honorem appello, qui & animo semper, & manu robusta, decus aeternitatis, & fidei Coelestis honorem, contra Inuidiam ac Aetatem propugnasti. Si gloriosum nuper aestimabas animum Deo, Regi fidem seruare; gloriosissimum verò pro vtroque, Deo ac Rege, venalem in hac luce Spiritum circumferre: & reperti sunt aliqui quorum in sanguine rubuit Fides, & in Constan

A5

[8]tia Regis amor permansit: cur tacendo horum laudibus inuideres, aut timendo decus tuum in eorum honore non probares? Honorarium militi tuo cùm à puluere sudans abit apportas, & insuper addis laurum; cur non Martyri purpurato decus solum? Crede mihi quod obstupescens conspexeris hac aetate tua, si dissimules, fabulosum; falsum imò Posteritas credet, & in suo vituperabitur Belgium honore. O non ita laudis immemores viuamus! Nec est quod inuidiam extimescas; permissum est vnicuique laudare suos; Et iam

[9] cùm ab hac aetate nostra tot in futurum aeuum abeant adulterini foetus Immortalitatis, (sed ab ingenijs fortunatis impulsi) imò nostris in oculis ac theatris propemodum nobis insultent, non inuadis sed opponis te tantum, si tuam quoque scenam aperias: vt qui superas dubio procul, neutiquam saltem cedas. Age ergo assurge tibi, & faue mihi. Tu verò REVERENDE PRAESVL, MECOENAS OPTIME, si iure tibi fidem consecro, quam Eloquentia tua Nestorea in Principum silentio doces; si Martyres repraesento, quorum laudes tua voce cres

[10]cunt, & audientium inflammant animos; porrige Clienti tuo manum vnam, qua in Lucem educas; & altera retardantem conatus eius Inuidiam, repelle. Habes equidem primum veris nostri florem, sed accedet quoque fructus, si euicero per te liuorem, quem in Francia me ruisti, in Belgio superasti.

Vale & faue. Louanij ineunte anno 1610.

[11]

IN LAVDEM AVTHORIS CANIT THALIA.

*Anagramma.*

NICOLAVS VERNVLAEVS

LAVRVS E CVNVLIS NEO.

*(1) VIx biberas auram voto stimulante sororum*

*Missa fui cunis cura Thalia tuis.*

*Hinc tibi fida fui nutrix & blanda canendi*

*Basia mille dedi, basia mille tuli.*

*(5) Nocte frequens media nebam, nebantque sorores,*

*Collegae Aonij, Laurea serta tibi:*

*Quae frontem cinxêre tuam; Quae nectare sacro*

*Eloquij linguam percoluêre tuam.*

*Non igitur te liuor edax contemnat, & aetas*

*(10) Te vatem dubitet connumerare suum.*

*Nam creo te vatem, & gnato te gaudet Apollo,*

*Te fratre Aonidum gaudet amoena cohors.*

Posuit VALENTINVS ADRIANI.

[12]  
IN GORCOMIENSES NICOLAI VERNVLAEI SVI.  
A cane qui morsus perijt, rediuiuus in auras  
 En redit: haec cuius gratia? VERNVLEI  
Incipiuntque noui Sanctis lucescere soles:  
 Haec est eiusdem gratia VERNVLEI.  
(5) Hic est Gercomios illo qui lumine donat  
 Crux hominum Lumni quod tua chorda tulit.  
Felices mentes, queis post sua fata resurgit  
 Saecula, Alexandro qualia grata forent.  
VERNVLEVM nactae, qui quantum luminis aufert,  
(10) Tantum adfert; vobis author vterque necis  
Luminis illius vitales quae abstulit auras;  
 Eius, VERNVLEVS quae dedit esse nouum.

GEORGIVS RAMVS Sabaudus Philosophus.

[13]  
IN EOSDEM, ET DE AVTHORE EORVM.  
Cvi grande carmen istud imputabimus?  
 Cui hoc Poëma nobile?  
Tibine VERNVLEE? tibi certè. Efferam  
 Quis ille, LECTOR, vt scias  
(5) Rhetoras Athenis Rhetor ille Belgicis,  
 Bonos melior hic efficit.  
Illi laborant, hic laborat amplius,  
 Suaues vtrique demetunt  
Messes laboris, gloriam ac scientiam,  
(10) Spernunt heri quae funera.  
Quod Rhetor inclytus esse vates possiet  
 (Latiae negatum quod fuit  
Suadae) videbis quisque haec conuerteris,  
 In sanguinem ac succum tuum.

GISBERTVS BERANVS Batauus.

[14]  
IVSTI MVLDERI ASCANII  
lambi.  
IN TRAGOEDIAM NICOLAI  
VERNVLAEI.  
QVis esse credat Belgicis in finibus  
Vatem cothurno qui supinus ambulet,  
Sacrumque syrma qui potens sit ducere?  
Non credituros arbitrarer exteros  
(5) Ni personasset scena vocibus tuis;  
Nisi cothurnos quisque spectasset tuos,  
Dum Martyres producis in scenam sacros,  
Quorum Bataua Terra fluxit sanguine  
(Sed in Batauos an scelus tantum cadit?)  
(10) Et hancce tradis posteris tragoediam.  
O non inanes murmuris grati vices!  
O cymbalum tragoediae non infimum  
Suum quod esse non negaret Aeschylus? [˂Aeschylub]  
Insiste Vernulaee, quodque iam potes  
(15) Agas, & olim poenitebit neutiquam.  
Sic namque nomen, amplius vel si quid est,  
Tibi parabis, haec tua est certissima.  
Paucis cothurni splendor ingens attulit  
Cum laude famam: rarus est laurum labor  
(20) Qui vincat inuadens nepotum saecula.

[17]  
Sed hisce te socium tamen iungas viris,  
Et maior aut par esse cùm possis, velis.  
  
NICOLAO VERNVLAEO  
Honoris & amoris ergô  
FREDERICVS A MARSSELAER Antuerp. S.  
VERNVLAEE cui caeli de diuite riuò  
 Et decus & probitas & bona fama fluunt.  
Qui Suadam Eloquia, Sophia qui vincis Athenas,  
 Laurigerum Phoebum carmine, amore Charim,  
(5) Felix qui potuit iuuenantes lubrica veris  
 Tempora inoffenso transilijsse pede.  
Nam, veluti ventus viridanti flore, Iuuentus  
 Fallit furtiuis tempora saepè iocis.  
Fallit equis streperique astu lusuque fritelli  
(10) Dum facit ancipites alea iacta vices.  
Nil tibi cùm talis, tessellis, à quibus & sors  
 Et mors; hinc à spe pendet, & inde metu.  
Nam velut exiguus primum sine nomine riuus  
 Per viridem tenui murmure serpit humum.  
(15) Mox magis atque magis labendo viribus auctus  
[18]  
 Communes populis suggerit vber aquas:  
Sic artes creuêre tuae, prudentia, virtus;  
 Adiecitque aliquid proxima quaeque dies.  
Vnde tibi liquidae parta est facundia linguae,  
(20) Qualis Nestorei gratia mellis erat.  
Quid plura enarro? Sua contecisse videtur  
 Larga tibi Sortis munera cuncta manus.  
Tu Fidei exilium Batauae (res ardua) genti  
 Et scelera, & scelerum conscia corda notas.  
(25) Vt quam turbauit veteri Mars è lare, per te  
 Vera iterum redeat, quae fuit ante, Fides.  
[19]  
NICOLAVS VERNVLAEVS LECTORI SVO.  
NON ad lucem, Amice LECTOR, sed ad theatrum scripseram, quod è theatro nunc ad lucem quorundam consilium traxit. Meruit verò Mecoenas meus. Ita Iuuentutem nostram studio vocis & actionis formare, non famam imprudenter lacessere aut periclitari volebam: & cum oculis seruire, ac spectaculo temporario statuissem, foetum penè informem nullam in spem perpetuae lucis eduxi, quem labor antea noster vix quindecim dierum interuallo succisiuis horis conceperat. Vnde tuum erit, Amice LECTOR, non in hoc foetu nostro desiderare, quod tribuere non potuit illi tempus; sed excusare quod abesse potest, cum non inuidiam mereri quae magnorum gloriam ingeniorum sequi comes importuna solet, sed tuum velim fauorem. Fateor tragicam Maiestatem in hac par¬  
B 2

[20]  
uitate non sum assecutus, historiae forsan & veritatis obseruantior, quam artis; & hinc quae referri plurima potuissent, peraguntur; quae omitti, dicuntur; vt quod oculis datum fuit, non sit auribus denegatum. Non fine exemplo fecimus tamen, & autoritate, quicquid est tuemur. Miraberis fortassis, & serio me loqui dices. Ita quidem se res habet, sed argumentum postulabat, cui tametsi Poeticam vestem induerem, nihilominus ne Poeticè quidem licuit mentiri. Quis ferat in re sacra lusum, aut mendacium admittat? Volui laudare Martyres facto suo, non meo; & hinc vrgeo veritatem: placere tamen, non laedere contendens, quod aperta tibi mens nostra declarat. In scenam Lumnium & Gorcomienses Martyres produco, qui in arena crudelitatis quidem, sed constantiae simul decertarunt. Lumnium dico, neque enim alteri hoc supplicium attribuo, quem nec mouere principis Auriaci mandatum, nec flectere Gorcomiensium & Batauorum aliorum preces potuerunt. Habes historiam, Amice LECTOR, apud Estium Sty¬

[21]  
lo fideli conscriptam, quam nec Michael ab Isselt, nec Surius diligentes huius aeui scriptores praeterierunt. Plures quidem apud illos in arena Martyres, quam in hac Scena nostra, sed loquentium [˂ loquentiuu] numerus legitimum modum excessisset. Tacuimus ergo illos, non eiecimus. Tu LECTOR admitte laborem meum, & certa mecum fauore tuo, vincar à te nunquam; aut certè victus, iterum te breui ex arena nostra Oratoria, quam paro, prouocabo.  
Vale.  
  
IN MARTYRES GORCOMIENSES NICOLAI VERNVLAEI  
MAXIMILIANI VIGNACVRTII IVRISCONSVLTI ODE.

HVmanitate praeditum quem non quatit  
Acerbus horror, dum relatu percipit  
Heu quo furore perciti sceleri scelus  
Iunxere primi signa qui rebellia  
(5) In principem extulere Batauis in plagis  
Dum lucida pietate, vitae moribus,  
Duris laboribusque bene meritos fidem

B 3

[22]  
Ius, fasque praeter, contumelijs, feris  
Cruciatibusque malè habitos, fractâ gula  
(10) Neci dedere. O saeuiora Tygride,  
Hydroque calcato, lupoque pectora!  
Quis non flagrantioribus desideret  
Decreta sensibus tueri, Ecclesia  
Quae tradit, inque his immorari, & immori  
(15) Quacunque morte proferatur transitus.  
Dum voluit animo Martyrum nouendecim  
Tristibus in oris Batauiae patientiam?  
Qui corde nobili minas, tormentaque.  
Trucemque rabiem pertulêre feruidi  
(20) Mundi caduca posthabentes commoda?  
Vitamque vitae sempiternae. Numini  
Fide colendo viuida, vultum nihil  
Perterriti, dedere sub pedibus necem.  
Qui nunc beatis coniungantur coetibus.  
(25) Hoc Martyrum certamen inclytum, stylo  
Panxit diserto Vernulaeus, suscitans  
Immersa mundo corda, Lector, in tuum  
Conuerte fructum, spectate hunc Vates bonus.

[23]

/main/

PERSONAE TRAGOEDIAE.

Fides Catholica.

Inquisitio Haeretica.

Caluiniana.

Haereses Lutherana.

Memnonistica.

Lumnius Comes à Marca.

I. Duuenuordius Brilensis Praetor.

Brederodius.

Ministri Haeretici. Cornelius

Andreas

Captiui. N. Picus Minoritarum Gardianus.

Hier. VVerdanus Vicarius.

N. Poppelius Pastor Gorcomiensis.

Nicasius Hezius Minorita.

Leon. Vecchelius pastor Gorcom.

Omalius Praefectus criminalis.

Nuncius.

Senex Gorcomianus.

Fratres duo Nicolai Pici.

Chori Batauorum, Catholicorum, Haeresum, Militum Gorcomianorum.

[24]

NICOLAI VERNVLAEI GORCOMIENSES.

ACTVS I. SCENA I.

Fides Catholica.

AETERNA Caelorum quies, Mundi Parens  
Motorque Ponti, fraena qui Boreae regens  
Et fulgurantis temperans flammas poli  
Telluris impresso plagas Nutu reples:  
(5) Qui Noctis vmbras roscidae extincto die,  
Aurasque lucis sole flammato refers,  
Grauidosque nimbos imbre dissoluens nouo  
Imples opimos matris omniparae sinus  
Foecundus author. O Parens, hominum Parens!  
(10) Quousque lenta torpet in sinu manus  
Sumptasque in aëre perdit vndanti faces  
(Immane fulmen) horrido strepitu secans  
Nuper rotatos nubis abruptae globos?  
Quousque coelos Ditis ignipotens cohors

[25]  
(15) Ructans Auernam dente flammiuomo Stygem  
Tentabit, & vacuos suo lapsu polos  
Virtutis inuidebit otium viris?  
Librata medio Terra vix steterat polo  
Informe distinguens Chaos; vixdum face  
(20) Radiare multâ coeperat Diuûm domus  
Terram serenans, cum superbo Rex dolo  
Orbis sepulti fictiles suadens Deos  
Inuasit orbem. Quantus error hinc fuit!  
Stabat per aras Numen aurum, nec nisi  
(25) Acerra saxo fumigabat odoribus.  
Ac insolens dum coecitas semper nouo  
Errore crescit, omnis in Stygem ruit  
Damnata Tellus: perditis Vmbris via  
Feruet, & Auerni Nauta lassatur Charon.  
(30) Tandem sed aethere fulsit emissum iubar,  
Et duplicatâ qui trabe pependit Deus  
Fractâ triumphans Morte reclusit polos.  
Simulque laxatâ sepultorum domo  
Vicit tyrannos. Tunc ego magni Fides  
(35) Propago Coeli Pneumatis multo sacri  
Adiuta flatu, barbarosque dum licet  
Calcans furores iura reddidi solo;  
Quae collibus superba septem Gentium  
Orbisque Princeps Roma recipiens, Fidem  
(40) Dominam simul tenuit, simul sedem dedit.  
B 5

[26]  
Et qua tumentes Nerei fluctus sinu  
Concludit Amphitrite, qua rapidis potens  
Imas quadrigis concoquit Phoebus plagas.  
Bissena dum vox impios mactat Deos,  
(45) Regumque frustra saeuientum dexteras  
Immota lassat, thure fumantes nouo  
Accepit aras Christus, Orbis (pró decus!)  
Secundus author, & hominum parens homo.  
Nunc quid timeo? rursumne saeculo dabunt  
(50) Adulterinum fabulae veteres Iouem  
Rursumne fata Delphico strepitu ciens. [˂Ruesumne]  
Cortina, caecos ludet ambiguo viros?  
Heu heu nefas! consurgit impetu nouo  
Fraenator Vmbrarum nigrae Numen stygis.  
(55) Et Noctis, & Erebi sacros partus trahens.  
Sub lucis auras, dulcibus prensat mea  
Imperia iaculis, & suis audet Deum  
Mouere terris. Iam retortos Haeresis,  
Armans lacertos, tracta prosternit truci  
(60) Simulachra ferro, nec facratis temperat [˂ Simubachra]  
Aris, tonantes fulminum ridens faces,  
Minasque caeli. Scelere vascitur scelus.  
Et dum cruoribus ebrius nescit furor  
Vel fraena ferre, vel remitti tempore  
(65) Bacchatur impatiens, & oppugnat Deum.  
Quo quo furor! quis ah ad aras hoc scelus  
[27]  
Auertet incestum? rapit Cereris sacrae  
Blasphema depositum manus, simul in suo  
Trepidat scelere, nec attamen ponit scelus.  
(70) Flammas, lutum, feras, & vrgens quod dolis  
Suggerit Auernus, quaerit in poenam Deo.  
Quisquis profano denegat vultu fidem,  
Latiumque Patrem, iuuit, & suos tenet  
Dominus lares: ast pellor, & eruor mihi  
(75) Dum foedat ora, cogor exilium sequi.  
O misera Tellus! misera Terrigenum phalanx!  
Quousque saeuis, & tuum nescis bonum  
Errore coeca? Senties heu mox graues  
Ab axe flammas, dum tuo fastu polus  
(80) Ingemit onustus, & tibi iustus furor  
Clausis Auernos carceres laxat polis.  
Age ô Bataua gens, nimis, nimis heu mihi,  
Crudelis! insani furoris dum calent  
Limphata vino corda, totos huc vome  
(85) Insanientis impetus tyrannidis.  
Impelle ferrum, cesso, discedo tuis  
Fides ab oris. O Tonans magnae metus  
Telluris, & superi potens Rector poli,  
Siccine salutis grande pretium, cuspide  
(90) Exhaustus area tuus perijt cruor?  
Ergóne ligni tormina bibisse est parum,  
Calicemque mortis? Sed suo pereunt dolo

[28]  
Homines, & audax liberi sensus leuem  
Sequitur voluntas impetum: credit sibi  
(95) Nec audit, intus conscientiam loqui  
Dum furua tenebris vanitas mentem premit.  
Ah quid moror? iam iam Bataue ratum est tuis  
Abire terris. Ibimus, sed heu! prius  
Cruoris alti flumen, & rabidum manus  
(100) Cernam furentis impetum, lachrymas ferens  
(Nefas) cruentis ossibus fidei Patrum.  
Incipe ratum est, peruersitas tua dum rata est.

SCENA II.  
Haereses tres, Caluiniana, Lutherana, Memnonistica.

CAL Ardentis ergo Solis, & Mundi iubar  
(105) Intuor? Auerni liquimus piceas Iouis  
Domos Sorores, & pede premimus virûm  
Theatra campos? hem suauis vt mea  
Iam ludit aura fauce? Carpite, carpite  
Solem, Sorores, noctis assuetae nigros  
[29]  
(110) Haurire fumos & Acheronthaeos lacus.  
Non Manibus Erebi Dijs; mundo sumus  
Saeclisque natae, gentis augustae lues  
Vicario quam Roma dominatu regit.  
Vt astra noster (sic repetit imi parens  
(115) Fraenator Orci) vertat accinctus suis  
Labor venenis, & redemptos saucio  
Populos Magistro. Lucis ergo iam nouas  
Haurimus auras nocte mutantes diem.  
LVTH. Quo quo vocamur? Ecquis Vmbrarum iubes  
(120) Linquere lacunas? an venenatos lacus  
Non amplius Cocytus ardescens meis  
Oculis propinat? non meas aures quatis  
Armata feritas mortis ipsius truces  
Lacerans dolores? Euge Noctium Parens  
(125) Pluto, tenemus orbis aduersi plagas,  
Et sentiet onus Styx ruinas quae coquit  
Mortalium viuace flamma. Sic ratum est  
Sentiet, & haud reliquimus frustra specus  
Caliginosae gentis vmbras, Manium  
(130) Pabula, simulque domos, & aeterni graue  
Tormen doloris. Huc, Sorores, huc pati  
Solare iubar, & mutuas Lunae faces  
Discite; sepultae Noctis & Ditis quidem  
Sum Gnata, sed sub lucis auras me tulit  
[30]  
(135) Foetentium Memnon voluptatum parens,  
Christique carnis hostis & suo simul  
Carolstadius inuisa saeculo lues.  
Vestra soror attamen ô, sorores, dum licet,  
Et nos eodem foeto ventre Nox tulit  
(140) Mundi ruinas. LVTH. Illa magni Succubi  
Ditis, dolique Mater vmbrarum, parens  
Errantium, foedata concubitu louis  
Nuper profundi, nostra partu marcido  
Effudit Orco membra; mox hominum plagas  
(145) Adire iussit, insolentiae Pater,  
Superbiae soboles Lutherus, & mei  
Conuiua Patris. Ille Romanae sacer  
Contemptor aulae, iuris inuentor noui,  
Qui veste iuratam relicta cellulam,  
(150) Et poenitendos deserens Fidei lares;  
Transcripsit aeuum ingentioribus malis.  
CAL. Etiam mihi ab Ioue tertio sacrum genus  
Genitrice Nocte: quicquid Vmbrarum domos  
Habitat, & Orci quisquis obseruat dolus  
(155) Natale limen, aut putribus adstat vadis  
Seu Gorgones, seu Scylla, Sphynges, aut Canes  
Hydraque renascens, omne tandem in hoc scelus  
Partu laborauit. Sed ô Pluto parens  
Vinceris, & Orbis maius inuenit scelus.  
[31]

(160) Alia mihi Caluinus ora vultibus  
Formauit atris, & venenato dedit  
Afflare mundum spiritu. Tu etiam soror  
Ignosce, lucis vincitur genitor tuae  
Lutherus, & scelere nouissimum scelus  
(165) Surgit priore maius. Ingens hoc fuit  
Bonum Barathro, Francicos fugiens agros  
Foedum notato stygma quod dorso tulit  
Liliger, & ardenti libidinum face  
Vicit pudorem. Nesciebat tunc stygem  
(170) Derisor Orci, sed Charonthaeas tamen  
Lassauit vndas clade numerosâ virûm  
Suoque fato. Nunc sed ô quis huc vocas  
Adire superos, & tibi parum est nisi  
Cunctas sepulti possides Orbis Deas?  
(175) Bataue, Bataue vocas? Sorores huc cito  
Properate gressus, nescit antiquum scelus  
Gens ausa coelos aggredi, & Regis iugum,  
Fideique tollere nata sacratos Patres.  
MEMNON. Illa illa nos Rectoris astrorum Fides  
(180) Alumna, & hanc quae Relligio matrem fouet  
Hactenus abegit. Patimur? & nos, nos Stygis  
Credimus alumnas? O Sorores, dum lues  
Paratur Orbi, quicquid hausimus mali

[32]  
Erebi sub antris, & Styge bibimus nigra  
(185) Promere necessum est: omne poscit haec scelus  
Bataua Tellus Regis & simul Dei  
Vertens honores. Quisquis olim Colchydem  
Tenuit furor, cum fratris & prolis necem  
Lacerauit audax; quaeque mouit Atreum  
(190) Immanis Ira sanguinem quando Patri  
Sobolis propinans terruit Erebi Deos,  
Huc huc laborent, omnis huc furiat furor  
Fraudesque sudent: non negotio Fides  
Facili fugatur, vincit illam sed cruor.  
(195) LVTH. Vincetur, & Batauûm profuga linquet solum.  
Commune testor Numen Vmbrarum Deum  
Patremque nostrum; non ita capita nos sacra  
Genuit, vel anguineo beauit spiritu.  
Non fabulae sumus, Vetustas quas sibi  
(200) Finxis dolosè Manium quando domus  
Fallace Furias mente credidit Deas  
Fabula Megara est; fabula Alecto soror  
Et torua Tisiphone; sed hoc nostrum genus  
Numenque certum est, quod sibi nimium Fides  
(205) Immane sentit. Quicquid igitur hoc meum  
Cum fraude pectus abdit ilicet vomam.  
Laus ista restat sola, si pereat Fides.  
CAL. Quid ô moramur? nescit amplius moras

[33]

Batauus, & Hispanum rebelli dum iugum  
(210) Ceruice frangit, nos, Sorores, nos vocat.  
Negasse Regem non cupit, nimis est nimis  
Paruum hoc scelus, si iura possideat Fides  
Antiqua regnans. Euge Pluto da nouas  
Vires, & atro quicquid exercet sinu  
(215) Crudelitatis Orcus indulge tuis,  
Batauaeque proli: vindicabis sic tuos  
Ab axe lapsus, dum suis pelles Deum  
Regionibus. Cito, cito, rumpite, rumpite  
Moras, Sorores, concidat quicquid Fides  
(220) Romana fraenat. MEM. Aderit Vmbrarum pater,  
Negotium molimur illi dum nouum.  
Id restat, exquiratur vt quisquis Fidem  
Simulans recondit, aut suo recipit lare  
Latij secutus sacra Pontificis, statim  
(225) Moriens cruore tingat vndanti solum.  
LVTH. Cruore surgat hoc scelus; sic sic timor  
Ferocitasque plebis animos hauriet,  
Auara vitae quae fugacibus Deum  
Postponet auris. CALVIN. Sic eundem est; nascitur  
(230) Magno scelus principio, & euincit vias  
Natum minores: nec tamen communis est  
Fundendus hoc scelere cruor; sacer cruor

C

[34]  
Sit via cruoris, legis & genitor nouae.  
Quaerendus ille mox Sorores: sed venit  
(235) En qualis Vmbra? Tartari sacrum genus  
Nec fallor, hanc iuuamen immittit Pater.

SCENA III.  
Inquisitio, pugionibus cincta,  
facem & gladium gestans.

AVriga lucis, Magne genitor saeculi  
Qui flammeas super aethera quadrigas trahens,  
Et noctis Vmbras feruidis secans rotis,  
(240) Mundum renato restituis oculis die,  
Retine quadrigas, conde fulgentes tui  
Radios nitoris, humor aut si quis polos  
Tacitis pererrat fluctibus, deinceps age  
Extingue flammas, sufficit tua non meo  
(245) Lux clara sceleris Ditis ardentes peto  
Faces, profundae lumen aeternum Stygis.  
Recede Phoebe, poscor & pridem vocat  
Bataua Tellus fraudis & nouae parens  
Crudelitatis. Huc feror, feror, feror.  
(250) Auerte vultus Phoebe, mox certabitur  
[35]

Omni scelere, cruore nec rabies sacro  
Placabitur sitiens cadauerum luem,  
Nefasque longum: munus hoc superest meum  
Crudelitati quaerere labores nouos  
(255) Romana quos dabit Fides, & hanc suis  
Quicunque celat laribus antiquae memor  
Propaginis. Sic accola Maris me vocat  
Donatus astris Batauus: hoc quoque est meum  
Seruire munus perditis. Illa, illa, ego  
(260) Latium perosa Numen, & fidei Patres  
Quos iure fraenatos secundo Pontifex  
Tarpeius effert; fraudis improbae Dea,  
Opum Voratrix, Auida sacratae necis:  
Cui Britannus impotens mentis dedit  
(265) Videre lucem nuper, & cruoribus  
Satiauit altis. O pater satis est, pater  
Ignosce, quicquid Anglico tenuit Fides  
in Orbe, perijt, abijt, extinxi, dedi  
Flammis, & vni paret Anglia Haeresi.  
(270) Nunc nunc sed ô nunc auocor; vincit tuam  
Crudelitatem Batauus, & maius ferox  
Aperit nefas, dum iura Regis, & Dei  
Vno reuellit scelere; quod longâ nece  
Insana sancit dextra pignus Haeresis  
(275) Motique Regis. Sed moras, moras pati  
Nequit Ira: Adeste, adeste, quotquot Rex Stygis

C 2  
[36]  
Indulsit vltrices Batauorum dolis [< Indusit]  
Furcas, & his regionibus statuit Deas.  
Vulnera, dolos, venena, perfidiam, neces  
(280) Vno hauriam calice simul, doceam simul.  
Parere certum est, & Bataue tuo viam  
Sceleri dabo: sic crescet in nefas scelus.

SCENA IV.  
Haereses tres, & Inquisitio.

CAL. Sic euge nostris apta votis ô Dea  
Domitrix Quiritium; Britannus quam ferox  
(285) Regione donat, & Batauus optat sibi  
Vocatque iustam Regij vltricem iugi  
LVTH. Salue dolorum Mater, exilî parens.  
En adsumus, quas Batauus vltrices suis  
optauit oris, & furentibus Stygem  
(290) Votis poposcit. Perge, quaere, non modus  
Pudorve sistat concitatam, non leuis  
Crudelitatem nutriat rabies tuam;  
Et esse si fas Haeresi, pereat Fides.  
INQ. Furere necessum est, nec dabit aliter viam  
[37]  
(295) Romana Nympha, nec statuet irae modum  
Hispana sceptro regna moderator tenens.  
Non ibo? Satis est, Bataue venio dum vocas,  
Et Terra quanquam Numen excepit meum  
Natalis aula, tertium tamen Iouem  
(300) Agnosco auum; Pater est Britannus, & simul  
Batauus rebellis. Sic decet sceleris duo  
Principia magni magna sint. Nunc ergo nunc  
Agite Sorores, vestra sum simul Soror.  
Quod restat inflammer venenis, & furor  
(305) Ardore surgat: ferte Tartareas bibam  
Fraudes dolosque & flammeis quicquid vadis  
Deuoluit Acheron. MEMN. Vnus en fraudes calix  
Et vniuersos accipit Erebi dolos  
Iraeque flammas, & cruoris improbam  
(310) Acuit sitim. INQV. Quid vnus omnium calix  
Ternaque venena solus accipit latex?  
CAL. Equidem colore terna, sed tamen est sapor  
Epotus idem: seu Lutheranum bibas  
Virus, venena aut Memnonis gustu putri;  
(315) Seu nostra libes, semper vnus est sapor  
Vt praeda pereat Tartari quisquis soli  
Incola bibit. LVTH. Quin vultibus Genitor ferox

C 3

[38]

Nos fecit aduersis, eosdem sed dedit

Animos sub Vmbris, vt loquelâ dispares

(320) Hostesque vultu, mente fallaci pares

Erebi impleamus clade multiplici lacus.

MEM. Euge ergo sume, potus hic dabit liquor

Quodcunque Pluto pallidâ potat Styge.

INQ. Audi vagantum Domina Syderum, sacrae

(325) Genitrix quietis, solis infestos ciens

Equos quadrigis, Numen obscurum Stygis

Nox atra. Magne Ditis Arbiter & Deus

Crudelis, audi. Tu quoque Bataue huc tuo

Attende sceleri, noxijs sic nam decet

(330) Animer venenis, vt tuo sceleri viam

Insana pandam: quicquid est sumo tibi

Pro teque sumo. MEM. Merge pectoris tui

Totas latebras, noueris, cunctum scelus.

INQ Ira, ira, Coelum, Terra, Tartare, improbas

(335) Miscete vires. Quo feror? quo, quo feror?

Quis ominosus vrget incertos furor

Gradus? quis obscurat mihi mentis diem

Caliginosus error? O sitis sitis!

O quanta fauces ignit, & cordis vias

(340) Fibrasque adurit? Nosco munus hoc meum, est

Fundere cruorem; solus hic poterit cruor

Leuare fauces. Ipsa mens ardet quoque.

[39]

Quid est? sitire mentis arcanum solet?

Ferant rapinae cuncta iustorum bona,

(345) Mens ista sitit, aurum leuabit hanc sitim,

Opesque pulsis dextra quas Dominis sibi

Auara rapiet. Pareo, furor ô furor!

Saeuire certum; bella, bella saeculo

Pariam rebelli, dura quae damnent pij

(350) Formidet eiectus Tonans, & quae gemens

Deploret aeternum Fides. Nunc dum licet,

Et certa per me principia tenet scelus

Vestra & Sorores nobilis Batauia.

Abite, rumpite, caedite, Batauus vocat

(355) Vocat? quid ô moramur? hac ergo Fides,

Pereat Fides, & dente mortuo premat

Terram Quiritum quisquis immanem volet

Regem fateri; vel suis opibus carens

Externa pauper regna sollicitet prece.

(360) O Belgium quantos ruinis heu tuis

Addes dolores? quantus immerget cruor

Quae fata flebis? Sed ratum est, dabit hic dies

Principia sceleri; vrget Batauus, & suum

Nescit furorem. Caeca quoque ruo, tamen

(365) Ruo, nec excitos tenere spiritus

Ebria venenis corda possunt. Sic moras

Rumpere decet: abeo Bataue tandem faue,

Scelus ordior, Regem & Deum tanget scelus.

C 4

[40]

*CHORVS BATAVORVM CAtholicorum in exilium abeuntium.*

Pueri Senioribus mixti.

SEN. O lenta nimis tempora vitae,

(370) Foeta senectus, aeui satura,

Tremulo ducens lucis ab ore

Labilis auras: quaeque sepulchrum

Melius strato corpore premeres

Patuli pondus debile mundi:

(375) Viuimus ergo? viuimus, & iam

Linquere patrios dura penates

Sors iubet. Eheu tempora! Diuûm

Vbi nunc quondam templa vocatos

Retinent cultus? vbi nunc humilis

(380) Gratia vulgi laeta serenat

Animos rectis moribus aptans?

Patria sero perdita luges,

Et tua multis lumina lachrymis

Nuper auitae lucis honores

[41]

(385) Repetunt raptos. Flere necessum est;  
Flere sed eheu tempus auorum  
Flebilis aeui sorte redundat,  
Miseris tamen est flere necessum.  
PV. Quo quo patriae tecta parentes  
(390) Linquimus, & fors dubio rapimus  
Tramite campos? ergóne nostros  
Amplius hilaris Patria lusus  
Non feret? Eheu moesta iuuentae  
Gaudia nostro quam cito fletu  
(395) Teneros aeui laeditis annos?  
SEN. Cogunt subiti fulmina fati,  
Sortis & atrae turgida rabies,  
Optima pueris, vltima senibus  
Meritâ spoliat tempora luce.  
(400) Gnati, Gnati, fuit haec equidem  
Patria Tellus optima Tellus.  
Sed fuit, & nunc texere ludos  
Plena ruinis tempora prohibent.  
Flebilis eheu Patria nobis!  
(405) Quam tibi multos illa dolores  
Sedula fautrix impietatis  
Haeresis adfert? nuper amica  
Calidas sacrae sedis ad aras  
Thura ferebas Superûm Domino:  
(410) Nunc (ô miseris cladibus omen!)

C 5

[42]

Numina sacris pellis ab aris.  
Nuper Ibero grata Monarchae.  
Mente tenebas iura fideli;  
Renuis sed nunc perfida Regem:  
(415) Et tibi legis iura dolosae  
Eligis, ah, ah, peritura breui!  
Gnati, Gnati longior hora  
Mala maiori cumulat sorte:  
Sistite lachrymas paruaque vestris  
(420) Iungite per iter brachia patribus.  
PV. Ibimus ergo? parua nec aetas  
Patrijs eheu crescet in oris?  
Subitae nimis ô, duraeque vices!  
Vidimus eheu patriam vixdum  
(425) Auidas quae nos lucis in auras  
Fudit & arcto gremio fouit,  
Linquimus & iam semper amandam.  
SEN. Serae nimis ô duraeque vices!  
Blanda iuuentae tempora vitam  
(430) Mollibus auctam tenuere bonis:  
Ignota mali subiti Domina  
Fuit, & passu dubio casus.  
Nunc ó serae, duraeque vices!  
Portat anhelans fata Senectus  
(435) Ferre quod annis plena iuuentus  
Pondere nimio fessa nequiret.

[43]  
Sed sorte moras tempora properant.

Et sibi lachrymas auget amando

Animus praesens, Ibimus ergo,

(440) Vale, vale Batauia.

PV. Valete nostris cogniti

Lusibus agri, & patrum domus

Nostris fideles lachrymis,

Patria vale, Patria vale.

(445) SEN. O insularum maxima

Domina maris Batauia:

Patria fidelis hactenus,

Sedes amabilis hactenus

Vale, vale Batauia.

(450) PV. Valete Manes optimi

Sepulchra clausa quos Patrum

Sub puluere modico tegunt.

Ibimus, & heu per exteros

Trahemus agros funera

(455) Patria vale, Patria vale.

SEN. Miseri sed heu, miseri sed heu!

Quonam benignam sors viam

Deducet, & tardos pedes?

Faue Brabantia nobilis,

(460) Laudata Principum domus.

Fauete Flandri gens potens;

Et qui remotioribus

[44]  
Batauos rebelles terminis  
Ab orbe vestro pellitis.  
(465) Venimus, & paruos lares  
Petimus, iubet sic dura sors.  
Bataui quidem sed exules,  
Fidi, nec hostes impij.  
O dura sors! Patria vale,  
(470) Patria vale. Cedimus, & heu  
Soluimus arenis has tuis  
Lachrymas, & in lachrymis preces  
Doloris indices grauis,  
Amoris indices noui.  
(475) O qui tonantes ignium fraenas faces  
Cum nube fracta Mundus agnoscit polum.  
Immane Numen Orbis, & Stygij tremor  
Solus Tyranni: Fata si crudelibus  
Armata clauis fortioribus regis  
(480) Potens habenis; sortis & miserae dolos  
Irasque Caeli proximas Batauiae  
Parcae laborant: Age Deus, hominum Deus,  
Per illa quondam flumina cruoris tui  
Vndante lateres; per horridum capitis decus,  
(485) Spinosa serta, sustine fati graues  
Per astra moles, flammeosque irae globos;  
Et quod quod Orcus inuidens properat malam  
Abimus, vrbes linquimus, & olim lares  
[45]  
Fidei paternos: exules sequimur Fidem,  
(490) Lachrymasque munus vltimum Patriae damus.  
Respice Deus, miserere Patriae Deus.

ACTVS II. SCENA I.  
Lumnius Comes à Marca.

O Lux, & orbis vita, temporis pater  
Aurate phoebe, publicum mundi iubar!  
Ergon’ quadrigas extulisti flammeis  
(495) Alacres habenis, & per aetheris plagas  
Tremulo rubescunt luminis radio faces?  
O nox, & vmbrarum vices! Nutrix simul  
Genitrixque somni, publicae silentium  
Quietis; Ergon’ sustulisti iam nigram  
(500) Ab orbe pallam, mille, quam rutilis tegunt  
Facibus per oras astra Caelorum decus?  
Lumen ne cerno? solis oculos num meos  
Radij recludunt, nec furoris impotens  
Animus labores dexterae feruens opus  
(505) Resumit? heu mora lenta, lenta prô nimis  
Tardumque militum nefas! cur (heu dolor!)  
[46]  
Nondum cruores perfidorum fas mihi  
Haurire ferro? Iam nimis, diu nimis  
Clausi labores carceris pretium sui  
(510) Sceleris reportant, occupata quos suis  
In arce claudit vinculis Gorcomium.  
Illa, illa Regis turba Romani sequax  
Fex orbis, & Iberi ministra gens Ducis.  
Adhucne spirant, & suo vultu iubar  
(515) Violant diurnum? Carcer, ah nimium leuis  
Poena sceleris! Cruor, cruor nostrae faces  
Extinguat irae, debitoque furor premens  
Delicta supplicio ruinis opprimat  
Romana quicquid iura fraenant, aut suo  
(520) Ab Occidente torquet Hispanus furor,  
Batauumque nescit nomen, & fidem pati.  
O Insularum domina; moderatrix maris.  
O nobilis Batauia. Thetys quam suo  
Concludit imperio; cui famulantibus  
(525) Neptunus vndis, quicquid Eous sinu  
Diuite recondit; quicquid Occasus Tago  
Foelice voluit aureas bibens aquas;  
Aut quod perustis feruidus sol in plagis  
Indulget vrbibus; omne suppeditat sua  
(530) Batauiae; vt sit sola, quod aliae simul.  
Quid ergo? dulce liberi munus iugi  
Non senties; semperque regias tremens

[47]  
Horrebis audacis secures impetus?  
Prô nimius, & durans tumor! Batauia,  
(535) Quid agis? quid, ô quid lenta iners, perterrita  
Eneruis, expaues? Age tibi Lumnius,  
Lumnius, ego ille, terror, & fidei lues  
Vitima Quiritum, Liberi vindex iugi,  
Quem pauet Iber, suspirat, & nimium grauem  
(540) Ecclesiae soboles latinae non suos  
Fugiens per agros trepidat. Heu sed heu tamen,  
Respirat, & frustra labores exili  
Patitur gemiscens, nisi coactos hic vomat  
In dura carcer supplicia. Quid impotens  
(545) O ira cessas! surgit ab odio furor,  
Languescit idem cum suo impetu nequit  
Saeuire frendens. Syderum Dux, non tuos  
O Phoebe vultus, debui, sed hic prius  
Cernere trahentes vltimae lucis diem  
(550) Cruore mersos proprio. Quid adhuc moror?  
O lente furor! iterumne nocte sub pigra  
Longum morabor lucis aduentum nouae?  
Non, non Iberae senties meritum scelus  
Furente dextra; senties iam iam fides,  
(555) Quantas laborem fulminis moles manu.  
Timeamne Regem? laudis inde sors meae  
[48]  
Violare quicquid Regius torquet furor  
Timeamne Tarpaeis sedentem sub iugis, [˂Timneamne]  
Mundique patrem, Regibus sacrum caput?  
(560) Nec hunc moror; seueritatis hic scelus  
Nec desidentis sentiet animi nefas.  
Quid inerme tardas anime? sed desunt tibi  
Quos tarda nondum nauis aduexit neci.  
At interim remittis impetus tuos:  
(565) Quin reddet immo fortiores hos mora,  
Et sera durum poena sudabit scelus.  
Venient tamen, venient; Anime para nefas.  
Et posteris credenda bella gentibus.  
Sic Lumnium testaberis Regi grauem.

SCENA II.

Duuenuordius, Lumnius,  
Brederodius.

(570) DV. Quid, ô, quid heros magne, magni pectoris  
Molem fatigas! quis tua pererrans furor  
Tenet ora, nec sese capit solitum premens.  
Ardore nimio mentis elatae diem?  
Num sortis ambiguae catenatus timor  
[49]  
(575) Pertundit attoniti fores animi? quid est?  
An ominosus saeuit, & nescit furor?  
LVM. Saeuire vellet, attamen nequit furor  
Ictuque pallet irrito. Dv. Tamen, tamen  
Saeuiet, & ortus arduum cernet dies  
(580) In luce supplicium. Profundas per maris  
Spumantis vndas, mox in hoc naues solum  
Captiua remouent capita. Quantus ô cruor  
Gorcomiani poena sceleris nunc fluens  
Latè per agrum liberos Batauiae  
(585) Satiabit oculos? LVM. Lenta poena sed nimis!  
Odi moras, patiensque vim perdit suam  
Sub luce tardâ feruor. DV. Aderunt, quid tuum  
Perdis furorem? punies etiam moras,  
Et aucta productis doloribus mala  
(590) Seueritate tarditatem punient.  
LVM. Meritum nequit perferre supplicium scelus,  
Imparque poena est: quicquid Orcus huc ferat  
Cunctas trahendo ditis in poenam faces;  
Rotasque saxaque flumina refugas dapes,  
(595) Auidique morsus vulturis, prô, prô dolor!  
Cedemus ergo? potius ab Lumni peri!  
B. Quid aestuantis impetus animi Comes  
Frustra relaxas? maior exoritur furor

D  
[50]  
Cum furere nescis; insolentiae tumor  
(600) Crescit per iras, cum nequit animus suos  
Pati dolores. Adde sed rebus modum  
Iraeque fraenum. LV. Quid? dolores num feram?  
Iras remittam? BR. Sic vtrumque decet tamen.  
LV. O ira deses, si malum patitur sibi!  
(605) BR. Inferre si norit malum, referet bonum.  
Et insolescens ira saepius parit  
Domino labores. LV. Saeuiendo quid furor  
Horrere possit? Regias forsan manus?  
Non flammeas Tonantis aetheris faces,  
(610) Non ipsa Numina, lucis aeternae Deos;  
Aut maius Orbis possidet si quid Dijs  
Verear furendo. BR. Sed vereri te decet  
Populi dolores, & tumultus quas creat  
Subitus ruinas. LV. Plebis attonitae manus.  
(615) Et hausta longo pertimescam pectora  
Pauore vulgi? Nullus armatus timor  
BR. Animos seueritas timentibus facit,  
Humilesque surgunt, sentiunt cum se premi.  
LV. Premimus nocentes, & sui reos doli.  
(620) BR. Sed quos eodem patria protulit sinu.  
LV. Quid ergo crimen expiare non licet,  
Parcereque suades hostibus? BR. non hostibus.

[51]  
Sed incolis; nec parcere, sed irae moras  
Sequique fraenum. LV. Vindicare non licet  
(625) Fraudes Iberi, vel Tyrannidis scelus?  
B. Cur hoc? L. Seuerus est. B. Seueritas tamen,  
Seueritatis esse vindex non potest;  
Et quod repellit nescit iterum plebs pati.  
LV. Quis ergo turbat te pauor? dic quid times?  
(630) BR. Populum rebellem. LV. Sed rebellem non mihi.  
BR. Etiam tibi; seueritas animos mouet,  
Facitque cautos, & sui memores boni.  
LV. Frangit animos & opprimit fisos suis  
Nimium bonis. Age nullus audaces metus  
(635) Liget animos, iterum Monarchae seruiet  
Seruire solitus (prô pudor!) populus nimis?  
Plutona testor, testor ardentes stygis  
Sub pice lacus, iurata Diuis flumina,  
Illa illa Romani capita sceleris, quibus  
(640) Superstitio, veterisque contumax mali  
Placet animus, mox fulminare me sciet  
Dextrâ dolores, & trucidantes poli  
Optare flammas coget effuso dolor  
Cruore surgens. O nimis patiens nimis  
(645) Seueritas! BR. Nunc in nocentes qua licet  
Distringe ferrum, dissipa quicquid fidem,

D 2  
[52]  
Aut versa Regis iura suspirat gemens.  
Nunc nil moror, sed parta libertas placet.  
DV Cruore vindicanda quouis haec placet.  
(650) Gemmata nec sol tecta sublimis poli  
Latè, caballis fraena concedens suis  
Percurret vnquam, quin reuinctos hic rates  
Statuent nocentes. L. O moras, longas moras!  
D. Sed clamitant suae datam vitae fidem,  
(655) Captae Marinus arcis vbi subiens lares  
Gorcomium concussit imperio potens.  
L. Etiamne seruari rebellibus fidem  
Vitamque velles? D. Sacra semper est fides:  
Hanc hostibus nec barbari negant suis.  
(660) L. Seruanda non est perfidis vnquam fides.  
D. Vbi perfidi? L. Cum patriae negant fidem  
Latium secuti Praesidem, & Regis nefas.  
D. Promissa nobis hactenus non est fides,  
Dedimus sed illis. L. Si suam patriae darent,  
(665) Hostes iniquis vincere dolis, cùm licet,  
Laudanda virtus. D. Fama sed patitur tamen,  
Et perfidiam dicent Batauiam exteri.  
L. Vicina testor littora, Anglorum plagas  
Quoties rubenti Christianorum nece  
(670) Lassauit impetum manus, quamuis eos  
Promissa congregauerat falsò fides.  
Cùm vindicanda patria est, sanctum nihil,  
[53]

Et omne licitum vindici sacro nefas  
Sic iuro caelum (aut si quis haec audit) Deum,  
(675) Fidemque victam, & saucios Regis metus;  
Vos quoque noui (si fas) Batauorum Dij  
Fauete, mox has Catholicus oras cruor  
Vndante sparget flumine, & longas nece  
Iniurias pensabo durâ. Prô moras,  
(680) Moras! quid anime paturis? retine scelus. pateris??BB  
Iraeque flammas; saeuies; tibi cadent  
Quicumque Latios asseclae Patres colunt;  
Corrupta turba, saeculi frustrâ bonis  
Lasciuiens. Sed est satis, nostra haec modum  
(685) Capit ira nullum, nec potest pacem dare.  
Venient, & effuso Batauia sanguine  
Rideat; erit sic perfidis cunctis timor.

SCENA III.  
Fides Catholica.

O saeua dies! tempus iniquis  
Grauius fatis! Heu heu lachrymae  
(690) Parcite lachrymae! sanguinis vndas  
Fractaque duro corpora ferro  
Clausamque truci laqueo vitam  
Phoebi pandet lumen oborti

D 3  
[54]  
O longa dies, longaque feritas!  
(695) Quo quo laceros impia ducis  
Prora fideles? Sat erat, sat erat  
Tormina captae sensisse arcis.  
Vix sua dederant arma Marino  
Patulasque fores arcis, & omni  
(700) Nudata suo moenia ferro,  
Simul ille fidem reddit, quam mox  
Nomine iurat, iurat & ore  
Integra cunctis vt vita foret.  
O falsa fides! mox adproperant,  
(705) Capiunt, faciles onerant vinculis,  
Feritasque suo crimine fessa  
Auidas nescit satiare iras.  
Stigmate patulis candente cruces  
Frontibus vrunt, totaque facies  
(710) Scinditur alto sanguine mersa.  
Tenebris addunt; vndique plagae  
Resonant; stringunt vndique laquei  
Et dura fames cruciat vacuos  
Nullaque scripto iurata fides  
(715) Nullaque verbo. Quid agant rabidi?  
Heu heu nimium longa tyrannis.  
Adsunt & aquas puppibus onerant,  
Mediaque simul morte fideles  
Iam tibi laceros Brila relinquunt,

[55]  
(720) Vt tuus auidâ luminis irâ,  
Incepta suo fata labore  
Claudat, & atrox sorbeat obitus  
Lachrymae, lachrymae! iam mihi restant  
Funera tristi flenda dolore.  
(725) Ite beati fortibus animis,  
Patiens superat vita tyrannos,  
Constansque rapit gloria vitae  
Caelos, alacres ite Beati.

SCENA IV  
Inquisitio, Omalius, Captiui,  
Milites.

INQ. Euge Brila, victimas tuo nocentes lictore  
(730) Sisto, victimas, & victimas ingentes accipe.  
Huc seueritas, potens huc mentis ira, vindices  
Ferte virium labores. Huc tyrannis incipe  
Vindicare regium scelus, nec ora plurimus  
Turbet alta sanguis: ilicet laborent omnia  
(735) Dextra, lingua, vultus, ira saeuiensque sanguine  
Ensis altiore, strangulansque funis, & potens

D 4  
[56]  
Quicquid arbiter stygis recondit in neces agens  
Mortuorum. Palleat seuera Ditis Regia,  
Et trifaux canis seueritate iam minor  
(740) Gentibus supernis. Sic decet per omnium scelus  
Surgat hoc nouum scelus, iugumque splendidum simul:  
Vtque fraudes, vt dolique mentis horridae suas  
Dexterae vires ferant, O Tartari potens pater  
Erigas caput, tuosque cerne saeuientibus  
(745) Mentibus feroces, quodque Belgicae cupis malum  
Suggeras ab Orco. Tuque perge, protinus Comes,

Hic dies petitus, & scelestus, infoelixque erit  
Dum tyrannis atra morte saeuit, gaudiumtibi,  
Caeteris necem ferens; sic euge, perge; iam tu  
(750) Repperi viam labori, perfice audax hoc nefas.  
OM. Tangimus ergo littora ratibus,  
Mordetque solum dentibus altis  
Anchora, nec iam carbasa retinent  
Hoc genus hominum, scelerum Patres,  
(755) Mundique luem. Nunc nunc tolle  
Gens misera oculos; hanc tibi Phoebus  
Amne supremam ducit lucem.  
Heu Gorcomium, nimium facile!  
Vix bene vobis vincula strinxit,  
(760) Sed Brila ferox funera nectet.  
[57]  
O Lumni! Sed vigil, huc miles  
Serua littus, captosque viros:  
Lumnius hic iam, Lumnius aderit,  
Sistet & intra moenia captos  
(765) Comitabor ego, vigila miles.  
MIL. Non si picei Rex niger orci  
Peteret, vel qui fulmine frangit  
Medio iunctos aëre nimbos  
Laxare queat vincula manibus  
(770) Vigiles erimus; sistite miseri;  
Ponite latus hic; thalamum tellus  
Iam dabit, & mox fossa sepulchrum.

CAPTIVI.  
Nic. Picus, Hieronymus, Leo¬  
nardus, Poppel. Herius.

NIC. P. O patria, patria! ô victa pietas! quo tuus  
Aequans serena candor astra? Quo fides  
(775) Vetusta cessit? iura quis fidei sacris  
Abrupta tabulis sustulit? sed heu furis  
Acerba! leges vrbis hactenus sacras  
Orbisque patrem Christianorum sequax  
Tuum colebas: cessit ah pietas tua,  
(780) Et malus auorum gloriam occupat furor.

D 5  
[58]  
En qui sumus? quid fecimus? nuper quidem  
Similes auis, nunc Christiano etiam fidem  
Ritu colentes; attamen Barbara furis.  
Et barbaris immanior gaudes tuo  
(785) Cruore pasci. HIER. Mitior equidem Scitha  
Nec tantus audaces furior vexat Getas  
Mouens in iras, & satur cessat nece.  
Heu qui sumus! vix fauce languida leuem  
Aera tenemus, paruulos vixdum mouent  
(790) Linguae sonos, sic fracta longo corpora  
Verbere laborant, & suum fugiunt diem.  
L. Vincant, & impii simul lacerent necem,  
Si fracta nondum vita sufficit neci.  
Sed heu mihi lachrymae, nimis lachrymae graues  
(795) Dolorque verus! heu quid heu Gorcomium,  
Gorcomium quid agis? fidemne tuam modò  
Expellis? O frustra laboribus meis  
Sudata messis? serius quod mens videt.  
(Auerte caelum) senties scelus tuum,  
(800) Desideratos expetens quondam tuos  
Fidei duces. POP. Et adhuc scelesta sic cohors  
Nos cogit, vt abeuntis hunc vitae diem  
Plebs nesciat, quam credidit nostris Tonans  
Laboribus; rapimur nec vna vox datur  
[59]  
(805) Ferenda plebi. O plebs misera! quid heu tuis  
orbata pastoribus ages? timor, timor!  
Vt te feroces dentibus saeuis lupi  
Frangent, & ah malè cauta nescies lupos,  
Laruata blando dum Haeresis vultu vocat.  
(810) HER. Haec ira caeli, hoc Patriae scelus est; nimis,  
Nimis, ô, Batauia superos onerat tuum  
Facinus polos, & fulminantis iam Dei  
Dextera grauatos soluit ignibus polos,  
Reuocatque quam contemnis fidem.  
(815) O aetheris magni Tonans! NiC. PIC. Potius preces

Soluamus astris ultimo dum sol die  
Maturat obitus. LEO. Fare conuenit Pater.  
N. O qui polorum templa nutu Rex moues  
Orbemque fraenas Rector, & nostri sator  
(820) Generis. Perosus si Batauiam, tuâ  
Excelsus arce filiam reuocas fidem,  
Et impios moliris in populos sui  
Pretium ruinas sceleris; En vitam tibi  
Et vita quicquid perpeti languens potest  
(825) Aeterne tibi Genitor damus, Agedum neci  
Petimus parati, taedet & fugientium.  
Alacres dierum, dum tibi patimur necem.  
Sed adde robur nullus immutet pauor  
[60]  
Dubius volentes, mente dum certâ tuos  
(830) Sequimur labores, sanguine vt nostra vetus  
Crescat fides, cruore parta iam tuo.

SCENA V.  
Lumnius, Captiui, Omalius,  
Milites.

LV. O anime laxa fraena mentis, & tuos  
Recipe furores: Ira sanguinem voca.  
Vbi sunt? video, video: quid ô patriae scelus.  
(835) Fex vniuersi, pestis orbis, & lues,  
Propago noctis, Spuma Cerberi Canis.  
Hidraeque germen, foetus inferni Ducis,  
Venefici, rebellium sacri Patres,  
Vos cerno? vos sol cernit, & suo beat  
(840) Lumine scelestos? vnde perfidi tamen?  
Num fauce rupta Cerberus in hoc vos solum  
Vomuit, an horrido Leaena sub specu  
Lactauit, vbere Tygris instruxit suos?  
Heu irae parce! turgeas imo ferox [<ira]

(845) Furias resumens; Ferre posses hos canes?  
Illos Tharsones? Hem cucullatas feras?  
Caruosque furuos! Cur sed huc ad nos tamen?  
[61]  
Vt proditores nostra Regi moenia  
Pandatis Hispano? vel in nostras feri  
(850) Sumatis arma patrias? Heu heu timor!  
Quid ira sistis? nullus hos potuit lare  
Proprio tenere murus, ecce in nos ruunt,  
Et bella portant, Diua libertas vbi  
Iam legit aedem. Siccine ergo? Protinus  
(855) Curuate poplites, & hoc genibus solum  
Pulsate. Nunc, nunc ira gaude. Surgite  
Domini. Quid? an vos hi Tonantem qui Deum  
Manibus creatis? tuque sacrilega nocens  
Gorcomianis bella qui suades tuis,  
(860) Etiamne nostras visis vrbes? Huc citò  
Praefecte, longum duc per ordinem, simul  
Quos vincla iungant quà fori spatium patet.

Circumducuntur & illuduntur Omalio patibulum praeferente.

OMAL. Citò Milites iunctis ligate vinculis,  
Et bina procedant capita. M. Iungam duos,  
(865) Hos vinciam: rursumque iunctus, hic simul  
Sequetur agmen. OM. Nec tamen vacuis eant  
Humeris. MIL. Sclopum( sic namque militem decet.

[62]  
Huic dabo, seuero miles animo se notat.  
Gladium sed huic: nam fortis est illi manus,  
(870) Toruique vultus ira contumax micat.  
OM. Praeibo furciferis, & hoc signum feram.  
En en Papistae quantus emicat crucis  
In luce fulgor? hoc sepulchro vos Dea  
Astraea donat. Sic praeire me decet.  
(875) M. Pergite rebelles, sacrificuli, bestiae  
Citò Papistae, nulla cesset hic manus  
Crassumque tundat molis infandae caput.  
NIC. Lacera tyranne nullus euincit furor  
Quos gloriae spes aeuiternae iam beat:  
(880) MIL. Mutire pergunt? Hic. Quis locus? qua gens furit  
Crudelis, & nescit modum? nuper tuli  
Quae dura Graecus vinclâ nexuerat mihi;  
Sed durior gens Barbaris isthaec furit,  
Quam nec senectus cana, nec multò mouent  
(885) Iam fracta membra verbere. OM. Huc sistat pedes;  
Hac transeant tumulum colentes hunc suum  
Vestigia rursum, nam decet, retrò legant,   
LE. Quicquid tyrannis, quicquid aut suadet furor  
Peragant manus, mens opprimi nunque potest  
(890) Prematur vsque licet, & ingemat dolor.  
LVM. Sat miles, atros pande carceres, & hos

[63]  
Qua foetidus clausis tenebris est odor,  
Cunctos coerce vinculis: tandem furor  
Nouos resumet impetus mortem ferens.  
(895) LEO. Exhausta fames occupat ora.

Pascit & artus. O ô quisquis

Clade moueris, si te facilem

Tangit egestas, suggere panem

Miseros pascens; te Deus alto

(900) Cernet olympo, pretium reddens.

OM. Etiamne cibos? verbera tibi nec

Sat erunt? Miles tamen huc aliquam

Propera Cererem, ne mors sanos

Rapiens nobis deprimat orco.

(905) M. Has decet epulas miseri capiant,

Cererem nudam fluminis haustum,

Implete famem; si iam faueant

Numina nostrae prospera patriae,

Vltima vobis mensa paratur.

(910) Celebrate diem. O. Carceris, & mox,

Tenebras intrent; nec mora rursum

Lusibus atris hora redibit.

CHORVS  
Gorcomianorum Catholicorum.

O sol flammigeri gloria fornicis,  
[64]  
Vitae parua breuis tempora diuidens  
(915) Quantum noctis habent lumina pallidae?  
Frustra purpurei poscimus aetheris  
Gemmatum iubar aut luminis alitem,  
Mersa quem veniens nocte dies monet.  
Plus iam lux sceleris continet, & iubar  
(920) Furuarum superat crimina noxium.

Cum tollit amne vultus

Simul reducit amne

Fraudes dolosque vafros,

At coeca nox fouere

(925) Assueta saeuientes

Quicquid doli laborant

Ponit grauem securim,

Exorta quam resumit

Vultu dies seuero.

(930) Vidimus auratâ gaudentes pace Batauos  
Et sua Gorcomium vallabat moenia pace  
Deuenerata Deum, fidei veterisque tribunal,  
Heu sors sorte potens! attollunt moenia bellum.  
Eiectamque fidem laesa cum pace cruentant.  
(935) Hesterna sub nocte (scelus nam nocte paratur)  
Pastores populi sacros, vitaeque ministros  
Iuratae, ratibus commendant, altaque sulcant  
Aequora, & aduectos perimunt sub luce Tyranni.

[65]  
Sic poenis lux nocte suis immanior extat.

(940) Nunc nunc lachrymae pandite riuos

Humor & auctis depluat oculis.

Nunc nunc faciles ite dolores

Totaque saeuis corpora stringant

Fata flagellis; vnica nostris

(945) Omina forsan prospera rebus.

Ergo catenatos carceris vmbra patres  
Claudit, & horrendam parturit hora necem.  
Quid sequimur miseri? terra vel ipsa tremit,  
Plorat humus, tantum nescia ferre scelus;  
(950) Cùm modò nudatos funus adire patres  
Cernet & attonitis concutietur aquis.  
Sed sequimur tamen & cernere fata iuuat,  
Fata, ah ah lachrymis condecoranda nouis.

Dabimus lachrymas plenaque lachrymis

(955) Vota supremis, imò si sors

Fata secundet, nec adhuc Parcae

Funera nectant, ibimus omnes;

Forsitan hostem gratia flectet.

E

[66]

ACTVS III. SCENA I.  
Tres Haereses.

CAL. Iam principium sceleri dedimus,  
(960) Clausosque tenent vincula patres.  
Quos Roma sacro munere tollit  
Ad sua certos iura ministros.  
O quis medio raptas barathro  
Fraudes, superae lucis in auras  
(965) Sistat, & homini nunquam notos  
Referat motus?  
LV Scilicet Orci maximè genitor  
Quicquid Auerno lumine totam  
Per stiga lustras, quicquid in altis  
(970) Tenebris mersum seruas nocte  
Tacitâ, praesens postulat hora,  
Factura nouos hora labores,  
Et noua doctae proelia linguae;  
Adsis Genitor maxime. M. Duro  
(975) Frangere corpus tormine non est  
Sceleris nostri, vendicat istud  
Saeua Tyrannis gladio munus.  
Animos noster labor exquirit

[67]

Astraque tentat fraudibus. C. At cum  
(980) Animis fraus est passa repulsam  
Spes illecebris dulcibus intrans  
Roborat homines; victus an Orcus  
Lachrymas fundet? potius Pluto  
Qua licet omni certet Auerno.  
(985) Si fraus nequeat, verbera saltem  
Atraeque minae, mors quoque vincat.  
LV. Gens illa fraudes noscit, & sui memor  
Mali resistit. M. Saepè robustos timor  
Frangit animos, & vita securos petit  
(990) Perstans labores, qui timet nescit loqui,  
Truncata fundens verba quae malè temperat.  
L. Sic ergo mortis hos timor, plagae, minae,  
Cogant; cruore pascimur quando dolis,  
Inutilis surgit labor. C. Sed quis pauor  
(995) Dubiae sorores mentis obsidet vias?  
Depascit istos misera languido fames  
Situ, sed hi iam liberum solido die  
Plenoque ructant ventre, & inuadunt tamen  
Certamen oris. O quis erroris furor!  
(1000) Cùm pectus exhaustum, nec amplius vomet  
Inflata Baccho lingua perditae dolos  
Sapientiae? Totas furor furias aget,  
Scommata, cruces, verbera, minas, flammas, neces,  
Et quotquot Orci continet poenas domus

E 2

[68]  
(1005) Pro voce iactabunt. Quid hic miseri? tremor  
Lacesset artus & retardabit sonum  
Audacis oris. M. nos quoque ilicò dolos,  
Caecasque fraudes, mentis & saeuae vias  
Paremus. O quis hic dies! iam iam fores  
(1010) Mors carceris tundit nec irritos agens  
Intentat ictus. Vltimum Phoebus diem  
Fidelibus feruente molitur rota.  
C. Sic sic per atras sanguinis fusi vias  
Nostrum Batauia Numen accipiet iugo  
(1015) Seueriore, & alterum tollet iugum  
Inscia mali. Ratum est peribis ô Fides.  
L. Nunc quicquid ira tentat, hoc peragat scelus  
Belgica faue, sed tu Batauia huic tamen  
Attende sceleri; Lumnius peraget tuum  
(1020) Hodie scelus: si tentat animos; mox necem  
Spirabit, hanc namque haereses poscunt viam.

SCENA II.  
Lumnius, Duuenuordius, Bre¬  
derodius, Cornelius, & An¬  
dreas Ministri.

[69]  
LVM. Ergóne remittor? languidoque aestu furor  
Iras remittit, & moras animus sibi  
Nectens inanes tollit accensas mei  
(1025) Flammas doloris? totus immutor mihi,  
Exaestuansque mente consilium prius  
Amito; sic procella mihi mentis quatit  
Secreta, sic exercet incertum furor  
Nunc impetitus fluctibus dein ruens.  
(1030) Quid voluor? aut quid consili trahens moras  
Retardo vota? Sanguinem furor tuum  
Recipe; Ira surge masculosque spiritus  
Te teque rursum collige insultans tibi.  
Succumbo, perge furor; satis, satis est, citò  
(1035) Cruore mersum Phoebus indignans diem  
Alias resumat liberae lucis comas,  
Batauumque despiciat solum. O dies, dies!  
Vt longa, grata sed tamen, caedes meis  
Oberrat oculis. DV. Fama te populi Comes  
(1040) Aduersa terreat, ille turgentes pauet  
Animos Tyranni, nec furentium probat  
Seueritatem Principum, offensus premit  
Quam saepè bellis. LV. Patriae testor Deos,  
Fidemque iuro, hanc diua libertas viam  
(1045) Per sanguinem, per mortis horrendae cruces  
Petit. B. Equidem sed alia cum superest via

E 3  
[70]  
Linquit seueram. L. Parcere ergo num decet?  
Potius reuulsis sydera orbibus mare  
Bibant, & ardentes per astrorum vias  
(1050) Deuolat aequor Coerulus ponti Deus,  
Potius sepulti fluctibus Erebi nigris  
Mergatur aether & inhians Orcus voret  
Quicquid potenti sustinet dorso solum.  
B. Saeuire sed tibi forsitan non est opus,  
(1055) Si quod voles iurent, quod optamus feram.  
Tentare quid vetat animos? nostram fidem  
Si tunc rebelles spreuerint, iustum est scelus,  
Et puniendum sentient duro nimis  
Fato L. Quid vltra ducimus tardi moras?  
(1060) Vrbesne nostras, Regium pasci scelus  
Tenuêre nuper? pró pudor! Monachi, lues.  
Mundique pestes, perduelles! O scelus!  
D. Sensere contumaciae poenas suae  
Fractique linquent (ominatur mens bonum)  
(1065) Partes Iberi. L. Diua libertas nequit,  
Quem praedicant latij orbis aeternum caput.  
Audire. Nunquid ille liberos suo  
Populos scelestus iure froenabit? Ratum est  
Vel morte durâ concidant, vel hunc negent.  
(1070) B. Sic fiat, aut mox carcere educti suo  
Negent Quirites, & sacrum latij caput,  
Patriae colentes numen & fidem nouam;

[71]  
Vel illico voracibus animam focis  
Tradant rebelles. Nescit aequitas scelus.  
(1075) D. Hoc patriae clementis officium petit,  
Hoc iura poscunt, si velint, sapiant sibi.  
L. Nil iam moror, concedat hoc patiens furor  
Quod nescit aequum: carceris laxa fores,  
Educ sed illos qui rebellium duces  
(1080) Has patriae pariunt molestias suae.  
M. Quos euocas inclyte comes? sistam modo;  
Laxabo clausas carceris caeci fores.  
L. Et vos, Ministri, Iudices dum nos capit  
Aequum tribunal, facite Romanam vt fidem  
(1085) Latiumque, quem vesaniae celebrant suae  
Ducem, negent, Patrem. Ille gentium sacer  
Euersor, atque adulterinus maximi  
Mundi Tonans. O si liceat! O ô mihi  
Inuisa Roma! COR. Quicquid optas hoc Comes  
(1090) Tentare gratum est. AN. Sic decet, Patriae decus  
Queramus officijs parati, sic iubet  
Quo fungor ordo, faueat astrorum Deus.  
O me beatum! nuper erroris sequax  
Latium Sacerdos ordinem tenui meis  
(1095) (Sic fata mentis nescias agunt vias)  
Laqueis, Auernum subter immittens lacum,  
Romana quicquid aula crediderat mihi.

E 4  
[72]  
B. Sic viue felix, amat Olympi te Deus  
Mundique Rector; reddit hos certos sui  
(1100) Ciues Poli, perire quos fidei dolus  
Coëgerat. COR. Sic testor aurei iubar  
Luminis, & has quas viuus auras attraho:  
Equidem fidem, sed quos amauerat nimis  
Gorcomium vesaniae Patres suae  
(1105) Odi scelestos; sortis experior quoque  
Soles amicos. Nauta nam nuper maris  
Ibam per arua fluctuum sulcans rate  
Volucri procellas, creditur sed nunc mihi  
Libera repurgatae scientia patriae.  
(1110) DV. Sed en rebelles illico sapiant sibi.

SCENA III.  
Lumnius. N. P. Leon. Ministri,  
D. Bred.

LVM. Vos ergo cerno sceleris antiqui Patres?  
O ira! vos ne cerno? sed satis, satis;  
Parua mora non extinguet iras, nec suâ  
Frendens ab vrbe Pontifex, aut rex Tagi  
(1115) Mundi tyrannus, palpitantes auferet

[73]  
Sub morte longâ. Funus horrendum, nouum.  
Immane vestro debitum sceleri paro.  
Adhuc moramur? COR. Ergo dum vitae modus

Nec adhuc seuerus mortis excruciat dolor,  
(1120) (Ratus tamen) dic caeterorum qui caput

Coenobiarcha Pice viuis, num tibi  
Haec grata lucis aura? N. Testor sic Poli  
Orbisque Patrem, conscium mentis Deum,  
Ingrata longos vita suspirat dies,  
(1125) Tardosque soles: gratior mortis rigor  
Exsoluit artus, atque iners tumulo cauo  
Deponit altae mentis onus; haec sors, mea  
Si fata beet, vt sanguinem moriens Deo  
Lacerumque corpus offeram. COR. Viuum Deo  
(1130) Seruabis illud Pice, si patriae memor  
Tuique, Romanam negaueris fidem:  
Nega fidem. Nic. P. Viuamne? C. Viues, & simul  
Comitique patriaeque eris laetis nouus  
Amicus annis, sortè liberâ, potens.  
(1135) NIC. Quid ergo? vitae vinceret caelos amor?  
Ergon’ fugacis blandulum vitae diem  
Incertus aeui sequar, & hanc Christi fidem  
Certissimam, quam Roma gentium parens  
Largitur orbi denegabo? non ita,

E 5

[74]  
(1140) Non ita caducum lucis abeuntis diem

Depereo; non ita labiles curro vias,  
Et maior igneum vigor animum mouet  
Aeternitatis candidatus aureae,  
Caelosque lambens impetu linquit suo  
(1145) Mortale quicquid Luna concludit globo.  
Fidem negem? vestra illa Daemonum sequar  
Commenta demens? Potius (haud quicquam moror  
Caelumque testor) nostra vorticibus suis  
Inuoluat Orcus membra; quin potius traham  
(1150) Ardente cunctos Manium linguâ focos.  
L. Insane gratum respuis lucis diem?  
O ô Furor! COR. Potius tibi dum sors sinit  
Sapias miser, sors seruis, dura ah nimis,  
Inuoluit, incautos, & impendens tibi  
(1155) Mors stringit armatam impetu rapido manum.  
N. Timeamne mortem? Turba terrigenum fugax  
Aetate quae denascitur semper suâ,  
Fugitque solem cùm videt solis diem,  
Haec vna lex est omnium, mori semel.  
(1160) Fugiamne solus? & meae iam messis est  
Matura vitae; prouocant anni graues  
Graduque tardo deserunt molis luem  
Quam iure tellus mater exigit suo.  
Et cum semel calcanda sit viâ mortis, hanc

[75]  
(1165) Signabo gaudens tramite cruoris mei,  
Christi secutor legis antiquae cliens.  
D. Sero nimis has optabis auras, & tuam  
Damnabis insipientiam, cum iam tibi  
Districta vincla pendulo claudent diem.  
(1170) Satis ille. L. Sapiat alter, & melius suos  
Expendat annos; O nimis, patiens nimis  
Seueritas! AND. Quid ergo nunc paratior  
Illum negabis monte Tarpeio sedens  
Qui ius, qui ritum gentibus cunctis tonat!  
(1175) Fidem negabis? surget hinc primum tibi  
Armata libertas, & arduum grauis  
Hinc seruitutis dominus excuties iugum.  
L. Et iamne sumptis pellitur bellis fides?  
Rebellio nec praua Regium decus  
(1180) Inuadit (O miseri nepotes! Heu dolor!  
Aetas auorum, quam simul clausit suis  
Hanc vestra liquent posterior aetas fidem,  
Moriens sepulchris! Degener non sic meos  
Imiter auos; non si securis iam mihi  
(1185) Rubicunda sanguine colla consperso secet,  
Aut flamma corpus deuorans reddat suo  
Cineri peremptum. Gloria est mori Deo  
Decusque testari suae patriae fidem  
Cum mors vocat. AN. Testaberis patriae fidem  
(1190) Seruando vitam: quis timor animum liget  
Romae parentem si neges? Errans fuit

[76]  
Aetas auorum, quam suis tenuit vetus  
Superstitio dolis, & ille trux noui  
Mundi tyrannus, pressa quo rupes tonat  
(1195) Tarpeia Romae: melior at fulsit dies,  
Et celsus aethere Batauos vidit Tonans,  
Fauitque seruitutis vt durae iugum  
Ceruice tandem libera deponerent.  
LEON. Nyn sic meis aspiret omnipotens poli  
(1200) Votis Monarcha, quantus error nunc tamen  
Caliginosae mentis inuoluit vias?  
Sic vestra iactitat insolens passim phalanx.  
Et liberam mortalibus cunctis fidem,  
Cogique nec debere quenquam; cur mihi  
(1205) Neganda nunc ergo fides, etiam meâ  
Reclamitante conscientiâ? fidem  
Tenui hactenus, seruabo quoque moriens fidem.  
Quin immò mentem tanta si rabies premit,   
En adsumus, certate: sic ratio fidem  
(1210) Probabit, & victoribus dabimus manum,  
Vel legis agnoscetis antiquae decus.  
BR. Sic fiat. LV. Ergo dum sedemus, huc citò  
Certate, victa puniatur vt fides,  
Aut sapiat illam quisquis hactenus tenet.

[77]

Disputant Ministri haeretici cum Catholicis.

(1215) LEON. Codicibus vtendum sacris. COR. Vt vt lubet,

Et en paratos seu Latino, seu cupis  
Sermone nostro. NIC. Maior additur fides  
Semper Latinis, quos vetus sinceritas  
Errore purgat. LEO. Ergo quae tandem fidem  
(1220) Authoritas, quae pondus hic ratio dabit?  
AND. Haec vna nostri certa sermonis fides  
Ratumque pondus, quod Deus scriptum viris  
Verbum reliquit. LEON. Illud an Verbum Dei  
Credis quod esse dicitur? AN. Credo, vetus  
(1225) Nouusque codex maximi est Verbum Dei.  
LEON. Sed vnde doctus asseris? vel quo tua  
Hoc secta signo credidit Verbum Dei?  
NiC. Imò recepit codices varios fides,  
Quis singulorum pandit authores tibi?  
(1230) AND. Non hoc, sacro probare sed verbo fidem  
Mens certa nobis, tolle sermones tuos.  
DV. Tremiscis ergo? nunquid haeres? quin loqui  
Istisque tandem ferre responsum paras?

[78]  
Quo traditum Doctore Verbum non sciunt  
(1235) Fidei Ministri? A. Scimus equidem, sed suo  
Argutias de more contorquent nouas  
Vt solis addant lumini tenebras: nec his  
Mens dubia nutat, fraudibus sed agant tamen  
Tacitis dolosi, nostra credat vt fides  
(1240) Sacrum dedisse gentibus Verbum Papam  
Latij Monarcham. Tanta peruersos trahit  
Poena sceleris, fallereque gaudent si queant.  
LEON. Certare si lubet tamen verbi prius  
Dominum sciamus. BR. Istud est certum nimis,  
(1245) Nec vera patitur amplius dubium fides.  
Sed ille quis tandem Quiritum Pontifex  
Regum caput? COR. Num solus haud satis est Tonans  
Vt aequa mundo iura reddat? NiC. est satis:  
Vicario sed honore iungat cum sibi  
(1250) Famulum Deus, quis nollet? hinc cur non quoque  
Reges fugamus, ille Moderator poli  
Froenare terras solus omnes cum queat?  
AND. An ergo maximi velut mundi Tonans  
Gentes gubernat? Cui potestas haec data?  
(1255) L. Nec maxima potestas, nec est mundi Tonans.  
Sed munere dato dirigit, proprio sibi

[79]  
Quod vendicat qui Rector & caput est. AN. Quis est?  
LEO. Christus, AND. Quid ergo aliud nouum asseris caput?  
LEO. Nec enim sibi Vicarium Reges negant.  
(1260) Est Pontifex Rector caputque sub Deo.  
A. Vt ergo virtus lausque Christi sit memor?  
Prô prô pudor! sic perfidi Christum colunt;  
LEO. Quin imò maior, vendicat quando sibi  
Hunc quoque ministrum. AN. Nunquid hoc Mundus petit?  
(1265) L. Sic est, caput domus habet, & regio Ducem  
Regem sequuntur astra Solem, cur suo  
Capite careret Orbis & populus Dei?  
Domiti triumphator Erebi coelos super  
Christus recessit, nec hominum praesens adest.  
(1270) Oculis homo, parto tamen populo Ducem  
Statuit, suum quem crederent cuncti caput.  
Et hunc benignus ipse spiritu regit  
Addensque robur efficit moli parem.  
Non si solutos Manium Pluto greges  
(1275) Educat, aut rebellium rabies Ducum  
Insana Martis arma distringat manu,  
Euincet Orbis hoc caput: frendat furor;  
Haec vna petra sustinet populum Dei.  
Premitur quidem, non opprimitur vnquum tamen.

[80]  
(1280) AND: Quis hos ferat loquacibus tumidos dolis?  
Cruces, cruces. COR. Suspendium nunquid sibi  
Quaerunt? Citò, citò pendeant. BR. Meritos nimis  
Laqueos morantur. LV. Sentient serò licet  
Errore fingant quam sibi vano caput.  
(1285) Non ille Pontifex, nec ille quem suis  
Manibus creant, hinc liberos faciet Deus.  
NIC. Nullum creamus nos Deum. CORN. Colitis tamen  
Cererem rotundam, dicitis quoque hanc Deum.  
NIC. Non est Ceres Deus, latet specie tamen  
(1290) Deus sub istâ quam Sacerdos consecrat.  
COR. Ergon’ Sacerdos sub Cerere ponit Deum?  
Blaspheme quid spurcâ ebrius lingua vomis?  
NIC. Verbo Sacerdos ponit, & sua Deus  
Virtute firmat. COR. Posset istud num Deus?  
(1295) NIC. Verbo Tonantes qui polos & maximi  
Theatra mundi finxit, hoc etiam potest.  
COR. Nil cernis: an forsan oculum fallit dies?  
AND. Deumne dicam fecerit mea quod manus  
Semperque cernam? NIC. Plus facere potest Deus

[81]  
(1300) Videre quàm qui corporis molem trahens  
Respirat aurae labilem nostrae diem.  
LEON. Paruas videmus Syderum caeli faces  
Ingentiores credimus: quid ni putes  
Hic quoque subesse numen, hoc quando suo  
(1305) Firmauit orbis testimonio Deus?  
O vana mens, quae paruulo (prô prô pudor!)  
Metitur Omnipotentis ingenio manum?  
Dixit Deus; dubitas? facere solus potest;  
Quid haesitas? tibi ferculum sese dedit  
(1310) Quid respuis? minatur exitium tibi  
Si mente sumas sordidâ, nondum times?  
O ó furor! Sed quantus excaecas viros!  
D. Insane cur nondum sapis? iam iam dolor  
Mihi corda pulsat, lingua quod tua sit modo  
(1315) Peritura ferro. A. Sapere cum nolunt, Cruces  
Cruces ferant. C. Laqueusque spiritum premat,  
Et pendulis exhaustus ora deuoret  
Periura coruus. L. Pendeant, odi moras.  
N. Mors grata pro Christo pati quando licet.  
(1320) LE.Vt vt volos saeuire perge; sic mori  
Placet, negandam nullus hic tenet fidem  
L. I claude carcere Miles impium genus:  
Dabit haec mihi nox orta consilium necis.

F  
[82]  
SCENA IV.  
Chorus Gorcomianorum, Lunnius, Brederodius, N. Pici Fratres, Duuenuordius, Omal.

(1325) CHO. Eamus illum forsitan  
Nostrae mouebunt lachrymae  
Non dura cautes, non draco  
Cruore fuso vescitur.  
LVM. Quis strepitus aures verberat? quis hic suis  
(1330) Deturpat ora lachrymis gemitum ciens?  
CHOR. O Magne Batauûm Rector, hostium metus.  
Qui iura vitae reddere & mortis simul  
Potes labores. Euge non semper Tonans  
Moles laborat, flammeas quando Poli  
(1335) Delicta nostra gemmeas pulsant domos:  
Sed puriori saepius mitis die  
Inuasit ora poenitens, quando dolor  
Vultu remisso supplices audit preces.  
Miserere Magne Rector, & clementiam  
(1340) Imitare Caeli: solue quos carcer suis

[83]  
Claudit sub vmbris; mitis exaudi preces.  
LVM. Quid misera turba lachrymis foedas diem?  
Quid postulas, & vnde mihi? CH. Gorcomio  
Venimus; & coactus huc egit dolor,  
(1345) Dolor loquentis occupans oris vias  
Animumque, lacrymas & heu lacrymas vide,  
Miserere Lumni, carceris laxa fores.  
LV. Soluam scelestos? CH. Redde lachrymis vires,  
Lachrymis rogamus, supplicique pedes tuos  
(1350) Veneramur ore: Parce, lachrymas vide.  
LVM. Procul hinc scelesta turba, tolle istas preces.  
CR. Miserere LV. Quid adhuc murmuras, procul hinc procul,  
Depelle Miles. Perduelles hos meis  
Soluam catenis? O furor! non sic mihi  
(1355) Pertundis altas pectoris frustra fores.  
F. At redde Magne, fratribus fratrem, Comes.  
LVM.Qui vos & vnde? FRA. Venimus Gercomio  
Fratres Pici, quem carcer obseruat tuus  
Pretium parati fratris in pretium dare.  
(1360) L. Non vita sic rebellibus pretio datur.

F 2  
[84]  
Aut morte dura Manium subeant lacus  
Cruore turpes, aut Quiritum quem colunt  
Negent parentem. FR. Sed tamen pretium cape.  
Fors cùm solutus vixerit, Patriae fidem  
(1365) Sequetur, & periculi tanti memor  
Volet quietem quam negata dat fides.  
BR. Sic sapere deberet, sed illa gens nequit  
Incommodo sapere suo, donec necis  
Moriens labores intrat. L. hoc iuro caput  
(1370) Tardae dolores mentis horrendos ferent.  
FR. Per illa Batauae gentis & patriae precor  
Secunda fata, per remotos iam metus,  
Regalis imperij, per hanc detram tuam,  
Per si quid animi vulnus hoc lachrymis potest,  
(1375) Precamur ambo redde fratrem fratribus.  
Aut si dolori denegas istud pio,  
Liceat loqui, tentabimus animum viri,  
Victusque nostram forsit an capiat fidem.  
DVVEN. Pia cura fratres, vestra, sed fratris nimis  
(1380) Animus superbus, fata dum Patrio suo  
Oppugnatore liberum inuidens decus.  
Sed attamen concede, Lumni, quod pius  
Poscit dolor, liceat loqui. BRED. Parum est loqui:

[85]  
Sed impeditas vinculis teneat manus.  
(1385) L. Semper suo remittitur motu furor,  
Nimiumque fata remoror. & mihi grauis  
Languescit ira: sed tamen sit hoc quoque  
Datum dolori, quod petunt, liceat loqui.  
I mox & atri carceris laxa fores,  
(1390) Praefecte, fratrem redde fratribus, volo.  
Sed aetheris Regina noctis vbi vias  
Scandet, tenebras aduehens Orbi nouas  
Iterum reuinctus carceris caecas nigri  
Repetat cauernas. Haec voluntas est mea.  
(1395) OM. Solumne reddam. L. Sic volo, solum, & tuâ  
Quem liberabis interim claudes domo.  
  
SCENA V.  
Omalius, N. Picus. Hieronymus, Hezius.

OM. Huc Pice, linque carcerem, donat Comes  
Te fratribus per alta donec nox iuga  
Deducat vmbras, & stygijs repetat sopor  
(1400) Ab amne terras. HIE. Sic clientes nos Pater

F 3  
[86]  
Tuos relinques? Sic seuerae dum necis  
Certamen instat deseres gnatos tuos?  
NIC. Ecquis vocat? OM. Gorcomij fratres tui.  
HEZ. O nos relictos! abstrahent hi te suo  
(1405) Amore fratres, noster hic solus labor  
Sudabit inter mortis vrgentis metus.  
NIC. Non ita relinquam. HIE. Vincet amor. & suo  
Vel aere fratres, vel laboribus, necis  
Soluent periclis: ibimus soli necem.  
(1410) Et saeuientis dura passuri manus  
Funera: quid heu Pater relinques heu tuos?  
NIC. Nunquam relinquam: testor aeternum Poli  
Terraeque Numen, testor ordinem mihi  
Vobisque sacrum, si mihi per me licet,  
(1415) Nunquam relinquam, dura sed primus necis  
Intrabo fata; liberos aut vos simul  
Habebo liber: sit fides rata haec mea.  
Sed ibo fratres alloquar. HEZ. Salue Pater.

[87]  
SCENA VI.  
Nicolaus Picus, Fratres Pici.

NIC. Saluete Fratres. FRAT. Quantus heu pro te dolor.  
(1420) Heu quanta cura vexat! Ergo sic pati  
Infamis atra fata mortis mens adhuc  
Immota tibi? non hoc genus, non patrios  
Amas honores? NIC. Nulla mors fortes mouet,  
Et vincit aeternae salutis hanc amor.  
(1425) FR. Ama salutem, libera te cùm potes,  
Linquenda tibi tantum fides: dubitas? age  
Quicquid voles, quicquid requires, hoc tibi  
Dabimus parati, linque tollendam fidem,  
Haec vna vitae cum tibi restet via.  
(1430) NIC. Deumne linquam? FR. Non Deum, linquas fidem,  
Illumque quem nimium sequi Papam cupis.  
N. Sic deseram simul Deum: fidem Deus  
Ecclesiaeque Praesidem Papam dedit.  
Quid vultis ergo! magnus est vester quidem

F 4  
[88]  
(1435) Fateorque Fratres, amor: at aetheris sacrum  
Testor Monarcham, potius ardentes ferar  
Moriens in ignes, quam negata sit fides,  
Illumque veneror quem sequi teneor Papam.  
FR. Sic stulta tollit vanitas mentis diem.  
(1440) Morine pro Papa cupis? Sed quid precor  
Cum saucio te pendulum collo sciet  
Tandem remittet? Sanguinem nunquid suam  
Pro te rependet, fata vel durae necis  
Subire cupiet improbus? N. Frustra dolos  
(1445) Nectitis, & istis celsa nescit flatibus  
Pietas moueri. FR. Dedecus nunquid tua  
Infame genti ferre mens suadet tibi?  
N. Laus gentis illa, morte si dura fidem  
Testatus orbis occupem supera decus  
(1450) FR. Sed cur mori cupis? N. Patria me vult mori.  
FR. Agnosce Patriae fidem, vitam dabit.  
N. Haec vita morte durior quauis mihi est.  
Agnosco coeli Numen, hinc vitam peto.  
FR. Age per paternos deprecor Manes, per has  
(1455) Lachrymas, & altus qui graui mentem dolor  
Moerore turbat, per tuam Frater fidem,  
Simula fidem. NIC. Simulare me prohibet fides.

[89]  
FR. Vel donec ille cesset impetus Ducis  
Irasque ponat; crede quicquid autumas,

(1460) Sed conde clauso corde paulisper fidem.  
Nil fratribus pro te dabis? N. quantum queo,  
Cessate Fratres, lachrymis maior Deus  
& charior quam vita mollis est salus.  
FR. Hoc ergo, proximas subi Frater domos,  
(1465) Et cruda dum te languidum laedit fames  
Resume coenam. NIc. Nil moror, Fratres, sequar.

CHORVS  
Militum Batauorum.

ERgo libertas Batauûm timores  
Vicit, & victum pepulit tyrannum.  
Ergo iam vasti domitor profundi  
(1470) Et suas regnans equitat per vndas  
Aereâ magnus Batauus carina.  
Ite iam Reges via nulla Pontum  
Pandit, & ventis pelago fugatis  
Languidas inter Batauus procellas  
(1475) Solus hostili mouet arma Marte

Solus Ibero

F 5  
[90]  
Ecquid extremi populator Indi  
Austriae magnum iubar ô Philippe  
Solis Eoi populos fatigas?  
Iam tuos solus Batauus labores  
(1480) Franget, & longas numerare clades  
Saeculo crescens dabit insolenti.  
Quotquot audaces fragili carina  
Auster Eoos pepulit sub ortus,  
Quotquot ardentes Arabum per oras  
(1485) Detinet Turcae pauor inquieti  
Huc voca, certi manet hora Fati  
Sorsque Regales apices relinquit

Conscia motus.

Haec equidem sors prima mali, seclique tremendi  
(1490) Principium; sed foeta nigris mox moribus aetas  
Parturiet sub luce nefas: bella aspera bella.  
Nec tantum: campusque rubens, saeuique penates  
Ire dabunt plenis immania crimina velis.  
Quantus erit Batauus? mundi miracula Reges  
(1495) Nesciet, & superum sacros inuertet honores  
Rex sibi, sydereasque, immutans dogmate leges  
Inuento. Quis adhuc calidas Busiridis aras,  
Aut Phalaris tauros clausi tormenta doloris  
[91]  
Obstupeat? sceleri, cedit scelus, & noua vincit  
(1500) Aetas saecla Patrum. Quicquid male credidit olim  
Posteriora nepos consumens secula credet.  
Haec tua Bataue est gloria, cunctos  
Vincere, vinci nec scelere tuo  
Quod formidant alij, famam  
(1505) Batauo generat; quodque scelestum est,  
Maxima Batauo gloria surgit.  
Sic Roma tibi cedit, Regum  
Sic ille potens terror Iberus  
Implens fines Solis vtrosque  
(1510) Frangere solos Batauos nescit.  
Nunc ô potentes maximi Reges soli  
Qui proximum victricibus spatium maris  
Ratibus tenetis, Agite iam Batauia  
Vestros honores aequat, & leges sibi  
(1515) Libera Deumque ponit. Angle suspice,  
Suspicite vos Germaniae magnae Duces,  
Et quisquis Hispano inuidens, nimiam tuis  
Potentiam regionibus forsan times.  
Huc arma ferte; sola dum Batauia  
(1520) Domino resistit, caeteris pacem parit;  
Et quisquis hanc iuuat, simul sese iuuat.

[92]  
ACTVS IV. SCENA I.  
Inquisitio Haeretica.

ADhuc ne flammas hactenus rabido furor.  
Dolore surgens clausit? O nimium leues  
Vltoris ignes!O sacerrimi moras  
(1525) Sceleris, & ignaui dolores vindicis!  
Nondum scelestum terra sanguinem bibens  
Rubuit, & elisis sub aëre faucibus  
Tonuit Polus? nondum triumphat Haeresis  
Batauûm per oras exulem calcans fidem?  
(1530) O Roma, Roma, serius equidem, tamen  
Gemitum dabis; nunc collibus septem tuis  
Incute sonum; nunc fluminis sacros tui  
Attolle fluctus, & tibi lachrymas bibe.  
O Roma Roma poteris; Hispanos parum est  
(1535) Fugasse fasces: Regium graue si iugum.  
Tua grauior Roma Batauis Fides fuit.  
Ignosce Roma, vincitur fides tua,  
Et sumpta pellunt hanc per arma patrio  
Superbientes aequore Bataui. Huc age  
(1540) Tarpeia sacri uerticis quando iuga

F 6  
[93]  
Conscendis, & magni per Insulas maris  
Excelsa vultus figis aspiciens tuae  
Ditionis Orbem, parta regna sanguine,  
Batauiam ne respice amplius, tua  
(1545) lam froena calcat, nec pati nomen potest,  
Tu quoque Philippe Magne domitor & Parens  
Telluris audi; Roma Batauis te tuis,  
Formauit hostem, dum Latia Fides tuo  
Accrescìt imperio, nec Haeresis suo  
(1550) Serpit veneno. Scilicet Batauis Iber  
Amicus esset, nî foret qui nunc Iber  
Romanus idem. Sed moror, quo quo moror!  
Regina Noctis, magna languidi parens  
Soporis. Euge dum tuo sub sydere  
(1555) Nefas paratur, conde flammatos poli  
Micantis ignes; Luce maior mox dabis  
Quod ingemiscens Roma nesciet loqui.  
O o dies! tremunt sepulti patria  
Tellure Manes, & Nepotum saecula.  
(1560) Formidat aetas prisca Patrum. Quin Parens  
Ipsa sceleris trepido scelus: victa hinc trahor,  
Inuicta retrahor, Perge, perge quid times?  
Resume Lumni pectus, aude quod dies  
Elatus vndis audeat nunquam suis  
(1565) Aperire flammis: Surge, linque pocula

[94]  
Pocula cruoris, & nouas epulas dabis  
Furente dextra, iam tibi sceleris tui  
Appropero causam. Soluit en Gorcomio  
Laxare qui dum carceris mandat fores  
(1570) Furoris iras laxat, & rumpens moras,  
Seueritatis impetus armat simul,  
Clauumque menti detrahit. Sic sic decet  
Vt per bonum surgat scelus. Procul hinc procul  
Pietas abi; Clementia hunc fugias locum;  
(1575) Tyrannis vna regnat, & sceleri suo  
Vix sufficit, dum mortui nondum sitim  
Satiant dolores, & cadauerum ferox  
Exscindit vmbras. I, relinque iam diem  
Lumni, nefandum Nox scelus aperit tibi.

SCENA II.  
Lumnius, Duuenuordius, Brederodius, Nuncius, Omalius.

(1580) LVM. Iam luce pulsâ multus igniuomos Polus  
Accendit orbes, aureasque inter vias  
Nox astra prodens Solis auratum iubar  
Detraxit orbi. Nocte cessat impetus.

[95]  
Et ira froenum patitur in lucem suos  
(1585) Ab amne donec efferat Titan equos  
Mundi serenans arua. Nescio tamen  
Lymphata vino corda pulsat impetus  
Et frena nescit mens pati, voluens suo  
Dolore fatum: pectus ebrium salit  
(1590) Mixtoque nostrum turbat accensus furor  
Pallore vultum D. Sic solet nostrae Comes  
Lux alta mentis fugere corporis luem  
Quandoque, nescit carcere includi suo  
Corpusque calcans saepè contendit Poli  
(1595) Videre spatia; dumque metas transilit  
Suum lacessit impetu corpus nouo.  
B. Turbata nescit mens quietem, nec capit  
Animi dolores, debitas versat gregi  
Poenas scelesto Patriae vindex suae;   
(1600) Multoque coenae plena vino temperat  
Vix motibus: Sed attamen froena nouas  
Paulisper iras, donec in terras iubar  
Phoebus reducat: interim liget sopor  
Agitata metu corda ne forsan furens  
(1605) Sub nocte caecâ concites plebi metus.  
LO conscias noctis moras! O ó diem!  
B. Sed en quis vrbem concito subit pede  
Cursuque anhelat? L. Vnde nostris aduena  
Appellis oris? cura quae celerem trahit?

[96]  
(1610) NVN. Gorcomio festinus aduento, Comes,  
Vrgetque gressus cura quae tangit tuas  
Inuicte cures. LVM. Fare quid portas noui?  
B. Dic quae tuae fides viae? NVM. Certa est fides  
Quam mihi Marinus arcis Arbiter facit  
(1615) Domnusque mandat tutus vt pergam vias.  
B. Dominus? quid ergo cespitum fossor miser,  
Et baiulus tam subito Dominus? LVM. O caput,  
Caput insolens! DV. Num forsan arcem iam sibi  
Gorcomiumque vendicat meritis suis?  
(1620) LVM. Aliudne portas? NVN. Voce concedas Comes  
Vt liberâ tecum loquar. Magnae iubet  
Batauiae moderator Auriacus, suum  
Quem vindicem tyrannidis cuncti colunt,  
Vt vinculis quos carcer adstrictos suis  
(1625) Claudit sub vmbris liberi patrios petant  
Iterum penates. LVM. Liberi patrios petant  
Iterum penates? iussa quis ponit mihi

Patriamque prodens perduelles liberat?  
NV. Haec iussa sancti sunt Senatus ô Comes  
(1630) Simulque vota. Nuper Auriaci Ducis  
Nostras ad vrbes nuncio rumor nouo  
[97]  
Mandata certus pertulit, quae Praesides  
Videre latis explicat a paginis  
Vt quotquot atris carcer in tenebris premit  
(1635) Et vincla stringunt, seu sacerdotes sacros,  
Electa seu quos separat mundo salus,  
Vinclis soluti proprios petant lares.  
Nec hoc iniquum. Clauserat quotquot sua  
Marinus arce pollicitus vltrò fidem,  
(1640) Vitamque cunctis, sancta singulos beat  
Integritas, & vita culpari nequit  
Illos amauit ciuitas nuper suos  
Coluitque iustos, innocentes nunc petit  
Iurata quos seruare deberet fides.  
(1645) LV. Quo quo furor? quid ira spiritus tuos  
Nondum resumis? sentient (ô ô moras!)  
Insana capita, perduelles sentient  
Quam foeda mortis fata praesidis traham.  
Parcamne captis? Astra (si surdo Deus  
(1650) Audiat olympo) testor has noctis faces  
Quas inter orbes igneo premitis foco.  
Te iuro Magne noctium Pluto Pater,  
Immane Ditis Numen, & scelerum Deus;  
Illa Illa Pontificis sequax latij cohors  
(1655) Mundique pestis, saucio vitam vomet  
Guttere, nec vllus eripiet vnquam Deus.  
NV. Immo remitte spiritus, Comes, tuos;

G  
[98]  
Parce potius, totas per vrbis iam vias  
It clamor, & plebs concita repetit suos  
(1660) Templi Ministros: Curiam longo tenent  
Ordine senes, & sexus alter lachrymas  
Vbique magno fundit vlulatu gemens.  
Pax nulla, saeuit vndique studijs furor  
Discordibus, debere seruari datam  
(1665) Clamant fidem, seueritatis & Duces  
Sequi recusant. Multus est Patriae timor,  
Et parta nuper fluctuat Pacis quies.  
Ignosce, te senatus & ciues boni,  
Te ciuitas & omnium lachrymae rogant.  
(1670) Patria rogat. LVM. Sic ergo nullus hic tuos  
Hornane Manes vindicabit? tu quoque  
Illustris Egmondane nullos audies  
Cruoris extitisse vindices tui?  
O ô scelus! Sic Belgicos rabie noua  
(1675) Albanus olim sustulit proceres furor,  
Et nullus vltor mortuos cineres Ducum  
Venerabitur? Praefecte, tolle iam moras,  
Laxa fores, & gutturis laqueo viam  
Occlude cunctis. D. Prohibet Auriacus tibi.  
(1680) LVM. Quis ille? Nassouius meis forsan volet  
Dare iura votis, solus & Patriam manu  
Froenabit? an non vltor, & vindex fui

[99]  
Qui primus armis ferreum Regis iugum,  
Tyrannisque iura reppuli? & hunc tamen  
(1685) Pauidus vererer? O furor, furor, furor  
Alium timeres? D. Sed fides captis data est.  
Hanc Auriacus seruare captiuis cupit.  
BR. Non hostibus seruanda nostris est fides.  
D. Quaerenda sed tranquillitas patriae tamen.  
(1090) BR. Tranquillitatis haec via est, quotquot fidem  
Seruant Quiritum, nec nouam Patriae fidem  
Colunt rebelles, morte inaudita cadant,  
Pereant. LVM. Peribunt, testor hunc quisquis Deus  
Orbem gubernat, nullus imperium mihi  
(1095) Aut iura ponet: Regium pati iugum  
Si mentis ardor nescit, haud poterit tua  
Perferre iussa Auriace. Quid? Dominum colam?  
Verearne iussa? spumeis potius vadis  
Iungatur Oceanus Polo, potiusque onus  
(1100) Deponat Athlas, & ruina machinam  
Inuoluat orbis. I celer peragas cito  
Praefecte longas, heu nimis nimis neces  
Districta collo chorda vitalis vias  
Abrumpat aurae. O noctis vmbra Lumnium  
(1105) Testare, nescit ille maiorem pati  
Batauûmque froenat summus Arbiter plagas.  
Peragas necem Praefecte OM. Peragam nec mora

[100]  
LVM. I, rumpe, lacera, tolle vitam, mortuos  
Discinde, donec trux cruorem respuat  
(1110) Seueritas, lassumque vincatur scelus.  
Quid ago? cito, cito, nescio, nescio, moras.

SCENA III.  
Omalius, Milites, Captiui.

OM. Cito, Milites, pars carceris laxet fores,  
Pars aedibus rapere alterum certet meis.  
Labor omnium properare mortem, currite  
(1115) MIL. Quaeremus illum quem pij fratres suo  
Sermone tentant. Carceris sed nos fores  
Laxabimus. Agite mortis illuxit dies,  
Dies tremenda, nox licet mundum tegat  
Subuecta bigis. LE. O dies grata, ô dies!

(1120) Ergon’ cruore sanguinem nostro tuum  
Testabimur Mundi Redemptor & Parens?  
MIL. En liberum qui vinculis collum suis  
Extulerat. OM. Hunc primum necet laqueus tamen.  
Nudate colla, vestis in partes eat  
(1125) NIC. Tyranne perge, nulla teneat te mora.

[101]  
Ergon’ subire fata decreuit furor?  
O grata fata! grata mors! ô ô dies,  
Dies amica? Nunquid ergo tam nouas  
Spiritus in auras euolabit; & lares  
(1130) Rursum paternos Aetheris magni cliens  
Inuiset? Euge grata Coelitibus cohors,  
Gandete Fratres, mortis aeternos dabunt  
Haec fata Coelos, & breuis totum dolor  
Pariet Olympum. Filij, Fratres mei;  
(1135) O quanta laus? Sequimur magistrum, Christus hanc  
Largo viam cruore tinxit fortibus  
Nunc ite fortibus animis, laurum Polus  
ostendit, & sanguine fides nostro rubens  
Aequabit astris spiritus. Ibo prior,  
(1140) Valete Fratres, me mori primum decet.  
MIL. Euomuit animam, spiritus fugit diem  
Pressisque muta mordet ora dentibus.  
LEO. Superûm Monarcha Christi saeculi parens  
Authorque coeli, paululum terris tuos  
(1145) Defige vultus; sanguinem & vitae diem  
Damus, Euge famulis robur inspira tuis.  
Moriemur omnes: Parce, parce sed tamen;  
Ignosce plebi, sanguine hoc surgat fides;  
Gorcomium vale, vale Gorcomium.

G 3  
[102]  
(1150) MILIT. Et adhuc fatigas aethora precibus tuis?  
Quin nos rogas? Sodalis ecce iam tuus  
Vt ora vertit? POP. Hunc, sequi, sequi volo  
Agedum Tyranne, tolle, quem inuides diem,  
Satia furorem, nullus hunc animum timor  
(1155) Euincit, & maior triumphus hac nece est  
Quem sanguinis testis mei Fides dabit.  
Quaecunque restat, dura mihi restat dies,  
Et vita tristis, quae suum amplius nequit

Seruare lumen luminis auida gloriae.  
(1160) HIE. Quid cerno? quo rapior nec amplus capit  
Mens rapta vitam? corpus hoc, nil iam moror  
Abrumpe miles. Magne Terrarum Deus  
Ecquos in amplexus vocas? aut quae mihi  
Noua serta monstras? O diem, vitae diem!  
(1165) Tu virgo Mater arduum Coeli decus:  
Tu Magne Dux Apostolorum: tu tuis  
Francisce da Pater robur. MIL. Nunquid Deum  
Relinquis, & Numen tibi fingis nouum?  
HIE. Tyranne, stygius dictat hoc Verbum furor,  
(1170) Non ipse faris; nil moror, furias tamen.

[103]  
HEZ. Adhucne viuo? MIL. Longior dabitur quoque  
Tibi vita si fidem neges: nega fidem.  
HEZ. Adhucne tentas? sed satis, socios sequar.  
Da Christe robur, ecce sanguinem libens,  
(1175) Et vita quicquid parua concludit, fero:  
Nunc ô Batauia spiritus rabidos preme,  
Et funere satiata nostro dum licet  
Agnosce coelum; respice Patriam tuam,  
Recipe fidem tuam. Patria vale, vale.  
(1180) Saluete magni Coelites: Age mens, age  
Certamen intra, gloriam victrix feres.

SCENA IV.  
Omalius, Milites.

OM. Ergo peractum est: victa iam recubat Fides  
Cruoribusque mersa fluctuat suis.  
Adhucne spirant? Miles explora necem,  
(1185) Lacera necem, satia furorem, quicquid est  
Euerte, sentiat quoque cadauer necem.  
MIL. En vt iacent? vt pallidam miseri nigris

G 4  
[104]  
Hausêre mortem vultibus? mordent solum.  
Huc huc sub antris quotquot Acherontus Canes  
(1190) Ventre vacuo pascuntur vmbris, huc, volent,  
Haec membra lacerent. Milites nondum furor  
Remisit iras, saeuiamus O sacrae  
Pestes, & atra temporis nostri lues.  
Vt nunc tacent? vt nunc in Orci flammeis  
(1195) Vlulant caminis? serò, sed serò nimis.  
Iacete pestes, ite perfidi Canes,  
Laceremus ora, quaeque vestis hos tegit  
Rumpatur, & laceris recumbant vultibus  
Rimetur ipsas pectoris foedi vias,  
(1200) Fratrumque ventrem: sic nouus crescat furor,  
Cadauerumque sentiant moles manum.  
OM. Sat Miles, Euge surgit oceano dies,  
Fugatque noctem Phoebus Aurora duce;  
Huc miles vrbem repete, victa est iam fides.

[105]  
CHORVS  
Haeresum, vbi etiam Inquisitio.

(1205) HAER. Turpiter Olympi Rector, & pondus Poli  
Nesciuit olim ferre patrem; quis mihi  
loue maior extas Bataue? deturbas louem  
Seu quem micanti stipat Amplexu Polus  
Coeli Monarcham: terminis seu quem suis  
(1210) Sol claudit exoriens & occasum petens  
Mundi Monarcham. Etiamne tertium Iouem?  
Nostrumque Numen euocatum Tartaro?  
Vincere sed nos Batauus nescit  
Vincere nisi se Batauus norit.  
(1215) Alios vincit, vincitur ipse.  
Sors ea misera est, decuitque tamen

Vt vindicaret mors doles;

Et quod nequiret fraudibus

Sparso probaret sanguine.

(1220) Equidem dolos Superat fides,

Cruore sed deuincitur:

G 5

[106]

Vtrumque nascens Haeresis,

Et portat & retinet simul.

IN. Ergo Fides, Romana Fides praelusimus? Ibis  
(1225) Ergo Fida? vici, Bataue huc applaude, peregi.  
Haeresis ergo rata est? huc huc gaudete sorores

Batauiam, Batauiam

Tenetis, & gemitum suis

Incussit icta montibus

(1230) Flens Roma perditam Fidem.

HAER. Ergone suspiras Roma superba fidem?  
En iacet, & multo victa cruore silet.  
Tu quoque Roma sile, iam noua Roma venit  
Pontificis magni, Regis & omen habens.  
(1235) Haeresi sedem dabit, & scelestas  
Possidens fraudes, procul hinc fugabit  
Quotquot antiqui memores parentis  
Impiâ sacros pietate Patres

Ritè requirent.

(1240) Huc dederit Fortuna diem, sacer ille, cruoris  
Principium sacri. Quid adhuc, quid quaerimus? inde  
Nostra venit sedes, & se submittit amando  
Iam Batauus, quaeritque breuis dum libera vita  
Tempora, longa suae nectit discrimina vitae.

[107]  
(1245) Sic placet. O seri facies noua temporis! Ecquis  
Nesciet insidias? quis funera nesciet? ipsa  
Si simulachra gement, si Diuum flamma cremato  
Surget honore vorax, si Patria quaeret alumnos?  
INO. Hoc mihi restat nobile munus,  
(1250) Faueant tantum Numina Batauûm.  
Vndique luctus, luctus vbique,  
Lachrymisque nouis lachrymae crescent.  
Me Praetores milite cincti  
Dominum cingent: ibimus omnes  
(1255) Et sua nobis limina pandet  
Quisquis auitos seruat honores.  
Dux ipsa lares subiens tacitos  
Coeco Patres carcere claudam.  
Non exilio, laeuior poena est,  
(1260) Sed morte luent, vacuique bonis.

Haec fata erunt Batauiae

Vt Haereses varias licet

Gremio benigna nutriat.

Vnam pati nequeat Fidem,

(1265) Vnam fuget tantum Fidem,

Vnam ferox plectat Fidem.

Sed scilicet sceleris amans

Nullum pati potest bonum,

Cunctum pati potest malum.

[108]  
ACTVS V. SCENA I.  
Senex Gorcomianus, Chorus Gorcomianorum.

(1270) SEN. O Diua Pietas! ô dierum maximè  
Froenator, almae lucis author & parens!  
Quid iam per altum vectus aureis Polum  
Cernes quadrigis? Brila, quid aperiet tibi  
Lumen renascens? O nefas! quis non neget  
(1275) Quod hic peractum est? O mihi lento nimis  
Senecta gressu! O tarda fatis mors meis!  
Cur viuo? cur vitalibus fruitur mihi  
Spiramen auris, nec suo pereunt malo  
Effoeta membra languidi pondus pedis?  
(1280) Heu ominosa verticis nix quae mei  
Candore crines spargis & vitae notas  
Adesse metam! nuper impigro mouens  
Laborare gressus; cùm meum distingueret  
Lanugo vultum, primus aetatis decor,  
(1285) Secura Christianus hic vestigia  
Ponebat, & erat Haeresis Batauus adhuc  
Ignota nostris. Nunc nefas, ô ô nefas!  
Cruore mersus Christianus iam suo

[109]  
Mortem cruentat, nec sua in patria locum  
(1290) Habet. O, Tyranne, quis animum furor tuum  
Acerbat, aut humanitatem quae ferox  
Crudelitas euicit? an vacuo putas  
Fornice Polos aut nulla nubium vagas  
Fulmina per oras? aut Tonantis desidem  
(1295) Contemnis iram? Viuit, ô, viuit Deus  
De te polorum magne Rex, hominum Deus  
Appello, si rabidos Tyrannorum premis  
Vindex furores, sume flammas ô Pater  
Et increpans maiore coelum fulmine  
(1300) Distringe nubem, totus ardens vt vomat  
Animam Tyrannus. Tu Deus, Batauûm quoque  
Deus es, & attamen tuas ridet faces  
Insanientis impotens ferociae  
Tyrannus, ah, ah, quid moraris ô Deus!  
(1305) CH. O lachrymae! ô periura gens! ô gens fera!  
O dura cautes, Cerbere, immanis Charon!  
Crudelitas, crudelitas! O ô furor!  
O tortor! ô peior homine, homo simul tamen!  
O triste funus! SEN. Vnde nos? aut cur recens  
(1310) Deturpat ora fletus & cruciat dolor?  
CH. Lugere nostrum est, Christiani nam sumus,

[110]  
Et heu peremptos flemus hic nostros Duces.  
SEN. Communis ergo luctus, hos lachrymis quoque  
Deploro nostris, & Tyranni si furor  
(1315) Concedit, arcto singulos tumulo dabo.  
CH. Admitte Comites, te sequemur, & labor  
Noster erit idem. Sed Tyrannus en venit.

SCENA II.

Lumnius, Duuenuordius, Brederodius, Senex, Chorus.

LVM. Ergo rebellis impios vomuit Fides  
Tandem cruoris praeda Phlegethonti data.  
(1320) O Belgici gaudete Manes, quos furor  
Albanus atram nuper in mortem dedit.  
Dum Regis audax fulmen euibrat manu,  
Et seruitutis ferreum durae iugum  
Malè liberis imponere populis ferox  
(1325) Laborat. O Hornane Belgicae iubar  
Clarum potentis, Regij impatiens iugi,  
Gaude, cruorem vindicaui iam tuum,

[111]

Ploratque mordens dentibus caesis humum  
Quisquis Quiritum Numen attollens, simul  
(1330) Regale nomen coluit, & voluit pati.  
Illustris Egmondane gaude, iam potens  
Superos adibis vmbra coelos, dum sacrum  
Sparsi cruorem Lumnius cineri tuo,  
Lumnius Iberi terror & vindex tui.  
(1335) D. Et tu minaces induens Batauia  
Vultus, tui Regina gaude, iam tibi est  
Defensa iusto sanguine tuorum salus;  
Et dignitatis vindicem tenes tuae  
Quem nulla morte peior vnquam seruitus  
(1340) Curuabit imperijs Iberi, nec suo  
Parcet labori Diua libertas suam  
Vt ponat aedem Magna Batauiae Dea,  
B. Gaude Batauia nobilis, cedit tibi  
Superba septem Roma collibus sedens,  
(1345) Mundi Domina, Regum caput, victrix sui.  
Gaude cruore mersa iam plorat suo,  
Singultibusque languidis fidem sibi  
Ingemit ademptam, seque nescit amplius  
Trepidans ruinam. Nunc Bataue tandem nouos  
(1350) Attolle vultus, & tibi leges tuas  
Numenque pone, dum Quirinus atque Iber  
Victis gemunt furoribus ius & fidem.

[112]  
LVM. Nunc sceptra sume Bataue, nunc lauru, leo  
Indue iubis, & aequoris Patrij salum  
(1355) Defende victor, victor Hispani, & simul  
Victor Quirini. Sed quis hic lachrymas agit?  
Quae turba planctu gaudium turbat nouum?  
BRE. Quid turba ploras? supplici quid vertice  
Opponis ora? SEN. Redde Lumni, reddite  
(1360) Proceres cadauera; mortui, muti iacent,  
Et clausa fracto guttere aufugit dies.  
Per has precamur lachrymas, per vltimam  
Communis horam mortis, et si quid tuum  
Humanitatis pectus antiquae fouet.  
(1365) Etiam molossos terra condit, & feris  
Sepulchra Tellus aperit, aut miserans graue  
Saxum Colonus funeri aduoluit nouo.  
Miserere Lumni, quodque post ulat dolor  
Faueas dolori iustus & pius est labor  
(1370) CH. Miserere Lumni LVM. Quid misera cohors petis?  
CH. Miserere Lumni. redde quos petit dolor,  
Et funeri concede supremum decus.  
LVM. Etiamne tantum terra visceribus scelus

[113]  
Suis re condat? BR. Potius exundans mare  
(1375) Sorbeat, & audaces per aërem ferant  
Corni, vel intra ventris exhausti Canes  
Condant latebras: ipsa ferre iam nequit  
Patria peremptos, pressa quos viuos tulit.  
CH. Miseremini Proceres. L. Quid amplius petis?  
(1380) D. Habeant sepulchra, iure Tellus exigit  
Quodcunque sternunt fata, nec discrimine  
Benigna facta perfidos simul & bonos  
Sinu recondit: nec etiam duces suis  
Vnquam negarunt hostibus. L. sed hostibus  
(1385) Pretio dederunt. SE. Nos quoque pretium Comes  
Dabimus parati, respice lacrymas Comes,  
Iudaeus olim reddidit lacerum ferox  
Christi cadauer. Redde Lumni, reddite  
Proceres. CH. Per has lachrymas, per hoc si quid potest,  
(1390) Commune Numen patriae, pretium tibi  
Feremus. O miserere Lumni. D. Sic petit  
Lex aequa, paruis vt sepulchris, dum licet  
Donemus omnes. L. Vincitur semper furor,  
Semperque vincor; mortuis tumulos date.  
(1395) Sit hoc quoque lacrymis datum, interim tamen  
Pretium feretis; Nos eamus, fert nouum  
Lux orta gaudium, Batauiam nouam  
Sine rege cernens, & suâ Dominam fide.

H  
[114]  
SCENA III.  
Senex, Chorus, Fides Catholica.

SEN. Eamus ergo, munus vltimum pij  
(1400) Soluamus, & leuis vrna puluerem sacrum  
Concludat. CH. O quis lacrymas nostris dabit  
Oculis perennes? Cernite, en vitae leuis  
Iam nulla restat aura, frigidus sedet  
Super ora pallor, pectoris latebrae patent,  
(1405) Et decolor cruore permixto color  
Recessit. O ferox Tyrannorum manus!  
Spectaculum crudele! funus horridum!  
O dira rabies! siccine cruoris sitis  
Accendit iras? frontis abijt quo decor  
(1410) Rutilus serenae? diua quo sapientia  
Sublime vitae sydus & animi decus  
Fugit? dolor, dolor ôdolor! oculi cito  
Date lacrymas, iterumque lacrymas date.  
Heu, heu, quid heu, lacrymae quid heu, latrymae quid heu  
(1415) Cessatis? haec requirit hora lacrymas.  
Dolor quid ah, dolor quid ah cessas dolor?

[115]

Omnes requirit hora planctus, & suo  
Impar malo succumbit. O tristis dies!  
Moriamur omnes, hic mori, libet hic mori!  
(1420) S. Iam vita nescit lumen, attamen leuem,  
Si vester adsit mihi labor, tumulo dabo  
Terram CH. Iuuabimus, iuuabimus, decet  
Non esca sint corpora voracibus lupis,  
Quorum per auras spiritus coelos tenet  
(1425) Beatitatis compos aeternum nouae  
Vos virgines, dum sufficit noster labor,  
Sit munus hoc vestrum vltimum, lacrymas date.

Fletus Virginum ex eodem Choro.

HEu heu lacrymae, dulces lacrymae,

Implete sinus, rorate genas.

(1430) Heu heu faciles, ite dolores,

Pectora duris tundite manibus.

Recubant sacrae fidei Patres,

Victaque pietas plorat alumnos.

Ah ah dolor, dolor ah dolor!

(1435) Vicit rabies coeca pudorem

Quique vel ipsi fuerant hosti

Pulsa vitae fraude decori,

Dura fracti morte recumbunt,

H 2

[116]

Ah ah dolor ah dolor!

(1440) O quisquis amas fidei antiquae

Purus honorem; quisquis fraudes

Odio prauas refugis iusto.

Huc age lachrymans adde dolorem

Perijt Batauis antiqua fides.

(1445) Ah ah dolor, dolor ah dolor!

Conditur vno pietas tumulo,

Batauumque fides, priscaque virtus;

Cernensque Deus lucis ab orbe

Batauas linquit lumine terras

(1450) Sacrâ terras caede cruentas.

Ah ah dolor, dolor ah dolor.

SEN. O quantus infando dolore cor premit  
Impetus! & heu quae moesta quatit animum mihi  
Tristitia? sufficit attamen. Manes sacri  
(1455) Saluete, & hoc, quod puluere modico damus  
Munus supremum capite munus optimum.  
Hunc annuum reduxerit cùm sol diem

Vestro sacratus funeri, lacrymisque erit  
Et viuet aeternum dolor, qui nunc ô dolor  
(1460) Fatigat artus lacrymas oculis ciens.  
CH. Saluete Manes inclyti, fidei Decus  
Heu heu peremptum! heu per aureas Poli  
Vias & ardens curritis stellarum iter;

[117]  
Seu ciuibus iuncti aeuiternis coelitum  
(1465) Gustatis ore nectar aeterno, nouâ  
Sub luce maiores, Agite Manes sacri  
Et Numen olim Patriae, lachrymas damus  
Lachrymas amoris pignus, & fidei simul.  
Donec dies suprema diruet solum  
(1470) Animans sepultos, & sub auras intonans  
Tuba, mortuorum Iudici sistet dies,  
Vestras per orbem fama laudes & decus  
Rumore multo concinet. Donec parens  
Obsessa Tellus refluo stabit mari,  
(1475) Et maximus Romana templa Pontifex  
Accolet, honore vestra plurimo Fides  
Canetur Orbi, & pectus inuictum nece.  
Imo renato si Patria forsan die  
(Sic audiant me fata) rursus hanc fidem  
(1480) Agnoscat, aut nos, aut nepotes paruuli  
Quoscunque veniens saeculum Patribus dabit.  
Ponemus aras, thuraque ferentes noua  
Numina colemus. Nunc sed heu premimur nimis,  
Et patrios linquere penates sors iubet;

(1485) Saluete Manes inclyti.  
SE. Abeamus; at quae Diua gressus huc mouet  
Violata lacrymis genas? Equidem reor  
Lacrymare nostrum funus hoc cupit Fides,

H 3

[118]  
Est Dea fides. O Diua sic ergo tuos  
(1490) Batauos relinquis? deseris sic nos Fides?  
FID. O ô dolor! lacrymare funus hoc meum est;  
Hic hic dolor, meus est, & heu fidem procul  
Crudelitas armata pellit, cum mei  
Antiqua Patris occupet regna Haeresis.  
(1495) O lacrymae, lacrymae! CH. Sequemur ô Dea.  
Ne sperne Comites, per dolores, per nouas  
Abibimus regionis exterae plagas.  
Aut Diua siste, forsitan veniens nouo  
Iubare dies mutabit hunc saeuae diem  
(1500) Crudelitatis, & suos Batauus patres  
Rursum sequetur dogma Romanum colens.  
FID. O certa nimium fata! certus ô nimis  
Dies doloris! Ibo; iam Praetoribus  
Accincta duris Haeresis sequitur meos  
(1505) Vertens honores: nullus amplius mihi  
Dabitur locus, Batauusque despicit fidem.  
Ibo; sed, ô, vos chara Coelitibus cohors  
Manete, patrios colite paulisper lares  
Adhuc, & armata resurgit si manus  
(1510) Per exilia, per carceres rabies agens,  
Durate fortes; axe respiciet Deus  
Miserans ab alto, vestra dum proprio Fides  
Secreta lare, positis per aras flammulis  
Venerata coelos Numen hic natum colet

[119]  
(1515) Mundi secundum conditorem. Nunc mei  
Ite populi, siccate vultus; sic graui  
Surgit labore gloriae aeternae decus.  
Remanete fortes, lacrymae hei, lacrymae mihi  
Restant CH. Vale ergo Diua, non si iam neces  
(1520) Aut dura voluant exilia, vel his truces  
Nudare certent opibus, vnquam mens erit  
Deserere magni dogma Romanum Patris.  
Secreta quanquam, semper attamen tua  
Nostri penates iussa seruabunt Fides.  
(1525) Nunc Diua Diua vale. FID. Valete, vos quoque.

SCENA IV.  
Fides Catholica in exilium abiens, Crucifixum Batauis relinquit.

COElum, Tonantis sacra sedes, & quies,  
Gemmata Diuorum domus, viuentium  
Suprema meta Vosque Progenies noua  
Aeternitatis, Coelites, quorum Polus  
(1530) Numen tremiscens orbe concludit suo,  
Colitque ciues: Magna seu Mater suas  
Tellus sub auras proferens ingentibus

H 4  
[120]  
Aequauit astris, patrij decus Poli:  
Seu compotes virtutis aeternae Deus  
(1535) Et mortis esse iussit immunes, sui  
Caeli ministros, & hominum comites sacros  
Audite. Vel tu potius aetherei pater  
Potens Olympi gentis humanae Deus  
Et inferorum terror, ac Dominus Ducum  
(1540) Audi, Fugatur clade sanguinea Fides  
Propago Christi, quam trabali saucius  
Peperit in arâ sanguine abluens solum,  
Primi nepotes Patris & pomi reos.

O ô dolor, dolor ô dolor!

(1545) O quis perennes lachrymis vndas meis  
Sufficiat, & morientis exhaustos nouis  
Animi dolores augeat singultibus?  
Non vna mors hic lacrymas omnes cupit,  
Sed Batauiae ruina ploratus petit  
(1550) Ingentiores, imbris instar vt pluant  
Lachrymas ocelli; corda motibus nouis  
Concussa fulminis imitentur impetum,  
Tristesque rauco concitent gemitu sonos.

O ô dolor, dolor ô dolor!

(1555) Huc huc minacium ferarum Rex Leo,  
Libicique terror nemoris & primum decus:  
Huc tygrides, lupique & vrsae tristibus  
Vlulate raucum vocibus: nostros nequit

[121]  
Iuuare luctus lachrymis impar homo,  
(1560) Suisque succumbens doloribus minor.  
Vlulate Bruta, noster ab homine est dolor,  
Et vna tanti causa luctus est homo  
Nostrum cruentâ funus accumulans nece.

O ô dolor, dolor ô dolor!

(1565) O sacra Mundi capita Reges! ô Duces!  
O quisquis Orbem lege temperas tua  
Hominum Dominus, & maximi seruus Dei.  
Huc verte vultus, hic tuus etiam est dolor.  
Lachrymare magnus si vigor animi queat  
(1570) Cum scelere tangitur Deus. Pereo Fides,  
Et dum Batauus expellit orbe me suo  
Scelus aperit, longumque perditis nefas  
Regionibus. Per arma nuper & suum  
Reges cruorem Martio motu nigri  
(1575) Donare certabant suis regnis fidem:  
Nunc subditi perosa ductores Phalanx  
Fidem cruentâ clade mactant & fugant;  
Sacrumque funus Regiae est pignus necis.  
Audite Reges, vester hic simul est dolor:  
(1580) Cùm Regis abnegat sui populus Deum  
Fit dominus, & Regem simul negat suum.

O ô dolor, dolor ô dolor!

Et tu Philippe huc cerne ab Occasu tuo,  
Magnusque si lachrymare nesciat vigor

H 5  
[122]

(1585) Vndante vultu, corde confuso tamen  
Ede gemitum. Te tangit hoc longum scelus  
Perisque Batauis dum pereo Batauis tuis;  
Fideique funus, funus est ô Rex tuum.  
Tu quoque potens, & nobile ingentis decus  
(1590) Belgica soli, lacerata vultus aureos  
Constringe vocem, pectore vt tantum cauo  
Suspirijs anhelet, obscuris dolor,  
Lacrymisque tardus. Ecce diuisum perit  
Decus tuum, dum diuidis fidem tuam:  
(1595) Tui perit pars vna, dum pereo Fides.

O ô dolor, dolor ô dolor!

Plorate Bataui, vester omnium est dolor;  
Plorate Ciues, tangit hoc omnes scelus.  
Hoc dum peremptum lacrymis funus sequor,  
(1600) Per iura quod violare sustinet Fides.  
O luctus, ô dolor! haec fuit sedes mea,  
Virtutis & sapientiae sacrae domus,  
Fideique templum. Nunc iacent ah ah iacent,  
Et paruulus sacra membra puluis vix tegit.  
(1605) Plorate Bataui: Vos quoque cineres sacri  
Vetusta quos sepulchra conseruant Patrum.  
Plorate totum iam cinis modicus tenet,  
Quod vestra coluit saeculis multis Fides;  
Aetasque veniens execrandum fert nefas.  
(1610) Plorate mortui, nepotes denegant.

[123]  
Auos, Patrumque sacra sacrilega manu  
Violant, & in suum furere gaudent genus.

Heu heu fides! heu heu fides!

Quo quo ibo! quis locus exulem capiet Fidem?  
(1615) O lacrymae! quo Christe filiam vocas,  
Retrahisque? Pande Magne fluctuum Deus  
Neptune pontum, terra depellit Fidem.  
Ibo per vndas, & sub Eoi plagas  
Quaeram fideles. Sarmatae dabunt locum,  
(1620) Schytaeque profugi, & nobiles Seres suo  
Vellere requirent. Heu sed heu lacryma! vagas  
Sequitur per vndas Batauus, atque Indos suo  
Agitat furore: nullus in mari locus:  
Quò quò ibo? nullus exulem agnoscet Fidem!  
(1625) O Principes! O ô Philippe Magne Rex  
Et Christiani columen vnicum Soli,  
Quo quo ferar? redire mihi nunquam dabis?  
En parma quale mox tibi bello dabit  
Immane nomen? quantus Heros Austriae  
(1630) Aquilae paternae fretus auspicio, & tuo  
Sanguine potens per arma lassabit manum?  
O ô Liceat! ô Reddite Batauis fidem!  
Ab eo Bataue cogis; Bataue vale, vale.

Heu heu fides! heu heu fides!

(1635) Valete Bataui, cedo, discedo Fides.  
O lacrymae Agite sed tamen, Bataui tamen

[124]  
Respicite, linquo funus hoc vobis Crucis.  
Adhucne saeuit ira? nec tanta nece  
Seueritas satiata deponit minas?  
(1640) Si displicet Fides, at heu placeat suo  
Qui nos cruore lauit, & pretium sui  
Repetet cruore iudicans mortalium  
Sub sole noxas. Sapere sertus voles  
Quisquis voles: nunc funus hoc linquo tibi,  
(1645) Si non perosus Numen aeternum Poli  
Bataue superbis, nosce Iudicem tuum  
Hominumque vindicem, Creatorem tuum,  
Valete Bataui, cedo, discedo Fides!

Heu heu Fides! Heu heu Fides!

/back/

FINIS

[125]

IN LAVDEM AVTORIS.

O Quam foelicem te, sancta Colonia, vates

Praedicat, aonios dum tonat ore sonos!

Quid causae est? ibi facundas posuisse sorores

Pierides capiti laurea serta refert.

(5) Bellerophonteo quantum de fonte Poëta

Ebibit, ipsa stupens lingua referre nequit

Hoc praesens testatur opus, quod rodere nunquam

Mus poterit, nunquam dilaniare canis.

Inuidus exiguum rodat licet ore libellum

(10) Musculus, hunc laniet dente feroce canis.

Non tamen egregij delenda memoria facti est;

Clara sed Autoris fama perennis erit

Te celebrabit Iber, Gallus, cum gente Latina,

Quaeque sub Argolico littore turba iacet,

(15) Te canet assiduo duris Germanus in oris;

Hoc modò diuinum cernere possit opus,

Laus tua Vernulae, Poli penetrabit ad astra.

Laus tua per Schyticos tuta volabit agros:

Laus tua Vernulaee canenda per Indica curret

(20) Littora, percurret per vada tuta freti.

Denique quaeque suo perlustrat lumine Titan

Regna, tibi laudis munera laeta dabunt.

Viue triumphator, celebris post funera viue.

Nestoreos foelix viue, Poëta, dies.

Posuit Petrus Thyon Leodegariensis

*APPROBATIO.*

HAEC NICOLAI VERNVLAEI, Tragoedia, quòd veram Gorcomiensium Martyrum historiam exhibeat, idonea est quae ad plurium aedificationem in lucem exeat.

*Ineunte anno 1610.*

*Gulielmus Fabricius Apostolicus librorum censor.*