/front/

NICOLAI VERNULAEI  
THEODORICVS  
TRAGOEDIA.

133

/main/

Personae Tragaediae.  
Theodoricus, Rex Italiae.  
Senex.  
Principes Tribunus.  
 Reymerus,  
 Cyprianus.  
Ioannes, Pontifex.  
Satellites.  
Vindicta.  
Umbra Ioannis Pontifcis  
Boëtius.  
Aulici Sycophantae Symmachus,  
 Sylvanus,  
 Vitalis  
Chorus Angelorum.  
Elpidia VxorBoëtij.  
‘Filii Boëtij Manlius,  
 Severinus,  
Amalasuntha, Filia Theodorici.  
Athalaricus, Filius Amalasunthae.  
Justitia Divina.  
Crispus, Puer honorarius Boëtij.  
Calyxtus, Puer honorarius Symmachi.  
Daemones.  
Umbrae Interfectorum.  
Anima Theodorici Regis.  
I3

134

ARGVMENTVM.  
VT uno intuitu Scenam hanc universam videas, Ami¬  
ce lector, en tibi illam aperio. Theodoricus Gotho¬  
rum & Italiae Rex Ioannem Pontifcem virum vitae san¬  
ctitate & miraculis illustrem, quod Constantinopoli apud  
Iustinum Imperatorem Arrianorum templa ritu Catholico  
consecrasset, in carcere inedia & varijs miseriis extin¬  
guit. Deinde Boëtium & Symmachum viros consulares,  
pretiosißima mundi decora, egentium Asyla, Iustitiae de¬  
lubra, cum ab invidis res novas contra Regem moliri dice¬  
reutur, publicatis eorum primo bonis, securi percuti iubet.  
Paulo post cum inter coenandum oblatum ei esset piscis ca¬  
put, arbitratus Symmachi recens interfecti caput esse, ve¬  
hementer territus est, & obrigentibus membris omnibus  
phrenesi correptus, inque lectum delatus, ubi animam con¬  
scientiae stimulis exulceratam velut desperabundus exhala¬  
vit. Mox à Deo iudicatus, aeternum damnatus est, teste  
Divo Gregorio Dialog. Iib. 4. cap. 30. Historiam referunt  
praeter D. Gregorium, Baronius, Procopius, Martianus,  
Carolus Sigonius.

135

ACTVS PRIMVS.

Argumentum Actus primi.  
Theodoricus Ioannem Pontificem in vincula conijci, & ˂Theodorcius  
inediâ carcerisque miserijs enecari curat, quod Con¬  
stantinopoli apud Iustinum Imperatorem Arrianorum  
templa ritu Romano consecraverit.  
SCENA I.  
Theodoricus Rex, Senex.  
  
THEODORICUS.  
QUid agimus ergo? blandior nunquam mihi  
Fortuna risit: gloriam & pacem manu  
Utraque fraeno. Quisquis armorum globos  
In me tonando strinxit, extinxit suo  
5 Idem arma victus sanguine, & fracto solum  
Mento momordit. Vicimus Reges, Duces,  
Populos, & ipse nostra formidat potens  
Justinus arma; Gentium victrix meos  
Pedes adorat Roma, quae lauros meis  
10 Affundit armis. Si quid optandum est mihi,  
Unum est, ut ipsos sedis aethereae globos  
Haec arma fraenent, pedibus & calcans polos  
Media inter astra laureas figam meas.  
Sen. Felicitatis sic facit stultos favor.  
15 Ignara fati pectora ignorant suum  
Fugiuntque finem: raro prosperitas sapit.  
Vbi multa fulget gloria hic mentis parum est.  
Hic nuper aequus Rex erat, nunc quam levi  
I 4

136 NICOLAI VERNVLAEI  
Fastu est superbus? omen est, & est timor.  
20 Th. Justinus ille Caesar (hoc nomen mihi  
Fortuna debes) ille Romano jubet  
Dum sacra ritu foedus aspernans meum  
Templa arriana tollit; O sacrum nefas!  
Fidemque nostram tollit; Haec nimia est meae  
25 Desidia dextrae! pellitur quisquis meos  
Ritus fatetur. Restat hoc unum inclyti  
Culmen triumphi, qua patet mundus, fidem  
Firmare nostram. Vel locum Caesar dabit,  
Vel in triumphos ipse concedet meos.  
30 Sen. Sic arrogantis nescius mentis furor  
Frustra laborat. Stare non potest diu  
Quicunque saevas tollit in coelum manus.  
Tantum minari jam potest; nunquam fidem,  
Nunquam Arrianos asseret ritus manu:  
35 Obstabit Aether, Caesar obstabit potens.  
Th. Adsit reversus Pontifex, nam sic reor,  
Ipse Arrianis templa servavit meis,  
Nostramque moto Caesare instaurans fidem  
Foedus sacravit. Nescio quis se rotet  
40 Hic intus ignis, viscera in flammas eunt,  
Et ulceratae mentis exsurgit dolor.  
Forsanne nostras temneret Caesar manus?  
Rideret iras? amplius pectus tumet,  
Et efferati pulsat has cordis fores  
45 Ignitus ardor. Pontifex forsan mea  
Mandata fallax tempsit, explevit sua.  
Per hoc sacratum verticis nostri decus,  
Per sceptra iuro Pontifex poenam dabis.

THEODORICVS. 137  
Quicunque durâ sancit imperium nece;  
50 Regnare novit, tutius nemo regit  
Quam qui suorum facta jussorum exigit.  
Jubere regum est: exequi jussa, omnium.  
Sen. Hic fons malorum est, inde quod nescis malum  
Impendet alto vertici. Antistes tuis  
55 Parere jussis non potest, mori potest.  
Mors poena non est cum mori votum est reo.  
Et gloriosum tunc mori est, cum pro Deo est.  
Th. Quid hi? quid ad me? subsilit pectus mihi.  
SCENA II.  
Tribunus, Theodoricus Rex.  
TRIBUNUS.  
ADest reversus Pontifex, urbem tenet,  
60 Emensus aeqor vela detraxit rati.  
Th. Nempe hoc volebam. Laetus & sospes redit?  
Tri. Laetum, suique compotem voti reor.  
Th. Meique voti? Trib. vereor ut votum tuum  
Explerit ille; Caesar amplexus patrem est,  
65 Et pronus ipsos osculo implevit pedes  
Sese minorem fassus, & mundi caput  
Veneratus illum. Theod. Scilicet mundi caput?  
Tri. Effusus urbe populus è tota ruit,  
Et infulati capitis excelsum decus  
70 Laetus recepit: omnium vox haec fuit  
Vivat Tonanti proximum Christo caput.  
Th. Effare reliqua; desipere Caesar potest.  
Tri. Ingressus urbem lumen extinctum obvio  
Utrumque coeco reddidit? tandem sacra  
I 5

138 NICOLAI VERNVLAEI  
75 Festis peregit aedibus, dextrum premens  
Solium latusque Caesaris Theod. Solium & latus?  
Latusque dextrum? Trib. Jussit hoc Caesar pius.  
Dein urbe totâ, quaeque circa urbem patent,  
Magnifica ritu templa Romano sacrans  
80 Inde Arrianos expulit. Theod. Dirum nefas!  
Inde Arrianos expulit? nec me timet?  
Nec hos lacertos, nec meas iras timet?  
Inde Arrianos expulit? Nempe haec tibi  
Mandata dederam Pontifex? mundi lues,  
85 Superbe Regum censor. O quantas tibi  
Haec ira poenas, quanta molitur mala!  
Inde Arrianos expulit? nostra impio  
Ritu Quiritum templa sacravit? luat.  
Agedum, Tribune, mente dum mota feror,  
90 Et impiatum perdere hic fas est caput,  
Trahe huc ligatum, vincla & tetrum induat  
Specum sub umbris, morte non unâ cadat.  
Trib. Vincire mandas? Theod. Vincias, mando, volo.  
SCENA III.  
Reymerus, Cyprianus, Theodoricus Rex.  
REYMERUS.  
SI mota mens est, siste, da menti moras;  
95 Esse ira prudens non potest: ira est potens,  
Consilia quando caeca succurrunt, nocet.  
Rex crede, non est regium irasci, tuum est  
Et mente certâ, & lege non dubiâ frui.  
Th. Quid? nunquid irae forte succumbam meae?  
100 Rey. Fraenabis iram. Theo. Scilicet quando impium

THEODORICVS. 139  
Percellit aures facinus, & moti fores  
Impellit animi? Reym. Tunc quidem, ne te tuus  
Abripiat ardor; semper obstandum est, prius  
Quam repat intus dulce commotis malum.  
105 Th. Ubi nullus irae feruor est, agis nihil.  
Rey. Ubi multus irae feruor est, agis scelus.  
Th. Languebo deses? Rey. Consilia prudens cape.  
Th. Mihi nota fraus est, capitis infandi nefas  
Sat usque notum est. Rey. Non reum semper facit  
110 Quicunque defert; Regis audire est prius,  
Tum judicare; poena judicium sequi,  
Praeire nunquam debet; hoc Reges decet,  
Ut lege certâ judicent, iram premunt.  
Th. Jam judicavi, morte non unâ cadet.  
115 Trahatur huc, ligetur: hoc si non decet,  
Mea est voluntas. Cyp. Pontifex tantus tuas  
Ferat catenas? vereor ut mundus tuam  
Accuset iram; omnium mentes movet  
Quicunque celsus patitur, & longos potest  
120 Fletus mereri. Theod. Nempe curabo impium?  
Etiam verebor impium? Cyp. De te omnium  
Vereare famam; morte si tantum premas  
Regem sacrorum, Caesar iratus fremet,  
Arma in te Reges caeteri obvertent sua.  
125 Dicet Tyrannum Populus, & moti minas  
Regis timebit. Theod. Ipse jam vici metum,  
Et nostra cunctis arma diffundunt metum.  
Hanc terra dextram metuit, hanc aequor pavet.  
Verentur omnes hoc meum ferrum Duces.  
130 Nihil est morandum. Cyp. Sanguinem ut sacrum hauriam

NICOLAI VERNVLAEI 140  
Th. Non innocentem: sanguinem servet tamen;  
Fractus catenis, languida exhaustus fame,  
Paedore turpis, questibus raptus suis  
Exhalet animam. Qui semel non vult mori,  
135 Aliquando lentus millies debet mori.  
Cyp. Crudelitatis est genus duram nece  
Proferre vitam. Cerne, jam prodit; viden,  
Ut istud oris fulget augusti decus?  
Ut est serena mentis immotae quies?  
SCENA IV.  
Theodoricus, Ioannes Pontifex, Tribunus.  
THEODORICUS.  
140 BEne est, tenetur. Pontifex Regem vides?  
Colisne Regem? Ioan. Sic decet, nam te suum  
Italia Regem dicit, & Regem colit.  
Th. Tu mene regem, jussa cum temnis mea,  
Etiam fateris? senties regem: jubar,  
145 Jubar istud orbis testor, & flammas poli,  
Seu quae diurno lumine immensum micant,  
Seu noctis illas lucis exiguae faces.  
Decipere Regem non decet. Ioan. Fraudis reum  
Me nulla cernet, testor hunc solem, dies.  
150 Me veritatis fallere haud patrem docet.  
Th. Tu nempe adisti Caesarem? Ioan. Sic est, meum  
Sic postulabat sedis officium sacrae,  
Necessitatis hoc iter nostrum fuit.  
Ecclesiarum vota cum Patrem petunt,  
155 Hinc cum tumultu sacra turbatur quies,  
Et inde luctans Haeresis tollit caput,

THEODORICVS. 141  
Curare nostrum est creditum nobis gregem.  
Th. Et Arriana tollere est forsan tuum  
Delubra? Ioan. Sic est, munus istud est meum.  
160 Th. Mea templa munus tollere est istud tuum?  
Ioan. Sacrare Christo templa munus est meum,  
Primaeque cura sedis: Indignum polus  
Hoc fulminabit flammeo corpus globo,  
Atraeque merget gurgite ignito stygis,  
165 Hoc si recusem. Mundus his humeris meis  
Inclinat, incubatque; despectat Tonans  
Ab arce coeli, Populus à nostrâ petit  
Manu salutem, conscium pectus mihi  
Hos addit ignes. Faxit obtestor, Deus,  
170 Ne vota fallant, Arrianam tollere est  
Mihi cura sectam. Th. Et Arrianam tollere est  
Tibi cura sectam? Ioan. Deesse non animus potest,  
Dent astra vires. Caesar in votum venit,  
Et Christianam protegit fortis fidem.  
175 Utinam vel istam det tibi mentem Polus!  
Frustra tot istas impio nisu minas,  
Frustra labores sulcipis; nunquam tuâ  
Gens Arriana crescet, aut stabit manu.  
Th. Sic me, measque, scilicet, rides opes?  
180 Rides labores? Sit satis, nunquam diu  
Regi resistes, vindicem actutum dabo  
Fidei Arrianae. Protinus totam hanc manum,  
Et obstinatus sentiat totam hanc manum.  
Abripite, trahite. Ioan. Pontifex nempe hic tuis  
185 Trahitur catenis? Suspice hoc solis jubar,  
Et intonantes metue coelorum domos.

142 NICOLAI VERNVLAEI  
Nihil vereris? sceptra non vincunt Deum,  
Molitur aequâ fulminis flammas manu.  
Superare nunquam tu meam sedem potes,  
190 Hanc ipse dextrâ fulcit, & firmat Tonans,  
Et concitatas Ditis inferni domos  
Ultro repellit. Theod. Ista, nam satis est, gravis  
Occludet ora carcer: haec jam sit tua  
Tribune cura, vivat & duram trahat  
195 Moriendo vitam. Ioan. Nullus hunc animum timor  
Percellet unquam; quod jubes, gratum esto mori.  
Et grata longis vita producta est malis.  
Signabit iste, quem petis, sanguis fidem.  
Hoc Christianae culmen est laudis, mori,  
200 Nec morte vinci. Me suae jussit Tonans  
Fidei Parentem, sanguine hoc fidem decet  
Sancire nostro. Demete hoc ferro caput,  
Densi per astra coelitum expectant chori:  
Sequar magistrum haud degener vicarius.  
205 Th. Tribune perge, mille per mortes cadat.  
Haec una nostro pectori accedet quies.  
Tri. Istud quod optas, exequar; vinctum trahe,  
Trahe hinc, satelles, incolat clausus specum,  
Et inter umbras sentiat, quod Rex jubet.  
SCENA V.  
Senex, Ioannes Pontifex, Satelles, Tribunus.  
SENEX.  
210 VErebar istud; concidet Romae caput,  
Et se cruore polluet sancto feri  
Manus Tyranni. Ioan. Quo vocas, agedum sequor,

THEODORICVS. 143  
Nihil morae est Tribune, conjungo gradum,  
Imo antecedo. Trib. Sequere, nam prope est locus.  
215 Agedum Satelles, exequere, quod Rex jubet.  
Vinclis gravatus, clausus umbrarem specu  
Exhalet animam, viscera exedat fames.  
Ioan. Concede miinus ultimum, ut superos prece  
Coelos adorem. Trib. Munus hoc vltro cape.  
220 Ioan. Coeli Imperator Christe, Telluris Parens,  
Pontique Rector, cujus in terris vices  
Indignus egi luce perfusus tuâ,  
En expetita fulsit ad votum dies,  
Votique compos, quâ tuus fluxit cruor,  
225 Excedo terris: facilis ad poenas vocor,  
Ibo ad cupitam corde non moto necem.  
O illa coeli spatia, qua Divum cohors  
Victorioso laeta procedit gradu  
Et usque & usque libero invadam pede!  
230 Tuos triumphos hic sequi, spolia hic tua,  
Stygem subactam, sanguinis pretium tui,  
Populos redemptos cernere, & laudes tibi  
Cantare mens est. Sed juvat, juvat mori,  
Pro teque, quando sic licet, juvat mori.  
235 Age adde vires. Degener nunquam meum  
Sequar magistrum: si tuas egi vices  
Vivendo Christe, moriar ut soluam vices.  
Unam oro; (nunquid Christe concedes mihi?)  
Unum oro, (at istud jam tuus meruit cruor,)  
240 Unum oro moriens, ne meus, (sed jam meum  
Populum relinquo) Christo, ne populus tuus  
Saevâ Tyranni pressus occumbat manu.

144 NICOLAI VERNVLAEI  
Tua Roma crescat, & tuae sponsae polus  
Uterque alumnos sentiat. Nimium diu  
245 Nimium Arriana traxit exitium lue.  
Extingue pestem; sanguine hoc si vis meo  
Extingue pestem; munus hoc moriens peto.  
Abeo, Satelles, ut voles, vitam eripe.  
Sat. Hic sub catenis carceris tenebras coles.  
250 Sen. Abi, priusquam vesper occasum ferat,  
Felicis aevi gaudium compos feres.  
Habes petitum tempus, & martyr Poli  
Intrabis Aulam; debitum hoc poscit sibi  
Pietas Fidesque praemium. Vereor tamen,  
255 Vereor Tyranne, non tibi parvo cruor  
Hic stabit unquam. Proferet Phoebus diem,  
(Quam sero velles non daret Phoebus diem!)  
Cum corde tremulo fractus optabis necem hanc  
Patrasse nunquam. Judicem forsan tuum  
260 Aliquando cernes innocentem quem necas.  
Haec coecitatis poena prolabi in malum,  
Nec hoc videre. Facile patratur scelus,  
Animus dolore facile solvi non potest.  
Pulchrum est Tyrannis furere, nec moras pati.  
265 Dolor furorem sequitur, & patitur moras.  
SCENA VI.  
Satelles, Ioannes Pontifex, Senex, Chorus Angelorum.  
SATELLES.  
ECcum per artus frigidus gliscit pavor,  
Et pulsat intus pectus, & flectit dolor.

THEODORICVS. 145  
Hos iste motus Pontifex adfert mihi.  
Exhausta languent viscera, & vitam fames  
270 Paene evolantem pellit. En totus jacet  
Paedore turpis, membra vinclorum grave  
Pondus fatigat; animus immotus tamen  
Lachrymis metuque major arridet Polis.  
Quid? ecce fixo, dum preces voluit, genu  
275 Suspensa coelo lumina, & dextras tenet.  
Ioa. Ecce ecce Christe, soluor, exhaustus cado,  
Haec meta nostra est, fractus aerumnis cado,  
Cadat Arriana pestis, & libens cado.  
O Christe Jesu, te fruar, nam sum tuus.  
280 Sat. Procumbit, eccum fulgor insolitus micat  
Oris verendi, nulla mortis est nota,  
Heu mirus ardet corpore in toto nitor!  
Quid hoc? & aures, & oculos coelum movet.  
CHORUS ANGELORVM.  
O Dive, Martyr inclyte,  
285 Pugnasse iam tandem sat est;  
Subi Triumphum Pontifex.  
Tuo frui Iesu licet.  
Sen. Mors gloriosa lachrymas nullas petit,  
At temperare non potest quisquis pius.  
290 Beate martyr, proximum in terris caput  
Eras Tonanti, nunc tuo aeternum Deo  
Conjunctus haeres. Inde despiciens solum  
Rides Tyrannum. Fregit hic in te suum  
Frendens furorem. dumque te vitâ exuit  
295 Aeternitatis gaudia immensae dedit.  
K

146 NICOLAI VERNVLAEI  
Sibi dolorem servat. Hoc Reges habent  
Cum sunt Tyranni, morte se longâ necant  
Alios necando. Christe tu vindex eris.  
Tu Dive Martyr, dum Polos felix tenes,  
300 Populis fave quos voce rexisti tuâ.  
CHORUS.  
Sic coeca mens mortalium,  
Sic coeca mens Regum furit.  
Qui saepe stat, tunc corruit,  
Cum stare firmus cogitat.  
305 Numerare spes mortalium,  
Cum vota flagrant, quis potest?  
At una saepe nox tamen,  
Spes inquietas demetit.  
Quam multa Reges expetunt  
310 Dum pectus ira concoquit,  
Aut dum libido perfurit?  
Hora una: vota concidunt.  
Haec sors dolenda Regibus,  
Quod sapere soli dum volunt,  
315 Rationis excludunt facem,  
Ac tum sciunt quod nesciunt.  
Quis effugiat orbis Deum?  
Late videre dum potest,  
Punire latè idem potest:  
320 Impendet aether undique.  
Hic teste vivimus Deo,  
Nos cernit ille & judicat:  
Dum judicat poenam parat,  
Effugere poenam quis potest?

THEODORICVS. 147  
325 Non est satis si te fugax  
Diadema velet verticis,  
Rex esse peccans non potest.  
Rex est sui victor potens.  
Cohibendus est mentis furor,  
330 Furor esse prudens non potest,  
Regum Charybdis est furor,  
Hic naufragi Reges cadunt.  
Finis Actus Primi.  
ACTVS SECVNDVS.  
Argumentum Actus secundi.  
Theodoricus Boëtium & Symnmachum Clarißimos Romae  
viros per subornatos accusatores confictis adulterinis  
litteris perduellionis insimulari curat, & in carcerem  
detrudit, ubi ab Elpidia Boëtij uxore invisuntur.  
SCENA I.  
Vindicta, Vmbra Ioannis Pontificis, Angelus.  
VINDICTA.  
ERgo supremum Pontifex egit diem  
335 Nigro cruenti carceris clausus specu?  
Illud verendum cecidit, & coelo & solo  
Caput infulatum? Concidit fidei Parens?  
Rector salutis? Prima lex mundi? jacet.  
Et istud astra cernere sacrilegum nefas?  
K 2

NICOLAI VERNVLAEI 148  
340 Istud pudendum ferre coeligenas scelus?  
Beate rerum Conditor, cujus tremunt  
Elementa nutum, cujus ad vocem pavent  
Commota ventis aequora & stygij lacus,  
Nullum rubenti desilit fulmen manu?  
345 Non increpatos nubium impellis globos,  
Totoque caelo, fulmine & toto tonas?  
Cur haeret Aether? vindices vibra faces,  
Errare fulmen non potest, ruptâ jace  
E nube flammas, innocens flammae caput  
350 Nullum perurent. Lentus hoc Divum Pater,  
Ei lentus istud concoquis Regis nefas?  
En umbra sacri capitis. O tandem Tonans  
Adverte dextram, vindicem te Mors Deum,  
Natura justam mota vindictam petit.  
355 Vm. Adsum evocata, desero sedes poli  
Aeternitatis conscias longae plagas.  
Mors grata nuper istud ut duret nefas,  
Ut hic Tyrannus debilem mactet gregem?  
Vin. Non expiatum debitâ poenâ scelus  
360 Gradus est futuri sceleris. O rerum Arbiter!  
O juste vindex! increpa nimbo polos  
Ne laeta sceleris regna sint tanti diu.  
Vindicta praesto sum tibi; En dirum manus  
Vibrat flagellum laeva, fulmineum rotat  
365 En dextra ferrum. Sero maturum scelus  
Irritat astra, sero vesanus furor  
Supplicia sentit, sed tamen, tandem tamen  
Indigna dignam culpa vindictam ferat.  
Vm. Nondum reliquit cura commissi gregis  
370 Animum fidelem, gaudia inter & polos

THEODORICVS. 149  
Supra tonantes creditae quondam juvat  
Meminisse plebis. Magne Divorum Parens,  
Tuam Arriana vexet hic sponsam Haeresis?  
Et usque? & usque? Ang. Quod decet, quod jam cupit  
375 Vindicta, fiet. Sanguis oppressi Patris  
Commovit Astra, jusque coelorum petit.  
Concessa mors est. Vin. Ibo, concessam dabo  
Vindicta mortem, flammeâ hac monstrum cadat  
Immane dextrâ, judice insurgam Deo.  
380 Ang. Nondum est voluntas: victimas coelum novas  
Expectat, ille quâ fuerit saevus manu,  
Et impotenti mente quâ patrat nefas  
Alium immolabit sanguinem dirus sibi;  
Praeclara mundi lumina extinguet nece,  
385 Decora alta Romae concident, Patere has moras  
Haec est voluntas Numinis Vmb. Magni parens  
Benigne mundi, justus es, sed es bonus.  
Iterum cruoris flumina undabunt sacri?  
Iterum verendi plebis occumbent patres?  
390 Sic crescet istud Gothici ferri nefas?  
Fiat, voluntas justa semper est tua.  
Atros per ignes, & per enses, & cruces,  
Plebs Christiana crescit, & prendit polos.  
Causa est vigoris funus, & clades novos  
395 Animos reponit. Surgit haec quando cadit,  
Et cum secatur, pullulat. Laetor mihi  
Et laetor illi: non perit plebs quae perit.  
Vin. Satis est inexpiatus hic tantum furor  
Poenas moratur, sentiet Regum Deum  
400 Et fulminantis sentiet coeli globos.  
Exurge Phoebe, Phoebe festina diem  
K 3

150 NICOLAI VERNVLAEI  
Diem futurae, cum jubet coelum, necis.  
Veniet, paratum Phoebus accelerat diem.  
Justitia coelo lapsa discutiet forum.  
405 Effugere non est Judicis dextram Dei.  
SCENA II.  
Theodoricus, Senex, Reymerus, Principes.  
THEODORICUS.  
OCcubuit ergo Pontifex, vitam expuit.  
Nempe hoc decebat, disceret fato suum  
Regem vereri: regis obsequium decet  
Firmare morte. Vah! quid est? retro cadit,  
410 Et congelato pectore incumbit sibi  
Animus pavescens. Anime quid felix times?  
Sen. Esse sine longo non potest nocens metu.  
Nec esse felix animus in culpâ potest.  
Th. Surge anime, surge, vixit, & fato silet  
415 Turbator ille pectoris praesul mei;  
Evisceratum dira decoxit fames.  
Quid est? quid horres?Sen, Intus est quod tu times,  
Sceleratus animus se timet. Th. Fallor? quid est?  
An ille nondum mortis intravit lacum?  
420 Defoedat auras rursus, & rursus meis  
Occurrit oculis? Anime jam totus cadis;  
Augetur intus pectoris fracti gelu.  
Sen. Sic semper oculos vexat, & ludit scelus  
Non expiatum: certus est hominis comes,  
425 Occlude lumen, attamen cernes scelus.  
Oblitus esse non potest nocens sui,

THEODORICVS. 151  
Tremunt pedes, horrent manus, animus pavet  
Cum mente foeda conscium pectus furit.  
Th. Aliquidne cerno? fallor? an cerno nihil?  
430 Perge anime felix, turbine occulto sibi  
Mens saepe rapta ludit, & nescit suum  
Ignara lusum. Pontifex nunquid tamen  
Utrumque versat lumen, & dubio mihi  
Etiam sepultus cernitur? Sen. Sic est, tibi  
435 Etiam sepultus cernitur: semper redit  
Etiam sub atrâ nocte commissum scelus.  
Homicida semper, quem trucidavit videt.  
Th. Imbellis anime, pone fallentem metum,  
Non est nec istum cernis; invadas diem;  
440 Timere magnos non decet Reges: Sen. Decet  
Tamen nocentes: ponere hic frustra metum  
Nocens laboras. Th. Alia jam vacuo mihi  
Curare fas sit: spectra Reges non timent.  
SCENA III.  
Sylvanus, Vitalis, Theodoricus, Senex.  
SYLVANUS.  
VItalis, eccum turbido tristis gradu,  
445 Ut Rex anhelat? Vit. Commodum tempus tuę  
Sylvane fraudi est, & meis aptum dolis.  
Utamur ergo. Syl. Finge, nam fraudes valent  
Fingendo tantum; quem potes vultum induc,  
Vultumque muta. Vit. Quod doces, artis meae est.  
450 Sen. En rursus isti sceleris authores novi,  
Simulando Regem in facinus horrendum trahent,  
K 4

152 NICOLAI VERNVLAEI  
Palatiorum sunt canes, pestes, lues.  
Th. Mens inquieta est; corde commoto feror;  
Ut semper aequor fluctibus motis furit  
455 Pacemque nescit, nostra sic semper novis  
Agitata curis vita securam capit  
Nunquam quietem. Silv. Tempus est, pallor genas  
Vtrasque cingat, lachrymae ex oculis fluant.  
Vit. Nunquam timoris signa majoris dedi.  
460 Artus tremiscunt, lingua confundit sonos.  
Sen. Vt ecce mutant omnia ut nectant dolos?  
Timor iste fraus est, lachrymis tegitur dolus.  
Th. Quid hi? quid iste tristis in vultu color?  
Quid tot per ora lachrymae? Silv. Pro te est dolor,  
465 Ploramus isto Regiam fletu necem.  
Th. Etiamne demens mente turbatâ furis?  
Meamne fletis vos necem? vivi necem?  
Vit. Patriae ruinam flemus, & legis necem.  
Occidimus omnes, vel tuâ tu Rex manu  
470 Fatoque serva, vel fuge: horrendum, ferum,  
Dirum, cruentem Patriae impendet malum.  
Th. Quid est? quid instat? fare. Sil. Per dextram tuam  
Per istud alti verticis sacrum decus,  
Succurre Princeps, Patriae, Romae, tibi.  
475 O Parricidas! venditum est Regis caput.  
Heu! corde fracto labor, & fauces silent.  
Th. Exprome totum. Vit. Dum jubes vincam metus,  
Quanquam per artus horridum serpit gelu.  
Jam jam cruentas Patriae immittet faces.  
480 Et cuncta vertet Caesar; hic stabit cinis  
Ubi templa surgunt, funerum cumuli vias  
Urbis replebunt, ipse flammantes agens

THEODORICVS. 153

Victor quadrigas seruidis cives rotis  
Proscindet. Eheu Rex fuge, aut dirum nefas  
485 Averte dextrâ. Silv. Patriae extinguent tuo  
Cineres cruore, funus ut vastas tuum  
Tegat ruinas; sanguis & sanguis vijs  
Undabit ingens omnibus, flammae undique.  
Mixtusque flammis undique errabit cruor.  
490 Si fata cogunt, Patriam involuat cinis,  
Tu vive saltem, & vertici parcant tuo  
Quicunque sceptris invident Divi tuis.  
Th. O facinus! & me, & Patriam eversam dabunt?  
Quinam istud audent facinus in nostrum caput?  
495 Vit. Qui mansueti regis eludunt fidem,  
Et laureatis fascibus Romam premunt.  
Qui te tuasque perfidi rident minas.  
Inopumque mortes civium in lucrum trahunt.  
Th. Effare nomen. Vital. Elevat nomen fidem.  
500 Non ipse credes: Symmachus. Theod. Vah! ô fidem!  
Coniurat in me Symmachus? nostrum sitit  
Etiam cruorem Symmachus? Vital. Boëtius,  
Th. Quid rursus? & Boëtius? Terrae lues!  
Etiam Boëtius? O sacrum Diti caput!  
505 Istudne sceptrum, purpuram hanc, & hoc mei  
Diadema rapere verticis? nostrum pede  
Calcare corpus? sanguine infandas meo  
Maculare dextras? O fidem! jam me mei  
Paenitet amoris. Senex. Scilicet Regem viri  
510 Qui sanctitatis luce, qui vitâ optimi  
Unquam trucident. Jam doli perdunt fidem.  
Sil. Dubia esse non potest fides; tabulas vide.  
Haeresne Princeps? litterae accusant reos,  
K 5

154 NICOLAI VERNVLAEI  
Cape, cerne, perlege, inspice hoc signum simul,  
515 Et annulorum nosce, dum fas est fidem.  
Sen. Adulterinas perfidâ tabulas manu  
Scripsere. Quantum, heu! improbae mentis potest  
Audax voluntas! Th. Certa fraus, certum est scelus  
Mora nulla, vinctos huc trahe, & duris cito  
520 Constringe vinclis. Perge, jam teneo scelus,  
Tribune perge. Sen. Jam tenes fictos dolos,  
Fraus dira tales in viros nunquam cadit.  
Decipere justi nesciunt, multis dolis  
Falluntur ipsi: facile mentiri est malis.  
SCENA IV.  
Theodoricus, Reymerus, Cyprianus.  
THEODORICUS.  
525 QUam misera sors est Principum! Nam hostes habent, Hostes amicos; Regibus cuncti invident,  
Nostraeque sortis splendor invidiam trahit.  
Et consulares purpuram nostram viri ˂ consulates  
Nostrosque fasces ambiunt? nimium est scelus.  
530 Consurge quisquis est furor, totum tibi  
Jam pando pectus, ira flammantem trahe,  
Et pelle mentem. Rey. Magne Rex rursum vide  
Ne forte pectus ira transversum ferat.  
Est ira Regum scopulus, impingunt levi  
535 In hunc tumultu. Th. Quisquis irasci nequit  
Cum vita petitur, cum cruor dandus neci est,  
Indignus ista est luce, Cyp. Sed causam vide.  
Forsan negabunt ante delatum nefas.  
Th. Semper nocentes crimen objectum negant.

THEODORICVS. 155  
540 Rey. Etiam innocentes. Qui arguit nondum fidem  
Facit arguendo. Cyp. Cogita qui sint viri;  
Persona saepe crimini adjungit fidem.  
Vterque consularis: & credas scelus?  
Vterque vitâ sanctus: & credas malos?  
545 Vterque sapiens: & putes Regi invidos?  
Th. Ista ista nunquam pectora invidiâ carent.  
Ingenia magna ferre non possunt Duces.  
Hîc delitescit Ambitio, fraudes latent.  
Rey. Tunc quando probitas nulla commendat viros,  
550 Probitatis isti nomen & famam ferunt.  
Clarum Boëtij nomen est, orbis stupet,  
Amant Quirites & colunt, Caesar fovet.  
Et ille sanctâ Symmachus vitâ probus,  
Vrbis columna, saeculi eximium decus.  
555 Th. Quos vulgus effert, improbos Reges habent.  
Odere Reges qui levem plebem colunt.  
Cyp. Odisse Reges non potest quisquis sapit.  
Vbi probitas, fides, pudor, Divum timor,  
Ibi esse nulla fraus potest. Audi reos.  
560 Th. Fecere fraudem litterae notam satis,  
Punire restat. Rey. Altera est semper tibi  
Pars audienda. Theod. Crimine in dubio licet,  
Nunc expiandum facinus est certum nece.  
Ausi execrandum perfido voto nefas,  
565 Mactare Regem, Patriae incensae rogos  
Cadaverum replere funestâ strue.  
Per astra juro debitas poenas dabunt.  
Rey. Sed innocentes ne luant poenas vide.  
Adsunt sereni, judicem nullum timent.  
570 Bene conscij nam pectoris semper nota est

156 NICOLAI VERNVLAEI  
Spectare sicco judicem vultu suum.  
Cyp. Reos tribunal non facit, crimen facit.  
SCENA V.  
Theodoricus, Boëtius, Symmachus, Reimerus,  
Cyprianus. ˂Cypriauus  
THEODORICUS.  
NOn ad tribunal, nimius est noster favor  
Jam jam ad sepulchrum vos trahi tanti reos  
575 Sceleris decebat; ad cruces, & ad rogos.  
Indigna capita! monstra naturae! mei  
Prodigia regni! Juris exitium sacri!  
Istud decebat? velle, (vah dirum nefas!  
Vix ecce crimen voce luctanti loquor)  
580 Velle impiatas in caput Regis manus,  
In pectus istud abdere immites manus!  
Haurire nostrum sanguinem? Patriam ignibus  
Delere missis? vendere hoc regnum meum?  
Boët. Si Judicem te Rex facis, quis nos reos?  
585 Idem esse Judex, arguere & idem nequit.  
Cerno hòc tribunal, veneror, & si vis, probo.  
Quis ad tribunal arguit? quodnam est scelus?  
Accusat ira forsan, invidia opprimit.  
Th. En hae scelestos arguunt tabulae reos.  
590 Agnoscis istas litteras? Boët. Non sunt meae.  
Th. Huc cerne, nunquid hoc tuae est signum manus?  
Boët. Non est, nec istud scripsit haec unquam manus.  
Th. Simulare frustra verba contendis: tuum est  
Istud sigillum. Boët. Non meum est, quisquis dedit

157 THEODORICVS  
595 Adulteravit improbus signum meum.  
Th. Nihil hic fateris? Boët. Nil scio: nec est mea  
Fraus ulla mentis, innocens, constans, loquor.  
Th. Sic innocentem se facit quisquis nocens,  
Bonus est scelestus quando formidat forum.  
600 Boët. Mens nostra nullo languet, aut trepidat metu.  
Jube quod optas, horridam, si vis, necem,  
Intrepidus enses, & tuos cernam focos.  
Th. Quid tu? tuamne Symmache his nosti manum?  
Sym. Hic nulla nostra est. Th. Annuli signum tui?  
605 Sym. Nec istud usquam cerno, confictum tuae  
Habent tabellae; video, cognosco dolos:  
Invidia nostrum saeva pertentat caput.  
Tb. Dicenda causa est, litterae hae clamant scelus:  
Mens certa vobis Caesari nostrum fuit  
610 Aperire Regnum, vendere hoc illi caput,  
Cremare Romam, perdere Italiam ignibus,  
Et adhuc, Boëti, sancta libertas placet?  
Boët. Audire si, Rex, me cupis, pro me loquar.  
Dicenda mentem causa non terret meam,  
615 Hanc ille novit Arbiter rerum Tonans,  
Qui sceptra Regum lege dispensat sua,  
Et fata vivis dividit. Semper mihi  
Invisa magnae servitus Romae fuit.  
Vox ista cordis liberi est. Regem pati  
620 Patique legem, (nam decet) possum, & volo.  
Utinam benignus, facilis, & certus boni,  
Dum culmen illud inclyti regni tenes  
Romamque fraenas, viveres: vacuo tibi  
Rotatur Aether fornice, & fulmen Tonans  
625 Nullus minatur; pectus inflammat tuum

158 NICOLAI VERNVLAEI  
Avara Erynnis impias armat manus  
Crudelis ardor, ipse defoedat cruor.  
Pudet intueri civium exesas domos  
Laniata passim viscera, exhaustos lares  
630 Gementis urbis. Haec tui efficiunt canes,  
Ista Aulicorum turba monstrorum ferox.  
Rex ipse pateris & vides, forsan jubes.  
Videre, ferre, perpeti, nunquam meus  
Sustinuit ardor. Inde cum fasces mihi  
635 Et consularem purpuram Roma annuit,  
Inopum misertus, obstiti, miseros manu  
Utrâque juvi, sustuli furta & neces,  
Repuli rapinas. Hinc mihi objectum scelus.  
Invidia finxit illud, accusat furor.  
640 Vindicta nempe quaeritur. Causam vides,  
Scit Roma causam, tristis est, quisquis bonus:  
Th. Haec innocentem verba non faciunt virum.  
Quid tu? quid adfers? fare, ne fingas, cave.  
Sym. Orare causam, si jubes, crimen nego.  
645 Tabulas paratas objicis, tabulas nego.  
Haec causa tota est; ipse finxisti scelus,  
Idem probare litteris fictis cupis.  
Quid Histriones arguunt? quod Rex jubet.  
Hac lege Roma jam tui cives cadunt.  
650 Quicunque civis est probus, satis est nocens.  
Quicunque crimen impedit, satis est reus.  
Peccare fas est; facere, cum possis, benè  
Crimen vocatur. Nullus est Romae pudor,  
Pietas, fides, jus, aequitas, leges, amor  
655 Cessêre ferro: fortior regnat manus,  
Et jura gladius dicit, & legem jubet

THEODORICVS. 159  
Atrox libido. Regimen hoc, Rex, est tuum,  
Juvare leges dum volo, fio reus.  
Namque impedire scelera damnatum est scelus.  
660 Aude aliquid, artes tolle, cervicem dabo,  
Deprome ferrum, sat scio, mortem petis  
Et hunc cruorem. Scilicet Patriae imminet  
Caesar vocatus, sancta libertas placet,  
Italia nostra tota jam flammas timet.  
665 Ubi miles ergo, & vincula, & tela, & faces?  
En causa, nulla est, Regis est tantum furor.  
Th. Parata mortis vincula & flammae & rotae  
Aliud superbis pectus, & vocem dabunt.  
Reduc Tribune, carcere occluso tene,  
670 Parata mors est. Boët. Nulla mors Boëtium  
Terrebit unquam. Sym. Symmachus nullam timet.  
Praeivit ille Pontifex, Patrem sequar.  
Th. Deduc Tribune, carceri hoc manda nefas:  
Supplicia noctis suggeret tempus nova.  
675 Rey. Consilia Regi suggeret tempus nova.  
Male esse nequeunt conscij, qui sic agunt.  
Th. Mens ista nimium contumax facit reos.  
Cyp. Aliquando, constans saepius negat reos.  
SCENA VI.  
Senex, Elpidia, Manlius, Severinus,  
Boëtius, Symmachus.  
SENEX.  
FAcile est Tyrannis facere, cum mandant, reos,  
680 Etiam innocentes: criminis ficti dolus  
Effugere lucem non potest: mors est tamen

160 NICOLAI VERNVLAEI  
Jam certa vinctis. Ecce sed Boëtij  
Praeclara conjux. Quanta tibi restant mala?  
Elp. O misera conjux! misera Nata! te Patrem  
685 An te maritum moesta perquiram prius?  
Ubi es Boëti chare conjux nunc ubi es?  
O genitor! & tu jam mihi ereptus fugis?  
Et hunc, & illum, lachrymae, charum Patrem,  
Charum maritum quaerite: amborum mea est  
690 Jactura, perdo conjugem, perdo Patrem.  
Venite Nati, parvuli si quid queunt,  
Lachrymando ocelli, fontibus totis fluant,  
Quod quaero, vestrum est; conjugem volo, vos Patrem;  
Patrem requiro, vos avum: juncto gradu  
695 Eamus omnes, squalidus carcer tenet  
Vestros amores & meos. Man. Quae sors Patrem  
Eripuit ergo mater? Elp. Haec sors quae bonos  
Invadit omnes, dira, truculenta, effera.  
Sev. An aeger ergo est genitor, & tristi jacet  
700 Langore pressus? Elp. Pressus, oppressus jacet.  
Premit Tyrannus, invidi insontem opprimunt.  
Eamus, eccum carcer, admittunt fores.  
Quid heu? & istos intuor vultus meos?  
Istud mariti pectus, & pectus Patris?  
705 En in catenis? perfide, immanis, ferox,  
Truculente Princeps, vinculis artus premis  
Istos seniles? Lumina & certas tuae  
Urbis columnas? parcite, impatiens feror.  
Amplectar ista vincula, & lachrymis rigem:  
710 Rigate Nati, lachrymae in tales cadant  
Vestrae catenas, flere virtutem licet,  
His illa premitur vinculis: Patrem atque avum

THEODORICVS. 161  
Ijsdem rigatis lachrymis. Boët. Conjux tuos  
Compesce fletus, non decet Boëtium  
715 Deflere, nullum Symmachus fletum petit.  
Elp. Decet maritum flere, sum conjux tua;  
Decet Parentem, Nata sum, Genitor, tua.  
Nec hi parentem flere, nec possent avum?  
Natura vinci non potest: tollas patrem,  
720 Tollas maritum, lachrymas ponam meas.  
Amantis ardor conjugis nunquam latet.  
Boët. Imbellis ardor iste. Elp. Fortis est amor,  
Diligere multum non potest, quem non movent  
Aerumnae amici: non bene est magno dolor  
725 Ingens amori junctus, excedit modum.  
Boët. Adhibere fraenum convenit. Elp. Nullum capit  
Sincerus ardor. Nempe te siccis Patrem  
Intuear oculis? nunc ubi est frontis decus?  
Ubi pulchra Laurus? purpura & fasces tui  
730 Paedore turpis, vinculis pressus jaces.  
Sym. Et flere velles ista Fortunae bona?  
Sorti resigno purpuram & laurum meam.  
Dedit illa, rursus abstulit: virtus mihi est  
Aeterna laurus, rapere sors hanc non potest.  
735 Inter catenas splendicat; non sum minor  
Etiam remotâ purpurâ, haec pondus fuit  
Onusque mentis. Elp. Genitor, hic auget meum  
Sermo dolorem; perdere est talem dolor  
Major parentem. Sym. Certa lex est omnium  
740 Nasci, morique; Nata, me tali decet  
Parere legi: seu Tyrannus, seu ferat  
Natura mortem, haud interest: pulchram facit  
Mens pulchra mortem. Boët. Lachrymas nondum tuas  
L.

162 NICOLAI VERNVLAEI   
Dilecta conjux sistis. Elp. Ut sistam petis  
745 Moriente sponso? quem video vivum, fleo  
Heu moesta nimium, mortuum, nam me tuam  
Conjux relinquis, & tuos natos Parens.  
Boët. Quid ista vita est? vita muscarum est bonum,  
Indigna fletu. Nec tuum totum auferet  
750 Mors una sponsum; cor meum virtus sibi,  
Doctrina famam vendicat. Vixi tibi  
Natisque vixi, Gloriam linquo meam  
Illis, tibique. Roma te Boëtij  
Venerata dicet conjugem, & pro me, meos  
755 Natos amabit. Parvuli amplexum Patris  
Forsan supremum capite; si tollar Pater,  
Aget patrem pia mater, & matrem simul.  
Geminare curas illa, & affectum potest.  
Opes parentis, una virtus est, eam  
760 Vobis relinquo. Man. Da Pater tecum mori,  
Ingrata vita est Patre quae nostro caret.  
Seu. Superesse Patri non queo Natus meo,  
Tecum catenis me premas totum tuis.  
Boët. Valete Nati, Dum licet, conjux redi,  
765 Invise Patrem & conjugem. Sed nunc vale.  
Elp. Ibo, & Tyrannum precibus infringam meis.  
Venite Nati, crescit, (est omen) dolor.  
CHORUS.  
Animis constans, pectoris ars est,  
Vitae murus, clypeus mentis.  
770 Seu vincla premant, seu mors instet,  
Idem semper, similisque sibi est.  
Frendeat atrâ fronte Tyrannus,

THEODORICVS. 163   
Colles, si fas, collibus addat,  
Non premet, istis collibus astra;  
775 Istis famae rapiet culmen.  
Surgant Erebi picei manes,  
Flagris Furiae verbera geminent,  
Mortibus & mors cumuletur atrox  
Mors & verbera famam augebunt.  
780 Sic foecunda est vulnere virtus,  
Vivaxque novo funere crescit.  
Namque trophaeum medijs astris,  
Et serta sibi laurea ponit.  
Felix certâ qui mente potest,  
785 Temnere vani dulcia mundi.  
Et supplicijs subdere corpus,  
Ut mens coelo laeta triumphet.  
Finis Actus Secundi.  
L2

164 NICOLAI VERNVLAEI  
ACTVS TERTIVS.  
Argumentum Actus Tertij.  
Elpidia sollicita pro marito patreque primò per Amalasun¬  
tham Regis filiam, tum per se ipsam & filios, Theodorico  
supplicat, qui acceptis Elpidiae filijs obsidibus vinctos li¬  
beraturum se promittit, sed paulo post securi percuti am¬  
bos iubet. Moriuntur illi magna animi constantia.  
SCENA I.  
Elpidia, Manlius, Severinus, Senex.  
ELPIDIA.  
 LUcis serene Rector, aetatis Parens,  
Moderator alme temporum, cujus vehit  
790 Revehitque currus luce renovatâ diem.  
Quousque tandem? seu tui occiduum petant  
Pontum caballi, seu diem rursum vehant  
Temone loto, fletibus semper tuum  
Saluto currum; flendo nox, flenda est dies,  
795 Interdiu, noctuque me conjux habet,  
Habetque genitor; illius facies meis  
Oberrat oculis, hujus aspectu mea  
Lamenta currunt. O Tonans! nunquam dabis,  
Ut hâc & illâ liberum amplectar manu?  
800 Utraque rursus liberum amplectar manu?  
Hinc conjugem (nam summa votorum mihi est)  
Et inde Patrem (pars meae est vitae Pater!)  
Tentabo Regem, foeminae forsan preces

THEODORICVS. 165  
Vincent Tyrannum. Vos mei, ô sanguis meus,  
805 Si quis sub isto pectore est ardor Patris  
Matrem juvate lachrymis, suplex manus  
Uterque tendat; voce, singultu, metu,  
Lachrymis loquendum est. Qui nequit flecti prece,  
Ridetque madidos supplicum vultus ferox  
810 Plusquam est Tyrannus. Man. Mater, vitam Patri  
Et quicquid in me est, debeo; redimi meis  
Si possit ipse lachrymis, totus fluam.  
Elp. O digna soboles Patre! Sev. Si redimi mea  
Pater ipse vitâ jam potest, vitam dabo.  
815 Vitam ille debet quisquis accepit, dabo.  
Elp. Dignum Parente germen! haec virtus tui est  
Fili Parentis, temnere & vitam & necem.  
Eamus ergo. Sen. Lachrymas perdes tuas.  
Hoc est Tyranni lachrymis pectus ferum  
820 Nullis moveri: supplicum irritant preces  
Semper Tyrannos; Caucasum & rigidum gelu  
Sub corde claudunt. Elp. Quis locus? quis hîc meos  
Audit dolores? Sen. Audio, doleo, tremo.  
Matrona fide: notus est pro quo doles,  
825 Sive genitor, seu clarus aeternâ tuus  
Famâ maritus: Gloriae Boëtius  
Vectus quadrigis & solum & caelum tenet:  
Nunc ipse vinctus omnium fletus movet.  
Adire Regem cogitas; vereor dolos:  
830 Cum vita petitur tunc solent mortem dare  
Qui sunt Tyranni. Elp. Quo meas vertam preces?  
Quem nunc adibo? deseram conjux virum?  
Potius catenas inter, & saevas dabo  
Animam secures. Quid doles mecum, juva.  
L 3

166 NICOLAI VERNVLAEI  
835 Sen. Adire Regis filiam Augustam potes.  
Pia est, Parentis improbat vitam sui,  
Lachrymis movetur ipsa, nec spernit preces.  
Tentare forsan proderit. Coelum favet,  
En ipsa prodit. Elp. Offeram Augustae preces.  
840 Sen. Siste hic parumper, ipsa concussa est metu.  
SCENA II.  
Amalasuntha, Senex, Elpidia, Athalaricus,  
Manlius, Severinus.  
AMALASUNTHA.  
O Astra noctis conscia! ô somnos graves!  
Horresco tota, frigidum adstringit gelu  
Manus pedesque & pectus & fibras meas.  
Quid Astra vultis? Siquid impendet Patri,  
845 Si fata nostram perdere attentant Domum,  
Tonans Benigne, (fata nam fraenas Deus,)  
Averte pestem: fulminis flammas tui  
Contorque in hostes. Si nocens forte est Pater,  
(Utinam severam poneret mentem Pater)  
850 Muta nocentem: Fata si poenam petunt,  
(O quantus istud pectus excruciat Pavor!)  
Parce innocenti filio, solus Patri  
Hic restat haeres, sola spes nostrae est Domus.  
Quis rursus intus horror? heu umbrae meis  
855 Oculis oberrant, flebiles umbrae mihi  
Noctem fatigant; Quid Boëti? Symmache  
Pavidam quid urges? sceptra si Patris petis,  
Hen parce Nato, metuo pro Nato Parens,  
Vobisque metuo Saevus, iratus, ferox.

THEODORICVS. 167  
860 Quam facile tantos tolleret Genitor viros?  
Sen. Accede, tempus jam vocat, sentit tuos  
Etiam dolores. Elp. Ibo, spes celerem trahit.  
Si magna clades pectora immutant graves,  
Augusta Regis filia, & Regum parens,  
865 Tuos adoro tristis & supplex pedes,  
Juva precantem. Amal. Surge, quid terram premis,  
Affusa pedibus? non decet. Elp. Miseram decet.  
Tu sola Regem flectere iratum potes.  
Miserere miseri conjugis, miseri Patris:  
870 Pro Patre Nata, sponsa pro sponso precor.  
Per te, per istum, spem Patris, Natum tuum, ˂Parris  
Per ipsa quondam fata, per sacros tui  
Manes mariti, Domina, desertam juva,  
Et redde Patrem, redde sublatum virum.  
875 En hi parentem fletibus quaerunt suis  
Avumque repetunt. Man. Domina, si flecti potes.  
En lachrymarum fundimus rivos tibi,  
Tu sola nostris rebus affulges salus.  
Miserere Domina. Amal. Quid meos pueri pedes,  
880 Quid me tenetis? Sev. Per tuum fatum precor,  
Per hos amores filij, per spes tuas  
Miserere Domina. Amal. Surgite ô dignum genus  
Magno parente. Mater attollas tuos,  
Jam me tuorum lachrymae in partes trahunt,  
885 Foditque pectus supplicis tantae dolor.  
Ath. Augusta Genitrix, rebus afflictis opem  
Ferre ergo perge, miserior, si quid potes,  
Solare magnos parvulae aetatis metus.  
Utinam juvare fas sit. Amal. Hac Mater tuâ,  
890 Pietate Fili laetor; est Regum decus  
L 4

168 NICOLAI VERNVLAEI  
Juvare miseros, ferre prostratis opem.  
Sit ipse testis flammei Rector Poli,  
Elpidia sortem miseror, & doleo tuam  
Cur ora fletus proluit? sunt hae vices  
895 Et tela sortis: saepe quos Oriens videt  
Phoebus beatos, Occidens miseros videt.  
Nuper beata Conjuge & magno Patre,  
Nunc ecce utrumque lachrymis defles tuis.  
Hoc te maritus docuit, & robur tuo  
900 Substruxit ille pectori: sortem feras.  
Ferendo vinces: attamen speres licet.  
Adibo Regem, flectere iratum libens  
Tentabo pro te. Pectus indomitum gerit  
Et efferatum; forsan inflectet Tonans.  
905 Elp. Tu sola misero conjugi affulges salus.  
Salusque Patri; te mei Nati suam  
Matrem vocabunt. Ath. Ferre nec vobis opem  
Unquam negabo, precibus & votis avum  
Mulcebo Regem. Capite complexus meos,  
910 Mei sodales. Man. Sic tibi aspiret Tonans,  
Spes magna Regum, germen Augustae Domus.  
Seu. Benigne Princeps, sic tuos annos beet  
Qui te creavit corde tam miti Deus.  
Ama. Ergo sequêris ipsa praecedam. Elp. Sequar.  
915 Sen. Spes magna facta est, ipse despero omnia.  
Flectere Tyranni nulla vis mentem potest:  
En ille, toto spargitur vultu furor.  
Meditatur atrox funus, horrendam necem.

THEODORICVS. 169  
SCENA III.  
Theodoricus, Reymerus, Amalasuntha, Cyprianus,  
Elpidia cum Filijs, Athalaricus.  
THEODORICUS.  
QUicunque regni sceptra moderatur manu  
920 Populosque fraenat, ferre non debet reos.  
Supplicia firmant regna; quos ferrum abstulit  
In sacra Regum capita non stringunt manus.  
Vacuandus ergo carcer, & ferro caput  
Reis metendum. Rey. Magne Rex, populum time:  
925 Uterque populo gratus, in dubio est salus  
Persaepe Regum cum reos magnos necant.  
Th. Indigna sceptro dextra, quae plebem timet,  
Jaculatur alijs nostra majestas metum.  
Opprimere magnos qui potest ferro reos,  
930 Rex est timendus; quamdiu vitam trahunt  
Semel rebelles, tam diu culpas alunt.  
Cyp. Si culpa certa est, poena jam culpam obruit,  
Tulere nigros carceris duri specus.  
Th. Punire talem sola mors culpam potest.  
935 Satis est, scelestis parcere indignum est reis.  
Etiam ad tribunal Nata? cur vultus madet?  
Cur ille noster lachrymas spargit Nepos?  
Ama. Cura una versat pectus, exagitat, rapit,  
Et cura pro te est. Visa sum noctu aethere  
940 Videre rupto fulmen (avertas Tonans!)  
En horror intus pectus, & vocem premit!  
L 5

170 NICOLAI VERNVLAEI  
Th. Effare totum Nata. Amal. Vix horror sinit.  
Fulmen coruscis in tuum flammis caput  
Caelo Tonante cecidit, & madidum tuo  
945 Arsit cruore. Causa fletus haec mei est.  
Tuumne Nata fulmine obtritum caput,  
Quassata flammis membra ut excipiam sinu?  
Per hoc tribunal, per tuum Sceptrum Parens  
Saevire noli; Symmachum & Boëtium  
950 Mea cura versat, aethere implorant opem  
Tristes ab alto; ne tuus peccet furor  
In tanta Genitor capita. Magnorum Ducum  
Haec una laus est, parcere. Ath. Ergo Rex, reis  
Rogo parce tantis, si quid in me jam placet,  
955 Tuus ecce supplex pedibus advoluor Nepos.  
Th. Istud reorum facinus haud lachrymas petit,  
Petit securim. Nata, ne noctem time,  
Regum benignus vertices servat polus.  
Pereant, nocere mortui nunquam solent.  
960 Quid ista? quid vult? Elp. Supplicem turbam vides  
Natos, nepotes, conjugem, Natam: mei  
Si forte fletus nil queunt, istis dabis.  
Rex magne cujus dexteram Gentes tremunt,  
Beatque coelum, sic tuum pectus preces,  
965 Si misera flectis perditae clades Domus,  
En illa supplex genibus advoluor tuis  
Quae stirpe Patrum clara, conjugio inclyta  
Nuper ferebar; nunc maritum, nunc patrem  
Viduata quaero. Quicquid indulsit mihi  
970 Fortuna, tolle, purpuram & faces rape,  
Opes Domosque; conjugem saltem & patrem  
Concede miserae. Quid tuas armas manus?

THEODORICVS. 171  
Depone fulmen, innocens servas caput.  
Non semper Aether fulgurat, ponunt minas  
975 Irasque venti, fluctibus stratis mare  
Quandoque pacem servat, & pulso polus  
Mundum serenat imbre: quid semper furis?  
Benignitatis sentiam donum tuae.  
En istud alti verticis supplex jubar  
980 Aspicio misera, sparge jucundos mihi  
Radios favoris, sparge concessae pium  
Jubar saluti; per tuum Numen precor,  
Per ista rursum genua; per Natam tuam,  
Per hunc Nepotem, per tuum pectus, rogo.  
985 Rei. Concede lachrymis aliquid, & tantum pius  
Solare luctum: tota te Tellus tremit,  
Ut nunc ameris effice. Cyp. In larvas decet  
Saevire nunquam, carcer exhausit reos,  
Voluuntur umbra, degravat ferrum manus.  
990 Vix vita restat. Th. Nullus hic lachrymis locus,  
Cum proditores Regiam vitam petunt.  
Aliquando amavi Symmachum, & Boetium,  
Et consulatus obtuli, & lauros dedi.  
Mutata sors est, sentient poenas, suum  
995 Mactare Regem qui volunt: ne sit mora.  
Man. Nihil ergo nostris lachrimis Princeps dabis?  
O parce Patri, parce Rex avo & Patri.  
Miserere Princeps. Sev. Ira si crescit tua,  
Patremque avumque perdere est animus tibi,  
1000 Natos parenti junge; qui Patrem necat,  
Natos trucidat. Magne Rex, serva Patrem.  
Miserere Th. Nunquid obsides avi & Patris  
Hic esse vultis filij? Man. Princeps, volo,

172 NICOLAI VERNVLAEI  
Ibo ad catenas, carcerem intrabo. Pater  
1005 Sit liber. Seu. Ipse frater, intrabo simul,  
Etiam securi subdere hoc strictae caput  
Pro Patre fas sit. Elp. O mei! Nati mei!  
Hoc vultis ergo? Man. Grata sors haec pro patre est.  
Th. Tradantur isti, cede tu mater, tuum  
1010 Hodie videbis liberum sponsum & Patrem.  
Man. Vale ergo mater; Sev. Et meum amplexum pete.  
Elp. Valete Nati, gaudeo, atque horror meos  
Infestat artus; major incessit timor.  
SCENA IV.  
Theodoricus, Sylvanus, Vitalis, Tribunus.  
THEODORICUS.  
MUtare mentem non decet. Caput hoc meum  
1015 Sceptrumque testor, sanguinem & vitam dabunt.  
Mors liberabit impios. Parcam reis  
Haurire nostrum sanguinem quando volunt?  
Hos parricidas, has alam pestes meas?  
Decreta mors est, stricta praescindat caput,  
1020 Caput impium, caput efferatum, atrox caput,  
Securis. Syl. Ergo dum potes ferrum occupa,  
Neglecta culpa per suos crescit gradus.  
Quicunque parcit, vitia parcendo fovet.  
Vit. Age Rex domare vulnus hoc ferro potes.  
1025 Aliter mederi non potes. Th. Jam sit satis,  
Subdant securi colla, vixisse est satis.  
Agedum Tribune, quod volo, ut fiat, vide.  
Servabis istos: consilia rursum expetam.

THEODORICVS. 173  
Forsan parentum sanguinem augebunt suo.  
1030 Tri. I perge Miles, jussa nam Regis tenes.  
Educ utrumque, ponere hic restat caput,  
Syl. Actum est, peribunt; vicimus, fraudes juvant.  
Juvat intueri subditum ferro caput.  
Juvat videre funeri immersos suo.  
1035 Vit. Obstare nobis jam suo discent malo  
Superba capita, excussimus tandem jugum.  
Mors haec triumphus & novum est regnum mihi.  
SCENA V.  
Tribunus, Boëtius, Symmachus, Crispus, Calixtus.  
TRIBUNUS.  
NEcessitatis ultimae, dum Rex jubet,  
Saevaeque vobis nuntium mortis fero,  
1040 Haec est voluntas Regis, ut strictae caput  
Detis secui. Doleo, & in totos abit  
Jam frigus artus; parcite, hoc leges jubent,  
Lex est voluntas Regis, hanc certum est sequi.  
Boët. Tribune gratus advenis: quis te metus  
1045 Percellit animo? quod jubes, gratum est, mori.  
Ne funde lachrymas, non eget Boëtius:  
Me longa docuit vita jam pridem mori.  
Tri. Placare Regem lachrymis nemo potest.  
Conjux, tuique Filij, & Regis Nepos  
1050 Mixtas tulerunt lachrymis Regi preces,  
Augusta flevit, interim addixit neci.  
Boët. Lex una mortis omnium est: Reges quoque

174 NICOLAI VERNVLAEI  
Dant colla morti. Quisquis in lucem venit  
Puer sepulchrum clausas in cunis habet;  
1055 Moriendo crescit, deinde crescendo sibi  
Majus sepulchrum praeparat; tandem cadit.  
Vivendo morimur, citius hic, sero hic suas  
Vices subibit: nullus evadet vices.  
Seu sit securis, seu cruces, seu sit rota,  
1060 Mors una tantum est. Symmache optatus dies  
Illuxit ergo, compotes voti sumus.  
Hâc morte liber carceres linquam duos,  
Hunc Regis, istum corporis. Satis est meae,  
Satis est, catenae, solvite hos artus meos  
1065 Mors me solutum reddet, assertum polo  
Mors me beabit. Pergo, tu Socer vale,  
Praeibo, tu sequêris, hoc pectus tamen  
Constringe, primum brachijs. Socer vale.  
Sym. Etiam praeibis? non decet Patrem sequi,  
1070 Praeibo Fili, tu meam specta necem,  
Boët. Spectare possum, Genitor, immoto necem  
Et irretorto lumine, hic constans latet  
Sub corde feruor. Tu meam specta, Parens  
Non indecorus pulvere ad metam ruam.  
1075 Jam certa pectus gaudia invadunt meum,  
Animusque gestit. Ultima haec forti via  
Calcanda passu est, ô Socer rursus vale.  
Alium per astra mox tibi amplexum feram,  
Felicitatis socius, & pugnae comes.  
1080 Sym. Praeibis igitur; vade Doctorum decus,  
Lumen sophorum, Gloria aetatis tuae,  
Lux magna Romae, gentium votum omnium.  
Me rursus Astra liberum adjungent tibi.

THEODORICVS. 175   
MORS BOETII.  
Boët. Age nunc Boëti, desuper spectat Polus,  
1085 Hic spectat Orbis, gloriae extremum tuae  
Calcas theatrum; vita jam fluxit tibi,  
Mors instat atra: testibus tantis mori  
Orbe atque coelo jam licet. Coeli Tonans  
Et vos, beati Coelites, testor mihi  
1090 Haec visa semper vita fucatum est bonum.  
Vale ergo vita, Purpuram & fasces tuli,  
Istos & illam consul illustrem dedi,  
Et dignitatis causa, solamen fuit  
Urbis gementis. Rursus hoc testor jubar  
1095 Micantis orbis, purpuram tempsi meam,  
Opes, honores, cuncta Fortunae bona.  
Vale ergo Munde, quod tuum est, reddo tibi,  
Usum dedisti, sit satis. Restat mori.  
Quae causa mortis, scire jam Mundus cupit,  
1100 Non impiata est sanguine haec ullo manus,  
Mens pura sordes fugit, & Patriae est fides  
Servata semper, Pauperum tutor fui,  
Vindex malorum, Juris & fidei simul  
Tenax avitae. Scis Tonans, animum hunc vides  
1105 Pro te tuaque perfero hanc mortem fide.  
O grata mors? lucis optatae jubar!  
Moriamur ergo dum licet; pulchrum est mori  
Cum pulchra mens est, nec creat mortem scelus.  
Puer, quid istis imbribus foedas genas?  
1110 Quid mutus haeres? Cri. Quod decus Romae cadis,  
Quod te Tyrannus victimam immitis premit.  
Quod fida Conjux nescit, ignorant tui.

176 NICOLAI VERNVLAEI  
Nec illa Conjux Conjugem, nec hi Patrem  
Ultra videbunt. Boët. Crispe, tu extremum Vale  
1115 Portabis illis, Lachrymas Boëtius  
Nullas requirit. Morte qui tali cadit  
Non est gemendus, tu mihi aeternum vale.  
Domitor Averni Christe, qui mortis micans  
Spolijs triumphas, Gloriae hanc sacram tuae  
1120 Admitte mortem; Culpa si quae sit mea,  
Miserere, noster abluat culpam cruor,  
Tibi cruoris consecro rivos mei.  
Nunc perge Miles, ecce cervicem dabo.  
CHORUS ANGELORVM.  
O pugna pugna felix,  
1125 Quae te beat Boëti,  
En mors tibi trophaeum est,  
Cape nunc poli coronam.  
Cri. Nunc vixit, intus corpori adstabo sacro,  
Et cuncta cernam. Claudere hunc utinam diem  
1130 Misero liceret: Sit licet Boëtius  
Nullis gemendus, attamen semper gemam.  
MORS SYMMACHI.  
Tri. Tuus ordo restat; perge, jam cecidit gener.  
Ibi truncus, illic corpori avulsum caput.  
Sym. Sanctum cadaver, cujus aetherios lares  
1135 Mens plena coelo subijt, atque aevum tenet.  
O anima sancta, fulgurantes quae polos  
Inusitatâ luce peruadis! tuum  
Veneror cruorem, veneror hos artus sacros.  
Sed en superstes carceris socius tui,

THEODORICVS. 177  
1140 Adhuc anhelo; perge, da socio manum,  
Qua fluxit ille sanguis, aggrediar viam.  
Expande dextras, irruo, amplexus peto.  
Nihil moramur, gestit effundi cruor,  
Cervix parata est, cum voles, miles trahe,  
1145 Senile corpus jam novum robur capit.  
Vale ergo Terra, viximus; vitae fuit  
Meta una virtus; purpurae fulgens honos  
In me refulsit, innocens viguit Patrum  
Virtus meorum. Symmachum forsan tuum  
1150 O Roma flebis; parce, mutatum est decus,  
Te plango Roma Gothicâ oppressam manu.  
Vale ergo Roma, Rex vale, ignoscat Tonans  
Tibi tuisque. Vindicem metuo ut Deum,  
Justum ut tribunal perferas, venies tamen  
1155 Et nos sequeris. Christe da robur novum.  
Calixte, nostros accipe amplexus, vale.  
Ca. Permitte sanctos osculo amplectar pedes,  
O lux Quiritûm! Quam tuum multa extrahet  
Lamenta funus! vindicem obtestor Deum,  
1160 Dignas Tyrannus sentiat poenas brevi!  
Sym. Calixte fletum siste, cum visum Deo,  
Dabit ille poenas; potius ignoscat tamen,  
Ipse ad triumphum pergo ne mortem fleas.  
Caput en paratum est, Miles, hoc ferro mete.  
CHORUS ANGELORUM.  
1165 O Sancte, Martyr inclyte,  
Vicisse iam tandem sat est,  
Subi triumphum Symmache  
Tibi frui fas est Deo.  
M

178 NICOLAI VERNVLAEI  
Cal. Terras reliquit Symmachus, coelum tenet.  
1170 Beate Martyr veneror hunc sanctum tui  
Diem triumphi, veneror & sanctae sacrum  
Mentis cadaver! nunc age & coelo favens  
Tuos, tuamque respice & juva Domum.  
CHORUS.  
Luge sparsis Roma capillis,  
1175 Luge laceris turpata genis,  
Heu occidit Boëtius!  
Tuus occidit Boëtius!  
Luge rursum, luge rursum;  
Contusa gerens pectora pugnis,  
1180 Furor peremit Symmachum,  
Tuum peremit Symmachum.  
Cecidit clarum sophiae lumen,  
Cecidit sanctae columen vitae,  
Sophiae jubar Boëtius,  
1185 Et norma vitae Symmachus.  
Utrumque suo sanguine mersit  
Ebria tristi caede Tyrannis,  
Et laurigeris acta quadrigis  
Fert Impietas horrida palmam.  
1190 Miseri vestros flete patronos,  
Inopes vestros flete parentes.  
Nullum superest Plebis Asylum,  
Et Justitiae cecidit fulcrum.  
O Sol! refugos sed premis ignes.  
1195 O vos, dicite, dicite Stellae,  
Dicite vigiles Numinis oculi;  
Et erit semper laeta triumphis,

THEODORICVS. 179  
Et erit semper funere laeta,  
Saevo Impietas effera ludo?  
1200 Trahit innocuum mucro cruorem,  
Et sancta metit colla securis.  
Veniet, (nempe hoc credimus omnes,)  
Veniet rapido turbine Nemesis.  
Tunc fulmineo demetet ictu,  
1205 Laetum multâ caede Tyrannum.  
Non effugiet tunc dolus ictum.  
Et luxuries mersa cruore  
Sero diros flebit amores.  
Sequitur semper poena scelestum,  
1210 Si pede claudo forte moratur.  
Tunc sera gravi, cum venit, ictu  
Ultima mortis funera portat.  
Tamen, Boëti, te tamen  
Tristes peremptum flebimus.  
1215 Et moesta quaeret Symmachum  
Urbs lachrymis perennibus.  
Finis Actus Tertij.  
M2

180  
ACTVS QVARTVS.  
Argumentum Actus Quarti.  
Cum recipere Elpidia maritum ac patrem putat, utriusque  
caput accipit, nec filios recipit. His peractis dum publice  
epulo recreare se Rex putat, insertum ferculo caput  
Symmachi sibi minantis videre se arbitratur; itaque  
phrenesi & insaniâ corripitur, inque lectum defertur.  
SCENA I.  
Vindicta, Angelus.  
VINDICTA.  
MAtura tandem culpa supplicium petit,  
Decrevit Aether, Coelitum eluctans scelus  
Irritat arces. Magne coelorum Tonans  
1220 Quousque tandem? Prima Romani jacent  
Decora Senatus, & cruor pulsat polos,  
Vindexque poscit fulmen. O tandem Deus!  
Etiamne inultum barbari Regis scelus,  
Inexpiatum perfidi monstri nefas,  
1225 Vel Astra cernent, fessa vel Tellus feret?  
Ite ite nubes, cogite undarum globos,  
Concipite flammas, gravidus in fulmen novum  
Tumescat aër, ipse rumpatur polus,  
Et mox tonando flammeas ructet faces.  
1230 Exurge Genitor, hic tuam irridet manum.  
Vanumque spernit fulgur; Impietas simul  
Curru triumphat à reo. Satis est Tonans,  
Dehiscit Orcus, victimam expectat suam.  
Permittis? Ibo conscium pectus manu  
1235 Utraque rumpam, spiritum immanem extraham,

THEODORICVS. 181  
Foedum, cruentum, turgidum, vanum, efferum.  
An. Vindicta, nondum; sera sed longo tamen  
Venies dolore, patere non longas moras.  
Jam jam tot istis expuet fessam malis  
1240 Animam nocentem: furere qui tantum potest,  
Furor hunc necabit, Morte decretâ loquor.  
Vin. En exit amens, flammeo vultu furit,  
Abit, haeret, errat, sistit, ardescunt genae,  
Tacitos dolores ore turbato exerit  
1245 Non unus ipse est, queritur, exclamat, gemit,  
Trepidat, resultat: pallor ardorem fugat,  
Vultus in omnes ibit. O sero mala  
Praesentit animus? ecce vix praesens sibi est.  
SCENA II.  
Theodoricus, Elpidia, Senex, Chorus.  
THEODORICUS.  
IMmane Coelum? quid meos turbas dies?  
1250 Quid hos tumultus pectoris trepidi cies?  
Jacent scelesti, parta jam tandem est quies  
Et adhuc timemus? Sen. Major exoritur timor.  
Qui plura patrat scelera, majorem parat  
Animo timorem; nam esse non potest quies,  
1255 Ubi inquinatum pectus, & mens est fera.  
Th. Satis est, supremi juris exemplum dedi.  
Nunc sum monarcha, nemo jam mecum regit;  
Jacent superbi, sanguine oppletam suo  
Vomuere vitam, lege qui nostrum suâ  
1260 Sceptrum regebant. Sentient ensem & manum  
Tumidi Quirites, & pati Regem scient.  
M 3

182 NICOLAI VERNVLAEI  
Alio rubere sanguine haec debet manus,  
Secanda cervix alia; non unus fuit  
Princeps nocentum, fertile est urbis malum.  
1265 Sen. Sitit cruorem dextra, quae imbuta est semel.  
Mortes Tyranno mille non unum est scelus.  
Th. Firma est potestas quando non restat metus,  
Regnare vivis invidis nemo potest.  
Obstare discant Regibus, poenas habent.  
1270 Quid ista rursus foemina? Imperium dedi.  
Elp. En rursus adsum prona, promissi memor  
Da Rex maritum. Th. Liber est. Elp. Da Rex Patrem.  
Th. Et ille liber: carcere excessit Pater,  
Prior Maritus. Elp. Respice O Regem Tonans,  
1275 Benignitatis ille divinae est favor.  
His te marite brachijs, his te Pater  
Complectar ulnis; rursus & rursus simul  
Complectar ambos. Th. Fac cito adsint, huc eos  
Tribune siste. Mulier hic ambos habes.  
1280 Iste est maritus, hic Pater: vultus vides?  
Agnoscis illos? Elp. Heu Tonans! Heu! Heu! Tonans!  
Ch. En moesta retro labitur: dolor sibi  
Incumbit ipsi. Domina, quid praeceps abis?  
Quid tota luctu deficis? vires suas  
1285 Mens lapsa totas perdidit: pallor genas  
Exhausit ambas. Elp. Heu dolor! surge ô dolor!  
Ergo, Tyranne, perdidi sponsum meum?  
Ergo Tyranne perdidi Patrem meum?  
Quid heu? quid Aether? una me viduam dies,  
1290 Et cernit orbam: tolle quod restat, meum,  
Meum hoc Tyranne pectus effodias licet,  
Educ cruorem, restat ulterius nihil.

THEODORICVS. 183  
Tyranne Princeps, Tartaro addictum caput,  
Fatale monstrum saeculi Pestis tui.  
1295 Th. Removete, tanto quid furit gemitu impotens?  
Elp. Da, redde Sponsum, ne gemam Patrem meum,  
Da, redde Patrem, ne gemam sponsum meum,  
Da redde utrumque, ne Patrem & sponsum gemam.  
Prohibes dolorem? perfide hunc nobis facis.  
1300 Sen. Hoc est Tyranni, fletuum causam dare,  
Prohibere fletus. Th. Iste jam cesset dolor,  
Vivas, maritus vixit, & vixit Pater,  
Discede, lachrymis alia funestes loca.  
Elp. Si vidua per te, si orba sum, saltem meos  
1305 Mihi redde matri liberos; unus mihi  
Referet maritum, & alter ostendet Patrem.  
Th. Unum marito, & alterum adjungam Patri:  
Miscebo Patris sanguinem, & prolis simul.  
Elp. Ne sponsa sim, ne filia, hoc fecit tuus  
1310 Furor Tyranne: mater ut non sim furor,  
Idemne faciet? Supplicem matrem vides,  
Da, redde Natos. Th. Ista gens tota est mihi  
Delenda ferro, capita Natorum auferes.  
SCENA III.  
Elpidia, Senex, Chorus, Crispus, Calyxtus.  
ELPIDIA.  
BIs orba nunc sum, fregit in nobis suas  
1315 Fortuna vires. Nuper illustrem Patre,  
Natis, marito Roma me vidit; feror  
Nunc sola, Natis destituta, & Conjuge,  
Et Patre. Quo me, quo dolor miseram trahis?  
M4

184 NICOLAI VERNVLAEI  
Th. Impone, Domina, lachrimis tantis modum,  
1320 Hi te dolores languidam excruciant magis.  
Elp. Ponam dolores? cuncta nunc subeunt mala,  
Ponam dolores? hi mei exemplo carent,  
Et invenire non sibi possunt pares.  
Retinere nemo, nemo solari potest.  
1325 Ubi illa capita? Tb. Cerne, confudit cruor,  
Nec hoc, nec illud ipsa discernes caput.  
Forsan Maritus iste, forsan est Pater.  
Elp. Amplectar istud, illud amplectar quoque,  
Errare noster hic amor tantus nequit.  
1330 Hoc est Mariti, Patris est illud caput,  
Amor huc, & amor istuc trahit: nescit dolor  
Quo vertat imbres, (lachrymas ambo petunt.)  
Ubi prima figat oscula, (haec ambo volunt,)  
O chare conjux! ô caput! charum caput!  
1335 Ubi nunc serenum frontis augustae jubar?  
Dilecte Genitor! sancta frons! sanctae comae !  
Ubi nunc verendum verticis tanti decus!  
Utrumque libem, rursus & libem osculis,  
Iterum recurram: mille post mortem dabo.  
1340 Venite, noster hic dabit tumulum sinus.  
Fiet Mariti tumulus hic Sponsae sinus,  
Fiet Parenti tumulus hic Natae sinus,  
Ambo hic jacete, pectore aeternum premam:  
Ambos rigabo lachrymis semper meis.  
1345 Th. Quid, Domina, tanto deficis luctu tibi?  
Lugere nostrum est, lachrymas Roma occupet;  
Perdis Maritum? Roma patronum suum.  
Perdis Parentem? Roma subsidium suum.  
Utrumque perdis? Roma perdit omnia

THEODORICVS. 185  
1350 Lucem, columnam, columen, auxilium, decus,  
Inopum parentes, vindices juris sacri.  
Sen. Qui Symmachum, Boëtiumque sustulit,  
Nihil reliquit: nil tibi, & Romae nihil.  
Lugenda mors est omnibus, primo tibi.  
1355 Tamen adde fraenum, sapere non potest dolor,  
Cum fraena nescit. Elp. Ibo, perquiram omnia,  
Quodcunque restat condere hoc mens est sinu.  
Venite mecum. Ch. Cerne quis luctus novus?  
Quae causa Juvenes lachrymas vestras trahit?  
1360 Cri. Haec quae omnium; communis est noster dolor,  
Inopum Patronos flemus, atque urbis decus.  
Elp. Agnosco vultus, Crispe. Cr. Domina, sat tibi  
Lachrymae loquuntur; solus, ô dirum nefas!  
Ad te revertor. Elp. Tu Calixte. Ca. Sat tibi  
1365 Etiam loquuntur lachrymae solum vides.  
Elp. Vbi est maritus Crispe. Cri. Quod restat, locus  
Hic servat, intus membra defuncti jacent.  
Vidi securi cum caput lictor tulit,  
Et sancta fregit colla; magnanimus stetit  
1370 Diro sub ictu, nullus inflexit timor.  
Ipse amputatum manibus attollens caput  
Surrexit, ivit, gestijt, risit necem.  
Portenta dico, crede Domina, coelites  
Cecinere sacrum funeri adstantes melos.  
1375 Elp. O sancte Conjux, Conjugem tecum rape.  
Cal. Vidi parentem, colla cum ferro obtulit,  
Mortem lacessens: ibat impavidus senex,  
Parcens Tyranno, sed sibi mortem petens.  
Testatus astra & consciam mentem bene,  
1380 Generum secutus aetheris subijt lares.  
M5

186 NICOLAI VERNVLAEI  
Cantum dedere caelites sanctum & novum  
Elp. O sancte Genitor, respice hîc Natam tuam.  
Ubi sunt? eamus, omnia hoc condam sinu.  
Perire debet nil mariti, nil Patris.  
SCENA IV.  
Theodoricus, Amalasuntha, Athalaricus.  
THEODORICUS.  
1385 QUid immerentes Nata confundis genas?  
Quid rore tanto diffluis? quid tu Nepos  
Hilarumne laetae mentis obscuras jubar?  
Cur ora languent moesta? Ama. Metuo Rex tibi  
Metuo Parenti; neutiquam, credo, tamen  
1390 Timore vano cor tremit. Ath. Trepido quoque  
Et ipse tanti nescio causam metus,  
Cumque intueri te volo, extemplo fleo,  
Et tota luctus Aula deposcit meos.  
Th. Sic trepidat aetas parva: ne cura metum,  
1395 Nunc festa lux est, lux ea regni mei.  
O Nata laetos sume jam vultus mihi,  
Tu spes meorum prima votorum. Nepos,  
Expande pectus, gaudijs danda est dies, ˂guadiis  
Postquam securis abstulit regni reos,  
1400 Et perduellis fluxit in mortem cruor.  
Parate dignas regio luxu dapes,  
Hodie bibendum est, in diem noctis cadant  
Lychni micantes. Nata, tu mecum sede,  
Accumbe lateri proximus nostro Nepos.  
1405 Sedete Proceres ordine. Ama. Insurgit metus,  
Et major animum concutit totam pavor.

THEODORICVS. 187  
Retro voluntas cedit. Avertat polus,  
Nam fulminantes horreo coeli faces.  
Ath. Nec esse possum laetus, & stomachus cibos  
1410 Fastidit ultro. Th. Pellitur vino metus,  
Miscete vinum, & ardeant vino scyphi.  
Instruite mensam dapibus, & desit nihil.  
 Hic convivium celebratur.  
SCENA V.  
Senex, Vindicta, Angelus.  
SENEX.  
A Nimum Tyrannus vincit, & longos premit  
Cordis dolores: esse laetus non potest  
1415 Cujus cruore dexterae fuso madent.  
Male conscium recreare pectus non potest  
Ardens falernum; cura laetitiam rapit,  
Et semper intus facinus exercet metum.  
Vin. Satis est, Tyranne, Lusit impietas satis.  
1420 Nunc hora poenae est. Laeta scelerum regna sunt,  
Sed brevia; patiens est Tonans, tandem tamen  
Punit severus. Semper exultant diu  
Hac lege scelera, ut seipsa tum tandem necent.  
Sic est, venena nempe, quae vivos premunt,  
1425 Se lenta perdunt. Jam tibi frustra merum  
Titillat animum: non dabunt vitam dapes.  
An. En hora medias inter effulsit dapes.  
Vindicta, facinus ecce maturum cadet,  
Decrevit Aether, jam nocens poenas dabit,  
1430 Justâ furorem lege confundet furor.  
Vin. Bene est superbo verticem attollat gradu,  
Haec meta vitae est, mensa confundet scelus.

188 NICOLAI VERNVLAEI  
SCENA VI.  
Theodoricus, Amalasuntha, Athalaricus, Reymerus,  
Cyprianus, Sylvanus, Daemones.  
THEODORICUS.  
QVod cerno monstrum? Nata. Ama, Quid Genitor vides?  
Quid est? quid horres? Th. Ferculo insertum caput,  
1435 Caput istud atrox, impium, infandum caput,  
Vt ecce dentes exerit? Ama. Rhombi est caput,  
Nil genitor horre. Th. Symmachi est istud caput,  
Cerno, nec erro, Symmachi est istud caput,  
Hiat, minatur, sanguinem frendens vomit.  
1440 Ama. Tenete Regem Principes. Credas Parens  
Quodcunque cernis piscis est tantum caput.  
Th. Etiamne fraudes Nata tu nectis Patri?  
Vt ecce patulis faucibus, frendet caput?  
Et tu resurgens Symmache in nostras dapes  
1445 Procurris ultro? me vocas? pugnam cupis?  
Venio, date arma, fulmineus istam manum  
Defendat ensis. Perge jam confer gradum,  
Hac parte confer, impium rursus dabis  
Ictus cruorem, rursus hâc lacerum manu  
1450 Mergam sub Orco. Tu tuum in pugnam vocas  
Damnate Regem? Principes, arma huc date,  
Date arma; nunquid sanguinem hic victus dabo,  
Vincarque inermis? Perfidi jam jam dolos  
Agnosco vestros, proditis Regem impij.  
1455 Da nata ferrum. Am. Genitor ah sistas manum,  
Te spectra vexant, mente turbatâ furis.

THEODORICVS. 189  
Nihil est, nec instat, qui tuam pugnam velit.  
Th. Ecce ecce totus irruit, ruit, ruit,  
Congredere perge, congredere, dextram offero,  
1460 Oppono pectus; cur fugis pugnam senex?  
Sta, siste, verte pectus, opponas manum,  
Hic sum, retorque lumina, hic sum, da manum.  
Fuga nulla, claudam qua fugae campus patet.  
In his & istis ungibus linques caput,  
1465 Lacerabo pectus, sanguinem exhaustum ebibam.  
Repete silentum regna, quid Phoebi jubar  
Foedas anhelus? Ergo te nondum satis  
Stygiae coërcent impium monstrum fores?  
Nepos adesto, jam tuam posco manum,  
1470 Move arma mecum, solus in monstrum hoc ruo.  
Ath. Quid arma poscis? nullus in Regem ruit,  
Adsum paratus, causa si quae sit mori.  
Quiesce tandem. Th. Vah avum linquis Nepos?  
En rursus ille: perge, vel vitam evomam,  
1475 Vel te sub Orcum rursus impellam manu.  
Speras triumphos? mille si vitas habes,  
Tibi mille tollam: perge qua currit dies.  
Etiam occupabo solis errantis vias.  
Impelle coelum, fulminis flammas pete,  
1480 Istas retorquens in tuum impellam caput.  
Impelle Ditem, Tartara auxilium ferant,  
Te Tartarorum rursus in flammas agam.  
Heu heu! quid instas dira Furiarum Phalanx!  
Heu heu! quid instas? Agmen infernum intuor,  
1485 Quid cerno? dirum noctis obscurae genus  
Me circum oberrat. Distrahor, ferior, premor.  
Re. Quae fingit amens spectra? quid cernit tremens?

190 NICOLAI VERNVLAEI  
Ut aestuantes huc & huc vultus refert?  
Th. Heu pereo vivus! Symmache, ah, ah Symmache,  
1490 Ignosce Regi, vincis, & victum vides,  
Ignosce misero. Heu rursus instat, ô mei  
Juvate Famuli, gutturi impingit manus.  
Dehisce Tellus, in tuo lateam sinu.  
Heu recipe Regem! Cyp. Sudat, & trepidat simul,  
1495 Oculi laborant, erigis terror comam.  
Th. Adhuc ne vivo? Symmache, ah, ahi Symmache,  
En habes jacentem; supplices tendo manus,  
Ignosce misero: renuis? involue hoc caput.  
Lacera jacentis pectus, effodias manu  
1500 Quicquid sub isto pectore occultum latet.  
Occide, macta, eviscera, calca, obrue.  
Heu! heu! heu! heu!  
Ama. Juvate quaeso Principes miserum Patrem.  
Syl. Accedo: densam faucibus spumam egerit,  
1505 Torvo minatur ore. Quid frustra furis  
Miserande Princeps? spectra fingis, & tuo  
Furore peccas; adsumus Proceres tui.  
Vit. Opem feremus, suscita sensus tuos,  
Agnosce Natam. Th. Nata si Patri faves  
1510 Evisceratum jam jube Patrem mori.  
Animam hanc revelle, filiae Pietas erit  
Mactare Patrem. Am. Potius ô genitor tuos  
Compone sensus? praesto sum, jam jam libens  
Patrem juvabo, Respice huc, noscas tuum  
1515 Genitor Nepotem. Ath. Respice in fletus meos,  
Per te, per ipsum te precor Princeps, Deum,  
Tibi parce, ne quid peccet in corpus manus.  
Compone mentem. Th. Vah Nepos nec fers opem?

THEODORICVS. 191  
Age sume ferrum, pectus hoc, & hoc latus  
1520 Transadige, rumpe, distrahe, exscinde, eneca.  
Vix vivo, dente Symmachus totum terit,  
Et me cruentis faucibus tritum vorat.  
Anima, quid haeres? evola, crumpe. O Tonans!  
Crudelis Aether! non mori tandem dabis!  
1525 Ama. Accipite Proceres, forte cessabit furor  
Quando quiescet, perluat sommus brevis  
Agitata rore membra. Tu coeli Tonans,  
O parce Regi, Parce, iam poenas dedit.  
 Refertur, & infertur in lectum.  
CHORUS.  
Quam vanus est Regum furor,  
1530 Cum lege contempta Poli  
Minas vomunt, spargunt neces?  
Tacito subintrat mors gradu,  
Morbisque commutat minas,  
In eosque contorquet neces.  
1535 Mens illa contemptrix Dei,  
Ignara jam languet sui;  
Manus illa violatrix sacri,  
Vix viva jam lectum gravat  
Astat trementi mors fera,  
1540 Et horror artus congelat:  
Solitus timere Rex nihil,  
Umbras diemque jam timet.  
Cessant minae, cessant manus.  
Mens sola non perdit metus,  
1545 Et lingua tantum murmurat,  
Sperare spes quod non potest.

192 NICOLAI VERNVLAEI  
Sic ille Regum Rex Deus,  
Reges nocentes opprimit:  
Et folia ceu vento cadunt,  
1550 Sic concidit Regum furor,  
Divina cum tangit manus.  
 Finis Actus Quarti.  
ACTVS QVINTVS.  
Argumentum Actus Quinti.  
Moritur Tyrannus, Divinae Iustitiae Tribunali Anima eius  
sistitur, & accusantibus Ioanne Pontifice, Boëtio,  
Symmacho, aeternis inferorum ignibus adiudicatur.  
SCENA I.  
Vindicta, Vmbra, Daemones, Senex.  
VINDICTA.  
TAndem supremam spiritu exhausto trahit  
Vitam Tyranus, faucibus clausis furor  
Vixdum timores murmurat, vixdum suos  
1555 Sentit dolores, Incubat strato miser,  
Oculosque cuncta luridos circum rotans  
Effugia quaerit. O miser! latitat tuo  
Sub corde Fatum, & undique impendet polus.  
Hinc inde clausus pendulos cernis polos.  
1560 Quocumque trepidum torqueas vultum tremens  
Semper teneris, vertici aeternum tuo  
Arx alta fulminantis incumbit Dei,  
Reumque cingit. Nullus effugio est locus.

THEODORICVS. 193  
Prodite Manes, flebiles Vmbrae metus  
1565 Injicite saevos, sentiat mortem, prius  
Quam morte vitam deserat. Vm. Praesto sumus,  
Cingemus illum, turpis, exosus sibi,  
Spectrisque victas, debitam aeternis dabit  
Animam caminis. Dae. Iste jam factus cadet,  
1570 Et destinatus concidet Diti furor.  
Cingemus & nos undique, in laqueos cadet  
Nostros protervus. Vin. Ite jam sontem voco  
Dei ad tribunal; parvula in puncto est mora.  
Sen. O quantus intus luctus! invasit dolor  
1575 Immensus Aulam, tecta lamentis sonant,  
Hinc Nata Patrem deflet, hinc plorat Nepos,  
Et inde lugent Principes, lachrymis natant  
Augusta tepidis atria: ipse Rex gravi  
Dolore pressus, halitum extremum trahit:  
1580 Totum rigescit corpus insolito gelu.  
En Aula jam jam panditur, luctus patet.  
SCENA II.  
Theodoricus, Amalasuntha, Principes, Athalaricus,  
Vindicta; Vmbrae, & Demones  
circa Regem  
THEODORICUS.  
HEu! heu! medullis saevus inserpit dolor,  
Mentemque versat! defluo, in mortem cado, ˂ cabo  
Intus redundat Pestis, heu totum jecur  
1585 Ignes adurunt, & fibras stringit gelu.  
Medios in ignes, frigus in medium simul  
Abripior amens! Principes vos hoc manu  
N

194 NICOLAI VERNVLAEI  
Penetrate pectus, frangit hoc ferro latus,  
Terebrate ventrem. Am. Vince Rex, vince hos tuos  
1590 Genitor dolores, ipse respiciet Tonans,  
Dabitque robur. Th. Iste me occidit Tonans.  
Crudele coelum! nil moror, coelùm tona,  
Hoc ventre laetus fulmen excipiam tuum.  
Vin. Haec est Tyranni poena, dum vult, non mori.  
1595 Hoc est furoris praemium, toties mori.  
Th. Heu dira species! ite damnatae stygis,  
Avidaeque larvae. Commoda ferrum Nepos,  
Da trade ferrum: Quid meos Manes moror!  
Heu pereo vivus! iste me perimit Tonans  
1600 Vivum cadaver! Ath. Quantus heu Regis dolor!  
Ut se revoluit? aestuat, spumat, fremit.  
Jacet en quietus, forsan expirat calor.  
Et mox rigescit. O Parens!O Rex! Th. Nepos.  
Cape sceptra, Regnum, quicquid est, totum est tuum.  
1605 En jam trementem, Parca protendit colum,  
Mors instat atra Daemones animae inhiant,  
Aether lacessit, ipse persequitur Tonans,  
Discerpor, heu! heu! totus in nostrum caput  
Conjurat Orcus & Polus; nemo juvat.  
1610 O cur cruore pollui sacro manus!  
Cur te Boëti, Symmache ah, cur te neci  
Dedi Tyrannus? Pontifex tu jam meo  
Dolore gestis, vindicem intendis manum.  
O Phoebe, radios tolle, jam noctem induam,  
1615 Et sempiternam Tartari noctem induam.  
Cur natus unquam? cur vidi jubar?  
Rei. Vel jam Tonantis impetra, Princeps, opem,  
Veniam precare. Th. Fulmen intentat Tonans.

THEODORICVS. 195   
Et fulmen istud vertici impendet meo.  
1620 Cyp. Ipsi juvabunt Coelites, tu spem fove.  
Et concitatos vendica sensus tibi.  
Th. Ipsi ruinam Coelites urgent meam.  
Fusumque per me sanguinem ostendunt Deo,  
Mortemque poscunt. Nulla jam restat salus.  
1625 Dae. Emorere tandem! perge, funestum caput  
Immerge Diti. Th. Vah Deus! vah vah Deus!  
Dae. Emorere, & istum Spiritum tandem exspue,  
Coelum solumque libera, & tandem peri.  
Th. Pergite, cruentâ rumpite hoc corpus manu.  
1630 Anime recede, libera & coelum & solum.  
Dehisce Terra, concidant mecum Poli,  
Insurgat aequor, tota funestum chaos  
Natura pandat, quicquid est, Regem obruat.  
Heu effluo! recede Anime, jam jam ruo;  
1635 Offunde nebulas Phoebe, jam aeternum ruo. ˂ Phaebe  
Heu! Heu! revellor totus, heu! heu! heu! heu! Heu!  
Vin. Satis est, peractum est, exspuit vitam impius.  
Rei. Vitam reliquit, membra constrinxit gelu.  
Non est, recessit, Cyp. Ferreo vinctus jacet  
1640 Sopore Princeps. Amplius non est tibi.  
Augusta, Genitor, non tibi est, Nepos, Avus.  
Ama. Heu tam repente concidit Romae caput?  
Heu Nata pereo cum Patre! O vindex Tonans!  
Efferte corpus. Rei. Tu tibi imponas modum.  
SCENA III.  
Angelus, Vindicta, Daemones.  
ANGELUS.  
1645 SAtis est, Tyranne, te Tonans Vindex, vocat,  
Huc ad Tribunal perge; Vindicta, impium  
N 2

196 NICOLAI VERNVLAEI  
Hic siste Regem, qui suas foedè manus  
Toties cruentans aetheris magni graves  
Contempsit, iras: adsit hic cujus cruor  
1650 Illius ense fluxit. Adsis Pontifex  
Quem torsit ille pallidâ oppressum fame.  
Adsis Boëti, Symmache adsis, jam Tonans,  
Jam vindicabit sanguinem vestrum Tonans.  
Vin. Adsum parata, Judicem expectat nocens,  
1655 Subeo ad Tribunal. Dae. En Tyrannus, en Poli  
Contemptor; ille est, qui suas sacro madens  
Cruore dextras tinxit, & fastu tumens  
Nimium prophano jussa calcavit Dei.  
Vin. Perge ad Tribunal, causa dicenda est Deo.  
SCENA IV.  
Iustitia, Vindicta, Ioannes, Bcëtius, Symmachus.  
JUSTITIA.  
1660 ADsum, tribunal aetheris magni impleo,  
Justitia: nostra praemium & poenam manus  
Dispensat aequa; Tartaro addico reos,  
Piosque coelo: nullus inflectit favor,  
Expendo merita, scelera discutio: bilanx  
1665 Hinc ista nostra est, ensis hic noster quoque.  
Causam nocentes dicere, & justi suam  
Sub lege debent; Justitia moderor Dei  
Forum Tonantis, voce fatali loquor,  
Et impiatum facinus immergo Stygi,  
1670 Et innocentes assero mentes polo.  
Me crine semper Poena ferali anteit,  
Adsunt dolores, funera, & flammae, & cruces,

THEODORICVS. 197  
Nostroque Ditis panditur nutu Domus.  
Quid nunc, quid ad tribunal apportas meum  
1675 Vindicta? Vin. Multâ sisto foedatum nece,  
Justitia, Regem: morte Pontificis madet,  
Et consulari sanguine extinxit sui  
Flammas furoris. Symmachum oppressit furens,  
Sacrum Boëtij sustulit ferro caput,  
1680 Largo cruentans sanguine abjectam fidem.  
In omne facinus mente vesanâ ruit;  
Et quodquod alij, fecit hic solus, nefas.  
Tandem furoris posuit infandam sui  
Crudelitatem, & horridâ fractus nece  
1685 Videt hoc tribunal. Debitam tandem peto  
Justamque poenam, vindicem imploro tuam,  
Justitia, dextram. Iu. Causa dicenda est prius.  
Agite hîc, Beati Coelites, quorum cruor  
Per astra surgens impulit nuper Polos  
1690 Orate causam: vita dum vobis fuit  
Nostis Tyrannum, & scelera, & infandum nefas.  
Ioan P. Hic me in catenis, in nigri latebris specus  
Evisceratum pallidâ extinxit fame.  
In me furorem strinxit, & rabida potens  
1695 Surrexit irâ. Non queror, gratus fuit,  
Quicunque nostrum corpus infregit, furor.  
Saturavit illa, quae dedit mortem, fames,  
Et nunc per omnes flammei coeli plagas  
Albente curru Gloriae aeternae feror.  
1700 Utinam vel isto sapere tunc fato miser  
Potuisset olim. Judica, dum vult Tonans.  
Jam me coruscis Gloria inspergit rosis.  
Iu. Quid tu Boëti? cujus accusas reum?  
N3

198 NICOLAI VERNVLAEI  
Etiam cruentus sanguine undavit tuo.  
1705 Boët. Ita est, cruentus sanguine undavit meo,  
Et insolenti sustulit ferro caput,  
Caput istud atrox, manibus acceptum suis  
Versavit huc, illuc quoque, & multum rotans  
Satiavit oculos. Fluxit hoc tempus tamen;  
1710 Nunc emicantes sedis aethereae domos,  
Gemmata Coeli spatia, mansurae Plagas  
Felicitatis incolo. Gratum fuit,  
Quodcunque vulnus; ipsa dum cervix suo  
Recisa ferro est, animus insurgens polo  
1715 Et liliatae purpurae pulcher sinu  
Subijt triumphum. Tunc tibi, frustra licet,  
Miserande Princeps, vindicem ostendi Polum,  
Pro te gementem subijt hanc mentem dolor.  
Tibi impotentem transtulit mentem furor.  
1720 Justitia, quod nunc exigit Tonans, age.  
Iu. Agedum quid adfers Symmache adversus reum?  
Sym. Si fas, dolerem; non licet; potuit meis  
Sapuisse dictis, ira transversum tulit,  
Libido fregit, saevus exhausit furor.  
1725 Contempsit iras Numinis, fulmen Poli  
Fatale risit, ferream messem legens  
Hoc mihi cruento messuit ferro caput.  
Et illud altas inter effusus dapes  
Tractavit olim. Nunc miser quo te tuus  
1730 Pertraxit ardor? vindicem jam jam Deum  
Sero extimescis, ipse praedixi tibi  
Hoc ad tribunal cum diem dixi tibi.  
Jam nos beatae lucis auratus nitor  
Ambit serenos; vincula & carcer tuus,

THEODORICVS. 199  
1735 Et tua securis, omne jam cessit malum.  
Justitia, poenas debitas soluat reus.  
SCENA V.  
Iustitia, Anima, Theodericus.  
JUSTITIA.  
ORata causa est, arguunt testes Reum,  
Animumque mutus conscium vincit furor.  
Scelerate causam, si potes, certâ tuam  
1740 Defende lege. Rore quid tanto mades  
Fractosque mittis anxij cordis sonos?  
Nullae tribunal lachrymae inflectunt meum.  
An. O Diva cerne lachrymas! IV. Non vult cruor  
Effusus à te, jamque vindictam petit.  
1745 Nihil ad Tribunal lachrymae prosunt meum.  
An. At parce Diva. Iu. Justitia nunquam solet  
Parcere nocenti. An. Deprecor, cerne hos mei  
Cordis dolores, totus in lachrymas eo.  
O Parce Diva, parce, jam veniam precor.  
1750 Iv. Veniam Tribunal non dat hoc nostrum reis.  
Post fata nullus obtinet. An. Fateor scelus,  
En jam nocentem sordium mentem pudet.  
Da Diva veniam. Iu. Nullus hic culpam pudor  
Delebit unquam, vita dum fluxit tibi,  
1755 Dum tot cruentâ scelera patrares manu  
Subire pavidam debuit mentem pudor.  
An. Tunc caecus, amens, impotens, errans fui:  
Abduxit animum feruor, oblitus Dei  
Praeceps ferebar. Iu. Non tuum excusat scelus,  
1760 Hoc si fateris. An. Ipse condonat Tonans  
N4

200 NICOLAI VERNVLAEI  
Semper fatenti; fateor, accuso, reum  
Et confitentem Diva me Regem vides.  
Iu. Non est fateri jam satis. An. Si non satis,  
Etiam dolentem cerne, jam totas dolor,  
1765 Intrat medullas, flamma comburit jecur,  
Et vermis intus aestuans fibras vorat.  
Dolere nemo plus potest. Iu. Non est satis,  
Reos dolere. An. Poenitet, vitae pudet.  
Jv. Sero, nec istae jam reum voces juvant.  
1770 Tunc nempe pudet, & poenitet, quando tibi  
Jam vita fluxit, quando lassata est manus,  
Quando relinquit te scelus, non tu scelus.  
Ani. Spes ergo nulla restat? Iu. Hîc nulla est tibi:  
Jam danda poena est. An. Quam voles poenam dabo,  
1775 Tu redde vitam: corpus hoc duris meum  
Lacerabo flagris, horrido immergat gelu,  
Vitam sub antris belluas inter feras  
Ducam perenni lachrymâ irrorans genas.  
Eviscerabo me fame, & pectus meum  
1780 Stimulabit atro lancinans ferro dolor.  
Iu. Repetere vitam non licet; nec est satis  
Post fata tales mortuo poenas dare.  
Aeterna danda est poena. An. Si pateris, dabo,  
Etiam per annos mille, quas poenas voles,  
1785 Ingere catenas, culeos, flammas, cruces;  
Annis adurar mille, millies novam  
Subibo mortem. Iu. Nec satis, nec centies  
Centena culpam saeculorum millia  
Punire possunt. An. Millies, nunquid tibi  
1790 Millena sat erunt saeculorum millia?  
lu. Et millies, & millies, & millies

THEODORICVS. 201  
Millena semper saeculorum millia  
Huic puniendae non erunt culpae satis.  
Ani. O sors acerba! Nulla si poena est satis,  
1795 Miserere Diva. Iu. Non misericors sum Dea!  
Ani. Per te, per istud, Diva, te Numen precor  
Miserere. Iu. Frustra numen imploras meum  
Punire culpas Numinis munus mei est.  
Ani. Per ipsa Christi viscera, & sacrum precor  
1800 Christi cruorem, per crucem, diram necem.  
Iu. Nempe Arrianus per crucem Christi rogas?  
Hunc tu negasti. Ani. Per Deum Patrem rogo.  
Iv. Tu jussa Patris stulte calcasti pede.  
Ani. Miserere Coelum. Iu. Fulmen immittet tibi,  
1805 Et te paratis Orcus excipiet rogis.  
Ani. Si nulla spes est, tolle me, non sim amplius.  
Fiam cinis, fiam vapor, fiam ninil.  
Iu. Vives, & ignem vivus aeternum feres.  
Ani. Cur vivus unquam solis aspexi jubar?  
1810 Cur me creasti? Vos beati Coelites,  
Ah, ah opellam ferte. Iu. Tu nempe hoc neci,  
Hos tradidisti perfide horrendae neci;  
Et opem requiris? Ani. Guttulam tantum mea  
Stillent in ora. Iu. Non licet, nec jam dabunt,  
1815 Nec tu mereris: flammeos intra rogos.  
Ardentis Orci, nulla spes restat tibi  
Urêris illis quamdiu stabit Polus,  
Aeternitatis longa Nox jam te premet.  
Abite, trahite, Daemones flammas date.  
N5

202 NICOLAI VERNVLAEI  
SCENA VI.  
Daemones, Anima damnata.  
DAEMONES.  
1820 PErge Anima misera, perge, non ultra est loqui,  
Decreta poena est; fulgurat Coelum tibi,  
Ultro dehiscit Terra, jam Manes pete  
Subitura tetrum flammei Ditis chaos.  
Nil flere prodest, restat aeternum mori,  
1825 Morique semper & tamen nunquam mori.  
ANIMA DAMNATA.  
Ergone semper vivere, & semper mori?  
Ardere semper, semper in cineres trahi?  
Non esse, semper esse, & aliquid, & nihil?  
Cur vita restat, si mori certum fuit?  
1830 Cur mors secuta est, vita si remanet mihi?  
Cur flamma adurit, flamma si vivum facit?  
O vita mortua! ô viva mors!  
Heu! heu! heu! heu!  
O nulla me ventre conceptum Parens  
1835 Unquam tulisset! nulla si genitum suo  
Aluisset unquam lacte! nec terras puer  
Nutricis inter brachia impresso pede  
Calcassem! ac heu! vixi, fui! non sum amplius,  
Et semper aliquid restat, & semper ninil,  
1840 Nativitas mors tunc fuit,  
Mors nunc mihi est Nativitas.  
Heu! heu! heu! heu!  
Fatale corpus cur tuam carnem indui!  
Tu lerna putris, sordium pondus grave,  
1845 Semen dolorum, causa mortis & mali,

THEODORICVS. 203   
Cur appetitus heu sequi libuit tuos!  
Cur delicatis te fovens semper cibis,  
Thorisque recreans mollibus colui miser?  
Haec una causa mortis est,  
1850 Haec debita est mors corpori  
Heu! heu! heu! heu!  
Diadema gessi, sceptra fraenavi manu,  
Et territantis purpurae ostendi jubar.  
Utinam fuissem pauperum fex omnium  
1855 Et vile terrae pondus, & tantum nihil!  
Nec Aulicorum turba, (lenones mei)  
Nec tot fuissent debitae flammis opes!  
Per sceptra pereo, perque opes!  
Et per meos, & per meas.  
1860 Heu! heu! heu! heu!  
O fata vitae redderent si me meae!  
O si vel essem Rege pro tanto pecus!  
Utinam vel essem montis Aetnaei vapor!  
Utinam vel essem planta, vel durus lapis!  
1865 Nec esset in me sensus, & tantum stupor;  
Nec esset in me vita, sed tantum sopor.  
Heu! heu! fui! heu! heu! fui!  
Heu! sentio! heu! heu! sentio.  
Etiamne vivam sulphuris mersus focis?  
1870 En Aula fornax est mihi, flammae thorus,  
Sulphur cibus, pix potus, & ludi cruces,  
Vermis Satelles, Daemones socij, & simul  
Reges Tyranni. Versa jam retro omnia,  
Hic nullus est, & est tamen torquens Deus.  
1875 Aeternitas, aeternitas!  
Heu! heu! heu! heu! Aeternitas!

204 NICOLAI VERNVLAEI  
Quocunque specto, carnifex astat mihi;  
Latus hic perurit, scindit hic, alter vorat.  
Occidit ille, mactat hic, omnes mihi  
1880 Vitam relinquunt, & mihi mortem adferunt,  
O quando finis! finis heu! heu! finis! heu!  
O longa longa aeternitas! aeternitas!  
O longa vita aeternitas!  
O longa mors aeternitas!  
1885 Maledictus ille, qui dedit vitam Pater,  
Maledicta mater ventre quae clausit suo.  
Maledicta nato quae dedit lucem dies,  
Maledicta sceptra, quae meam implerunt manum.  
Maledicta Terra quae meos passus tulit.  
1890 Maledictus Aether qui mihi hanc animam dedit,  
Perij heu! heu! perij heu! heu!  
Aeternitas, Aeternitas.

/back/

FINIS.