/front/

Stilpho Jacobi Vimpfelingii Sletstatini

Eucharius Gallinarius Berthemius Bertholdo Hyrsmanno de Horb philosophie magistro.

Apologiam quondam instar Comedie, que statum duorum sodalium canit, vnius gymnasium, alterius qui Romanam Curiam habitauit, nuper inter quedam Vympfelingij Sletstatini opuscula reperi, quas ipse quondam in Heidelbergensi gymaniso, dum vicecancellarium gereret, ad licentiandos quosdam recitauit, eam arbitrabar lectu Dignam, quam vel vtilem vel iucundam hanc tue humanitati mittere decreui. Tam et te credo. Jacobum nostrum non solum plurimum diligere, sed etiam quiubuscunque eius lucubratiunculis vehementer delectari. Vale ex Spiris kalendis semptembris Anno M.cccc.x.ciiij.

Argumentum

Duo quondam contertanei ex scholis particularibus, Vincentius ad vniuersitatem, Stylpho ad Romanam sese curiam receperunt. Vincentius iurium litteris inuigilans, Palatini principis primum cancellarius, mox presul et antistes euasit, Stylpho ex vrbe profectus saccum bullis apostolicis plenum asportabat. Et eadem forte tempestate vterque communi fuit in patria. Vincentius illuditur, magnificatur Stylpho, cuius tamen gratie nihil roboris sortiebantur, qui per ignorantiam coactus renuntiare bullis demum pascendorum suum prouintiam suscepit.

/main/

Prologus

Postea quam mihi visum est posse aptius sumi iam dicendi genus, quam quod ad cohortationem licenciandorum adiuuet, quo feruentius de cetero prosequantur litteras, id arbitrabar vehementer vtile fore, quod fructus adferrem amatoris scientiarum, coniungens eius ex aduerso discrimina, qui litteris posthabitis ad questus aceruum sese conferebat. Deprecor, o adulescentes dulcissimi, quod vestre iam vtilitatis causa decantare libet, ita tenaci pectore imbibitote, ne quid vnquam iucundius aut laudabilius existimetis, quam quod ad hec que suxistis dogmata longe maiores semper philosophie refectiones studeatis exhaurire. Moueat vos Vincentii quem audituri estis decus, gloria, finis, pellitiat et lacessat Stylphontis ignominia, calamitas, oppressio, cogitantes omnia mortalium bona, diuitias, regna, potentatus, gloriam, iuuentam, valitudinem, siue fortune iaculis siue fati crudelis incursu concuti adimique posse, animum vero scientia decorum nunquam (etsi teneros exeat artus) posse labefactarier.

Obsecro etiam humanissimos patres, vt hos iocos salis expertes in hac ieiunij tempestate, que serio grauitateque potius egeret, equo auscultent animo nec secus de his sentiant atque ea ipse congessi iamiam in lucem processura.

Prima scena

Stylpho. Vincentius.

**Stilpho.** Quam preclare mecum actum est quamque feliciter, qui tantis modo gratiis patriam conspitio meam! Nemo est meorum sodalium, cui me cedere putem, cum nullo tantam contraxit fortuna familiaritatem. Presertim audio Vincentium coetaneum meum in Heidelbergensi vsque studio conuersatum. Quid is tandem credit his rebus fieri? An Aristotelica marsupium replent? Quantas ille disceptationes audiuit de vocatiuo, si suppositum reddat? Quantas de verbis impersonalibus verborum ampullas? Quot de vniuersalibus sermonum ineptitudines nequicquam percepit? Ego vero his minime deditus quod melius sciui prosecutus sum, Romam adij. Illic pauperibus anchora salutis heret, illic datur altiora conscendere culmina. Cupio videre Vincencium, colloqui, illudere, et hesterno quidem vesperi eum quoque aduentasse rumor est. Visam domi paterne an siet, sed estne is quem aduersum me huc eminus deambulare cerno? Certe ipse est.

**Vincentius.** Videor mihi videre Stylphontem, qui, vt vestimenta declarant, aliunde ex Italia venit aut vitam duxit in vrbe.

**Stilpho.** Vincenti, salue. Quisnam te status habet? Que te in patriam adduxit via?

**Vincentius.** Ex Heidelberga profectus sum sperans opitulamen parentum pro comparandis iurium sanctissimorum voluminibus.

**Stilpho.** O quid egisti semper tuos vexaturus amicos? Nonne satius fuit mecum Romanam adiisse curiam et illic impetrasse quo non tibi modo sed tuis etiam grata iam possis subsidia largiri?

**Vincentius.** Tune, Stylpho, Rome te continuisti? Quid tu tantisper in vrbe moratus es? Quid effecisti?

**Stilpho.** Cardinalis me Rothomagensis sibi familiarem delegit, cuius interueniente presidio quattuor summus pontifex gratias indulsit. Id veni in patriam vt in duabus que modo vacant prebendis et in ceteris deinde, vt spes est, in mense quoque papali vacaturis ius meum acceptem atque persequar.

**Vincentius.** Etsi quattuor vspiam prebendas vacare contigerit, tune omnes eas suscipere non expauescis?

**Stilpho.** Quidni? Vtinam pastor Offenburgensis mortem oppetat! O si Decanus Haselocensis animam fundat! Habeo quo me pastoriam et personatum canonicatumque adipisci confidam.

**Vincentius.** Tibine vnicum copiam ministrabit beneficium emolimenti? Nonne vno contentus eris benefitio?

**Stilpho.** Et quur ego non multa plura susciperem, si locus dabitur? Ha, quam multi sunt in vrbe, qui non modo non quattuor aut quinque sed ne decem aut duodecim quidem contenti sunt beneficiis.

**Vincentius.** Id me non latet, nec ea re tuam credito deleri culpam, non, quo plures eiusmodi sunt, tolerabilior est prebendarum accumulatio, verum horrenda magis.

**Stilpho.** Et papa largitur illis et mihi condonauit, cuius me auctoritate prerogatiuam habere letor.

**Vincentius.** Sanctissimus habet et eum habere profiteor plenitudinem iuris et summam potestatis abundantiam largiendi, commutandi, tollendi, dispensandi, verum ne tu de te stulte glorieris, non est tutus apud Deum, cum quo papa dispensat sine causa.

**Stilpho.** An non illa mihi rationabilis et legitima causa est pluralitatis benefitiorum possidente, quod vno aut duobus enutriri nequeo et quod me statum traducere celebriorem phas est?

**Vincentius.** Qui tenue habet et exiguum, recipere potest secundum et item tercium, quo se felicius educet, ne in plateis mendicare cogatur infelix sacerdos, vt id triplicata faciant apud egenum beneficia, quod apud nudum tempore brumali trium quattuorue thunicarum protectio. At si quisquam plura possideat, quem nec egestas nec eminentia dignitatis vrget, is profecto defunctorum animas suis priuat suffragijs, dei cultum honoremque minuit, angelos gratissimo ministerio (quo in saluberrima laudis missarumque victima sese presentes offerunt) despoliat, fratrem et proximum angustias et egestatem perferre cogit, ceteris scandala prebet, hostias nec ipse quidem offert nec alios sinit offerre, multos seducit, multis nocet, perpaucis aut nulli sepe prodest, dyaboli laqueos incurrit perpetuo cruciandus. Quod si neque beata vita, neque styx atra foret, nihilo tamen minus is qui supra quam ei opus sit, christi patrimonium ad se trahit. Contra ius, fas, equum, honestum facere videtur quid vero absurdius, quam quod huiuscemodi vir tanti sese facit, tantam de sese opinionem concepti, vt se coram ceteris impudenter tot benefitiorum fructibus dignum arbitretur.

**Stilpho.** Haud ita reor, nam poterit ex testamento moriens ecclesiis atque prebendis prodesse vicissim, larga legare munera et deum conciliare benignum.

**Vincentius.** Legare quidem poterit, si saltem residui summa quedam redundat, que certe rara auis in terris est nigroque simillima cygno, quippe qui sarcinis multarum se prebendarum onerant, ita sepe suos claudere dies solent, vt nemo illorum dignetur heres succedere ad satisfactionem presertim creditorum obligandus. Verum quamuis innumere suppetant opes, multo sacius erat viuum posthabuisse superflua quam cupida terreni pulueris accumulatione et pauperum despoliatione sacerdotum in grandem aduersus se iram deum immortalem concitauisse. Non sunt grata deo munera legantis, que vt tam profuse iam diu possideret, illi displicebat.

**Stilpho.** Quid? Si quispiam repudians prebendas ceteras vnica contentus esse vellet ac eiusce prouentus vel insidijs vel aëris tempestate surriperentur, hicine culpandus erit?

**Vincentius.** Quid si redeo ad illos qui dicunt: quid? si nunc celum ruat? An tu arbitraris a deo optimo maximo desertum iri qui cogitatum suum in domino iactans tot abijecisset onera? Nonne si nihil vel Cereris vel Bacchi tellus produceret et summus pontifex, Imperatoresque gloriosissimi terrarumque potentissimi principes patientiam admittere cogerentur, quam arrogans sacerdos, qui supra tot excelsos maximosque viros singularem fortunam et securitatem exoptat nec ei fidere nouit, de quo vates ille regius iam dudum prophetica Lyra decantauit: Iunior fui, etenim senui et non vidi iustum derelictum nec semen eius querens panem.

**Stilpho.** Sed iuuat etiam in gloria viuere et apud notos exterosque famam extendere factis.

**Vincentius.** Hancine tu felicitatis partem existimas, si quem rumor popularis efferat, si quis sit in ore hominum? Quam felices essent fatui, plerique thiranni, quam felix ipse Christiani sanguinis inimicus, crudelis Thurcus?

**Stilpho.** At diuitie nonnihil ad felicitatem pertinere videntur.

**Vincentius.** Si rerum opulentia beatos efficit, quis, inquam, Iudeis plurimis euadet felicior? At tu illum esse beatum arbitraris, qui vniuersa vita misere et parce viuit vt diues tandem moriatur. Nihil est hoc homine infelicius, inter ecclesiasticos ille mihi feliciter esse videtur, qui necessario sufficentique emolimento contentus posthabitis omnibus curie Romene Regum et principum variarumque nouitatum negotijs bonis litteris virtutibusqque deditus est, solique deo libere vacat et seruit. Quales enim opes, que diuitiarum aut benefitiorum copie, fatiabunt animam clerici si deus omne bonum, si merces magna nimis velut insuffitiens abijcitur.

**Stilpho.** Sat est. Eamus ad huius loci Plebanum, illi nos gratos aduentare hospites non diffido.

**Vincentius.** Placet. I pre, sequar.

<SECUNDA SCENA>

Lampertus. Stilpho. Vincentius.

**Lampertus.** Quid apud nos Stylpho tam insolens? Et quid eho tu, Vincenti, hic rerum agis?

**Stilpho.** Visere vt valeas et simul fortune mihi quid obtigerit amicos reddere certiores.

**Lampertus.** Quidnam est, quod ad te accessit?

**Stilpho.** Ego postquam vrbem attigi, mox in summi Cardinalis ministerium et familiaritatem recipiebar. Eius mihi gratia profuit, sepe cum eo ad sanctissimi pontificis palacium admissus sum, exceptus humaniter, non sine liberalissimis expectatiuarum gratiarum muneribus.

**Lampertus**. Audio te gratias impetrauisse. Ha, felix iter tuum, felix Roma, que mihi quoque olim ad hoc meum benefitium prebebat accessum! Sed cur te corripuisti ex eo loco?

**Stilpho.** Venio iura mea commonstraturus presuli Carduano vacantiaque et vacatura recipiendo benefitia.

**Lampertus**. Et quid tu, Vincenti? Cur ita elinguis?

**Vincentius.** Quid ego loquar, cui nec de curia nec de gratijs pape re ipsa et effectu quicquam concessum est?

**Lampertus.** Hoho, quid tu tantisper in gymnasio tubas? Ha, si iam pridem Romam adijsses vt Stylpho non sine mercede patriam conspicareris.

**Vincentius.** Mille hominum species et rerum discolor vsus, Velle suum cuique est, nec voto viuitur vno. Hic benefitijs letatur, hic aulico strepitu, trahit sua quemque voluptas. Ego cum doctis et peritissimis omnium artium viris moram agere, iucundius deliberans scientias prefero voluptatibus atque diuitijs.

**Lampertus.** Quidnam refert diu didicisse? Scientia hac tempestate non implet loculos, non vniuersitas, sed Roma remunerare solet. Et quid proderit litteras multas lectitasse, cum te quoque tandem villanum oporteat fieri sacerdotem? Cui (queso te) conducunt? Quem releuant? Qui studia colunt, nemini prosunt, pigri dulcem feruntur transigere vitam, ab amicis longinqui era dilapidant, adiuuant neminem, absentias nonnunquam benefitiorum receptant immeritas.

**Vincentius.** Non ignoramus vniuersitatum incole, quam grauiter quamque impense ab eis qui nunquam studiis interfuere iudicemur, verum falsus rumor cito opprimitur, siquidem fieri non potest, vt absque morsu hominum huius vite curricula quisquam pertranseat. Imperitorum solatium est doctos carpere, dum peccantium multitudine putant suorum culpas minui peccatorum, sed tamen inter prudentes circumspectosque viros clarissimorum doctissimorumque hominum virtus et scientia popularem vincit infamiam. Quesisti, quibus vtiles sint philosophie sectatores. Tolle vniuersitates et tolles Romam et Papam opprimes et clerum gregemque per deuia coges oberrare. Quidnam demum in orthodoxa fide accidere putares, si non sacerdotum imperitia doctrinis lectionibusque doctissimorum manu teneretur atque erudiretur? Profecto verbum hoc verum est: Scientia non habet inimicum nisi ignorantem. Quam exosa est nimium sapientia indoctis, et non permanebit in illa excors. Insipiens odit libros vt noctua solem, Delitias stulto dat littera quas lyra capro, et velut ad citharam longa manet aure prunellus, Sic audit cuculus doctorum dogmata mutus.

**Lampertus.** Et ego quidem, si velim, copiam possem habere studij. Absenti mihi, si gymnasium peterem, quotannis sexaginta prestarentur aurei de pastoria mea.

**Vincentius.** Non solis facultatibus sapientie fons bibitur. Non omnes qui pinguia tenent benefitia in palestram sunt accommodati philosophie. Philosophie studium ingenij vigorem, memoriam, industriam, perspicacem mentis aciem, vigilantissimam operam et crebram exercitationem requirit.

**Lampertus.** Fateor me senio iam confectum non posse lora litterarum perferre: viuam vt vixi, cum nihil mihi deesse sciam quod ad iucundam vitam spectare dicunt omnes homines. Sunt mihi nummi, est supellex, sunt vina, sunt familiares, sunt granaria plena. Sed quid tandem hic agere decreuisti, Vincenti?

**Vincentius.** Cupio mihi comparare decretum et Panormitanum iuris consultissimum Codicemque et quinquaginta digestorum libros, paterna sperans hac in re subsidia nequaquam mihi deesse.

**Lampertus**. Ha, quam miseri et infelices eorum parentes, qui in vniuersitatibus degunt. Nunquam dare desinunt, semper restat quod filii postulent. Ego istac etate non adeo sollicitaui parentes, at in Hillesheim in Dauantria, in Zwickauia, in Suollis panum portiones (quas parthecas vocant) congessi, quibus hec aula, si comportabiles essent, locum minime prestare posset.

**Vincentius.** Et sine me scio nonnihil recepisse ex meis propinquis, spes tamen nondum labefacta est, quin illis tandem, cum fata velint, parem beneficentiam pietatemque placabilem sim relaturus. Nec Minerue gloria vel magno debet auro conferri. Scientiam prefert nummis quilibet expertus, et artes ipsas hi dumtaxat qui consequi nequeunt aspernantur. Vidit pendentes aselli testiculos vulpecula propeque casuros credidit et diu secuta est predam sperans. At postquam frustrata est (quia non cadebant testes), ha, inquit, quam nigri sunt, nunquam illos esse potuissem.

**Lampertus.** Tu vero, Stylpho, fortunatus es. Nihil preripiens a parentibus venisti, vt illos tecum quoque saluos effitias, quanto melius est prebendarum quam philosophie adeptioni operam nauare!

**Stilpho.** Non dubito, quin iam ex his nedum ego malis emerserim, verum etiam cognatis et amicis anchoram me polliceor fore.

<TERTIA SCENA>

Stilpho. Assuerus presul. Portitor.

**Stilpho.** Quid adfert commodi Achademias colere? Ille meus coetaneus Vincentius decem ferme nunc annos inter philosophos moratus est nihil mercedis asportans. Quem etsi ad altiores etiam gradus subleuari contingat, facile creditu est illum, si felix euadere velit et statum adipisci honestum, mea demum ope fulciri. Nam si ego decanatum (vt spes est) Haselocensem attigero, vt ad plurima erit benefitia presentandi potestas, ille meas suis indubie precibus pulsitabit fores, cum neque diffidam, quin quod percupio mox presul Assuerus absoluat. Quur non mehercule pontifex ille bullis obsecundaret apostolicis, qui si vno reluctaretur verbulo, lacessendi illum in vrbem perquam facillima daretur occasio? Heus hanc reor antistitis esse curiam. Heus, num quis hic est?

**Portitus**. Quid tu tam importunus bifores vibras?

**Stilpho.** Ad pontificem me admittier volo. Ocius dic adesse Stylphontem Corthisanum, dic habere me ad eum que perferam mandata.

**Portitus**. Antistes ocio indulget. Iam tibi ad eum patet aditus: vade intro et quod libet expedire faxis.

**Assuerus**. Quid tu nobis asportas noui, Romipeta?

**Stilpho**. Hoc liquidum tibi volo, pater, esse, hic me gerere mecum quaternas Romani pontificis bullas, que ad tranquillum mihi prestandam te possessionem cohortantur: vnam ad canonicatum et prebendam personatumque Haselocensem, alteram ad patoriam proximo vacaturam.

**Assuerus**. Summi pontificis mandata ita vt equum est nos paratissimi sumus explere, verum hanc nos hactenus legem et ritum obseruare constat, neminem ad animarum curam celeriter submissum esse, qui non prius quidnam saperet a nostro fuisset scholarum directore pertemptatus Igitur Petrucium accedito examinandus et suam de tua peritia sententiam reporta.

<QUARTA SCENA>

Stilpho. Petrucius.

Mittit me presul ad vetulum hunc Petrucium? Ha, quam parum ille nouit, qui vir siem. Edepol si pontifex sciret, quantis in honoribus apud Reuerendissimum dominum meum Cardinalem in vrbe fuerim, gauderet vtique de mea presentia. Si pontifici liquidum esset, quantum curialibus in negotijs mea valeat industria, non modo in possessionem benefitiorum per gratias apostolicas mihi cedentium intromitteret, verum etiam sue collationis si que vacarent sponte prestaret benefitia. Vtinam ei constaret quid loqui sciam de moribus curie, de gratijs expectatiuis, de supplicationibus, de minutis, de signaturis, de compositione datarij, de regulis cancellarie, de collectis camere apostolice, de vacantijs, de comendis, de reseruatis. Admiror, quid is ex me Petrucius querere velit, cum non in grammaticis solum litteris sed etiam in alijs omnibus non illi me cedere putem.

**Petrucius.** Stylphontem ne obuium mihi video, alumnum olim meum, Romipetam celte ipsus est.

**Stilpho.** Petruci, salue. Ad te venio bullis cum apostolicis, vt suffitientie mee atque peritie ad dignitates, personatus, animarum curas ydonee testem te mihi prebeas. Vult presul discussis libra tua ingenii mei viribus me sibi tuis litteris qualis appaream demonstrari.

**Petrucius.** Et id libenter ago et te cupio posse iudicio meo comprobari.

**Stilpho.** Haud mihi dubium est, quin et ingenium meum et ingentem studij mei profectum apprime sis admiraturus.

**Petrucius.** Id gaudeo, si litteras non posthabuisti in turbine et tempestatibus vrbis. Sic enim ditier solet, non posse facile incrementa consequi litterarum, qui mulorum stabulis et Cardinalium lateribus coherent. Fama est illos vagari, discurrere, precones et internuncios esse, coquos, lanios, pistores, stabularios, sacrosancte Minerue neglectores.

**Stilpho.** Id ipsum equidem fateor haud prorsus incolis eiusce loci legendarum audiendarumque litterarum copiam esse concessam, verum ego quantum potui me plerumque ad capessendos transferre libros satagebam et persepe sapientiam ipsam visitaui.

**Petrucius.** Credo (vt fama est) humanitatis studium in vrbe disseminari, credo te insignes haud latere poetas. Dic mihi: quodnam est Bucolici carminis apud Vergilium caput?

**Stilpho.** Tityre, tu patule recubans sub tegymine fagi.

**Petrucius.** Hoc si pacto versus scandere soles, ex vno geminos mihi confities versiculos. Rebar Gallos sine legibus et sillabarum mensuris effari sermonem. Iam demum audio apud Italos quoque confusam et indiscretam vocabulorum pronuntiationem obseruari. Sed in his non vult presul te vt pertemptem, Euangelice magis doctrine refert experiri quantum in te siet. Legito istuc duodecimum Luce capitulum.

**Stilpho.** Accendite a frumento Phariseorum.<

**Petrucius.** Prosequere circiter medium.

**Stilpho.** Sint lumbi vestri precincti et lucerne ardentes in manibus vestris.

**Petrucius.** Dixit: verbi huius quenam prima est persona presentis indicatiui?

**Stylpho.** Dixo dixis.

**Petrucius.** Que est prima verbi huius narrauerunt?

**Stilpho.** Naruo naruas naruare.

**Petrucius.** Es tu de legitimo thoro?

**Stilpho.** Non, sed sum de Laudenburga.

**Petrucius.** Quid est sacramentum?

**Stilpho.** Est nobilissimum ydeoma ex fontibus Grecorum ortum habens.

**Petrucius.** Regredere ad pontificem et simul quid de te sentiam litteris quas conscribam afferto.

<QUINTA SCENA>

Stylpho. Assuerus.

**Stilpho.** Hasce tibi vt perferrem voluit litteras Petrucius, inclite presul, que mihi testimonium prebent, vt spero, doctrine sufficientis.

**Assuerus**. Quantum ex Petrucij litteris intellegere possum, aptior es, Stylpho, vt porcos quam homines pascas. Non tibi patere poterit aditus nostra in dyocesi ad benefitium quoduis, nec te confido per suffraganeum nostrum ad sacros ordines promoueri posse.

<SEXTA SCENA>

Stilpho. Pretor.

**Stilpho.** Satis etiam durus est sacerdotum status, plenus curarum, plenus periculi. Quid ego vidi Rome? Quantas presbiterorum, antistitum et Cardinalium enormitates? Nollem me ad istec benefitia per antistitem esse receptum, cum sit multo securior laicorum vita. Istam equidem amplectar, temptabo si possit ad me auditui offitium accedere. Hac non successit, alia aggrediar via. Pretorem adibo, hunc orabo, huic supplicabo, credo me pro desideratis meis posse adipiscier. Te, pretor, obsecro, quoniam ex hoc loco natalem meum duxi et quia in nationibus longinquis multa vidi, campanatoris mihi officium committere digneris.

**Pretor**. Hesterno vesperi istos tibi sacriste labores alius quidam preripuit, sed ne nihil impetres, est aliud in nostra potestate negotium, cui te crediderim plene parem. Abijt subulcus noster ignorantibus nobis; eius si vicem in pascendis pecoribus excipere deliberaueris, quamuis plures sint qui aspirant, dabitur tibi tamen locus pre ceteris.

**Stilpho.** Fodere non valeo, mendicare erubesco, fame et inedia tabescere vereor; audiui preterea poetas et philosophos ruri et in campestribus vitam transegisse. Accipio quam libens.

**Pretor**. Venito crastina luce ad consules salarium auditurus tuum et priuilegia precipua et quid ad te cure, quid laboris attineat.

**Stilpho.** Presens adero.

CONCLUSIO

Quam admiranda fati commutatio! Ex curiali villanus, ex familiari Cardinalium seruus agricolum, ex elato deiectus, ex animarum pastore pastor porcorum euasit! Adeo miserabiles dat exitus ignorantia. Vincentius recepto parentum opitulatamine, gymnasij locum repetiit iuribusque obnixe perlectis. In principis primo cancellarium assumitur, cuius deinde presidio fretus ad canonicatum, postremo ad episcopi culmina concorditer eligitur Rexitque feliciter et prudenter. Valete et plaudite.

/back/

Jacobus Vympfelingius, Sletstatinus recensui Anno christi impressum m.cccc.xcv.

FINIS