[1]

/front/

ROSIMVNDA

TRAGOEDIA

AVCTORE

P.F. IACOBO ZEVECOTIO

GANDENSIS ORD. EREMIT.

S. Augustini.

SECVNDA EDITIO

SVPERIORVM PERMISSV.

GANDAVI,

Apud Iudocum Dooms, Ad signum

praeli Typographici 1621.

[3]  
NOBILISSIMO V. GEORGIO DELLA FAILLE CIVITATIS NEVELANAE ET TERRITORII EIVSDEM BARONI TOPARCHAE IN AVDENGOEDE &c. VETERIS BVRGI Primae apud Flandros Castellaniae PRAETORI Domino & Patrono suo.  
TRagicum hoc poetices meae praeludium, vir Nobilissime, multis nominibus tuum est: scit enim ordo noster & Conuentus inprimis  
Aij  
[4]  
Gandensis quantum pietati tuae debeat, cui toties tam liberaliter succurristi: sciebat olim Pater qua obligatione tibi esset deuinctus: scit etiamnum Frater meus, qui adhuc quotidiano tuo fauore fruitur. Et vtinam liceret altiori aliquo modo affectum nostrum penitus manifestare! quem cum hactenus nobis fortuna praecluserit, exiguum hoc poema in sinceri & deuoti animi symbolon accipe & vale. Gandaui e nostro Collegio.

V. Nobilissimae Dominationis seruus in Christo.

F. Iacobus Zeuecotius August.  
[5]  
REVERENDO ET CLARO VIRO PATRI IACOBO ZEVECOTIO Ord. Erem. S. Aug.  
QVod Alboini Manibus vel Helmigis  
Fato, aut maritae pellicis defit stupro  
Singultiendum, flebile, intactum; nouo  
Exples cothurno, laureate Principis  
(5) Vates Camaenae; scelera sic punit Deus  
Et nulla tragico orchaestra lamento vacat.  
Quâ rupe fractos, robore abruptos putas,  
Qui sic cruentant more Threicio scyphos,  
Et mutuum helluantur auro sanguinem?  
(10) O nulla porrò saecula id geminent nefas!  
Heu poscimus diludia; vt nemo magis  
Sic sanguinantem purpuram in scenam vehat.

Iacobus Corn. Lummenaeus a Marca. Gand. Relig. Sacerdos Benedict.

[6]

DVm bis sacrilego tentatum crimine lectum  
 Laesaque vittatae iura pudicitiae,  
Barbaricosque duces alternâ morte necatos  
 Aspexit vestris, Zeuecoti in tabulis,  
(5) Et tibi iam priscae concedere nomina famae  
 Graïe sine tua, sine Latine tua;  
Sic fertur doctos Rosimunde affata labores:  
 Si qua fides functis Manibus, & cineri,  
Nec mihi turpe scelus, nec mors ploranda maritis.  
(10) Quae tam praestanti contigit ore cani

Iustus Rycquius Gand. Ciuis Rom. P.

MIramur lacobe tuae praeludia Musae,  
 Et labra Pegaseo taliter vda lacu.  
Miramur tragici victurum syrma theatri,  
 Atque Sophoclaeâ carmina digna tubâ.  
(5) Macte istis lacobe modis, & quo pede cepit  
 Ad decus ire, tuus pergat & ire labor:  
Palladiis orna Patriam conatibus vrbem,  
 Maeniaque Ausoniis inuidiosa locis.  
Magna sibi de te laudum praeconia spondet  
(10) O mihi plus oculis Ganda adamata meis!  
Ganda parens vatum, doctorum foeta virorum  
 Plurima quos dicent soecula, Ganda parens;  
[7]

Omnibus illa prior Nymphis, quas aurea tellus  
 Belgica formoso gaudet habere sinus  
(15) Prosequitur meritâ felicem laude cothurnum,  
 Et stupet ad numeros laeta iuuenta tuos.  
I Zeuecote sacrae non infima gloria turbae,   
 Quae Christum Aurelio sub duce casta colit.  
Ad maiora pius variis te plausibus ordo,  
(20) Ad magis alta tuus te vocat ille chorus.  
Atque erit eximio diuûm cum munere clarum  
 Inseret in fastos te mea Ganda suos.  
Talibus auspiciis omen captatur, & vno  
 Sic animi plenus noscitur vngue leo.

Antonius Sanderus Gand.  
  
MIrabar tibi quis Rosimunda improuidus Augur  
 Finxerit e dulci nomen inane Rosâ;  
Quae viuens alijs, moriens tibi spina fuisti,  
 Ferro armata, veneno horrida, fraude nocens  
(5) Sed dubium menti scrupum Zeuecotius aufert,  
 Quando tuam viuo carmine mortem animat;  
Feralesque epulas Sophoclaeo crusmate turbat,  
 Et dignum Gandae Vatibus edit opus;  
Elicit & Tragici Rosimundae è sanguine famam  
A 4  
[8]

(10) Finxit vt e Veneris sanguine terra Rosam.  
Qua alijs, moriens fueris tibi spina, Iacobo  
 Nominis egregij sis Rosimunda Rosa.

F. Michael Paludanus August. Gandensis, S. T. Licent.

PHaebus vt vmbrantem Zeuecotia tempora laurum,  
 Vidit, & atonitas fronte virere hederas,  
Viue diu felix vatum castissime, dixit;  
 Nulla tuum vincet mors violenta decus.  
(5) Viue diu felix, nullo tua metra prementur  
 Funere: ab ingenio spes ea nata tuo est.  
Fallere nil voluit tam clari numinis Augur,  
 Nomine vt oeterno sat Rosimunda probat.

F. Ignatius Dyckerus, August.

DVm pullo Rosimunda furit spectanda theatro  
Carminibus reuocata tuis, composta cothurno  
Effertur tragico; non vultu ast horrida verbis,  
Quod prius effreni facinus stimulata furore  
(5) Saeua sibi, gemino nimium quoque saeua Marito   
Molita est, scelus hoc, nunquam moritura patrabit.  
Hoc, animata tuo Zeuecoti numine, semper  
Viuere iussa potest; tantum tibi Diuus Apollo  
Conceßit, magnum tribuens per saecula nomen.

[9]

(10) Dicitur aeternos ignes rapuisse Prometheûs,  
Quêis inflammatus viuere posset homo;  
At nimis audacem raptorem poena secuta est:  
Lento Caucaseas hepate pascit aues.  
Te Zeuecote suum sensit Rosimunda Prometheûm  
(15) Caesa prius, versu viuere iussa tuo:  
Sed fato meliore; tuum nam Gloria nomen  
Rettulit in fastos non moritura suos.

F. Fulgentius Steuins Aug. Gand.

Triste gemis cum triste fremis, Rosimunda, paternum  
 Flebilis occasum, vindiciasque paras,  
Quam clamans, quam tristis amans, quae vindicis vrnam  
 Acceleras furijs, nec minus, icta, tuam:  
(5) Triste taces & triste iaces, Rosimunda, furores  
 Dum cogunt laesi pocla sitire necis:  
Ista sonans, quam triste tonans nouus iste Cothurnus  
 Orchaestrae veteris pulpita multa praeit;  
Tanta valet, cui tanta calet sub pectore Musa  
(10) Quanta lacobe tua mentis in hospitio  
Tanta moues & tanta foues, Zeuecote, stupenda,  
 Amplius, vt Phoebus non sinat, ipse loquar.  
  
Fr. Pet. Greg. Loodt Eiusd. inst. Sac.  
  
[10]

QVando tam docto Zeuecote versu  
Exprimis crimen graue Rosimundae,  
Verna dum quintum trepidauit aetas  
 Tangere lustrum.  
Phaebus admirans iuuenem Poetam  
(5) Iussit aeternam properare daphnim,  
Vt tuam semper viridis coronet  
 Laurea Frontem.

Fr. I. Clercq. Aug.  
  
DVm tua per totum Rosimunda vagatur Olympum  
Et monstrat varijs sidera fixa locis,  
Dumque tibi astrologo cedit Chaldaica tellus,  
Dumque tuo cedit Graecia victa stylo:  
(5) Aut te magnarum nutritum lacte Dearum,  
Aut habitare tuo pectore credo Deum.

Fr. Ioannes vander Elst. Aug. Gand.  
  
[11]

ARGVMENTVM  
ALboinus longobardorum Rex ex Scandinauiâ Crony maris peninsulâ in Pannoniam descendens, occiso Cunimundo Gepidarum rege, eiusque filiâ Rosimundâ in vxorem ductâ, regnum inuasit. At cum aliquo post tempore à Narsete in Italiam euocatus, ebrius Rosimundam ex paternâ caluâ, quam in schyphum effinxerat, bibere coegisset, illa id aegerrime ferens, ope Helmigis, qui eâ ignarus abusus fuerat, dormientem Alboinum occidit, & Rauennam fugit: vbi a Longino exarcho ad regnum aspirante inducta, Helmigi venenum obtulit. Verùm cum id ille sensisset, eam reliquum quod in scypho restabat ebibere coegit: quo pacto vterque tragico fine vitam conclusit.

[12]

/main/

PERSONAE  
Vmbra Cunimundi. Satellites.  
Rosimunda. Vmbra Alboini.  
Piletta. Longinus.  
Helmiges. Senex.  
Nobilis. Chorus.

[1]  
ACTVS PRIMVS.  
VMBRA CVNIMVNDI.  
ELAPSVS imo ditis inferni specu

Deo ivbente, rursus ad Superos redi:  
Vt quam caducis caeca nitatur rotis  
Fortuna regum, nobili exemplo probem.  
(5) Fuge Alboine, quaque pereuntem diem  
Extrema Tethys Cronio mergit mari.  
Vltra Chadenos hiemis immensae reos,  
Vbi rigentis vltimum terrae latus  
Grauis flagellat plurimâ ventus niue.  
(10) Malusque vexat lupiter, & aestas pigros  
Non vlla campos dote geniali fouet,  
Arce periclum: quáque saxosum premit  
Formidolosis sylua Seuonem comis.  
Aliquo recondens noxium specu caput  
(15) Fuge Rosimundam, vindicem patris fuge:  
Nemesis sequetur, quaque non faustum gradum  
Scelerate figes, aderit aeternus comes  
2 ROSIMVNDA.  
Truculentus horror, & cathenatus pauor,  
Et inquietae poena conscientiae,  
(20) Furorque mentis tortor infelix suae.  
Potes maritam fugere, sed temet nequis.  
Semper diurnos atque nocturnos vehes  
Tecum pauores; semper ante oculos tui  
Imago sceleris, ominis diri minax,  
(25) Nullum timoris liberum sinet tibi  
Abire tempus; siue formosum diem  
Titan reducat, criminis testem tui  
Miser timebis: siue vicini notes  
Rubere dubium solis aduentu polum,  
(30) Iterum pauebis sanguinis memor mei.  
Et multa surdos voce non purâ Deos  
Frustra rogabis, aureque arrectâ sonos  
Venatus omnes, si vel obiecti audias  
Trepidare nemoris folia, vel venti impetu  
(35) Ex imminenti rupe deuolui niues,  
Instare credes vindicem, & latos fugâ  
Raptus per agros, aut in obscuro latens  
Syluae recessu fata lugebis tua.  
Quin animus ipse frigido ex sanguis metu,  
(40) Soloque fixus, cuncta trepidabit reus,  
Et vbique cernet eße, quos fugiet Deos.  
Sic quando stabuli claustra perfregit lupus,  
In oues & agnos impio rictu furit,

3 I. ZEVECOTII  
Indoctus vlli parcere, ac notam licèt   
(45) Sub ruma parentem premat, & indignam nimis   
Non audiendo trepida balatu necem  
Exoret agna, surdus obstinas suas  
Aures querelis, & moueri nescius  
Donec cruentam totus explerit famem,  
(50) Despumat iras, & ferum quassans caput  
Durumque tristi puluerem spargens pede.  
Dentes & vngues acuit in reliquum gregem,  
Quousque tandem caedis indignae satur  
Iam vacua linquit stabula, & instantis timens  
(55) Pastoris iras, incito cursu petit  
Spelaea noti nemoris; aut aliquo latens  
Montis sub antro cuncta metitur vagis  
Sollicitus oculis; nec loco fidens satis,  
Et huc, & illuc anxium pedem mouet,  
(60) Et huc, & illuc anxium lumen rotat  
Si forte tutum videat; at frustra studet:  
Nec hic, nec ibi securus, immites canes  
Imaginatur vbique crudelis timor:  
Et si vel vmbras arborum cernat leui  
(65) Vento moueri, territus rursum fugit,  
Donec dolosis pastor indutum plagis  
Perire iubeat sanguinis multi reum.  
Dominare tumidus; si nimis breuem tuo  
Metam subactus figat imperio Padus  
4 ROSIMVNDA.  
(70) Adiunge Narem, quaque sulphureus sacris  
Anienus vndis Tybur herculeum lauat  
Grandi latratu spumeum torquens caput,  
Et quà quieto lenior serpit vado  
Tyberim propinquum veritus, hesperios age  
(75) Populator agros, aderit a tergo Deus:  
Et te Tyranne gentium, regum pauor  
Te sanguisugae plebis, & non vnius  
Raptor Coronae, dire tot ducum popa.  
Abominanda generis humani lues,  
(80) Ferox cinaede, feminae in praedam dabit,  
Quae tot tuorum criminum poenam exiget  
Et tot nefandos debitâ catastrophe  
Concludet ausus. Perge genitoris tui  
Rosimunda vindex, crimini tanto parem  
(85) Concipe dolorem, coniugem totam exue,  
Et si quis vsquam patris occisi tuis  
Amor medullis restat, & piè furit  
Succedat; orbae conuenit natae furor  
Assume ferrum, foeminam ferrum decet  
(90) Vbi caussa tanta est; ipse sufficiam tibi  
Praesens furores, ipse librabo manum;  
Tute parentis vindicem & natam proba.  
5 I. ZEVECOTII.  
CHORVS  
Si non omnia vates  
Falso carmine fingunt.  
(95) Vindex patris Orestes  
Moechi sanguine foedus  
Maternoque cruore,  
Vidit pallidus atrâ  
Vmbras fronte minantes;  
(100) Vidit monstra barathri  
Multo liuida tabo,  
Nigris horrida taedis;  
Effrenumque scelesto.  
Saeui conscius acti,  
(105) Hausit corde furorem:  
Et per barbara raptus  
Duri regna Thoantis,  
Vix dum flumine viuo  
Aegros abluit artus,  
(110) Euxinaeque Dianae  
Secum Numina vexit,  
Liber exuit haustum  
Totâ mente furorem.  
Quisquis stygio percitus oestro  
(115) Diro scelerum tactus amore  
Iustas Superum prouocat iras.  
6 ROSIMUNDA.  
Quamuis Tyrio splendeat ostro,  
Et regali murice tinctus,  
Latâ tumidus ditione premat  
(120) Quidquid Lybicis ardet in agris,  
Quidquid gelidi potor Araxis  
Videt ignauo frigore claudi;  
Quamuis validis plurimus armis  
Atria seruet clausa satelles;  
(125) Timet infelix & perpetuas  
Aegro nutrit pectore curas.  
Quoties solo stratus in horta  
Propter vitrei murmura fontis  
Quaerit placidi munera somni!  
(130) Et si tenui forte quiete  
Defeßa nimis membra fruantur,  
Quot sibi demens somnia fingit!  
Quot mala caeca numina noctis  
Simulachra modis pallida miris!  
(135) Laruas, Lemures, tantumque vno  
Pede nitentes timet Empusas;  
Et terribili syrmate Manias,  
Et ferali schemate spectra,  
Putat ante oculos maesta volare,  
(140) Capitique reo multa minari.  
Et tremit omnes frigidus artus.  
Quoties timidis callida nectis  
7 I. ZEVECOTII

Retia damis, & per opaca  
Horrida syluae deuius errat!  
(145) Omnia pauido pectore versans,  
Omnia tristi corde volutans,  
Si carnificem forte timorem  
Vigilesque queat fallere curas,  
Et sollicitam soluere mentem  
(150) Dura nimium compede nexam.  
Frustra superos, iustique fugis  
Numinis iras, & vibrati  
Fulminis ignes, quicunque tuam  
Polluis aliquo crimine vitam.  
(155) Miser a tergo terror anhelat,  
Et non vno noxia flagro  
Pectora vindex torquet Erynnis.

ACTVS SECVNDVS

Rosimunda Diletta.  
ROS. Itane Alboine? vindicem testor Deum  
Non ista tutâ scelera moliris manu.  
(160) Funeste! non sat fuerat immeritum suo  
Spoliasse regno, maius audendum nefas,  
Maiora dirus ausa suggeßit furor.  
Horresce tellus, raptor alieni imperi  
Regem peremit, non tamen satis fuit,  
B2

8 ROSIMVNDA.  
(165) Nec inter istos limites furor stetit:  
Caluam perempti subdolâ gemmâ tegens,  
Abominandi finxit in formam scyphi,  
Dirique plenam nectaris natae obtulit.  
Venerande genitor, fateor, attonitum mihi  
(170) Trepidaße pectus, & reluctantes pio  
Horrore fauces, impium potum suo  
Damnaße motu: fateor affixam meo  
Linguam palato, dum recusauit diu  
Abominando pollui guttur mero,  
(175) Pauidusque primo Bacchus a labro fugax  
Ad ima sese spatia contraxit scyphi  
Quin ipse tanti venter interpres mali,  
Ter sumpta vina respuit; ter pertinax,  
Luctante quamuis ventre, repetiui nefas,  
(180) Ignara tanti criminis. Testor Deos,  
Quod Alboini fraude commisi scelus,  
Luet Alboinus: victimam dignam breui  
Venerande genitor Manibus caedam tuis.  
Sceleste! sicne foedus obseruas tuum?  
(185) Et coniugali debitam thoro fidem?  
O tu Deorum, quisquis in caelo tonans  
Sortes nocentum ferreâ versas manu,   
Iustusque testis criminum & vindex sedens  
Secura nunquam gaudia indulges reis;  
(190) Adeone pigra torpet ad fulmen manus,

9 I. ZEVECOTII.  
Vt tale facinus aure tam lentâ audias?  
Maritus ista coniugi? horrescit loqui  
Attonita lingua faucibus adhaerens meis,  
Crimenque quod gustauit, effari timet.  
(195) Maritus ista coniugi? & quisquam super  
Curare iustos credat hunc orbem Deos?  
Nugamur isthaec creduli, & stultâ leuem  
Prece verberantes aërem, frustra Deûm  
Speramus iras, quos nimis vasto polus,  
(200) Nullisque votis peruio claudit sinu:  
Illic quieti nectar aeternum bibunt,  
Et ociosis desides vacant iocis  
Mundique & hominum nescii, quos vel parens  
Tellus, vel aliquis casus enixos dedit.  
(205) Quid ergo statuis anime? quid lento polum  
Tueris oculo? nullus exaudit tuas  
Vindex querelas, nullus auscultat preces:  
Nisi quod cruore liuidum toties meis  
Occurrit oculis schema non vlti patris;  
(210) Cui tu Tyranne sanguinem debes tuum.  
Age Rosimunda, penitus in furias abi:  
Nil humile tot sceleribus offensam decet  
Agitare natam; totus armetur dolor,  
Tuoque cuncta secula exemplo sciant  
(215) Quid possit orbae strenuus natae furor,  
Quid laesa coniux. Dil siste furialem impetum,  
B 3

10 ROSIMVNDA  
Tibique frenos iniice. Ros inuisum caput  
Vah Alboine! Dil nimius expiret dolor.  
Ros Expiret Alboinus. Dil at primum dolor,  
(220) Dum saniora ratio consilia ingerat;  
Et aliqua luctum minuat immensum dies.  
Ros Diletta, tu dolere Rosimundam vetas?  
Non tardus adeo concitat fibras amor  
Caesi parentis, vt vel extingui morâ,  
(225) Vel longiore temporis lapsu queat:  
Dum pura tacitos Luna lustrabit polos,  
Et caeca noctis spatia dissimili leuis  
Percurret igne, vita dum sinet mihi,  
Animusque flatu membra vitali reget,  
(230) In Alboinum ferream mentem geram,  
Etiam sepultum. Dil. coniugem? Ros non est meus.  
Dil. Memini fuisse. Ros tum thori seruans fidem.  
Sat fuerat vnum regis occisi scelus  
Nec adhuc parentis ossa violarat mei  
(235) Nullis tacendum seculis audens nefas  
Dil Regina regem perimet? Ros hoc non est nouum  
Perimere reges, docuit exemplo suo  
Hoc Alboinus, rex meus fuit pater  
Ab eo peremptus. Dilett. Longobardorum ducem?  
(240) Ros Adde & Tyrannum. Dil. gloriosum principem?  
Ros Fortemque quando bella cum laruis gerit.  
Dil Testatur hoc Iustinus. Ros & caesus pater.

11 I. ZEVECOTII.   
Dil Quid ergo statuis? Ros victimam patri dabo  
Dil Regina! Ros tanti nominis dudum pudet.  
(245) Dil Furiosa! Ros iustus nempe sic furit dolor.  
Dil Insana! Ros patris vindicem insanam vocas?  
Dil Infida thalamo! Ros quis fidem laesit prior?  
Dil Scelerata! Ros. vindex sceleris. Dil. & noui artifex.  
Ros Quis me nocentem patris vltricem velit?  
(250) Dil Quis innocentem scelere quae punis scelus?  
Ros Dum iure liceat: Dil barbaro. Ros tali iacet  
Pater interemptus. Dil dura! Ros quid nugas seris  
Tantique caussam criminis demens agis?  
Pereat Tyrannus. Dil. militem nullum times?  
(255) Ros Timere nullum didicit offensus dolor.  
Dil quid si peribis Ros dummodo hic pereat prior  
Nihil morabor, ibo quo fatum vocat  
Optata Gepidis nuntia, & patri ferens  
Necem Tyranni. Dil quo tamen perimes modo?  
(260) Ros Quo nemo credat. Dil fida quem comitum manus  
Contra vniuersos impetus tutum tegit?  
Ros Erras Diletta, tutus haud vllus fuit  
Vnquam Tyrannus, si vel obseruent fores  
Quotquot Tibisci Iazyges fontem bibunt,  
(265) Quotque Seuonis asperum iugum incolunt,  
Et inhospitale Crony littus freti  
Nihil timebo. si vel Ombrones trahat  
12 ROSIMVNDA.  
Lucosque quotquot inter Hercynios agunt  
Fortes Sueuos, coniugis laesae graues  
(270) Non sistet iras, quam nimis iustus dolor,  
Seu fraude, seu vi petere vindictam iubet.  
DIL Sed quis iuuabit? Ros Helmiges. Dil meus Helmiges?  
Meus iuuabit Helmiges? parce o precor  
Regina, ne fors Helmiges pereat meus.  
(275) Ros Nihil timendum est Helmigi; tutum dabo.  
Tu, quando Phoebus aureum merget caput,  
Et sparsa toto sidera micabunt polo,  
Meo cubili clausa vicinam teres  
Diletta noctem, dum tuo cubans thoro  
(280) Tuum morabor Helmigem, vt tumidi nimis  
Non perferendum discat homicidae scelus,  
Et in Tyranni pariter armemur necem.  
Dil Regina quamuis animus ex sanguis tremat,  
Ac impedito sentiam motu pigrum  
(285) Vix palpitare pectus, & centum sibi  
Caussas timendi caecus effingat timor;  
Non tamen inerti victa prohibebo metu  
Necem Tyranni: pereat, & poenas luat  
Quas diu meretur; Helmiges viuat tamen.  
13 I. ZEVECOTII.  
HELMIGES  
(290) IAm luce pulsâ noctis optatae vices  
Caelum solumque vellere vmbroso tegunt:  
Fautrixque amorum luna non vllum silet  
Induta lumen, greßibus tantum meis  
Plurima minorem stella praelucet facem,  
(295) Viamque rectam signat: ast hoc si mihi  
Dixisse liceat, vanus est tuus fauor  
Nocturne ciuis: tegite formosum caput  
Quotquot tacentem pingitis flammae polum.  
Mihi maius aliquod ardet ex oculis tuis  
(300) Diletta lumen: hoc meos regit pedes,  
Hoc deuiare prohibet & toto licèt  
Spargatur orbe triste tenebrarum chaos,  
Solique lumen rapiat, & pulchram vetet  
Radiare Phoeben, huncque terrarum globum  
(305) Nox aeuiternâ pertinax vmbrâ tegat.  
Securus inter mille tenebrarum metus  
Solem videbo: scilicet nunquam occidit  
Dies amanti, quando sincero aestuans  
Amore pectus iubar inoccidum sui  
(310) Adorat astri; siue damnato neget  
Olympus orbi sidera, & sacros velit  
Noctis Penates aureas spissâ comas  
Celare nube; siue non vllum piger  
14 ROSIMVNDA.  
Plaustrum Bootes lucidi verset face,  
(315) Nullusque Mundum melior illustret Deus;  
Circumuolantem tutus horrorem nigra  
Ridebo noctis, luce defensus tuae  
Diletta frontis. O nimis gratum diem  
Quicunque cunis primus illuxit meis!  
(320) Qui non volucri sortis inniti rotae,  
Aut fragilis auri tabidam pati sitim.  
Vanique honoris esse mendicum dedit,  
Sed amare docuit. captet incertum leuis  
Aurae fauorem, sceptraque & dirum miser  
(325) Meditetur ostrum, quisquis oblitus Deae  
Fallacis aestus labilem ascendit thronum,  
Tragicoque tinctam murice indutus togam.  
Sibi imminentes semper exspectat Deos  
Nunquam satur timoris, & nunquam boni  
(330) Securus animi, nil sibi tutum putat.  
Quam saepe feßis somnus obrepens genis  
Nimis inquieto cedit abruptus metu!  
Quam saepe cuncta numerat immensae miser  
Momenta noctis! interim si mus pipit.  
(335) Vel deprehensam felis in praedam ruit,  
Canisue latrat aliqua, vix audet loqui,  
Tamen silere prohibet infelix timor,  
Domesticosque voce non plenâ inuocat  
Et multa quaerit inscios, si vel fores

15 I. ZEVECOTII.  
(340) Satis fideli peßulo obductae silent,  
Vel aliquis imâ clausus in domo latet,  
Lumenque tenebras veritus accendi iubet;  
Nec sic quietus, mille per diuortia  
Vagatur animus, donec aspiret dies  
(345) Aliamque miserum rursus ad curam vocet,  
Sincera nunquam gaudia potentes habent,  
Quamuis beatos vulgus insanum putet.  
Quicunque dubiae mille Maeandros Deae  
Crebrosque lusus nouit, is mecum sciet  
(350) Nihil inuidere ducibus, & amori sacer  
Ridebit omnes altior regum vices.  
Diletta sine te nulla dominatur meo  
Regina cordi, sola formosâ manu  
Vitae necisque iura dispensas meae.  
(355) Tu dulcis adamas Helmigem totum trahis  
Tuumque cogis viuere & mori tuum.  
Tu dulce centrum claudis optato sinu  
Quicquid requirit Helmiges, quicquid vouet.  
Tu me suaui compede annexum tenens  
(360) Desiderati carceris ducis reum,  
Ducesque, donec quae tibi summum dies  
Ius atra dicet, ius simul dicat mihi  
16 ROSIMVNDA.  
CHORVS.  
IAm vaga toto sidera Coelo  
Lato choreas agmine ducunt,  
(365) Et genitrici dulcia nocti  
Carmina laetâ voce frequentant.  
Illinc reliquis altior astris  
Vix exiguo cernitur igne  
Vibrare facem, nunquam fixo  
(370) Mutata loco, cardo magni  
Alter olympi, stella polaris.  
Hic arctos frigore torpens  
Lucida versat plaustra Bootes,  
Septem nitidis ignibus ardens,  
(375) Vbi Gnoßiacae molle puellae,  
Ter tria pingunt sidera sertum.  
Illic gelido natus in axe  
Circulus albo lumine splendet:  
Qui vel tectis candidus astris,  
(380) Vel magnarum lacte Dearum  
Pingens taciti caerula Caeli,  
Latè medium diuidit orbem,  
Rigido Boreae notus & Austro.  
Hinc obliquo tramite totus  
(385) A Zodiaco scinditur aether  
Vbi prudentis dextra Tonantis  
17 I. ZEVECOTII.  
Bis sex voluit signa micare,  
Singula varijs lucida stellis.  
Illinc magno Sirion astro  
(390) Videt ardenti currere caelo,  
Et sitientes vrere campos  
Iam maturà messe colonus.  
Inde pauentes saeuus Orion  
Sequitur stricto Pleiadas ense:  
(395) Calcat Leporis dextera dorsum;  
Timet Eridani gurgite mergi  
Inflexa parum planta sinistra.  
Stringit medios baltheus artus  
Latè triplici luce coruscus,  
(400) Humerique leuans lumina dextri  
Prope contingit cornua Tauri;  
Vnde piarum turba sororum  
Plangit miseri funus Hyantis  
Et perpetuis humida lacrymis  
(405) Mundo veterem prodit amorem:  
Quas obliquo lumine cernens  
Auriga pedem flexus vtrumque,  
Multoque madens lacte, corusco  
Aurea gestat vellera dorso:  
(410) Laeuaque bino lumine splendens  
Gerit infestos nauibus haedos,  
Vbi sidereâ fulgurit Harpe  
18 ROSIMUNDA.  
Caesamque gerit Gorgona Perseus,  
Sponsae pedibus proximus instans  
(415) Quam stelliferis praeuolat alis,  
Multo radians Pegasus igne:  
Qua seruati praemia vatis  
Vehit insigni tergore Delphin.  
Et qua niueis nititur alis  
(420) Pulchrae Ledae cautus adulter,  
Tangens rutilum paene draconem.  
Vnde minori proximus Vrsae  
Videt Andromedae sidera Cepheus,  
Et vicinae coniugis astra.  
(425) Hinc inuito Capra Lyaeo  
Iouis infantis fulget alumna,  
Vbi frigentis sidus Aquari  
Plenâ pluuias dissipat vrnâ.  
Inde tumentis pascitur hydrae  
(430) Auidus longo tergore Coruus;  
Et vicinam respicit Argo:  
Fulgida cuius transtra gubernat  
Multo pingens lumine clauum  
Nunquam nostris visus in oris  
(435) Sed bene Phariis cognitus agris,  
Pulchrâ rutilus fronte Canopus,  
Quo non aliud clarius vsquam  
Toto radiat sidus olympo.  
19 I. ZEVECOTII.  
Illinc vno poplite flexus  
(440) Versâ facie ferus Alcides,  
Ora minantis respicit Anguis,  
Et nodosae pondera clauae  
Alte pauidum librat in hostem:  
Dextera crines planta Bootis,  
(445) Premit immanem laeua draconem:  
Tangitque manus paene sinistra  
Instrumentum nobile Phoebi,  
Cuius sonitu Thracius Orpheus  
Potuit duros mulcere Deos,  
(450) Et difficilis Numina regni  
Dulci querulus flectere cantu:  
Potuit vastis horrida tenebris  
Atria Ditis, qua Styx nouies  
Interfuso gurgite claudit,  
(455) Non offenso penetrare pede  
Pulchrae Eurydices sidus amator.  
Felix nimium, qui fortunae  
Liber ab aestu, despicit alio  
Pectore curas regia circum  
(460) Tecta volantes, & signiferi  
Hospes olympi, stupet attonitus  
Centum gemini secreta poli.  
Qui scrutatur cur ita properent  
Se brumales perdere soles.  
20 ROSIMUNDA  
(465) Cur tam longas protrahat vmbras  
Nox hybernis vecta quadrigis:  
Cur noctiuagae cornua lunae  
Nunquam certâ lege vagentur,  
Et modò plenâ, modò dimidiâ  
(470) Micet inconstans Cynthia fronte:  
Cur tam dubio fulmina motu  
Icta ferantur; cur Phoebaea  
Non violando vertice daphne,  
Si diuorum laesa sagittis,  
(475) Vel fulmineis arida flammis  
Perdat veterem frondis honorem,  
Tristi augurio terreat orbem,  
Et venturi tempora belli,  
Vel magnatum funera signet.  
(480) Cur si nigris cornibus horret,  
Quando reuersos colligit ignes,  
Delia magnos nunciet imbres:  
Cur virgineo tincta rubore  
Praeparet Euros aurea Phoebe:  
(485) Cur si quarto purior ortu,  
Non obtuso nubila cornu  
Splendet nitidis Cynthia flammis,  
Nullo boreae flamine laesus  
Agat in sudo rure colonus  
(490) Longa beati tempora mensis.  
21 I. ZEVECOTII.  
Cur tam multis variet maculis  
Vix bene natum Delius aurum,  
Dum praesagus denotat imbres;  
Vel ventorum tristia toto  
(495) Debacchantum proelia ponto.  
Cur tam maesto pallida vultu  
Linquat croceos Aurora thoros,  
Dum vicinis sentit pluuijs  
Omnia caeli labra grauari,  
(500) Et foeta ferè nubila findi.  
Cur tam varios imbrifer arcus  
Trahat aduerso sole colores.  
Qualia mundo damna minetur,  
Aut ignito syrmate dirus,  
(505) Aut ardenti crine Cometa.  
Felix nimium! qui naturae  
Admirandas discere leges,  
Et solerti mente latentes  
Rerum potuit noscere causas.

ACTVS TERTIVS  
Rosimunda Helmiges.  
(510) HEL. Regina parce, coniugem & regem iubes  
Perire ferro? Ros. patris homicidam mei.  
Hel. Hoc iure belli licuit. Ros. hoc alio licet.  
Hel. Natura facinus improbat. Ros. pater probat  
C   
22 ROSIMVNDA.  
Hel. Diu sepultus scilicet. Ros. Tamen mihi  
(515) Adhuc superstes; vlla vix fugit dies  
Quin inter vmbras eius efigies meis  
Oberret oculis, sanguine & tabo obsita.  
Et saepe cranium, saepe feralem scyphum,  
Et saepe pauidae monstrat abscißum caput,  
(520) Et adhuc cruenta vulnera, ac fracto sono  
Crebro ingemiscens animat in caedem viri,  
Ferrumque tradens, pectus ambiguum excitat,  
Et saepe repetit: ipse sufficiam tibi  
Praesens furores, ipse librabo manum;  
(525) Tu te parentis vindicem & natam proba.  
Probabo natam genitor, & mortis tuae  
Animosa vindex, facinus aggrediar nouum  
Quod nulla sileat, nulla non stupeat dies.  
Hel. Regina quid te somnii lusam dolo  
(530) Inane spectrum stimulat ad tantum nefas?  
Queiscumque celerem Parca perneuit colum,  
Adscribit vltra non reuersuros stygi.  
Sed saepe mens humana, quam fallax amor,  
Tacitaeque noctis fortè decepit pauor,  
(535) Imaginatur spectra, & amißos diu  
Rediisse Manes credit, ast Lethe nouem  
Remeare prohibens alueis vinctos ligat.  
Quin ipse caeci rigidus imperij Deus  
Adamante multo ferreas claudit fores,

23 I. ZEVECOTII.  
(540) Et si quid in cadauer aut hominum impius,  
Aut bestiarum triste designet furor,  
Curare vel sentire defunctos vetat.  
Ros. Si nocte tantum misera vidissem mei  
Spectrum parentis, quando vel demens timor  
(545) Sensus quietos fascinat, vel mortuos  
Falsò redisse pertinax amor putat;  
Fuisse lusam somnio haud aegrè feram.  
Maiora dicam monstra, quae sol conscius  
Et vana non fuisse testetur dies.  
(550) Cum me nefando pollui primum mero  
Caluamque patris impio labro attigi:  
Horrore subitus membra concussit pauor,  
Et Alboini grande testatus nefas  
Salsus per artus sudor attonitos iit,  
(555) Piasque sceleri stomachus occludens fores  
Vomere coegit: corrui, lapsam piae  
Famulae fouebant, iamque dubitantem mori,  
Et paene patri redditam ad lucum ferunt,  
Qui spissus vmbrâ regio incumbens Lari  
(560) Tardoque pallens frigore & lento gelu  
Hinc inde vinctus prohibet aestiuos nimis  
Ardere soles: nullus hic vnquam dies  
Blanditur oculis, nulla deplorat suos  
Ignes aedon; luctifer bubo gemit  
(565) Laeuumque plangunt omen infaustae striges

C 2

24 ROSIMVNDA.  
Non hic adultam colligit frugem Ceres,  
Aut Bacchus vuas; squallet aeterno situ  
Inamaena tellus, desides vmbrae tegunt,  
Et tacitus horror inferis sacrum nemus.  
(570) Hinc ter vocari nomen audiui meum.  
Et ecce, & ecce rursus hic adstat mihi,  
Et Alboinum rursus ad poenam vocat.  
Venerande genitor! Helmiges nunquid vides?  
Iterum receßit. anime quid moras trahis  
(575) Inulte? patris vindicem & natam proba.  
Iam tempus vrget, Helmiges virum indue.  
Hel. Ignosce. Ros. vel tu morere. Hel. Quid princeps iubes?  
Ros. Pereat Tyrannus. Hel. egone tam clarum ducem?  
Ros. Vel tu peribis nobilis stupri reus.  
(580) Hel. Regina. Ros. vel iam perime. Hel. Quo poßem modo  
Cuius satelles plurimus stipat latus?  
Ros. Iam segnis omnes occupat vires sopor,  
Et facile votis tempus adspirat meis;  
In dormientis tela stringamus caput:  
(585) Et dum quiescit aureum Phoebi iubar,  
Iussuque noctis omnium voces silent,  
Defensa tenebris terga mandemus fugae.  
Praecedo, tu me sequere. Hil. prô Deum fidem!  
25 I. ZEVECOTII.  
CHORVS.

QVO tam celeri concita gressu  
(590) Rosimunda ruit? quo se rapient  
Tam praecipitis monstra furoris?  
Vulnus nimiâ flammeus irâ,  
Scintillanti fulgurit oculo:  
Et modò totum pallida corpus  
(595) Et modò multo tincta rubore  
Cuncta minaci pectore versat,  
Per diuersos acta colores  
Nusquam stabilis forma vagatur,  
Et se species mutat in omnes.  
(600) Quid non audes animose dolor?  
Dum defuncti funera patris  
Filia toto concipit animo?  
Postquam miseros praefica lessus  
Fessa dolendi rupit, & omni  
(605) Exhausta stupent lumina fletu:  
Colligit aegro corde furorem,  
Et crescentes incitat iras,  
Quaeritque vias mille nocendi.  
Non sic valido saucia thyrso  
(610) Et commotis excita sacris  
Rapitur pauidam Baccha per vrbem.

C 3

26 ROSIMVNDA.  
Non sic catulis Tigris ademptis  
Fremit, & toto corpore sparsam  
Centum maculis indicat iram.  
(615) Si quando semel foemina dirum  
Hausit totâ mente furorem,  
Nunquam faciles effera poenas,  
Nec vulgares cogitat actus.

ACTVS QVARTVS  
ROSIMVNDA, HELMIGES,  
Nobilis, Satellites.  
ROS. Facinus peractum est; ille totius pauor  
(620) Terrorque mundi feminae occisus iacet.  
Quae iam parentis vindici tutum dabit  
Locum latendi regio? quo fugimus mei  
Consors facinoris Helmiges? seu quà sacris  
Tibiscus vndis alueum lentum trahit,  
(625) Et opima latae regna Pannoniae iacent.  
Seu quà propinquum Gepida Carpatem videt  
Vbi sceptra quondam genitor infaustâ tulit  
Rapienda dextrâ. Hel. Nescio quis aures sonus.  
Fugiamus, instant. Nob. currite. ah dirum nefas!  
(630) Properate celeres, nullus effugio locus  
27 I. ZEVECOTII.  
Pateat scelestis, vnus occlusas fores  
Obseruet, vnus litora propinqui maris.  
Tu quà Rauennam; tuque Pannoniae viam  
Praeuerte; tu si Rhaeticas Alpes petant,  
(635) Montesue fortè Noricos; tu si Comum,  
Tu si Tridentum. Currite, infandum scelus  
Non eat inultum: nobiles poenas dabunt.

NOBILIS.  
QVicumque regno fidit & falsâ boni  
Deceptus vmbrâ, purpuram & vanum nimis  
(640) Suspirat ostrum, nescit is regum vices,  
Aulaeque casus, caeca non vnquam diu  
Fortuna laeto principes sinu fouet:  
Arbitrioque cuncta foemineo mouens,  
Quos semel ad astra vexerat, rursum premit,  
(645) Humana nullâ fata dispensans fide.  
Hinc perspicacis docta pictoris manus,  
Finxit caducis labilem niti rotis,  
Celerique geminos excitans alâ pedes  
Infame monstrum lubricae imposus pilae,  
(650) Et vniuersi fraena committens, prius  
Aures & oculos abstulit, ne vel fauor  
Lenire durum pectus, aut lachrimae queant.  
28 ROSIMVNDA.  
Hinc saepe surdas ante fortunae fores  
Mendicat alta munia, aut fragiles opes  
(655) Demens Iuuenta; cumque ter centum preces,  
Et mille vota vanus elusit labor,  
Non audiendum flebilis lessum ciet.  
Hinc saepe reges, saepe magnanimos duces,  
Quando iocari libuit, in scenam rapit;  
(660) Et acta refluis instar Euripi vadis  
Quacumque voluit aestus, inconstans ruit:  
Totumque mundum perpeti gyro regens,  
Nihil quietum stare, nil longum sinit  
Sic quando vernus prata depingit viror  
(665) Omnique pulchra ludit in campo Venus,  
Et vbique nectar seminat, Corydon gregem  
Ad laeta ducit pascua, & doctus leui  
Animare statu fistulam, veteres refert  
Chloridos amores, donec inclinans parem  
(670) Binas secarit Phoebus in partes diem:  
Tunc inter herbas prandio quaerit locum,  
Et vtriculari tibia inuitat Deos:  
Perâque promens caseum, & septem nuces  
Et quinque panis vncias, & allij  
(675) Lucanicaeque fragmen, & parum meri  
Et octo ficus, rusticam mensam instruit:  
At si pusillo passerem rostro videt  
Avehere micas panis, oblitus famem,  
29 I. ZEVECOTII.  
Nidumque certus quaerere, volantem leui  
(680) Et cursu & oculo sequitur. ab Corydon mane:  
Incaute Corydon! celere quo raperis pede?  
Properasse poenitebit; hâc viridi ferox  
Anguis sub herba noxiâ foedum lue  
Cubile posuit; ecce iam vibrans caput,  
(685) Immane tergum sinuat, & multo trahens  
Caudam veneno liuidam, signit viam.  
Diroque foetus sanguine & tabo iubas  
Crebrâ fugaces implicat spirâ pedes,  
Tremulos per artus impio morsu furens:  
(690) Et inuocantem serò syluestres Deos,  
Et nota Dryadum sacra compellit mori.  
Miserande Corido! sed quod hic spectrum? Deus!

VMBRA CVNIMVNDI & Vmbra Alboini.  
CVN. Iam sic iuuat perisse, iam dirum scyphi  
Et tot cruenta vulnera, & truncum caput,  
(695) Et si quod vltra crimen hostilis furor  
In Cunimundum est ausus, admissum probo.  
Cecidisse sic me decuit vt caeso semel,  
Tu te probares filiam dignam patre  
30 ROSIMVNDA.  
Rosimunda vindex, laudo generosam indolem,  
(700) Tantâque nil a stirpe degenerem manum.  
Disce Alboine, disce, quid fuerit piam  
Furiare natam, disce quid talem scyphum  
Offerre patris vindici, parem tuo,  
Dignamque tanto scelere mercedem refers.  
(705) An nesciebas stulte, quod nullum Dii  
Abire tutum crimen vltores sinant?  
Et dura Nemesis, segnis in poenas quidem,  
Sed aequa tandem ferream stringat manum,  
Multoque foetam sulphure & multâ styge,  
(710) In noxiorum capita crudelis pluat?  
An nesciebas ista? cum vanae nimis  
Confisus aurae nobile audebas scelus,  
Quod nulla maesto diluet satis vado  
Inamaena Lethe, nulla Styx merget satis.  
(715) Si vel perennem poma destituant famem,  
Aut vnda fugiens seruidam ludat sitim,  
Vel grande saxum languidum premat caput.  
Si ferre iubeat aequus vmbrarum arbiter,  
Quodcumque vatùm doctus inuenit furor  
(720) Quodcumque Phlegeton igneo claudit sinu,  
Immane, dirum, triste, detestabile,  
Minora meritis praemia rependet tuis.  
Nefande perge, quidquid exactum est adhuc,  
Natae luisti, reliqua debentur patri,  
31 I. ZEVECOTII.  
(725) Quae te morantur altero foro reum.  
At ecce prodit non satis constans sibi  
Et saepe celerans, saepe suspendens gradum,  
Immane quiddam spirat, & centum notis  
Se prodit animi multa meditantis furor  
(730) Sic quando totum Baccha concepit Deum  
Omnisque sensus impetens haesit parum,  
Quò currere velit dubitat, at graui dein  
Stimulata thyrso, non satis suum tegit  
Impar furorem; venter impulsus tremit,  
(735) Anhelitusque creber at fractus tamen  
Pectus fatigat, igneo passim minax  
Vagatur oculo, saepe marcescunt genae  
Et saepe pallent, mille per formas dolor  
Immanis errat, fertur ambiguo pede  
(740) Quacumque Bacchi iura lymphatam trahunt:  
Iam dubia sistit, iamque vicini iugum  
Sublime montis arduo saltu petit.  
Et si quis olim pectus incendit dolor  
Obliuione longa quem texit dies,  
(745) Iterum recurrit, repetit antiquas memor  
Animo querelas, preßa vindictae siti.  
Et insolentis miles effrenis Dei  
Per saxa & ignes impigro cursi ruit  
Iurata nulli parcere, ac valido feram  
(750) Armata thyrso dexteram, in cunctos ruit  
32 ROSIMVNDA.  
Viresque & iras colligens, donec satur  
Tandem nocendi feßus exspiret furor.  
Quid ille motus indicat? quaßat caput,  
Crebroque terras intuens, crebrò polum,  
(755) Ardet, minatur aestuat, currit, gemit.  
Molitur aliquid efferum. Alb. testor Deos  
Et te scelesta! Cun. grande meditatur malum  
Nec facile voluit crimen exundans furor.  
Alb. Rosimunda! Cun. quid te concitas? Alb. poenas dabis.  
(760) Cun Compesce tantos impetus, serò furis.  
Alb. Natae nefandae genitor! Cun. & piae quoque  
Alb. Qua coniugali iuncta; vah taedet loqui.  
Libet ire contra: lentus est nimis furor  
Quicumque loquitur, languidas odi moras  
(765) Hactenus inultus, quis mihi tradat faces?  
Et adhuc rubentem sanguine sarißam meo?  
Cun. Quò pondus istud vergitur? noui notas  
Veteris furoris: talis hyrcanâ leo  
Sub rupe recubans, hoste conspecto exilit,  
(770) Grauique terrens omne rugitu nemus,  
Flauamque crispans plurimâ rugâ cutem,  
Terram intuetur toruus, & iubam quatit,  
Et ter quaterque tergus alcaeâ ferit,  
Rabiemque reuocans igneo vultu micat.  
(775) Nil machinatur humile tam magnus dolor.  
33 I. ZEVECOTII.  
CHORVS.

O Quàm leuibus perfida plantis  
Vertit celerem fortuna pilam!  
Et quàm nullo vaga iudicio  
Lubrica regum fata gubernat!  
(780) Non tam dubio voluitur aestu,  
Aut Euripi mobilis vnda  
Sibimet refluis obuia lymphis,  
Aut incerti vada Maeandri;  
Quamuis centum flexibus errent  
(785) Et non vllâ lege vagentur.  
Qualis tenero paruulus ore  
Inflat vilis stramina cannae,  
Laticemque tenens smegmate mixtum  
Bullam tremulis fingit in vndis.  
(790) Quam vel minimo flamine ventus,  
Vel momentum dißipat horae.  
Qualis primi gaudia veris  
Multo Zephyrus flore coronat,  
Quem vel rigidus demetit Auster,  
(795) Vel violentus Phoebus adurit.  
Non iam cupidos pascit ocellos,  
Non nectareos halat odores,  
Non in folijs fulgurit aurum  
34 ROSIMVNDA.  
Non inconstans purpura ridet;  
(800) Non coccineos Flora capillos  
Interfuso corrigit ostro,  
Non caeruleis variat maculis,  
Non formoso diuidit igne;  
Eneruato caudice marcens,  
(805) Terram toto corpore plangit.  
Frustra multo fidimus auro;  
Frustra fluidis credimus annis;  
Frustra tumido tingimur ostro;  
Frustra volucri nitimur aeuo;  
(810) Frustra tanto studio vanam  
Quaerimus aulam. Nescit stabili  
Fortuna loco stulta morari;  
Et quod nostros digerit annos  
Nunquam celeres contrahit alas  
(815) Labile tempus. Desine magnam  
Quicumque sapis quaerere sortem.  
Icarus alâ vectus in altum  
Finxit tumido nomina ponto,  
Et qui nimijs excidit ausis  
(820) Iacet Eridani gurgite sparsus  
Miserae Clymenes flebilis infans.  
Feriunt altos fulmina montes.  
Maxima frangunt robora venti.  
Regum penetrant atria curae.

35 I. ZEVECOTII.  
(825) Viuite laeti, qui nec dubiae  
Sortis alumni, nec curarum  
Compede nexi, spernitis alto  
Pectore, quicquid nimis ambiguo  
Fortuna leuis iure coercet.

ACTVS QUINTVS  
LONGINVS, SENEX.

(830) QVID anime tandem statuis? hinc amor trahit  
Nimiumque dulci pectus exercens face  
Ad sceptra pronum penitus affectum rapit:  
Et quidquid Adria, quidquid immenso sinu  
Tyrrhenus ambit, fascibus totum meis  
(835) Promittit: hinc iurata non sinit fides;  
Et dira caeli fulmina, & iustos nimis  
Periuriorum vindices pauens Deos  
Suspendit animum, nec quid audendum liquet.  
Amor timori pugnat, & amori timor.  
(840) Sic quando patrio tutus in portu sedet  
Nauclerus, omnes repetit oceani metus,  
Et multa dubitat; hinc potens auri sitis  
Inuitat animum, pauidus hinc pugnat timor  
Et nota pelagi monstra, & infidum mare  
36 ROSIMVNDA.  
(845) Opponit oculis; hîc duas syrtes notat  
Quas saepe leuiter aestus accedens tegit,  
Certam ruinam ratibus; hinc surgit minax  
In astra scopulus naufrago infamis vado.  
Hic aestuanti pontus Euripo furit,  
(850) Fluctuque pauidas terret incerto rates.  
Hinc aliqua rauco Scylla latratu tonat,  
Nullisque tutum nauibus torquet caput.  
Ibi quando totum vertit a fundo fretum  
Nabathaeus Eurus, per procellosum mare  
(855) Horrenda cete tergore immani micant,  
Ventoque fluctus nare quem plenâ vomunt  
Queis vnda parcit, breuibus illidunt rates.  
Illic Charybdis saeuit, & vasti cauis  
Inclusus antris mugit oceani fragor.  
(860) Quid faciat amens? fidat incerto mari?  
Certum est perîclum. desidem vitam trahat  
Tantumque patrio lentus aßideat foco?  
Mortemque quam vitabat instantem breui  
Iners moretur? vilis est animi leuem  
(865) Trepidare mortem; gaudet aduersis premi  
Infracta virtu, & nihil metuens sibi  
Molitur alta semper herous vigor.  
Sic vrbis olim primus aeternae sator  
Mauorte dignus patre, post aui necem  
(870) Ad sceptra fratre strauit occiso viam.  
37 I. ZEVECOTII.  
Sic magnus etiam Caesar, insuetus parem  
Tolerare quemquam, victor e Belgis redux  
Romam in triumphum duxit, & fausto alite  
Totius orbis solus imperium tulit.  
(875) Fortuna timidos spernit, audaces iuuat.  
Quid anime dubitas? vana succumbat fides,  
Periurijque stultus exspiret timor.  
Tantum meretur purpura, & tantum decor  
Formae beata; quisquis ad regni notas  
(880) Deliberato firmus affectu ruit,  
Non vlla trepidat scelera, non ipsum Iouem  
Quamuis rubentem fulmine armârit manum,  
Et insolentes vltor a tergo premat.  
Si totus atros increpet nimbos polus,  
(885) Altumque tonitru pectus infesto petat:  
Et totus Acheron iuret vnius necem;

Perimere forsan poteris, immotus tamen  
Restabit animus nullius fati reus.  
Quid anime frustra metuis? & Superum graues  
(890) Meditaris iras? turpis excedat timor,  
Et vile pectus aliquod e plebe occupans  
Quos vanus olim inuenit, obseruet Deus.  
Sen. Longine tutum quid tibi statum inuides,  
Regnique dubias quaeris iniusti notas?  
(895) Quid sceptra facient? quid tibi regni dabit  
D

38 ROSIMVNDA.  
Inane nomen? cetera exarchus potes.  
Long. Vt ergo lateam semper? & quondam meum  
Commilitonem lixa dominantem sequar?  
Sen. Cum te coronet largus Augusti fauor,  
(900) Praestat sequi, quam persequi. Long. hoc Narses suo  
Damno probauit. Non satis tutò fauent  
Vnquam potentes, qualis inconstans fluit:  
Breuis aura veris saepe ventorum rea  
Et saepe pluuiae, talis est aulae fauor.  
(905) Regale nulla limen ingreditur fides.  
Quam multa suspicatur aeternus timor!  
Quam multa trepidat! nil amicitiae valet  
Sociale nomen: quos prius nexu pari  
Sincerus animus iunxit, & testis Deus,  
(910) Vt sic libido fuerit, ad necem trahit.  
Qui praeuenire fata non audet sua,  
Vult praeueniri. Sen. militem nullum times?  
Long. Quem procul ab Italis Tauricâ feßum niue,  
Longoque belli taedio Parthus premit.  
(915) Sen. Stultum est fugacis schemate elusum boni  
Tentare memorem regis irati manum.  
Long. Stultum est timere quando, tam pronam meis  
Fortuna facilis ausibus sternit viam.  
Sen. Quicumque dubiae credit in sanus Deae  
39 I. ZEVECOTII.  
(920) Tumidâque raptum dexterâ sceptrum gerit.  
Hunc tristis aliquo Nemesis offendet loco,  
Poenaeque tradet deditum noxae caput.  
Long. Quicumque Caeli monstra, vel mundi timet  
Imbellis arma, lateat, & vulgi reus,  
(925) Anadema nunquam capite tam vili gerat.  
Sen. Iniqua nunquam regna durabunt diu.  
Long. Testetur illud Roma, quâ mundum sibi  
Subdidit, eâdem nitor ad regnum viâ.  
Sen. Siccine recessit? quam nimis dirè furit  
(930) Quicumque sanae mentis arbitrio carens,  
Ad alta caeco regna conatu ruit.  
Sic quando primo vere soluuntur niues,  
Arborque gemmis cuncta pubescit nouis,  
Venator audax dexterâ venabulum  
(935) Laeuâque pedicas portat; ex humeris fluit  
Cornuque & arcus habilis, & forti canes  
Loro ligatos ducit, ac nudo pede  
Ne fortè fractum calceis lignum crepet,  
Et ante tempus lustra dimittant ferae;  
(940) Scrutatur omnes nemoris horrendi specus,  
Caecasque latebras, & per ignotas vias  
Vastosque saltus currit impauido gradu,  
Et vbique cautas belluis tendit plagas.  
At si Lycisca dum procul lento suem  
D2  
40 ROSIMVNDA.  
(945) Odore sensit, feruidis latratibus  
Monuit sequentem, protinus venabulo  
Generosus instat, & licèt totam induit  
Irata rabiem bellua, & culmos quatit,  
Omnesque vasti corporis setae rigent;  
(950) Et dens minace saeuus in spuma natat,  
Violentus iram, nec satis tanti capax  
Doloris, altum frendit immanis furor.  
Nihil mouetur pertinax, quem nec mali  
Nec mortis vllus terret intrepidum metus  
(955) Cuicumque regno pectus afflatum furit,  
Quamuis perîclum videat; haud credit tamen.  
Et si quod esse credat, haudquaquam timet.  
  
ROSIMVNDA, HELMIGES, VMBRA ALBOINI.  
ROS. Egone laterem? nata tam magno patre?  
Qui tam superbi nuper imperij potens  
(960) Subesse vidit fascibus totum suis  
Quidquid Tibiscus, quidquid Euxinum mare,  
Et Scythicus Ister algido claudit sinu?  
Quicumque vitam regiam, & luxum semel  
Gustauit aulae, serò deponit suâ  
41 I. ZEVECOTII.  
(965) Diadema fronte, serò regalem domum  
Et alta linquit atria, haud facilè tenax  
Dediscit animus regere, qui rexit diu.  
Sic mollis olim viola crudeli nimis  
Percussa nimbo, triste submittit caput,  
(970) Humumque plangens luget amissum decus  
Inter minora gramina, & viles agri  
Suppreßa foetus; nullus aut fragrans odor,  
Aut fulgor auri languidas vestit comas,  
Sed multus aegris humor in folijs natat.  
(975) At si serenus discutit nimbum polus,  
Totoque mundo liberum fundat iubar  
Phoebaea lampas, illa formosum caput  
Excludit iterum, gramine indignans tegi,  
Multâque flammâ purpuram tingit suam,  
(980) Et inter herbas aureo vultu micat.  
Nequit latere, quisquis immutabili  
Iussu Deorum natus ad regnum fuit.  
Quocumque dubios fata mortales agunt  
Si sponte non sequantur, inuitos trahunt.  
(985) Qualis sonante turbinem loro puer  
Et huc & illuc versat, inconstans velut  
Suggeßit ardor; talis hunc mundum Deus,  
Quacumque nutat animus, ambiguum rotat.  
Sed quo scelesta rapior? Indignum nimis  
(990) Meditaris anime facinus. Excedat furor,  
D3  
42 ROSIMVNDA.  
Viuat parentis Helmiges vindex mei.  
Egone Deos periura tot periculis  
Olim probatam stulta violabo fidem?  
Testor Deorum numen, & sanctos mei  
(995) Manes parentis, teque qui sacrâ face  
Mundo serenum Phoebe dispensas diem,  
Lateque fusi spatia percurrens poli  
Secreta semper cordis humani vides,  
Regnare non vult animus; inuitum tamen  
(1000) Aulae voluptas cogit, & pellax amor,  
Nec sat resistit. Anime quid tandem iubes?  
Quid fluctuaris? Helmiges pereat meus.  
Meus? Peribit? nullius culpae reus  
Hoc vindicati praemium patris ferat?  
(1005) Abscede rabies; Helmiges viuat meus.  
Quid anime dubitas? sentio ambiguum mihi  
Trepidare pectus, nec quid audendum satis  
Attonita video; parcere insonti Deus,  
Mitisque pietas mandat, & thori fides:  
(1010) Prohibet volentem dira regnandi sitis,  
Totamque mentem furiat. Excedat pudor,  
Et vana pietas; Helmiges pereat meus.  
Liceat mariti sceptra mercari nece:  
Per scelera regnum petere, non vllum est scelus.  
(1015) Letale Ptyados virus, & sputum bibat,  
Vitamque totus exuat: quis hic meis  
43 I. ZEVECOTII.  
Occurit oculis? Helmiges? rursum timor  
Diuisit animum. Nescio. Audendum est tamen.  
Succumbe pietas. Coniugem video meum?  
(1020) Dilecte coniux, vnde te reducem boni

Superi remittunt? plena num spirat salus?  
Hel. Nescio. Ros. Quid illud? tene delicium meum?  
Prohibete Superi, tene vel subitus dolor?  
Ah anime quò iam raperis? aut morbus premit?  
(1025) Hel. Cohibe timorem, nulla morborum lues,  
Aegerùe sanum corpus incendit dolor.  
Sed triste pauidam somnium mentem quatit.  
Rosimunda! Ros. Coniux! Hel. Non adhuc satis iacet  
Occisus Alboinus: effusus tui  
(1030) Cruor mariti, sanguinem tuum exigit,  
Meumque vindex. Ros. Quid mihi nugas refers,  
Vanique stulta somnij ludibria?  
Hel. Vidi minantem. Ros. Scilicet Hel. Vidi tamen.  
Ros. Quid ergo? viuum vincis, occisum times?  
(1035) Ridenda narras, roboris tanti virum  
Pudeat timere debilis spectri minas.  
Hel Vtinam! sed heu me! prescit arentem sitis;  
Adfer Lyaeum; magna pernicies adest,  
Quam tristis animus conscio prodit metu.  
44 ROSIMUNDA.  
(1040) Rosimunda timeo, melior abstergat Deus,  
Si fortè vanus fallat errantem timor.  
Eheu! quid istud? sentio insolitam luem  
Serpere per artus, stomachus incensus furit.  
Ardetque totum felle consumpto iecur.  
(1045) Scelerata! Ros. coniux. Hel. coniugem appellas tuum  
Quem saeua perimis? Ros. ah Deus! quis te furor?  
Hel. Crudelis! Ros. Egone? parce. Hel. non solus cadam;  
Quaecumque diro restat in scypho lues  
Tibi bibenda restat, incassum gemis,  
(1050) Frustraque torto toxicum collo abnuis:  
En tibi cruore coniugis tinctum tui  
Ferale telum, ni bibas, strictum vides.  
Eheu! quis ille contrahit venas rigor?  
Abominanda perge. Ros. per thori fidem.  
(1055) Hel. Foedifraga! Ros. coniux. Hel. impudens! Ros. testor Deos.  
Hel. Quae iam duorum coniugum sicco necem  
Tueris oculo. Quis mihi tantus fibras  
Exurit ardor? mortis instantis comes  
Gelidos per artus sudor expressus fluit,  
(1060) Omnisque venis cedit exhaustis cruor,  
Et imminente membra pallescunt nece;  
Maculisque variis liuidam tingens cutem  
45 I. ZEVECOTII.  
Hausti veneni tetra se prodit lues.  
Infanda nondum moreris? Ros. heu! Hel. totum bibe.  
(1065) Superata tabe vita grassanti fugit,  
Caligat oculus, languidum nutat caput,  
Et fessa vincit membra letalis sopor.  
Heu morior! Ros. Eheu! quam nimis fragili loco  
Fortuna tumidos stare lapsuros iubet!  
(1070) Heu misera! quae me fumidam vibrans facem  
Irata terret vmbra? quod spectrum mihi  
Hausto veneno maius intentat malum?  
Heu morior! aegras deserit fibras calor,  
Vix imbecille palpitat pectus; vale  
(1075) Longine. morior. Alb. coniugem agnoscis tuum?  
Scelerata? Ros. morior duplicis poenae rea:  
O aequa Nemesis iustus est furor tuus.

/back/

FINIS.

Rdo. ET DOCTO P. IACOBO ZEVECOTIO MAGISTRO SVO.  
Quam tua defunctam Rosimunden scena recenset;  
 Rediuiua tanto Carmine haud sciet mori.  
Adrianus vander Heyden Gand. apud P. P. Aug. Poëta.

DVm furis, & pullo Rosimundam syrmate vestis,  
 Et pandis tragici facta nefanda stupri,  
Ganda noui docto vatis tumefacta cothurno  
 Sic fertur laetis esse locuta sonis:  
(5) Roma quid antiquos iactas superata Tragoedos?  
 Binorum Vatum munere palma mea est.

Ioannes de Coninck apud P. P. Aug. Gand. Poësios studiosus.

ECquid adhuc veteres miraris Flandria Vates,  
 Et Italorum nomina?  
Si Zeuecotaeo Rosimunden ore furentem,  
 Diram parentis vindicem;  
Si videas sancti violantem foedera lecti:  
 Nil inuidebis exteris.

Franciscus Lust, Gand. Apud P. P. Aug. Poëta.

Tragoedia haec Auctore Rdo. Patre lacobo Zeuecotio, tutò Imprimi potest 3. Febr. 1621.  
Antonius Smets Canon. & Archipr. Gand. Librorum Censor.