/front/

RVTH

AUTHORE IACOBO ZOVITIO DRIESCHARO,

ludi Hoochstratani hypodidascalo.

Zovitii Distichon ad invidum.

Si *χιλιοσός* eris mihi Zoilus, accipe *μουσῶν*

Me *φιδικόν*, quom harum, tu invide es usque *μισῶς*.

ANTVERPIAE APVD MICHAELEM HILLENIUM,

in Rapo, Anno M.D.XXXIII.

Cum gratia et privilegio.

MARTINI NIGELLI AD POLITIORIS LITERATURAE

candidatum carmen Choriambicum.

*Προτρεπτικόν*

[1] Vin Cirrate puer, vin rogo pessimis

Spretis sunt quae hoῐ ad Persephonen ducem

Amplecti optima? Mortalibus quae duces

Sunt, ad perpetuam acregiam olympicam?

[5] Huc te proripito, id nostra tibi exhibit

Ruth, quam gymnasiarcha excoluit modis

Miris noster. Hic effeat ut haud nihil

Ruth sit, Lydius ast sit lapis omnibus

Mystis Oenotriae Pallados. Ergo si

[10] Venaris Sophiam Socraticam: huc ades.

Ioannis Quoymani Balensis Hoochstratani

ludi moderatoris Carmen Phalacium.

*ἐγκωμιάσικον*

[1] Ruth iam nobilitata desinebat

Pensi nullius ac nihil vocari

Paucos ante dies. Habet poetam

Hoochstratana schola admodum eruditum,

[5] En Saelandum Iacobon a triturbis,

Cuius nunc opera novum poema

Prodit, quo nihil esse nonnihil volt,

Huic cedant, volo, Comia vetusti,

Namque haec Ruth superat Terentianas

[10] Plautinas quoque fabulas iocosas.

Hae blandas Veneres, prophana tractant,

Mores illa docet satis pudicos,

Et qui foemineum genus decebunt,

Potores nimii meri cavere

[15] Ignorans Veneris puer monetur,

Mentem, divitias, alacre corpus,

Extinguit, vorat, infiatque pubis,

Cultorem studii politioris

Foelicem foveant suae Camenae,

[20] Luces Nestoreas favenae Phoebo.

M. GVILIELMO ZAGARO VRBIS ZIRICEAE PENSIONARIO,

ut aiunt, literarumque iurisque consultiss. Iacobus Zovitius Driescharus. S.D.

[1] Biantis illius Philosophi philosophiae eulogium, praeceptor humanissime, non minus verum quam lepidum mihi visum est: quo insignis ille vir Penelope Vlysseae Philosophiam non absurde comparat: inquiens. Quemadmodum cum [5] Penelope, proci congressum habere nequirent, eius se anallulis immiscebant, ita et quae Philosophiam consequi non valent, per caeteras nullius sane existimationis, [10] artes aridi semper et tenues intabescunt. Cui quaeso tam faceta, tam concinna, tam denique vera minus placeret collatio? Mihi vero unica semper fuit ad Philisophiam exhortatrix dicam an impultrix nescio nec adhuc me eius animi poenitet hercle, tum honesti et turpis, [15] cum iusti et iniusti, notida, homini praesertim Christiano, non minus atque aqua et ignis, sit necessaria. Haec vero vel Plutarcho teste, ex una pendet Philosophia. Pensitans itaque mecum, quaenam foret philosophiae pars potissima, Socraticam praetuli, ut quae humano generi, imo scholasticulis meae fidei concreditis [20] (quorum salus mihi unica cura est) conducibilior sit atque magis frugifera, ne dicam necessaria. Et quisnam refragatur hanc ex Comoediis tanquam ex largissimo fonte clia exhauririque posse? Cum Comoedia (authore Tullio) sit vitae imitatio, consuetudinis speculum, veritatis imago.

[25] Anxius itaque dum prospicio vel dispicio, imo dum prospicio dispicioque cuiusnam Comoedias horulis pomeridianis praelectitem, cum Terentianas atque aliquot Plautinas semel atque iterum recoxeramus, interea commodum obfertur nobis Comoedia Acolasti titulo inscripta, a Gnapheo in lucem data cui mehercle [30] quam sit obstricta Thalia aliorum iudicium esto. Codice resignato, nuncupatoria se nobis obuiam praebuit epistola, in qua, mirum qua facundia, insignis ille vir de Terentiorum inopia conqueritur. Neque iniuria, cum vel nostra Zelandia, ut alios eruditione egregios praeteream, Barlandum suum habeat Ciceronem. [35] Te Sulpitium, hoc est Iuris literarumque consultiss. Iasonem Hippocratem, hoc est utriusque linguae scientissimum medicum. Quem tandem vel nostra Zelandis vel quaevis alia regio quamlibet florentissima, habeat Menandrum atque Terentium ignoro. Captionem tamen unum atque alterum in lucem dedisse exodium [40] aut quid simile constat. Porro et alios militiae literariae triarios Dialogi sinum suis condecorasse monumentis quis negat? A Comoediographia tamen se tamquam re sacra continuere, quotquot unquam fuere viri egregie docti, praeter unum Gnapheum, [45] qui (ut ipse ait) audax hanc tandem perfregit glaciem, et meo iudicio quidem quantumvis ficulneo, audacem fortuna iuvit. Condonabit mihi vir ille opinor, si scaphula mea eius dromoni remulco alligata tutum tandem consequi portum valeat. Forte vitilitigator aut maleferiatus aliquis Zoilus meam ridebit audaciam, [50] qui quod vel summi literaturae principes in tentatum reliquere, aggredi atque tentare audeam Zelandus hoc est plus quam Boeotus, id mihi palmarium, imo gloriae futurum scio, tantum abest ut probri loco ducam. Neque id audaciam quivis candidus lector mecum dicet appellabitque.

[55] Veruntamen uti nullus me unquam audaciae arguerit, ita nec timiditatem mihi merito quisquam obiiciet faxo. Libenterque per Iovem, Fabii illius cunctatoris sententiae accedo. Huic enim derisionesque conuitiaque metuens timidior, atque is qui abiecta hasta salutem pedibus quaerit, visus est. Caeterum istis sutoriis Momis sinistra Minerua natis [60] satis superque pro me respondet titulus. Quid enim aliud me, quam Ruth, hoc est nihil peperisse egregii isti blaterones ac aselli bipedes in me rudere ac clamitare queunt? Sed horum mihi, non secus, atque Clisthenis filia Hippoclidi, cura est. Imo tales si mihi sint futuri aliquot, [65] erit quod impense gestiam, ex hoc enim me aliquid Musis dignum edidisse coniiciam, imo sciam, cum (Platone teste) a Musis sint alienissimi, neque aliquem praeter sui simillimos in coelum ferre noverunt. Quemnam, quaeso suorum operum haberet praeconem Mevius praeter Bavium. O Midae stulta progenies. [70] Sed quo tandem nos, nobis indigna, istis Antroniis asinis dignissima, egit ex candescentia? Hercle ego istis brutissimis amusis, non secus atque ipsi literis, simper infensus fui, et si animo responderet calamus, haec non tibi epistola, sed Crisippeus liber adesset. Quam vellem meliorem illis mentem dari, [75] ut vel ipsi meliora ederent, vel aliorum opuscula avide imo invide potius incessere atque fugillare cessarent. Valeant hi literarum censores eximii, ac aliorum monumenta perrimando, quod eos mordeat, abunde reperiant. Tibi vero mi praeceptor: praeceptor mi tibi inquam, hunc quem mea luserit, qualiscunque ea sit Thaliola, [80] dicare constitui libellulum, mei ingenioli primitias, tu enim huic agello primam dedisti sementem, atque aequum esse, ut illi, qui semina iecerit, messis delitiae, quantumvis tenues cedant, quis negat? Denique quis inculta hactenusque neglecta novalia, cultu atque satione frequenti, huberiora fieri, reluctatur? [85] Non enim hic praeceptor doctissime proprietatem Terentianam, aut venusti sermonis lauticias expectabis, hanc insignem eius ac pene divinam ne vel Italus, nedum Zelandus consequeretur. Illas vero metri ron non admisit, quam vel seduli adeo tutati sumus, ut vel Despauterio iudice, cuivis Momo sticho logico respondeamus. [90] Etiam intra Trimetros non Terentianos aut Plautinos, sed Archilochios, constitimus. Id si feasset Terentius, non minus gratiae (Quintiliani arbitrio) sibi peperisset. Porro nullus hic nobis Colax aut Gnato exhibebitur, cum ab hoc perniciosissimo hominum genere iuvenculos et Terentius et Plautus, [95] et hos secutus Gnapheus ille, satis superque deterreant, conati sumus potius huius temporis morum et casuum communium exempla scholasticulis meis proponere: quibus velut exhortati ac praeminiti consultiorem vitam vivere queant. Aleatorum itaque ac taurorum (aut si mavis) scortatorum miserrimam depinximus vitam, [100] ac rebus exhaustis, miseriorem utrorumque exitum. Quae, quaeso, tanta, ac aleae nonariaque adulescentulis pernities, lues, ne dicam mors est. Tractamus etiamnum sic historiam e sacris petitam, ut ad comoediae formam quam proxime accedat. Neque tamen cum historia male agit, vel Lyranus, vel quivis alius scholasticus dicet. [105] Has itaque lucubratiunculas meas tibi consecratas, quantumvis sis negociorum undis obsitus, cupide accipito. Munerum animum esse optimum te scire scio. Munusculum itaque quamlibet tenue ne respuito. Illius memoris non immemor, cui obequitanti aquilam ambabus manibus haustam obferens, *χειρονακτός* non respuebat,

[110] sed id ei impendio gratum fuisse testantur Historiae. Iam ne literarum stateravi transgrediamur, hanc nostram Ruth quantumvis rusticam urbanus accipito. Atque si vere id sit quod dicitur, tu eandem, quamvis Iuriconsulto reluctetur, sic Iure consultiss. exornes sic comas, sic denique concinnes, [115] ne rei nomen respondeat. Illud praeterea auctarii loco, praeceptor humanissime suscipito. Si hanc nostrum sementem tibi, tuique simillimis cordam potius quam praecocem apparere cognoverimus: delitet apud nos, tamquam in tenebris, Bravium inscitiae, est praeterea igni Comoediola, cui titulus est Episcopus: [120] His Zoilos nostros Calaber impartiam, tyrunculos vero nostrae fidei creditos eisdem veluti congiario donabo. Valeto Hoochstrati, nostro e Museo, Tuus Zovitius.

/main/

LVDIONVM NOMENCLATVRAE.

Noemi vetula.  
Orpha. I

Ruth. I Viduae admodum iuvenculae.   
Attabas.   
Numenius.   
Eudulus.   
Lerna.   
Philoponus.

Loedorus.

Boos.

Misobigamus.

Thaltybius.

Eutrapelus. I

Prodicus. I Quibus accedent septem seniores.

Philopolites. I

PROLOGVS

[1] ET si sciam. Viri optimi, quam dignitas  
Et tituli, et authoris, subinde frigido  
Cuivis operi, quamplurimum addit gratiae,  
Numquam tamen diffido, quin vel opellulae  
[5] Nostrae huius hoc tam sordido titulo, mihi  
Aliquantulum invidiae, licet non ambiam  
Hanc, scaenicae arti gratiae, quamvis nihil  
Desideret. Vobis quidem, risus salis,  
Quem plurimum cupitis, parabo non parum,  
[10] Quid, quaeso, ut obticeam interim de authore, cum

Zelandi ob ignorantiam a quibuslibet  
Male audiant. Vocabulo Ruth, homunculis  
Abiectius, contemptiusque est? Namque ne  
Isthoc laborent, mille se periculis  
[15] Obiicere non verentur, ut vitent idem,  
Quos non labores perferunt? per saxa, per  
Mare cursitant, aestumque frigusque tolerant,  
Praetereo nunc iniurias, sacrilegia,  
Proscripti unculas, latrocinia. Neque  
[20] Iniuria, quom ubique ab hoc, quo alienior  
Mortalium quisque sit, eo suspicitur et  
Extollitur mage. Tituli vocabulum  
Quanto laboret odio, habetis optimi  
Viri. Modo quam nomini ingenium male  
[25] Conveniat, Et quam sit Silenus fixius  
Si habueritis, percipite identidem precor.  
Peregrina nostra isthaec Ruth est, Poetico  
Vestitu adornata, noua, confecta senio  
Tamen, homini vestitus et formam et etiam  
[30] Phamam, parat, conciliat. Haec itaque noua  
Est, digna cognitu, venusta auditu. Id et  
Scire volo, quid desiderari posset in  
Hac. Forma? At hac quantumvis occidua, Helene  
Non cederet scio, absit huic dicto tamen  
[35] *ἀπόνοια*, Dicito, pudicitia? Hercule  
Si Caesaris Pompeia cum hac certasset, haud  
Repudium passa doluisset arbitror,  
Quid obsecro. Dos? Aedepol mirum, quam in hac

Re polleat prae ceteris mulierculis,  
[40] Et id quidem vera. Nihil moveor super  
Talentulorum multitudine. Perit et  
Hoc quicquid est dotis facillime. Si enim  
Tali fuissent praeditae uxores Neri,  
Bene scio, numquam has sustulisset gratia  
[45] Dotis. Equidem opportunus adsum et inclytus  
*Εγκωμιασὴς*. Siccine heus, Neptuno aquam.  
Apollini lumen? Statim se heic sistet in  
Proscaenio vobis. Tum enim quam quodlibet  
Potius ei competere nomen, quam quod dicitur,  
[50] Posset, videbitis. Senes quos vel tenet  
Alterius uxoris cupido, huc repite,  
Nisi cuculos cupitis, huc aures date,  
Addiscituri quam ambietis coniugem,  
Concurrite et iuvenes, qui ob imperitiam  
[55] Rerum, proci mehercle strenui, verissima  
Pro dote, falsam cupitis ambitisque. Quam  
Stulte tamen saepissime vestro malo  
Docetis. Huc, inquam, futuri callidi  
Vaerissime dotis: pedem conserte. Sed  
[60] Quid singulatim quosque quaeso huc aduocem?  
Cum neminem volumus ab hoc spectaculo  
Excludier. Linguis modo hic et auribus  
Faveat. Licet non perbenignis: attamen  
Patulis. Cum id haud secus atque nomen novimus,  
[65] Quin heic habebit forte quod quaerere alibi  
Posset, futurum neminem. Nam Zoilo

Tacite quod invidere. Momo mordicus  
Quod vellicare. Candido auditori item  
Aeque quod approbare posset, arbitror  
[70] Heic defuturum numquam. At auditor bone,  
Si quisque in hac mellis medullam reperiet  
Sibi. Reliquum quidnam est? quam ut auribus obviis  
Hanc scaenicam actiunculam accipias. Modo  
Id feceris. Tyrunculis ad scaenicos  
[75] De caetero ludos: Mihi authori quidem  
Ad dictitandum animi addidisti plurimum.

PERIOCHA.

[1] Socrus peregrina, peregrinas quum nurus  
Haberet, orbantur maritis socrus et  
Nurus. Socrus studet reverti in patriam,  
Una comitatur hanc: parentes negligens  
[5] Proprios, penates, atque cognatos. Suae haec  
Socrus volens ire obuiam indigentiae,  
Spicas honeste honesta colligit: quibus  
Socrus famem sedat. Deinde occurritur,  
Quas unice flet, orbitati et *ἀπορίἡ*  
[10] Consilio ut usque valent senes, suadente nam  
Socru, magistra fit metentium. Parit  
Dein filium, unicum socrus solatium.

ACTVS PRIMVS.

RVTH.

*Iambici trimetri*.

[1] Instabilis, heu, fati rotam esse mobilem,

Vel cuilibet per me licebit noscere.  
Ego quae fui matrona quondam nobilis  
Opulentula, et potens, ad haec beatula,  
[5] Praedita viro et gnatis duobus. At modo,  
Ignobilis, paupercula, impotens, adhaec  
Misera viro atque liberis orbata sum,  
Pro summe Iuppiter, tibi pro ludon est,  
Acheronticam hanc tam obruere donis dolii  
[10] Tui sinistri? siccine in mulierculam  
Saevis? tot incommoda? quibus quamvis foret  
Vir Ianus alter, nec salutem quampiam  
Reperire posset: nedum ego muliercula,  
Tum consili tum consulentis indiga,  
[15] Quam luctuosa et anxia infortunia,  
Heu perpulit me a patria procul famis  
Violentia: atque alimoniae ingens caritas,  
Digressa et illinc sum admodum dives, viro  
Pol, optimo, inter optimates praedita,  
[20] Quem mihi ferocia invidere diutius  
Fata. Exin utraque soboles hic coniuges  
Ducunt, satis quidem probas. Demum utraque  
Obit absque liberis. Decem annis heic moror  
Aliena: pauperie laborans maxima.  
[25] Cum haud suppetit, quo farciam mihi indigum  
Stomachum, labore nec mihi corradere  
Valeo: sum anus namque impotens. Nisi et meae  
Nurus probissimae mihi ferrent opem,  
Quid, quaeso, praeter restim huic reliquum foret?

[30] Hae vero non tam beneficae semper mihi  
Erunt, licet (quam sunt pio erga me animulo)  
Semper futuras benevolas mihi, satis  
Certo scio. Nam nubiles sunt, et bonae  
Formae quidem. Communis atque est mos viris,  
[35] Aegre ut ferant, si digamae nimium colant  
Socrus priores. Ergo quid misellula,  
Agam haud scio. Saltem unica est mihi via  
Salutis, haec si fallit mulierculam:  
Illius in dubium scio vita veniet,  
[40] Age, conferam me in patriam quam ocissime,  
Invenero fortassis illic quempiam,  
Qui vel mei miserebitur, namque audio  
Famem esse profligatam. Ob hoc prae foribus heic  
Volo desidere modo, usque donec redierint:  
[45] Nurus. Scio, ut non ostiatim garriunt:  
Re acta domum se conferent. Vah, commodum  
Huc conferunt se, ubi dixero haec ipsis. Scio  
Numquam sinent. Sed quod statutum est in animo, id  
Conficere quamprimum arbitror consultius.

SCAENA SECVNDA.

ORPHA, RVTH, NOEMI.

*Trimetri.*

[50] Quis mea Ruth, est mortalium tam saxei  
Pectusculi: quem acerbior Rhamnusiae  
Eventus haud deiiceret in luctum? Virum  
Quem suspicabar, heu, mihi fore comitem  
Perpetuum, et heic, quam brevi, imo temporis

[55] Vel punctulo subtractus est mihi. O fera et  
Saeva Atropos, sic unice charum mihi?  
Quid? imo charius quam ego ipsa sum mihi  
Divellere a me scilicet tibi libuit?  
Quot sunt, diem connubii ulnis obuiis  
[60] Laetum manentes alterum? istos negligis  
Respuis inofficiosa. Vbi pessima volunt,  
Non vis, ubi nolunt, venis ultro. Atque item  
Ubi copula est hac luce charior, invida  
Saevis, ubi vero est tenebris tristior  
[65] Cymmeriis, maleblanda blandiris. Mea  
Ruth, nunc piget vivere. Vtinam in materculae  
Licuisset oppetiisse nixu infantulae.  
RV. Siste lacrimas. Quid adiumenti conferunt  
Hae lacrimae infortunio? Mortalis is  
[70] Fuit. OR. Ruth, ô, fuerit licet mortalis is,  
Quoties tamen virum imaginor charissimum,  
Pol, tum penes me non sum ego. Quid foemina  
Est sine viro? RV. Quid foemina inquis sine viro?  
Quam stultula es. Tune peteres viro alteri   
[75] Nubere, ubi tam probum habueris? Pol (ita me Hymen)  
Etsi ordinis iam patricii viro forem  
Nuptura, crede, potius ipsa mihi necem  
Asciscerem, quam nuberem, sic me viri  
Demortui astrinxit sibi gratissimus  
[80] Amor. Viri mortem aequius ferrem aedepol  
Colloquia si minime negarentur mihi,  
Sed id est quod excutit mihi saepe lacrimas.

OR. Imo alia me excruciant magis. RV. nempe generis  
Interitus, id doleo etiam. OR. imo alia. RV. alia?   
[85] Quae dicito? OR. curis domus Ruth anxia est.  
Vir fuit, is intercoepit. Et si quando erat  
Epulandum apud nostratium non infimos.  
Tanquam umbra eum comitabar officiosa. Sic  
Mihi videbar inter optimas quidem  
[90] Non infima. At neglecta iam et satis anxia  
Contineo me domi. RV. Et quidem satius puto,  
Sibi foemina placente nil est stultius.  
Denique probae est mulierculae, domesticam  
Curare rem: minime studere epulis. Ea  
[95] Ne te Orpha solicitant? OR. adhuc quid est, sed id  
Est religio eloqui. RV. Hancce religiosulam,  
Quam similis es tui. Tibi ista male anxiae  
Relinquo. Ego saltem mihi salubria  
Colloquia denegari. Id, inquam, unum fleo,  
[100] Quam casta, et heu, quam sancta erant. Dicere solet,  
Unum suos colere Deum, quique omnia  
Creaverat. Leges adhaec dederat suis  
Autographas. OR. Sanctas. RV. eas si quipiam  
Servaverint, olympico fruerentur hi  
[105] Elysio. Et ad suos mihi dedit fidem  
Nos demigraturos, fames ubi suos  
Destituerat. Quam eius fui cupida: Deus  
Pol, ille noverit. OR. Et ego eius quoque fui  
Usque cupidissima, sed viro comite. NO. Audio  
[110] Illas loqui haud scio suis quid de viris.

RV. Si, sed aliquis peccasset in leges datas  
Perpetuus illi poena tartarus foret.  
OR. Quam Theseas hic porrigat lapsis manus,  
Quamque facilis sit aditus iisdem ad hunc, ubi  
[115] Deliquerint quidquam, meus tandem addidit.  
NO. Loquuntur audio de suorum coniugum  
Confabulatiunculis. Mihi mora  
Quaevis odio est. Huchuc adeste filiae.  
OR. Socrus vocat nos. RV. Ipsa ubi est? OR. hem respice.  
[120] RV. Tun heic eras mater? Quid heic iam desides?  
NO. Exspecto vos. RV. Prae foribus? NO. Heic nisi domus  
Dicem sit. RV. absit. Quid rei est tibi in animo?   
Ut quae soles cochleae instar assidue domi  
Latitare, nunc prae foribus heic modo sedeas?   
[125] OR. Sane id ego demiror quidem. RV. atque ego aedepol.

NO. Egressa sum actura heic periculum, num anus  
Iter animo acceptum queam conficere. RV. iter?  
OR. Iter? RV. Quod acceptum iter ais? NO. Habetis ex  
Me, nos adactas huc famis saevitia.   
[130] RV. En mater heic nulla est ciborum caritas.  
OR. Imo omnium est heic magna vilitas. NO. Satis  
Experta, novi. Interloqui sed sistite.  
Comitata coniuge et duobus liberis,  
Coniunx obit. Ducunt deinde in coniuges  
[135] Vos, id mihi displicuit: ut quod maxime  
Mihi placuit. OR. Dii boni, beatulas  
Nos dicerem: si essent adhuc superstites.  
NO. Ambo moriuntur absque liberis, ita

De genere nostro actum est, quod unice fleo.  
[140] RV. Sic, mater, erat in fatis. Quisnam potest  
Contra renitentia reniti fata? NO. Pol  
Belle, renituntur mihi fata oppido.  
Ego quae fui quondam Habraamo ditior:  
Sum inops modo. Et nobilis: at, ô quid modo minus?  
[145] Comitata: sed sola modo. RV. Mater conqueri  
Cessa. Nec es pauper. Nec ignobilis, et haud  
Sola es. Putas te pauperem. Horribilis ubi  
Fortuna subtraxerit id a te quod suum est?  
Nos e matris alvo nudae in hunc mundum sumus  
[150] Ingressae, et haec fovet suis nos reculis.  
Iam si manum retrahere huic libeat, agas  
Tum gratias, velut usa alius reculis.  
Porro alterum hulcus quod animo tuo dolet,  
Papula est. Ais te ignobilem? OR. Arbitraris hanc  
[155] Nostra ex domo nobis adesse mater? Haec  
Aut ex Stoa aut Academia Platonica  
Prodit, quae ita in numerato habet Philosophiae  
Dogmata. RV. Si ego tibi lapides, mater, loquor:  
Heic comprimam me. NO, Tun mihi lapides? Pol ex  
[160] Animo loquor, meras mihi loqueris rosas.  
Perge obsecro. RV. Quod vero ais te ignobilem,  
Mihi videntur fabulae. Haud holosericae,  
Aut florulentae mater: aut id vestium  
Genus, aliquam indicat esse nobilem. Neque  
[165] Anteambulonibus, aut pedissequis quidem  
Stipata, sit vocanda nobilis. Sed haec

Quam nobilem generosa virtus efficit,  
Cuius fuisti absque dubio usque sedula  
Cultrix. NO. Deus qui cuncta novit, noverit.  
[170] Pulchre quidem tu philosophata es. Caeterum  
Quod sola sim non quit negari. RV. Sola tu?  
Mane parum. OR. num solitudo nos premit?

RV. Quid at hesperus serus vehat nescis, meus  
Mihi tamen dixit maritus saepius,  
[175] Futurum id: ut numerosiores vel habeat  
Deserta proles: atque quae viro nupta est.  
Forsan et habebis qui excitabit indolem  
Ex te aut tuis: mutasse te ut fateberis  
Feliciter. NO. Quid dicis, ex me? nihil quidem  
[180] Sed ex meis sperare possum quidpiam.  
Certum est ob hoc iam, filiae, ingredi: ut ocius  
Mihi parem viaticum: quo utar ego in hoc  
Itinere. Quando adire patriam mihi est  
In animo: et hinc migrare. RV. Mater siccine  
[185] Nos deseres? NO. Sententia est mea. RV. pol ego  
Comitabor hanc quoquo iuverit, cum illa quidem  
Vel ad suos proficiscar. OR. Atque ego sequar.

ACTVS SECVNDUS

ATTABAS, NUMENIUS*.*

*Scazontes*.

Prô summe Iuppiter, haud scio quidem de me  
Quid fiet, omnes choriolae meae latrant,  
[190] Et lippiunt fauces mihi fame. Eheu me,  
Qui mihi color? Quae habitudo corporis quondam

Fuit? Modo at squalidus sum, et aeger, et sentus,  
Et id mea culpa quidem. Paternam rem  
Namque abligurivi impigre alea et vino  
[195] Chio. NV. Hiccine est heus Attabas loci necnon  
Nostri ordinis? certe ipsus est. Quid hic narrat  
De Chio et alea? num is exulat mecum  
Patria: quod hunc regione in hac modo cerno?  
Credo. Et num is omnem rem alea abligurivit,  
[200] Chium quod incusat? ita suspicor. Sed cur  
Virum alloqui, atque interrogare rem cesso?  
Heus Attaba. AT. Hem quis nominat me? NV. ego. AT. Quis tu es?  
NV. Numenius, tuus hercle amicus. AT. hem noster?  
NV. Sic est. AT. Qui ego te conspicor, mihi enarra  
[205] Hoc in loco? NV. me? AT. te inquam. NV. id ordine efferam,  
Tibi: sed ea lege ut et item mihi narres,   
Qui huc veneris. AT. Recipio me illud acturum  
Tibi. Differor quamvis fame, attamen scire id  
Desidero. NV. fame hem? viatici quaeso  
[210] Nihil tibi est? AT. Id ne Monogrammica haec pulchre  
Tibi arguit facies? Viatici quicquid  
Erat: id iter prodegit. Ast libet scire.  
Sed Asianus ne esto. NV. Ero Lacon. Nosti  
Quare exulem patria, ergo ubi reliqui exul  
[215] Patriam Corinthum adnavigavi onustus re  
Ampla, ast ubi appuli, ilico, haud scio sane,  
Qui occurrere et rogare, quid novi adferrem.  
Sed penitius post quam videre me: noscunt quid

Vener. Officiose adest probus quidam  
[220] Ut rebar: exquirens, petesserem ne ipse  
Probus, probum hospitium, annui. Probus tum ille  
Duxit me in hospitium aedepol videbatur  
Primitus honestum. Intrantem ubi viderunt me  
Famuli: exhibent sellam mihi, assido. Nunquid  
[225] Libeat mihi, rogare, prandium dixi  
Pontificium volo, oboediunt statim, sternunt  
Et lectulos, decumbitur, papae quos non  
Hic apparatus? dubium erat quidem. AT. ah Come,  
Quam iniquus es, si esset mihi modo panis  
[230] Aterrimus, faterere me lupum. NV. Mox te  
Iuvero. AT. Mihi exigua mora annus est hercle.

NV. Mox dixero. Accubuere homunciones heic  
Mecum hercle festivissimi, potabamus  
Hilariter, mox de Planesio hic: alter  
[235] De Thaide occipiunt loqui. AT. Disertos hos  
Foecundus effecit calix. NV. tenes. Quidam  
Mihi tacenti. Heus nulla Naevia aut Thais  
Est tibi? ego, nulla inquam. Sed unica est Lais  
Hunc quae Corinthum allexit, ille tum, magno  
[240] Meret. Heic ego: pecuniae satis, detur  
Modo potiri, ostendi et ocius zonam  
Aere tumidam. Hanc ubi videre: dicebant,  
Num Laidem petis? Peto, ilico fertur  
Per servulum. Iunonia advenit, secum  
[245] Trahens decem pedissequas. AT. Num erat forma?  
NV. Forma? hercle praetulisset hanc Alexander

Veneri, ego saxeus videndo foemellam  
Sedi. Salutatis quibuslibet, nostro  
Lateri statim se adiunxit, haud scio quare.  
[250] Puto me advenam credebat unicum forte.  
*Μῠρο βρεχι* assedisse me, hercle iurassem.  
In facie et in lingua gerebat haec ipsam  
Venerem. Misellulus ego Bacchus: haud Mavors:  
Venerem ambii hanc. Noctem precabar insanus,  
[255] Respondit. Heus noctem? meridie? adsit nox.  
At interim Veneris amica gustemus.  
Nam absque Cerere et Baccho Venus iacet. Vera  
Per Herculem inquis, ego. Eia Bacchus et munda  
Detur Ceres, qui exolvet est modo praesens.  
[260] Vah. Bacchus et Ceres? datur cibus talis  
Heic capite damnatis ait. Miser rursus,  
Quicquid tibi Lais lubet, licet dixi,  
Bromia ades huc inquit, peroptime nosti  
Vinum palatulo meo unicum nectar:  
[265] Ferto amphorarum par. AT. Tot, Iris haec, villi  
Sola ebibit? NV. Mane. Tu Edusa, quam primum  
Ambrosiam stomacho meo pares velim.   
AT. Morigerae erant? NV. Monosyllabae. AT. probe, me hercle ad  
Perniciem erant instructae. NV. erant? mane, nondum  
[270] Omnem rem habes. Editur, potatur, et tandem  
Chorea ducitur. tibicinum princeps  
Aderat, is Hedymeles erat, mea sane  
Sententia. AT. hercle longus es. NV. molestus tu:  
Iam fecero. Estur et potatur, ut dixi,

[275] Ubi nox adest: ad calculum vocantur tum  
Omnia, minae consumptae erant ibi plusquam  
Novemdecim. AT. Novemdecim? die et uno?  
Vah. Satrapes quamvis fuisset illius  
Amator, haud potuisset hos tamen sumptus  
[280] Sufferre. NV. Sumptus hos? mane parum, audi id quod  
Plus est. Domum se quisque proripit, praeter  
Laida, suis cum ancillulis. Precari tum  
Coepi miser noctem, inquit illa, tun credis  
Posse precibus te id consequi? nihil sane  
[285] Agis. Quid, inquam, precibus? optime exoluam,   
Atque etiam ita, ut dices bene esse tecum actum,  
Ne sic quidem, numerato mille drachmas (si  
Te admitto) Coelozonae, ait, meae. AT. Invisum  
Propudiolum. Hem *ἄβατος* tua haec Venus certe est,  
[290] At qui se habebat zona? NV. zona? belle. Hanc tum  
Ancillulae in lecto locant, ego et ducor  
Apud hanc. Papae, vitam deorum adeptum me  
Putabam, iniqua lux adest, adest quaedam  
Placide rogans: num Laidi placet quidquam,  
[295] Odiosa Lais ait, ubi moraris? te ex-  
Agitet Venus. Vel prandii appetit tempus,  
Nondum inquio. Facessito, parato mox  
Ut vestiar dixit, aliae statim adcurrunt,  
Hanc vestiunt, abeunt, citus sequor. Rursus  
[300] Ientaculum paratur elegans, lautum,  
Indulsimus genio beatuli. Sed quid  
Multis? ago hanc vitam pecunia salva,

At perdita nusquam ipsa Lais, ancillae et   
Nusquam, imo fracta est tessera. AT. Obsecro dicas,  
[305]Quid commodi tu consequutus es tandem,  
Ex Laidis forma? NV. rogas? quid ex Circes  
Comites Ulyssis? AT. Haud scio. NV. id tibi dicam.  
Hunc reddidit leonem et alterum vulpem.   
AT. Aut es leo, aut vulpes NV. Ego et leo et vulpes  
[310] Sum, quid, cum enim vi extorqueo a viatore  
Pecuniam. dic? num probe tibi functus  
Munere leonis videor? et cum ubique omnes  
Circumvenire proditoria fraude  
Conor, quid heus? num rite dicor et vulpes?  
[315] AT. Sed, num satis tuto quidem? NV. quid hem, tuto?  
Quam sit superstitiosus iste non nosti  
Populus. Hic unum credere in Deum se inquit.  
Qui vult, reservetur sibi in malos poena.  
Potius enim, credito, manus in ignem: quam in  
[320] Latrunculum aut furem iniicerent. AT. Inauditum  
Genus hominum. At qui huc veneris, scio nondum.  
NV. Faxo scies. Forte ut fit, incidit sermo  
Inter epulas, zona valente, diversis  
Super hominum ritibus et institutis. Haud  
[325] Sine omnium admiratione quidam isthaec  
Adduxit in medium, animo meo insculpsi  
Mecum arbitrans: vacua crumenula : id certum  
Mihi erit asylum. Factum opinioni mox  
Respondit. AT. Hic ne mi quidem huius audivit,  
[330] Regionis ignarus etiam est. Pudor namque

Hunc reddidit patriae exulem. Haud potest dici  
Quam gaudeam, me repperisse te longe  
A patria. Numeni eris mihi praesens  
Deus, famem sedare si velis, qua nunc  
[335] Crucior Saguntina. NV. id rogas? meum quidquid  
Est: id tuum esse existimato. AT. fac detur.   
NV. Sequitor. Mane, quem video? AT. quid tibi cum istoc?  
NV. Cum isthoc ais? per Herculem, haud secus tales  
Quam Corycaeus subsequor tum et observo,  
[340] Namque cruciarer eripi bolum nostris  
E faucibus. AT. Certe ex meis bolum impune  
Auferret haud quisquam, scio. Bolus gaza  
Mihi Persica esset, valeat ille. Narrabo  
Mox tibi meum infortunium. NV. Lucrum nobis  
[345] Huberrimum spirabit hinc, scio: quaeso  
Lateamus heic paucillulum. AT. Fames atque  
Sitis nihil super lucro moventur, quin  
Vel panis atri frusto, et undulae haustu quam   
Minimo: Midae regno, hercle, cederem. NV. Numquam id  
[350] Faceres scio, si Soebidas fores. Hem audi.

SCAENA SECVNDA.

EVDULVS.

*Trimetri.*

Iussit me herus rebus relictis omnibus  
Prodire rus: et qui se habent agrariae  
Res visere, illuc prodii, video alios  
Cribracula, atque alios cylindros, et alios  
[355] Messorias falces parare. Quisque pro  
Se operatus est sedulo: ut acervarent diu

Fruges petitas. Haec ubi video, inquio  
Mecum, quam inique comparatum est, ut qui egent  
Minus: laborent magis, et ociosulos  
[360] Suis alant laboribus. Namque agricolae hi  
Non sibi, at heris serunt, metunt. Nam victitant  
Olusculo et sero atque lacte: cum interim  
Heri impigre obsonant, potant, unguenta olent.  
Quid hoc malum infoelicitatis est? Nisi ut  
[365] Credo hos ferundis miseriis natos. At haec  
Dum ego reputo, imprudens reliqui villam heri,  
Id sentiens: rursum revertor. Ast ubi  
Illuc redi, conspicor herilem villicum  
Nil agere, coepi mecum ego cogitare, ehem  
[370] Si rite quid factum expetis, mandes huic,  
Qui caeteris operantibus latet domi  
Securus. Hiccine villicus frugi est? virum  
Adii, rogo, num se ocii pudeat? Qui ita  
Ille. Rogo, num videt alios rei dare  
[375] Operam? inquit ille omnia parata esse, et nihil  
Desiderari heic absque coadiutoribus,  
Quantum queo coniicio me mox in pedes  
Isthaec hero renuntiaturus. At ubi  
Inveniam herum nescio, domi an apud forum.  
[380] Sed est ne hic ipsus de quo agebam? et certe is est,  
Nescio quid hic ambulet. adibo et alloquar.

SCAENA TERTIA.

ATTABAS, BOOS, NVMENIVS, EVDVLVS.

*Trimetri.*

Nunquam hercle amico amicus es tu. NV. St, tace,  
Quaeso morare paululum, te contine,  
Fortassis obiicietur heic ovis lupo.   
[385] EV. Salve here. BO. Mihi quis herus? Ades ne Eudule mi?  
Frugi es, probo negocium capescere:  
Atque expedire id ocius. EV. Sic est. BO. Sed heus,  
Qui res agrariae se habent? dicito, satin   
Saluae? EV. Satin? maxime here. BO. Laetor. Quomodo  
[390] Fruges se habent interrogo, et quid villicus,  
Messoribus num eget? EV. Rogas, fruges? Here  
Quondam hos agros fuisse nudos frugibus,  
Modo si videres, diceres. BO. id arguit  
Fames decennalis. EV. Here, et ante istos decem  
[395] Annos. BO. Potest credi? EV. Nihil magis. BO. Deus  
Bone: quam benignus es in tuos male meritos.   
AT. Illud vide silicernium, beneficium  
Cereris suo asscribit Deo. NV. Si me audiant.  
BO. Demessione num etiam egent? EV. Num egent rogas?  
[400] Iamdudum et aream, quid dico aream? imo iam  
Omnia parata villici ocium arguit.  
BO. Quid ocium? num somnium illud ocio  
Torpet modo? EV. Non, coadiutores sed manet.  
BO. Coadiutores? indicasset id tibi  
[405] Per servulum: si villicus frugi esset. At  
Scis quid volo? EV. Si dixeris, sciam. BO. Volo  
Cras strenuos operarios conduxeris  
Qui arcere noctiuagos latrunculos queant.   
EV. Fiet. Here numquid aliud? BO. hoc curato. EV. Iam

[410] Curatum erit. BO. Villico renunciato te  
Diluculo summo adfuturum. EV. illuc eo.  
NU. Nunc faxo edes, modo sequitor me. Agant  
Quidquid velint, mihi messis huius cedet haud  
Exigua portio tamen. Sequeris? AT. Libens.  
[415] NV. Foemellulae. AT. Foemellulis nihil boli est.

SCAENA QVARTA.

NOEMI, ORPHA, RVTH.

*Trimetri.*

Pol non anilem credo fabulam esse: sed  
Oraculum Mosaicum, quod inquiunt  
Quemvis viatorem, bonam partem itineris  
Fecisse, si porta sit egressus. Nam ego  
[420] Egressa vix anilibus pedibus domo,  
Videro mihi absolvisse iam medium iter, et  
Adhuc pedes mihi pruriunt, fugamque item  
Ardent. Ita et vivit Deus, si non putem  
Alas mihi esse, aut Mercuri talaria  
[425] Vestri. Nam ego quamvis sum anus. Veruntamen  
Mercede vel promptissima, non cederem  
Vestro aedepol Ladae aut Doloni aut Herculi  
In itinere hoc faciendo, et ignoro quidem  
Qui hoc fit. Mihi namque si alio esset iter: haud  
[430] Testudinem praeverterer. Credo haud secus  
Quam aliquis equus non bene satur: quo si tibi est  
Certum uspiam pergere: opus est bene stimules  
Calcaribus, sed ubi reverteris domum,  
Freno indigebis tum. OR. Paterni quam soli  
[435] Avida est socrus. RV. Mater solum omne patria

Est forti, ut aequor piscibus. NO. Sed immemor  
Sui ut sit haud sinit tamen cuivis sua,  
Patria, Domum quaeso revertimini. RV. Domum  
Mater? OR. Domum dicis? RV. Nihil faciam minus,  
[440] Quin ad tuos pergam simul tecum. OR. Atque ego.  
NO. Quid mecum? RV. Ita est, tecum. NO. Ad meos? RV. imo ad tuos.  
NO. Absit rogo ut vestros relinquentes deos  
Iurare velletis mei in leges Dei   
Quae quam graves sint, nostis. RV. Hem graves? NO. graves.  
[445] RV. Stipendium at dulcissimum est. NO. Non ambigo  
Sed apostatae a vestris vocabimini. RV. ain hem?  
Apostatae? nihil minus sumus. Iam enim:  
Si vera fas sit eloqui: re apostatae  
Sumus, cum enim sint hi Dei: si dii tamen  
[450] Sint nominandi scilicet: manuum hominum  
Opuscula : insuper os habentes nec loqui  
Posse: et oculos nec cernere: atque aures neque  
Audire: quid magis sumus quam apostatae,  
Hos si deos coluerimus? OR. Per pol eadem  
[455] Audivimus meo ex viro. RV. Ex meo omnia  
Haec habeo. Caeterum, Deus bone, quantula  
Et, ô quam inaudita in suos beneficia:  
Mihi retulit collata, vestro et a Deo.  
Pol, sic ubi haec verissima esse credidi:  
[460] Cupida hinc migrare et aduolare illuc, fui.  
OR. Fuit mihi idem animus quidem semper. NO. Fide  
Bona, nihil vos commovent cognatuli?

RV. Tu mihi pater: tu mater. Haud ullus est  
Cognatulus praeter tuos. NO. Sed facilius  
[465] Hic consequemini viros, cum filiae  
Estis bonae: bonis item prognatae, at id  
Quod aucupantur huius aetatis proci,  
Dotem puto ingentem: parum est. Nihil sed est  
Quod conquerantur caeteris de dotibus  
[470] Naturae: adultae cum estis et formosulae.  
RV. Me suspicaris velle nubere viro  
Unquam alteri: quam praeter ex te mihi datum?  
Id absit a me. NO. Ineptin hem? num ex me virum?  
Nonagenaria pareret tibi virum?  
[475] Ridiculum id est. Esto tamen: puellulus  
Gignendus esset: nugae: ab hac iuvencula  
Nonagenaria: sterilis certe, prius  
Quam masculesceret puer: foret utraque.  
Morare. OR. Pol, nil verius. NO. consultius  
[480] Est vos redire: in genus vestrum: fere  
Nullum: sepultum semper optatis, quod et  
Bene stabile, aeternumque forsitan foret.  
OR. Credito mihi, non dimoverer a tuo  
Latere: nisi istud me moveret. RV. Hau, quae ais?  
[485] Tun dimoveberis? NO. rogo, comitare tu.   
RV. Te. NO. Illam. OR. aedepol mater (ita me omnes oderint  
Dii) redirem sin id urgeret. Vale  
Itaque diu mater. NO. Vale et tu filia.  
Det tibi Deus concordiam cum coniuge  
[490] Quem sortitura es. RV. Siccine abscedis? OR. Vides.

NO. Tu sequere eam: ut coeptum queam conficere iter.  
RV. Sequerer ne ego? ne unum quidem latum pedem abs  
Te dimovebor, quin futura sum comes  
Tibi: vel ad imos: aedepol, manes. NO. Procul  
[495] Avertat id Deus optimus maximus. RV. Ita est  
Tamen. NO. ais ad superos. RV. mihi placet. NO. Si sic tua  
Sententia est, cum fabulando trivimus   
Tempus, adeundo resarciamus id, ocius.  
RV. I prae: sequor, saltem impera, et factum puta.

ACTVS TERTIVS.

LERNA.

*Trimetri.*

[500] Nemo aedepol me astutior: vel cautior  
Nemo est meo in quaestu. Oenopolas quoslibet  
Primarios etiam, ego respuo foemina  
Prae me. Scio si transvehi accidat  
Potentiorem heroa, et heroida etiam:  
[505] Divertit hic potens ad oenopolia  
Frequentia et iuxta forum posita, ut potens  
Sic scilicet videatur et quibuslibet,  
Famulitia hinc sollicita sunt ob istius  
Adventum. Item postquam parata mensa sit  
[510] Sybaritica: aut etiam apparatu Persico  
Pulchre apparata: tum potens mensae assidet  
Solus: aliis astantibus, de quolibet  
Hic apparatu paululum gustat. Proin  
Idem apparatus ob feruntur caeteris,  
[515] Tum servulis. Papae, quam avidi cibi hi  
Sunt: namque Betylum vorarent: purpura

Voraciores, credo. Sic superest nihil  
Quo servuli et ancillulae famulitio  
Lassi: queant stomachum latrantem reddere  
[520] Placidum. Insuper cum ad calculum sint singula  
Vocitanda: vix caupo audet officio suo  
Fungi, imo praefinito vix audet loqui,  
Quidquid datur saepe accipit: vultu quidem  
Hilari: animo sed non satis placido. Itaque  
[525] Conducitur magno domus: similiter et  
Famuli. Quid huic? nonne nimium debitum ilico  
Profugium habet certissimam comitem? mihi  
Quidem videtur, et omnium experientia  
Rerum magistra, docuit id quam plurimos.  
[530] Ego quidem his astutior: domunculam  
Pecunia emi mediocri pone moenia.  
Quid mihi rei isthoc cum foro est? quod cum meo  
Quaestu usque dissidet. Nihil quidem, quia  
Hi qui videri non volunt: primum obtinent  
[535] Locum mea in domo. Nam ab his mihi aedepol  
Pecuniae non minima portio venit.  
Ipsi, si enim deverterent alio: Meus  
Frigeret omnino mihi quaestus. Sed id  
Ne fiat, artes mille sunt notae mihi.  
[540] Bona pars meorum sunt iuvenculi, patrum  
Qui sunt sub imperio: eidem modo quaeritant  
Hospitia clancularia: ignorantibus  
Parentibus possint suo pro ingeniolo  
Vivere. Etiam sunt mihi aliquot puellulae:

[545] Formae quidem non mediocris vicinae: eas  
Accerso, ubi veniunt mei. Per pol, probae  
Istos, uti in nassam bene illectos tenent,  
Et nostrae inauctorant scholae. Et si quando non  
Supersit illis aes: fides negatur haud  
[550] Ipsis, ea lege attamen: redeant brevi  
Pecunia praesente. Vel si adhuc deest:  
Quidquid queant subripere clam parentibus,  
Id adferant. sic neque Ceres, neque caro huic  
Unquam deest, cum clanculum hanc ex horreis:  
[555] Isthanc item ex tinis ferunt furaciter.  
Sed quid mea unde: modo habeam, gratum est lucrum.  
Denique malorum omne genus ad me non secus  
Confluit: uti ad Lernam Atticam omne sordium.  
Quare inditum merito est meum nomen mihi,  
[560] Ditescere at qui vult opust a quolibet  
Accipiat ulnis obviis lucrum, nihil  
Curans de honesto. Quid mihi: si appellitent  
Subinde me Lenam? Parum est discriminis  
Num Lerna vel Lena vocor. At plaudo mihi

[565] Postquam meus quaestus calet, quem mihi bene  
Stabilem peto et perpetuum. Is aedepol modo  
Recte se habet. Nam sunt mihi hospites duo  
Boni nepotes. Coepi modo susurria

Quae vana vellem. Scilicet quod patria  
[570] Ipsi exulant, et per latrocinia: etiam  
Furta in animo esse heic victitare, At stultula  
Magni aestimo id? Tales si enim propellerem

Excluderem: aedepol mihi res ad colum  
Ilico rediret, Quod quidem aiunt adfore  
[575] Genium Temesseum, in diem istud est. Neque  
Haec tractitet secum in animo: ditescere  
Qui vult, Sed hem? num video eos? certe quidem.  
Transcurso opust hinc ad forum ocius mihi,  
Deinde ad macellum, obsonii ut quid comparem,  
[580] Pol, Polyphagos hos dixerim vaere: usque enim  
Quid edent, rogant. Siccine moror? lingua ubi agitur:  
Victoria est mulierculis certissima,  
Nam lingua ubi soluta sit: nescit modum  
Silentii ullum. Sed ego ne loquacula  
[585] Videar eis, forum adeo quam citissime.

SCAENA SECVNDA.

ATTABAS, NVMENIVS.

*Scazontes*

Modo hercle non ad clepsydras paratus sum  
Confabulari: pomeridianum sed  
Tempusculum hoc transigere fabulis totum  
Libet, et quidem illis continentibus. NV. Sane  
[590] Ne continens sis metuo. AT. Vah, calet lingua,  
Neque bos: foret quamvis Bathavus: haud linguam  
Tamen coerceret. NV. Quid? Attaba hem? tu: quae  
Tibi: nemini, heus audin? cave. Nam henas, nosti,  
Repetita fit chilias. AT. Tun arbitraris me  
[595] Quidquam? id mihi religio maxima esset. Scin,  
Casus meos enucleare, tamquam rem  
Sacram? tibi libet. NV. Agito id. AT. Parentes: heic  
Aiunt nihil magis salute gnatorum

Desiderare. Sed meos magis credo  
[600] Sitisse perniciem meam (impium quamvis  
Sentire talia de parentibus sit) quam  
Salutem. NV. At heus, credi id potest? Parentes num  
Sunt uspiam intantum improbi: improbum optarent  
Qui filium? haud credo quidem. AT. Prius rem ipsam  
[605] Audito: tum dicas id. Hercle vix quinque  
Decembribus nato, mihi exhibet gnato  
Pecuniam matercula haec. Nuces mercor,  
Lusurus his cum aequalibus mihi. Verum  
Iaciendo in orcam, mihi perit statim grumus  
[610] Nucum omnis. Heic puer revertor ad matrem.  
Exigo pecuniam: dat ipsa quamprimum.  
Itidem facit plus milies. Nuces vero  
Ubi reliqueram atque traderer cuidam  
Probo magistro: allexit: haud scio, quanam  
[615] Re, stulta matercula puellulum invitum,  
Ut scilicet capesceret iugum gnatus  
Scholasticum. Puero placet, duce et matre  
Adeo magistrum primitus mihi blandum.  
Postea ubi me panaria laborare  
[620] Temulentia videt: suum probe munus  
Facit, vel Orbilio ferocior quovis.  
Non ausus id matri referre, compulsus  
Feci meum officium: et quidem probe. Namque  
Ne quidpiam manare posset ad pravum  
[625] Hunc plagiosum sedulo hercle cavi: dum  
Illud rescitum iri arbitrabar. At quando

Id clam putabam fore: redibam ego rursus  
Impigre ad ingenium. Hic ubi modum vero  
Nullum facit: puer hic satis superque audax,  
[630] Matrem rogabat: si superstitem vellet  
Me gnatulum, detineat a schola saltem.   
NV. Sed, quid animi mater tum habebat? AT. Hem mater?  
Ultro patrem accessit: aliquid suo gnato  
Indulgeat modo obsecrans, et hunc saltem  
[635] Puerum sinat vivere sua voluntate.  
Nam non necesse habes tuo marite inquit  
Agitare pro imperio omnia. Ipse tum durus  
Coepit preces retundere ipsius. Tandem  
Vaero improbis orationibus victus,  
[640] Gerito, ipsa curam filii inquit, utrum aut hic  
Salvus sit aut perditus, ad hunc nihil spectat,  
Curato tu. NV. Quaenam Attaba haec fuit Gello? et  
Hiccine pater? qualis fenestra aperta heic tum  
Fuit tibi ad nequitiam? AT. Id exitus multum  
[645] Miser probavit. liberum tum enim factum est  
Mihi: meam inclinare quolibet mentem,  
Quia exulabat natibus severus tum  
Orbilius, hinc cum aequalibus meis, buxo  
Certare: globis, atque item pila coepi,  
[650] Quaequae animus affectabat exequebar. NV. Num  
Et parvus invisere soles suburras? AT. Non,  
Quia illud aetas vetuit. Ex ephebis sed  
Postquam exii: penitius huius inquam, tum  
Ingeniolum scisses. Quia huic fuit cura

[655] Tunc unica: experientia doceri: quid  
Aut senio ferret lucrosus, aut quidnam  
Damnosa raderet canicula. NV. At numi  
Vnde? AT. Vnde ais? Mater pecuniae plusquam  
Satis administrabat patre inscio. NV. Nunquid  
[660] Pater rescivit postea? AT. Nihil quidquam.  
Imo si aliquid subinde is: connivebat. NV. Vah,  
Nimia *φιλοσργια* parentis. Omnino  
Exvere sic patris animum patrem? AT. Illud: sed  
Sero modo: conqueror, uterque tum mortem  
[665] Moritur parens, haeres relinquor ex asse  
Solus, nihil relinquo in aedibus, nec vas  
Nec vestimentum: imὸ nec ollulam, quin mox  
Conrado quaelibet. Deinde servos, et  
Ancillulas produco, vendo, mercede,  
[670] Inscribo item aedeis, talenta congessi  
Plusquam viginti. NV. Vah, tot aeris uni ne  
Homunculo suffecit? obsecro qui iste  
Tibi periit tantus pecuniae coetus?  
AT. Id audies. Moritur parens uterque, ut mox  
[675] Dixi: et quidem exspectatus, Attalo me tum  
Opulentiorem credidi. NV. Mihi Plutus  
Sane fuisses. AT. Nortiae arbitrabar vel  
Me gnatulum, cui nullus esset aequalis,  
Cuique omne liberum foret. NV. Papae, mira et  
[680] Prava arrogantia divitum, sed enarra  
Quaeso: unde tam subita opulentulo euenit  
Tibi metamorphosis, beatior Croeso ut

Evaseris iam Irus? AT. Scies: modo posses  
Tacere, provocare in aleam audebam  
[685] Tum quosuis, imὸ sorte maxima quavis  
Apposita. Ego solus Monarcha regnabam  
Tanta potens pecunia, nec audebat  
Quisquam aleae certamen aggredi mecum,  
Vel provocatus. Caeterum advenit quidam:  
[690] Nescio quis. NV. Isne erat opulentior te, vel  
Potentior? AT. Nescio quidem, ast eundem me  
Potentiorem vel fuisse monstravit  
Rei exitus. Paratus hic erat mecum  
Sortem aleae experirier. Fuit nobis  
[695] Praescripta lex: ut quisque senionem vel  
Coum iacit: tum alter talentulum ponet.  
Qui vero chium vel caniculam mittit :  
Idem talentum poneret. Sed is qui tum  
Venerem iacit, bene cumulatum acervum idem  
[700] Tolleret, utrique lex placet. Rem adimus non  
Avibus bonis. NV. malis? AT. Monarcha nummatus  
*Διάκενεσθαι* illinc abeo. NV. ain Attaba? et zona et  
Re perdita? AT. omni. NV. ex gnatulo privignus est factus.  
AT. Verus. NV. Sed id merito quidem tuo, scisti.   
[705] Namque Venerem non convenire cum uxore  
Summi Iovis. Iunonius, potens, stans pro  
Iunone: quando eras monarcha: velles ne  
Venerem tibi propitiam? Iniquum id est hercle  
Beneficium exoptare ab hac:cui nunquam  
[710] Benefeceris, contrariae imo cuius tu

Parti faves. AT. Riden Numeni in hac re tum  
Misera: tum iniqua? NV. Iniqua ais? manet mente  
Alta repostum odium hercle iniquae in Aeneam  
Iunonis. AT. Ah, haud aequum facis: dolentem qui  
[715] Rides amicum, credidi dolorem esse  
Communem amicis. NV. Doleo maxime, sed nos  
E poculo laetor bibisse eodem. Nam  
Iniuria Veneris uterque rem nostram  
Haud poenitendam amisimus. Mala arbitror  
[720] Communia esse mitiora. Sed quod sors  
Fert animo id Attaba feramus aequo. In re  
Enim mala iuvat animus bonus multum. AT. Huic  
Credis animi quid deesse? Si hercle ferveret  
Militia: haud facerem pili quidem. Sed nunc  
[725] Ex Attaba fiam Irides miser, cum sim  
Laboris inscius. NV. Ecce me, sequi si huius  
Dogmata voles: nunquam Irides eris faxo. AT.  
Ego, si modo posses, nihil recusabo  
Laboris, efficiendo quidquid obtrudes.  
[730] Famelicus namque peteret vel e flamma  
Cibum. NV. Viden nostram? AT. Quam, heram? NV. ipsam. AT. Ain? quidnam  
Operatur? NV. Ostia ambit, ut solet. AT. Num ergo  
Loquax? NV. loquacissima. Negocium si illi  
Sit ad forum: saepe annus est priusquam illinc  
[735] Redeat. AT. Ita est. NV. Hinc audiamus haec secum  
Quid garriet. Desint si huic quibus narret:  
Quicquid animo gerit, experire: num longo

Sermone id aut lapidibus, aut luto dicet.

SCAENA TERTIA.

LERNA.

*Trimetri.*

HA ha hae. Mihi iam nunc quidem ex animo libet  
[740] Ridere: cum video omnia ex animi mei:  
Sententia succedere. Haud credo deos  
Etiam si id intime velint: posse alicui  
Magis esse propitios. Cui, quaeso, citius  
Aut etiam abundantius opes obtrudere  
[745] Possent, quam huic modo faciunt? Pol nemini,  
Sustineo sola familiam lautissimam,  
Et id quidem parvo meo quaestu. Attamen  
Carissimam annonam fuisse nemini  
Latet. Quid at modo faciam? ditissima  
[750] Fiam brevi est necesse. Nam baculo licet  
Pecuniam propellere optarem: haud secus  
Atque inquiunt Graecos famem solere: pol  
Minime valerem. Annona nam vilissima est.  
Hodie ubi deveni in forum : concurrere  
[755] Cupaediarii, coqui, caetarii,   
Obferre non: sed potius obtrudere mihi  
Merces videbantur. Papae, quam subita mox  
Mutatio rerum, ex inaudita cibi  
Poenuria : permaximam ecce copiam,  
[760] Obsonii tantum emi ego: quod vel novem  
Hospitibus esset satis: ut arbitror: tribus  
Argenteis. Hinc mihi lucrum est huberrimum.  
Causabor annonam esse caram: id arguet

Mecum prior rerum indigentia. At pol mei  
[765] Flocci facient id hospites. Non sunt enim  
Ut *Κυμινοπρίσαϊ* hi: qui vel ob minimum obolum  
Tragicas cierent: alteri parvi Hercule:  
Turbas. Mei tum liberales: tum boni  
Homunciones sunt. Qui enim nos calculum  
[770] Facimus, placet. Quidquid deinde asscribimus  
Pro eduliis: haud displicet. Demum aedepol  
Creta mihi sulcata est: ita et subinde ubi  
Incaluerint potu: duae a me lineae  
Ducuntur una. Hi calculo facto nihil  
[775] Obmurmurant, imo satis faciunt probe.  
Tales ego blandiloqua blandis attraho  
Semper mihi verbis. Meus qui tum potest  
Iacere quaestus? imò quid vel obstaret,  
Quin ego opulentula ero brevi? At monet  
[780] Tempus me ut hinc iam conferam ocius domum,  
Struxisse dudum namque oportuit thoros.

SCAENA QVARTA.

ATTABAS, NVMENIUS.

*Scazontes.*

Trivenefica hinc siccine abiit? capin Numeni quid  
Inepta garriit? NV. Peroptime, at dixin  
Hoc fore? AT. Mea sententia quidem nobis  
[785] Mutandus esset mox locus. NV. Locum dicis?  
Stulte sapis, tutius ubi pararemus  
Nobis asylum nescio. AT. Sed hercle isthaec  
Vel Satrapen exenteraret. NV. Id credo  
Quidem. Sed audisti ne, saepe, quod partum

[790] Sit male: male id rursum subinde dilabi?  
Dignum iam habet patella operculum. AT. Quid tun  
Numeni habes vel male pecuniam partam?  
NV. Nonne id tibi dixi, me huic rei totis  
Incumbere heic nervis? quo *ὁδοιδόκοσ* privem  
[795] Non segniter pecunia viatores,  
Mecum edere si velis : animust ut hos viatores  
Non segniter spolies pecunia et vita.  
AT. Vita? satin sanus es? NV. Opinor occisos  
Mordere non posse. AT. au: modo scio quorsum  
[800] Tendas: nec heic me defuisse tentabis.  
NV. Probo. Caeterum si quidpiam quit auferri  
Domino inscio, audin? auferes id impune?  
AT. Nescio. NV. Scies, vel a me abi. AT. Virum dices.  
NV. Scis quid velim modo facias? AT. Id autem quid  
[805] Est dicito. NV. Non te illius puto ignarum,  
Quod servulo silicernium suo iniunxit.  
AT. Numen quod et Cereris suo deo asscripsit?  
NV. Recte tenes. Demessione facta: audin?  
Heic moris est habere in ipso agro aequatam  
[810] Satis aream, in qua ventilant suas fruges.  
AT. Ab acere scilicet. NV. tenes. in hac condunt  
Frumenta temporis aliquantulum: donec  
Sit inacerosum, quidquid ex agris illuc  
Potuere congerere. AT. Scio. Sed heus, quid me  
[815] Vis facere? NV. Dicam, fortis es, deinde aptus  
Praecipue ad hanc rem quam paro, ibis illuc tum  
Videns, ne convasare quid queas noctu.

AT. Hem, scis ne quid vel de latrunculis noctu.  
Ab area arcendis loquutus hic sit? NV. Phy  
[820] Stolide putas ne hos posse deprimi somno?  
AT. Scio. At loci inscius sum ego, atque ob id furto  
Inidoneus. NV. Docebo te locum et furti  
Modum. Tu huic dabis operam rei, ipse autem  
Dabo interim alteri periculi multum  
[825] Maioris, ut qui exercitatior: nec non  
Loci et modi mage conscius. AT. Placet, dexter  
Mercurius adsit modo. Sed, NV. Hem tibi autem. AT. quid?  
NV. Mercurius intervenit. AT. Ain? NV. Vide. AT. Num est is  
Silicernii servus? NV. Tenes, facessamus   
[830] Hinc. Nam ut diei tempus est morari nos:  
Credo, hospitam, ut quae lectulos modo stravit.

SCAENA QVINTA.

EVDVLVS.

*Trimetri.*

Nae stultus est, qui se manus credit Dei  
Effugere posse pedibus humanis: licet  
Accipitre sit pernicior, longae hercle sunt  
[835] Dei manus, nec non inevitabiles.  
Expertus id sum hodie. Ego namque rure cum  
Reverterer: video duas mulierculas  
Ante praeeuntes, cupidus has dinoscere  
Praeeuntibus quantum queo, insto, consequor,  
]840] Saluto, cognosco resalutantes: erat  
Nostras Noemi cum nuru, ut dixit, sua.  
Hanc de Elimelech rogo, mortuum cum filiis

Dixit. Quid et sic sola nudaque veniat  
Interrogo, flens tale responsum dedit.  
[845] Egressa sum plena: vacuam iam me Deus  
Reducit. Illius, hercle, fortunae oppido  
Modo miseret me, ut quae solet numerarier  
Inter opulentulas, modo pauperrima  
Redeat. Hero haec cur cesso nuntiare? nam  
[850] Fortasse paupertatulae huius obviam  
Ibit. Tamen vereor ne conspiraverit  
Tenacibus pecunia Plutis: quibus  
Quanto est pecuniae magis: tanto,hercle, sunt  
Attentiores ad rem. Egenus atque si  
[855] Quidquam poposcerit, audit ilico male  
Ab eisdem, herum tamen meum illis imparem  
Spero. Monet tempus domum ut me hinc conferam,  
Ne si heic diutius modo subsisterem  
Cum advesperascit, forte post festum adforem.

ACTVS QVARTVS.

EVDVLVS.

*Superioribus pares.*

[860] Multa hercle adhuc nox est meis oculis: idem  
Et solitudo huius fori arguit. Solet  
Enim die crepusculo frequentibus  
Forum scatere operariis: nullum modo  
Video. Quid hem? ni ambigua lunae lux sit: aut  
]865] Ni aedituus indocte, ut solet: modo rexerit  
Horologium: vix tertia est. Ego dum nimis  
Hero obsecundare studeo: multum meam

Defraudo naturam. Quid hic modo faciam?  
Ignoro. Obambulare liberum est mihi heic  
[870] Ad satietatem usque. Si operarios enim  
Manere: uti certum est: volo discedere, e  
Foro haud licet. Sed heus Noemin et nurum?  
Quas tamen ob hesternam profectiunculam  
Scio defatigatas fuisse oppido. Equidem  
[875] Ita est, adibo interrogans quonam velit.

SCAENA SECVNDA.

NOEMI, RVTH, EVDVLVS

*Trimetri.*

Nemini ego plura acerba suspicor homini  
Unquam accidisse: quam mihi mulierculae  
Oblata sunt. heu me miserrimam, hanccine  
Non licuit una cum viro atque filiis  
[880] Posuisse vitam? haccine ego caussa tantum eram  
Cupida revertendi in solum natale? cui  
O quanto erat praestabilius, gentium ubivis  
Vitam agere: quam huc redire, et hanc penuriam  
Pati. Etiam et in patria datur stabulare sub  
[885] Dio. Num id est itineris exhausti Deus  
Bone praemium? rogito inopis te nunc mei  
Miserescat. RV. Obsecro bono mater animo  
Sis. Satius aedepol fuisset, arbitror:  
Huc non migrasse. Sed tamen quando heic sumus,  
[890] Quaeque obferuntur perferamus ea animo  
Aequo. EV. Noemi hem. NO. Me Noemi nominas?  
Pol, falso id est nomen mihi inditum. Quis es?  
Ho, tu ne es Eudulus? EV. Tenes, quo tenditis?

NO. Sane haud scio, quo tendimus, ferme ubi sumus  
[895] Ignoro, tanta me aegritudo oppressit. EV. hem  
Quid aegritudo? quaenam ea est? NO. Dicam tibi  
Intrasse me nosti die hesterna oppidum.   
EV. Crepusculo noctis, scio. NO. vacuam quidem. EV. Id  
Dolui etiam. RV. Fortunae id inconstantiae  
[900] Asscribito. NO. Siccine fuit Rhamnusiae  
Pro ludo huic vetulae novercari? ut etiam  
Ne obolum reliquerit, unde restim emat equidem  
Haec iam mihi foret expetenda maxime  
Si hominis nihil superesse post mortem, citra  
[905] Putidum cadaver crederem. EV. Quaeso, bona  
Verba, neque fortunae imputes, cum quidquid est  
Tibi: credito, infortunii, id tibi a Deo  
Penitus profectum sit, etiam ne dixeris  
Tibi esse eundem iniurium: quia forte vel  
[910] Maiora de illo merita es. RV. Hem, tun hanc, bone  
Vir in Deum peccasse diceres? NO. Volo,  
Commeruimus malum: attamen dignum hisce vel  
Iniuriis numquam. EV. Deus novit. NO. Quid, hem  
Vetula aliquid committeret quamobrem fame  
[915] Periret? EV. Id numquam sinent cognatuli.  
NO. Pauperculis cognatus est nullus. Nam heri  
Dum veni in urbem: quia pecuniae nihil  
Mihi erat: adibam alicuius aedes misera: quem  
Mihi suspicabar esse vel primarium.  
[920] Pepuli fores graviter quidem. EV. Scio veterem  
Ob familiaritatem id egisti. NO. tenes,

Mox prodit hospes: me rogans quidnam velim.  
Tibi loqui dico, fores aperit, rogat  
Quae sim. Ego Noemi. Quae Noemi inquit. Quasi  
[925] Non noveris dixi. Sobrinus tu mihi es,  
Cognata non est nomine hoc mihi, quod sciam  
Respondit. EV. Hunc forte ob diutinam arbitror  
Absentiam nomen tuum praeterierat.  
NO. Quid si apud Hyperboreos talentum rem decem  
[930] Mortua reliquissem: an ne, vir bonus ille, me  
Bene nosceret? sane, et quidem memoriter  
Meam usque progeniem: ab avo atque atavo ordine   
Bene numerans. EV. bona verba quaeso. NO. Imo mala  
Potius. EV. Noemi perge narrare. NO. Quid opu’st  
[935] Verbis, meos homini missellula aperio  
Casus. EV. ut evidentiora scilicet  
Indicia noscendi te haberet. NO. id tenes.   
EV. Quid deinde? NO. Quid deinde quaeris? Ista dum  
Oratione, satis quidem longa eloquor.  
[940] Concludo, nil pecuniae mihi esse. EV. Quid?  
Nihil obtulit? NO. Nihil. EV. Nec hospitio excipit?  
NO. Imo nec agnoscit. Die sed crastino  
Nos latius confabulaturos, mihi  
Promittit, hac de re. EV. Interim hospitio cares.  
[945] NO. Quia egens relicta misera sum: ignoratur, heu,  
Nomen, ego negligor. Vide quidnam facit  
*ρενία* omnibus molesta. EV. Ubi hac nocte stabulum  
Nacta es? NO. Ubi? sub dio. EV. Deus bone quanta, et, o  
Quam poenitenda incurrit humanum genus

[950] Si vixerit diu. NO. Atque si cognatus id  
Egit: quid acturos putas alios? RV. Bono  
Mater animo sis. Hunc dolorem ponito.  
Ego cellulam parabo conductitiam  
Nobis. NO. Sed unde victum, et hospitii quis hem  
[955] Ius solvet? RV. Ipsa nendo: noctes et dies  
Operamque dando nos alam ambas. NO. Quaestus is  
Friget modo. Nec possis hinc corradere  
Ius filia hospitii. EV. Aedepol, nimis anxia es,  
Haec consulit bene, eius exsequitor, rogo,  
[960] Consilium. RV. Ita interea aliquid fiet scio.  
NO. Id aliquid est nihil. Sed ut res postulat  
Faciendum id est tamen. EV. Probo hercle commodum  
Operarii huc se conferunt. Vos agite rem  
Vestram, his necesse est ut loquar. Habebitis  
[965] Me semper hercule: id quod unum valeo ego:  
Cum lingua, tum mente vobis benevolum.  
Valete. NO. Tu quoque valeas. Ruth, quid agimus?  
RV. Quidquid tibi lubet: mihi mater placet.  
NO. Obambulemus oppidum. RV. Non abnuo:  
[970] Nil aeque ut ocium, mihi cum sit odio.

SCAENA TERTIA.

EVDVLVS, PHILOPONVS, LOEDORVS*.*

*Trimetri.*

Mulierculae huius per Iovem infortunium,  
Vel lacrimas extunderet silici. Vide   
Quam occidua sint bona quae homines tam avide ambiunt,  
Desiderant. Ph. Eudule salveto, quid haec  
[975] Frons tetricae vult sibi? quid? domin’ recte omnia?

EV. Ita quod sciam. PH. Sed hem, quid est quod lacrimas  
Etiam excutit tibi? EV. Elimelech uxor. PH. Quid haec?  
Num Elimelech reversus est? EV. Quam vellem. LOE. Ob id  
Tu lacrimaris ? sin minus, diu valeat? EV. Valet  
[980] Numquam hercle posthac male habiturus. PH. Obsecro  
Te Eudule quidnam aegri in animo tibi sit? rogo  
Ne animum meum diutius suspendito.  
LO. Idem obsecro. EV. Vidistis has mulierculas?  
PH. Mox in foro? vidi. LO. Atque ego. EV. Noemi erat  
[985] Altera nurus. PH. cuius? EV. Noemi. PH. Elimelech  
Cum filiis aderat ne? EV. dixit mortuos  
Esse. LO. id ne fles? quod si adforent iuvenes: seni  
Iniuriae nihil ortum. EV. Ain? LO. Si Caspius  
Vixisset: inclusus, fame confectus, is

[990] Dudum fuisset. EV. riden heus? LO. Nequaquam, is est  
Mos Caspiis. Sexagenarios fame,  
Conficere scilicet, imo erat genitus, ut et  
Moreretur. EV. Id nullus negat. Sed alia res  
Est. PH. explica obsecro. EV. eius uxor rediit huc.  
[995] LO. Plures idem efficient scio. EV. at tali hercule  
Fortuna, ut eius te recusares fore  
Rivalem. LO. Ob id misera arbitror. EV Miserrima.  
Nam neque obolus, restim quo emat, superest ei.  
PH. Non dicis id. EV. Nihil magis. PH. Mutatio  
[1000] Tantan Deus bone rebus insit? quam male  
Fortuna saevis, lubrica et vaga. Ne obolum  
Reliquum esse, tantum habuisse? LO. tali miseriae  
Nil miserius dici potest. PH. Sed obsecro

Te Eudule, qui illi periit substantiae  
[1005] Tam magna portio? EV. Deus novit. PH. Neque id  
Retulit tibi? EV. id quod retulit narrabitur  
Tibi postea. Prius volo rem agere meam,  
Verba mihi ne lucri faciam. Dicite mihi,  
Operarier vos velle falces arguunt,  
[1010] Vultis ne heri demetere fruges? quantum enim  
Quisquam suis operariis dederit: is et  
Vobis dabit. PH. Iamdudum: id optabamus: ut  
Qui scivimus nobis ab ipso opellulae  
Solatium promptissimum esse. LO. Tun, bone  
[1015] Vir opellulam vocitas? PH. Labor non est labor,  
Mercedem ubi recipis. EV. Probe dicis. Agite  
Adeamus agrum: heic vos labore, ego fabulis  
Tempusculi molestiam triverimus. PH. Id  
Nobis placet. Sed num puellulae tibi?   
[1020] Frugem ut? EV. Scio, sunt, video herum. Quam ocissime  
Abeamus hinc. LO. is non potest videre nos,  
Quum non habet vitreos ocellulos. EV. Male  
Dicax: num herum rides? PH. Id ingenium hominis  
Est hercle. EV. Loedorus, papae, ingenium, audio,  
[1025] Cum nomine optime quadrat. PH. Rem ipsam tenes.

SCAENA QVARTA.

BOOS.

*Eiusdem farinae.*

Fidem quis in servo, obsecro, unquam quaereret?  
Num rara avis servus fidelis? Quis hominum  
Id diffiteretur? Fidelem isthunc meum  
Dico esse, si quisquam alius. Ad quaevis quidem

[1030] Negocia expedienda non ineptus est.  
Credo: suae non parceret vitae: modo  
Posset mihi prodesse, tantum abest, ut ab  
Hoc luderer dolis. Apud me est, hercule,  
Illi fides tanta: ut etiam si posset: haud  
[1035] Me falleret credam. Quid eius praedicem  
Laudes? Mihi est et nomine et re Eudulus, hic  
Sane mihi est monosyllabus. Nam iniunxeram  
Illi die hesterna, ut operarios modo  
Conduceret laboriosos: obsecro:  
[1040] Quam is habuit id curae. Mihi: ne forsitan  
Oppressus alto somno, is id minus bene  
Curasset: hercle cura somno inimica non  
Defuerat. Experrectus hunc voco, volens  
Hominem excitare, at ille nil contra, insolens  
[1045] Quidem id facit, mecum inquio. Ipse aliquantulum  
Iratus e lecto prosilio, et ad  
Cubiculum eius pulsitans graviter fores  
Prorepo, nec quenquam audio, cubile item  
Cerno vacuum. Quietior recipio me in  
[1050] Lectum ocius: mecum inquiens, eiusmodi  
Servos nequaquam esse minimum decus aedium,  
Ego semiplena luce ubi resplenduit  
Sol: vestibus me vestio: atque huc ad forum  
Venio, nec heic video virum. De eo hos viros:  
[1055] Nisi ruri enim scirem esse: percontarer. At  
Certum est mihi illuc ire: sacrificium ubi  
Diluculare sit absolutum, id in animo est.

SCAENA QVINTA.

NVMENIVS, ATTABAS.

*Scazontes.*

Modo Attaba audin? ipsa res manus poscit.  
AT. Qui sic? NV. rogas? Ea ne excidere quae dudum  
[1060] Dixi tibi? AT. Quaenam? NV. Hercle dixerim Lethem  
Te verius, quam hominem. Seni aream? AT. ah, tanquam  
Nomen meum. NV. Nunc demum opus tua exprompta est  
Astutia. AT. Hercle exprompta bellule, namque hac   
Mea periere talenta. Sed virum dices  
[1065] Modo mihi significes locum ett modum. NV. Laudo,  
Portam hanc biturritam viden? AT. Nisi credas  
Oculos mihi deesse. NV. ea exeunda est a  
Coena tibi. AT. Villam haud scio. NV. Mane, postquam  
Exieris hanc, aedificio eleganti aedem  
[1070] Exstructam ad hanc manum videbis, illaec est.  
AT. Itur ne eo per publicam viam? NV. Itur. Sed  
Exorbitabis tu sciens. AT. Scio. Nempe  
Privata res quia geritur: via utendum est  
Privata. NV. Ita ‘st. AT. Quid si aream insciens tum non  
[1075] Invenero? NV. Invenias facillime faxo,  
Graminea, quam diximus, ubi via haec esse  
Desinit, habet semitam frequentem ab utraque  
Manu, una ducit ad aream, aut aedeis:  
Altera sinistra hac sursum ab aedibus tendit,  
[1080] Hac facito iter. AT. Tun me iubes aberrare  
Ab aedibus, cum pone eas tamen praeda  
Deliteat? NV. Haud scis quo velim. Prius totam  
Rem audi. Via isthaec te in nemusculum ducet

Villae obiacens, latitabis usque in hoc donec  
[1085] Tempus aliud poposcerit. AT. Scio donec  
Operarios somno obrutos putem. NV. Recte  
Descendito tum per nemus, domum versus,  
Ibi area est propter, tu in hac tibi iniunctam  
Rem denique efficito. AT. Sed haud scio, quonam id  
[1090] Fiet modo. NV. faxo scies. Solet talis  
Res aggredi a primatibus viris huius  
Sectae: priusquam inimica lux propinquaret.  
Ego id volo a te ante mediam aggredi noctem.  
AT. Proflare toto pectore arbitraris tum  
[1095] Operarios somnum? NV. tu eos negas esse  
Homines? Die non segniter laborare et  
Noctu excubare: suspicaris humanum  
Id esse? AT. Quid si officii id, alteri cuidam  
Acheronticus commiserit? NV. Quid et si nunc  
[1100] Caelum ruat? Verumtamen suus cuique  
Est villulae *οἰκουρός* tibi est is obiecta  
Placandus offula, periculi forte  
Ne quid latrando tibi parare posset. Tum   
Vaero. AT. Hem tibi. NV. Quid? laudo. Caetera ex me mox  
[1105] Scies. AT. Placet, modo Laverna conatus  
Iuverit meos. NV. Iuverit, scio, modo audax sis.

SCAENA SEXTA.

NOEMI, RVTH.

Profecto uaere dicitur, spem fomitem  
Laboris esse, haec deambulatio licet  
Parum laboriosa: quam me anum male

[1110] Affecit: aedepol mihi profectio  
Hesterna ludus non labor visa est: prae ut haec  
Hodierna, qua quid mihi laboriosius  
Esse potuit nescio. RV. ita ais mater? Satin  
Sana? stadio tu comparas passum? NO. mihi  
[1115] Spes, filia, alas addidit tum. Hanc vero ubi  
Viderimus esse uanam, et alas et animum  
Abiecimus. RV. Non vana: quin habeas agrum  
Incolumem adhuc. NO. Pol, neutiquam degenerem: is est  
Neglectus aeque ut domina, glaream haud agrum  
[1120] Dicas: decem annis vomerem non passus est.  
RV. Attamen ubi voles, ab hoc pecuniae   
Aliquantulum abrades. NO. Parum id quidem est. RV. parum  
Habere praestat, quam nil tamen. Aureum  
Numisma, quantumvis etiam exile: esset et  
[1125] Mendico, opes, Pactolicae. Ipsa vero: ubi  
Vir ille dixit, esse nil quod conqueri  
Posset Noemi, agrum quum habet, qui vel suae  
Iniurias poenuriae propellere  
Potest: statim exilvi animo. Atque (ut dicitur)  
[1130] Me provolutam ad Milvios videbar. Id  
Et tacita mecum agens. Bene actum est, salva res  
Est, ego laboribus, et ager proventibus,  
Salvae sumus. NU. Proventus ille erit admodum  
Parvus. RV. Pusillitati ego eius obuiam  
[1135] Ibo, laborando, imo iam certum est mihi:  
Nisi secus imperitaveris: prodire rus,  
Atque sicubi nacta fuero Philopauperis

Domini agrum: ibidem colligam spicas. NO. Probo,  
Nam messis hordeacea est. Et sane ego  
[1140] Congrediar. RV. Id pol non sinam. Tu quae soles  
Heic patritia esse: aetatis occiduae etiam:  
Modo praeter aequum et praeter aetatem tuam  
Corraderes spicas? opus negocii haud  
Parvi? sinam? nihil minus facies. Sed hinc  
[1145] Te conferes intro: atque pones: si sapis:  
Isthanc tuam aegritudinem. Nimium es enim  
Solicita de victu. Deo relinquito hanc  
Curam: ipse enim qui cuncta pascit, non sinet  
Suos fame extrema perire. NO. Ego facile  
[1150] Hanc de annuis mitto. Si huic Maalion  
Vel Chloelion parvulus in aula luderet:  
Nil aegritudinis esset amplius. RV. Omnium  
Rerum arbiter Deus: si id ex re censeat  
Tua esse, et invitae puellum obtrudet. NO. Id  
[1155] Verum esse quis negat? RV. Interim aegritudinem  
Istam evome ex animo tamen. Ne te, obsecro,  
Mater mea excrucia. Futuri enim exitum  
Deus in sua unius manu tenet. NO. Aedepol  
Ruth quanta quanta es, ipsa consolatio es.  
[1160] Age age, tuis parebo dictis: quae mihi  
Omnem dolorem adimunt. RV. Pol optime facis,  
Patienter hunc feras. Dabit Deus huic quoque  
Finem. NO. Facillime feram. RV. Recte. Est enim  
Cuivis dolori remedium patientia.

SCAENA SEPTIMA.

ATTABAS.

*Superioribus pares.*

[1165] Quam saevit irata Nemesis. Vah, opulentule,  
En pro pecuniaria zona, hunc habes  
Modo sacculum. Rerum vicissitudinem  
Quaeso vide. Si haec hercle praescisses, scio  
Non tua talentula tam habuisses vilia.  
[1170] Stultus malo accepto sapis. Sed quid egomet  
Me concoquo, exedo, in animo volvens miser  
Partum alea infami malum. Satius quidem  
Puto, si quid aegritudinis sit in animo:  
Penitus id evellere. Quid infoelicius  
[1175] Enim, quam in ipsis pectoris penetralibus  
Gestare veros inferos? Quique inferi  
Horribiliores mente conscia sibi? At  
Dignus profecto sum odio ego, cum muliebri  
Isthac loquacitate. Nostra ex re foret  
[1180] Obire iussa Numenii potius. Viri  
Per Herculem vaferrimi. Iussit is, ut a  
Coena oppido exirem, aucupandi gratia,  
Casses enim hos mihi dedit, queis non parum a  
Silicernii surripuero frugibus, et id  
[1185] Hac nocte, si modo mihi Laverna sit  
Propitia. Nunc vero exeo commodius ut  
Mihi tempus eligere queam. Satius enim  
Quam adesse post mala, oua morari censeo,  
Omen sinistrum. Proripit se huc, cuius in  
[1190] Igni modo ferrum est. Papae, scipionem habet,

Tripes animal quonam velit, demiror. Hinc  
Facillime observabo eum quonam iverit.

SCAENA OCTAVA.

BOOS, ATTABAS.

*Trimetri.*

Qui procul ab aedibus operarios habet:  
Si non gravetur hos subinde invisere,  
[1195] Viae laborem foeneratum sentiet  
Pulchre sibi. Id nunc scilicet, me prolicit  
Etiam facit quo iniurias aestus feram  
Aequius. Eo illuc vero nunc, ut quidnam agant   
Sciam. Solet vulgus operariorum enim  
[1200] Plerunque heris absentibus, tempusculum haud  
Labore: sed magis ocio atque fabulis  
Terere. Meus si Eudulus acquisiverit  
Tales: ne ab iis latum ibo culmum, imo neque  
Domum revertar, usque donec opellulae  
[1205] Pensum diurnae absolverint. Verumtamen  
Habeat licet fide probata operarios,  
Nunquam tamen dum ventilavero aream,  
Domum revertar. Nam scio, vigilantius  
Praesente me incumbent, ut et noctu area  
[1210] Libera sit a latrunculis et furibus.  
Rem nosciturus, itaque recta ad villam eo.  
AT. Argis licet custodiam commiseris:  
Faxo tamen de praeda opima moereas  
Tu: atque ego triumphem. I: callidum me senties.

ACTVS QUINTVS.

LOEDORVS, PHILOPONVS.

*Trimetri.*

[1215] Philopone tam mane ne? domum cum saero heri?  
Euripus ipus es hercule inquiete cum  
Isthac tua. PH. Loedore scin? insomnia quidem   
dormire me haud sinunt. LO. Quid insomnia ais? ô  
Quam vellem, ut Arcadicam habuisses hanc modo  
[1220] Noctem: Meae uxoris nates a frigoris  
Iniuria sesquihorulam vel plus eo  
Defenderem suspicor adhuc insomnia   
Quae haec sunt? PH. Quid id verbi est prius mihi dicito.  
LO. Apud Arcades insomniorum visitur  
[1225] Nihil inquiunt. PH. credi potest. LO. Nihil magis.  
PH. Noctem lapillo candido dignam, Hercule  
Id ducerem felicitatis maximae  
Loco: una si talis daretur nox mihi.  
LO. Dabitur, modo illuc demigres. Sed dicito.  
[1230] Qualia fuere insomnia haec: quae hac nocte te  
Philopone te exagitare? PH. Qualia censeas,  
De isthac peregrina. LO. Noemi de nuru  
Scilicet. PH. Habes. LO. Mirum profecto ni parum  
In somniando fuerit huic discriminis  
[1235] Tecum. PH. Facesse hinc in malam crucem scelus  
Cum hac opinione parum pudica. LO. Quid scin heus.  
Quid arbitrer? PH. Facile id tuo ex ingeniolo  
Coniicio. Certe honestiorem, vel Socrus  
Amantiorem vidimus neminem. Etiam  
[1240] Id dicere ausim ego: quam habet virtutem hanc ei  
Fore *κυπρίδοσ κεσὸμ*, LO. Per herculem obsecro  
Ne factites arcem ex cloaca. PH. Optem Eulogum

Te ex Loedoro. Sed id quod asserui modo,  
Vel argumentis evidentibus optime  
[1245] Docere possum. Honestius negabis heic  
Vidisse te arbitror aliquam nostratium  
Legisse spicas: quam haec per integrum diem  
Nuperrime. Denique quid hanc pellexit huc?  
Num opes socrus? Sic hercle consultum probe  
[1250] Eius fuisset inopiae: spicas item  
Colligeret heic modo sedula. Ast quid? Num viri  
Spes consequendi heic a socru? Verumtamen  
Nullos huic sciebat esse liberos.   
Quid igitur? LO. erga socrum amor censes. PH. Rem acu  
[1255] Tetigisti. LO. Ego demiror aedepol aliquem  
Posse faciei eiusmodi monstro allici,  
Quod si essem ego viduus, magis quam talium  
Cuticulae: pecuniae rubiginem  
Ambirem. PH. Abi hinc cum ambitione isthac tua.  
[1260] Scin esse virtuti suum Cupidinem?  
LO. Veneris ne is est puer etiam? PH. coelestis. Hic  
Mortalis est tuus Cupido. Nec ut tuo  
Caduca forma huic placet, sed mage animi  
Probitas. Hic arctius proborum hominum animos  
[1265] Amore sancto colligat. LO. Deformis hic  
Sit est necesse per Iovem, qui, ut praedicas  
Rationem habet nullam elegantiae. Liquet  
Enim omnibus: simile usque gaudere simili.  
PH. Stultus ego, qui tecum habeo verba, cum es boni  
[1270] Sermonis infestissimus gladius. Id in

Animo habeo, videbis hunc Cupidinem  
Bene meritum de eadem. At heic ne fabulis  
Male collocamus tempus? Hinc adire rus  
Vel solis exortus monet. LO. Philopone, quam  
[1275] Operariis mercedula est solatio.  
Quid, censen hunc herum priori? prompta ne?  
PH. Tun id times? operarios mercedula  
Fraudare: relligio foret tali arbitror.  
LO. Animum ad laborem dederis hercle, age, sequor.

SCAENA SECVNDA.

MISOBIGAMVS.

*Trimetri.*

[1280] Aequo videntur longiores aedepol  
Noctes mihi, quantumvis aestivae, arbitror  
Id esse propter coniugis demortuae  
Absentiam. Deus bone, haec si uti fuit  
Dulcis iuventae socia, solatium etiam  
[1285] Potuisset esse meae senectuti. Hercle me  
Polycrate fortunatiorem dicerem,  
Rem quam habuimus non midiocrem a parentibus,  
Mirum quidem qua industria hanc tutata sit,  
Haec solitudinis propulsit taedium:  
[1290] Qua nunc miserrime angor, haec. Sed augeo  
Mihi aegritudinem. Hercle idem nolle atque idem  
Velle usque iuxta mecum huic fuerit. Neque  
Forma neque dos etiam movebit me, ut aliam  
Ego coniugem unquam duxero, cum rara avis  
[1295] Mulier proba est. Tentasse me laetor tamen  
Quam vaeritati affine sit: mulier bona

Pars bona. Etiam de caetero cavebo, ne  
Vel sentiam, quam non sit improba mulier  
Simplex malum. Quid est enim quod me haud sinit  
[1300] Esse *αγαμομ*?quid, generis interitus? duo  
Sunt mihi puelli. Venereae tentigines?  
Aetate sum frigidus ego, quid tum? nihil,  
Veruntamen permulta sunt quae me magis  
A bigamia deterreant: compellerer  
[1305] Uxorculae: morosa si contingeret,  
Libidini: inservire iam aevo frigidus,  
Non possum. agam quiduis prius. Novimus enim  
Servire multis, sortis esse miserrimae.

SCAENA TERTIA.

NVMENIVS, ATTABAS.

*Trimetri.*

Tantum ne inest formidinis, ut etiam  
[1310] Formidet umbram? AT. Umbram inquis? hercle spectrum erat  
Deforme: sed breviusculum, niveum caput:  
Caetera nigrum. NV. Foemina fuit. AT. gibber etiam  
Totum fuit corpus. NV. Scio, hordeaceum,  
Mirum hercle ni praedam tibi intercoeperit.  
[1315] AT. Noctu ne sola foemina? haud credo quidem.  
NV. Viragines non credis esse foeminas:  
Audacia quae vel viro non cederent:  
Atqui, hercle, degenerem animum timor arguit.  
AT. Si credidissem ego id fuisse foeminam:  
[1320] Per herculem intercoepta praeda iam foret  
Nostra. NV. Ah. belle quidem, Si foeminam

Fuisse scisset: facinus aedepol viro  
Exercuisset dignum. At heus : quid si virum?  
AT. Aeque quidem. Sed credidi spectrum esse, vel  
[1325] Daemona. NV. Periculum de eo egisses quidem.   
AT. Prae horrore constupui fere. NV. Quando timidos  
Statuisse vidisti trophaeum unquam? Hercle quod  
Si talis oblatus fuisset mihi bolus  
Vel e famelici lupi faucibus. is heic  
[1330] Adesset ereptus, mihi praedae nihil  
Tunc temporis visum est, solum vertere, mihi  
Hercle in animo est. AT. Diutius subsistere heic  
Nunquam scio ex re nostra id esset. NV. Quaeso, quo  
Divorteremus? AT. Quo lubet: dispice aliquid.  
[1335] NV. Quid? Hem scio. AT. Quo dicito? NV. Huc aurem admove.  
AT. Hercule equites illic futuri sumus. NV. habes,  
Sed hem, quid, audisti ne? AT. Sane etiam nihil  
Non his licere, et id quidem impune, mihi  
Dixere. NV. Quid tu? iusque fasque esse inquiunt:  
[1340] Quemvis viatorem pecuniario  
Levare fasce. AT. Quid itaque heic te detinet?   
NU. Impunitas mali. AT. Haec ubi est summa? NV. Regio  
Contermina huic regioni habet sane, haud scio,  
Quos Hercules aut Theseos, acerrimos  
[1345] Talium equitum hostes. AT. Ne Hercules contra duos  
Tamen. NV. Nihil periculi foret aedepol:  
Ni Doryphoris stipati adessent. AT. Metuis id  
Ne? fuga timoris socia tum nobis erit   
Subsidio. NV. At heus, quid si comprehendimur? AT. Id quoque est

[1350] Ferendum, ii enim qui aut in rota aut in cruce obeunt,  
Mortem magis propiciam habent, arbitror, eis  
Qui vel phthisi vel calculo miseram exigunt  
Vitam. NV. Age, age, quando ita accipis: non abnuo  
Rei exitum experirier tecum, modo  
[1355] Respondeat linguae animus. AT. Id re senties,  
Non tantum enim in loculos, sed in corpus etiam  
Usque tibi coniunctissimus ferociam.  
NV. Recte quidem. cedet scio in diverbium:  
Coniunctus est suo Attabas Numenio.  
[1360] AT. Quod si paroemiographus dedisset id:  
Per Herculem immortale nobis iam foret  
Nomen. Sed heus, accingimur ne iam itineri?  
NV. Iamiam. AT. Grave et longum est, ad haec viatici  
Parum. NV. Nihil nobis molestiae, arbitror,  
[1365] Sarcinulae onus pariet. Viaticum in via  
Nobis erit curae. AT. Sed hem. Lernae nihil?  
NV. Valeat, suum sibi foeneratum sentiat  
Munus. AT. Equidem pulchre, Deus quantas ciet  
Turbas. NV. Licet coelum inferis, huic misceat  
[1370] Per me. Hinc ego facesso. AT. Subsequor libens.

SCAENA QVARTA.

BOOS, THALTYBIVS, PRODICVS, EVTRAPELVS,

MISOBIGAMVS, PHILOPOLITES.

TRIMETRI.

Dosonis agnomen dehonestat hercule  
Virum. Mea sententia, potius viri est  
Rem habere cum verbis simul promptissimam.

En commodum quos quaerito: et Thaltybius hos  
[1375] Sequitur, laboris plurimum mihi dempserit  
Adventus horum. Vos viri huc adeste, opus  
Vestro mihi est arbitrio. tu Thaltybi  
Preco, Polybulum et caeteros accersito,  
Huc patritii ordinis viros, ego interim  
[1380] His aperiam sententiam meam. TH. Vin ut  
Omnes? BO. Vola, fac sint decem numero. TH. Abeo.  
Desiderantur septem adhuc, tertius adest  
Philopolites. BO. Quidnam mihi usu venerit,  
Viri: et quid optem iam audietis, PR. Quidnam id est?  
[1385] BO. Nostis Noemi suspicor nurum: cui  
Nomen Ruth est. EV. Probitare rara: novimus.  
BO. Secunda abhinc nocte accidit mihi quid novi ab  
Hac. Ventilaveramus aream  atque tum  
Hilarior ipse aliquantulum: me reposui  
[1390] Iuxta manipulos dormiens, tandem haec ubi  
Me sensit alto, suspicor, somno obrutum:  
Prostravit a pedibus meis semet. PH. Nurus  
Noemi id hem? BO. Sane, heic ego nocte media  
Expergefactus: sentio iuxta pedes   
[1395] Nescio quid. PR. Haec erat. BO. arbitrabar daemonem aut  
Spectrum esse. PR. tantum audaciae puellulis  
Inest? ut ad viri pedes? BO. Mane parum  
Audacior, coepi rogare quis foret,  
Respondit intrepide: Ruth ancilla tua sum.  
[1400] Necessitate extrema adactae socrus et ego  
Compellimur proscribere, atque vendere

Agrum, precamur hunc emas, modo tamen  
Hanc tegito pallio tuo: propinquus es.  
EV. Edocta sic erat a socru, laudo hercule.  
[1405] Quid tu tum? BO. ego laudabam idipsum, tulit et a  
Me mite responsum aedepol. Cognovimus  
Ego et meae urbis quivis, inquiens, probam  
Te esse mulierem, et quia secus: quam ut assolent  
Puellulae: non concupiveris viros  
[1410] Aetatulae tuae idoneos magis: ideo  
Non defeciscar unquam ego experirier  
Donec tibi, quod me petis, confecero.  
Sed alius est propinquior me: huic aperiam  
Rem omnem arbitris praesentibus, si is abnuit:  
[1415] Ecce ipse adest, qui hanc tibi adimet curam ocius,  
Vivit Deus. Vos itaque in hac re mihi volo  
Testes et arbitros. EV. Probe facis quidem.   
BO. En advenit propinquior me. EV. quid num is est  
Misobigamus noster? BO. tenes. Quod si modo  
[1420] Praesto forent alii viri: iam arbitrio  
Defuncti abiretis. EV. Scio, mox praesto erunt.  
HO. Misobigame huc ades, assideto paululum,  
Est quidpiam tecum rei mihi. MI. Mecum ais?  
BO. Tecum. EV. En adest Thaltybius atque caeteri.  
[1425] MI. Quidnam? BO. Audies statim. Assideto te his viri:  
Ut et mihi hac in re arbitri et testes sitis,   
Res: quam paro: communis est Misobigamo  
Mecum. Elimelech demortui uxor vendere  
Exoptat agrum: id tibi aperire statuimus,

[1430] Senioribus praesentibus. Novisti enim,  
Quantum subinde pariat, et periurii et  
Molestiae isthaec clancularia emptio:  
Quum venditori genere proximus: interim  
Vel panis excitus bolo: temerare non  
[1435] Veretur aram: qua nihil vel sanctius  
Imo vel antiquius homuncionibus  
Existit, hunc si empturus es, mihi dicito.  
Quod si secus de hac re tua est sententia:  
Respondeas mihi, ut sciam quidnam ego agitem.  
[1440] MI. Proventibus dominum annuis ager beat:  
Cum scrinia interim pecunia futilis  
Rubigine inficit, emam agrum. BO. Laudo quidem.  
Nosti ne mantissae quid agro vendito:  
Oportet accedere? MI. Quid? BO. Id dicam tibi,

[1445] Quicunque agrum emerit: Ruth ipsius nurum  
In coniugem accipiet. MI. Ego ne coniugem?  
Nec nomen illud nec etiam ferret animus,  
Non mihi satis superque curae coniuge ex  
Prima relicti liberi pariunt? egon’  
[1450] Hereditate propria fraudarem eos?  
Propinquitatis cedo iuri. BO. Testor hos.  
In huius indicium tuum mihi calceum  
Sufficito. MI. Malo incalceatus vivere  
Quam coniugem ducere, modo accipe. BO. Viri  
[1455] Peroptimi, vos testor ipse: quod omnia  
Nunc quae fuerunt Elimelech possederim: et  
In coniugem Ruth duxerim, ut vel suscitem

Demortui nomen: sepultum quod Deus  
Sane esse noluit. PR. Sumus nos eius et  
[1460] Testes et arbitri. EV. Deum precor habeat  
Muliercula haec usque sibi propitia, ut Rachel  
Atque Lya: certe specimina Israeliticae  
Domus evidentia. BO. Hic tuus sermo arguit:  
Quam vere id es quod diceris: gratiam habeo.  
[1465] Heus Thaltybi, renunciato celeriter  
Isthaec Noemi: quae dolore ac miseria  
Tabescit: illi fueris optatissimus  
Legatus, id scio. Viri quinam placet  
Factum? PR. Rogas? nos sumus id autores tibi.  
[1470] PH. Speramus ex sene iuniorem modo Boos  
Qui neutiquam a parente degenerans suo:  
Rempublicam, vita hac magis charam, haud secus  
Quam rexerit pater: reget. BO. Saepenumero  
Philiopolite hoc audivimus, quod re modo  
[1475] Ipsa experimur, te esse amicum urbis meae,  
Ut qui precatus fueris illi principem  
Rem publicae rei salutarem: bonum,  
Laudo id ego. Caeterum viri, negocii  
Quidquid mea caussa subistis: postea  
[1480] Vobis rependam, per Iovem haud sine foenore,  
Verumtamen meis volo vos nuptiis  
Hodie interesse, pro arbitratus praemio.  
PH. Suscipimus id libenter, imo hercule, decet  
Et nos in hac re, et in alia quavis tibi  
[1485] Generose princeps dare operam. BO. Bene facitis.

SCAENA QVINTA .

NOEMI, THALTYBIVS, RVTH

*Trimetri.*

Itan' ais? uxorem ne? TH. Maxime. NO. Boos?  
TH. Ipsus. NO. Boos ducet meam? TH. Sane quidem.  
NO. In coniugem? TH. ah, non credis? hac die. NO. hac die?  
An quaequam erit Ruth te beatior? viro  
[1490] Quae principi nubes, an et foelicior  
Quaequam me erit? Sed cui hoc bonum acceptum feram?  
Mihi quae dedi consilium? an huic quae incipere sit  
Ausa? an Deo qui eius gubernator fuit  
Rei? Deus bone, obsecro haec nobis bona  
[1495] Servato. TH. Fac serves modum, nimia Hercule es.  
NO. Tu Thaltybi non exilires gaudio,  
Tibi si accidisset simile? Pol sunt fabulae  
Quae garriunt de Pitana: ego ni vaera sim  
Pitana. Quam ut hanc, aeque viro superstite  
[1500] Cognoveris foelicem? at hoc demortuo,  
Quae fuerit infoelicior vel miserior?  
TH. Legationem isthanc obivi hercule lubens:  
Ut quem tui miserebat infortunii.  
Sed modo tuae consultum erit miseriae: ego et  
[1505] Vicem tuam laetor, paratote ocius  
Vos: ne morae sitis, ubi venerit hodie  
Petiturus uxorem. Valete. NO. Thaltybi  
Antiqua si conditio vitae adhuc staret:  
Bene tibi id evangelium iam diceres  
[1510] Pol foeneratum. TH. Benevolus placet animus

Saltem, valete. RV. Thaltybi praeco vale  
Multum, diuque: senties me usque memorem  
Huius. NO. Valeto Thaltybi. Quid dixin hoc  
Fore filia? RV. Hoc viro nihil constantius.  
[1515] NO. Dei id opus est vaere. RV. Quis est potentior?  
Quis ditior? Quis misericors magis Deo?  
Quis humilium mage rationem habet? licet  
Coelestis aut mortalis is fuerit, Deus  
Bone: siccine e limo erigis me inopem? et honos  
[1520] Sit auribus: siccine misellulam evehis,  
E stercore? ut me nuptui vel principi  
Viro dares? *ῶαιᾶνοσ* quid mater Deo  
Dignum occinemus? NO. filia omni laude is est  
Superior, absit ut arbitreris laudibus  
[1525] Te posse respondere munificentiae  
Illius. Hoc certo scio: is me ex inferis  
Revocavit ad vitam. RV. Qui ita? NO. audies. Genus  
Per me stetit solam hactenus sterilem tamen.  
Me fertilem modo reddidit per te Deus.  
[1530] RV. Qui scis: utrum tibi filium pariam? NO. Id rogas?  
Cum fertili vetulus? nihil certius. Ego  
Avia ero, ego nutrix, ego gerula, ego sed  
Vt nos paremus in huius adventum modo  
Praestat. RV. etiam tempus monet. NO. Sane quidem.  
[1535] Nihil est quod amplius moremini: intus haec  
Mea modo despondebitur. Si etiam quid est  
Quod restet: intus transigetur. Plaudite.

ILLVSTRISSIMO HEROI, DOMINO A BAVFERMEZ

Archipraesidi Yperensi, Domino suo de Moecaenati humanissimo

foelicitatem summam precatur Martinus Nigellus.

[1] Quid quaeso: illustrime Heros, adolescenti, praesertim Philomati, optabilius salubriusque eruditorum ac proborum commercio? Horum praecipue, qui opellula, tum diurna, tum nocturna: [5] quisque summi Apollinis hoc est. Dei Opti. Maxi. gratuita gratia, tam Musas habent propicias: ut quidquid velint: et prosaice et metrice reddere possunt. E quorum albo noster est Zovitius: meus praeceptor: Ludi Hoochstratani non poenitendum specimen, licet Hypodidascalus. [10] Cui quam Musae faveant, vel haec comoedia, cui titulus Ruth est, arguit, huius, Mehercle, viri eruditionem pluris facio: quam Indicas Persicasque gazas. Mirum quidem quantum operae, in nos docendo insignis iste vir impendat, ita ut vaerius eum fratrem, imò germanum quam praeceptorem dixerimus, [15] si tamen fratri quam praeceptori quem diceres obstrictiorem. Hic’vaero nuperrime cum Zelandie nomine Zelandus expostularet cum Neptuno, qui qua bis terve Zelandos male affecerit: vel universo orbi luce clarius est. [20] Exhibens itaque, ludens, imo effutiens expostulationem hanc: calamo eandem complexus sum, mecum pensitans: illam tuo nomini dicatam: in lucem dare, quo vel cognoscas sub quo praeceptore meream, et caeteri sciant, quidnam ex tempore idem meus praeceptor valeat. Sub tali duce literario, cui vel obreperet militiae literariae taedium ? [25] Quis non conaretur Marii in modum omnia experiri, quo vel tandem principatum consequi posset ? Ob hanc rem Generosis. Heros ac domine, cum mediocra iecerim fundamina: et cum ardentissime literas ardeam: rogo te, obsecro, atque obtestor, ne mei memoriam radicitus ex animo extirpes. [30] Sed meus persistito: in literis nanciscendis Theseus ac Maecenas, hoc est, adiutor ac patronus. Quod si me Deus forte ad maiora provexerit, pro meis viriculis ac reculis semper in nobiliss.

Beaufermez familiam propensus ero. Neque iniuria, cum vel mea salus ex illustriss. Beaufermez: nomine dependeat. [35] Nam tu unicum ad humaniores literas mihi es praesidium, quas per Apollinem: tam ardentissime ardeo, ut quamvis istac Iridis ostiatim emendicandam foret mihi alimonia, malim tamen id agere quam a Musis desciscere. Quod scio mihi non usus veniet, cum Deus Opt. Max. obtulerit mihi: tanquam divina virgula te meum Dominum Meumque Maecoenatem, [40] quem ut mihi idem Deus servet incolumem, quotidianae ad eundem sunt mihi preces. Hac itaque: Mea unica salus: praeceptoris mei expostulationem a me tibi oblatam ne spernito: brevi quid maius accepturus. Forte dices: quid mihi cum hisce quisquiliis? Precor amorem erga te meum Dominum testentur, [45] ac per has gerras cognosces sub quo praeceptore Phoebo militem. Quis enim ignorat acris equi semper acres esse catulos? cum mali corvi (iuxta diverbium) usque malum sit ovum. Accipies itaque a tuo clientelo: qui nunquam non a preculis pro tua humanitate cessat ad cunctipotentem Deum, [50] qui te ab omni tam corporis quam animae infortunio patrocinetur, patrone ac Maecoenas humanissime. Valeto, Hoochstrati e Musaeo nostro.

EXPOSTULATIO IACOBI ZOVITII DRIESCHARI,

Zelandi cum Zelandiae infestissimo hoste:

Complexa Pentemimeri Dactylica

et iambico dimetro, ex tempore lusa.

E Ennosigaee ferox

N Neptune atrox ingrateque.

N Non phalarismus erit

O Ob hanc tuam ferociam,

S Sola tyrannis erit

I In te sies uno immanior,

G Gloriolae id tibi ne:

Ae Aeque ac Gygantum aequo Iovi

V Vltio erat: foret? hoc

S Si credidisti: exorbitas.

A An ne homines Siculam

Q Querentur aulam, apud Deum

V Vergilio placidum

I Iamiam migrasse? Prô dolor.

S Siccine bis miseros

Z Zelandulos tu et Aeolus

E Exagitastis? ehem

E Est praeda Mysorum? Ast ubi

L Laus generis Zephyri?

A Abest ne? Saxa immania

N Non modo sunt? Neque iam

D Durus Favonio Euro ais,

I Ite referte eadem

A Aula in sua hoc est carcere

M Magnus agat regimen?

B Bis terque perfide aedepol

I Imo cruente. Tuos

S Sic, qui vel unici:

O O homines miseri,

B Bis perditi: Vocabulum

R Rettulimus tuam. Eis

V Vndis opes prius: dein

I Ipsam etiam eripis: id

T Tantum quod his est: vitam? Ita

Ennosigaeus aquis

Zelandiam bis obrvit

Quae regio cupiet

Neptune te, dic praesidem?

Q Quid Iovis alti tonans

V Vel victimas Cretensium

Ae Aequus habet. Soror et

R Recoepit Punicum,

E Et Venus aurea nunc

G Gaudet suorum Cyprium.

I Iubilat atque etiam

O Omnino *δῆλεσθαι* Delius:

C Captitat et cupide

V Vt Larrus: ipse victimas,

P Praeterea Rhodias

I Invictus Hercules quidem

E Excipit atque avide

T Tam maledicas sane hostias,

N Nescio, id immerito,

E Erga suos bene meriti

P Pol, fuerant. Neque quis

T Tamen vocabulum refert:

V Vt miseri soleant:

N Nomenque praesidis sui. Et

E Ennosigaee tu mens

T Tu ingrate nos undis tuis

E Exagitas? Equidem es

D Dignus per Herculem, almus ut

I Iuppiter amoveat

C Confortio te coelitum

P Perpetimur miseri

R Rei et salutis obices,

Ae Aeolulum maris et

S Saeverum et ingratum Deum,

I Illud item querimur

D Deum, hercle nobis neminem

E Esse pium. Sumus, heu,

*Μ μυσῶν* tibi *λεία* miseri. At

Quae regio cupiet

Neptune te dic praesidem,

Cum Ennosigaee ferox

Zelandiam undis obruis?

/back/

FINIS.